
Skiriu savo tėvui Donaldui - 
visų mano darbų įkvėpėjui 


Siamas, prieš daugelį mėnulių 


Siame sakoma: kai vyrą ištinka meilė - didelė, aistringa, nenu- 
galima, - jis padarys viską, kad užkariautų mylimąją, jai įtiktų, 
jos akyse taptų pranašesnis už kitus. 

Kadaise Siamo valdovas šitaip pamilo reto grožio moterį. Jis 
viską padarė ir laimėjo jos palankumą, bet likus vos keletui naktų 
iki jungtuvių, per kurias visai karalystei turėjo būti iškelta puota 
su šokiais ir kitomis linksmybėmis, valdovo širdį vis tiek kažkas 
slėgė. 

Valdovas žinojo turintis savo meilę įrodyti didžiu žygdarbiu, 
kad visiems laikams pririštų prie savęs išrinktąją. 

Jis turi rasti dovaną - tokią pat neįkainojamą ir reto grožio 
kaip jo mylimoji. 

Ilgai mąstęs pasikvietė tris uoliausius tarnus ir pasakė, ką šie 
turėsią nuveikti: 

— Girdėjau pasakojant apie juodąją orchidėją, augančią aukš- 
tai kalnuose mūsų karalystės šiaurėje. Raskite ir atneškite man į 
rūmus, kad galėčiau ją įteikti savo valdovei jungtuvių dieną. Tą, 
kuris pirmas atneš man juodąją orchidėją, apipilsiu turtais. Kiti du 
mano vestuvių dienos gyvi nesulauks. 

Trys vyrai stovėjo nulenkę galvas priešais valdovą, o jų šir- 
dis stingdė siaubas. Jie žinojo, kad žvelgia mirčiai į akis. Juodoji 
orchidėja yra tik pasaka. Kaip ir tie brangakmeniais nusagstyti 
auksiniai drakonai, įtaisyti pirmgalyje karališkųjų laivų, kurie 

nuplukdys jų valdovą į šventyklą duoti ištikimybės priesaikos 
naujajai valdovei. 

Tąnakt trys vyrai grįžo namo ir atsisveikino su savaisiais. 
Vienas iš jų, guolyje apsikabinęs raudančią žmoną, buvo suma- 
nesnis ir labiau nei kiti nenorėjo mirti. 

Rytui auštant jau buvo kai ką surezgęs. Jis leidosi į turgų ant 
vandens, kuriame prekijai pardavinėjo prieskonius, šilkus ir... 
gėles. 

Čia jis nepagailėjo kelių monetų ir nupirko rinktinę tams- 
raudonę, rausvai pamargintą orchidėją aksominiais vainikla- 
piais. Su savuoju pirkiniu tol klaidžiojo palei siaurus Bankoko 
klongus*, kol rado raštininką, įsitaisiusį tarp savo ritinių tamsia- 
me, priplėkusiame dirbtuvės užkaboryje. 

Raštininkas kadaise dirbo rūmuose, - dėl to tarnas jį ir paži- 
nojo, - bet buvo laikomas niekam tikusiu, nes jo rašmenys buvo 
nedailūs. 

- Sawadee krup*“, raštininke. - Tarnas padėjo ant stalo orchi- 
dėją. - Turiu tau darbo, ir, jei man padėsi, pažadu tiek, kiek nesi 
nė sapnavęs. 

Palikęs rūmus raštininkas turėjo skrebendamas rašikliu už- 
sidirbti duonai, todėl susidomėjęs pakėlė akis į tarną. 

— Na, ir koks tas darbas? 

Tarnas parodė pirštu į orchidėją. 

— Parodyk, ką gali tavo tušas ir dažai, ir padaryk, kad šitos 
orchidėjos žiedlapiai taptų juodi. 


v-a- eo 


augalą. 


* Kanalai (iš tajų k.). Čia ir kitur - vert. past. 
** Sveiki, gerbiamasis (tajų k.). 

— Įmanoma, bet kai išsiskleis nauji žiedai, jie nebus juodi ir 
tavo apgaulė išaiškės. 

— Kai išsiskleis nauji žiedai, mes su tavim būsim įsikūrę už 
daugelio mylių ir tokie pat turtingi kaip valdovas, kurio valdi- 
niai esame. 

Raštininkas svarstydamas neskubriai linktelėjo. 

— Grįžk sutemus ir gausi savo juodąją orchidėją. 


Parėjęs namo tarnas liepė žmonai sukrauti menką jųdviejų tur- 
telį ir pažadėjo, kad netrukus ji turės visko, ko širdis geidžia, o jis 
toli toli nuo šių kraštų pastatydinsiąs jai rūmus. 

Tąnakt jis grįžo į raštininko dirbtuvę ir džiugiai aiktelėjo pa- 
matęs ant stalo juodąją orchidėją. 
darė, ko buvo prašytas. 

— Jie sausi, - paaiškino raštininkas, - nepatiklūs pirštai tušo 
nenutrins. Tikrinau. Pats pamėgink. 

Tarnas taip ir padarė - pirštai neišsitepė tušu. 

— Bet negaliu pasakyti, kiek spalva laikysis. Augalo syvai su- 
drėkins tušą. Ir, žinoma, šiukštu negalima laikyti gėlės lietuje. 

— Bus gerai, - linktelėjo tarnas imdamas gėlę. - Einu į rū- 
mus. Vidurnaktį nusileisk pasitikti manęs prie upės, atnešiu 
tavo dalį. 


Jungtuvių dieną pasidalijęs laime su visa karalyste, stojus nakčiai 
valdovas įžengė į savo ir valdovės menes. 

Valdovė stovėjo terasoje, žvelgdama žemyn į Čaoprajos upės 
vandenis, vis dar žėrinčius fejerverkų, paleistų jos ir valdovo są- 
jungos garbei, atspindžiais. Valdovas priėjęs atsistojo prie šalies. 

- Mano vienatine mylimoji, turiu tau dovaną, nepakartoja- 
mą ir tobulą kaip tu. 

Ir padavė jai juodąją orchidėją brangakmeniais nusėtame 
gryno aukso puode. 

Valdovė žvilgtelėjo į gėlę, į juodus kaip naktis vainiklapius, 
regis, nepakeliančius augalo subrandintos niūrios spalvos. Jie 
atrodė nugeibę, apvytę, o nenatūralus jų juodumas grėsmingas. 

Vis dėlto ji žinojo, ką laiko rankose... ką tai reiškia ir kokį 
žygdarbį jis dėl jos atliko. 

— Mano valdove, ji nuostabi. Kur ją radai? 

- Išmaišiau visą karalystę, dangų ir žemę. Esu tikras, kad ki- 
tos tokios nėra, kaip nėra kitos tokios kaip tu, - jis pažvelgė į ją 
meilės kupinomis akimis. 

Ji išvydo tą meilę ir švelniai paglostė jam veidą, vildamasi, 
kad ir jis mato jos atsaką ir kad taip bus visada. 

— Dėkoju, ji pasakiškai graži. 

Jis švelniai nuėmė jos ranką sau nuo skruosto ir bučiuoda- 
mas pirštus pajuto užplūstant troškimą užvaldyti ją visą. Tai 
buvo ilgai laukta jungtuvių naktis. Paėmė nuotakai iš rankų or- 
chidėją, pastatė terasoje, tada apglėbė valdovę ir pabučiavo. 

- Eime vidun, mano valdove, - sukuždėjo jai į ausį. 

Ji paliko juodąją orchidėją terasoje ir nusekė įkandin jo į 
miegamąjį. 


Prieš pat aušrą valdovė pakilo iš vestuvinio guolio ir išėjo į orą 
pasitikti pirmos jų bendro gyvenimo dienos. Telkšančios balu- 
tės jai pasakė, kad naktį lijo. Budo nauja diena, saulė dar buvo 
pusiau pasislėpusi už medžių kitapus upės. 

Terasoje stovėjo tamsraudonė, rausvai pamarginta orchidėja 
tame pačiame aukso puode, kurį valdovas jai dovanojo. 

Ji nusišypsojo palietusi žiedlapius, nupraustus ir atgaivintus 
lietaus, daug gražesnius nei tada, kai ta orchidėja, dovanota pra- 
ėjusią naktį, buvo juoda. Vos galėjai įžiūrėti, kad vanduo aplink 
puodą pilkšvas. 

Galiausiai viską supratusi, ji pakėlė augalą ir įkvėpė dangiš- 
ko aromato mintydama, ką daryti: pasakyti tiesą ir įskaudinti ar 
sumeluoti ir apsaugoti nuo skaudžios tiesos? 

Po valandėlės ji partykino į miegamąjį ir vėl susirangė val- 
dovo glėbyje. 

— Mano valdove, - sumurmėjo jam pakirdus, - kažkas šią- 
nakt pavogė mano juodąją orchidėją. 

Pasibaisėjęs jis pašoko lovoje ketindamas šaukti sargybą. Ji 
nuramino vyrą šypsniu. 

— Ne, mielasis, manau, ji mums buvo duota tik vienai nakčiai. 
Dabar mes tapome vienu kūnu ir siela, išsiskleidė mūsų meilės 
pumpuras ir mes susiliejome su kūrinija. Argi būtume drįsę tokį 
stebuklą laikyti vien sau... be to, ji būtų nuvytusi, nudžiūvusi... aš 
būčiau to neištvėrusi. - Ji paėmė vyro ranką ir pabučiavo. - Ti- 
kėkime jos galia ir supraskime, kad jos grožis palaimino pirmąją 
mūsų bendro gyvenimo naktį. 

Kelias akimirkas valdovas mąstė. O kadangi mylėjo žmoną 
visa širdimi ir buvo neapsakomai laimingas, kad ji dabar visiškai 
priklauso jam, nebešaukė sargybos. 

Bėgo metai, jų sąjunga buvo laiminga, palaiminta kūdikio 
pradėjimu tą naktį, o įkandin jo - kitais gausiais palikuonimis, 
ir jis visą likusį gyvenimą tikėjo, kad tai slaptingoji juodoji or- 
chidėja nepagailėjo savo kerų, tik ji nepriklauso jiems vieniems. 


Kitą rytą po valdovo ir valdovės jungtuvių ant Čaoprajos kran- 
to keli šimtai žingsnių pasroviui nuo karališkųjų rūmų sėdėjo 

vargšas žvejys. Jau dvi valandas ant jo kabliuko niekas nekibo. 
Jis svarstė sau, gal per naktį sproginėję fejerverkai nuginė žuvis 
į upės dugną. Jei taip, nė vienos nesužvejos, neparduos ir gausi 
šeima liks alkana. 

Saulei perkopus medžių viršūnes kitame upės krante ir pa- 
laimingiems jos spinduliams sužėravus ant vandens, jis plūdu- 
riuojančių vandens žolių tumule išvydo kažką blizgant. Palikęs 
meškerę, įbrido į vandenį išgriebti blizgučio. Sučiupęs, kol ne- 
nunešė tėkmė, išvilko žolėmis apkibusį laimikį ant kranto. 

Ir ką jis išvydo nubraukęs vandens žoles? 

Ogi gryno aukso puodą, nusagstytą deimantais, smaragdais 
ir rubinais. 

Užmiršęs meškerę, įgrūdo puodą į krepšį ir patraukė į mies- 
to brangakmenių prekyvietę, nesitverdamas džiaugsmu, kad jo 
šeima niekada nebealks. 


Pirma dalis 
ŽIEMA 

Norfolkas, Anglija 


Kasnakt sapnuoju tą patį sapną. Sakytum, visas mano gyveni- 
mas, švystelėtas į orą, supleišėja į draiskanas... jos sklendžia ap- 
virtusios aukštyn kojom, išvirkščios. Gyvenimo dalys tarsi visos, 
bet sudėliotos ne ta tvarka, vaizdas suskilęs. 

Manoma, kad sapnai kažką sako, - tai, ką slepi nuo savęs. 

Aš nieko nuo savęs neslepiu. Kaip norėčiau nuslėpti! 

Einu miegoti, užsimiršti. Rasti nors kokią ramybę, nes kiaurą 
dieną nieko daugiau nedarau, tik klajoju po prisiminimus. 


Aš ne beprotė. Nors pastaruoju metu daug mąsčiau, kas yra be- 
protybė. Milijonai žmonių - kiekvienas vis kitoks, kiekvieno uni- 
kali DNR, unikali mąstysena - kiekvieno galvoje slypi savitas pa- 
saulio suvokimas. Ir savitas požiūris. 

Baigiu padaryti išvadą, kad viskas, ką tikrai žmonės turi 
bendra, tai tik kaulai ir mėsa, fizinė medžiaga, kurios pavidalu gi- 
mėme. Pavyzdžiui, ne kartą girdėjau, kad kiekvienas savaip išgy- 
vena gedulą ir jokia reakcija į netektį nėra neteisinga. Vieni rauda 
mėnesių mėnesius, net metų metus. Vilki juodai ir sielvartauja. 
Kitų, regis, netektis niekaip nepaveikia. Jie palaidoja ją. Gyvena 
visiškai taip pat, kaip iki tol. Lyg nieko nebūtų įvykę. 

Nežinau, kokia buvo mano reakcija. Aš neverkiau mėnesių mėne- 
sius. Nežinau, ar išvis verkiau. 
Kita vertus, aš nieko nepamiršau. Niekada nepamiršiu. 
Kažką girdžiu pirmame aukšte. Turiu keltis ir apsimesti, kad 
esu pasiruošusi sutikti naują dieną. 


Alisija Hovard privairavo savo landroverį prie šaligatvio krašto. 
Išjungė variklį ir nuožulnia kalvele užkopė prie kotedžo. Žino- 
dama, kad durys iš gatvės pusės niekada nerakinamos, atvėrė jas 
ir įžengė į vidų. 

Prieblandoje tebeskendinčioje svetainėje Alisiją nupurtė 
šiurpas. Ji apėjo langus ir atitraukė užuolaidas. Purendama so- 
fos pagalvėles, surinko aptiktus tris tuščius kavos puodelius ir 
nunešė į virtuvę. 

Priėjo prie šaldytuvo ir atidarė. Durelėse - vienišas pustuštis 
pieno butelis. Lentynose indelis jogurto, kurio galiojimo laikas 
pasibaigęs, kąsnelis sviesto ir ne pirmos jaunystės pomidoras. 
buvo tuščia. Alisija atsisėdo prie stalo ir atsiduso. Galvojo apie 
šiltą, visko pilną savo virtuvę, raminamai nuteikiančius vakarie- 
nės kvapsnius, sklindančius iš „Aga“ orkaitės, žaidžiančių vaikų 
balsus, skardenantį jų mielą juoką... be kurio jos namai ir visas 
gyvenimas būtų beprasmis. 

Ji ne iki galo suvokė, ką reiškia mintyse iškilusio paveikslo 
kontrastas su šiuo niūriu kambarėliu. O iš tiesų tai buvo taikli 
jos jaunesniosios sesers dabartinės egzistencijos metafora: iš 
Džulijos gyvenimo likę griuvėsiai, širdis perverta skausmo. 

Girgždantys mediniai laiptai pasakė, kad ji ateina. Alisija 


w-- o) 


buvo apakinta jos grožio: pati Alisija buvo šviesiaplaukė ir blyš- 

kiaveidė, o Džulija - egzotiško tamsaus gymio. Tankios raudon- 
medžio spalvos sruogos rėmino dailių bruožų veidą, pastaruoju 
metu ji numetė svorio, ir tai dar labiau išryškino švytinčias gin- 
tarines įkypas akis ir išsišovusius skruostikaulius. 

Nors buvo sausis, Džulija vilkėjo nežiemiškai, viena iš ne- 
gausių dabartinių savo eilučių - ryškiai šilku siuvinėtu raudonu 
kaftanu ir laisvomis juodomis medvilninėmis kelnėmis, slepian- 
čiomis plonas kaip šakaliukai kojas. Alisija pastebėjo, kad Džu- 
lijos rankų oda pašiurpusi. Ji atsistojo iš užstalės ir prisitraukusi 
tylenę seserį jausmingai apkabino. 

— Mieloji, - tarė, - tau turbūt šalta. Turėtum nusipirkti šiltes- 
nių drabužių, o gal aš tau atnešiu porą savo džemperių? 

— Nieko, nešalta, - atsiliepė Džulija numodama ranka. - 
Kavos? 

— Tai kad pieno beveik nebėra, ką tik buvau atidariusi šal- 
dytuvą. 

— Nieko baisaus, aš gersiu juodą. 

Džulija priėjo prie kriauklės, pripylė virdulį ir įjungė. 

— Na, ir kaip tau klojasi? - paklausė Alisija. 

- Gerai, - atsakė Džulija, nuo lentynos imdama du didelius 
kavos puodelius. 

Alisija vyptelėjo. „Gerai“ buvo jau įprastas Džulijos atsakymas. 
— — Buvai su kuo nors susitikusi šią savaitę? 

- Iš tiesų tai ne, - atsakė Džulija. 

- Mieloji, ar tikrai nenori vėl pas mus bent kiek pabūti? 

- Ačiū, bet sakiau gi - man gerai, - sausai atsiliepė Džulija. 

Alisija nusiminusi atsiduso. 

- Džulija, prastai atrodai. Dar labiau sulysai. Ar tu išvis val- 
gai? 

— Aišku, valgau. Tai nori kavos ar ne? 

— Ačiu, ne. 

- Gerai, - Džulija trinktelėjo statydama pieno butelį atgal į 
šaldytuvą. Jai nusisukant gintarinės akys piktai blykstelėjo. 

— Klausyk, suprantu, kad manim rūpiniesi. Bet, Alisija, aš 
tikrai nesu dar vienas tavo vaikas ir man nereikia auklės. Man 
patinka būti vienai. 

— Tiek to, - žvaliai tarė Alisija, tramdydama susierzinimą, - 
bet dabar apsivilk paltą. Aš tave išsivežu. 

- Šiaip jau šiandien kai ką buvau numačiusi. 

- Tai numatyk ką kita. Noriu, kad man padėtum. 

— Kaip? 

— Gal pamiršai, kitą savaitę tėčio gimtadienis - noriu nupirk- 
ti jam dovaną. 

— Ir kuo galiu tau padėti, Alisija? 

— Jam šešiasdešimt penkeri - išeina į pensiją. 

- Žinau. Aš taip pat jo duktė. 

Alisija stengėsi neprarasti kantrybės. 

— Šiandien vidurdienį Vorton Parke aukcionas. Sakau, galė- 
tume abi ko nors pasidairyti tėčiui. 

Džulijos akyse ji pamatė susidomėjimo kibirkštėlę. 

— Negi parduoda Vorton Parką? 

— Ką, negirdėjai? 

Džulijos pečiai nusviro. 

— Ne, negirdėjau. O kodėl? 

— Manau, įprasta istorija: nori susirinkti palikimo mokestį. 
Kalba, kad dabartinis savininkas už nežmoniškus pinigus par- 
duoda kažkokiam Sičio vyrukui. Kas tau šiais laikais išlaikys to- 
kią vietą. Be to, paskutinis lordas Vortonas taip apleido rūmus, 
kad graudu žiūrėti. Remontui prireiks dailios sumelės. 

— Kaip liūdna, - sukrutino lūpas Džulija. 

— Tai žinoma, - pritarė Alisija, patenkinta, kad galiausiai 
bent kuo nors sudomino Džuliją. - Juk tai didžiulė dalis mūsų 

vaikystės, ypač tavo. Dėl to ir pamaniau, kad galim apsidairyti 
aukcione, - o gal ką nužiūrėsim tėčiui sentimentams sužadinti 
ar atminimui. Greičiausiai ten bus vienas šlamštas, geresni daik- 
čiukai jau iškeliavę į Sotbio aukcioną, bet maža ką. 

Keista, bet nelaukdama daugiau įkalbinėjimų Džulija link- 
telėjo. 

— Tvarka, velkuosi paltą. 

Po penkių minučių Alisija jau vairavo automobilį Bleik- 
nio - žavingo pajūrio miestelio - siaura pagrindine gatve. Pasu- 
kus į kairę liko penkiolika minučių kelio tiesiai į Vorton Parką. 

— Vorton Parkas, - sumurmėjo Džulija po nosimi. 


Apsilankymai senelio Bilo šiltnamyje buvo ryškiausias jos vai- 
kystės prisiminimas: visa persmelkiantis ten augančių egzotiškų 
gėlių kvapas, kantrus senelio aiškinimas apie augalų rūšis ir kil- 
mės vietą. Jo tėvas ir tėvo tėvas tarnavo sodininkais Krofordų gi- 
minei, kuriai priklausė milžiniškas Vorton Parko dvaras — tūks- 
tančiai akrų derlingos žemės. 

Jos seneliai gyveno patogiame name jaukiame, šurmulio pil- 
name dvaro valdų kampelyje, kaimynystėje su būriu kitų dvaro 
tarnų ir darbininkų, kurie dirbo žemę, aptarnavo rūmus ir pačią 
Krofordų šeimą. Šiame name gimė ir užaugo Džulijos ir Alisijos 
motina Džasmina. 

Jų močiutė Elsė buvo tokia, kokia ir turi būti močiutė, - tru- 
putį keistuolė. Jos rankos visada buvo pasiruošusios širdingai 
apkabinti, o vakarienei pagamindavo ko nors gardaus. 

Mintimis grįždama į Vorton Parko laikus, Džulija prisiminė 
žydrą dangų ir svaigiai sodrių spalvų gėles, pražydusias vasa- 
ros saulėje. Vorton Parkas kadaise garsėjo orchidėjų kolekcija. 
Keista buvo galvoti, kad tos lepios gėlės, kurių tėvynė - atogrąžų 

kraštai, atsidūrė šičia ir tarpsta šiluma nelepinančiame Šiaurės 
pusrutulyje, vidur Norfolko lygumų. 


Vaikystėje Džulija visus metus laukdavo vasaros viešnagių Vor- 
ton Parke. Visus metus neblėsdavo prisiminimai, kaip tyku ir 
jauku šiltnamyje, daržo kampe užsiglaudusiame nuo kiaurą žie- 
mą košiančių žvarbių Šiaurės jūros vėjų. Šis prieglobstis kartu su 
nepajudinamu senelių namų šeimyniškumu buvo jos ramybės 
uostas. Vorton Parke niekas nesikeitė. Čia nebuvo vietos skam- 
bučiams ir tvarkaraščiams - ritmą diktavo pati gamta. 

Ji iki šiol nepamiršo, kaip šiltnamio kampe senas bakelitinis 
senelio radijas nuo aušros lig sutemos grodavo klasikinę muziką. 

— Gėlėms patinka muzika, - sakydavo jai senelis Bilas, lenk- 
damasis prie savo brangiųjų augalų. Džulija sėdėdavo kampe ant 
taburetės šalia radijo ir klausydavosi muzikos. Ji mokėsi skam- 
binti pianinu ir paaiškėjo, kad turi tam įgimtų gabumų. Nedi- 
dukėje namo svetainėje stovėjo senas pianinas. Po vakarienės 
jos dažnai prašydavo pagroti. Seneliai supratingai ir pagarbiai 
žiūrėdavo, kaip gležni Džulijos piršteliai laksto klavišais. 

— Turi Dievo dovaną, Džulija, - vieną vakarą pasakė senelis 
Bilas, šypsodamasis jai su ašaromis akyse. - Neleisk jai nueiti 
vėjais, gerai? 

Tą dieną, kai Džulijai suėjo vienuolika, senelis Bilas įteikė 
specialiai jai išaugintą orchidėją. 

- Ji skirta tau, Džulija. Jos vardas - Aerides odoratum, o tai 
reiškia „melodijos vaikai“. 
spalvos žiedlapius, pamargintus rausvais lopeliais. Juto aksomi- 
nį jų švelnumą. 

- Iš kur ji kilusi, seneli Bilai? 

— Iš Rytų, iš Čiangmai džiunglių šiaurės Tailande. 

— Ooo. Kaip manai, kokia muzika jai patinka? 

- Regis, ji itin neabejinga Mocartui, - sukikeno senelis. - O 
jei pasirodys, kad vysta, pamėgink paskambinti jai Šopeną! 


Džulija puoselėjo ir senelio dovanotą orchidėją, ir Dievo duotą 
pianistės talentą tėvų svetainėje - skersvėjų traukiamame Vikto- 
rijos laikų name Noridžo apylinkėse: ji skambino gėlei, o ši jai 
krovė vis naujus žiedus. 

Ir Džulija svajojo apie egzotišką šalį, savo orchidėjos namus. 
Ji jau buvo ne čia, priemiesčio namo svetainėje, o bekraštėse To- 
limųjų Rytų džiunglėse... girdėjo gekonų ir paukščių balsus, kvė- 
pė svaigų aromatą, skleidžiamą orchidėjų, kuriomis buvo aptekę 
medžiai ir jų paunksnėje vešanti augmenija. 

Žinojo, kad vieną dieną visa tai pamatys savo akimis. Bet kol 
kas jos vaizduotę ir užsidegimą muzikuoti kurstė spalvingi sene- 
lio pasakojimai apie tolimus kraštus. 

Kai jai buvo keturiolika, senelis Bilas mirė. Džulija niekada 
nepamiršo, kaip išgyveno tą netektį. Senelis su savo šiltnamiais 
buvo vienintelė tvirta atrama jos vaikiškame, bet jau sunkiame 
gyvenime, - išmintingas, geras, mokantis išklausyti žmogus, gal- 
būt labiau tėviškas, negu kada nors buvo tikrasis jos tėvas. Būda- 
ma aštuoniolikos ji gavo stipendiją mokytis Karališkajame muzi- 
kos koledže Londone. Močiutė Elsė persikėlė gyventi į Sautvoldą 
pas seserį, ir Džulija nuo tol niekada neberegėjo Vorton Parko. 


Ir štai ji sugrįžo čia jau trisdešimt vienerių. Alisijai tauškiant 
apie savo keturis vaikus ir jų reikalus, atmintyje atgimė tas lūkes- 
tis, kurį kaskart patirdavo tėvų automobilyje važiuodama šiuo 


22 Lucinda Riley O Orchidėjų namai 


keliu; įrėmusi akis į užpakalinį langą, ties pažįstamu posūkiu lau- 
kė pasirodant sargo namelio, kuris žymėjo posūkį į Vorton Parką. 

— Suk čia! - pasakė Alisijai vos nepralėkus pro šalį. 

— Po šimts, gerai sakai. Taip seniai čia buvau - pamiršau. 

Joms įsukus į keliuką Alisija mirktelėjo seseriai. Džulijos 
akyse ji įžvelgė susidomėjimo šešėlį. 

— Tau visada čia patiko, ar ne? - jautriai paklausė. 

— O tau ne? 

— Tiesą sakant, aš nuobodžiaudavau čia pasilikusi. Negalėda- 
vau sulaukti, kada grįšiu į miestą susitikti su draugais. 

— Tu visada buvai labiau miesto vaikas, - pareiškė Džulija. 

— Iš tikro, o dabar tik pažiūrėk į mane: trisdešimt ketverių, 
kaimiška troba Dievo užmirštame užkampyje, apsikrovusi vai- 
kais, ant galvos trys katės, du šunys ir „Aga“. Kur, po galais, aukš- 
tuomenės spindesys? - Alisija ironiškai šyptelėjo. 

— Tu įsimylėjai ir sukūrei šeimą. 

- O aukštuomenės spindesys atiteko tau, - nepiktai pridūrė 
Alisija. 

— Taip, kada tai buvo... - joms įsukus į keliuką Džulijos bal- 
sas prislopo. - Štai ir rūmai. Atrodo visiškai tokie pat. 

Alisija žvilgtelėjo į pastatą priešaky. 

— Tikrai - man regis, dar gražesni. Matyt, pamiršau, kokie 
jie Žavingi. 

— O aš nepamiršau. 

Abi paskendusios savo mintyse, jos stūmėsi keliuku įkan- 
din ilgos mašinų voros. Klasikinio Jurgių stiliaus Vorton Parko 
rūmai buvo pastatyti pirmajam Didžiosios Britanijos ministrui 
pirmininkui, nors jis mirė nesulaukęs statybos pabaigos. Išmū- 
ryti beveik vien iš Eizelbio akmens“, per tris šimtus savo egzis- 
tavimo metų rūmai pagelto. 


* Eizelbis - miestelis Jorkšyro grafystėje; jo vardu pavadintas geltonas vietos akmuo. 

Septynių protarpių fasadas ir prie pamato pristatyti dvigubi 
paradiniai laiptai, kylantys iki piano nobile ir užsibaigiantys te- 
rasa, iš kurios atsiveria vaizdas į parką, dvelkė prancūzišku ža- 
vesiu. Kupolų vainikuojami bokštai visuose kampuose, milžiniš- 
kas portikas, laikomas keturių galingų jonėniškųjų kolonų, ant 
šelmens patupdyta aptrupėjusi prašmatni Britanijos skulptūra 
dvelkė šiek tiek ekscentriška didybe. 

Vorton Parko rūmai buvo per maži, kad būtum galėjęs juos 
vadinti didingais. O ir architektūra nebuvo pagirtinai tobula, 
mat vėlesnių Krofordų kartų praturtinta pora nei šiokių, nei to- 
kių priedų, ji prarado stiliaus grynumą. Bet kaip tik dėl šios prie- 
žasties rūmai neturėjo bauginančio to meto atšiaurumo. 

- Štai čia mes sukdavome į kairę, - parodė Džulija, prisiminu- 
si taką, kuriuo eidavo aplink ežerą į senelių namus dvaro pakrašty. 

— Kai atbūsim aukcioną, ar nenorėtum nueiti pasižiūrėti se- 
nojo kotedžo? 

Džulija truktelėjo pečiais. 

- Einam, ką? 

Geltonai apsitaisę tvarkdariai rodė, kur statyti automobilius. 

- Atvažiavom, ar ne? - tarė Alisija, įvingiavusi automobiliu į 
nurodytą vietą ir pastačiusi aikštelėje. Atsigręžė į seserį ir uždė- 
jusi ranką jai ant kelio paragino: - Eime? 

Džuliją apsvaigino užplūdę prisiminimai. Lipdama iš auto- 
mobilio ir eidama rūmų link ji atpažino net kvapus: šviežiai nu- 
pjautos drėgnos žolės aromatą ir vos pagaunamą kvapsnį, kurį 
ji žinojo skleidžiant jazminus, augančius priešais rūmus pievelės 
pakraščiuose. Seserys kartu su minia palengva užkopė laiptais ir 
įėjo pro paradines duris. 


Man vėl vienuolika. Stoviu milžiniškoje salėje - žinau, kad tai tik 
vestibiulis, bet man jis atrodo erdvus kaip katedra. Lubos aukš- 
tos aukštos, matau ištapytus debesis ir putlius nuogus angeliukus. 
Reginys mane užburia - taip įsispoksau, kad nepastebiu kažką 
stovint ant laiptų ir žiūrint į mane. 

- Gal kuo padėti, panele? 

Krūpteliu visu kūnu ir vos neišmetu iš rankų brangaus vazo- 
no - dėl jo čia ir esu. Senelis mane atsiuntė įteikti jį ledi Kroford 
asmeniškai. Manęs ši užduotis nežavi, nes bijau tos ledi. Mačiau 
ją iš tolo - tada atrodė sudžiūvusi sena pikčiurna. Bet senelis 
Bilas mane prispyrė. 

- Jai labai liūdna, Džulija. Ta orchidėja ją pradžiugins. Būk 
gerutė, pabėgėk pas ją. 

Žmogus ant laiptų - tikrai ne ledi Kroford. Tai jaunuolis, ko- 
kiais ketveriais penkeriais metais už mane vyresnis, tirštomis kaš- 
toninėmis garbanomis - mano akimis, berniukui gerokai per ilgo- 
mis. Labai aukštas, bet apgailėtinai perkaręs, rankos kaip pagaliai 
stirkso iš paraitotų marškinių rankovių. 

Vargais negalais pralemenu: 

- Aš ieškau ledi Kroford. Atnešiau jai lauktuvių iš šiltnamio. 

Jis neskubėdamas nulipa likusiomis pakopomis ir priėjęs iš- 
tiestomis rankomis atsistoja priešais mane. 

- Jei tu nieko prieš, aš jai perduosiu. 

— Senelis man liepė paduoti jai pačiai, - sunerimusi atsakau. 

— Gaila, ji dabar miega. Nelabai kaip jaučiasi - pati žinai. 

— Ne, nežinau, - sakau. Noriu paklausti, kas jis toks, bet nedrįs- 
tu. Jis turbūt skaito mano mintis, mat sako: 

- Mes su ledi Kroford giminės - tad gali manimi pasikliauti. 

- Žinoma, imk, - paduodu jam orchidėją ir man palengvėja 
ant širdies, kad nebereikės įteikti pačiai. - Prašau, pasakyk nuo 
mano senelio ledi Kroford, kad tai naujas... - įsitempusi bandau 
atsiminti žodį, - hibridas, ką tik pražydo. 

- Būtinai pasakysiu. 

Stoviu nežinodama, ko griebtis. Kaip ir jis. 

Galiausiai taria: 

— O kuo tu vardu? 

- Džulija Forester. Misterio Stafordo anūkė. 

Jis kilsteli antakį. 

- Mat kaip. O aš Kristoferis Krofordas. Draugams - Kitas. 

Jis ištiesia ranką, kuria nelaiko gėlės, ir aš ją paspaudžiu. 

- Smagu susipažinti, Džulija. Girdėjau, neblogai skambini pia- 
ninu. 

Nuraustu. 

- Kažin, - sakau. 

- Nesikuklink, - sudraudžia. - Girdėjau, ką virėja ir tavo se- 
nelė šįryt kalbėjo apie tave. Eikš. 

Jis vis dar laiko mano ranką, kurią spaudė, ir staiga truktelėjęs 
nusiveda per vestibiulį, per vieną po kito atsiveriančius didžiulius 
kambarius, prigrūstus masyvių baldų - it žmogaus dydžio lėlių 
namuose. Į galvą įkyriai lenda mintis - o kur jie vakarais žiūri 
televizorių? Galiausiai patenkame į salę, užlietą auksinės šviesos, 
srūvančios pro tris nuo grindų iki lubų iškirstus langus, atsive- 
riančius į terasą, iš kurios matyti sodas. Priešais marmurinį židinį 
pusračiu sustatytos trys didelės kanapos, o kampe, šalia vieno iš 

trijų langų, stovi fortepijonas. Kitas Krofordas priveda mane prie 
instrumento, ištraukia kėdutę ir pasodina. 

- Na, pirmyn. Paskambink ką nors. 

Jis atvožia dangtį ir į orą šoka debesis dulkių, žėrinčių popietės 
saulėje. 

- O tu... sakai - galima? - klausiu. 

- Teta Kroford miega kitame namo gale. Kažin ar išgirs. Nagi! - 
jo akyse matau lūkestį. 

Nedrąsiai padedu pirštus ant klavišų. Tokių dar niekada nesu 
lietusi. Tada nežinojau, kad jie dengti dramblio kaulo plokštelė- 
mis ir kad skambinu pusantro šimto metų senumo „Bechšteino“ 
fortepijonu. Lengvai spusteliu klavišą, visos stygos atsiliepia aidu 
į gaidą ir ją sustiprina. 

Jis stovi ir laukia sudėjęs rankas ant krūtinės. Matau, niekur 
nesidėsiu. Pradedu skambinti „Clair de Lune'* - naujausią atmin- 
tinai išmoktą kūrinį. Šiuo metu mano mėgstamiausias, valandų 
valandas jį šlifavau. Iš po mano pirštų pabirus pirmiesiems gar- 
sams, pamirštu Kitą. Nuskrieju nešama nuostabaus instrumento 
skambesio. Kaip visada, atsiduriu kažkur toli toli. Saulės spindu- 
liai krinta man ant pirštų, šildo veidą. Skambinu turbūt gerai kaip 
niekad ir pati nustembu, kai pirštai išgauna paskutinius kūrinio 
garsus. 

Kažkur toli išgirstu plojant ir galiausiai grįžtu į tą bekraštę 
salę pas Kitą - jis pagarbiai klausosi. 

- Tai bent! - sako jis. - Nuostabu! 

- Ačiū. 

- Tu gi dar maža. Kaip tokie piršteliai taip vikriai laksto po 
klaviatūrą? 

— Nežinau... laksto, ir tiek. 


* „Mėnesiena“ - Claudeo Debussy „Bergamaskiškos siuitos“ 3 dalis. 

- Ar žinai, kad tetos Kroford vyras Haris, lordas Krofordas, 
buvo puikus pianistas? 

— Ne... nežinau. 

- Tai žinok. Tai buvo jo fortepijonas. Jis mirė, kai aš buvau 
mažiukas, todėl niekad negirdėjau jo skambinant. Ar gali dar ką 
nors paskambinti? 

Jis, atrodo, išties pagautas įkarščio. 

- Aš... Man jau tikrai reikia eiti. 

- Tik vieną, būk gera. 

- Na, gerai, - atsakau. 

Pradedu „Rapsodiją Paganinio tema *. Vėl muzika mane neša 
iš čia, bet priėjusi iki pusės kūrinio staiga išgirstu šaukiant: 

- Liaukis!!! Kad negirdėčiau! 

Paklausau paliepimo ir žvelgiu į duris kitame svetainės gale. 
Ten stovi aukšta, sudžiūvusi žila moteriškė. Akys liepsnoja įsiūčiu. 
Man ima daužytis širdis. 

Kitas žengia jos pasitikti. 

- Atleiskit, teta Kroford, tai aš paprašiau Džulijos paskambinti. 
Jūs miegojote ir negalėjau paklausti, ar leidžiate. Mes jus pažadi- 
nomė 

Pora akių jį perlieja lediniu žvilgsniu. 

— Ne, nepažadinai. Ne čia bėda, Kitai. Puikiai žinai, kad aš 
niekam neleidžiu skambinti šiuo fortepijonu. 

- Labai atsiprašau, teta Kroford, nesupratau. Bet Džulija to- 
kia talentinga. Jai tik vienuolika, o jau tikra pianistė. 

— Nutilk! - rikteli teta. 

Kitas panarina galvą ir mosteli eiti su juo. 

- Dar kartą atsiprašau, - ištaria, kai nuspūdinu įkandin. 

Ledi Kroford sustabdo mane einančią pro šalį. 


* Sergejaus Rachmaninovo kūrinys. 

- Ar tu ne Stafordo anūkė? - klausia persmeigdama mane šal- 
tomis mėlynomis akimis kaip ylomis. 

- Taip, ledi Krofora. 
da. Linkteli ir, regis, smaugiama gerkle prataria: 

- Man buvo... gaila, kai išgirdau apie tavo mamą... 

Kitas įsikiša pajutęs kylant įtampą. 

- Džulija jums atnešė orchidėją. Jos senelis užaugino, ar ne, 
Džulija? - drąsina jis mane. 

- Taip, - sakau vos neverkdama. - Tikiuosi, jums patiks. 

Ji linkteli. 

- Žinoma, patiks. Perduok seneliui padėką. 


Alisija kantriai laukė eilėje aukciono katalogo. 

— Vaikystėje buvai užėjusi į šituos namus? - paklausė. 

— Kartą, - atsakė Džulija. 

Alisija parodė pirštu į lubas. 

— Nelabai skoningi tie cherubinai, kaip sakai? 

— Man jie visada patiko, - atrėmė Džulija. 

— Na ir keista seniena šitie namai, - tęsė Alisija, imdama siū- 
lomą katalogą. Ji nusekė paskui minią per vestibiulį ir koridorių, 
vedantį į didelį ąžuolu išmuštą kambarį, kur buvo išdėlioti par- 
duodami daiktai. Padavė katalogą Džulijai. - Išties gaila, kad juos 
parduoda. Čia daugiau kaip tris šimtus metų buvo Krofordų gūž- 
ta, - ji susimąstė. - Epochos pabaiga ir taip toliau. Gal apsidairom? 

Alisija, paėmusi už alkūnės, nuvairavo Džuliją prie grakš- 
čios, bet įskilusios graikiškos vazos su samanų paliktu ratilu ties 
briauna iš vidaus, išduodančiu, kad vasarą į šį indą būdavo so- 
dinamos gėlės. 

— Kaip sakai, gal tėčiui tiktų? 

Džulija truktelėjo pečiais. 

— Gal. Tu spręsk. 

Jusdama blėstantį Džulijos susidomėjimą ir kylantį savo su- 
sierzinimą, Alisija tarė: 

— Klausyk, gal išsiskirkim - šitaip greičiau apžiūrėsim, ką 
čia siūlo. Tu pradėk iš šitos pusės, aš iš kitos, ir po dešimties 
minučių susitiksim prie durų. 

Džulija linktelėjo ir nulydėjo akimis Alisiją, besiskinančią 
kelią per kambarį. Pastaruoju metu atpratusi nuo minios, paju- 
to klaustrofobiją. Nusiyrė į tuštesnį kambario galą. Ten kampe 
stovėjo stalas ant kryžiokų, už jo - moteris. Džulija priėjo, neiš- 
manydama kur dėtis. 

— Šie daiktai neparduodami aukcione, - pasakė moteris prie 
stalo. - Šiaip niekučiai. Galite pirkti nors ir dabar, jie įkainoti 
atskirai. 

Džulija paėmė į rankas „Vaikiškų istorijų“ egzempliorių nu- 
čiupinėtais lapų kampais. Atvertė ir viduje pamatė datą - 1926. 

„Mylimam Hugui - močiutė.“ 

Čia pat buvo ir 1932 metų „Vilfredo metraščio“ egzemplio- 
rius, ir Keitės Grinavėj „Medetkų darželis“. 

Buvo skaudu čia matyti tas knygeles; daugiau kaip aštuonias- 
dešimt metų Krofordų atžalos vaikų kambaryje viršutiniame 
aukšte augo su šiais pasakojimais. Džulija nusprendė jas nusi- 
pirkti ir saugoti likimo išblaškytiems Vorton Parko vaikams. 

Ant stalo kampo stovėjo sukiužusi graviūrų prigrūsta karto- 
ninė dėžė. Džulija vangiai jas pasklaidė. Daugiausia tai buvo li- 
tografijos tušu ir plunksna, vaizduojančios Londono didįjį gais- 
rą, senovinius laivus ir kerėpliškus namus. Tarp jų buvo sučiuręs 
rudas vokas. Ji ištraukė voką iš dėžės. 

Voke buvo pluoštas akvarelių, kiekvienoje pavaizduota vis 
kitos rūšies orchidėja. 

Kreminis pergamentinis popierius, kuriame lietos akvare- 
lės, buvo išmargintas rudomis dėmėmis, ir ji ėmė spėlioti, kad 
veikiau tai mėgėjo, o ne profesionalaus dailininko darbai. Ir vis 
dėlto, pamanė sau, įrėminti ir pakabinti, jie turėtų atrodyti visai 
šauniai. Po kiekvienos orchidėjos stiebeliu buvo pieštuku loty- 
niškai parašytas pavadinimas. 

— Kiek už šituos? - paklausė moters. 

Moteris paėmė jai iš rankų voką. 

— Nežinau. Nematau, kad būtų parašyta kaina. 

— Ojei duočiau dvidešimt svarų - po penkis už vieną? - pa- 
siūlė Džulija. 

Moteris užmetė akį į sudriskusius piešinius. Gūžtelėjo. 

— Sakyčiau, už viską dešimt svarų - kaip manote? 

— Ačiū, - Džulija iš piniginės išėmė pinigus, susimokėjo ir 
pasuko prie jos jau laukiančios Alisijos. 

Pamačius Džulijai po pažastimi voką ir knygas Alisijai suži- 
bo akys. 

— Ką nors aptikai? - paklausė. 

— Aptikau. 

— Parodysi? 

— Kai grįšim namo. 

— Gerai, - neprieštaravo Alisija. - Einu siūlyti kainos už vazą, 
užtruksim. Išpardavimas tuoj pat prasideda. 

Džulija linktelėjo. 

- Pavaikštinėsiu, kol tavęs lauksiu. Man reikia gryno oro. 

- Puiku. - Alisija pasiraususi rankinėje išėmė automobilio 
raktelius ir padavė Džulijai. - Dėl visa ko, jei užtrukčiau. Jei ne, 
po kokio pusvalandžio susitiksim prie paradinių durų. Padėtum 
laiptais nutempti mano trofėjų. 

- Ačiū, - Džulija paėmė raktelius. - Iki. 

Ji iškiūtino iš kambario ir koridoriumi nuėjo į ištuštėjusį ves- 
tibiulį. Stabtelėjo ir užvertė galvą pažiūrėti cherubino ant lubų. 
Žvilgsnis užkliuvo už durų, vedančių į svetainę, - fortepijono, 
kuriuo kadaise skambino, buveinę. Jis stovėjo atdaras kitame sa- 
lės kampe. 

Pastūmėta įgeidžio pasuko durų link ir akimirką kitą pasvy- 
ravusi nužingsniavo per vestibiulį. Blausi sausio šviesa tvyrojo 
milžiniškoje erdvėje lyg įkapių skraistė. Nenaudojami baldai 
stovėjo lygiai kaip jos prisiminimuose. Perėjusi kelis kitus kam- 
barius galiausiai priėjo prie svetainės durų. 

Pro aukštus langus šiandien netvieskė saulė. Salėje buvo ne- 
pakenčiamai šalta. Praėjusi pro židinį ir kanapas pajuto, kaip 
trenkia pelėsiais, ir pasuko fortepijono link. 

Tik tada pastebėjo aukštą siluetą - žmogus stovėjo į ją nuga- 
ra už fortepijono, įrėmęs žvilgsnį į langą. Buvo pusiau pasislėpęs 
po damasto užuolaida - audinys buvo išskydęs ir priminė perre- 
gimą odą, pro kurią šviečia kaulai. 

Ji sustingo it įbesta, akimirksniu jį pažinusi. Jis nejudėjo, sto- 
vėjo kaip statula. Buvo aišku, kad neišgirdo jos įeinant. 

Nenorėdama trikdyti jo apmąstymų, Džulija apsigręžė ir pa- 
mėgino išeiti tyliai kaip įėjusi. 

Pritykinusi prie durų išgirdo balsą: 

— Gal kuo padėti? 

Ji atsigręžė. 

- Atleiskite, man nereikėjo čia eiti. 

— Tikrai nereikėjo. - Jis atidžiau įsižiūrėjo. Suraukė anta- 
kius. - Ar tik aš jūsų nepažįstu? 

Juos skyrė geros trys dešimtys pėdų, bet Džulija atpažino tas 
tankias kaštonines garbanas, išnašią figūrą, - nuo tada, kai andai 
jį matė, jis buvo paplatėjęs per pečius ir bent per pėdą ištįsęs, - 
kreivokai sudėtas lūpas. 

— Taip, aš... labai seniai mes buvome susitikę, - sumikčiojo 
Džulija. - Prašau atleisti, jau eisiu. 

— Nagi nagi, - jis atpažino ir nušvito šypsena. - Juk tu ma- 
žoji Džulija, sodininko anūkė, o dabar - pasaulyje žinoma pia- 
nistė. Atspėjau? 

- Taip, aš Džulija, - linktelėjo, - tik nežinau, ar tokia jau Ži- 
noma pasaulyje... 

Kitas kilstelėjo antakius. 

— Nesikuklink, Džulija. Turiu porą tavo įrašų. Tu labai garsi! 
Įžymybė! Ką čia veiki, velniai rautų? Juk turėtum didumą gy- 
venimo leisti viso Žemės rutulio penkių žvaigždučių viešbučių 
numeriuose. 

Džulija suprato, kad jis tikrai nėra girdėjęs jos naujienų. 

— Aš... atvažiavau aplankyti tėvo, - sumelavo. 

— O, mums tiesiog garbė. - Kitas juokais nusilenkė. - Save 
laikau pirmuoju, kuris tave išgarsino. Jau visiems prisigyriau, 
kad buvau pirmas, girdėjęs tave skambinant „Clair de Lune“. 
Neblogas sutapimas - vėl susitikom šiame kambaryje, nors šie 
namai parduodami. 

- Iš tiesų. Gaila, - nenoriai atsakė ji. 

- Visai negaila. Viskas tik į gera. Teta Kroford nugyveno pa- 
statą ir jis tuoj virs griuvėsiais, o mano tėvas neturėjo pinigų arba 
noro jį tvarkyti. Tiesą sakant, man pasisekė, kad kažkas pasišovė 
nuristi šitą akmenį man nuo pečių. Rūmams atstatyti reikės bai- 
sių išlaidų. 

— Vadinasi, Vorton Parko dvaras atiteko tau? - paklausė ji. 

- Taip, man - spėju, už kokias nors nuodėmes. Kai mirė teta 
Kroford, o neseniai - ir mano tėvas, aš likau artimiausias paveldė- 
tojas. Bėda ta, kad viskas, ką paveldėjau, yra sumauta krūva skolų 
ir kivirčų. Tiek to, - jis truktelėjo pečiais, - atleisk, kad burbu. 

— Neabejoju, širdyje tau liūdnoka. 

Jie vis dar stovėjo nutolę per trisdešimt pėdų. Kitas sugrūdo 
rankas į kelnių kišenes ir prisiartino prie jos. 

— Jei sąžiningai, asmeniškai man neliūdna. Vaikystėje čia at- 
važiuodavau tik per atostogas ir kažin kokie jausmai manęs su 
šia vieta nesieja. O dvaro šeimininko vaidmuo tikrai ne man. Ir 
vis dėlto, kai būtent man teko priimti sprendimą parduoti tris 
šimtus metų giminės istorijos, tai man kainavo kelias bemieges 
naktis. Bet ką aš galėjau rinktis? Dvaras smarkiai praskolintas ir 
turiu jį parduoti, kad atsiskaityčiau su kreditoriais. 

— Visą jį parduodi? 

Kitas ranka persibraukė neklusnius plaukus ir atsiduso. 

— Įsigudrinau pasilikti senąjį arklidžių ketvirtainį, kuriame 
gyveno dalis tarnų, ir kelis akrus skurdžios žemės. Į šitą valdą 
veda atskiras kelias, juo galima naudotis, kad nereikėtų važiuoti 
per pagrindinius vartus. Mano naujasis būstas yra palaikis na- 
melis be centrinio šildymo ir gerokai priplėkęs, - jis nusišypso- 
jo. - Bet tai geriau negu nieko, aš jį dabar remontuoju. Manau, 
po remonto bus visai neblogai. 

- Juk ten gyveno mano seneliai ir gimė mama, - pasakė Džu- 
lija. - Neprisimenu, kad ketvirtainio statiniai būtų nustekenti ar 
priplėkę, bet kas ten žino. 

— Ką aš kalbu... - Kitas paraudo. - Kaip baisus pasipūtėlis. 
Nepyk, nenorėjau suniekinti tų namų. Tiesą sakant, pasišoviau 
neparduoti ketvirtainio ir pasilaikyti sau, nes, mano akimis, tai 
žavinga buveinė. Patikėk, - primygtinai tikino jis. - Džiaugiuo- 
si, kad čia gyvensiu. Ir tikiuosi, kad atstatęs daržines ir trobe- 
sius aplink savo namą galėsiu juos nuomoti ir gauti šiek tiek 
pajamų. 

— Ar daugiau neturi kur gyventi? 

— Kaip ir tu, ilgai buvau užsienyje. Kažkodėl niekaip nepri- 
siruošdavau grįžti ir sutvarkyti namų reikalų... - Kito balsas 

prislopo ir jis atitraukė žvilgsnį nuo lango. - O šitas miškingas 
kraštas man kelia nekokių prisiminimų. Vaikystėje čia praleidau 
kelias suvis nelaimingas vasaras. 

- O man labai patikdavo Vorton Parke. 

— Ką gi, tai gražūs seni rūmai, nuostabiai graži gamta, - san- 
tūriai pritarė Kitas. 

Džulija įsižiūrėjo į jį. Tamsiai įdegęs, tačiau atrodo įsitempęs 
ir išvargęs. Neišmanydama, ką dar pasakyti, tarė: 

— Na ką, tikiuosi, tau patiks naujuosiuose namuose. Aš gal 
eisiu. 

— Kaip supratau, turėsiu tavęs tykoti aukciono salės gale. 

Prieblandoje skendinčiais kambariais jie kartu nužingsniavo 
vestibiulio link. 

— Sakyk, - bičiuliškai paklausė Kitas, - o kur dabar gyveni? 
Neabejoju, kokioje nors milžiniškoje palėpėje, iš kurios atsiveria 
vaizdas į Centrinį parką? 

— Tai kad ne. Apsistojau Bleiknyje, drėgmės persmelktame 
namuke, kurį pirkau senokai, kai visi mane įkalbinėjo įdėti pi- 
nigų į nekilnojamąjį turtą. Aštuonerius metus jį nuomojau va- 
sarotojams. 

— Aišku, kur nors turi kitus namus? - suraukė antakius Ki- 
tas. - Įžymybės iš blizgančių žurnalų netupi suplėkusiose Šiau- 
rės Norfolko trobelėse. 

- Aš nesu iš blizgančių žurnalų, - ėmė gintis Džulija, - ir... 
bet tai ilga pasaka, - nutraukė mintį pamačiusi, kad jie artėja 
prie vestibiulio. Jai nedavė ramybės vienas klausimas. - Ar šilt- 
namiai išlikę? 

— Nežinau, - truktelėjo pečiais Kitas. - Tiesą sakant, dar ne- 
buvau darže. Čia ir taip veiklos iki kaklo. 

Vestibiulyje Džulija pamatė, kad sesuo su vaza nekantrauda- 
ma stovi prie durų. 

— Kitai, pagaliau atsiradai! - juos užkalbino stambi moteris 
lygiai kaip jo kaštoniniais plaukais ir tamsiai rudomis akimis. - 
Kur buvai dingęs? Aukciono rengėjui reikia skubiai pasikalbėti 
su tavimi dėl vazos. Jo manymu, ji gali būti Mingų dinastijos ar 
panašiai, reikėtų išbraukti iš parduodamų daiktų sąrašo ir duoti 
įvertinti Sotbio aukcionui. 

Kito veide Džulija įžvelgė susierzinimo šešėlį. 

— Džulija, susipažink su mano seserimi Bela Harper. 

Bela be didelio susidomėjimo nužvelgė Džuliją nuo galvos 
iki kojų. 

— Sveika, - tarė išsiblaškiusi, Džulijai padavus ranką. - Tuoj 
pat pasikalbėk su aukcionatorium, - įsakė broliui ir nusitempė 
per vestibiulį. 

Jis atsigręžė ir šyptelėjo Džulijai. 

— Smagu, kad susitikom, - šūktelėjo ir dingo iš akiračio. 

— Iš kur ją pažįsti? - smalsiai pasiteiravo Alisija. 

— Ką? - paklausė Džulija, už dugno imdama jai atkištą vazą 
ir su seserimi bogindama laiptais žemyn į automobilį. 

— Kaip ką - tą baisybę Belą Harper. Ką tik mačiau, kaip su ja 
kalbėjaisi. 

— Nesikalbėjau. Aš pažįstu tik jos brolį Kitą. 

Jos nusigavo prie mašinos ir Alisija atidarė bagažinę ruošda- 
masi įdėti vazą. 

— Nori pasakyti, kad pažįsti viso šito gero šeimininką lordą 
Kristoferį Vortoną? 

— Taip, kiek suprantu, dabar jis šeimininkas, - sutiko Džu- 
lija. - Bet aš su juo susipažinau šiuose namuose prieš daugelį 
metų, o dabar vėl netyčia susidūrėm. 

— Na, tu ir slapukė, Džulija. Kai buvom mažos, niekada ne- 
pasakojai, kad buvai jį sutikusi, - susiraukė Alisija imdama seną 
apsiaustą vazai apvynioti ir kamšydama ją iš šono. - Tikėkimės, 

čia ji jausis kaip namie, - tarė užtrenkdama bagažinės dangtį. 
Abi įsėdo ir Alisija paleido variklį. 

— Gal trumpam užsukim į barą - ko nors išgersim ir perką- 
sim po sumuštinį? - pasiūlė Alisija. - Papasakotum, kaip susi- 
pažinai su žaviuoju lordu Kitu. Tikiuosi, jis malonesnis už savo 
seserį. Buvau ją porąkart sutikusi vietos kviestinėse vakarienė- 
se - elgėsi su manimi taip, lyg iki šiol būčiau tik jos sodininko 
anūkė. Ačiū Aukščiausiajam, kad titulą paveldi artimiausias vy- 
riškosios lyties palikuonis. Jei Bela būtų vyras, visiems parody- 
tų vietą! 

— Ne... nemanau, kad Kitas nors kiek į ją panašus, - Džulijos 
balsas sušvelnėjo. Ji pasisuko į seserį. - Ačiū, kad pakvietei, bet 
jau noriu namo. 

Alisija sesers akyse įžvelgė nuovargį. 

— Puiku, - atsakė, - tik stabtelėsim pakeliui prie parduotuvės 
ir aš tau nupirksiu šiek tiek provizijos. 

Džulija, neturėdama jėgų prieštarauti, tylomis sutiko. 


Alisija privertė Džuliją prisėsti ant sofos, kol pati kūrė židinį ir 
iškraustė vietiniame „Spar“* nupirktus produktus. Šįkart Džu- 
lija nekreipė dėmesio į tūpčiojimą aplinkui. Pirmoji per kelias 
savaites išvyka ją tiesiog išsunkė. O sugrįžimas į Vorton Parką ir 
susitikimas su Kitu išmušė iš vėžių. 

Alisija pasirodė iš virtuvės su padėklu ir pastatė jį priešais 
Džuliją. 

— Užplikiau sriubos iš pakelio. Būk gera, užvalgyk. - Ji kils- 
telėjo rudą voką, Džulijos padėtą ant žurnalinio staliuko. - Ga- 
lima? 


* Parduotuvių tinklas. 

— Aišku. 

Alisija išėmė iš voko akvareles, išdėliojo ant stalo ir ėmė ap- 
žiūrinėti. 

- Žavingos, - pasakė, - ir puiki dovana tėčiui. Įrėminsi? 

— Taip, jei spėsiu. 

— Juk atvažiuosi pas mus šį sekmadienį per pietus atšvęsti 
gimtadienio, ar ne? 

Džulija nenoriai linktelėjo keldama prie burnos sriubos 
šaukštą. 

— Suprantu, mieloji, šeimyniniai subuvimai dabar tau ma- 
Žiausiai reikalingi, bet žinau, kad tavęs visi lauks. O tėtis labai 
susigraužtų, jei neateitum. 

- Ateisiu. Žinoma, ateisiu. 

- Tada gerai, - Alisija žvilgtelėjo į laikrodį ant rankos. - Gal 
jau važiuosiu. Atgal į savo beprotnamį, - ji užvertė akis, priėjo 
prie Džulijos ir spustelėjo jai petį. - Gal tau dar ko nors reikia? 

— Ačiū, ne. 

— Tvarka, - Alisija pabučiavo Džuliją į viršugalvį. - Būk gera, 
susiskambinkim, ir nepamiršk įjungti mobiliojo. Kitaip man ne- 
ramu. 

- Čia beveik niekada nėra ryšio, - atsakė Džulija, - bet pa- 
sistengsiu. - Ji pakėlė akis į durų link einančią Alisiją. - Ir ačiū 
tau. Ačiū, kad vėl parodei Vorton Parką. 

— Nėra užką - iš tikrųjų. Jei ko reikės, tik pasakyk, iškart pri- 
sistatysiu. Viso, Džulija. - Durys trinktelėjo Alisijai už nugaros. 

Džulija jautėsi apsnūdusi ir mieguista. Ant staliuko palikusi 
pusiau išvalgytą sriubos puodelį užlipo į antrą aukštą ir atsisėdo 
ant lovos kryžmai sudėjusi ant kelių rankas. 

Nenoriu, kad pasidarytų geriau. Noriu kentėti, kaip jie kentėjo. 
Kad ir kur jie būtų, jie yra kartu, o aš viena. O, kad žinočiau, ko- 
dėl nebuvau paimta kartu su jais, - dabar manęs nėra nei ten, nei 
čia. Negaliu gyventi ir negaliu numirti. Visi nori, kad pasirinkčiau 
gyvenimą, bet, jei taip padarysiu, turėsiu juos palikti. O aš nega- 
liu. Dar negaliu... 


Atėjus sekmadieniui be dviejų minučių pirmą Alisija šeimai davė 
komandą „žengte marš į svetainę“. 

- Alisiuk, meile, gurkštelk vyno, - jos vyras Maksas įdavė į 
ranką taurę vyno ir pabučiavo į skruostą. 

— Rouze, kada nors atsijungsi nuo „iPodo“ ar ne?! - riktelėjo 
Alisija trylikametei dukteriai, murksančiai ant sofos. - Ir visi kiti 
pasistenkit padoriai elgtis, - prisėdusi ant židinio aptvaro Alisija 
truktelėjo vyno. 

Šalia įsitaisė Keitė - šviesiaplaukė aštuonmetė jos gražuolė. 

— Mamyt, gerai apsirengiau? - paklausė ji. 

Alisija nužvelgė mišrainę, kurią sudarė ryškiai rožinė palai- 
dinė, geltonas žirniukais margintas sijonas ir turkio spalvos tim- 
pės. Nei šis, nei tas, bet ką nors keisti jau vėlu. Pamatė, kad tėvo 
mašina įvažiavo į namų link vedantį keliuką. 

— Senelis atvažiavo! - springdamas iš susijaudinimo sušuko 
jos šešiametis Džeimsas. 

- Einam pasitikti! - suspigo keturmetis Fredas, lėkdamas lau- 
kujų durų link. 

Žiūrint, kaip kiti vaikai sujudo ir pasileido jam iš paskos, 
Alisijos lūpose nušvito palaiminga šypsena. Atidarę duris vaikai 
pabiro lauke ir apstojo atvažiavusį automobilį. 

Po kelių akimirkų anūkai Džordžą Foresterį įsitempė į sve- 
tainę. Sulaukęs šešiasdešimt penkerių, jis buvo vis dar išvaizdus 

vyriškis - liemeningas, nėmaž nepraplikęs, tankiais, tik smilki- 
niuose žilstelėjusiais plaukais. Jo laikysena, susiformavusi per 
daugelį metų bendraujant su auditorija, įkūnijo autoritetą ir pa- 
sitikėjimą savimi. 

Džordžas buvo žymus botanikas, Rytų Anglijos universiteto 
profesorius, dažnai skaitantis paskaitas, Kju soduose* rengiamas 
Karališkosios sodininkų draugijos. O kai nesidalydavo savo ži- 
niomis, visame pasaulyje ieškojo naujų augalų rūšių. Ir nesigin- 
čijo, kad tai jam didžiausias gyvenimo malonumas. 

Džordžas dažnai dukterims pasakodavo, kad važiavo į Vor- 
ton Parką tikėdamasis neblėstančių įspūdžių išvydus garsiąją 
orchidėjų kolekciją, bet, užuot jomis žavėjęsis, įsimylėjo jaunutę 
gražuolę - būsimą savo žmoną ir dukterų motiną, - kurią rado 
šiltnamiuose tarp gėlių. Jie susituokė po kelių mėnesių. 

Džordžas pasuko prie Alisijos. 

— Sveika, mylimiausioji, atrodai nuostabiai kaip visada. Kaip 
laikaisi? 

- Ačiū, gerai. Su gimtadieniu, tėtuk, - pasakė jo apkabinta. - 
Išgeriam? Šaldytuve yra šampano. 

— Kodėl ne? - jo akys nušvito šypsena. - Šiaip keista švęsti 
dar vieną žingsnį karsto link. 

— Na žinai, tėti! - pasipiktino Alisija. - Nenusikalbėk. Mano 
draugės visos kaip viena tave įsimylėjusios. 

- Aišku, vaikinui tai glosto širdį, bet nekeičia tikrovės. Nuo 
šiandien, - jis atsigręžė į anūkus, - jūsų senelis pensininkas. 

— O kas tas pensininkas? - paklausė Fredas. 

Džeimsas, dvejais metais vyresnis ir protingesnis, bakstelėjo 
jaunėliui į šoną: 

- Senis, kvailiuk. 


* Karališkieji botanikos sodai Londone. 

— Atnešiu šampano, - Maksas mirktelėjo Alisijai. 

— Na ką, - tarė Džordžas, prisėdęs ant aptvaro priešais duk- 
terį ir ištiesęs ilgas kojas, - kaip jūs čia gyvenat? 

— Audringai kaip paprastai, - atsiduso Alisija. - O tu? 

— Panašiai, - tuo pačiu atsakė Džordžas. - Tiesą sakant, šiom 
dienom turėjau įspūdžių. Iš Amerikos man paskambino kolega, 
dėstantis Jeilyje. Gegužę jis planuoja ekspediciją į Galapagų sa- 
las ir kviečia mane. Tai vienintelė vieta, kurioje nesu buvęs ir į 
kurią visada ketinau nukeliauti, - Darvino „Rūšių kilmė“ ir taip 
toliau. Įsivaizduok, gerus tris mėnesius negrįšiu, nes manęs dar 
paprašė paskaityti porą paskaitų, kai būsiu Valstijose. 

— Tai išėjęs į pensiją nesiruoši stabdyti arklių? - nusišypsojo 
Alisija. 

Fredas ant vienos kojos prišokavo prie Džordžo. 

— Mes nupirkom tau labai gerą dovaną, seneli. Tai didelė... 

- Užsičiaupk, Fredai. Nebus staigmenos, - pasakė Rouzė - 
atsainioji paauglė nuo sofos. 

Grįžo Maksas su atkimštu šampanu ir pripylė tris taures. 

— Tai ką, į visų sveikatą, - Džordžas pakėlė šampano taurę. — 
Išgerkim už kitus šešiasdešimt penkerius. - Gurkštelėjęs paklau- 
sė: - O Džulija bus? 

— Žadėjo. Turbūt kiek vėliau. 

— Kaip ji? - paklausė Džordžas. 

— Nieko gero, - papurtė galvą Alisija. - Aną savaitgalį buvau 
ją pasiėmusi į Vorton Parką - ten, tiesą sakant, ir radau tau gim- 
tadienio dovaną. Ten buvo surengtas aukcionas. Ji atrodė... gal ir 
geriau, bet ne kažin kiek. 

— Baisu, - atsiduso Džordžas. - Jautiesi visiškai... bejėgis. 

— Kaip ir mes visi, - liūdnai pritarė Alisija. 

— Pirmiausia neteko motinos, kai buvo tik vienuolikos, o da- 
bar... - Džordžas bejėgiškai gūžtelėjo. - Kokia neteisybė... 

- Klaiku, - pritarė ji, - ir nei ką daryti, nei ką sakyti. Tu gi 
atsimeni, tėti, kaip sunkiai Džulija pakėlė mamos mirtį. O dabar 
nebeturi jau trijų brangiausių žmonių. 

- Ar ji nesiruošia grįžti į namus Pietų Prancūzijoje? - pa- 
klausė Džordžas. - Vis pagalvoju - gal jai būtų lengviau savuose 
namuose, užuot visą dieną tūnojus toje niūrioje trobelėje. 

- Ne, nieko apie tai neminėjo. Gal bijo, kad ten per daug 
kankins prisiminimai. Žinau, kiek man kainuotų, jei šie namai 
staiga... - Alisija prikando lūpą, - ištuštėtų. 

- Seneli, o tu turi merginą? - nuotaiką praskaidrino Keitė, sės- 
dama jam ant kelių. 

— Ne, meilute, - tyliai susijuokė Džordžas. - Aš į kitas nesi- 
dairau, nes turėjau tavo senelę. 

— Tai aš galiu būti tavo mergina, - kilniaširdiškai pasisiūlė 
Keitė. - Juk turbūt jautiesi vienišas tame didžiuliame name No- 
ridže. 

Alisija susiraukė. Keitė turėjo neišmušamą įprotį sakyti vis- 
ką, kas šauna į galvą. 

— Aš ne vienišas, meilute, - Džordžas švelniai sušiaušė jai 
plaukus. - Turiu jus, savo atžalas, katinėli, o ir mano augalai ne- 
bloga draugija, - jis spustelėjo ją per pečius, - bet pažadu, jei 
man prireiks merginos, paskambinsiu tau. 

Alisija pamatė keliuku palengva čiaužiantį Džulijos auto- 
mobilį. 

- Ji jau čia, tėti. Einu, pasitiksiu, pažiūrėsiu, kaip ji. 

- Gerai, mieloji, - neprieštaravo Džordžas, jausdamas Alisi- 
jos susirūpinimą. 

Alisija nuėjusi atidarė lauko duris. Tarpduryje laukdama, kol 
Džulija išlips iš mašinos, mąstė, kad net po dvidešimties metų 
nuo jų motinos mirties Džordžas nesidairo jai pakaitalo. Alisija 
prisiminė spiečius išsiskyrusių moterų, smaigstančių žvilgsniais 

dar jauną ir išvaizdų jų tėvą, bet jis niekada nerodė nė mažiausio 
susidomėjimo. 

Praeityje gal buvo pasipynusi viena kita moteris, bet tik kaip 
fizinė partnerė. 

Alisijai atrodė, kad jis visai nesistengė su kuo nors užmegz- 
ti emocinio ryšio, puikiai suvokdamas, kad niekas jam neatstos 
sielos draugės, gyvenimo ir botanikos nuotykių bendrininkės - 
jų Motinos Džasminos. 

Galbūt užpildyti šią tuštumą tėvui padėjo jo aistringas po- 
mėgis. 

Vadinasi, ir Džulija gali būti tokia kaip jis? 

Džulija išlindo iš mašinos su keliais numeriais per dideliu 
megztiniu ir nužingsniavo taku į namus. 

— Labas, mieloji, tėtis jau čia. 

— Žinau. Atleisk, kad vėluoju. Praradau laiko nuovoką, - pa- 
siteisino Džulija. 
kuotę Džulijai po pažastimi. - Matau, spėjai įrėminti? 

— Spėjau. 

— Džulija! - įėjusią į kambarį ją pasitiko Maksas. - Kaip mie- 
la tave matyti, - jis nusišypsojo apkabindamas graudžiai liesus 
svainės pečius. - Galiu paimti tavo nešulį? - pasisiūlė. 

— Gerai, ačiū. 

— Sveikas, tėti. Su gimtadieniu! - pasilenkė jo pabučiuoti. 

— Koks aš tau dėkingas, mieloji, kad atvažiavai, - Džordžas 
paėmė Džulijos ranką ir spustelėjo. 

— Na, štai ir visi susirinkom, gal jau išpakuokim dovanas? - 
pasiūlė Alisija. 

— Gal aš galiu išpakuoti už senelį? - pasigirdo iš po Žurnali- 
nio staliuko. 

— Manau, senelis pats mokės, - pertarė Maksas savo jaunėlį 

keldamas vazą ir įteikdamas ją Džordžui. - Čia tau nuo Hovardų 
šeimos. Ką aš žinau, atrodo kaip didelis alaus bokalas, - sukrize- 
no rodydamas vazos ąsas. 

Džordžas čežindamas popierių išvyniojo dovaną, padedamas 
netikėtai iš po žurnalinio staliuko išlindusių dviejų rankučių. 

- Labai didelis puodas, seneli, - pranešė Fredas, kai vaza 
buvo išrengta. - Ar tau patinka? 

Džordžas nusišypsojo. 

— Nuostabi. Ačiū tau, Alisija, ir jums, vaikai, - jis pakėlė akis 
į dukterį. - Sakei, pirkai ją Vorton Parke? 

— Taip, - ji mestelėjo akį į Džuliją. - Gal ir tu tėčiui jau įteik 
dovaną? 

- Žinoma, - Džulija mostelėjo į paketą ant staliuko. - Kodėl 
jos neišvynioji? 

Tėvui lukštenant vyniojamąjį popierių Džulija nevalingai iš- 
sidavė, kad jai įdomu, kaip jam patiks. Rėmintojai, kuriems ati- 
davė akvareles, puikiai atliko darbą - pritaikė rusvą foną ir patarė 
Džulijai rinktis paprastus juodus medinius rėmelius. 

— Nagi nagi... - Džordžui užkando žadą pradėjus paeiliui 
apžiūrinėti piešinius. Galiausiai jis pratarė: - Jie irgi iš Vorton 
Parko? 

— Taip. 

Jis be žado sėdėjo stengdamasis išspręsti kažkokį galvosūkį. 
Visa šeima sužiuro į jį. Galiausiai tylą pertraukė Alisija: 

— Na, kaip patinka? 

Džordžas pažvelgė ne į Alisiją, o į Džuliją. 

- Džulija... man labai patinka, nes... supranti... - jis nusišypsojo 
ir vogčia nusibraukė ašarą. - Visiškai akivaizdu - juos piešė 
tavo motina. 

Per pokalbį prie stalo tik ir sklandė spėlionės, kaip atsitiko, kad 
Džasminos piešiniai galiausiai atsidūrė Vorton Parko aukcione. 

— Ar tu įsitikinęs, kad jie tapyti mamytės? 

— Vaikeli, - atsakė Džordžas, smeigdamas šakutę į neprie- 
kaištingai Alisijos iškeptą jautienos kepsnį, - nė kiek neabejo- 
ju. Kai pirmąkart pamačiau jūsų mamą, ji sėdėjo tėvo šiltnamio 
kamputyje su etiudų albumu ir akvarelės dėžute. Ir vėliau, kai 
kartu keliaudavom ir rasdavom įdomių augalų, aš darydavau 
aprašus, 0 ji piešdavo gėlių žiedus. Jos stilių pažinčiau iš tolo. 
Grįžęs namo geriau apžiūrėsiu ir palyginsiu su kitais jūsų ma- 
mos piešiniais. O tu, Džulija, - jis šiltai nusišypsojo kitoje stalo 
pusėje sėdinčiai dukteriai, - ir norėdama negalėjai man rasti ge- 
resnės dovanos. 


Išgėrusi kavos svetainės kampe, Džulija pakilo. 

— Jau eisiu, tėti. 

Džordžas pakėlė akis. 

— Taip greitai? 

Džulija linktelėjo. 

— Turiu eiti. 

Džordžas paėmė jos ranką. 

— Užvažiuok kada, ką? Būtų miela su tavimi šnektelėti. 

— Gerai, - pasakė Džulija, bet abu suprato, kad ji neatvažiuos. 

— Ačiū, mieloji, už tuos piešinius. Jokie turtai man jų neat- 
stotų, - pridūrė jis. 

— Galiu tik padėkoti savo nuojautai, nes neturėjau jokio su- 
pratimo, kieno jie, - pasakė Džulija. - Iki, vaikai, susitiksim, - 
pamojo ranka. 

— Iki, tetute Džulija, - choru atsiliepė jie. 

Džulijai jau žengiant pro duris Alisija sugriebė jos ranką. 

- Susitikim kitą savaitę išgerti kavos? - pasiūlė. 

- Aš tau paskambinsiu. Labai ačiū už pietus, - Džulija pabu- 
čiavo seserį į skruostą. - Iki. 

Jai išėjus Alisija uždarė duris ir atsiduso. Iš už nugaros ją per 
liemenį apkabino dvi rankos ir tvirtai suspaudė glėbyje. 

- Suprantu, Alisiuk. Jai vis dar neina geryn, - atsiduso Maksas. 

- Neina, - pripažino Alisija. - Bet kaip gali pagerėti visą die- 
ną tūnant tame varganame namelyje. Jau daugiau kaip septyni 
mėnesiai. 

- Betgi prievarta jos iš ten neištrauksi. Šiandien bent jau pra- 
tarė kelis žodžius. Kad ir kaip būtų, senelis pasilieka gerti ar- 
batos, o aš imuosi išplauti indus. Pailsink kojas, brangioji, eik, 
pasišnekučiuok su tėvu. 

Alisija grįžo į svetainę ir patenkinta žvelgė į tėvą su abiem 
jos sūnumis įnikusius į dėlionę. Rouzė nusliūkino į savo kam- 
barį antrame aukšte, o Keitę galėjai girdėti padedančią Maksui. 
Alisija, nudūrusi akis į židinį, susimąstė apie surastus orchidėjų 
piešinius ir Džuliją. 

Kai pačiame gražume nuo kiaušidžių vėžio mirė jų motina, 
Alisija, būdama vyresnė ir vos keturiolikos tapusi sesers globėja, 
darė viską, kad atstotų jai motiną. Džordžo dažnai nebūdavo ša- 
lia - jis skaitė paskaitas arba rinko augalus; Alisijai atrodydavo, 
kad jis stengiasi kuo mažiau būti namie. Ji suprato, kad šitaip 
tėvas mėgina ištverti žmonos netektį, ir niekada nesiskųsdavo, 
kad jis taip mažai rodo akis. 

Po motinos mirties Džulija užsidarė savo kiaute. Alisija matė 
jos veide įsirėžusį netekties skausmą. Ji visą laiką kaip mokėda- 
ma mėgino padėti ir paguosti, bet Džulija, regis, atstumdavo 
geranorišką Alisijos rūpinimąsi. Paaugusi ir įžengusi į sunkų 
paauglystės amžių, ji nebuvo linkusi Alisijai pasakotis apie mo- 
kyklą, drauges ar draugus, savo slaptomis mintimis apsistatė 

kaip siena ir visą laisvą laiką leido prie pianino lavindama skam- 
binimo techniką. 

Alisijai ta dantų eilė, kaip ji vadino darbo kabinete stovin- 
tį pianiną, išties ėmė atrodyti kaip konkurentas, iš jos paveržęs 
sesers meilę. O atsakomybė už Džuliją - paskutinis motinos 
prašymas buvo globoti jaunėlę - Alisijai buvo svarbiau už savus 
norus ir poreikius. Būdama aštuoniolikos Alisija įstojo į Dara- 
mo universitetą studijuoti psichologijos, bet Džulija dar nebuvo 
baigusi mokyklos. Namų tvarkytoja atlikdavo buities darbus, 
o Džordžui išvykus nakvodavo su mergaitėmis, bet Alisija ne- 
galėjo Džulijos palikti vienos. Vietoj Daramo ji pasirinko uni- 
versitetą Noridže, o tais metais, kai Džulija įstojo į Karališkąjį 
muzikos koledžą, persikėlė į Londoną ir ten sutiko Maksą. 

Ankstyva jaunystė, ne tokia kaip visų - teko paragauti nema- 
žai vienatvės, įkvėpė Alisijos svajones apie vyrą, didelę šeimą ir 
jaukius namus, kuriuose galėtų visi kartu apsigyventi. Skirtingai 
nei sesuo, kuriai, kaip ir tėvui, nedavė ramybės kelionių aistra, 
Alisija troško saugumo ir meilės. Maksas pasipiršo, ir po šešių 
mėnesių jie susituokė. Nepraėjus metams ji tapo nėščia Rouze, ir 
nuo tol visas jos gyvenimas buvo skirtas suteikti vaikams tai, ko 
pati negavo brendimo laikotarpiu. 

Tegu praeitis jai pakirpo sparnus - Alisija su tuo susitaikė. 
Jai buvo sunkiau susitaikyti su neįveikiamu jaunesniosios sesers 
šaltumu. Kai sesuo pradėjo daryti karjerą ir tapo klasikinės mu- 
zikos pasaulio įžymybe, Alisija retai išgirsdavo šias Žinias iš jos 
pačios. Prieš septynis mėnesius Džulijai jos vėl prireikė, ir Alisi- 
ja tuoj pat atsirado šalia, pasiėmė seserį į savo namus Norfolke ir 
kaip įmanydama stengėsi paguosti. Tačiau ir dabar ji jautė tą patį 
atsiribojimą ir užslėptą įtampą. 

Kaip ir prieš dvidešimt metų, Alisija neišmanė, kaip prisi- 
belsti iki sesers širdies. 

— Mamyte, kepu pyragaičius prie arbatos popieriniuose krep- 
šeliuose. Kur padėklas? 

Alisija pakėlė akis ir pamatė Keitę salono tarpduryje. Ji ati- 
trūko nuo savo minčių ir atsistojo. 

— Einu, paieškosiu, vaikeli, jau einu. 


Kitą rytą prabudusi Džulija nesikeldama kaip visada laukė tam- 
sių minčių antpuolio - nevilties jausmo, klastingai suryjančio 
pirmas kelias šviesesnes akimirkas, kurias patirdavo dar būda- 
ma pernelyg mieguista, o paskui nė neįstengdavo jų prisiminti. 

Tamsios mintys neatėjo. 

Tad, užuot apsivertusi ant kito šono ir užsidengusi delnais 
ausis, tarytum taip galėtų užkirsti kelią niūrioms mintims, ji nu- 
sprendė keltis. 

Priėjo prie miegamojo lango ir atitraukė užuolaidas. 

Standartinio tipo namukas - du kambariai apačioje, du 
viršuje — tarp vasarotojų buvo itin populiarus dėl nuostabios 
aplinkos. Įsitaisęs ant žalio kauburio, jis buvo per porą minučių 
pasiekiamas iš Bleiknio pagrindinės gatvės, tad jo gyventojams 
buvo prieinami visi miestelio patogumai ir kartu teikė palaimą 
ramybė bei vaizdas iš aukštai. 

Šiandien krištolinė sausio šviesa žiro ant šerkšnotos kalvelės 
žolės. Žemai vėrėsi vaizdas į Bleiknio uostą, o už jo - į jūrą. Ji 
pasuko nediduko lango rankeną, plačiai jį atlapojo ir visa krūti- 
ne įkvėpė oro. 

Uždarė langą staiga pajutusi, kad dreba su plonais marški- 
nėliais, apsivilko megztinį ir nusileido laiptais išsivirti arbatos. 

Apie pietus Džulija suvokė, kad kažkas pasikeitė. Mėgino 
prisiminti, ką pastaruosius kelis mėnesius kasdien veikė šiame 


50 Lucinda Riley G Orchidėjų namai 


namelyje, bet neįstengė. Veltui skverbėsi į savo sąmonę ieškoda- 
ma kelio į paguodą teikiantį stingulį - smegenys atkakliai tam 
priešinosi. 

Apimta klaustrofobijos, Džulija pajuto, kad reikia išeiti iš 
namų. Apsivilko striukę, užsimetė šaliką, užsimovė botus ir ati- 
dariusi lauko duris per pievą nužygiavo žemyn į jūros pusę. 

Uoste buvo tuščia. Laiveliai, ištraukti saugiai žiemoti sausu- 
moje, be paliovos skimbčiojo sustingusiomis laivavirvėmis, tarsi 
norėdami priminti savo šeimininkams, kad dar bus reikalingi. 
Palikusi uostą už nugaros, Džulija toliau ėjo ilgu kyšuliu, kurio 
gale, turistų džiaugsmui, gulinėdavo ruoniai - atvykėliai specia- 
liai plaukdavo valtimis jų pasižiūrėti. 

Žvarbus vėjas gnaibė veidą, ir pastačiusi striukės apykaklę į 
ją įsikniaubė. Ėjo pirmyn gėrėdamasi visiška vienatve, tolydžio 
siaurėjančią sausumą iš abiejų pusių skalaujančiais vandenimis — 
regis, toldama nuo šio pasaulio. 

Sustojo, paskui pasuko prie nerijos krašto: vanduo teškeno 
vos per kelis colius nuo pėdų. Čia buvo gilu - pakankamai gilu ir 
šalta, kad paskęstum, ypač nuo kranto nešamas stiprios srovės, 
kuri akimirksniu nublokštų toli į jūrą. Ji apsidairė į šalis ir įsiti- 
kino, kad yra visiškai viena. 

Jei dabar pultų į vandenį, niekas jos nesustabdytų... 

...ir kančiai būtų galas. 

Blogiausiu atveju ji amžiams užmigtų. Geriausiu - vėl susi- 
tiktų su jais. 

Džulija iškėlė vieną botu apautą koją virš vandens. 

Ji gali tučtuojau tai padaryti... 

Tučtuojau... 

Kas gi ją sulaikytų? 

Ji žvilgtelėjo žemyn į pilką vandenį, sakydama sau, kad tas 
paskutinis šuolis atneš palengvėjimą, bet... 

Ji negalėjo. 

Be vilties įrėmė akis į baltą žiemišką saulės apskritimą, pas- 
kui atsilošė ir ne žmogaus balsu sustugo: 

Suklupo ant tirpstančios šarmos. Kriokdama iš įtūžio, skaus- 
mo ir pykčio, ėmė daužyti kumščiais žemę. 

— Kodėl jie? Kodėl jie? - kartojo, kol išsekusi turėjo liautis ir 
galėjo tik kūkčioti. 

Krito kniūbsčia kryžiumi ir ašaroms maišantis su žolės 
drėgme raudojo už visus tuos septynis mėnesius, kai nebuvo 
ašarų. 

Galiausiai ašaros išseko ir ji gulėjo nekrustelėdama, nuščiu- 
vusi, viduje jusdama tuštumą. Dar kiek pagulėjusi atsisėdo, atsi- 
klaupė lyg melsdamasi ir ėmė su jais kalbėtis. 

— Aš turiu... gyventi! Kažkaip turiu gyventi be jūsų... - inkš- 
tė. Ištiesė rankas į šonus delnais į dangų. - Padėk man, prašau, 
padėk man, padėk man... - Vėl susmukusi susiėmė galvą, įrėmė 
ją į kelius. 

Džulija negirdėjo nieko, tik ritmišką abipus tyvuliuojančio 
vandens mūšą į krantą. Ji įsiklausė ir pajuto, kad šis garsas rami- 
na. Nugarą vos juntamai glostė saulės šiluma, ir netikėtai užplū- 
do ramybė. 

Ji nežinojo, kiek praėjo laiko, galiausiai atsistojo. Peršlapusi 
nuo atitirpusios žolės, besipinančiomis kojomis, nuo šalčio su- 
stingusiomis rankomis per neriją nusvirduliavo namo. 

Pasiekė savo namuką drebėdama iš nuovargio po ilgo vaikš- 
čiojimo ir jausmų proveržio. Jau ruošėsi spausti lauko durų ran- 
keną, bet išgirdo kažką šaukiant ją vardu. 

— Džulija! 

Atsigręžusi pamatė kalvelės papėdėje Kitą Krofordą, iš pa- 
grindinės gatvės kopiantį pas ją takeliu. 

— Sveika, - pasakė prisiartinęs. - Buvau pas tave atėjęs, bet 
neradau. Įmečiau tau raštelį į pašto plyšį. 

— O! - pasakė nesusivokdama - jai sunkiai sekėsi bendrauti 
su gyvaisiais. 

Kitas įrėmė į ją akis. 

— Tu visa permirkusi. Po šimts, ką veikei? - jis užvertė akis, 
ieškodamas danguje atsakymo. - Juk nelyja, jei nesapnuoju? 

- Ne. 

Džulija atidarė lauko duris ir batu užmynė sulenktą popie- 
riaus lapelį, Kito įmestą pro plyšį. Pasilenkė jo pakelti. 

— Užrašiau savo telefoną, - jis pirštu parodė raštelį. - Bet, 
kad jau tave radau, - kaip sakai, gal persimetam žodžiu? 

Džulija numanė, kad jos veido išraiška anaiptol ne entuzias- 
tinga, ir ėmė kalenti dantimis. 

— Regis, man reikia tuoj pat lįsti į karštą vonią, - pasakė tikė- 
damasi, kad to pakaks jam išprašyti. 

Bet Kito tai neatbaidė ir jis įkandin jos įžengė vidun. 

- Tikrai. Tavo brangieji pirštukai visai pamėlę. Mes negalime 
sau leisti, kad žymiausia Britanijos jaunosios kartos pianistė nu- 
šaltų pirštus, ar ne? - jis uždarė duris ir nevalingai nusipurtė. - 
Žiūrėk tu man, čia lygiai taip pat šalta kaip lauke. O ką, jei viršuj 
įlįstum į karštą vonią, o aš čia gražiai sau pakurčiau židinį ir iš- 
virčiau kavos? 

Džulija atsigręžusi dėbtelėjo į jį. 

- Galiu užtrukti. Man reikia gerokai pamirkti vonioje. 

— O aš neskubu, - geraširdiškai atsakė Kitas. - Tai eik. 


Džulija išsitiesė vonioje ir ilgokai gulėjo laukdama, kol atitirps 
pėdos ir smegenys, ir stebėdamasi, kaip Kitas pataikė ateiti jai 
grįžtant. Ji nebuvo pratusi, kad svečiai netikėtai išdygtų ant 

slenksčio, - nė pati nežinojo, ar šio svečio apsilankymas jai pa- 
tinka, ar ne. 

Ir vis dėlto... neįtikėtina, bet ji suprato, kad nebegali gyventi 
kaip iki šiol ir turi klausyti patarimo, kurį jai davė visi aliai vie- 
no - mėginti judėti toliau. 

Ji galėjo rinktis mirtį. 

Ji pasirinko gyvenimą. 

Užsitempusi džinsus ir seną vilnonį megztinį, nulipo į pirmą 
aukštą. Kitas sėdėjo ant sofos, ant kelių pasidėjęs kažkokį pake- 
tėlį. Linksmai liepsnojo židinio ugnis - kad ir kaip stengdavosi, 
jai taip ir nepavyko šitaip jo užkurti. 

— Kaip mane radai? - paklausė Kito palinkusi prie židinio. 

— Savaime aišku, per savo seserį Belą, - paaiškino Kitas. - Ji 
visus pažįsta. Sakyčiau, pažintys - jos pašaukimas, ir, jei ji ko 
nors nepažįsta, tai pažįsta to žmogaus pažįstamą. Šiuo atveju — 
tavo seserį Alisiją. Mėginau tau skambinti, bet tavo mobilusis, 
regis, nuolat išjungtas. 

Džulija susigėdusi pagalvojo apie septyniolika balso pašto 
pranešimų, kurių neišklausė pastarąjį kartą įjungusi telefoną. 

— Čia labai prastas ryšys. 

— Tai nieko. Pirmiausia norėjau atsiprašyti už aną dieną. 

— Dėl ko? 

Kitas apžiūrinėjo savo rankas. 

— Nežinojau, kas tau atsitiko. Jau sakiau, kelerius metus bu- 
vau užsienyje. Į Angliją grįžau tik prieš kelis mėnesius. 

— O kas tau pasakė? 

- Žinoma, Bela. Greičiausiai apie tai rašė visi mūsų laikraš- 
čiai. Tad ji susirinko žinias iš spaudos. Neabejoju, dauguma jų - 
netiesa, kaip paprastai. 

— Nežinau... - atsiduso Džulija. - Kaip supranti, neskaičiau 
laikraščių. 

- Žinoma, suprantu, - regis, Kitas jautėsi nesmagiai. - At- 
leisk, Džulija. Aš turbūt tave... tai klaiku. 

— Taip, - Džulija jų abiejų labui pakeitė temą: - Tai dėl ko 
manęs ieškojai? 

Kito veidas prašviesėjo. 

— Šį tą radau, kas turėtų būti įdomu tau ir tavo šeimai. 

— Nejaugi? 

- Iš tikrųjų. Pameni, sakiau, kad remontuoju ketvirtainio ko- 
tedžus? 

Džulija linktelėjo. 

— Tai va, pasirodo, mano naujieji namai yra tavo senelių na- 
mai. Santechnikai lupdami grindų lentas štai ką rado, - Kitas 
bakstelėjo į paketėlį sau ant kelių. 

— Kas čia? 
ma knygelę odiniu viršeliu. Jis pamojavo knygele. 

— Tai dienoraštis, prasideda nuo 1941 metų. Greitomis jį 
perverčiau ir pamačiau, kad jame rašoma apie Čangio kalėjime 
atsidūrusio karo belaisvio gyvenimą. 

Džulija suraukė antakius. 

— Tas kalėjimas Singapūre? 

- Taip, - patvirtino Kitas. - Tuo metu daugybei britų karei- 
vių kovos Malajoje baigėsi priverstine viešnage pas japoniūkš- 
čius. Nežinojai, kad tavo senelis buvo karo belaisvis? 

- Senelis mums daug pasakodavo apie Rytus, bet daugiausia 
apie nuostabias tų kraštų gėles, - nusišypsojo Džulija. - Jis nie- 
kada neminėjo Čangio. 

— Kažin ar jis galėjo apie tai pasakoti mažam vaikui, bet tai, 
ką dabar pasakei, dar sustiprina spėjimą, kad tai jo dienoraštis, - 
pasakė Kitas. - Ir nelabai įsivaizduoju, kieno jis dar galėtų būti, 
jei ne tavo senelio, nes tame name jis gyveno visą gyvenimą. 

- Galima? - Džulija ištiesė ranką ir Kitas jai padavė dieno- 
raštį. 

Ji atvertė pirmą puslapį ir pamatė, kad oda ploną popierių 
apsaugojo nuo laiko poveikio ir rašmenys visiškai įskaitomi. Žo- 
džiai buvo rašyti juodu rašalu dailia, elegantiška rašysena. 

— Atpažįsti senelio braižą? - paklausė Kitas. 

— Tiesą sakant, neprisimenu, kad būčiau mačiusi jį rašant. Jo 
pastabas apie daugybę šiltnamiuose auginamų orchidėjų rūšių 
užrašydavo mano mama, - paaiškino Džulija. - Galbūt mano 
tėvas pažįsta jo rašyseną. O močiutė tai jau tikrai - įžengusi į 
devintą dešimtį, bet, kiek žinau, dar tvirta ir vikri. Svarbiausias 
klausimas, - svarstė Džulija, - jei šie užrašai tikrai jo, tai, dėl 
Dievo meilės, kodėl jis juos slėpė? 

— Kiek teko skaityti apie karo belaisvius japonų naguose, 
jiems nebuvo saldu. Galbūt senelis dienoraštį slėpė nenorėda- 
mas gąsdinti tavo močiutės? Kai tu ir šeima būsit perskaitę, gal 
ir man paskolintumėt? 

— Kodėl gi ne, - atsakė Džulija, pajutusi sąžinės priekaištus, 
kad taip mažai žino apie senelio Bilo praeitį. 

Kitas atsistojo. 

— Ir... norėjau tavęs kai ko paprašyti, - jis priėjo prie siauros 
knygų lentynos palei židinį ir ištraukė vieną knygą. - Ji, kaip ma- 
tau, yra mano. 

Jis rankose laikė „Vaikiškas istorijas“, kurias Džulija įsigijo už 
svarą per Vorton Parko aukcioną. 

— Na jau! Juk ji išleista 1926 metais. 

- Šiais laikais plastinė chirurgija daro stebuklus, - Kitas ne- 
knyga. Na kaip - knyga už dienoraštį: ar ne teisingi mainai? 

- Sutinku, teisingi. 

— Dėkui. Klausyk, Džulija, - Kitas staiga susidrovėjo, - aš 

alkanas kaip vilkas. Gal mes galėtume kur nors... - Čia jį per- 
traukė mobilusis telefonas. - Atsiprašau, turiu atsiliepti, - jis 
prisidėjo telefoną prie ausies. - Klausau. Labas, Ene... - jis klau- 
sėsi, bet papurtė galvą. - Negirdžiu, ką sakai, bjaurus ryšys. Ką? 
Nieko ne geriau, negirdžiu. Tuoj atsirasiu pas tave. Ačiū, kad pa- 
skambinai, iki. 

- Atleisk, Džulija, turiu eiti, - Kitas atsistojo ir žengė durų 
link, jas priėjęs atsigręžė. - Pasakysi man, kas paaiškėjo dėl to 
dienoraščio? 

- Žinoma, pasakysiu, Kitai, labai ačiū, kad nepagailėjai laiko 
jį atnešti. 

- Nėra už ką. Beje, užmečiau akį į šiltnamius - tebestovi, bet, 
sprendžiant iš to, kad darže velnias koją nusilaužtų, vienas Die- 
vas žino, kas juose. Jei nori, ateik pažiūrėti, kol naujas savininkas 
neperėmė rūmų, - tik ilgai nelauk. Iki, Džulija, - jis nusišypsojo 
pavargusio Žmogaus šypsena ir uždarė duris. 


Kaimynystėje esantis Holto miestelis į pavakarę išvydo Džuliją 
mažiausiai tikėtinoje vietoje - prekybos centre. Kitui išėjus ji 
kurį laiką be tikslo maklinėjo aplink savo namuką, paskui mė- 
gino pagulėti, galiausiai nusprendė, kad yra išalkusi. Ne šiaip 
alkana — išbadėjusi, ir tai pajuto pirmąkart per kelias savai- 
tes. Sėdėdama savo mašinoje automobilių aikštelėje, ji sukirto 
pakuotę sumuštinių, dvi bandeles su dešrelėmis ir šokolado 
plytelę - pati nusprendė, kad apetito programą jos organizme 
atnaujino grynas oras ir ilgas rytinis pasivaikščiojimas. Iki šiol 
jos požiūris į mitybą buvo labai sveikas - greita medžiagų apy- 
kaita ir intensyvi darbotvarkė reikalavo degalų. Ji visada valgė, 
ką norėjo, ir nepriaugdavo nė uncijos svorio. Neturėjo svars- 
tyklių, bet ant klubų kabantys džinsai dabar rodė, kad reikės 
dar nemažai sumuštinių pakuočių norint atgauti tai, kas pra- 
rasta. 

Numetusi sumuštinių maišelį ant keleivio sėdynės, Džulija 
susiruošė namo. Vis dėlto už Holto privažiavusi kryžkelę stab- 
telėjo. Dabar, kai iškrypo iš trasos, kuri buvo ją įtraukusi septy- 
nis mėnesius, nebeviliojo mintis apie šaltą, tamsų namuką. Tad, 
užuot grįžusi namo, pasuko į jaukią Alisijos sodybą. 

— Džulija, kokia maloni staigmena! - seseriai įžengus pro 
virtuvės duris Alisijos veidas nušvito. - Vaikai, žiūrėkit, kas pas 
mus atėjo - tetutė Džulija! 

- Pamaniau... trumpam užsuksiu, - Džulija staiga pasijuto 
nejaukiai. 

Alisija stovėjo prie „Agos“ dėdama vaikams į lėkštes vaka- 
rienę, o tie erzeliojo prie virtuvės stalo. 

- Labai gerai padarei. Nori, įdėsiu? Čia pupelių troškinys, - 
Alisija pamirkė pirštus į dubenėlį ir paragavo. - Skanesnis, negu 
atrodo. 

— Ne, dėkui, ką tik valgiau. 

Nešdama dubenėlius į stalą Alisija pakėlė antakį. 

— Nemeluoji? 

— Ne, - Džulijai vėl teko tramdyti pažįstamą susierzinimą. - 
Aš tikrai ką tik valgiau. Bet išgerčiau arbatos. 

— Tada užkaisk virdulį ir užplikyk dviem, - Alisija atsisėdo 
šalia zirziančio Fredo ir ėmė maitinti jį šaukštu. 

— Mamyte, pupelės fuikiškos! 

- Fredai, kuo greičiau valgysi, tuo greičiau jos baigsis, - Ali- 
sija paliko jį ramybėje ir atsistojo prie „Agos“ šalia Džulijos. - 
Tavo skruostai jau įgavo bent kiek spalvos. Tiesą sakant, šimtą 
metų tavęs nemačiau taip gerai atrodančios. 

- Ačiū, - Džulija susikaupusi pylė verdantį vandenį į arba- 
tinį, jausdama įdėmų Alisijos žvilgsnį. - Šįryt daug vaikščiojau. 
Man buvo į sveikatą, - pripažino. 

- Labai panašu. Džeimsai! Liaukis šaudyti pupeles į Fredą. 
Turėsi surinkti ir visas iki vienos suvalgyti! 

Džulija pastūmė Alisijai po ranka arbatos puodelį. 

- Be to... šiandien turėjau svečią. 

— O, turbūt kalbi apie Kitą Krofordą? 

— Apie tą patį. 

— Norėjau tau pasakyti, kad Bela Harper skambino klausti 
tavo numerio. Beje, buvo visai šneki, - Alisija nuėjo prie stalo su- 
rinkti lėkščių ir kaip prizą vaikams išdalijo po jogurto indelį. - 
Spėju, išsiaiškino, kas tu. Aš pakilau jos akyse kaip įžymybės se- 
suo. - Alisija kilstelėjo antakį. - Na, pakaks apie tą kvaišą. Ko Ki- 
tas norėjo iš tavęs“ 

— Jis kai ką rado Bilo ir Elsės kotedže ir nusprendė atiduoti 
man, - Džulija gurkštelėjo arbatos. 

— Tikrai? Ir kas tai? 

— Dienoraštis - greičiausiai jis senelio Bilo. Jame rašoma apie 
karo belaisvio gyvenimą Singapūro Čangio kalėjime. Pasakysiu 
daugiau, kai perskaitysiu. 

— Nuostabu, - atsiduso Alisija. - Kiek buvo seneliui Bilui, kai 
rašė dienoraštį? 

— Rašyta 1941 metais, vadinasi, jam buvo vos per dvidešimt. 
Ar tu žinojai, kad jis buvo patekęs į nelaisvę? - paklausė Džulija. 

Alisija papurtė galvą. 

— Ne, bet tai dar nieko nereiškia. Reikia klausti močiutės El- 
sės. Ji turėtų Žinoti. 

— Seniai ją matei? 

Alisija susigėdo. 

— Seniai. Vis nerandu laiko jos aplankyti, kas gi žiūrės vai- 
kus... Vis dėlto pasistengsiu. 

— Ji vis dar Sautvolde? - paklausė Džulija. 

- Prieš kokius metus mirė jos sesuo, tai dabar gyvena viena. 
Atsimeni, su kokiu įkvėpimu mums darydavo šukuosenas? Su- 
keldavo plaukus ant pakaušio arba užleisdavo ant kaktos, pinda- 
vo kasas arba rišdavo į uodegą, garbanodavo... - Alisija susijuo- 
kė. - O pameni tą keistą perukų kolekciją kotedžo sandėliuke? Ji 
valandų valandas juos šukuodavo - kaip mergaitė, žaidžianti su 
lėlėmis. Turbūt svajojo tapti kirpėja. 

- Tikrai, o mano plaukų negalėjo pakęsti, nes jie per stori ir 
niekaip nesidavė sugarbanojami, net jei visai nakčiai susukdavo 
ant popieriukų, - Džulija nusišypsojo nuklydusi į mielus prisi- 
minimus. - Nuvažiuosiu pas ją. Šiaip ar taip, ruošiausi. 

Alisija priėjo prie bufeto ir atidarė stalčių. Iš jo išėmė užrašų 
knygelę ir pervertė. 

— Čia Elsės telefonas ir adresas. Išties nuvažiuok, Džulija, - 
paragino. - Tavo namai Prancūzijoj, aš turiu krūvą vaikų ant 
sprando - mes nelabai pavyzdingos anūkės, ar ne? 

— Tikrai kad nelabai, - sutiko Džulija. - Kai su ja pasimaty- 
siu, nuspręsiu, duoti jai dienoraštį ar ne. Kaip sakė Kitas, galbūt 
senelis Bilas jį slėpė nenorėdamas jos gąsdinti. 

- Teisybę sakai, - Alisija nuėjo nušluostyti stalo. - O dabar 
visa šutvė nusiplaunam rankas ir veidą. Kol grįš Rouzė ir ateis 
laikas maudytis, turit pusvalandį televizoriui. Judinkitės, visi 
marš iš virtuvės. 

Trijulei dukart nereikėjo sakyti. Jie išbėgo, o Džulija padėjo 
Alisijai sukrauti indus į indaplovę. 

— Tai su Kitu smagiai pasikalbėjot? 

— Taip, į dienoraštį išmainiau „Vaikiškas istorijas“, - nusišyp- 
sojo Džulija. - Jis ilgai buvo išvažiavęs kažkur į užsienį. Nieko 
nežinojo... kas... man atsitiko. Tiksliau, nežinojo, kol nepapasa- 
kojo sesuo. 

— Gal visa tai į gera, - pasakė Alisija. - Jis labai... žavus. Kaip 
manai“ 

-- Nieko aš nemanau. Na, man jau metas. 

Alisija pamatė, kaip pasikeitė Džulijos veido išraiška, ir su- 
prato, kad peržengė ribą, mintyse save subarė. 

— Rašau tau Elsės telefoną, - ji brūkštelėjo skaičius ant užrašų 
lapelio. - Imk, - padavė Džulijai. - Papasakosi, kaip sekėsi, gerai? 

— Gerai. Ačiū už arbatą, - Džulija jau žengė durų link. - Iki. 


Pirma dalis = Žiema 61 


Džulija įlipo į automobilį, kur kas smarkiau, nei reikia, trink- 
telėjo durelėmis ir nurūko namo. 

Ji širdo dėl neišgyvendinamo vyresniosios sesers įpročio ga- 
dinti jai nuotaiką. Suprato, kad Alisija tenori padėti, rūpinasi ja 
lygiai kaip tada, kai jos buvo jaunesnės. Bet dėl globėjiško jos 
elgesio Džulija jautėsi žemesnė ir menkesnė. 

Alisija visada mokėjo gyventi - auksinė mergaitė, kaip saky- 
davo tėvas. Ji galėjo daryti šimtą darbų vienu metu. Viską atlik- 
davo su jai būdinga giedra nuotaika ir taip puikiai susidorodavo 
su sunkumais, kad nė plaukas nenukrisdavo nuo jos šviesios 
galvos. 

Džulija augo sesers šešėlyje, grumte grumdamasi už teisę 
pati savimi pasirūpinti. Ji buvo atsiskyrėlė, nesirūpino savo iš- 
vaizda, o dėl begalės valandų, praleistų prie pianino, vos pras- 
mukdavo per vidurinės mokyklos egzaminus. Seniai žinojo, kad 
ne jai varžytis su Alisijos tobulumu. Negana to, Alisija visada 
buvo artimesnė tėvui, o Džulija buvo įsikibusi į mamos sijoną. 
Visi tik ir kalbėdavo, kokios jos su mama panašios - ne tik iš- 
vaizda, bet ir meniška, ne šio pasaulio siela. 

Jos vaikystė baigėsi tą dieną, kai mirė motina. 


Parvažiavusi namo Džulija niršdama ėmėsi kurti židinį, kad jis 
vėl taip šauniai įsidegtų, kaip neseniai degė kurstomas svečio, 
ir vis neįstengė nurimti. Bėda ta, kad Alisija tiesiog gimusi kuo 
nors rūpintis - Džulija negalėjo jos kaltinti. O dėl to dar labiau 
jautėsi niekam tikusi ir nusikaltusi seseriai. Džulija matė, kaip 
vaikystėje Alisija stengėsi jai atstoti motiną ir kaip sunkiai su- 
laukdavo dėkingumo. Betgi niekas niekada negalėjo Džulijai 
atstoti motinos. Ji norėjo viena - kad Alisija liautųsi nertis iš 
kailio, kad suprastų, jog Džulijai reikia sesers, su kuria galėtų 

kartu gedėti, o ne palaikytojos, - kad ir pačių geriausių norų 
vedamos, - nes ji niekada nepakeis to, ką Džulija prarado. 

Ir štai dabar likimas surengė sąmokslą - įstūmė ją į tokią pa- 
dėtį, kai jai vėl reikia Alisijos pagalbos. Kaip visada, Alisija tuoj 
pat prisistatė ir nepriekaištavo Džulijai dėl širdį užduodančio 
šalinimosi nuo tada, kai sulaukusi aštuoniolikos ši paliko gimtą- 
jį lizdą ir galiausiai persikėlė į Prancūziją. 

Grįžus į gimtinę - Džulija liūdnai atsiduso - istorija tarsi iš 
naujo ėmė kartotis. Jos gyvenimo griuvėsiai - priešingybė idea- 
liai sutvarkytam Alisijos gyvenimui, o padėtį dar sunkina dusi- 
nantis sesers veržimasis būti globėja. Negana to - tai dar labiau 
erzino - Alisija mėgo įgarsinti mintis, kurias Džulija slėpė pati 
nuo savęs. 

Ji atsisėdo ant sofos su dienoraščiu rankose - norėjo galvoti 
apie kitką. Atvertė pirmą puslapį, bet negalėjo susikaupti. Taip ir 
sėdėjo spoksodama į židinį. 

„Jis labai žavus. Kaip manai?..“ 

Džulija atsiduso priversta susimąstyti, kodėl tas Alisijos pa- 
sakymas jai sukėlė tokią stiprią reakciją. 

Taip... šįryt vaikščiodama po neriją ji suvokė, kad nieko kita 
nelieka, tik gyventi toliau. Tačiau dar buvo ne laikas net men- 
kiausiai užuominai, kad, gyvenant toliau, tam tikru metu beveik 
neišvengiamai atsiras vyriškis. Prieblandoje, kurioje ji praleido 
pastaruosius mėnesius, nebuvo vietos mintims apie ateitį. 

Kokių dar galėjo būti minčių, jei ateitis buvo prarasta? 

Džulija atsistojo ir nudyrino į virtuvę. Atidarė šaldytuvą, šį- 
kart prikimštą visokių valgymų, ir išsitraukė makaronų pusga- 
minį. Ta proga niekšingai nusprendė, kad reikėtų tyčia padaryti 
šio veiksmo nuotrauką, - gal Alisija liautųsi ją ėsti. 

Grįždama į svetainę su vakariene, sau prisipažino, dėl ko 
pyksta ant sesers. Ji jautėsi... nusikaltusi. Nusikaltusi, kad prieš 

savo valią džiaugėsi Kito draugija, kai jis čia lankėsi. Ir tikrai — 
nepaneigsi - jis žavus vyriškis. 

Po vakarienės Džulija paėmė į rankas dienoraštį, bet nega- 
lėjo susikaupti ir pradėti skaityti. Diena buvo ilga ir pilna iš- 
gyvenimų. Ji pakilo laiptais, atsigulė ir pirmąkart per septynis 
mėnesius nuo tada, kai pasaulis tapo nemielas, išmiegojo nesap- 
nuodama košmarų. 


Kitą rytą apie aštuntą ji buvo jau pabudusi ir nusileidusi į pirmą 
aukštą. 

Puodelis arbatos, šįkart su pienu, ir dubenėlis javainių su- 
stiprino sprendimą pradėti gyvenimą iš naujo. Stalčiuje sužve- 
jojo mobilųjį telefoną, įjungė ir užlipo į vonią antrame aukšte - 
vienintelę vietą kotedže, kur pagaudavo ryšį. 

Šįkart buvo jau devyniolika balso pašto pranešimų, kai kurie 
palikti prieš du mėnesius. Paskutiniai daugiausia nuo Alisijos, 
tėvo, Kito ir - gausybė jos agento Olavo žinučių. 

Jos ieškojo ir namų šeimininkė iš Prancūzijos, prašė kuo 
greičiau susisiekti. Buvo kažkokių nesklandumų dėl namo, bet 
Anjesė balso pašto žinutėje taip greitai bėrė prancūziškus Žo- 
džius, kad Džulija nepagavo minties. Atsisėdo ant vonios krašto 
ir, jausdama didelę baimę kalbėtis su žmonėmis iš praeities, dre- 
bančia ranka ėmė rašytis, kam artimiausiu metu paskambinti. 

Šiandien pradės nuo namų šeimininkės ir agento. Visi kiti 
gali palaukti. 

Grįžusi į pirmą aukštą išsitiesė ant sofos ir užsimerkė. Pri- 
sivertė įsivaizduoti aukštai ant kalvos senoviniame Ramatiuelės 
kaime įsitaisiusį žavingą savo namą su vijokliais apaugusia tera- 
sa ir žemai papėdėje žėrinčias mėlynas Viduržemio jūros ban- 
gas. Atsiduso supratusi, kad jei jau pasuko keliu, vedančiu atgal 

į gyvenimą, nebegalės išvengti prisiminimų, kurių taip atkakliai 
gynėsi. O gal kaip tik reikia prisiminti tas įstabias akimirkas ir 
atmintyje saugoti jas kaip lobį, o ne vyti šalin... 


Žvelgiu į besileidžiančią saulę - raudonai auksinis jos švytėjimas 
mėlyną vandenį nudažo liepsnos spalvomis. Terasoje sklindantys 
Rachmaninovo Trečiojo koncerto fortepijonui garsai kyla į zenitą, 
o saulė grakščiai nyra į jūrą. 

Tai mano mėgstamiausias paros metas: nurimusi gamta, regis, 
kaip spektaklį stebi dienos valdovės, iš kurios malonės viskas veša 
ir klesti, kelionę į nakties atilsį. 

Mes galime čia būti kartu trumpiau, nei norėčiau, tad tokios 
akimirkos tuo brangesnės. Saulė jau nusileido, galiu užsimerkti ir 
klausytis Ksavjė skambinimo. Šimtus kartų skambinau šį koncer- 
tą scenoje ir mane stulbina tie subtilūs skirtumai, niuansai, dėl 
kurių jo interpretacija tampa nepakartojama. Ji tvirtesnė, vyriš- 
kesnė - žinoma, kitaip nė negali būti. 

Šiuo metu aš laisva nuo „tarnybos“ - nieko nesu pasižadėjusi 
iki kitos savaitės vidurio, o Ksavjė rytoj koncertuoja Paryžiuje, 
tad tai paskutinė naktis, kai mes kartu. Baigęs skambinti, žinau, 
ateis į terasą su vietinio cave* rožinio vyno taure ir mes sėdėsime 
abu kalbėdami apie nieką ir apie viską, tyloje mėgaudamiesi reto- 
mis vienumos akimirkomis. 

Mūsų gyvenimo esmė, mus siejanti galia ilsisi tarp namų sie- 
ny. Numaudžiusi sūnelį Gabrielį ir paguldžiusi miegoti, atsiklau- 
piau prie jo lovelės ir žiūrėjau, kaip jo veidelis rimsta ir jį vis toliau 
neša miego sparnai. 


* Vyno rūsys (pranc.). 

- Bonne nuit, mon petit ange*, - sukuždėjau pirštų galais 
eidama nuo lovelės ir švelniai uždarydama duris. 

Aš laiminga, kad dar savaitę galėsiu būti kartu su juo. Kitos 
motinos turi laimę matyti savo vaikus dvidešimt keturias valan- 
das per parą ir pagauti kiekvieną jų šypsnį, matyti kiekvieną jų 
žingsnelį visko mokantis ir augant. Aš joms šito pavydžiu, nes ne- 
turiu tokios prabangos. 

Išplėtusi akis žvelgdama į tamsėjantį dangų, nežinia kelintą 
kartą svarstau klausimą, kuris sukasi mano galvoje nuo pat jo 
gimimo dienos, - ar įstengčiau mesti karjerą, kad galėčiau matyti, 
kaip jis auga. Bet nebėra kada apie tai galvoti, nes štai ir Ksavjė 
atėjo su žadėtąja rosė** taure ir šviežių alyvuogių dubenėliu. 

- Bravo, - ištariu, kai jis bučiuoja mane į viršugalvį, ir keliu 
ranką paglostyti jam veidą. 

— Merci, ma petite***, - atsako jis. 

Mes kalbamės prancūziškai, nes abu pripažįstame: tai, ką jis 
daro su angliškais veiksmažodžiais, dar baisiau už mano akcentą 
kalbant prancūziškai. 

Be to, tai meilės kalba. 

Jis atsisėda į krėslą greta manęs ir užmeta ilgas kojas ant stalo. 
Jo plaukai kaip visada po muzikavimo pasišiaušę ir dėl to jis pa- 
našus į peraugusį kūdikį. Ištiesiu ranką ir suglostau jam plaukus. 
Jis ima mano ranką ir bučiuoja. 

- Liūdna, kad rytoj turiu išvažiuoti. Gal kitąmet galėsim pasi- 
imti visą laisvą vasarą ir praleisti ją čia, kartu. 

- Būtų didelė laimė, - atsakau akies krašteliu stebėdama, kaip 
savo veidą atidengia mėnulis ir, užimdamas saulės vietą, tampa 
nakties valdovu. 


* Labanakt, angelėli (pranc.). 
** rožinio vyno (pranc.). 
*** Ačiū, mažyte (pranc.). 

Ir taip blyški Ksavjė oda mėnulio nušviesta dar baltesnė. Iki 
šiol negaliu į jį atsižiūrėti. Jis nepaprastas. Aš tamsaus gymio ir 
tamsių akių, esu dienos - saulės - vaikas, o jis - nakties, mėnulio. 

Jo raiškių ereliškų bruožų, paveldėtų iš motinos rusės, niekaip 
nepavadintum klasikinio vyriško grožio pavyzdžiu. Pradėkim kad 
ir nuo per ilgos nosies, pernelyg arti susodintų šaltai mėlynų akių. 
Kakta išvagota raukšlių, tankūs juodi plaukai šiurkštūs kaip šiau- 
dai. Vienintelis nepriekaištingas jo veido bruožas - mergaitiškai 
putlios, rausvos lūpos, kurias pravėręs, kai šypsosi, atidengia dvi 
eiles stambių, baltų, sveikų dantų. 

Kūnas neproporcingas: ilgos kaip kojūkai kojos, į jas remiasi 
trumpas liemuo, tad ilgos rankos su elegantiškais talentingais pirš- 
tais regisi įskiepytos ne į tą kūną. Šalia jo aš mažutė - jis per gerą 
pėdą aukštesnis už mane. Po oda neturi nė lašo riebalų ir neabejoju, 
kad toks liks visą gyvenimą. Nervinga energija, kuri neleidžia nu- 
rimti net miegant, - jis nenustygdamas blaškosi ir vartosi man prie 
šono, trūkčioja, rėkauja įsivaizduojamam priešui, - dūmais paleis 
polinkį pilnėti, kai sulaukus pusamžio gaminsis mažiau hormonų. 

Nuo tos dienos, kai per Čaikovskio konkursą Leningrade išgir- 
dau jį skambinant Šuberto sonatą fortepijonui B-dur, myliu kiek- 
vieną jo kūno ir sielos milimetrą. 

Aš laimėjau konkursą. 

Jis buvo antras. 

Žiūriu į mylimą veidą, tokį pažįstamą ir iki šiol kerintį - jame 
dar tiek nepažintų gelmių. Esu toli gražu ne tokia sudėtinga kaip 
jis. Aš galiu skambinti, ir gana talentingai, tad esu pripažinta. Nes 
aš tai galiu. Lygiai taip pat galiu nulipusi nuo scenos tapti papras- 
tu žmogumi. O Ksavjė muziką visur nešiojasi savyje, be paliovos 
galvodamas, kaip dar tobuliau atlikti kūrinį. 

Neabejoju - jei kas nors sukrautų laužą iš visų pasaulio forte- 
pijonųy, jis užliptų ant viršaus ir susidegintų. 

Mes ne kartą būdami dviese šaipėmės, kodėl aš, o ne jis yra 
įžymybė. Bet abu puikiai žinome - su suknele aš kur kas geriau už 
jį atrodau, skambinu fotogeniškiau... aš - „mergaitė , todėl rinkoje 
mano vertė didesnė. 

Tačiau aš žinau, kad jis - genijus, Šopeno „Etiudams“ įpu- 
čiantis stebuklingą kibirkštį, ir tai tampa gyvas jo kūrinys. Taip 
pat žinau, kad vieną dieną pasaulis tai pripažins. Ir aš būsiu lai- 
minga, kai man atiteks antroji vieta. 

Esu tikra, kad mano muzikavimas tik jo dėka pamažu įgauna 
vis daugiau jėgos. 

Aš jį dievinu. 

Jis - mano fortepijonas. Jis - mano laužo liepsna. Ir jei jo ne- 
beliks, su mielu noru šoksiu į tą laužą. 


Džulija pajuto, kad veidas šlapias nuo ašarų. Žinojo - jų bus ir 
daugiau, nes ir toliau traukė iš savęs prisiminimus. 

- Ksavjė, - pirmąkart garsiai ištarė jo vardą. - Ksavjė, Ksav- 
jė... - kartojo, nes suprato, kad kalbėdama su namų šeimininke 
ir savo agentu neišvengiamai išgirs šį vardą, tad dabar pratinosi 
tvardytis jį girdėdama. 

Užlipusi į viršų nusimaudė po dušu, apsirengė ir vėl prisėdo 
ant vonios krašto, ragindama save rinkti telefono numerius ir 
katapultuotis atgal į gyvenimą. Namų šeimininkė Anjesė neat- 
siliepė į skambutį, ir Džulija buvo dėkinga, kad egzekucija ati- 
dėta. Ji paliko balso pašto pranešimą ir paprašė Anjesės atskam- 
binti. 

Kitas - jos agentas Olavas. Mobiliajame ji pasitikslino laiką — 
pusė vienuoliktos. Olavas gali būti bet kurioje pasaulio vieto- 
je; jis turi biurus Niujorke, Londone ir Paryžiuje. Rinkdama jo 
numerį tikėjosi, kad ir dabar atsipirks balso pašto žinute, bet jis 
retai kada neatsiliepdavo į jos skambučius, net jei pas jį tuo metu 
būdavo vidurnaktis. 

Pasigirdo kvietimo signalas ir ji ėmė laukti sulaikiusi kvapą. 
Jis atsiliepė po trijų pyptelėjimų. 

— Džulija, širdele! Nuostabu tave girdėti. Galų gale teikeisi, - 
kandžiai pridūrė. 

— Kur tu? - pasiteiravo ji. 

— Niujorke, - atsiliepė. - Turėjau klientą, kuris šįvakar su Niu- 
jorko simfoniniu orkestru skambino Karnegio salėje. Viešpatė- 
liau, buvo įspūdinga. Bet, širdele, pakalbėkim apie tave. Turiu 
šimtą neatsakytų elektroninių laiškų, reikalaujančių tavo apsi- 
reiškimo; prašytojai tie patys - iš Milano, Paryžiaus, Londono ir 
taip toliau. Aš jiems pasakiau, kad išėjai metinių atostogų, bet, 
vaikeli, jie amžiais tavęs nemaldaus. 

- Žinau, Olavai, - atsakė ji atsiprašydama. 

— Tie vaikinai jau suplanavę darbus nuo aštuoniolikos mėne- 
sių iki dvejų metų į priekį. Jei dabar nepriimsim užsakymų, gali 
praeiti treji metai, kol grįši į sceną. Turi kokių minčių, kada man 
galėtum pasakyti „taip ? 

Nors Džulija buvo dėkinga, kad Olavas neužtraukė įprastos 
užuojautos giesmelės ir iškart perėjo prie savo didžiausios mei- 
lės - verslo, vis tiek tai nepadėjo nuspręsti, ką atsakyti. 

— Ne. Tiesą sakant, nelabai galvojau apie tai. 

— Ar tu gali skaityti elektroninį paštą, gražuole? Galėčiau tau 
persiųsti kelis paklausimus, apsižiūrėtum ir gal kuriuo susivi- 
liotum. 

- Oi ne. Nešiojamąjį kompiuterį palikau namie Prancūzijoje. 

Stojo tyla. 

— Tu vis dar Norfolke? - paklausė jis. 

— Taip. 

— Tada, vaikeliuk, jamam geresnį variantą. Kitą savaitę būsiu 
Londone. Galėtume per pietus kartu užkąst pas Kleridžus* ir aš 
tau tiesiai į rankas paduosiu popierius. 

Džulija išgirdo šiurenant verčiamus lapus. Galiausiai jis pa- 
klausė: 


* „Claridge's“ - art deco stiliaus 5 žvaigždučių viešbutis su restoranais ir barais Londono Meitero 
kvartale. 

— Tinka kitos savaitės ketvirtadienis? Aš tau dar įduočiau 
krūvą čekių, atėjusių per septynis mėnesius. Kaip jau pranešiau 
balso paštu, apčiuopiama suma. Nieko nepadėjau į banką kaip 
anksčiau, nes nežinojau, ką ruošiesi daryti su jūsų bendra sąs- 
kaita. 

- Gerai, - Džulija nugurkė seilę. - Kitas ketvirtadienis tinka. 

— Pasaka! Bus nuostabu pasimatyt, brangute. Dabar čia pusė 
penkių ryto, rytoj skrendu į Tokiją, tai gal dar nusnausiu. Paple- 
pėsim prie restorano baro. Iki, gražuole. Laukiu nesulaukiu. 

Ryšys nutrūko. 

Džulija su palengvėjimu atsiduso užmezgusi pirmąjį kontak- 
tą. Žinojo, kad bet kada gali atšaukti ketvirtadienio susitikimą, 
bet ką tik užgimęs dar gležnas optimizmas neleido kategoriškai 
atmesti pasiūlymo. Be to, reikia būti praktiškai. Ji gyveno iš pini- 
gų Anglijos sąskaitoje, iš čekių, per aštuonerius metus gautų už 
kotedžo nuomą. Kai paskutinį kartą daugiau kaip prieš mėnesį 
tikrino sąskaitą, joje tebuvo likę keli šimtai svarų. Jai neužteko 
jėgų paskambinti į banką Prancūzijoje, kur abu su Ksavjė buvo 
atsidarę sąskaitas ir kur plaukė dauguma pajamų. Turbūt teks 
pildyti kokius nors popierius, kad abi sąskaitos būtų perrašytos 
jos vardu. Vis dar negalėjo susitaikyti, kad Ksavjė nebėra. 

Žinojo, kad turi grįžti į Prancūziją ir sutvarkyti reikalus. Bet 
skambutis buvo viena, o fizinė akistata su tikrove - kita. 

Nenorėdama, kad šio ryto pažanga - nedidelis žingsnis į 
priekį - nueitų perniek, Džulija nusprendė pasivaikščioti. Besi- 
velkant striukę kažkas pabeldė. 

- Sveikutė, mieloji, čia aš, tėtis, - pasigirdo balsas už durų. 

Džulija nustebusi atidarė. 

- Atleisk, kad taip įsiveržiau, - atsiprašė Džordžas peržengęs 
slenkstį. - Alisija sakė, kad niekur nevaikštai. Jei ne laiku patai- 
kiau, užsuksiu kitąkart. 

Džulijai šmėstelėjo mintis, kad tėvas jos kambarėlyje atrodo 
kaip Guliveris liliputų šalyje. 

— Ne, visai laiku, - pasakė ji nusivilkdama striukę. - Nori 
kavos? 

— Dėkui, ne. Ką tik gėriau. Buvau Solthauzo pelkėse pasi- 
skinti keistų augalų, kuriuos aptiko vienas iš mano vaikinų, tu- 
rintis daktaro laipsnį. Pamaniau, užsuksiu pas tave pakeliui į na- 
mus. - Džordžas tiriamai ją nužiūrėjo. - Neklausiu, kaip laikaisi, 
savo kailiu patyriau, kaip erzina tokie klausimai. Bet, sakyčiau, 
atrodai geriau negu anąkart. Ne tokia nusigalavusi. Alisija neri- 
mauja, kad nieko nevalgai. Tikrai nevalgai? 

- "Tėti, jei nori, gali patikrinti mano šaldytuvą. Tik vakar ap- 
sipirkau. 

- Labai gerai. Žinai, aš... suprantu. Pats išgyvenau kai ką pa- 
našaus, nors kartu su jūsų mama man bent jau neteko prarasti 
dar ir vaiko. Gabrielis buvo toks mielas mažylis. Turbūt tai ne- 
pakeliamas skausmas, mieloji. 

— Taip, turbūt, - Džulijai balsas įstrigo gerklėje. 

— Galiu pasakyti, nevaidindamas visažinio, tik tiek: pamažu 
viskas eis geryn, bet reikia laiko - ne, ne atsigauti, nes iki galo, 
žinoma, neatsigausi, bet... - Džordžas pamąstė ieškodamas tin- 
kamo žodžio, - su tuo susigyventi. 

Džulija tylėdama klausėsi - matė, kad jis dar turi ką pasakyti. 

— Kažkuriuo metu peržengsi kritinę ribą, - tęsė jis, - vieną 
rytą atsibusi ir pamatysi, kad tamsa nebe tokia tamsi, jei supran- 
ti, apie ką kalbu. 

- Suprantu, - pritarė Džulija. - Rodos... vakar ir šiandien - 
šįryt man atsitiko kažkas panašaus... - ji įtempė smegenis ieš- 
kodama tinkamo žodžio. - Taip, tu teisus. Tamsa nebe tokia 
tamsi. 

Abu kiek pasėdėjo, be žodžių džiaugdamiesi, kad supranta 
vienas kitą. Galų gale Džulija tarė: 

- Gal užsukai su kokiu reikalu? 

- Iš tikrųjų, - atsakė Džordžas. - Jau beveik pietų metas. 
Kaip žiūrėtum į pasiūlymą šiaušti iš šios Dievo apleistos lūšne- 
lės į „Baltąjį arklį“ anapus kelio - išgertume po stiklą vyno prie 
šiandien sužvejotos žuvies? 

Džulija nepasidavė impulsui į visus pasiūlymus atsakyti nei- 
giamai. 

— Sakyčiau, puikus pasiūlymas, tėti. 


Po dešimties minučių jie jau buvo patogiai įsitaisę prie jaukaus 
stalo šalia židinio. Džordžas užsakė dvi lėkštes žuvų su bulvė- 
mis* ir nuo baro atnešė dvi taures vyno. 

— Puiki užeiga, - pasakė, ką manąs, - išlaikiusi vietos dvasią, 
ypač žiemą, kai nebūna prisigrūdę turistų. - Jis impulsyviai per 
stalą ištiesė ranką ir spustelėjo Džulijai plaštaką. - Džulija, kokia 
tu šaunuolė. Matau, jau lipi iš duobės. Ir toliau taip laikykis, mie- 
loji. Suprantu, būna ir geresnių, ir blogesnių dienų, bet tiesiog 
nenuleisk rankų. 

- Stengsiuos, tėti, pati to noriu, - atsakė, o gerklėje sukilo 
gumulas. 

- Na, - Džordžas atsikrenkštė, tarsi jam pačiam smaugtų 
gerklę, - pasakysiu, apie ką norėjau su tavim pasikalbėti, - apie 
tuos orchidėjų piešinius, kuriuos man dovanojai. Palyginau su 
kitomis tavo mamos lietomis akvarelėmis ir galiu be jokios abe- 
jonės pasakyti, kad tavo dovanotosios darytos jos ranka. Dau- 
giau negu tikėtina - jas piešė būdama visai jaunutė. 


* Fish and chips - anglų nacionalinės virtuvės patiekalas - tešloje kepta žuvis ir gruzdintos pjaus- 
tytos bulvės. 

— Kaip džiaugiuosi, kad jas aptikau, tėti, - pasakė Džulija. - 
Viskas išėjo kaip pagal užsakymą. 

- Taip, bet čia dar ne visas tų piešinių - bent jau vieno iš 
jų - įdomumas, - Džordžas gurkštelėjo vyno. - Lygiai kaip ir tu 
vaikystėje, mama su jūsų seneliu valandų valandas leisdavo šilt- 
namiuose. Kad nesėdėtų dyka, piešdavo gėles. Žiūrėdamas tavo 
dovanotus piešinius atpažinau trijų rūšių orchidėjas, dažnai au- 
ginamas Anglijoje ir greičiausiai augintas tavo senelio, - visos 
jos priklauso katlėjos genčiai. Viljamas Katlis*, kurį galima va- 
dinti britų orchidėjų pirmeiviu, buvo pirmas sodininkas, kuris 
devyniolikto amžiaus pradžioje pradėjo sėkmingai auginti epifi- 
tines orchidėjas, ir dauguma šių gėlių, kurias matome šiandien, 
yra išvestos jo. Bet ketvirtoji jūsų mamos piešta orchidėja yra 
visiškai kitas reikalas. 

— Ką tu sakai? - susidomėjo Džulija, kaip tik tuo metu ant 
stalo atsiradus patiekalams. 

— Visiškai rimtai. Jei piešinys tikslus ir jei darysime prielaidą, 
kad pieštas, kai jai buvo maždaug penkiolika, galiu daryti išvadą, 
kad jame pavaizduota Dendrobium nigum. - Džordžas pralaužė 
alaus tešlos plutelę. - Tuomet jūsų mama arba perpiešė ją iš kny- 
gos, o taip galėjo būti - tiesą sakant, tai labiausiai tikėtina versija, 
arba, - pridūrė jis tarp dviejų kąsnių, - kadaise šios orchidėjos 
buvo auginamos jūsų senelio šiltnamiuose. 

Džulija irgi ėmėsi savo porcijos. 

- Ojeigu buvo auginamos jo šiltnamiuose, tai kas iš to išeina? 

— Na, tarkim, paskutinis Dendrobium nigum pavyzdys buvo 
parduotas aukcione maždaug už penkiasdešimt tūkstančių sva- 
rų. Tai buvo neprilygstamas žiedas. Jų rasta vos keli vienetai Tai- 
lando Čiangmai kalvose. Ši orchidėja beveik juoda, nors iš tikro 


* William Cattlev. 

jos spalva - tamsiai raudona. Botanikams niekada nėra pavykę 
šio augalo padauginti ne jo tėvynėje, tad jis tuo vertingesnis. 
Būtų nuostabu, jei šeštajame dešimtmetyje jis kažkaip buvo at- 
klydęs į Vorton Parko šiltnamius. 

— Senelis Bilas duodavo mamytei perrašyti mašinėle savo už- 
rašus, 0 po jo mirties jie juk atiteko tau? - paklausė Džulija. — 
Juose tikrai turėtų būti užsiminta apie tai. 

- Ir aš taip manau, - pritarė Džordžas. - Nuo sekmadienio tik 
tą ir dariau, kad naršiau po jo užrašus, bet neradau jokių užuomi- 
nų, - jis padėjo peilį ir šakutę ant išvalgytos lėkštės krašto. - Sene- 
lis savo šiltnamiuose augino daugiau kaip dviejų šimtų skirtingų 
rūšių orchidėjas. Neradau, kad ši būtų įtraukta į sąrašus, bet ieš- 
kau toliau. 

- Šnektelkim apie dar vieną dalyką, - pasakė Džulija. - Ar 
Alisija tau minėjo dienoraštį, kurį Kitas Krofordas rado po seno- 
jo dvaro kotedžo grindimis? 

- Taip, kažką sakė. Turbūt tai užrašai iš tų laikų, kai jis kaip 
karo belaisvis buvo uždarytas Čangio kalėjime. Jei manęs klau- 
si, ar Bilas per karą buvo Čangyje, galiu pasakyti, kad nieko apie 
tai nežinau, - kalbėjo Džordžas. - Jei kas ir žino, tai tik jūsų 
močiutė Elsė. Gavau iš jos kalėdinį atviruką - aštuoniasdešimt 
septynerių, bet dar visai tvirta. Kodėl tau jos neaplankius? 

— Taip ir padarysiu, - atsakė Džulija. - Alisija man davė jos 
telefoną, ketinu paskambinti. 

- Tai gerai. Kas dar naujo? Neskaitant svarstymų, ar užsibūti 
tame nelinksmame namelyje, ar jį palikti. 

- Tikrai kad nelinksmame, - neprieštaravo Džulija. - Bet tik 
prieš porą dienų iš tiesų suvokiau, kaip jame slogu. 

- Ir nėra kur statyti fortepijono... - atsargiai pridūrė Džor- 
džas. 

— Man nereikia fortepijono, - suskubo nukirsti Džulija, - bet 

jei nuspręsiu čia ilgiau apsistoti, turėsiu prašyti Anjesės, kad iš 
Prancūzijos atsiųstų vieną kitą daiktą. 

— Va čia tai charakteris, mieloji. Tvarka, - Džordžas pliaukš- 
telėjo per stalą, - man metas. Turiu atsakyti į krūvą elektroninių 
laiškų ir pasiruošti ryt ryto paskaitai. 

Džulija palaukė prie užeigos durų, kol jis atsiskaitė už pietus, 
ir perėję kelią jie draugiškai šnekučiuodami užkopė taku iki jos 
kotedžo. 

— Taip netikėtai maloniai pabuvom, mieloji, - Džordžas ap- 
glėbė Džuliją ir stipriai priglaudė. - Lik sveika ir nedink iš eterio. 

— Sutarta. 

Tėvas linktelėjo ir lengva eigastimi patraukė savo automobi- 
lio link. 


Kitą rytą Džulija paskambino Elsei. Senoji taip nudžiugo išgir- 
dusi jos balsą, kad Džuliją dar labiau ėmė graužti sąžinė, jog iki 
šiol nepasivargino su ja pabendrauti. Dabar susitarė, kad kitą 
sekmadienį ji atvažiuos į Sautvoldą paplepėti prie arbatos. Pas- 
kui apsirengė, užsimetė apsiaustą ir išsiruošė į Vorton Parko 
šiltnamius džiaugdamasi, kad turi aiškų tikslą, užuot viena visą 
dieną lindėjusi namie. 

Namuose viešpataujanti tyla dabar buvo kur kas sunkiau pa- 
keliama nei pirmiau, ir tai jai pasirodė geras ženklas. Bet jeigu ji 
nesiruošia kraustytis iš proto tuščiai leisdama dienas, vadinasi, 
metas pagalvoti apie ateitį. 

Džulija pasuko į dešinę Vorton Parko vartų link, grožėdama- 
si abipus keliuko augančiais bukais, žyminčiais parko teritorijos 
pakraščius. Ir senu ąžuolu, po kuriuo, pasak legendos, Henrikas 
VIII kadaise bučiavo Aną Bolin. 

Pavažiavusi penkis šimtus jardų, ji vėl pasuko dešinėn, duo- 
bėtu keliuku turėjo patekti tiesiai į ketvirtainį. Už jo driekėsi 
daržai, prie kurių glaudėsi šiltnamiai. Pajutusi jaudulį ir lūkestį, 
kiek panašų į tą, kurį patirdavo vaikystėje, Džulija suvokė, kaip 
jai iš tikrųjų džiugu, kad šiltnamiai išlikę. 

Pastatė mašiną ketvirtainio vidiniame kieme ir išlipo. Lauke 
buvo šaltoka. Prisiminė, kad čia niekada nenutildavo šurmu- 
lys; kvadratu sustatytuose kotedžuose gyveno daug šeimų, be 

to, savų gyventojų buvo pilnos arklidės. Kaukšėjo vedžiojamų 
arklių kanopos, darbininkai nešiojo iš traktorių surištus šieno 
plakus, saugodamiesi užkliudyti ketvirtainio kieme futbolą žai- 
džiančius darbininkų vaikus. 

Tai buvo atskiras pasaulis... 

Dabar jis nuščiuvęs ir ištuštėjęs. 

Džulija paliko mašiną ir užžėlusiu taku nužingsniavo daržų 
pusėn. Mėlynai dažyti varteliai tebebuvo kur buvę, nors ir apau- 
gę vijokliais. Įsiręžusi šiaip taip juos atidarė ir žengė už tvoros. 

Išpuoselėtų ilgų lysvių, kuriose augo morkos, žirniai, ko- 
pūstai, pastarnokai, nebebuvo nė žymės. Vietoj jų kerojo dil- 
gėlės ir usnys, tarp jų liūdnai rymojo suaižėjęs kopūstas. Džu- 
lija pasuko prie nediduko vaismedžių sodo, nuo pašalinių akių 
slepiančio šiltnamius. Dauguma jau visai persenusių obelų, 
kriaušių, slyvų tebeaugo kaip anksčiau, styrojo kreivos nuo- 
gos šakos, o nesugrėbti rudens lapai pašaknėse buvo bevirstą 
mulčiu. 

Džulija perėjo sodelį ir išvydo šiltnamių stogus, kyšančius 
virš savaime išsikerojusių krūmų. Vos įžiūrimu taku nupėdino 
pirmųjų durų link. 

Durų nebebuvo. Jos, virtusios sutrešusių lentų ir stiklo duže- 
nų laužu, tysojo ant žemės. Peržengusi jas, įėjo į šiltnamį. Jame 
buvo tuščia, tik keletas senų medinių ožių, kurie būdavo išri- 
kiuoti palei sienas, ir virš galvos kybančių prie santvarų pritaisy- 
tų geležinių kablių. Cementinės grindys buvo prižėlusios sama- 
nų, piktžolės kerojo ir šiapus, ir anapus sienų. 

Džulija iš lėto nuėjo iki šiltnamio galo. O ten, tame kam- 
pe, kur visada įsitaisydavo, stovėjo kėdė, ant kurios mėgo sėdėti. 
Metalinės jos dalys buvo suėstos rūdžių, o po ja stovėjo senelio 
Bilo bakelitinis radijas. 

Atsiklaupusi jį pakėlė. Nebeįmanoma pataisyti, bet privalėjo 

jį pasiimti. Priglaudė prie krūtinės kaip kūdikį ir ėmė sukioti 
rankenėles, veltui mėgindama atgaivinti. 


- Orchidėjos mėgsta muziką, Džulija. Galbūt muzika joms 
atstoja gimtųjų kraštų gamtos garsus, - sako senelis Bilas, rodyda- 
mas, kaip purkšti lepius žiedus. - Ir dar mėgsta šilumą ir drėgmę, 
tai primena jų įprastą aplinką. 

Šilinamiuose kitiems nepakeliamai trošku - pro stiklinius lan- 
gus plieskia saulė, o be vėjo temperatūra smarkiai viršija įprasti- 
nę, kokia būna drėgną anglišką dieną. 

Bet man patinka, nes, kai keliais sluoksniais prisivelku drabu- 
žių, kad nesušalčiau, vos pajudu. O čia jaučiuosi kaip žuvis van- 
deny, ir senelio Bilo, regis, kaitra neveikia. 

Be to, oras čia persigėręs įstabių gėlių kvapų. 

- Tai Dendrobium victoria regina, kartais vadinama mėly- 
nuoju dendrobiu, nors, kaip matai, ji alyvinė, - tyliai susijuokia 
senelis. - Tikrai mėlyna orchidėja dar neatrasta. Ji auga Pietryčių 
Azijos miškuose. Įsivaizduoji? Ištisi sodai po atviru dangumi. 

Senelio Bilo veide atsiranda pažįstama išraiška ir žinau, kad 
veltui prašyčiau pasakoti toliau. 

- Dendrobiai žiemą mėgsta ilsėtis - vadinčiau tai žiemos mie- 
gu - ir tada jų nereikia tręšti, tik purkšti tiek, kad nenuvystų. 

- Iš kur tu, seneli, žinai, ką jos labiausiai mėgsta? - kartą pa- 
klausiau. - Gal baigei orchidėjų mokyklą? 

Jis purto galvą ir nusijuokia. 

- Ne, Džulija. Apie jas daug sužinojau iš draugo, kuris gyveno 
Tolimuosiuose Rytuose ir augo tarp šių gėlių. Visas kitas mokslas 
įgytas bandant ir klystant, iš arti stebint, kaip jos reaguoja į mano 
pastangas. Šiandien aš žinau, kokias gėles įsigyju, ant pakuočių 
užrašytos veislės, o kai buvau berniokas, jos atkeliaudavo tiesiai iš 


Pirma dalis £ Žiema 79 


tolimų kraštų ir, kol nepražysdavo, nežinodavome, ką auginame, - 
jis atsiduso. - Tos dienos atnešdavo nepakartojamų įspūdžių, nors 
daugiau augalų nunykdavo, negu pasisekdavo išauginti. 

Žinojau, kad senelis Bilas tarp orchidėjų augintojų garsėja 
vadinamaisiais hibridais. Jie labai neįprasti, ir dažnai žymūs so- 
dininkai atvažiuoja pažiūrėti žydinčių naujausių jo išvestų veis- 
lių. Senelis labai kuklus, nemėgsta apie tai kalbėti - sako, kad jo 
darbas yra auginti gėles, o ne jomis girtis. Močiutės Elsės požiūris 
kitoks - kartais girdžiu ją kalbant, kiek pinigo jis uždirba Vorton 
Parkui iš atvykėlių, čia traukiančių visą dieną apžiūrėti šiltnamių 
ir nusipirkti iš jo augalų, tad jis turėtų atsiriekti didesnę pyrago 
dalį. 

Nesiklausau jos kalbų. Nenoriu, kad kas nors drumstų mano 
rojaus taiką ir ramybę. Kai būnu toli nuo čia ir pasidaro liūdna, 
grįžtu ir randu nusiraminimą. 


Džulija grįžo atgal į nykią tikrovę, kurioje nieko neliko iš to, ko 
būta kadaise. Pajuto, kad dreba iš šalčio, ir panoro eiti iš čia. Ap- 
sisukusi išskubėjo iš šiltnamio ir per daržus pasileido prie savo 
mašinos. Lipdama vidun pamatė iš arklidžių išeinantį Kitą. Jis 
pamojo ranka ir priėjo arčiau. 

- Labas, Džulija. Matau, atvažiavai pažiūrėti liūdnų Vorton 
Parko šlovės palaikų? 

— Liaukis, - atsiduso Džulija. - Slegiantis vaizdas. Šiltnamiai 
visiškai ištuštėję - nieko neliko, - ji liūdnai papurtė galvą. - Ne- 
tyčia nežinai, kur dingo orchidėjos? 

— Nežinau. O norėčiau žinoti. Mano tėvas, tapęs savininku, 
ilgai čia negyveno. O tetą Kroford, regis, kažkodėl purtydavo 
vien mintis apie orchidėjas. Pameni tą dieną, kai atnešei jai or- 
chidėją? Tai žinok, kai išėjai, iškart atidavė man ir pasakė, kad 

dėčiau, kur noriu, - svarbu, kad dingtų jai iš akių, - Kitas pakėlė 
antakius. - Neklausk, kodėl. Neturiu supratimo. Tau turbūt pa- 
tiks, kad parsinešiau ją į savo kambarį ir pasiėmiau grįždamas 
namo. Paskui ji dar daug metų žydėjo. 

— Kaip keista, - susimąstė Džulija, - ir liūdna. 

— Tikrai, - pritarė Kitas. - Ir vienas Dievas težino, kas dar 
dingo iš dvaro kartu su visomis orchidėjomis. Kuo greičiau jį 
parduosiu, tuo bus geriau. Na, bala nematė, - linksmiau pra- 
kalbo Kitas, - gal norėtum paėjėti apžiūrėti savo senelių namų? 
Kaip tik ten einu. 

— Kodėl gi ne, - neprieštaravo Džulija. 

Jie perėjo kiemą ir atsidūrė prie kotedžo, įsispraudusio atski- 
rame ketvirčio akro sodelyje čia pat už ketvirtainio. Džulija jau 
girdėjo bildesį ir trenksmus už sienų. 

— Tikiuosi, tau nepasirodys, kad per daug griaunu, bet čia 
nebuvo kur apsisukti. O kadangi man vis dar pavaldūs keli dvaro 
darbininkai, nusprendžiau, kad jie gali nuveikti šį tą naudinga. 

— Kas jų laukia, kai naujasis savininkas perims tavo turtą? - 
paklausė Džulija. 

— Dauguma bus iš naujo įdarbinti ir galbūt bus labiau pa- 
tenkinti, turėdami šalia savo darbdavį - to nebuvo pastaruo- 
sius dvidešimt metų. Einam į vidų? Perspėju, čia daug kas pa- 
sikeitę. 

Žengdama vidun Džulija tikėjosi pateksianti į tamsų siaurą 
prieškambarį ir atsimušianti tiesiai į stačius laiptus. Tačiau pasi- 
juto stovinti didžiulėje tuščioje erdvėje. 

— Ašaalergiškas žemoms luboms, - atsiprašė Kitas, mostu pa- 
rodydamas, koks jis aukštas. - Šiaip ar taip, mano ūgis šešios 
pėdos ir trys coliai. Tai ir išgrioviau lubas. 

Ne vien tik lubas Kitas išgriovė. Dingo visos vidaus patalpų - 
virtuvės, miegamųjų, vonios - pertvaros. Ji užvertė galvą ir aukš- 


Pirma dalis = Žiema 81 


tai, ten, kur anksčiau buvo miegamojo lubos, pamatė keturis 
naujus įstatytus švieslangius. Vienintelė išlikusi interjero detalė 
buvo didžiulis židinys, priešais kurį ji šildydavosi vaikystėje. 

— Matau... tikrai... labai pasikeitę, - išspaudė ji. 

— Antras aukštas dar neįrengtas. Pastogės erdvė leis pakelti 
pirmo aukšto lubas. O senąjį priestatą paversiu virtuve ir vonia. 
Pripažįstu, tai radikalūs pakeitimai, bet, manau, kai jie bus baig- 
ti, man tiks. 

— Tu tikrai perkėlei šituos namus į naują tūkstantmetį, - su- 
murmėjo Džulija. - Sunku atpažinti senąjį kotedžą. 

Jis iš viršaus pažvelgė į ją. 

— Gal tave tai liūdina? 

- Žinoma, ne. 

Bet abiem buvo aišku, kad yra atvirkščiai. 

— Klausyk, Džulija, o kodėl tau neužėjus į mano namus per- 
kąsti sumuštinio? Jaučiuosi skolingas, kad sudarkiau tavo pali- 
kimą. 

— Taip jau ir mano, - atsakė ji. - Bet kodėl gi ne... 

— Sveikas, mielasis. Atleisk, vėluoju. 

Jiems už nugaros išdygo žavi moteris kaštoniniais plaukais. Ji 
meiliai pabučiavo Kitą į skruostą ir nusišypsojo Džulijai. 

— Džulija, tai Enė. Ji padeda man projektuoti kotedžo interje- 
rą ir, kol jos asmeninis projektas išvys dienos šviesą, braižo pla- 
nus, pagal kuriuos kiti ketvirtainio pastatai bus paversti nuomo- 
jamais namais. - Kitas parodė išsipūtusį Enės pilvuką ir viena 
ranka apkabino ją per pečius. - Jau nedaug liko, ar ne? - meiliai 
paklausė jos. 

— Nedaug, ačiū Dievui, tik keturios savaitės, - Enės žalios 
akys linksmai žybtelėjo Džulijai. Ji kalbėjo su vos juntamu ame- 
rikietišku akcentu. - Laukiu nesulaukiu, kada išsiris tas mano 
viščiukas. Ar tu jų turi? 

Džulijos akys nejučia pritvinko ašarų ir ji nieko neatsakė. Ką 
gi galėjo atsakyti? 

— Džulija - žinoma pianistė, - akimirksniu viską supratęs, 
Kitas atėjo jai į pagalbą. - Kadaise mes susitikom Vorton Parke 
ir aš esu vienas pirmųjų jos klausytojų. Tiesa, Džulija? - jis pa- 
žvelgė į ją užuojautos pilnomis akimis. 

Trumpas atokvėpis leido Džulijai atsitokėti. Ji vargais nega- 
lais linktelėjo ir kostelėjo. 

- Tiesa. Man metas namo. Malonu susipažinti, Ene, ir... lai- 
mingai. 

— Ir man malonu, Džulija. 

— Gerai. Iki, Kitai. Netrukus susisieksim, - ir ji kone bėgte 
pasileido į savo automobilį, kad jis nespėtų jos sustabdyti. 


Ateinantį šeštadienį orų prognozės pranašavo sniegą. Džulija 
nusprendė nepaisyti perspėjimų - norėjo dienai ištrūkti iš savo 
kotedžo, tad per pietus leidosi į kelią Sautvoldo link, kur gyveno 
močiutė. 

Įjungė radiją, kad nutrauktų tylą, bet akimirksniu atpažinu- 
si ją persekiojančias Rachmaninovo Antrojo koncerto viduri- 
nės dalies gaidas, Džulija tuoj pat išjungė imtuvą. Nors šiomis 
dienomis ir įvyko prašviesėjimas, ji ne viską galėjo pakelti. Enės 
ištartos nekaltos mandagumo frazės ją persmeigė kaip durklas. 
Grįžusi namo raudojo gal dvi valandas. Dėl tokių reakcijų ji ir 
buvo taip ilgai užsidariusi; vienatvė buvo geriau negu akistata su 
pasauliu, pilnu vaizdų, kvapų ir žmonių, kurie kad ir ne iš piktos 
valios, regis, tik ir taikėsi žodžiais ar veiksmais priminti jos tra- 
gediją. 

Suprato, kad ir dabar jai tai nepakeliama, - vakarykščiai Enės 
žodžiai jai buvo smūgis į paširdžius. Bet šįkart ji nebėgo nuo kan- 
čios, ir tai jau buvo žingsnis į priekį mėginant atsitiesti. Reikia 
laiko nusistovėti emocijoms, ir ji turės pamažu priimti regimąjį ir 
girdimąjį pasaulį. Ir jo keliamus prisiminimus. Kaip ir viskas, tai 
yra procesas. Negali tikėtis, kad atsigausi per vieną naktį. 

Artėdama prie Sautvoldo apylinkių save tikino, esą vien tai, 
kad atsidūrė šešiasdešimt mylių nuo savo prieglobsčio - pajūrio 
kotedžo, liudija per pastarąsias kelias dienas gerokai pasitaisiusią 

nuotaiką. Džulija žinojo, kad susitikimas su močiute jai nesukels 
skausmo. Priešingai - peršokusi kelerius metus ji pasiners į pra- 
eitį, kurioje nėra jokių žeidžiančių prisiminimų. Tai buvo saugi 
teritorija ir ji nuoširdžiai džiaugėsi, kad vėl pamatys Elsę. 

Džulija buvo pasibraižiusi, kaip nuvažiuoti, bet pakeliui dar 
paklausinėjo. Pasisukiojusi nurodytomis kryptimis, įvažiavo į 
medžiais iš abiejų pusių apaugusį aklagatvį ir galiausiai pasiekė 
tvarkingą dailutį vienaukštį namuką. 

Pasiėmė krepšį, kuriame buvo Čangio dienoraštis, ir priėjo 
paskambinti prie pagrindinių durų. Pasigirdo plonytis elektro- 
ninio skambučio garsas, po akimirkos močiutė priėjo prie durų 
ir plačiai išskėtė rankas ją pasitikdama. 

— Džulija! 

Ją apsivijusios rankos priglaudė prie pilnos krūtinės, kve- 
piančios „Bluegrass“ kvepalais ir talku. 

— Duok man į tave pasižiūrėti, - Elsė suėmė Džuliją per pe- 
čius ir žingtelėjusi atatupsta iš pasigėrėjimo suplojo rankomis. 

— Vaje! Tikra gražuolė, - sušuko. - Visai kaip mama, kai bu- 
vo tavo metų. Na, eikš vidun, mielas vaikeli, eikš. 

Džulija įėjo įkandin Elsės. Namukas buvo mažytis, užtat 
tvarkingas iki blizgesio ir kvepiantis švara. Elsė įleido ją į mažu- 
tę svetainę, kurioje priešais dujinį židinį stovėjo rausvu dralonu 
trauktas trijų dalių baldų komplektas. 

- Nusivilk paltą ir pasėdėk prie ugnies, kol apšilsi, o aš tuo 
tarpu paruošiu kokio nors skanaus karštimo. Kavos ar arbatos? 

- Ačiū, močiutėle, mielai išgerčiau arbatos, - atsakė Džulija. 

- Pritariu, be to, dar iškepiau tų paplotėlių, kuriuos taip mėg- 
davai. - Elsė ją nužvelgė nuo galvos iki kojų. - Regis, būtų ne pro 
šalį močiutei tave atpenėti. 

Džulija nusišypsojo. 

— Tiesą sakai. Gal ir ne pro šalį. 

Elsė išėjo į greta įrengtą virtuvę ir įjungė virdulį. Džulija atsi- 
lošė krėsle ir palaimingai įsitaisė saugiame ramybės kiaute, kurį 
visada rasdavo pas močiutę. 

— Nagi, - tarė Elsė grįždama su gausiai apkrautu padėklu ir 
dėdama jį ant mažučio žemo staliuko, - kaip laikosi mano įžy- 
mioji anūkėlė? 

— Neblogai, močiute. Kaip gera tave matyti! Gaila, kad anks- 
čiau neaplankiau. Dabar nelabai kur išeinu. 

— Tau teko daug pakelti, vaikeli, ir žinojau - kai tik galėsi, pa- 
sirodysi, - Elsė supratingai paplekšnojo Džulijai ranką. - Nepa- 
gailėsiu tau cukraus į arbatą. Galėtum įsidėti dvigubai - už sene- 
lį, - kai grįžo iš karo, buvo tikras giltinė. - Ji stumtelėjo Džulijai 
puodelį, paskui ėmė storai tepti sviestu paplotėlius, o ant viršaus 
uždėjo uogienės. - Tai mano ypatingasis slyvų marmeladas. Pa- 
meni, kaip jį mėgai? Įsigudrinau užauginti aitriąją slyvą tame 
žemės lopinėlyje prie namo, kuris čia vadinamas sodu, - Elsė 
pirštu parodė į pievelę pro langą, - ir jos visiškai pakanka. 

Elsės akyse žaižaravo linksmi žiburiukai. Ryškėjančių senat- 
vės požymių, kuriuos Džulija tikėjosi pamatyti, tiesiog nebuvo. 
Jeigu, jauno Žmogaus akimis, kas nors visą laiką senas, galbūt la- 
bai ir nesimato jo senėjimo. Džulija atsikando paplotėlio ir ėmė 
gardžiuotis pažįstamu skoniu. 

Elsė pritariamai žiūrėjo į ją. 

— Kaip sakai, dar nepagadinau rankos? Dedu galvą, skanes- 
nių paplotėlių nebūna net išgarbintoje prancūzų virtuvėje. 

Džulija nusijuokė. 

— Ne, močiute, tikrai nepagadinai rankos. 

Ji pastebėjo, kad Elsė susiraukusi apžiūrinėja viršugalvį. 

— Galiu pasakyti, kad nieko nevalgai, panele. Plaukai visai 
nebeblizga. - Elsė ištiesė per staliuką ranką ir suėmusi sruogą 
pačiupinėjo plaukų galus. - Sausi kaip šiaudai. Reikia gerokai 

pakirpti ir suversti ant galvos kaušą balzamo. Ir padoriai pri- 
kimšti tau pilvą, - išbėrė ji. - Savo ponioms tą patį kartoju - ką 
įsidedi į burną, išlenda pro pakaušį. 

Džulija nustebusi įsmeigė į Elsę akis. 

— Savo ponioms? Tu gal jau kirpėja? 

- Taip, kirpėja, - džiugiai patvirtino ji. - Darbuojuosi viso 
labo senelių namuose ir tik ketvirtadieniais iš ryto, o ir mano 
klientės teturi po penkis plaukus, - sukikeno Elsė, - bet man 
patinka. Galiausiai padariau karjerą, apie kurią svajojau! 

- Tebeturi tuos perukus? - pasidomėjo Džulija. 

— Ne, man jų nebereikia, turiu tikrus modelius, - Elsės akys 
žybtelėjo. - Galit laikyti mane keistuole, kad tiek laiko su jais 
žaidžiau, bet vis buvo geriau negu nieko. Apie tai seniai svajo- 
jau, - ji atsiduso, - o kai pasitaikydavo proga, parodydavau, ką 
moku. Jos malonybė leisdavo jai padaryti šukuoseną, taip pat 
viešnioms, kurios apsistodavo Vorton Parke. Ak, kaip keistai 
kartais pasisuka gyvenimas, ar ne? 

— Kas teisybė, tai teisybė, močiute. O kaip tu pati laikaisi? 

— Kaip matai, - Elsė nužvelgė savo vešlų stuomenį, - vis dar 
gardžiuojuosi tuo, ką pagaminu. Kartais ir pritingiu, nes ruošiu 
sau vienai. Praėjusių metų pradžioje mirė sesuo, tai dabar jau 
viena brašku. 

— Kaip liūdna, močiute, - Džulija baigė paplotėlį ir iš lėkštės 
paėmė kitą. 

- Ji bent nekentėjo. Atsigulė nakčiai į lovą ir nebepabudo. 
Norėčiau ir aš taip pabaigti dienas, kai ateis laikas, - kaip ir visi 
seni žmonės, Elsė visai linksmai kalbėjo apie mirtį. - Ji paliko 
man šitą namelį, nes pati neturėjo vaikų. Šiuolaikiniai namai 
nepalyginti geresni už ankštus drėgnus kotedžus, kuriuose man 
teko gyventi. Čia visada šilta, galiu prisileisti šilto vandens į vo- 
nią kada tik užsinorėjusi, yra tualetas su nuleidžiamu vandeniu. 

— Čia tikrai labai jauku, - nuoširdžiai pasakė Džulija. — Ar 
tau nenuobodu vienai? 

— Apsaugok Viešpatie! Vienas rūpestis - kad kojos laikytų. 
Vaikštau apkirpti klienčių, ir šiaip nebūna tos dienos, kad nei- 
čiau į kokį klubą arba į svečius pas draugus. Ne kur kitur, o Vor- 
tone mes buvome atskirti nuo pasaulio, Džulija, galėjome susi- 
rasti draugų tik tarp dvaro darbininkų. O čia mano paslaugoms 
visas miestas, pilnas pensininkų! 

— Kaip džiaugiuosi, kad tu laiminga, močiute, - pasakė Džu- 
lija. - Akivaizdu, nepasigendi Vorton Parko. 

Elsės veidas apsiniaukė. 

— Na, ne visai tiesa, vaikeli, šis tas man spaudžia širdį - il- 
giuosi tavo senelio. Bet andainykščio gyvenimo - ne. Nepa- 
miršk, keturiolikos pradėjau tarnauti rūmuose: keldavau penk- 
tą, guldavau vidurnaktį, jei pasisekdavo ir šeimininkai neva- 
karieniaudavo ar nepriimdavo svečių nakvoti. Šitaip sukausi 
daugiau kaip penkiasdešimt gyvenimo metų, - ji papurtė gal- 
vą. - Ne, Džulija, neabejok - man labai gera išėjus į pensiją. Na, 
pakaks apie mane - jau žinai, kad esu laiminga ir patenkinta. 
Kaip tėtis ir sesuo? 

— Kaip visada, - atsakė Džulija. - Tėtis ir dabar turi darbų iki 
kaklo ir kaip tik ruošiasi su ekspedicija trenktis į pasaulio kraš- 
tą. Alisija turi didelę šeimą, kurią reikia ganyti, tad irgi nesėdi 
sudėjusi rankų. 

— Net neabejoju - kartais ji man atsiunčia nuotraukų. Vis 
kviečia į svečius, bet nenoriu įkyrėti. Be to, nevairuoju, o tų trau- 
kinių nemėgstu. Gal kurią dieną, kai turės laiko, patys atvažiuos 
manęs aplankyti kaip tu dabar. 

— Pažadu, dabar pasistengsiu dažniau pas tave atvažiuoti. Juo 
labiau kad esu sugrįžusi į gimtinę. 

— Nejaugi čia persikraustei? Taip sakant, visam laikui? 

— Dar nežinau, - atsiduso Džulija. - Turiu nuspręsti, kaip 
toliau gyventi, bet iki šiol negalėjau. 
visiškai suprantu, kodėl negalėjai. Tiesa, kažko norėjai manęs 
paklausti? 

— Tikrai, - pasakė Džulija. - Nežinau, ar girdėjai - parduoda 
Vorton Parko dvarą. 

Elsės veidas liko abejingas. 

— Girdėjau, - atsakė ji. 

- Paveldėtojas Kitas Krofordas pasiliko ketvirtainį ir persi- 
kelia į senąjį jūsų namą. 

Elsė atsilošė ir taip nusikvatojo, kad net ėmė kretėti. Galiau- 
siai nusibraukė ašaras. 

— Ponaitis Kitas - turėčiau sakyti „jo malonybė“ - keliasi į se- 
nąjį sodininko namelį? - ji papurtė galvą. - Oi, nejuokink, Džulija. 

- Čia visai ne juokai, - rimtai tarė Džulija. - Turėjo parduoti 
dvarą, nes jis stipriai praskolintas, o remontui reikia krūvos pi- 
nigų. Be to, - atsargiai pridūrė, - tas kotedžas visai mielas. 

— Gal ir taip, bet ar kada galėjau pamanyti, kad lordas Kro- 
fordas persikels į mūsų buveinę, - nesakyk, tikrai juokinga, — 
Elsė iš rankovės išsitraukė nosinę ir šniurkštelėjo. - Dovanok, 
mieloji, - tarstelėjo, - na, pasakok toliau. 

- Reikalas tas, kad santechnikai klojo naujus vamzdžius ir iš- 
lupo grindis, - Džulija pasirausė krepšyje ir išėmė dienoraštį. - Ir 
štai ką rado. 

Elsė išpūtė akis, ir Džulija iškart suprato, kad senelė atpažino 
radinį. 

— Dienoraštis, - konstatavo, kas buvo ir taip akivaizdu. 

— Matau, - vargais negalais išspaudė Elsė. 

- Apie tai, kaip jis per karą kalėjo Singapūro Čangio belais- 
vių stovykloje. 

- Žinau, apie ką jis, Džulija, - Elsei nejučia iš akių ištryško 
ašaros. 

- Atleisk, močiute. Nenorėjau tavęs graudinti. Tikrai nepra- 
šysiu skaityti ar panašiai. Man tik reikėjo patvirtinimo, kad jį 
rašė senelis Bilas. Juk jis ten buvo - Tolimuosiuose Rytuose karo 
metais? Iš vaikystės prisiminusi jo pasakojimus šiltnamiuose, 
nutariau, kad taip ir yra. Nors jis niekada nesakė nei kur, nei 
kada, - paskubėjo pridurti matydama Elsę blykštant. 

Galiausiai Elsė linktelėjo. 

— Taip, jis ten buvo. 

— Čangyje? 

Elsė vėl linktelėjo. 

— Vadinasi, tai jo dienoraštis? 

Prieš atsakydama Elsė patylėjo. 

— Džulija, ar tu jį skaitei? 

Ši papurtė galvą. 

— Ne, vis ketinau skaityti, bet kažkodėl... - ji atsiduso, - tiesą 
sakant, bijojau, kad tai gali būti skausminga, ir egoistiškai nu- 
sprendžiau, kad man ir taip jau gana skausmo. 

— Suprantu, - linktelėjo Elsė. Ji pakilo iš krėslo ir nuslinko 
prie lango, pro kurį buvo matyti, kaip sniego kąsniai baigia nu- 
kloti sodelio veją. Dangus temo, nors buvo dar tik po keturių. 
Atsisukusi nugara į Džuliją pasakė: - Tuoj pradės darganoti. Ne- 
nori pernakvoti? 

— Gal... - iki dabar Džulijai nebuvo atėjusi mintis apie nak- 
namuką, močiutės suglumimą. Ir linktelėjo. - Gerai, pernak- 
vosiu. 

Elsė atsigręžė. 

— Puiku. Einu, Džulija, paruošiu mums ko nors užkąsti vaka- 
rienei. Mane geriausios mintys aplanko dirbant. O turiu apie ką 

pamąstyti, - pridūrė beveik sau pačiai. - Gal pažiūrėk televizo- 
rių, kol apsiruošiu? - ji parodė pultelį ir išėjo iš kambario. 


Po keturiasdešimt penkių minučių, kurias Džulija praleido žiū- 
rėdama nuobodžias šeštadienines talentų varžytuvės, kurios 
kažkodėl jai visai patiko, Elsė grįžo į svetainę su padėklu. 

— Jau beveik šešios, o šeštadieniais aš visada pasivaišinu 
„Noilly Prat“*, - parodė stiklinę rankoje. - Turiu raudonojo 
vyno - draugė atnešė. Nežinau, ar geras, bet gal išgertum taurę? 

— Kodėl gi ne, - pasakė Džulija patenkinta, kad Elsės skruos- 
tai vėl raustelėjo. 

- Piemenų pyragas** jau orkaitėje, netrukus iškeps, - ji linkte- 
lėjo duodama Džulijai taurę ir gurkšteldama savo gėrimo. - O aš 
pjaustydama produktus pyragui šį tą apmąsčiau ir apsiraminau. 

- Atsiprašau, močiutėle, nenorėjau tau užduoti širdies. Tu- 
rėjau suprasti, kad tau gali būti skaudu, - Džulija gurkštelėjo 
vyno. - Pastaruoju metu per daug galvojau apie save, laikas pri- 
siminti, kad ir kiti turi jausmus. 

Elsė ištiesė ranką ir paplekšnojo Džulijai plaštaką. 

- Viskas taip, kaip ir turi būti, - negalėjai negalvoti apie save. 
Tu labai tvirta, vaikeli, ką ir kalbėti. Patikėk, visai neuždavei man 
širdies. Pamačiusi, - ji parodė pirštu į dienoraštį, - buvau mažu- 
mėlę priblokšta, štai ir viskas. Maniau, Bilas įmetė jį į ugnį. Sakiau, 
kad taip ir padarytų, nes vieną dieną būtinai kas nors ras, ir tada 
gero nelauk... - ji įrėmė akis į tolį. 

Džulija kantriai sėdėjo laukdama, kol močiutė vėl pradės 
kalbėti. 


* Prancūziškas vermutas. 
** Bulvių apkepas su malta mėsa ir svogūnais. 

— Tai va... - stengėsi susikaupti Elsė. - Turbūt tau įdomu, ką 
aš dabar sau galvoju. Vadinasi, dienoraštis buvo rastas ir atiduo- 
tas tau. Galėčiau ką nors sumeluoti ir, patikėk, galvojau apie tai, 
bet, manau, būtų neteisinga. Anksčiau - gal ir taip, o dabar - ne. 

— Močiute, būk gera, papasakok. Jei tai paslaptis, tu juk Žinai, 
aš moku tylėti. Mokėjau ir būdama jaunesnė. 

Elsė nusišypsojo, ištiesė ranką ir paglostė Džulijai skruostą. 

- Žinau, vaikeli, žinau dar ir tai, kad niekam nesakysi. Bėda 
ta, kad ne viskas taip paprasta. Supranti, tai tokia paslaptis -— šei- 
mos paslaptis, kurią išdavęs įskaudinsi ne vieną žmogų. 

Džuliją tai dar labiau suintrigavo. 

— Ne kažkiek jau ir liko ką įskaudinti, - pasakė ji. - Tik tėtį, 
mane ir Alisiją. 

— Kaip pažiūrėsi, - susimąstė Elsė, - kartais šeimos paslaptys 
susijusios su ne viena šeima. Šiaip ar taip, - tarė ji, - manau, gęe- 
riausia pradėti nuo pradžių, o tada - žiūrėsim, kai dugną dėsim, 
gerai? 

Džulija linktelėjo. 

— Močiute, kaip nuspręsi, taip ir bus. O aš mielai tavęs klausau. 

Elsė linktelėjo. 

— Gal ne iškart viską prisiminsiu, bet, sakyčiau, istorija pra- 
sidėjo tada, kai 1939 metais rūmuose pradėjau tarnauti kamba- 
rine. Ak, - Elsė suplojo delnais, - tada būtum nepažinusi Vor- 
ton Parko. Jis buvo pilnas gyvybės, po rūmų stogu šurmuliavo 
Krofordų giminė ir jų draugai. Per medžioklės sezoną jie kel- 
davo puotas mažne kiekvieną savaitgalį. Kartą iš Londono at- 
važiavo jų draugai ir man buvo pavesta patarnauti aštuoniolik- 
metei jų dukteriai Olivijai Dru-Noris. Ji buvo pirmoji „mano 
ledi. - Panirus į prisiminimus Elsės akys nušvito. - Ak, Džulija, 
iki paskutinio atodūsio nepamiršiu akimirkos, kaip įŽengiau į 
tos pietietės miegamąjį ir pirmąkart ją išvydau... 


9 
Vorton Parkas 


1939 metų sausis 


Olivija Dru-Noris, ką tik atvesta į didžiulį miegamąjį, vaikštinė- 
jo palei langą ir žvalgėsi. Atsivėrusio vaizdo pilkuma privertė ją 
sunkiai atsidusti. 

Regis, nuo tada, kai išsilaipino Anglijoje - tai buvo prieš du 
mėnesius, - kažkas iš jos regos lauko nutarė ištrinti ryškias, šil- 
tas spalvas ir jas pakeisti miglotais, murzinais rudais ir pilkais 
tonais. Gamtovaizdžio atšiaurumas, virš laukų plūduriuojantis 
rūkas, nors būdavo dar tik po trečios valandos, stingdė ją fiziškai 
ir sekino dvasiškai. 

Nukrėsta drebulio, ji nuėjo nuo lango. 

Olivija matė, kad jos tėvai džiaugiasi grįžę į Angliją. Jiems 
nebuvo sunku priprasti prie šios baisingos drėgmės permerktos 
salos, nes jų atsiminimuose tai buvo tvirtai susiję su namų 53- 
voka. Olivijai buvo kas kita. Nuo gimimo ji nebuvo kėlusi kojos 
iš Indijos. Galiausiai ir čia atvykusi niekaip negalėjo suprasti, 
kodėl kalbos, girdėtos anglų klube ir prie vakarienės stalo tėvų 
namuose Pūnoje, nuolat nostalgiškai pasisukdavo apie Angliją. 
Kiek ji matė, šioje šalyje nebuvo nieko, ką būtų galima minė- 
ti kaip kažką gera. Visi skundėsi Indijos karščiais, bet Indijoje 

bent jau nereikėjo prisivilkus naktinių šešiais sluoksniais nak- 
tį gultis į drėgme atsiduodančius ledinius patalus ir laukti, kol 
kraujas vėl pasieks kojų pirštus. Išlipusi iš laivo Olivija be pers- 
tojo kentė šaltį. 

Ji geidė savo gimtojo krašto kvapų ir garsų... prisirpusių gra- 
natų, smilkalų, aliejaus, kuriuo Aja tepdavosi ilgus juodus plau- 
kus; ausiai mielo klegesio - tarnų dainavimo namuose, vaikų 
juoko dulkėtose miesto gatvėse, turgaus prekijų šūkavimo apie 
savo gėrybes... visa tai pynėsi į spalvingą, balsingą vaizdą, o šita 
tyli, niūri žemė buvo visiška priešingybė. 

Po viso to pakilumo, jaudulio grįžus „namo“, Olivija dar nie- 
kada gyvenime nesijautė tokia prislėgta ir nelaiminga. Blogiau- 
sia buvo tai, kad tėvams grįžtant į Angliją ji galėjo pasilikti. Jei 
būtų daugiau dėmesio kreipusi į raudonskruosčio pulkininko 
meilinimąsi, dabar ji galėjo būti Pūnoje. Bet jis buvo baisiai se- 
nas - mažiausiai keturiasdešimt penkerių, o ji - aštuoniolikos. 

Beje, pragarišką naktų karštį, kuris neduodavo miegoti, ji 
nesunkiai ištverdavo mėgaudamasi angliškų romanų, kuriuos 
parašė Džeinė Osten ir seserys Brontės, saldžiais nuodais. Šios 
knygos įkvėpė jai tikėjimą, kad vieną dieną ras tikrąją meilę. 

Po kelių mėnesių Londone turėjo prasidėti sezonas, per kurį 
ji bus supažindinta su tinkamais į porą vaikinais. Ir ji karštai 
troško tarp jų sutikti savąjį poną Darsį*. 

Tai buvo vienintelė galima prošvaistė niūrioje migloje. Bet, 
kaip Olivija negailestingai nusprendė, neįtikima. Sutikti britų 
vyrukai nesužadino jai vilčių dėl ateities. Nė vienas iš tų pil- 
kaveidžių nebrendilų, nesidominčių niekuo, išskyrus fazanų 
medžioklę, netapo jai brangus ir mielas. Galbūt todėl, kad 


* Jane Austen romano „Puikybė ir prietarai“ (Pride and Prejudice) herojus - turtingas ir žavus 
jaunas džentelmenas. 

sulaukusi pasimatymų amžiaus didžiąją dalį laiko ji praleido 
tarp gerokai vyresnių suaugusiųjų - pažįstamų būryje Pūno- 
je, deja, ten buvo labai mažai jaunų panelių ir ponaičių. Aug- 
dama ji daugiausia matė tėvų draugus, vaikščiojo į kviestines 
vakarienes ir pobūvius, jodinėjo ir žaidė tenisą. Jos lavinimas 
irgi buvo kiek kitoks nei įprasta, nors Olivija tai laikė privalu- 
mu. Tėvai namų mokytoju įdarbino Kembridžo auklėtinį poną 
Kristianą, - per Pirmąjį pasaulinį karą jis buvo sužeistas fronte 
ir nutarė įsikurti Pūnoje. Švč. Trejybės koledže įgijęs filosofi- 
jos daktaro laipsnį ir radęs žinių ištroškusį jauną protą, jis ne- 
praleido progos jį užpildyti gausiomis žiniomis - tokių Olivija 
nebūtų gavusi jokiame Anglijos mergaičių pensione. Jis net 
išmokė ją beveik profesionaliai žaisti šachmatais ir... sukčiauti 
lošiant bridžą. 

Tačiau per pastarąsias savaites Olivijai ėmė aiškėti, kad iš- 
prusimas Anglijoje jai mažai padės. Jos garderobas, Indijoje at- 
rodęs modernus, čia buvo beviltiškai išėjęs iš mados. Ji privertė 
motinos siuvėją palenkti sijonus, kad kraštas būtų arčiau kelių, o 
ne kulkšnių, - su tokiais ji šiomis dienomis matė vaikštant Lon- 
dono paneles. O kartu su motina iškeliavusi apsipirkti pas Derį 
ir Tomsą*, vogčia įsigijo ryškiai raudoną lūpdažį. 

Patrumpinti sijonus ir nusipirkti lūpų dažų Olivijai prireikė 
ne todėl, kad buvo didelė pliuškė, - greičiau nenorėjo dar labiau 
išsiskirti iš minios, nes jau ir taip išsiskyrė. 

Ir štai jie čia - dar viename stingdančiame, perdrėkusiame 
mauzoliejuje, kuriame turės praleisti savaitgalį. Tėtis, regis, kadai- 
se mokėsi kartu su lordu Kristoferiu Krofordu - pas jį su šeima 
dabar ir viešėjo. Kaip visada tėtis kiaurą dieną medžios, o mama, 


* „Derry and Toms“ - nuo XIX a. veikianti parduotuvė Londono prestižiniame Kensingtono 
rajone. 

arba, kaip pati ją mokė sakyti - mamytė, gers salone arbatą ir 
mandagiai šnekučiuosis su namų šeimininke. Olivija sėdės šalia, 
jausdamasi kaip nereikalingas priedas. 

Pasigirdo tylus beldimas. 

— Prašom, - atsiliepė ji. 

Pro duris įlindo mielas strazdanotas veidelis, jame žybčiojo 
dvi rudos akys. Mergaitė buvo apsivilkusi ssnamadiška kamba- 
rinės apranga, kuri jai atrodė per didelė. 

— Dovanokit, panele, aš Elsė, pagelbėsiu jums, kolei čia būsit. 
Galima iškraustyti jūsų lagaminą? 

- Žinoma. 

Elsė peržengė slenkstį, bet nedrįso eiti toliau. 

— Dovanokit, panele, čionai tamsoka. Galima uždegti šviesą? 
Aš jūsų beveik nematau, - ji droviai susijuokė 

- Taip, prašyčiau uždegti, - atsakė Olivija. 

Mergaitė nuskubėjo prie lempos šalia lovos ir įjungė šviesą. 

— Na štai, - tarė. - Dabar geriau, ar ne? 

— Geriau. 

Olivija pakilo nuo lovos ir atsigręžė į mergaitę. 

- Čia taip anksti temsta, — ji pajuto įsmeigtas kambarinės 
akis. Galiausiai pratarė: - Gal kas ne taip? 

Kambarinė pašoko. 

- Atsiprašau, panele, aš tik galvoju, kokia jūs graži. Dar nie- 
kada nemačiau tokios gražios merginos. Jūs kaip artistė iš kino. 

Olivija gerokai nustebo. 

— Ačiū, - pasakė. - Labai miela girdėti, bet kokia gi iš manęs 
gražuolė. 

- Žinoma, gražuolė, - nenusileido Elsė. - Panele, jūs man 
atleiskit, jei kas bus ne taip, matot, aš pirmąkart patarnauju kaip 
ledi kambarinė. - Elsė užtempė Olivijos lagaminą ant lovos ir 
atidarė. - Jei galit, pasakykit man, kuo apsivilkusi norėsit popiet 

gerti arbatą, aš galėsiu paruošti jums tą drabužį. O paskui paim- 
čiau suknelę, kurią vilkėsit per vakarienę, ir išlyginčiau. - Elsė 

Olivija parodė naująją rausvą suknelę su Piterio Peno apy- 
kakle ir stambiomis baltomis sagomis priekyje. 

— Dabar vilksiuosi šitą, o paskui - mėlyną brokatinę. 

— Ir gerai padarysit, panele, - linktelėjo Elsė, atsargiai iš- 
lankstydama sukneles ir tiesdama ant lovos. - Neabejoju, mėly- 
noji jums labai tiks prie veido. Leisit sukabinti kitus jūsų drabu- 
Žius į spintą? 

— Puiku, ačiū tau, Else. 

Kol Elsė triūsė kambaryje, Olivija sėdėjo ant nepatogaus go- 
belenu uždengto krėslo prie lovos galo. Indijoje ji beveik nepa- 
stebėdavo namų darbininkų - tiesiog žinojo, kad jie tarnai, ir 
tiek. Bet dabar ją sutrikdė šita mergaitė, panašaus kaip ji am- 
žiaus anglė. 

Šeimai grįžus į senuosius namus Saryje tėvas labai skundėsi 
negalintis šiais laikais nusisamdyti namų pagalbininkų. Pasak 
jo, dabartinės merginos kur kas rečiau ieškosi tarnaitės vietos 
ir mieliau renkasi sekretorės tarnybą įstaigoje ar eina dirbti par- 
davėjomis į naująsias universalines parduotuves, kurios visoje 
šalyje ėmė dygti kaip grybai po lietaus. „Merginos nebenori būti 
tarnaitės“, - bambėjo jis. 

Vis dėlto lankydamasi kaimo dvaruose pas tėvų draugus 
Olivija matė, kad moterų emancipacija didžiuosiuose miestuose 
kur kas labiau pažengusi nei provincijoje. 

— Taigi, panele, aš tik nulėksiu žemyn palyginti jūsų vakari- 
nės suknelės, o po arbatos grįžusi rasite prileistą jums vonią ir 
pakurtą židinį. Gal dar kuo nors patarnauti? 

— Ne, ačiū, Else, - nusišypsojo ji. - Ir, beje, vadink mane 
Olivija. 

- Ačiū, panele, norėjau pasakyti, mis Olivija, - pasakė Elsė ir 
nuskubėjusi prie durų uždarė jas paskui save. 


Tą vakarą, prieš vakarienę, Elsė pasirodė kaip visai nebloga šu- 
kuosenų meistrė. 

- Ar leistumėt padaryti jums šukuoseną, mis? - paklausė šu- 
kuodama tankius, banguotus auksinius Olivijos plaukus. - Man 
atrodo, jums tiktų šukuosena kaip Gretos Garbo, ir būtų nauja- 
madiškiau. Aš jau praktikavausi šukuodama seserį, tai žinau, ką 
daryti. 

Olivija atsisėdo ant kėdės priešais veidrodį ir linktelėjo. 

- Puiku, Else, atsiduodu į tavo rankas. 

Šiaip ar taip, pasakė pati sau, visada galima paleisti plaukus. 

— Man patinka daryti šukuosenas, norėjau kaip reikiant to 
išmokti, bet arčiausi salonai nuo čia bent penkiolika mylių, o aš 
neturiu kuo važinėti. Pro čia tik kartą per dieną važiuoja omni- 
busas - išvyksta iš Geit Lodžo vienuoliktą. Juk netikęs laikas, ar 
ne? - pasakojo Elsė įgudusiomis rankomis šukuodama ir sukda- 
ma Olivijos plaukus į įmantrų kuodą ir sutvirtindama smeigėmis. 

- Ar negalvojai persikelti į miestą? - pasiteiravo Olivija. 

Elsė, regis, persigando. 

- Kaipgi aš paliksiu mamą vieną su broliukais ir sesutėm? Jai 
reikia mano pagalbos ir uždarbio, kurį parnešu. Na, va, - Elsė 
žengė atgal pasigrožėti savo kūriniu. - Ką pasakysit? 

- Ačiū, Else, - nusišypsojo Olivija. - Tikrai labai gražiai su- 
šukavai. 

— Nedėkokit, mis Olivija, tai jūs man suteikėt garbę. O dabar 
gal padėti jums suveržti korsetą? 

— Kokia tu miela, Else, - droviai pasakė Olivija. - Jei atvirai, 
gyvenime jo nevilkėjau ir nežinau, už kurio galo jį paimti. 

Elsė paėmė korsetą nuo lovos ir apžiūrėjo. 

— Tai naujos mados „vapsvos liemens“ korsetas, - susižavė- 
jusi tarė ji. - Mačiau tokius „Moters savaitėje *. Ten rašo, kad 
šitas korsetas suteikia nepriekaištingą smėlio laikrodžio figūrą. 
Gerai, rodos, jau perpratau, kaip jį vilktis. Mes abi pasistengsim, 
mis Olivija, tik jūs nesijaudinkit, - ramino. 

Įsispraudusi į korsetą Olivija visu kailiu pajuto, kad nė aly- 
vuogės neįkiš į skrandį, nėra ko nė kalbėti apie keturių patiekalų 
vakarienę, tuo tarpu Elsė per galvą užmovė jai nakties dangaus 
mėlynumo brokato suknelę ir susagstė nugarą. 

Olivija truktelėdama palygino sijoną, vilnijantį nuo sugnyb- 
to liemens, ir nužvelgė save veidrodyje. 

Šukuosena, korsetas ir suknelė ją neatpažįstamai permainė. 
Iš veidrodžio žvelgė nebe jaunutė mergaitė, o moteris. 

- Ak, mis Olivija, nuostabiai atrodot. Šita spalva jums labai 
tinka prie akių. Šįvakar jau kad bus, tai bus - ne vienam susuksit 
galvą. Tikiuosi, sėdėsit šalia jo malonybės sūnaus ponaičio Ha- 
rio - mūsų mergaitės visos jį įsimylėjusios, - pridūrė Elsė. - Jis 
toks gražuolis. 

- Žinant, kaip man sekasi, nesėdėsiu šalia. Beveik garantuo- 
ju, kad mane pasodins prie pilvoto majoro, kurį sutikau pirma- 
me aukšte per arbatėlę. - Olivija nusišypsojo pakėlusi antakius, 
ir tą minutę tarp merginų išnyko visos luominės kliūtys ir jos 
puikiai suprato viena kitą. 

- Na, viliuosi, mis Olivija, jūsų labui to nenutiks. Linkiu ne- 
nuobodžiauti. 

Tarpduryje Olivija atsigręžė. 

— Ačiū tau, Else, tu nepaprastai gera. Paskui papasakosiu, 
kaip viskas buvo, - ji mirktelėjo ir išėjo iš kambario. 


* „Womans Weekly“ - savaitinis moterų žurnalas, nuo 1911 m. leidžiamas Jungtinėje Karalystė- 
je. Vienas populiariausių šios rūšies leidinių. 

Tą vakarą Olivija ne vienintelė po šių namų stogu baiminosi 
vakarienės. Garbusis Haris Krofordas jau buvo nusprendęs: kai 
Vorton Parkas po tėvo atiteks jam, medžioklės puotos čia baig- 
sis. Beginklių gyvų padarų žudymas jam kėlė pasišlykštėjimą. 

Vargais negalais įtaikęs sąsagas į rankogalių kilpelės, - jo 
paties tarnas buvo nusiųstas padėti apsirengti pagyvenusiam 
majorui, - Haris prieš veidrodį pasitaisė varlytę po kaklu. Ir 
savęs paklausė, kiek dar sielų pasaulyje jaučiasi gimusios kito- 
kiam gyvenimui nei tas, kurį gyvena. Jo gyvenime aukščiau vis- 
ko buvo pareiga. Ir nors daugelis tų, kurie tarnavo jo namuose 
ir jam atiteksiančiame pulke, galėtų pavydėti, Haris su bet ku- 
riuo iš jų būtų akimirksniu susikeitęs vietomis. 

Žinojo, kad niekam nerūpi, ką iš tiesų jis jaučia, - jo gyve- 
nimas buvo seniai suplanuotas, dar iki jo pradėjimo. Jis buvo 
tiesiog giminės tęsėjas, ir niekas negalėjo pakeisti padėties. 

Galų gale dveji metai Sandhersto* pragaro baigėsi. Prieš vyk- 
damas į Norfolko penktąjį karališkąjį batalioną - buvusį savo 
tėvo pulką, kur gavo pirmąją tarnybą kaip karininkas, jis buvo 
išėjęs dviejų savaičių atostogų. Išsitarnavęs iki aukšto rango, lor- 
das Kristoferis Krofordas dabar dirbo Vaithole - ėjo vyriausybės 
patarėjo pareigas. 

Sklido kalbos apie karą... Nuo jų Harį išpildavo šaltas pra- 
kaitas. Cemberlenas** nėrėsi iš kailio, ir visi tikėjosi taikaus susi- 
tarimo, bet turėdamas galvoje, kad tėvas remiasi tikrais faktais, 
o ne gandais iš gatvės, Haris suprato, kad čia kitas atvejis. Tėvas 
sakė, kad nepraėjus nė metams kils karas, ir Haris juo tikėjo. 

Haris nebuvo bailys. Jis nesvyruodamas galėjo atiduoti gy- 
vybę už savo šalį. Bet jo draugų karininkų įkarštis, su kuriuo 


* Karališkoji Sandhersto karo akademija Berkšyro grafystėje. 
** Arthuras Neville is Chamberlainas - Didžiosios Britanijos ministras pirmininkas, nuolaidomis 
hitlerinei Vokietijai nesėkmingai siekęs užkirsti kelią Antrajam pasauliniam karui. 

jie žadėjo duoti fricams į kailį (lengvabūdiškas masinio žudymo 
ir griovimo eufemizmas), jam buvo svetimas. Savo pacifistines 
pažiūras jis nutarė pasilaikyti sau - karininkų klube joms var- 
giai kas būtų pritaręs. Tačiau naktį prabudęs ankštame guolyje 
dažnai mąstydavo, ar įrėmęs į fricą ilgavamzdį iš tikrųjų galėtų 
nuspausti gaiduką gelbėdamas savo kailį. 

Žinojo, kad daug kas mąsto panašiai. Tik ne visų jų tėvai yra 
aukšti pareigūnai ir karininkai, ne visiems į nugarą alsuoja du 
šimtai penkiasdešimt metų didvyriškos giminės istorijos. 

Haris seniai suprato, kad jis ničnieko nepaveldėjo iš tėvo. 
Buvo panašus į motiną Adrijenę ne tik švelnia, meniška prigim- 
timi, bet ir polinkiu į ūmius depresijos priepuolius, tada pasau- 
lis staiga tapdavo juodas ir jis beviltiškai stengdavosi rasti bent 
menkiausią gyvenimo prasmę. Motina tokias nuotaikas vadino 
petit mal“ ir eidavo pagulėti, kol išgaruos slogios mintys. Būda- 
mas karininkas, Haris tokios galimybės neturėjo. Su tėvu jis taip 
ir nepakalbėjo apie savąją kariško šaunumo stoką. Šiaip jau jų 
pokalbiai apsiribodavo guviu „labas rytas arba „visai graži die- 
na, retkarčiais - „būk draugas, pakviesk Seiblą, kad įpiltų man 
škotiško . 

Su tėvu jis bendravo nė kiek ne artimiau nei su kuo nors iš 
vyresniųjų karininkų, sutiktų Sandherste. Motina, be abejo, ži- 
nojo, ką sūnus galvoja apie savo gyvenimą ir ateitį, bet suprato 
esanti bejėgė padėti. Tad jie apie tai nesikalbėjo. 

Beje, galiausiai jai pavyko rasti sūnui paguodos šaltinį, ir už 
tai jis liko amžiams dėkingas: kai Hariui buvo šešeri, prieš vyro 
valią Adrijenė nusamdė fortepijono mokytoją, kad išmokytų 
skambinti šiuo instrumentu. Prie fortepijono, uždėjus pirštus 
ant dramblio kaulo klavišų, gyvenimas Hariui įgaudavo bent 


* Negalavimas, prasta savijauta (pranc.). 


Pirma dalis = Žiema 101 


šiokią tokią prasmę. Jis tapo net labai geru pianistu. Iš dalies dėl 
to, kad mokykloje visada galėjo nusišalinti į muzikos kabinetą, 
o namie - į svetainę ir užsiimti niekam nekenksminga veikla. 

Itone* muzikos mokytojas, matydamas jo talentą, siūlė daly- 
vauti Karališkojo muzikos koledžo perklausoje. Tėvas papriešta- 
ravo. Jo sūnui buvo numatytas Sandherstas. Skambinimas pia- 
ninu galėjo būti tik mėgėjiškas užsiėmimas, o ne būsimojo lordo 
Krofordo karjera. 

Taip ir atsitiko. 

Haris ir toliau kiek galėdamas praktikuodavosi prie instru- 
mento, nors muzikavimas Sandherste apsiribojo klubo narių 
linksminimu naujais Kovardo ar Kolio Porterio** kūriniais - re- 
pertuare Šopeno nebuvo. 

Kai užklupdavo juoduma, Haris kartais tikėjo, kad reinkar- 
nuosis ir atsidurs pasaulyje, kuriame atsiras vietos jo talentui ir 
aistrai. Galbūt, atsiduso, jei šitai pavyks per artėjantį karą, tai 
bus žingsnis tikslo link. 


* Itono kolegija - XV a. Henriko VI įsteigta elitinė privati berniukų mokykla Anglijoje, netoli 
Vindzoro, bene žymiausia vidurinė mokykla pasaulyje. 

** Noėlis Peirceas Cowardas (1899-1973) - anglų dramaturgas, kompozitorius, aktorius, dai- 
nininkas, operečių, komiškų reviu, kabareto vaidinimų autorius ir atlikėjas. Cole'is Albertas 
Porteris (1891-1964) - amerikiečių kompozitorius, miuziklų ir dainų autorius. 

Įžengus į svetainę Oliviją aplankė naujas jausmas, ir nepasaky- 
tum, kad nemalonus, - jos pasirodymas buvo sutiktas palankiai. 
Pirmas ją pasitiko lordas Krofordas. 

— Olivija, čia tu? Štai ką reiškia indiška saulė - joje gležni 
pumpurėliai išsiskleidžia visu grožiu. Gurkštelsi? - paklausė jis. 

— Oi, ačiū, - atsakė ji imdama džino taurę nuo padėklo, kurį 
prinešė aplink besisukinėjantis vyresnysis liokajus. 

— Džiaugiuosi, kad šįvakar prie stalo būsi mano kaimynė, - 
pareiškė lordas Krofordas, diskretiškai linkteldamas liokajaus 
pusėn. 

Tas atsakė lygiai tokiu pat diskretišku linktelėjimu. Jei vieta 
šalia namų šeimininko per vakarienę Olivijai ir nebuvo numaty- 
ta, nuo šiol ta vieta atiteko jai. 

— Na, ir kaip tau gimtinė? - paklausė jis. 

- Širdis virpa išvydus šalį, apie kurią tiek daug girdėjau, - 
kaip iš rašto sumelavo Olivija. 

- Brangute, neapsakomai džiaugiuosi, kad nepagailėjai laiko 
aplankyti mus šitame kaimiškame Norfolko užkampyje. Vadina- 
Si, esi pasinėrusi į sezono sūkurį, kaip sakė tavo tėtis? 

— Taip, - linktelėjo Olivija. 

— Tai bent spektaklis! - nusijuokė Kristoferis. - Bene gražiau- 
sias mano gyvenimo laikas. O dabar leisk tave pristatyti mano 
žmonai. Popiet ji buvo sunegalavusi, bet, regis, į vakarą pasi- 

taisė, - jis privedė ją prie lieknos, elegantiškos moters. - Adri- 
jene, susipažink su Olivija Dru-Noris - šį sezoną ji, dedu galvą, 
ruošiasi sužeisti daugelio vyrukų širdis, kaip tu anuomet. 

Adrijenė - ledi Kroford - atsigręžė į Oliviją. Ištiesė gležną 
baltą ranką ir jų pirštų susilietimas buvo it vyriško rankos pa- 
spaudimo parodija. 

— Enchantėe“*, - tarė Adrijenė, maloniai šypsodama. - Tu iš- 
ties pavojinga vyrams. 

— Be galo malonu iš jūsų tai girdėti, ledi Kroford. 

Olivija pasijuto kaip į žemės ūkio parodą atvesta telyčaitė, 
laukianti įvertinimo. Kažin ar panašiai nesijaus ir per artėjantį 
sezoną. 

- Labai prašau, vadink mane Adrijene. Matau, tapsim geros 
draugės, nest-ce pas?** 

Lordas Krofordas iš aukštai švelniai žvelgė į žmoną. 

- Puiku, puiku. Palieku Oliviją tavo gerose rankose, brangio- 
ji. Gal turėsi su ja apie ką pasikuždėti. 

Jis nužygiavo pasitikti naujų svečių. 

Olivija pasinaudojo proga minutėlę pasigėrėti Adrijenės ža- 
vesiu. Kad ir pusamžė, mažų mažiausiai perkopusi ketvirtąją 
dešimtį, Adrijenė buvo liauna kaip jaunutė mergaitė. Nuosta- 
bus veidas aukštais skruostikauliais buvo tarsi iškaltas talentin- 
go skulptoriaus, dramblio kaulo atspalvio oda - be mažiausios 
raukšlelės. Ši moteriškumo kvintesencija Olivijai labiau priminė 
švelnias indų maharani, o ne Anglijos aristokrates, regis, sukur- 
tas atšiauriems Britanijos orams, apdovanotas plačiais klubais, 
kad galėtų leisti į pasaulį palikuonis, tęsiančius giminę. 


* Labai malonu (pranc.). 
** ar ne? (Pranc.) 

Olivijai pasirodė, kad elegantiškai ir trapiai Adrijenei kur kas 
labiau tiktų Paryžiaus salonas negu skersvėjų traukiami gūdūs 
namai Anglijos kaime. Ir išties motina jai sakė, kad Adrijenė - 
prancūzė. Paprastos juodos kokteilinės suknelės nešiosena pa- 
sipuošus tik kreminių perlų vėrinėliu buvo be jokių pastangų 
pasiektas chic*, būdingas jos gimtajai šaliai. 

— Taigi, Olivija, grįžai į šitą baisų kraštą, kur bjaurūs orai ir 
beveik nebūna saulės, nest-ce pas? 

Adrijenė konstatavo tai kaip faktą, ir Oliviją nustebino toks 
tiesumas. 

— Iš tikro ši gyvenimo permaina man atrodo ne tokia pa- 
traukli kaip daugeliui, - atsakė ji kaip įstengdama diplomatiš- 
kiau. 

Adrijenės smulkutė plaštaka nutūpė jai ant rankos. 

— Machėrie*“, aš taip pat augau ten, kur pilna šilumos ir švie- 
sos. Kai palikau mūsų senąją pilį Prancūzijos pietuose ir atvykau 
į Angliją, maniau, neištversiu. Ir tau tas pat. Iš akių matau, kaip 
ilgiesi Indijos. 

- Iš tikro, - sukuždėjo Olivija. 

— Na, galiu nebent pažadėti, kad paskui bus lengviau, - Adri- 
jenė gracingai truktelėjo pečiais. - O dabar turiu tau pristatyti 
savo sūnų Harį. Jis tavo amžiaus ir palaikys tau draugiją, kol aš 
vaidinsiu parfaite*** namų šeimininkę. Pardon, chėrie, einu, sura- 
siu jį ir atvesiu pas tave. 

Žiūrėdama, kaip namų šeimininkė plaukia per kambarį, 
Olivija pasijuto nuginkluota Adrijenės gebėjimo perprasti kito 
žmogaus būseną. Tokiomis aplinkybėmis Olivija buvo įpratusi 
prie paviršutiniškų pašnekesių neneriant giliau. Britų aukštuo- 
Eahnuolanias (pranc.). 


** Brangioji (pranc.). 
*** nepriekaištingą (pranc.). 


Pirma dalis + Žiema 105 


menė raukėsi, jei kas nors kalbėdavo, ką iš tiesų galvoja ar - dar 
blogiau - jaučia. Bent tiek išmoko Pūno anglų klube. Nors ir 
trumpas, pokalbis su Adrijene paguodė. Ir Olivija leido sau vog- 
čia nusišypsoti. 


Motina Hariui liepė palaikyti draugiją „indų“ mergaitei. Perėjęs 
skersai salę, klusniai priėjo prie jos. Likus keliems žingsniams 
pamatė praviras šypsančias jos lūpas. 

Šaltas šviesiaplaukės grožis staiga atgijo, nušvito iš vidaus po 
pieniško baltumo oda. Haris, ne kažin koks kūniškų moters kerų 
žinovas, pagalvojo, kad daugelis jo kolegų karininkų pavadintų 
ją stulbinama gražuole. 

Priėjo arčiau. Ji pastebėjo jį ir tarė: 

— Jūs turbūt Haris, atsiųstas mamos palaikyti su manimi 
mandagaus pokalbio? 

Turkio žydrumo jos akyse žaižaravo linksmos kibirkštėlės. 

— Tiesa, bet patikėkit, man tai tikras malonumas, - jis pa- 
žvelgė į jos tuščią taurę. - Gal jums pasiūlyti dar gėrimo, mis 
Dru-Noris? 

— Ačiū, to ir norėjau. 

Haris pakvietė liokajų ir Olivija, dėdama tuščią taurę ir im- 
dama pripiltą, pasakė: 

— Labai atsiprašau, jei pasirodžiau įžūli. Tikrai nenorėjau 
užgauti. Aš tik labai jus užjaučiu, kad tenka kalbėtis su begale 
žmonių, kurių iki šiol akyse nematėte. 

Olivija pati nusistebėjo savo stačiokiškumu ir dalį kaltės su- 
vertė stipriam džinui. Ji žiūrėjo į Harį, Elsės žodžiais - gražuolį 
Harį, ir pripažino, kad Elsė sakė tiesą. Hariui pasisekė perimti 
gražiausius abiejų tėvų fizinius bruožus: tėvo aukštą ūgį, gracin- 
gą kaip motinos sudėjimą ir spindinčias rudas akis. 

— Galiu jus patikinti, mis Dru-Noris, kad man su jumis 
kalbėtis tikrai ne kankynė. Pirmiausia jūs jaunesnė nei septy- 
niasdešimties, o tai jau šis tas. Tiesą sakant, tarp čionykščių ne 
taip dažnai sutiksi tokio amžiaus pašnekovę. 

Olivija nusijuokė iš Hario atsakymo į jos gražbylystę. 

— Touchė“*, nors su šiais vakariniais drabužiais jus būtų gali- 
ma palaikyti jūsų tėvu. 

Haris geraširdiškai gūžtelėjo. 

— Kodėl gi, mis Dru-Noris? Jūs iš manęs šaipotės, bet argi ne- 
suprantate, kad į mieląsias mūsų salas ateina karas ir tai iš kiek- 
vieno reikalauja tam tikrų aukų. Pavyzdžiui, man tokia auka - vil- 
kėti panešiotą tėvo kostiumą, nesvarbu, kad trimis numeriais per 
didelį. 

Olivijos veidas apsiniaukė. 

— Jūs tikrai manote, kad bus karas? 

— Be jokios abejonės, - linktelėjo Haris. 

— Aš irgi tikiu, bet tėtis nenori tuo patikėti, - pridūrė ji. 

— Esu tikras, po šios dienos medžioklės su mano tėvu jis tik- 
rai patikės, - Haris kilstelėjo antakius. 

— Labai abejoju, ar Hitlerį kas nors numaldys, - atsiduso Oli- 
vija. - Jis užsimojęs užkariauti pasaulį, o jį garbinantis jaunimas, 
regis, toks pat aršus. 

Haris nustebęs išpūtė į ją akis. 

- Leiskit pasakyti, mis Dru-Noris, jūs atrodot gerai infor- 
muota. Tai gana neįprasta panelėms. 

— Manot, kad moterims nedera kalbėti apie politiką? - pa- 
klausė ji. 

- Visiškai taip nemanau. Tiesiog tai nepaprastai įdomu. Dau- 
gelis merginų tiesiog nesidomi politika. 


* Tiesiai į taikinį (pranc.). 

— Ką gi, man pasisekė, kad Indijoje mano mokytojas buvo 
žmogus, kuris manė, kad moterys turi tokią pat teisę į išsilavi- 
nimą kaip ir vyrai. - Olivijos akys nuklydo kažkur į tolį ir staiga 
tapo liūdnos. - Jo dėka aš pažvelgiau į pasaulį kitomis akimis ir 
permąsčiau savo vaidmenį jame. 

- Dievaž, tas jūsų vyrukas be reikalo palaidojo talentą Pūno- 
je. Būčiau norėjęs turėti tokį įkvėpėją Itone. Niekaip negalėjau 
sulaukti, kada baigsis tas prakeikimas ir galėsiu iš ten eiti vel- 
niop, - mėgaudamasis pokalbiu Haris užsirūkė. - Ar ruošiatės 
toliau tęsti mokslus? 

Olivija liūdnai palingavo galvą. 

- Įsivaizduoju, ką pasakytų mamytė ir tėtis, jei apie tai už- 
siminčiau: „Ką? Mėlynoji kojinė mūsų šeimoje?!“ Ne, aš būsiu 
ištekinta - žinoma, jeigu kas nors mane ims. 

— Mis Dru-Noris, dėl šito galite būti visiškai rami! 

Ji žybtelėjo akimis. 

— Net jei pati nenorėsiu? 

Gesindamas nuorūką į po ranka esančią peleninę Haris at- 
siduso. 

— Man vis labiau aiškėja, kad daugelis iš mūsų negauna to, 
ko nori. Bet nenukabinkime nosies. Matau, kad artinasi didelės 
permainos, ypač moterų gyvenime. Iš artėjančio karo gali būti 
bent tiek naudos, kad moterų status guo dar labiau pasikeis. 

— Belieka tikėtis, - pritarė jam Olivija. - O kaip jūs įsivaiz- 
duojat savo ateitį? - paklaususi staiga prisiminė nuo lopšio dieg- 
tą auksinę taisyklę pačiai nesiimti palaikyti pokalbio, ypač su 
vyriškiais. 

— Aš? — Haris truktelėjo pečiais. - Aš kareivis, šiuo metu 
atostogauju, bet, bijau, - neilgai. Mes ką tik gavom įsakymą du- 
kart padidinti savo batalioną, papildyti jį šauktiniais. 

— Galva neišneša, kaip galima ramiai gyventi lyg niekur 
nieko, - Olivija mostelėjo į kelis pobūvio dalyvius su gėrimais 
rankose, garsiai kvatojančius iš kažkokio sąmojo. 

- Gal tai ir yra britų charakteris? - pareiškė Haris. - Gali 
artintis pasaulio pabaiga, bet tokiuose namuose kaip šie niekas 
nesikeičia. Kai kuriais atžvilgiais sakyčiau - ir ačiū Dievui. 

— Ponios ir ponai, vakarienė ant stalo. 

— Ką gi, mis Dru-Noris, - tarė Haris, - buvo labai malonu 
pasikalbėti. Beje, nepamirškite, kad fazanas sumedžiotas šratais. 
Mūsų virėjas nėra kruopštumo įsikūnijimas, - jis mirktelėjo jai. - 
Galbūt prieš jums išvažiuojant dar susitiksime. 


Vakarienė Olivijai praėjo atsakinėjant į nykius lordo Krofor- 
do juokelius ir elgiantis taip, kaip dera išauklėtai jaunai ledi. Ji 
surizikavo per stalą nežymiai žvilgtelėti į Harį - jis, kaip buvo 
matyti, irgi ėjo pareigas linksmindamas majoro žmoną. Po ku- 
rio laiko, kai vyrai susirinko bibliotekoje, o moterys - svetainėje 
išgerti kavos, Olivija pasijuto pavargusi ir atsiprašiusi pasišalino. 

Jai jau ruošiantis lipti laiptais prisigretino Adrijenė. 

— Ma chėrie, gal nesveikuoji? - paklausė susirūpinusi. 

Olivija papurtė galvą. 

— Ne, tik galva įsiskaudo. 

Adrijenė suėmė ją už pečių ir nusišypsojo. 

— Tai angliškas šaltis smelkiasi į tavo pietietiškus kaulus. Pa- 
prašysiu, kad Elsė įmestų dar kokią malką į tavo židinį ir atneštų 
kakavos, - manau, rytoj vėl tave pamatysime. Gal norėsi su ma- 
nimi pasivaikščioti po sodą - galėčiau tau kai ką parodyti, kas 
tau primins gimtuosius namus. 

Olivija linktelėjo jausdama, kad Adrijenės dėmesys nuo- 
širdus. 

- Dėkoju. 

- Je vous en prie*. Kaip tau patiko bendrauti su mano sūnumi 
Hariu? - paklausė ji. 

- Ačiū, nepaprastai patiko, - Olivija pajuto, kaip skruostus 
užlieja raudonis, ir tik vylėsi, kad Adrijenė nepastebės. 

Adrijenė pritariamai linktelėjo. 

— Taip ir maniau. Bonne nuit, ma chėrie.** 

Olivija tingiai užkopė laiptais. Jai iš tikro skaudėjo galvą, gal- 
būt dėl to, kad buvo nepratusi prie svaigalų, bet svarbiausia - jai 
norėjosi vienai apmąstyti pokalbį su Hariu ir pasimėgauti prisi- 
minimais. 

Naktiniais ji persivilko dukart greičiau nei paprastai - šį įgū- 
dį tobulino nuo pat atvykimo į šalto klimato Angliją. Įšokusi į 
lovą ir palindusi po patalais išgirdo beldžiant į duris. 

— Prašom. 

Tarpduryje pasirodė šviesus Elsės veidas. Ji laikė padėklą su 
dideliu puodeliu kakavos. 

- Tai tik aš, mis Olivija, - perėjusi per kambarį ji pastatė pa- 
dėklą ant Olivijos naktinio stalelio. - Išviriau pagal ypatingą ma- 
mos receptą, - nusišypsojo, - su šlakeliu brendžio, kad nebūtų 
taip šalta. 

- Ačiū, Else, - Olivija paėmė šiltą puodelį ir apglėbusi del- 
nais ėmė šildytis rankas, žiūrėdama, kaip Elsė kursto židinį. 

— Ar smagiai praėjo vakaras, mis Olivija? 

— O, puikiai, Else, - ji nusišypsojo. 

Elsė atsisuko nuo židinio ir pagavo tą šypsnį. Jos akys sužibo. 

— Ar sutikote jaunąjį ponaitį Harį? 

— Sutikau. 


* Nėra už ką (pranc.). 
** Labanakt, mieloji (pranc.). 

— Na, ir kaip jis jums patiko? - pasiteiravo Elsė. 

Kita Olivijos išmokta auksinė taisyklė buvo neplepėti su tar- 
nais, ypač ne savais, bet pagunda pakalbėti apie Harį buvo per- 
nelyg didelė. 

— Manau, jis... visai kitoks negu kiti. 

— Juk sakiau - gražuolis, ar ne? 

Olivija neatsakė ir Elsė nudelbė akis. 

- Atleiskite, mis, užsimiršau. Neturėčiau klausinėti apie as- 
meninius reikalus. 

— Else, garbės žodis, tu viską puikiai darai, - patikino ją Oli- 
vija. - Poryt manęs čia jau nebus, ir gal niekada nebesusitiksim. 
Ir... — ji giliai įkvėpė, - jei nori Žinoti, aš manau, kad Haris labai... 
mielas! 

Elsė suplojo delnais. 

- Ak, mis Olivija. Taip ir žinojau! Žinojau, kad patiksite vie- 
nas kitam! 

Olivija gurkštelėjo karšto gėrimo. 

- Else, tokios skanios kakavos gyvenime neragavau. 

- Ačiū, mis, - atsakė Elsė eidama durų link. - Ateisiu iš ryto 
atitraukti užuolaidų. Saldžių sapnų. 

Elsei išėjus Olivija atsilošė ant minkštų pagalvių ir ėmė gurkš- 
noti kakavą. Paskui užsimerkė ir dar kartą mintyse perkratė po- 
kalbį su Hariu nuo pirmo iki paskutinio žodžio. 


11 


Kitą rytą Olivija pusryčiavo valgomajame viena, mat medžioklė 
prasidėjo vos prašvitus, o ir jos motina, ir Adrijenė pusryčius 
valgė savo kambariuose. Paskui, kad nors ko nusigriebtų, nuėjo į 
biblioteką pasiieškoti kokios knygos. Pūnoje bet kokie skaitiniai 
buvo brangus ir retas daiktas, tad Oliviją pakerėjo knygų lenty- 
nos nuo grindų iki lubų. 

Išsitraukusi Virdžinijos Vulf „Į švyturį“, įsitaisė patogiame 
odiniame krėsle prie židinio ir ėmė skaityti. 

Nuo knygos ją atitraukė tolimi, bet aiškūs muzikos garsai. 
Kažkas skambino fortepijonu, ir Olivija atpažino Šopeno „Didįjį 
polonezą . Atsistojo ir patraukė iš bibliotekos ten, iš kur sklido 
muzika, - galiausiai klausa ją nuvedė prie svetainės durų. 

Ji sustojo kaip įkalta, klausydamasi rafinuotai interpretuo- 
jamo vieno mėgstamiausių jos kūrinių - iš fortepijono kitame 
kambario gale skriejo nuostabūs garsai ir ji užsimerkė. Ore išny- 
kus paskutinėms natoms, ji vogčia žvilgtelėjo pro aukštą kinišką 
vazą su gėlėmis, užstojančią muzikantą. 

Išvydusi Harį Olivija išsižiojo iš nuostabos. Jausdamasi įsi- 
dėjęs rankas ir žvelgia pro langą į parką. Galiausiai jis atsiduso, 
atsistojo ir pamatė ją. 

— Vaje, mis Dru-Noris! Nepastebėjau, kad groju publikai, - 
jis sutrikęs ėmė artintis prie jos susikišęs rankas į kišenes. 

— Buvau bibliotekoje, išgirdau muziką ir... - ji gūžtelėjo, - at- 
sekiau, iš kur ji sklinda. 

— Mėgstate klasiką? 

— Dievaž, mėgstu. Ypač atliekamą taip, kaip ką tik girdėjau. 
Jūs pasakiškai skambinate, - raustelėjusi pasakė Olivija. - Kur 
mokėtės? 

— Kai buvau mažas, mokė mama, paskui tęsiau muzikos 
mokslus mokykloje. Bet... kaip pati sakėt apie universitetą, 
dramblio kaulo klavišai neįtraukti į mano ateities planus. Kad ir 
kaip būtų gaila, - niūriai pridūrė jis. 

— O turėtų būti įtraukti, - ryžtingai tarė Olivija. - Aš ne spe- 
cialistė, bet galiu pasakyti - jūsų atlikimas ne blogesnis, negu 
girdėjau iš plokštelių Indijoje. 

— Labai malonu, - jis nusigręžęs pažvelgė pro langą ir pa- 
klausė: - O ką, jei kartu pasivaikščiotume? Regis, saulė šiandien 
pagaliau išlindo iš už debesų. 

- Jūsų motina lyg ir siūlė pasivaikščioti su ja, bet šįryt jos dar 
nemačiau. 

— Kažin ar pamatysit. Beveik neabejoju, kad nesikelia iš lovos 
dėl migrenos. Ši baisiai ją kamuoja, ypač po naktinių pobūvių. 
Jei nieko prieš, siūlau apsivilkti paltą ir po penkių minučių pasi- 
matysime terasoje. 

Olivija užlėkė laiptais užsimesti vienintelio atsivežto palto, 
kur kas labiau tinkamo vaikštinėti mieste, negu klampoti kaimo 
laukais. 

Haris jos laukė rūkydamas cigaretę persisvėręs per baliust- 
radą, už kurios driekėsi sodas. Ji priėjo ir droviai sustojo greta. 
Jis parodė vieną medį. 

— Matot, kas jo papėdėje? Bundančios gyvybės ženklas — 
snieguolės. - Jis mostelėjo ranka į laiptus. - Eime. 

Plačiais laiptais jie nužingsniavo į sodą. 

— Kaip jums patinka mūsų mažasis Versalis? - Haris apve- 
kuriame jie atsidūrė. Jį juosė tarsi manikiūrinėmis žirklutėmis 
figūriškai apkarpyta gyvatvorė, o centre buvo įrengtas grakštus 
fontanas su mažo berniuko skulptūra viduryje. 

— Mama norėjo sukurti kampelį, kuris primintų jai tėvynę 
Prancūziją. Ji puikiai pasidarbavo. Kad matytumėt, kaip vidur- 
vasarį čia žydi gėlės. Tikras spalvų šėlsmas. 

- Įsivaizduoju, - atsiduso Olivija jiems artinantis prie fon- 
tano. 

— Vos kelias dienas pavėlavot - ką tik nužydėjo mimozos, - 
jis parodė po terasa užsiglaudusius krūmus. - Žydi nuo sausio 
iki kovo, dieviškai kvepia. Mūsų sodininkas nelabai tikėjo, kad 
jos gali čia augti, mat mimozos mėgsta švelnų Pietų Prancūzijos 
klimatą, bet, žinoma, buvo mamos viršus, ir štai jos klesti. 

- Ji tikrai turi sodininko gyslelę. O sodo planas tiesiog žavin- 
gas. - Olivija apsisuko, kad pamatytų visą vaizdą, paskui nuėjo 
įkandin Hario vienu iš daugelio takelių, vedančių nuo fontano. 

- Jūsų motina žadėjo sode kažką parodyti, kas man primintų 
Indiją, - davė mintį Olivija, nutraukdama, jos manymu, perne- 
lyg užtrukusią tylą. 

- O, ji, be abejo, turėjo galvoje šiltnamį. Mūsų sodininkas 
Džekas, anksčiau labiau puoselėjęs ropes negu egzotinius auga- 
lus, pastaruosius kelerius metus mėgina sudaiginti svogūnėlius, 
kurių mama parsisiunčia iš Kju sodų. Jei norite, galime užmes- 
ti akį. 

- Mielai, - noriai pritarė Olivija. 

- Bus šioks toks žygis, bet mes paspartinsime žingsnį. Žvar- 
boka, kad ir saulėta. Girdėjau, šįvakar grįžtate namo su mama 
ir tėčiu? 

— Ne iškart namo. Pirmiau užsuksime į Londoną pasitarti su 

močiute dėl mano sezono. Ji labai veržiasi pagelbėti, nes mamytė 
ilgai gyveno užsienyje ir jai gali praversti patarimai dėl protokolo. 

— Žinot, priešingai, nei manot, gal bus ir visai neblogai, mis 
Dru-Noris. 

— Vadink mane Olivija, - primygtinai paprašė ji. 

— Olivija, - pasitaisė Haris. - Prieš porą metų kelis kartus 
buvau šokiuose ir man visai patiko. 

- Tikiuosi, nors nepasakyčiau, kad mane labai vilioja Londo- 
nas. Ten tvyro baisi įtampa - visi tik ir laukia kažko baisaus, - ji 
pakėlė akis pažiūrėti, kaip jis reaguoja, ir pamatė, kad jis prita- 
riamai linktelėjo. - Skaitei apie nedarbą ir gatvių riaušes? 

- Žinoma, - patvirtino Haris. - Klaikiai neramūs laikai. Jei 
atvirai, mielai pažiūrėčiau, kuo visa tai baigsis. 

— Na ką, niekada nežinai, kur prarasi, kur atrasi - gal aš bū- 
čiau išgelbėta nuo sezono, - sukrizeno Olivija. - Juk gresiant 
karui apie jį negali būti kalbos - o gal šiais laikais gali? 

- Šiurpu! - pritarė jai Haris, prisidegdamas cigaretę ir siū- 
lydamas jai, bet ji atsisakė. - Net karas tikriausiai nesutrukdys! 

Abu nusišypsojo patenkinti tarpusavio supratimu. 

- Jei kalbėsim apie mane, tai, jeigu prasidės karas, nesiruošiu 
sėdėti sudėjusi rankų, - su įkarščiu pareiškė Olivija. - Kur nors 
užsirašysiu. Dar nežinau kur, bet mamytė ir tėvelis juk negali 
man uždrausti padėti savo tėvynei, kai jai reikia pagalbos. 

- Šaunuolė, Olivija! O dabar eime vidun, - Haris atidarė mė- 
lynai dažytus medinius vartelius ir jie pateko į daržą. Žingsniuo- 
dami palei kruopščiai nuravėtas kopūstų, morkų, bulvių, ropių 
lysves, priėjo daržo kampe įtaisytą šiltnamį, apjuostą raudonų 
plytų tvora. Haris atvėrė šiltnamio duris ir jie įėjo vidun. 

Aitrus gėlių kvapas ir kaitra nubloškė Olivijos mintis į buvu- 
sią tėvynę. Ji įkvėpė daugybę prisiminimų žadinantį aromatą ir 
apžvelgė atsivėrusį spalvų margumyną. 

— Ak, Hari! - sušuko apimta ekstazės tarp eilėmis susodintų 
augalų ir atsigręžė į jį. - Tikras rojus! 

Haris Olivijos akyse išvydo ašaras. Ji pasilenkusi pirštais su- 
ėmė gležną geltoną žiedą ir pauostė. 

— Tai jostras, Pūnoje augo po mano miegamojo langais. Kas- 
nakt atsigulusi gerdavau jų kvapą, - ji vėl panardino veidą į Žie- 
dus. - Neįsivaizduoju, kaip jums pavyko čia juos išauginti. 

Harį sujaudino emocinga jos reakcija ir jis suvokė, koks jai 
tikriausiai buvo sukrėtimas atsidurti Anglijoje, gimus ir augus 
tarp tokių augalų, natūraliai tarpstančių gamtoje. 

— Na ką, būtinai turi parsivežti šių gėlių, - kaip manai, Dže- 
kai? - Haris atsigręžė į pusamžį sodininką, metų metus dirbant 
lauke nugairintu, raukšlių išvagotu veidu. 

- Žinoma, tegu vežasi, būtinai, ponaiti Hari, - atsiliepė šis 
šypsodamas. - Daug jų turiu, perpratau tų jostrų būdą. Šaunios 
gėlelės, - sumurmėjo. - Ojūs, panele, vaikštinėkit čia kiek norit. 
Tikras malonumas, kai kas nors supranta, ko tai verta. 

Olivija, gūrinėdama tarp gėlių ežių, kaišiojo nosį į žiedus ir 
glostė aksominius vainiklapius. 

- Jūs tiesiog stebuklus darot, Džekai, - pasakė ji. - Šioms 
gėlėms Anglijos klimatas tikrai patinka ne labiau negu man. 

— Tai kad auginu jas jau penkiolika metų - nesu baigęs jokių 
ten botanikos mokslų, bet suprantu, ką jos mėgsta ir ko ne. O ir 
mano sūnus Bilas, va, anas, - Džekas parodė pirštu aukštą, iš- 
vaizdų vaikiną, laistantį gėles tolimesniame oranžerijos kampe, - 
jas kuo puikiausiai jaučia - tiesa, Bilai? 

Vaikinas atsisuko ir linktelėjo. 

Bilas. - Linksmiausia, kai gaunam naują svogūnėlį ir net nejįsi- 
vaizduojam, kas iš jo išdygs. 

— Bus man puiki pamaina, ponaiti Hari, jis tam gimęs, - tęsė 

Džekas. - Kol bus pašauktas į kariuomenę. Sako, jau ima šaukti- 
nius. - Džekas neatitraukė nuo jo akių. - Tiesa, ponaiti Hari? — 
jo akyse buvo matyti susirūpinimas. 

— Negaliu tvirtai pasakyti, Džekai, - diplomatiškai atsakė Ha- 
ris. - Šiuo metu visi klaidžiojam patamsiuose. 

Džekas atsigręžė į Oliviją. 

— Jei prasidės karas, panele, bent jau šiltnamis neliks be mano 
priežiūros. Anuomet fricai man suskaldė koją į šipulius, tai dabar 
jau manęs neprireiks. 

— Na ką, Džekai ir Bilai, - Haris abiem jiems linktelėjo, - iš 
tikrųjų puikiai darbuojatės. Miela žiūrėti. 

— Perduokite nuo manęs jos malonybei, kad gali ateiti, kai 
turės laiko. Sudaiginom vieną iš jos duotų svogūnėlių ir augalas 
ką tik pražydo - noriu, kad ji pamatytų, - Džekas prisilietė prie 
kepurės krašto. - Gražios dienos, ponaiti Hari, ir jums, panele. 
Džiaukitės savo jostrais. 

- Labai dėkinga, tikrai pradžiuginote, - pasakė Olivija. - Jūs 
labai dosnus. 

- Šaunios gėlelės, - atsakė Džekas, o Haris išlydėjo ją iš šilt- 
namio. 

- Kaip miela, kad mane čia atsivedei, Hari, - džiūgavo Olivi- 
ja. - Man taip pakilo nuotaika. 

- Tai aš tau dėkingas, patikėk, - draugiškai atsakė Haris. - 
Yra į ką pasižiūrėti, ar ne? 

Per daržą jie tylėdami grįžo į namus. Haris prisidegė dar vie- 
ną cigaretę, užtraukė kelis dūmus ir numetęs sutrynė kulnu. Ir 
atsiduso. 

— Ką tik pagalvojau - jei bus karas, jis palies visas aliai vienos 
šito dvaro šeimas. Pavyzdžiui, Bilą. Jis peršasi Elsei, vienai iš mūsų 
kambarinių. 

Olivija nusišypsojo. 

— Aš pažįstu Elsę. Tai tikras spinduliukas, smagu, kad jai teks 
simpatiškas vaikinas. 

— Nebus toks simpatiškas, jeigu fricai nuneš jam pusę veido, - 
burbtelėjo Haris jiems žengiant ant laiptų, vedančių į terasą. Čia 
jis atsisuko į Oliviją. - Atleisk, kad niurzgiu, bet man neišeina 
iš galvos, kas laukia dvaro, kai iš jo bus paimti visi jauni darbi- 
ninkai. 

— Moterys stos į jų vietą, - vyptelėjo Olivija. 

Haris atsakė nuoširdžia šypsena ir nusilenkė. 

- Štai ir atėjom, misis Pankherst*. Buvo malonu tau aprodyti 
mūsų kuklų sodelį. O dabar greičiausiai turėsiu susirasti šautu- 
vus, kol dar manęs nepasigedo. 

— Kodėl neišėjai su aušra kaip kiti vyrai? - paklausė ji. 

— Pasakiau, kad turiu vieną reikalą, bet, jei atvirai, ir jo ne- 
turėdamas būčiau prasimanęs. Medžioklė - ne man. - Jis ištiesė 
ranką ir tarė: - Iki tau išvykstant galim ir nepasimatyti. Sudie, 
Olivija, laimingo kelio grįžtant į tą suodiną skruzdėlyną. Buvo 
neapsakomai gera su tavim. 

Ji padavė jam ranką ir nusišypsojo. 

— Ir man su tavim, Hari. 

Haris linktelėjo, sukišo rankas į kišenes ir dingo rūmuose. 


* Emmeline Pankhurst (1858-1928) - anglų politikos veikėja, Britanijos sufražisčių judėjimo, 
kovojusio už moterų teisę balsuoti, lyderė. 

Olivijos močiutė ledi Ver su jos tėvais susitarė, kad per sezoną 
anūkė gyvens pas ją Londone. Tėvų namai Saryje buvo ne ta vie- 
ta, kuri būtų galėjusi tapti debiutantės starto aikštele, be to, jie 
buvo per toli nuo Londono spindesio. Tad po poros savaičių nuo 
apsilankymo Vorton Parke Olivija su savo lagaminais atvažiavo į 
močiutės namus Čeinio alėjoje. 

Tai buvo kitos epochos buveinė: prigrūsta Viktorijos laikų 
baldų, nukabinėta sunkiomis brokato užuolaidomis, sienos iš- 
klijuotos tankių Viljamo Moriso* raštų tapetais. Olivijai šie na- 
mai pasirodė slogūs ir ji buvo patenkinta, kai ją įkurdino penk- 
tame aukšte, atskiruose mažučiuose apartamentuose, kur bent 
jau užklysdavo vienas kitas saulės spindulys. Rytais atitraukdavo 
užuolaidas, atidarydavo langus ir žiūrėdavo į Temzę, kad ma- 
žiau dusintų klaustrofobija. 

Pirmąkart aukštuomenėje besiruošiančiai pasirodyti pane- 
lei pirmiausia reikėjo užsiregistruoti Šv. Jokūbo rūmuose. Mer- 
ginos galėjo būti pristatytos dvare tik globojamos damos, kuri 
pati anksčiau buvo pristatyta. Olivijos motina kadaise debiu- 
tavo rūmuose, tad laisvai galėjo atlikti Olivijos globėjos vaid- 
menį. Bet ledi Ver nenorėjo apie tai nė girdėti. Galiausiai Olivi- 


* Williamas Morrisas (1834-1896) - anglų architektas, baldų ir tekstilės dizaineris prerafaelitas. 
Jo sukurti baldų ir sienų apmušalų raštai populiarūs iki šiol. 

jos motina nusileido savo motinos įgeidžiui imtis šių pareigų ir 
grįžo į Sarį, palikusi visą Olivijos pasiruošimą sezonui močiutės 
nuožiūrai. 

Tarp nepabaigiamų matavimosi seansų pas siuvėją Olivija 
buvo palikta savo valiai. O tai reiškė, kad ji turėjo marias lai- 
ko galvoti apie Harį Krofordą ir viešnagę Vorton Parke. Dvi tos 
viešnagės dienos jos atmintyje iškildavo it koks miražas. Ji at- 
kurdavo pokalbius su Hariu ir mėgavosi, kad jis laikė ją inte- 
lektualiai lygiaverte pašnekove. Tai buvo ryškus kontrastas, pa- 
lyginti su Londono kasdienybe, kur ji jautėsi ne ką vertesnė už 
išpuoštą lėlę. Žinojo, kad prasidėjus sezonui jos tvarkaraštį su- 
darys varginantis šokių, šventinių vakarienių ir naktinių pokylių 
kaleidoskopas - neatskiriama įvesdinimo į aukštuomenę dalis ir 
būdas parodyti, kad ji yra tinkama pora bet kuriam aukštuome- 
nės jaunikiui. 

Olivijai akis badė neteisybė - tų pasilinksminimų prabanga 
tviskėjo nedarbo, skurdo ir neramumų fone. Po Londoną vežio- 
jama močiutės bentliu Olivija pro langelį matė gatvėje atsidū- 
rusius vargšus, besišildančius rankas prie menkų lauželių, pro 
parlamentą žygiuojančius žmones su plakatais, reikalaujančius, 
kad vyriausybė padėtų jiems pamaitinti badaujančius vaikus. 

Ji jautėsi nuo kitų atskirta savo privilegijuotos padėties ir 
nepritampanti prie besikeičiančios laiko dvasios: buvo įkalinta 
senajame pasaulyje, nors norėjo priklausyti naujajam. Kartais 
vaikščiodavo krantine, dalydama monetas benamiams, dreban- 
tiems iš šalčio po tiltais, ir jautėsi nejaukiai su savo šiltais, pra- 
bangiais drabužiais. 

Vieną popietę, ką tik grįžusi iš Lenaro* ateljė, kur garsus foto- 
grafas įamžino ją su tradicine balta iškilmių suknele, Olivija iš- 
girdo beldžiant į duris. Tai buvo močiutės kambarinė. 

- Jos malonybė klausia, ar nemalonėtumėt kartu išgerti ar- 
batos salone pirmame aukšte. 

Įėjusi į saloną Olivija rado ledi Ver tiesią kaip stygą sėdinčią 
ant oda trauktos kėdės aukšta atkalte. 

- Prisėsk, Olivija. Tavo prisistatymas jau visai netrukus, 
tad noriu pakalbėti apie žmones, kurių gali sutikti per sezo- 
ną. Seniau nebūdavo tokių, dėl kurių reikėtų baimintis. O da- 
bar... - ledi Ver bjaurėdamasi suraukė nosį, - deja, lygis smukęs 
ir yra atsiradę tam tikrų... elementų, kurie jokiu būdu netinka į 
draugiją tokiai panelei kaip tu. Pirmiausia tai užsienietės, bet, 
kaip teko kalbėti su vienos merginos, kuri bus pristatyta rū- 
muose, motina, yra ir vietinių, laikomų palaidūnėmis. Olivi- 
ja, - ji rūsčiai pagrasino anūkei pirštu, - turi nuo jų laikytis 
atokiai. 

— Močiute, o kaip jas atskirti? - Olivija išpūtė akis, kaip ir 
dera nekaltybės įsikūnijimui. 

— Jos dažosi lūpas ir rūko. 

Olivija turėjo tvardytis, kad nesusijuoktų. Tokia pat veido 
išraiška ledi Ver galėjo pasakyti, kad tos merginos vakariniame 
rankinuke nešiojasi peilį. 

- Pažadu, būsiu budri, močiute, tikiuosi, nepadarysiu jums 
gėdos. 

Ledi Ver maloningai linktelėjo. 

— Tikiu tavim, Olivija. O dabar, atleisk, turiu šiokių tokių rei- 
kalų. 


* Leonardo Greeno (1883-po 1930) slapyvardis. Jo įsteigtos fotoateljė (veikė 1924-1977) klientai 
buvo aukštuomenės atstovai. 

Olivija nuėjo miegoti norėdama tik vieno - kad ateinantys 
trys mėnesiai kuo greičiau baigtųsi ir ji galėtų toliau gyventi 
savo galva. 


Prisistatymo vakaras praėjo gana sklandžiai ir buvo kur kas ma- 
lonesnis, nei Olivija galėjo įsivaizduoti. Važiuodama per Malą į 
Bakingamo rūmus, ji matė pakelėse minias sveikintojų ir šim- 
tus žmonių, susirinkusių prie rūmų vartų. Žmonės siuntė jai 
oro bučinius, prašė vairuotojo įjungti šviesą automobilyje, kad 
geriau įžiūrėtų jos suknelę, ir visą kelią džiaugsmingai mojavo. 
Olivija labai nustebo nepamačiusi nei priešiškumo, nei pavydo 
dėl jos privilegijuotos padėties. 

Jos automobilis riedėjo ilgoje voroje, sukančioje į Bakinga- 
mo rūmų vidinį kiemą. Lipdama paradiniais laiptais pro išsi- 
rikiavusius rūmų liokajus pudruotais perukais labiausiai bijojo 
išsitepti baltą suknelę ir ševro pirštinaites. Nors pirmą pasirody- 
mą aukštuomenėje ji laikė ne itin reikšmingu gyvenimo įvykiu, 
vestibiulyje laukdama, kada bus pristatyta karaliui ir karalienei, 
vis tiek neįstengė nuramdyti spurdančios širdies. 

— Ką aš žinau, juokinga, ir tiek! - pareiškė jai už nugaros sto- 
vinti įspūdinga mergina gagato juodumo plaukais. Ji buvo pra- 
kauli ir, kaip būtų pasakiusi Olivijos močiutė, nederamai dažy- 
tomis lūpomis. - Kelintas tu numeris? 

- Šešioliktas. 

— Aš po tavęs. Sakyk, kaip ir ištverti nežiovaujant? — septy- 
nioliktas numeris tingiai tęsė žodžius ir atrodė nuobodžiaujanti, 
kaip ir dera tokioje vietoje. - Visiškai passė“. 


* senamadiška (pranc.). 

Olivija jau žiojosi pritarti, bet po poros minučių turėjo eiti į 
sosto salę, tad nuleido negirdomis merginos žodžius ir susitelkė 
į tai, ką turi daryti. 

Toliau buvo kur kas mažiau įtampos. Olivijos prisistatymas 
praėjo sklandžiai. Ji nekluptelėjo ir neišsitiesė paslika karaliui ir 
karalienei po kojomis, niekur neužkliuvusi suvaikščiojo pirmyn 
ir atgal. Mergaitės linksmai tauškėjo ir kirto vaišes, patiektas 
„Lajonso“*. Atrodė, kad jos viena kitą pažįsta, ir Olivija atsistojo 
nuošaliai, jausdamasi pašalinė ir nežinodama, kur dėtis. 

— Aukštyn nosį, jau beveik baigta, - šnibžtelėjo jai balsas iš 
šono. - Mes jau buvom susitikusios, aš Venisija Barouz. O tu? 

Tai buvo septynioliktas numeris. 

— Olivija Dru-Noris, - atsakė. 

- Dievaž, mirsiu, jei tuoj pat neužsitrauksiu cizo, - pareiškė 
Venisija. - Kaip manai, kada mus paleis? - Venisija atmetė ilgus 
palaidus plaukus, kurie, kitaip nei Olivijos ir daugelio kitų mer- 
gaičių, akivaizdžiai nebuvo pavelti ir sudėti į šukuoseną. 

— Neturiu supratimo. Pažiūrėčiau į laikrodį, tik toks vargas 
nusimauti tas ševro pirštines, - atsakė Olivija. 

Venisija pakėlė antakius. 

— O, taip, Dievas mato, - ji apmetė akimis salę ir mostelėjo į 
kitas merginas. - Mes atrodom kaip kokios Drakulos nuotakos, 
ar ne“ 

Olivija sukikeno. Ji suprato, kad Venisija yra viena iš tų „pa- 
laidūnių , dėl kurių ją perspėjo močiutė. Tai ją suintrigavo. 

— Velniai nematė! Vieną surūkysiu, - Venisija išsiėmė iš 
vakarinio rankinuko cigaretę ir prisidegė. - O dangau, koks 
gėris, - pasakė demonstratyviai pūsdama dūmus. 


* „J. Lyons £ Co.“ - 1887 m. įsteigtas Britanijos restoranų, maisto gamybos įmonių ir viešbučių 
tinklas, buvęs rinkos lyderis, po 1960 m. užleidęs šias pozicijas. 

Olivija stovėjo šalia nerimaudama, mat pastebėjo greta mer- 
ginas besigręžiojant į dūmus. 

Venisija teatrališkai truktelėjo pečiais. 

- Ką jie man padarys? Suims ir įmes į Tauerį? Pats karalius 
rūko kaip kaminas. Nori? - atkišo Olivijai portsigarą. 

— Ne, ačiū. Nerūkau. 

- Iš principo ar šiaip nerūkai? Klausyk, - nutęsė Venisija, - aš 
tavęs nemačiau nė vienoje ikisezoninių pasišokimų arbatėlėje nei 
kviestinėje vakarienėje. Iš kur atsidanginai? 

- Iš Indijos, - pasakė Olivija. 

- Tai bent... egzotiška, - ji nužvelgė Oliviją nuo galvos iki 
kojų. - O žinai, tu velniškai graži. Turėtum per sezoną sučiupti 
gerą laimikį, jei tik norėsi. Sakyčiau, patenki į pirmųjų gražuolių 
penketuką. 

— Nesakyčiau, kad labai noriu. 

Venisija ir vėl pagarbiai ją nužvelgė. 

— Tikrai? Tai ką tu čia veiki? 

- Turbūt tą patį, ką ir tu, - atrėmė Olivija. - Darom tą patį, 
ką ir mūsų motinos, ir palaikom tradiciją. 

— Panašiai, panašiai, - pritariamai linktelėjo Venisija, - tik aš 
ta proga ruošiuosi kur kas smarkiau pasilinksminti, negu buvo 
leidžiama mano motinai. Ir, kaip tu, nesiveržiu ištekėti. Žodžiu, 
mano moto - jei jau įkritai į balą, tai bent pasidaryk iš to links- 
mumo, kiek įmanoma. O kaip tu manai? 

Prie jų priėjo gražuolė tamsiaplaukė spindinčiomis akimis 
ir suknele, dvelkiančia Paryžiaus mados stiliumi, o ne privačių 
anglų siuvėjų, kurių paslaugomis naudojosi dauguma debiutan- 
čių, kūryba. 

- Brangute, - mergina apsivijo rankomis Venisijai lieme- 
nį, - trokštu kaip Žuvis, išmesta į krantą, susimildama, duok už- 
traukti. 

- Tau - visada, Kika, imk ir pribaik. 

Olivija matė, kaip vyptelėjo gražioji amerikietė. 

— Dėkui. Beje, eini į „Ricą ? Po dvidešimties minučių ten mūsų 
išlydėtuvės. Tėtis sakė, kad vėliau irgi ten bus. 

- Galir taip, Kika, - atsainiai atsakė Venisija. - Žiūrėsim, kas 
bus toliau. 

- Tvarka, meilute, susitiksim, - Kika kilstelėjo antakį ir nu- 
žvelgė Oliviją. - Kas ji? - paklausė kur kas valdingiau negu kara- 
lius ir karalienė, kuriems jos ką tik buvo pristatytos. 

— Olivija Dru-Noris. Regis, - susimokėlės tonu šnibžtelėjo 
Venisija, - ji galėtų tapti viena iš mūsų. 

— Puikumėlis, - buvo keista iš amerikietės lūpų girdėti grynai 
anglišką intonaciją. - Iki greito, Olivija, - ir ji dingo iš akiračio. 

Venisija nulydėjo akimis per salę plaukiančią Kiką. Visų kitų 
akys, regis, taip pat krypo į ją. 

— Manau, žinai, kas ji per viena? - Venisija įrėmė žvilgsnį į 
Oliviją. 

- Žinau, atpažinau iš laikraščių, - atsakė Olivija. - Ketlina 
Kenedi“. 

— Ir nekarūnuota sezono karalienė, brangute. Visi ją myli. 

— Nesunku suprasti, kodėl, - atsiduso Olivija. - Nežmoniškai 
graži. 

- Ir šiuolaikiška. Ji - lyg gaivaus oro gurkšnis, ir, jeigu jai pa- 
tiksi, - Venisija spustelėjo Olivijai ranką, - ji pasistengs, kad per 
sezoną neliūdėtum. Turi susipažinti su mano motuše. Neklausk, 
kodėl ją taip vadinu, - nuobodu aiškinti, - bet, manau, jai patik- 
tum. Eini rytoj į šokius „Savojoje“? 


* Kathleen Kennedy (1920-1948) - žurnalistė, visuomenės veikėja. Aprašomu metu (jos pri- 
sistatymas Bakingamo rūmuose - realus faktas) romano personažams turėjo būti žinoma kaip 
JAV ambasadoriaus Didžiojoje Britanijoje Josepho Kennedy duktė. Prasidėjus karui grįžo į JAV, 
rašė teatro ir kino kritikos straipsnius, įsitraukė į Raudonojo Kryžiaus veiklą. Nuo 1943 m. kaip 
Raudonojo Kryžiaus savanorė dirbo Britanijoje. Žuvo per lėktuvo katastrofą Prancūzijoje. 

— Einu, - patvirtino Olivija. 

— Bus bent juokinga. Gros Džeraldas* su savo žaviuoju or- 
kestru. Ten ir aptarsim planus, - Venisija mirktelėjo pamačiusi, 
kad per kambarį jai moja kita mergina. - Skrendu toliau, meilu- 
te, tęsti apžiūros. Iki ryt! 

Tą vakarą grįžusi namo Olivija pirmąkart pajuto virpulingai 
laukianti artėjančio sezono. 


* Geraldas Walcanas Brightas (Geraldo; 1904-1974) prieškariu įkūrė populiarių anglų bigbendų, 
šokių orkestrų ir jiems vadovavo. Londono „Savojos“ viešbutyje „Geraldos Gaucho Tango Band“ 
grojo Lotynų Amerikos šokių muziką. 

Atsibudusi Elsė nudžiugo matydama, kaip pro skystas kartūno 
užuolaidas skverbiasi gegužės saulė. Žiema buvo nyki, jūra daž- 
nai siautėjo, debesimis aptrauktas dangus atsisakydavo giedrytis 
iki pat sutemų ir nesitraukė stingdantis šaltis. Šiomis dienomis 
Elsei buvo liūdnoka, mat ji vėl buvo sugrąžinta dirbti paprasta 
tarnaite. Vorton Parke niekas nebekėlė puotų, tad nebuvo ir po- 
nių, kurioms reikėtų kambarinių. Jos „aukštesniosios“ tarnystės 
alga nuo svaro, šilingo ir šešių pensų sumažėjo iki pirmykščio 
svaro, O tai reiškė, kad per savaitę jos šeima negaus svaro sviesto. 

Namai buvo nuščiuvę, nes jo malonybė daugiausia būdavo 
Londone, kur vyko pasitarimai karo reikalais. O jos malonybei 
žiema buvo labai sunki - puolė ligos, o kai susirgo gripu, visi na- 
miškiai bijojo dėl jos gyvybės. Jos malonybė visada buvo gležna 
gėlelė, ir kai blogai jausdavosi, pašlydavo ir visų namų nuotaika. 

Elsė nerangiai pašoko iš lovos, - kartu su ja vienoje lovoje 
mieganti jaunesnioji sesuo nepatenkinta suniurnėjo, - ir ati- 
traukė užuolaidas. Dėl to iš lovos pasigirdo dar nelaimingesnis 
niurzgimas - sesuo apsivertė ant kito šono ir užsimetė ant gal- 
vos pagalvę. 

Elsė įsižiūrėjo į saulę ir suprato, kad turbūt dar tik po penktos. 
Iki darbo pradžios liko visa valanda, ir ji nutarė išsitraukti ge- 
riausius drabužius, kad būtų paruošti, kai vėliau ateis persivilkti. 
Šiandien ji dirba tik pusę dienos, o popiet Bilas ją vedasi į kiną 

Kromeryje. Ten jie žiūrės „Sudie, pone Čipsai“ su Robertu Do- 
natu, o susitiks pusę dviejų ketvirtainyje, kur, kaip žadėjo Bilas, 
jos laukia staigmena. 

Elsė negalėjo susilaikyti nespėliojusi, ar tik ta staigmena ne- 
bus žiedas. Jai jau aštuoniolika, o jie suėjo į porą daugiau nei prieš 
metus. Jos galva, būtų pats laikas. Juolab kad Bilas neseniai buvo 
pašauktas į kariuomenę ir netrukus turėjo dvi naktis per savaitę 
Darame dalyvauti kariniuose mokymuose su šluotomis ir kastu- 
vais vietoj tikrų ginklų. O kas, jei jį išveš kautis į užsienį? Somos 
mūšyje žuvo du Elsės dėdės, tad ji žinojo, ką reiškia karas. 

Jei būtų jos valia, ji nieko nelaukdama už jo ištekėtų, kad tarp 
jų nebekiltų ginčų kaip tada, kai Bilas mėgino per toli eiti, kai jie 
miške pasibučiavo ir pasiglamonėjo. Ji buvo ne tos rūšies mergi- 
na. Bilas žinojo, kad turės laukti iki vestuvių. 

Ji jau dairėsi į patogų sodininko namuką, kurį Bilas po ke- 
lerių metų paveldės iš tėvų. Jis stovėjo atskirai nuo ketvirtainio, 
turėjo savo sodelį ir buvo dukart erdvesnis už tą, kuriame ji su 
savo šeima buvo susikimšę aštuoniese. 

Elsė žinojo, kad mama bus laiminga, kai nulips jai nuo spran- 
do, žinoma, tik jei vyresnėlė ir toliau prisidės prie šeimos išlaiky- 
mo, bet juk Bilas uždirba dukart daugiau nei ji. O jos malonybė, 
regis, tikrai jam prielanki, nes Bilas turi Dievo dovaną auginti 
gražiąsias gėles, kurių ji nori. Užėjusi į šiltnamius ir iš Bilo ga- 
vusi jo užaugintų naujos rūšies gėlių, jos malonybė visada jam į 
delną įsprausdavo šilingą ar du. Bėgant metams tie šilingai kau- 
pėsi, ir Elsė žinojo, kad Bilas savo kambarėlyje po grindimis turi 
užspaudęs dailią sumelę. Per jungtuves tikrai turės iš ko sureng- 
ti prašmatnų pobūvį kaimo salėje. Ji norėjo, kad tai būtų pačios 
gražiausios vestuvės, kokias kada nors matė ketvirtainis. 

Susigriebusi, kad užsisvajojo ir vėjais leidžia laiką, Elsė atida- 
rė komodą ir ant kėdės padėjo skrybėlaitę, per atkaltę permetė 

sijoną ir palaidinukę. Sijoną buvo pati pasisiuvusi iš ekonomės 
misis Kum pasiūlytos staltiesės, gautos iš karinio jūrų laivyno 
atsargų. Jis buvo naujoviškai trumpas, dengė tik kelius, standžiai 
prigludęs prie liemens ir klostėmis krintantis nuo klubų. Ji buvo 
labai patenkinta savo rankdarbiu ir tikėjosi, kad jo padedama 
paskatins Bilą žengti teisingą žingsnį. 

Paskubomis užsimetusi uniformą, nubėgo laiptais ir palin- 
kėjo labo ryto mamai, kurią rado maišančią košės puodą. 

— Nori? - paklausė mama. 

Elsė papurtė galvą. 

— Grįšiu per pietus, bet nepamiršk, popiet manęs nebus. 

Kol motina nepaprašė suganyti mažųjų arba nesugalvojo ko- 
kio pavedimo Kromeryje, Elsė pravėrė duris. 

- Iki, mamyt! - džiugiai pamojavo išeidama. 

Eidama per sodą, Elsė užmetė akį į šiltnamius, ar Bilas jau 
atėjęs, - jai patikdavo jam nežinant į jį žiūrėti, - ir pro langą 
pamatė pasilenkusį prie kažkokio augalo: veidas - susikaupimo 
įsikūnijimas. Pati stebėjosi, kaip jai pasisekė gauti tokį gražuolį, 
apdovanotą protu ir gabumais. 

Namiškiai kartais Elsei prikišdavo, kad ji pamiršta savo vietą 
ir per aukštai taiko, bet ji puikiai žinojo, ko verti tie priekaištai. 
Jie abu su Bilu jauni, sveiki ir darbštūs, ir Elsė troško, kad iš gy- 
venimo abiem pavyktų paimti geriausia. Patė* kino kronikose 
buvo mačiusi, kiek daug miesto žmonių badauja išmesti į gatvę, 
ir suprato, kaip jiems su Bilu pasisekė - abu turi patikimą stogą 
virš galvos ir darbą visam gyvenimui. Elsė numanė - kai jie susi- 
tuoks ir susilauks mažiukų, ji dėkos likimui už tokią saugią vietą 
kaip Vorton Parkas. 

Be to, ji tiesiog dievino jos malonybę, kaip ir visi kiti dvaro 


* Broliai Pathė - vienos seniausių britų kino kompanijų įkūrėjai. 

tarnai. Elsė matė, kad jos šeimininkė kitokia nei kitos aukštakil- 
mės dvarininkės. Ledi Kroford valdžia rėmėsi ne baimės įvary- 
mu, kaip pasakodavo pasisvečiuoti užsukusios kitų dvarų tar- 
naitės, o geranoriškumu ir supratimu. Retas kuris šeimynykštis 
buvo ją nuvylęs ar nepateisinęs lūkesčių. Nurodymus ji duodavo 
tyliai ir švelniai, lyg prašydama padaryti jai malonę. Tais retais 
atvejais, kai jos nurodymas nebūdavo idealiai atliktas, antakio 
kilstelėjimas ar menkutis lūpų kryptelėjimas prasikaltėliui ilgam 
įvarydavo neviltį. Jos malonybė, kaip atrodė, nuoširdžiai rūpi- 
nosi savo darbininkais. Elsė prisiminė, kaip kartą būdama maža 
sėdėjo didžiojoje virtuvėje prie stalo, kol mama sukosi padėda- 
ma kepti pyragus metiniam Vorton Parko sodo pokyliui. Ji var- 
go vedžiodama raides, tik štai virtuvėje pasirodė jos malonybė, 
susirūpinusi nužvelgė krūvas paplotėlių ir biskvitų, o paskui, pa- 
mačiusi prie stalo Elsę, skersai virtuvę priėjo prie jos. 

- Juk tu Elsė, mest-ce pas? 

Elsė nesuprato tų juokingų žodžių, kuriuos kartais sakydavo 
jos malonybė, bet vis tiek linktelėjo: 

- Taip, jūsų malonybe. 

— Ką čia veiki? - ji pažvelgė žemyn į negrabiai išvedžiotus 
žodžius Elsės sąsiuvinyje. 

- Nurašau iš knygos, jūsų malonybe, bet nesuprantu kai ku- 
rių žodžių, - nemeluodama pasakė Elsė. 

— Ak, ta anglų kalba! Labai sunki. Parodyk man... - ir atsisė- 
dusi šalia Elsės dvidešimt minučių aiškino, ko ši nesuprato. 

Tarnų kambariuose sklido kalbos, kad jos malonybė norėjo 
daugiau vaikų, bet to nebuvo lemta. Gimdymas pakirto jos svei- 
katą ir po Hario daugiau vaikų nebebuvo. Elsė manėsi mirsianti, 
jeigu jai su Bilu nepavyks paleisti į pasaulį pulkelio sveikų vaiku- 
čių. Koks gyvenimas be gausios šeimos? 

Jai prieš akis stojo Vorton Parko rūmai, ryto saulėje žėrintys 

daugybe langų. Elsė mylėjo šiuos namus - jų solidumą, patiki- 
mumą, kuriuo, regis, alsavo tie tvirti mūrai. Ji žinojo, kad viskas 
keičiasi, bet dvaro rūmai čia stovi jau beveik tris šimtus metų ir 
turbūt stovės antra tiek. 

Sukdama į Vorton Parko tarnų įėjimą iš rūmų šono, Elsė nu- 
siavė batus, persiavė šliurėmis ir įėjo į virtuvę. 

— Kokia šįryt ankstyva, panele, - tarė misis Kum sėdėdama 
prie stalo ir studijuodama valgiaraštį. - Virdulys ką tik užvirė. 
Išgerk arbatos, o paskui reikės valgomajame nublizginti sidabrą. 
Jos malonybė laukia tavęs dešimtą. Man rodos, kalba suksis apie 
tą didžiulį šokių pokylį, kurį kitą mėnesį kels jos malonybės 
dukterėčios mis Penelopės garbei. 

Elsė suvirpėjo iš jaudulio. 

- Šokių pokylį? - sudvejojo. - Nieko apie jį negirdėjau. 

— O kam tau girdėti, panele? - atšovė misis Kum. - Negi jos 
malonybė turi tavęs atsiklausti. 

Elsė matė, kad ekonomė ją nepiktai erzina. Ji buvo darbšti 
kaip bitė, ir misis Kum neturėjo dėl ko skųstis. Be to, ji ne sveti- 
ma - Elsės mamos antros eilės pusseserė. 

- Misis Kum, ar bus didelis suėjimas? Kiek bus svečių? 

— Per tą puotą mis Penelopė bus pristatyta aukštuomenei, tai- 
gi neabejoju, kad jos malonybė, pati neturėdama dukters, steng- 
sis kaip išmanydama. Daugiau sužinosiu šią savaitę, bet jau dabar 
įsidėk į galvą, miela panytėle, birželis Vorton Parke bus karštas. Ir 
gerai - man tai visai patinka, - misis Kum patenkinta atsiduksė- 
jo. - Visa apylinkė susirinks į puotą pasilinksminti. 

— Ar gali būti, kad į šokių pokylį susirinks ir kitos debiutan- 
tės iš Londono? - paklausė Elsė. 

Misis Kum linktelėjo. 

- Jos apsistos įvairiuose grafystės namuose, bet daugybė su- 
plūs ir pas mus. 

Elsei sužibo akys ir ji džiugiai pliaukštelėjo delnais. 

- Misis Kum, tik pamanykit! Po šituo stogu išvysim tas gra- 
žuoles! Aną mėnesį, kai Bilas buvo mane nusivežęs į Kromerį, 
Patė kronikoje mačiau, kaip jos buvo pristatytos karališkuosiuo- 
se rūmuose. 

— Na, užteks svajoti, mano miela. Turi darbo ir, kaip matau, 
neužsiplikei arbatos - tenka manyti, kad nenori. Taigi kilk į val- 
gomąjį, išsitrauk sidabrinius šaukštus, išblizgink, kad spindėtų 
kaip veidrodis, o paskui lygiai dešimtą drožk į biblioteką pas jos 
malonybę. 

- Supratau, misis Kum, - klusniai atsakė Elsė. 


Dešimtą valandą Elsė pareigingai prisistatė prie bibliotekos 
durų. Pabeldė ir, išgirdusi entrez“, įėjo. 

— Prašau, Else, - Adrijenė mostelėjo į kėdę priešais, - pri- 
sėsk. Štai kas, - ji nusišypsojo, - girdėjau misis Kum sakant, kad 
tu labai gabi šukuosenų meistrė. 

Elsė nuraudo. 

- Ką jūs, jūsų malonybe, kokia aš meistrė! Man tik patinka 
šiuolaikinės šukuosenos ir nusižiūrėjusi mėgstu tokias daryti. 

— Cest parfait!** - ji suplojo delnais. - Be abejo, girdėjai apie 
šokių pokylį, kurį kitą mėnesį keliam mano dukterėčios garbei? 

- Taip, girdėjau, jūsų malonybe, - linktelėjo Elsė. 

- Čia suvažiuos daug jaunų ledi - prašmatnių merginų, ku- 
rios Londone po ranka turi viską, kas geriausia, įskaitant ir kir- 
pėjus. Vienos atvažiuos su savo kambarinėmis, kitos - ne. Ar 
galėtum tą vakarą pasitarnauti kaip šukuosenų meistrė? 


* įeikite (pranc.). 
** Puiku! (Pranc.) 

— Ak, jūsų malonybe! - priblokšta sušuko Elsė. - Kaip jūs 
ir sakėte, jos turi viską, kas geriausia, o aš tik savamokslė. Bet 
padarysiu, kas mano jėgoms! 

- Voild! Vadinasi, sutarta. Taip ir pasakysiu, kad turime pa- 
nelę, kuri gali padėti debiutantėms susišukuoti prieš pokylį. 

- Žinoma, jūsų malonybe, dėkoju jums. Pasistengsiu iš visų 
jėgų jūsų nenuvilti. 

- Žinau, kad pasistengsi, Else, - nusišypsojo Adrijenė. Ji 
palengva atsistojo, priėjo prie lango ir giliai atsiduso. - Norė- 
čiau, kad tai būtų nepaprastas pokylis. - Ji atsigręžė į Elsę. - Jei 
prasidės karas, jis ilgą laiką gali būti paskutinis, kurį regės šie 
namai, - ji linktelėjo. - Gali eiti. 

— Ačiū, jūsų malonybe. 

Adrijenė nulydėjo ją akimis išeinančią pro duris. Elsė buvo 
gera mergaitė, ir Adrijenė labai ją mėgo. Jai patiko, kad Elsė ir 
sodininko sūnus Bilas krito vienas kitam į širdį. Klausė savęs, ar 
kuris nors iš jų, pradėdamas gyvenimą, bent numano, kokie juo- 
di debesys tvenkiasi virš galvos. Kristoferis sakė, kad ilgai laukti 
nereikės. Hitlerio galybė ir jo šalininkų gretos kasdien didėja. 
Tik laiko klausimas, o tada... 

Adrijenė per praėjusį Didįjį karą neteko brolio. Jai pasisekė, 
kad vyras liko gyvas. O dabar ji mąstė, kad gali netekti sūnaus. 
Ta mintis jai buvo nepakeliama. Brolio likimas jai rodė, kad mū- 
šio lauko loterijoje jokie rangai nei privilegijos nelemia, kas liks 
gyvas, o kas žus. Ir jos vaikas, ir sodininko sūnus Bilas anksčiau 
ar vėliau bus išsiųsti kariauti. O tada teks pasikliauti vien Dievo 
valia. 

Ir nieko ji negalėjo padaryti. 

Nerodyti jausmų - toks britų būdas. Adrijenė iš visų jėgų 
stengėsi, deja, jai nesisekė. Ji buvo prancūzė, nuo mažens įpratu- 
si rodyti, o ne užgniaužti jausmus. Bet tokiais laikais kaip dabar 

gal išties būtų lengviau gyventi atsiribojus nuo to, ką iš tiesų jau- 
ti. Šiomis dienomis ji nieko daugiau negalėjo galvoti, tik apie 
tai, kaip norėtų apsaugoti savo sūnų. Ji žinojo, kad Haris nėra 
apsigimęs karys ir kad jo gyvenimas netinka jo prigimčiai ir ga- 
bumams. Dėl to jis ir gali žūti. 

Adrijenė sudraudė save suvokdama, kad turi varu varyti iš 
galvos ašaringus apmąstymus, kol tie neužvaldė visų minčių. Ha- 
riui ji privalo nerodyti savo baimės. Turi nukreipti energiją į duk- 
terėčios debiutinį šokių pokylį, kad jis taptų sezono įvykiu. Nuta- 
rė pasivaikščioti po parką ir nueiti į šiltnamį pasitarti su Džeku ir 
Bilu, kokių gėlių reikės daugybei jos sumanytų puokščių. 

Grįžusi į Londoną Olivija peržvelgė kvietimą į šokių pokylį Pe- 
nelopės Kroford pasirodymo visuomenėje garbei kur kas ramiau 
plakančia širdimi, negu galėjo būti prieš kelias savaites. Iš pradžių 
jai nė minutę iš galvos neišėjo Haris Krofordas, bet dabar, galu- 
tinai įsisiūbavus sezonui, Oliviją pasiglemžė audringa banga - 
nuolatinis cirkuliavimas, arba, anot šmaikštuolės Venisijos bei 
jos draugužių, cirkinimasis žmonėse. 

Apsiblaususiomis akimis, su kvietimu į Vorton Parką ranko- 
je ji perėjo per valgomąjį prisėsti prie stalo ir kartu su močiute 
papusryčiauti. Ledi Ver su cache-misėre* turbanu sėdėjo prie ka- 
vos puodelio, kurį buvo įpratusi išgerti po valgio, ir skaitė „Tele- 
grafą . Oliviją ji sutiko nepatenkintu žvilgsniu. 

— Olivija, suprantu, tavo dienotvarkė perpildyta, bet vėluoti 
prie stalo neleistina. Kai buvau tavo amžiaus, mažiausias vėlavi- 
mas būdavo baudžiamas: pavėlavai pusryčių - sėdėk alkana iki 
pietų. 

- Atleiskite, močiute, - pratarė Olivija tarnaitei tiekiant ap- 
džiūvusią kiaušinienę su kumpiu. - Šiąnakt buvau Hendersono 
šokiuose. Naktipiečių nuėjom pas Kvaljiną**. - Olivija dėbsojo 
į savo lėkštę ir galvojo, kaip būtų buvę gerai, jei nebūtų gėrusi 


* Čia: maskuojančiu trūkumus (pranc.). 
** Giovanni Ouaglino 1929 m. įsteigtas restoranas respektabiliame Londono Meifero rajone. 

paskutinės taurės džino su vermutu. Į smilkinius jai kalė plaktu- 
kėliai ir ji nusuko akis nuo ataušusio kumpio. 

— Buvo trečia, kai išgirdau tave grįžtant, - smerkiamu griež- 
tu tonu ištarė ledi Ver. - Tikiuosi, Olivija, paisai mano perspėji- 
mų, kuriuos girdėjai prasidedant sezonui, ir nesusigundei bloga 
kompanija. 

— Ne ne, močiute, - sumelavo Olivija, - manau, žmonės, su 
kuriais praleidau vakarą, tikrai nusipelno tavo palankumo. Tarp 
jų buvo Hartingtono markizas Džonas Kavendišas su jaunes- 
niuoju broliu Endriumi. - Olivija numanė, kad šie vardai mo- 
čiutei padarys įspūdį, nes Džonas Kavendišas buvo Devonšyro 
dvaro, kuriam priklausė Čatsverto rūmai, paveldėtojas. Savaime 
aišku, ji nutylėjo, kad jų kompanija taip triukšmavo, jog metrdo- 
telis išprašė juos lauk, ir kad nešdindamiesi iš restorano kvatojo 
kaip mokinukai, o pasilinksminimą pratęsė kažkieno namuose 
Meitere. 

— Ar koks nors kavalierius jau rodo tau dėmesį? - paklausė 
ledi Ver. 

Iš tiesų ji turėjo pasisekimą tarp, močiutės žodžiais tariant, 
pageidautinų jaunikaičių - visi norėjo šokti su Olivija, kvietė į 
savo rengiamus pobūvius, o vakar siūlėsi ją lydėti į naktinį klu- 
bą, kur visi susiruošė po šokių. Tačiau, kaip močiutė ir numanė, 
padėtis buvo kiek kitokia. Olivijos susirastoje naujoje draugijoje 
buvo daug jaunų vyriškių, bet ji bendravo su jais kaip su drau- 
gais, o ne galimais sutuoktiniais. Regėdami besiartinančio karo 
šmėklą, daugelis jų pripažino: kai ateis - jeigu iš tikro ateis - ta 
diena, gyvenimas, kokį jie pažinojo iki šiol, bus baigtas. Ir, kol 
dar niekas jų neišgrūdo į mirties nagus, jie stengėsi kiekvieną 
dieną nugyventi taip, lyg ji būtų paskutinė. 

Bet šitaip į močiutės klausimą ji negalėjo atsakyti. 

— Taip, pora vaikinų, regis... domisi, - tai sakydama Olivija 

mostelėjo tarnaitei, kad paimtų lėkštę su nepaliesta kiaušiniene. 
Tarnaitė paėmė ir patiekė kavos - tos jai kur kas labiau reikėjo. 

— Galiu paklausti, kas jie tokie? 

- Et, - lengvabūdiškai atsiliepė Olivija, - Angusas Makdžor- 
džas - jis valdo pusę Škotijos ir yra baisiai juokingas, Ričardas 
Ingeitstonas, kurio tėvas yra kažkoks jūrų laivyno tūzas, ir... 

— Na, ką gi, - pertraukė ją ledi Ver, - gal būtų visai gerai, jei 
kurį nors iš šių jaunuolių pasikviestum pas mus, Olivija, ir supa- 
žindintum su manimi. 

— Pakalbėsiu su jais, močiute, bet dabar visi tokie užsiėmę, 
žmonės užsakomi kelias savaites į priekį. — Ji kilstelėjo gautą 
kvietimą. - Kitą savaitę Vorton Parke Penelopės Kroford garbei 
rengiami šokiai. Mane ten kviečia su nakvyne. 

— Bent man kaimiški šokių pokyliai būdavo neįdomūs. Oli- 
vija, mieloji, ar tikrai verta vargintis? Be to, Penelopė Kroford 
tik skolinasi savo dėdės rūmus šia proga, - supeikė ledi Ver. - Jų 
pačių šeima sėdi be skatiko. Jos tėvas Čarlzas per Didįjį karą pa- 
guldė galvą apkasuose. Abejoju, ar verta ten vykti. 

Olivija gurkštelėjo kavos. 

— Šiaip jau, močiute, po Kalėdų aš lankiausi Vorton Parke 
su mamyte ir tėčiu. Man ten visai patiko, tad gal leisit atsakyti 
teigiamai“ 

- Jeigu tuo metu mieste nieko nevyks ir pateiksi man per- 
žiūrėti svečių sąrašą, leisiu, - ledi Ver pakilo nuo stalo, pasiė- 
mė nuo jo briaunos pakabintą lazdelę ir paklausė: - Būsi per 
pietus? 

— Ne, turiu susitikti „Berklyje '*, o paskui reikia užeiti paimti 
suknelės, kurią įplėšiau prieš savaitę. Siuvėja tikisi popiet patai- 
syti - norėčiau ją šį vakarą apsivilkti. 


* Viešbutis ir restoranas. 

Močiutė nusiraminusi linktelėjo. 

— Vadinasi, pamatysiu tave ryt iš ryto per pusryčius, - pasakė 
eidama iš kambario. - Ir malonėk nevėluoti. 

- Žinoma, nevėluosiu, močiute, - atsakė Olivija jai pavymui. 
Su palengvėjimu pasirėmė galvą rankomis ir pasitrynė smilki- 
nius, mėgindama apmaldyti galvos skausmą. 

Likusi be motinos, kuri ją būtų vedžiojusi į sezono pobūvius, 
iš pradžių Olivija manė, kad jai nepasisekė. Amžius ir sveika- 
ta močiutei neleido būti jos palydove - kaip paaiškėjo, tai buvo 
tikras išganymas. Tai reiškė, kad ji visiškai laisva daryti, ką nori 
ir su kuo nori. Nors kompaniją, su kuria susidėjo, močiutė būtų 
pavadinusi nederama, Olivija dar niekada taip šauniai negyveno 
kaip dabar. 

Venisija priglaudė Oliviją po savo sparneliu. Jos tapo neiš- 
skiriamos draugės, ir Venisija supažindino ją su įdomiausiais tų 
metų sezono veikėjais. Nors ir pelnę palaidūnų reputaciją, mer- 
ginos ir vaikinai, su kuriais ji susipažino, buvo kultūringi, pro- 
tingi ir politiškai išprusę. Daugelis jų, kaip ir ji pati, rodėsi per 
sezoną dėl to, kad turėjo rodytis. Bet, užuot leidusios laiką prie 
pietų ar vėlyvų vakarienių taukšdamos apie tai, kokios spalvos 
suknelę ruošiasi vilkėti per artimiausius šokius, tos merginos 
svarstė, kokio gyvenimo norėtų. Jų svarstymai nelabai buvo su- 
siję su ištekėjimu - kuo greičiau, tuo geriau - ir vaikais: vienas iš 
pasirinkimų galėjo būti ir universitetas, o jei studijas nutrauktų 
karas - aktyvus dalyvavimas jame. 

Mėgstamiausia Olivijos vieta Londone buvo Venisijos namai 
Česterio aikštėje, kuriuose jos šeima apsistodavo atvykusi į sos- 
tinę. Čia visada būdavo pilna nepaprastų žmonių iš bohemiškos 
inteligentijos sluoksnio, kuriam priklausė ir Venisijos tėvai. 

Venisijos tėvas Ferdinandas Barouzas buvo žinomas tapytojas 
avangardistas, o jį įsimylėjusi ir vėliau už jo ištekėjusi Venisijos 

motina Kristina, „tikra ledi“ iš vienos kilmingiausių šalies gimi- 
nių, papuolė į saviškių nemalonę. Kristina Barouz pasižymėjo 
viskuo, ko Olivija būtų norėjusi iš savo motinos: turėjo juodus 
kaip naktis plaukus, - nors Olivija buvo beveik tikra, kad jie da- 
žyti, - teatrališkai ryškiai dažėsi vokus ir blakstienas ir rūkė ci- 
garetes per nefritinį kandiklį. 

Venisija Olivijai pasakojo, kad kai jos motina savo tėvams 
pasakė ištekanti už pliko kaip tilviko jauno menininko, tie at- 
sisakė pripažinti šitas vedybas. Tad Kristina pabėgo iš Londo- 
no, kad galėtų būti su Ferdinandu, ir jie metų metus tiesiogine 
prasme gyveno be skatiko, kol galiausiai Ferdinando paveiks- 
lus ėmė pirkti. Namus Česterio aikštėje Kristinai paliko senelės 
sesuo - ji vienintelė iš visos giminės, regis, ne taip priešiškai 
turėjo stogą virš galvos. Bet kadangi nebuvo pinigų interjerui, 
užuolaidos kabėjo suplėkusios, baldai buvo surankioti iš pigių 
krautuvių, o nesant tarnų, visi namai prašyte prašėsi skuduro ir 
šluotos, ir dar gero kanistro dezinfekavimo skysčio. 

- Žinai gi, tėtušis dabar žiauriai turtingas. Jo paveikslus per- 
ka už šimtines sumas ir abu su motuše gali turėti viską, ko už- 
sigeidžia, - aiškino Venisija. - Bet jiems patinka tokie namai, 
kokie yra. Man irgi, - pridūrė lyg iš anksto užkirsdama kelią ga- 
limoms priekabėms. 

Venisija specialiai dalyvavo sezone, kad pagadintų nuotaiką 
motinos tėvams, ir jie iš tikro buvo priblokšti, kad paprasto dai- 
lininko duktė bus pristatyta rūmuose. 

- Bet kadangi aš kadaise buvau pristatyta, niekas man nega- 
li uždrausti, mano mielos balandėlės, - kartą prieš šokius prie 
martinio taurės su draugėmis užsikvatojo Kristina. - Mano se- 
sutė Letė pašiurpo - nieko keista, jos pabaisa dukrelė Debora 
irgi pirmąkart pasirodo šį sezoną. Mirsiu neužmiršiu Letės vei- 

do, kai ji mane pamatė karalienės Šarlotės puotoje. Maniau, ap- 
alps iš siaubo, - sukrizeno Kristina, meiliai taršydama Venisijos 
plaukus. - Aišku, juo didesnis siaubas, kad mano dukrelė štai 
kokia gražuolė, o jos - spuoguota, stora kvaiša. 

Olivija ne kartą mąstė, kad veikiau Venisija yra motina Kris- 
tinai negu Kristina jai. Galbūt jos ekscentriškas gyvenimas pa- 
darė Venisiją ne pagal metus galvotą ir praktišką. Ši asmenybė 
buvo intriguojantis bohemiškumo ir blaivaus proto derinys, ir 
Olivija ją dievino. 

Venisijai kartkartėm netyčia išsprūsdavo pirmo ryškumo 
žvaigždžių vardai, pavyzdžiui, pasakojant, kad vaikystėje pas 
jos tėvus išgerti arbatos dažnai ateidavo Virdžinija Vulf su savo 
meiluže Vita Sakvil-Vest. Blumsberio grupės aureolė kartu su 
prisišliejusiais prie jos Barouzais užbūrė Oliviją. Nors tas sam- 
būris jau buvo beveik iširęs, Barouzų namuose iki šiol viešpata- 
vo radikalios pažiūros, o Venisijos galva buvo pramušta moterų 
teisėmis ir kova dėl lyčių lygybės. Ji jau buvo apsisprendusi ne- 
imti vyro pavardės, jeigu iš viso tekės. 

Taigi bent iki šiol Olivijai sezonas davė tai, ką geriausia gali 
duoti du skirtingi pasauliai: neapsakomas smagybes, per kurias 
ją supo dar ir bendraminčiai nauji draugai. Smalsus Olivijos pro- 
tas nuolat gaudavo paskatų ir veiklos, tad - likimo ironija - ji jau 
nerimavo, kad sezonas eina į pabaigą, nes tada reikės apsispręsti 
dėl ateities. 

Grįžti į tėvų namus Saryje, sėdėti ir laukti, kol nuo lenty- 
nos ją pasičiups kas nors tinkamas į vyrus, - ne, ji negalėjo net 
pagalvoti apie tokį pasirinkimą. Nuo dvidešimt pirmojo gimta- 
dienio jai į rankas pradės plaukti kuklios pajamos, bet iki tol ji 
pustrečių metų bus priklausoma nuo tėvų. 

Nebent susirastų darbą... 

Olivija pakilo nuo valgomojo stalo ir pasuko link laiptų, 

vedančių į jos kambarius. Reikėjo persirengti, nes ruošėsi pie- 
tauti Venisijos namuose. 

Venisijos tėvas Ferdinandas Barouzas tik vakar grįžo namo 
iš Vokietijos, kur, norėdamas užbaigti vieną tapybos ciklą, eski- 
zuose fiksavo kylančią Trečiojo reicho galybę. Apie Ferdinandą 
iki šiol tik girdėjusi, Olivija matė jį dievinančios dukters akimis, 
todėl nekantravo pati jį išvysti. O gal ir išgirsti iš pirmų lūpų apie 
nacių keliamą grėsmę. Prismeigusi prie plaukų skrybėlaitę ir už- 
sitempusi pirštinaites, pasiėmė rankinuką ir patraukė į Česterio 
aikštę. 

Venisija pasitiko ją išbalusiu veidu, iš susirūpinimo suraukta 
kakta. 

— Kas nutiko? - paklausė Olivija, per prieškambarį sekdama 
paskui Venisiją į virtuvę, kurioje vasaromis smagiai susėsdavo 
visa šeima, nes iš jos atsiveria vaizdas į žavingą aptvertą sodą 
prie užpakalinės namo dalies. 

— Džino? - pasiūlė Venisija. 
liktos. Ji papurtė galvą. 

- Ačiū, širdele, tas džiaugsmas ne man, bent po vakarykš- 
čios. 

— Paprastai ir aš tokiu metu nesilinksminu, bet tėtušis vakar 
grįžo klaikiai susikrimtęs, - Venisija negailėdama įsipylė džino 
ir smarkiai truktelėjo. - Jis daugiau kalbėjo su motuše, bet gir- 
dėjau, kaip sakė, kad čionykščiai laikraščiai ne viską rašo apie 
baisybes, vykstančias Vokietijoje. Žvėrys, tikri žvėrys! - Venisi- 
jos akys pritvinko ašarų. - Tėtušis savo akimis matė, kaip hitler- 
jugendo šutvė padegė sinagogą prie pat Miuncheno. Ak, Olivija, 
atrodo, Hitleris nori žydus nušluoti nuo žemės paviršiaus! 

— Ką tu sakai, negali būti! - Olivija priėjusi apkabino Veni- 
siją. 

— Gali, gali! - Venisija kūkčiojo jai ant peties. - Dabar viršu- 
tiniam aukšte su juo motušė. Jis atrodo... kaip suvažinėtas. Jam 
ten buvo baisiai pavojinga. O mes net nenumanėm! 

— Na, ką, širdele, jis bent jau grįžo namo, o čia jam niekas 
negresia. 

- Ačiū Dievui, - sutiko Venisija braukdama ašaras. - Kad 
tu žinotum, ką jis matė... sakė, nė už ką nesiimtų jų tapyti. Pil- 
ni klaikaus įniršio ir neapykantos. Gal negirdėjai - arijams su 
žydais draudžiama miegoti, ką ir kalbėti apie vedybas! O per 
pusantrų metų iki pamatų supleškinta tūkstančiai sinagogų! Žy- 
dams neleidžiama turėti radijo, o jų vaikams uždrausta mokytis 
vienoje mokykloje su arijų vaikais. 

Olivija klausėsi netekusi amo. Galiausiai ištarė: 

— O kodėl pasaulis šito nežino? 

Venisija papurtė galvą. 

— Neturiu supratimo, kaip ir tėtušis. Sakė, iš visų jėgų steng- 
sis paskleisti šias Žinias tarp savo draugų įtakingų politikų, - ji 
sugriebė Olivijos ranką. - Ak, mieloji, mes stengiamės neimti 
į galvą, bet tikrai yra grėsmė. O baisiausia, kad niekas nežino, 
kada tai baigsis, jei iš viso baigsis. 

Pabudusį Harį Krofordą užplūdo neapsakomas dėkingumas li- 
kimui, kad yra namie. Kitaip nei jo draugai karininkai, neįsivaiz- 
duojantys, kas jų laukia, jis tvirtai žinojo, ką veiks, bent jau kelis 
mėnesius. Jam buvo pavesta Norfolko penktajam karališkajam 
batalionui parengti būrį naujų šauktinių. O tai reiškė, kad ma- 
žiausiai kelias savaites jis mėgausis vidurvasariu po savo namų 
stogu ir miegas nuosavoje lovoje. 

Pažįstami karininkai traukė Harį per dantį, kad jam krito 
laiminga korta būti paskirtam į sveikatai naudingesnę vietą, - 
daug kas spėjo, kad tėvas reikiamiems žmonėms į ausį tarė už jį 
žodelį, bet Haris manė kitaip. Vokietijai grasinant bet kurią mi- 
nutę įžengti į Čekoslovakiją, tėvo mintys kažin ar krypo į sūnaus 
žemišką gerovę. 

Haris nužingsniavo prie pakeliamo lango, persisvėrė ir mė- 
gaudamasis retai pasitaikančia ramybės akimirka įtraukė į plau- 
čius gaivaus saldaus aromato, skleidžiamo jazminų, kuriais moti- 
na buvo apsodinusi terasą. Jam būtų labiau patikę, jei pusseserės 
Penelopės šokių pokylis būtų buvęs surengtas ne pačią pirmą 
dieną jam grįžus namo, - šiaip ar taip, turės šokių salėje atidirbti 
arkliadančių merginų ginklanešiu, tik pageidautina vėliau, - bet 
buvo gera matyti, kaip vėl atgyja senieji namai. Be to, jis suprato, 
koks svarbus motinai šis įvykis. 

Kai Haris nusileido į pirmą aukštą, namus buvo apėmęs visuo- 
tinis sujudimas. Iš kaimo papildomai pasamdyta žmonių padėti 
ruoštis pokyliui. Per vestibiulį buvo stumdomi baldai, į pokylių 
salę prinešta kėdžių ir stalų, kad per vakarienę būtų kur suso- 
dinti pusantro šimto svečių. Po vakarienės svečiai turėjo būti 
išgarbinti į saloną arba, jei bus šiltas vakaras, į terasą, kad tuo 
metu iš pokylių salės būtų galima išnešti stalus ir kėdes, suso- 
dinti muzikantus ir galiausiai pradėti šokius. 

Haris prasiskynė kelią per visą tą sąmyšį ir nuėjo į pokylių 
salę patenkintas, kad motinos maldos buvo išklausytos ir nenu- 
spėjamas Anglijos oras iki vakaro, regis, išliks neblogas. Terasoje 
pasirodė Džekas su sūnumi Bilu, tempdami karučius, kupinai 
prikrautus spalvingų gėlių. 

— Gal padėt, vyručiai? - pasisiūlė. 

- Dėkui, ponaiti Hari, susidorosim. Žinom, grįžot tiktai va- 
kardien - nesirūpinkit, mielasai, - atsakė Džekas kilstelėdamas 
kepurę. 

Nepaisydamas jo žodžių Haris ėmėsi krauti gėles terasoje. 

— Girdėjau, Bilai, tu paskirtas į Norfolko penktąjį, - toliau 
tęsė kalbą. 

— Taip, ponaiti Hari, ten ir paskirtas, sere. 

— Tai ką, atrodo, dabar geriau susipažinsim. Aš jums vado- 
vausiu, kad apsitrintumėt prieš susikibdami su priešininkais. 
Pirmadienį susitiksim pratybų salėje Darame. Bus šaunu matyti 
pažįstamą veidą, supažindinsi mane su kitais vaikinais. 

Bilas plačiai nusišypsojo. 

- Mums visiems bus smagu jus matyti, sere. 

Džekas apgręžė karutį. 

- Bilai, eik ir pasakyk jos malonybei, kad gėlės jau šičia, o 
aš einu priskinti dar kiek reikia. Ji norės jas kuo gražiau išdė- 
lioti. Žinai gi, kaip rimtai jos malonybė žiūri į gėles. - Džekas 

mirktelėjo Hariui. - Ačiū už talką, sere. Paskui būtinai su jumis 
pasitarsiu. 


Tą rytą Olivija su Venisija iš Londono išvažiavo dešimtą. Venisi- 
ja pasiprašė tėvų fordo, saikstydamasi Olivijai, kad yra patyrusi 
vairuotoja. Tikrovėje šitai nepasitvirtino. Olivija penkias valan- 
das drebėjo dėl savo gyvybės: pirmiausia Venisija nukreivezojo į 
priešinę kelio juostą, ten užgeso, o paskui truktelėjo įjungusi ne 
tą pavarą ir daugybę kartų vos išvengė susidūrimo. 

Olivijos gebėjimai skaityti žemėlapį buvo ne ką geresni už 
Venisijos vairavimą. Jos ne kartą ir ne du pasuko ne tuo keliu, 
o tai tik padidino nevykusių Venisijos manevrų skaičių. Taigi, 
užuot pasiekusios tikslą per keturias su puse valandos, jos dar 
buvo per valandą kelio nuo Vorton Parko, ir jau buvo aišku, kad 
nespės į popietės arbatėlę. 

Bet čia gamtovaizdis pasidarė kur kas gražesnis ir Olivija su- 
prato, kad šįkart jos teisingame kelyje. 

- Ar tu nebijai, kad galiausiai nuo šitos salos krašto įvar- 
volinsim tiesiai į Šiaurės jūrą? - pasiteiravo Venisija. - Trūks- 
ta žodžių, kiek užtrukom, aš badu mirštu. Tėtušis sako, kad jis 
alergiškas grynam orui. Jis turbūt nuo mano gimimo nėra iš- 
kėlęs kojos iš miesto. Man atrodo, būsiu į jį atsigimusi, - irzliai 
pridūrė. 

Olivija kilstelėjo antakius ir nuleido jos burbėjimą negirdo- 
mis. Venisija buvo įtūžusi, bet jos pakeleivė neabejojo, kad iš- 
vydusi Vorton Parką draugė iškart pajus, jog buvo verta sukarti 
tiek kelio. 

Po pusantros valandos jos įsuko į ilgą Vorton Parko alėją. Jau 
žemai kybanti saulė buvo užliejusi parką švelnia šviesa. 

Venisija toliau skundėsi pakeleivei tuščiu pilvu, surakinta 

nugara ir paskaudusia pėda nuo pavarų kaitaliojimo. Olivija nu- 
leido langelį ir įkvėpė šilto vakaro aromato. 

- Štai ir rūmai, - tarė jiems pasirodžius akiratyje. - Ar ne 
žavingi? - pridėjo užsisvajojusi. 

Venisija, nenusiteikusi mandagybėms ir apsimesdama, jog 
nesupranta, paklausė: 

— Arjie čia turi įsivedę elektrą? 

— Nesityčiok, Venisija, aišku, turi! Be to, šiandien birželio 
dvidešimt pirma, ilgiausia metų diena. Kažin ar prireiks elekt- 
ros, jei jos ir nebūtų, - atrėmė Olivija. - Šiaip ar taip, — pasa- 
kė Venisijai sustojus duobėtoje aikštelėje priešais rūmus, - jei 
trokšti savaitgalį praleisti smarvėje, pirmyn, niekas nelaiko. Man 
čia rojus. Kaip sau nori, o aš nusiteikusi gerai pasilinksminti. 

Tą akimirką atsivėrė paradinės durys ir pro jas išėjęs lyg ir 
matytas vaikinas laiptais atbėgo jų pasitikti. 

— Labą vakarą, mis Dru-Noris, - pasilabino vaikinas Olivijai 
išlipus iš automobilio ir ranka timptelėjus susiglamžiusią suk- 
nelę. - Malonu jus matyti grįžus į Vorton Parką. 

Olivija atpažino sodininko sūnų Bilą, kurį sausį buvo trum- 
pai sutikusi šiltnamyje. 

— Kaip laikosi gėlės? - paklausė jo šypsodamasi. - Mano jos- 
tras labai gražiai atrodo ant palangės namuose Londone. 

— Gėlės klesti, mis Dru-Noris. Ačiū, kad domitės. 

- Laukiu nesulaukiu, kada pamatysiu sodus, - visa krūtine 
įkvėpė Olivija. - Haris sakė, kad vidurvasarį juose stebuklingai 
gražu. 

— Taip ir yra, atvažiavot pačiu laiku - žiedai neseniai išsisklei- 
dę, pilna sukrauta pumpurų. Apie liepos vidurį jie pradės geibti ir 
vysti. Mis Dru-Noris, gal ką nors paimti į namus iš automobilio? 
Viską nunešiu, o paskui gal galėtumėt duoti raktelius - pastaty- 
čiau Mašiną. 

— Šiaip čia mano mašina. - Venisija, apėjusi automobilį, pa- 
mojavo Bilui rakteliais ir vylingai nusišypsojo. - Nuvairuosi? 

- Žinoma, panele, - atsakė Bilas atidarydamas bagažinę ir 
traukdamas iš jos du lagaminėlius. 

Kartu su Olivija jo palydėta laiptais į namus, Venisija tarė: 

— Va čia tai yra į ką pažiūrėti. Dieviškai gražus - kas jis toks? 

— Ar nesiliausi vieną kartą? - subarė Olivija, bet nepiktai, 
su šypsena. - Jis sodininko vaikas. Per daug prisiskaitei „Ledi 
Čaterli“*. Eime, nutrokšiu, jei tuoj pat neišgersiu arbatos. 


Septintą Adrijenė jau stovėjo terasoje su taure šampano. Vakaras 
buvo nuostabus - apie tokį galima nebent pasvajoti. Tik tokiais 
vakarais Vorton Parkas žavesiu prilygo jos vaikystės namams 
Provanse. Aksominis Anglijos kaimo vakaro oras, kuriame, re- 
gis, dangus nusileidžia ant žemės, nupjautos žolės kvapas, sumi- 
šęs su rožių aromatu, skleidė nepakartojamus kerus. 

Namuose viskas buvo paruošta. Pokylių salė nepriekaištin- 
gai rafinuotai išpuošta - penkiolika stalų nutiesti gurgždančio- 
mis lininėmis staltiesėmis, nustatyti senovinio krištolo taurėmis, 
kiekvieno viduryje pastatyta po vazą su šiltnamiuose užauginto- 
mis ką tik skintomis gėlėmis. 

Adrijenė mėgo tokias akimirkas. Viskas baigta ir dar neprasi- 
dėję, širdis pilna optimizmo ir vilties, kad lūkesčiai bus pateisinti. 

- Mama, atrodai pribloškiamai, - Haris atsistojo jai už nuga- 
ros, akinamai gražus su vakarine eilute. 

- Merci, mon chėri. Norėjau bent kelias sekundes pasigėrėti 
nuostabiu vakaru. 


* Davido Herberto Richardso Lawrenceo romanas „Ledi Čaterli meilužis“ (Lady Chatterleys 
Lover, 1928) apie kilmingos moters ir eigulio meilę. 

Haris užsirūkė ir nužvelgė nuostabaus grožio sodus. 

— Tylu ramu... tyla prieš audrą, - nusišypsojo. 

Adrijenė atsigręžė ir švelniai padėjo ranką jam ant peties. 

— Beveik nemačiau tavęs, kai parvažiavai namo. Kaip laikaisi, 
brangusis? 

Haris linktelėjo. 

— Gerai, mama. 

— Oarlaimingas? - paklausė, nors pati žinojo atsakymą. 

- Aš... suprantu, kad esu tik sraigtelis ir ne mano valioje pa- 
keisti visatos tvarką. Kas bus, tas, - jis atsiduso, - reikia papras- 
čiausiai gyventi, ir tiek. 

— Ak, vaikeli, - atsiduso ir Adrijenė. - O, kad pasaulis būtų 
kitoks - deja, taip nėra. Mon dieu! - Adrijenė užspaudė burną 
ranka. - Jei tuoj pat nesusivaldysiu, pravirksiu. Man taip pasise- 
kė, kad esi čia ir galėsim iki valios pasidžiaugti kartu. 

- Kažin, - Haris jai šyptelėjo ir pagalvojo, kaip stipriai ją myli. 

- Klausyk, tavo pusbrolis Hugas šįvakar negalės atvykti. Jis 
savo bataliono pratybose Velse. Būtų geriau, kad ne tavo tėvas, 
o tu, Hari, pakviestum vargšę Penelopę pirmo šokio. Prieš ke- 
lias minutes mačiau ją su vakarine suknele, - Adrijenė grakš- 
čiai truktelėjo pečiais. - Iš dumblo vaško neišsunksi, vis dėlto su 
mano parinkta suknele ir Elsės šukuosena ją bent galima žmo- 
nėms rodyti. 

— Vadinasi, tu tikra stebukladarė, mama, - atsakė jis prisimi- 
nęs bespalvę, kresną pusseserę. 

— Gal jai lemta vėliau pražysti, - Adrijenė suėmė ir spuste- 
lėjo jam ranką. - Turiu eiti, chėri, paieškosiu tavo tėvo. Pasta- 
rąjį kartą mačiau jį viršuje besirenkantį išeiginius marškinius. 
Jis nesitveria iš laimės, kad savo namuose priims jaunąsias 
debiutantes. Nusiteikęs labai pakiliai, - Adrijenė kilstelėjo an- 
takį. - Leisim jam truputį pažaisti, nest-ce pas? 

Haris žiūrėjo į ją nueinančią per terasą. Šį vakarą ji tiesiog 
švytėjo su šafrano spalvos suknele, pabrėžiančia tobulą smul- 
kų sudėjimą. Plaukai buvo susukti į žemą kuodą, stambūs lašo 
formos deimantų auskarai pabrėžė grakštų gulbės kaklą. Haris 
mintimis grįžo prie jų pokalbio ir pagalvojo, kad tokia graži mo- 
tina nepalengvina jam gyvenimo. Sunku įsivaizduoti merginą, 
kuri jai prilygtų. Kartais jis mąstydavo, kad gal todėl per mažai 
domisi moterimis. Stebuklingas jausmas, kurį kiti vyrai vadino 
meile, ir tuo pat žodžiu jo bičiulių karininkų įvardijami žemesni, 
kūniški, santykiai jam dar nebuvo pažįstami. 

Mergaitė iš Indijos Olivija Dru-Noris, kurią jis sutiko prieš 
kelis mėnesius, buvo arčiausiai jo susidaryto patrauklios moters 
vaizdinio. Žinojo, kad šįvakar ji yra čia, ir galbūt mėgins ją pa- 
šokdinti. 

Nugirdęs žvyru čiaužiančias padangas priešais paradinį įėji- 
mą, atspėjo, kad atvažiavo pirmieji svečiai. Tą pat akimirką, nu- 
traukęs apmąstymus, Haris nuėjo į namus imtis savo pareigų. 


16 


- Velniai griebtų, Olivija! Neblogai atrodai šį vakarą! - Veni- 
sija užsuko į Olivijos miegamąjį patikrinti, ar toji jau pasiruošusi 
leistis į pirmą aukštą. - Klausyk, tu tiesiog švyti! Čia gal nauja 
suknelė? Rausva labai tinka tau prie veido. O rožių pumpurai 
plaukuose - dieviška. Kas tau juos įpynė? 

- Elsė, kambarinė. Nežmoniškai miela. Be to, baisiai gera. 
Nori, ir tave sušukuos. 

Venisija atmetė per petį palaidų juodų plaukų kupetą ir pa- 
purtė galvą. 

— Kažin, brangute, gražuolės karalaitės pavidalas - ne man. 
Kaip patinka mano suknelė? 

Vėlgi laužydama papročius, Venisija buvo apsitempusi siau- 
rą auksu žėrinčią suknelę su gilia iškirpte. Atrodė pribloškiamai, 
nors vargu ar tokiems tualetams buvo vieta angliškajame kaime. 

— Kvapą gniaužia, - įvertino Olivija. - Va čia visa tu. 

- Radau motušės spintoj. Ruošiuosi su ja praleisti likusį se- 
zoną, - sukikeno Venisija. - Žinai gi, kokia aš - šokdama am- 
žiais įsiveliu į kilometrinius tiulio sluoksnius ir mindau varg- 
šams vyrukams kojas. - Ji mostelėjo durų pusėn. - Šiaušiam? 

- Žinoma! - nusišypsojo Olivija. 

Susikibusios už rankų, merginos draugiškai patraukė per erd- 
vią laiptinę ir paradinius laiptus, kurie vedė tiesiai į balsais gau- 
džiantį vestibiulį. 

Venisija apžvelgė minią po kojomis. 

- Nieko sau! Šįvakar Londone turbūt klaikiai nuobodu. Visi 
čia susirinko! 

Jas pamačiusi grakščiai priplaukė Adrijenė. 

- Olivija, ma chėrie, kaip žavu! Tikra la belle de la soirėe*! 

— Dėkoju, Adrijene, - ji susidrovėjusi nuraudo. Venisijai sto- 
vint prie šalies, Olivija suskubo ją pristatyti: - Tai mano draugė 
Venisija Barouz. 

Adrijenei krito į akis Venisijos aptempta auksinė suknelė ir 
palaidi plaukai. Ji plačiai nusišypsojo. 

- Jūs irgi nuostabiai atrodote. Žaviuosi žmonėmis, kurie ne- 
bijo priblokšti, - juk jūs šito norite, nest ce pas? - ji pabučiavo 
Venisiją į abu skruostus. - Bienvenu, chėrie**, linkiu smagaus va- 
karo! 

— Velniai griebtų! - sumurmėjo Venisija joms patraukus į 
terasą, kur visi išėjo į šiltą vakaro orą. - Regis, ji mane iškart 
perkando. Lyg norėdama pasakyti: Elle est formidable!*** 

— Ji turi ypatybę neklystamai iškart perprasti, kas yra kas, — 
pasakė Olivija imdama dvi šampano taures nuo padėklo, nešamo 
pro šalį. - Bent man ji nepaprastai miela ir be galo graži. 

— Tai jau ne vien tau, - pritarė Venisija, o tuo metu ją per 
liemenį apkabino jaunuolis raudona liemene. - Tedi, pabėgai čia 
iš „Rico baro? Griūk negyvas! 

- Maloningoji Venisija, - atsiliepė jaunuolis rankomis kly- 
dinėdamas per jos figūrą. - Jei leisi pareikšti, su šita suknele tu 
beprotiškai žavinga. Sveika, Olivija, - atkreipė ir į ją dėmesį, - tu 
taip pat be galo nuostabi. 


* vakaro karalienė (pranc.). 
** Sveika atvykusi, mieloji (pranc.). 
*** Šaunuolė! (Pranc.) 

— Ačiū, - linktelėjo Olivija, o Tedis su Venisija paėjėjo į šalį 
vogčiomis pažvilgčioti į jos iškirptę. 

Pavaikštinėjusi po terasą Olivija sustojo prie baliustrados ir 
pažvelgė į sodą. Kaip Haris ir sakė - sode vasarą buvo dieviškai 
gražu. 

— Mis Dru-Noris! Olivija - juk čia tu, ar ne? - pažįstamas 
balsas šalimais privertė ją atsigręžti. - Leisk pasakyti - tu graži 
kaip svajonė. 

— Sveikas, Hari, - Olivija pajuto, kad skruostus užlieja rau- 
donis. Manė, kad jo paveikslas, kuris pastaruosius mėnesius iš- 
kildavo atmintyje, yra tikslus, bet paaiškėjo, kad tikrovėje jis kur 
kas gražesnis. 

— Kaipgi nusisekė sezonas? 

- Tiesą sakant, buvo daug smagiau, nei galėjau įsivaizduoti. 
Be to, susiradau nemažai klasiškų draugų. 

— Puikumėlis. Gal jau apsipratai Anglijoje? - pasiteiravo jis. - 
Atrodai daug laimingesnė nei tada, kai matėmės. 

— Tikrai, - atsakė ji, - ir man taip atrodo. - O tokį vakarą 
kaip šis, - ji mostelėjo ranka priešais save, kur plytėjo parkas, - 
kas pasakys, kad tai ne žavingas kraštas. 

— Pritariu, - linktelėjo Haris. - Ar jau turi minčių, ką veiksi 
pasibaigus sezonui? 

— Ne. Kol kas ne. Kad ir kas būtų, šįvakar apie tai negalvo- 
kim. Noriu pasidžiaugti Vorton Parku, į kurį vėl grįžau, ir šituo 
dangišku vakaru. O kaip tu laikaisi, Hari? 

— Jei kalbam apie dabar, tai visą vasarą būsiu namie ir ruo- 
šiuosi iš to išsunkti viską, kas įmanoma. - Jis nusišypsojo jai. — 
Pašėlusiai gera tave matyti, Olivija, patikėk manim. 

— Olivija, aukseli, kaip gyvenimas? 

Greta jų išdygo Hariui nepažįstamas vyriškis. Haris suprato 
užuominą. 

— Turiu atsiprašyti, Olivija, pareiga šaukia apeiti svečius. Jau 
mačiau sienas ramstančių jaunų damų, tarp jų savo pusseserę, - 
Haris parodė apvalainą mergaitę, vienišą stypsančią kitame tera- 
sos gale. - Būtinai prie tavęs paskui prieisiu. 

Jis patraukė gelbėti Penelopės iš vienatvės, bet jos nepasiekęs 
pajuto, kaip per petį trinktelėjo lyg ir pažįstamas vyriškis. 

— Hari! Brolyti! Kaip tu? 

— Sebastianai! - Haris iš širdies paspaudė draugui ranką. - 
Šimtas metų! Matėmės ar tik ne Itone liepos ketvirtąją prieš dve- 
jus metus? 

- Turbūt kad taip! - Sebastianas nusiėmė akinius ir pasivalė 
storus stiklus. - Taip ir tikėjausi, kad tave rasiu šįvakar, dėl to ir 
atėjau. Kaip tarnyba? Sandherstas buvo baisybė, kaip ir įsivaiz- 
davai? 

- Baisesnis, negu įsivaizdavau! - pajuokavo Haris džiaugda- 
masis, kad pasaulyje yra vienas žmogus - Sebastianas, su kuriuo 
galima taip kalbėti. Jie susipažino Itone, ir trumparegis astma- 
tikas moksliukas Sebastianas prilipo prie muzikalaus, iki ašarų 
drovaus jaunuolio, koks tada buvo Haris. Abu buvo ujami stip- 
resnių ir, nors buvo mažai kuo panašūs, juos vienijo atstumtų- 
jų padėtis. - Dėkui Visagaliui, su tuo pragaru jau baigta. Dabar 
laukia vienas juokas - karas, pamanyk, nutrauks kokią koją - na 
ir kas, - niūriai pridūrė Haris. 

— Na ką, bent nuo vienos nelaimės aš apsaugotas, - Sebastia- 
nas vėl patupdė ant nosies akinius. - Kas gi siųs mane šaudyti. 
Pradėkim nuo to, kad nematyčiau, į ką taikausi. 

— Nenorėčiau tavęs turėti savo batalione, brol, bet nemeluo- 
siu — ir aš pats nelabai veržiuosi, - nusišypsojo Haris, imdamas 
nuo padėklo dvi šampano taures ir vieną duodamas Sebastia- 
nui. - O ką ruošiesi veikti? 

- Tarnauti savo gimdytojui jo prekybos bendrovėje. Apsitry- 


Pirma dalis £ Žiema 153 


niau Londono biure ir dabar mane jau siunčia prižiūrėti centri- 
nės būstinės Bankoke. Tėtis nekantrauja po dvidešimties metų 
grįžti namo. Jam nesvarbu, kad gimtuosiuose krantuose velniai 
žino kas laukia. 

— Tikrai kad, - nelinksmai burbtelėjo Haris. 

— Karo reikaluose - jeigu jų tikrai bus - dalyvausiu daugiau- 
sia organizuodamas kariuomenės ir provizijos gabenimą laivais 
į Tolimuosius Rytus. Žinai, visai laukiu, kada ten atsidursiu - 
sako, Siamo merginos tikros uogos! 

— Atrodo, dingsti pačiu laiku, - pavydžiai pareiškė Haris. — 
Išneši kudašių iš kruvinos košės, kitaip sakant, Europos. Kažin 
ar ta košė užvirs ten, kur iškeliauji. 

- Turbūt neužvirs, nors ką žinai, - atsakė Sebastianas. - 
Žmogus gali graužtis, kad esi neįgalus apčiuopiamai padėti savo 
šaliai, bet gal tai šiokia tokia kompensacija už niekam tikusius 
veizolus ir silpną krūtinę. 

Haris, pamatęs, kad Penelopė tebestoviniuoja viena, palietė 
jo petį. 

— Turiu sprukti, brol, brūkštelk man kelias eilutes su savo 
būsimu adresu. 

— Būtinai. Kad tave kur, kaip smagu buvo susitikti, Hari, — 
bičiuliškai tarė Sebastianas. - Jei ką, pasistenk likti gyvas, gerai? 
Aš tave įrašysiu į eilę pas Siamo mergaites! 


Olivija linksmai vakarieniavo su nuotaikinga užstalės kompani- 
ja, kurioje buvo daugiausia jos pažįstamų iš Londono. Iš kairės 
sėdėjo dvarininkas iš Škotijos Angusas, kuris, regis, jai simpati- 
zavo, o iš dešinės - Arčis, Manerso vikontas. Tarp draugų Lon- 
done sklido kalbos apie jo pakraipą, bet Olivija nebuvo tokia 
patyrusi, kad galėtų apie tai spręsti. 

Po vakarienės juos išvedė iš salės, nes reikėjo išnešti stalus. 
Olivija stovėjo terasoje su Arčiu, iš draugystės rūkydama puikią 
„Abdulos cigaretę. 

Arčis žvelgė į parką, skendintį vakaro žarose, ir atsiduso. 

- Neapsakomas grožis. Anot taiklaus Bleiko posakio, visi Ži- 
nom, kad jis praeina greit, kaip ir ateina. 

Užgrojo orkestras ir žmonės patraukė atgal į salę. 

- Tikiuosi, labai tavęs nepapiktinsiu, jei nepakviesiu šokti. 
Aš šoku kaip meška ir tikrai nenoriu sužaloti tau kojyčių, Oli- 
vija, - prisipažino Arčis. - Tikrai nesivaržyk ir susirask kitą ka- 
valierių. 

- Patikėk, man čia labai patinka. 

— Kažin ar čia užsibūsi. Jau matau prie mūsų besiartinantį 
frantą. 

Ir iš tiesų per terasą jų link ėjo Haris. Priėjęs sustojo ir staiga 
pasijuto nejaukiai. 

— Gal netyčia jums trukdau? 

— Visiškai ne, - su kiek per dideliu įkarščiu atsiliepė Olivija. 
Prašom prie mūsų, susipažink su Arčiu. Arči, tai šeimininkų sū- 
nus Haris Krofordas. 

Vyrai kiek pastovėjo įsmeigę akis vienas į kitą, paskui Haris 
ištiesė ranką: 

— Arči, malonu susipažinti. 

- Ir man, Hari, - Arčis staiga pirmąkart šį vakarą nusišyp- 
sojo. 

Olivija galiausiai nutraukė beįsivyraujančią tylą. 

— Mes su Arčiu taip smagiai pavakarieniavom kalbėdamiesi 
apie poetus romantikus. Aišku, Arčis ir pats yra poetas. 

— Rašai eilėraščius? - paklausė Haris. 

— Rašau. Tiesa, tik sau. Nenoriu jais kitų kankinti. Bijau, kad 
per sentimentalūs. 

— Vadinasi, man būtų prie širdies, - išsišiepė Haris. - Pavyz- 
džiui, aš Ruperto Bruko* gerbėjas. 

Arčis nušvito. 

— Koks sutapimas! Aš juo vargšei Olivijai išūžiau galvą per 
vakarienę. 

Arčis užsimerkė ir padeklamavo: 


Šią dieną, kai tave mylėjau, užspaudžiu švelniai tau akis, 
Paglostau kaktą ramią ir sudedu negyvas liaunas rankeles. 
Ištirpsta spalvos - sutankėja šydai sutemų pilki. 

Nešu tave, lengvutę naštą, į išvyniotas smilčių drobules... 


O Haris pratęsė: 


Kur valtis laukia jau tavęs, miglos vainikais jūros 
Apipinta, tartum girliandom nukabinta jūržolėm pilkom. 


Jie abu nusišypsojo, vienas kito intonacijoje atpažinę tą patį 
aistringą susižavėjimą. 

— Vieną dieną ketinu plaukti į Skirą aplankyti jo kapo, - pa- 
reiškė Arčis. 

— Man pasisekė aplankyti senąją kleboniją Grantčesteryje. 
Buvo nuostabu pamatyti namus, kuriuose praėjo Bruko vaikys- 
tė, - pridėjo Haris. 

Olivija klausėsi jų gyvo pokalbio, jausdamasi pašalinė. Lai- 
mė, prie jos prisigretino Venisija. Olivija pamatė, kad jos ūpas 
kiek kritęs iš nuovargio. 


* Rupertas Brookeas (1887-1915) ypač išgarsėjo romantiškais karo tematikos eilėraščiais. Da- 
lyvavo Pirmajame pasauliniame kare, Viduržemio ekspedicijos metu staiga mirė nuo infekcijos, 
palaidotas Skiro saloje (Graikija). 

- Sveika, brangute, - pasakė nužvelgdama Harį žibančiomis 
akimis nuo galvos iki kojų. - Kas jis toks? 

Haris buvo įsitraukęs į pokalbį su Arčiu, tad Olivija sukuž- 
dėjo: 

— Haris - aš tau apie jį pasakojau. 

Venisija pritariamai linktelėjo. 

— Žinai... svajonė, ne vaikinas! Jei tau jo nereikia, - ji suki- 
keno, - tada aš jį imu. Hari, - ji įsiterpė į pokalbį, - aš Venisi- 
ja Barouz, Olivijos geriausia draugė, viską apie tave žinau, - ji 
pasistiebė ir pabučiavo jį į abu skruostus. - Toks jausmas, lyg 
būtume jau pažįstami. 

Olivija vos nenumirė iš gėdos. 

Haris net atšlijo nuo tokio energingo pasisveikinimo, bet 
tuoj prisiminė geras manieras ir atsakė: 

— Malonu susipažinti, Venisija. 

- Ir man malonu, Hari. Lauksiu, kada pakviesi šokti. Jei kal- 
bam apie šokius, balsuoju už tai, kad kraustytumės vidun. Da- 
rosi šalta. 

— Gera mintis, - Haris maloniai nusišypsojo Olivijai. - Atė- 
jau tavęs kviesti šokti. Gal suteiksi man šį malonumą? - jis ištie- 
sė Olivijai ranką, ir ši ją paėmė nukaitusi iš džiaugsmo. 

Jis žvilgtelėjo į Arčį. 

— Paskui dar pasikalbėsim. 

— Gal, jei nebūsiu išvažiavęs. 

— Tikiuosi, - atsakė Haris. 

Paskui apsisuko ir su Olivija už parankės nuėjo į pokylių salę. 

Šokdama su Hariu vieną šokį po kito, ji prisiminė Londone 
daugybę kartų svajojusi, kaip jis laikys ją savo rankose. Ir štai ji 
su juo čia, Vorton Parke, kaip jai atrodė, gražiausiame Anglijos 
kampelyje, kerinčiai žavingą vasarvidžio naktį. 

Paskui Haris išsivedė ją į gryną orą. 

— Na, kaip, - tarė jis prisidegdamas cigaretę, - sakyčiau, ne- 
abejotinai nusisekęs vakaras, sutinki? 

Olivija pažvelgė į giedrą žvaigždėtą dangų. 

— Pasaka, - laiminga sukuždėjo. 

— Ir mamos jau seniai nemačiau tokios patenkintos, - dar 
pridūrė Haris. - Klausyk, groja mano mėgstamą Kolio Porterio 
dainą „Sušokim beginą;, - Haris ėmė niūniuoti. - Dovanosite 
man paskutinį šokį, mis Dru-Noris? - paklausė apkabinęs ją per 
liemenį. 

— Kaip pasakysite, kapitone Krofordai. 

Jie ėmė siūbuoti pagal muziką, Olivija, pasidavusi akimirkos 
žavesiui, padėjo galvą Hariui ant krūtinės. 

— Olivija, buvo nuostabu šokti su tavim šį vakarą. Ačiū tau, — 
pasakė Haris. Paskui pasilenkė ir pabučiavo į lūpas. 


Adrijenė, taip pat išėjusi į terasą nuošaliau pasigrožėti nakties 
dangumi, pamatė juos ir nesusilaikė džiaugsmingai nenusišyp- 
sojusi. 


17 


Kitą dieną Olivija išvažiavo į Londoną įsisupusi į lengvą kaip rū- 
kas laimės šydą. Galiausiai ji suvokė, kur kerų paslaptis. Pakeliui 
į Londoną ji prisipažino Venisijai. Olivijai pareiškus, kad Haris 
ir yra tas išsvajotasis, Venisija pašaipiai prunkštelėjo. 

— Na kas čia dabar, brangute! Ir kaipgi tą supratai? Juk jis 
pirmas, su kuriuo pasibučiavai. Iš galvos išsikraustei! 

Olivija gindamasi papurtė galvą. 

- Ne, neišsikrausčiau. Žinau, ką jaučiu, - juk taip kartais nu- 
tinka. Pažiūrėk į savo mamą ir tėtį - kai susitiko ir įsimylėjo 
vienas kitą, jai buvo aštuoniolika, jam devyniolika. 

— Touchė“, bet tai buvo kiti laikai. Be to, Olivija, kiek man 
saikdinaisi, kad tekėsi tik būdama kur kas vyresnė. Tu net to 
reikaliuko neišbandžiusi, - pridūrė Venisija. - Tai kas čia per 
žinojimas, ką jauti? 

Olivija žinojo, kad Venisija yra išbandžiusi tą reikaliuką. Ir 
net ne su vienu kavalieriumi. Ir neatrodė, kad suktų dėl to galvą. 
Šioje srityje jų pažiūros skyrėsi ir neturėjo nieko bendra. Venisi- 
jos skelbiamas šūkis, esą tai jos kūnas ir ji be jokio sąžinės grau- 
žimo galinti juo naudotis, Olivijai buvo visiškai svetimas. Gal 
buvo kaltas auklėjimas, gal prigimtis, bet ji buvo tvirtai nusista- 
čiusi išsaugoti mergystę, kol ištekės už vyro, kurį bus pamilusi. 


* Čia: Kaip pirštu į akį (pranc.). 

— Nesvarbu, - netvirtai paprieštaravo Olivija. - Man tai an- 
traeilis dalykas. 

— Ką tu kalbi, Olivija! Maniau, kad per tuos kelis mėnesius 
įskiepijau tau bent kiek feminizmo. Ir štai tu jau svaičioji apie 
ištekėjimą. Tik nesiginčyk, - Venisija pagrasino pirštu, o auto- 
mobilis tuo tarpu ėmė pavojingai dreifuoti į kelio vidurį, - pui- 
kiausiai žinau, kad svaičioji. 


Dvi savaites skrajojusi padebesiais, lyg sapne visiškai atitrūkusi 
nuo pobūvių ir kitų renginių paskutinio raundo, pranašaujančio 
sezono pabaigą, kuriai atėjus visi kas gyvas kaip musių spiečius 
paliks Londoną ir nutūps šiltesnėse vietose, tokiose kaip Rivjera, 
Olivija vis dar nebuvo gavusi jokios žinios iš Hario. 

Po euforijos atsėlino netikrumas ir kančios. Oliviją apniko 
niūrios mintys ir ji mąstė, kad Venisija buvo teisi, o Hariui tas 
bučinys buvo ne kas kita kaip maloni pokylio pabaiga. 

Ją kartu su Venisija mėnesį paviešėti savo viloje Sen Rafaely- 
je kvietė Anguso, to dvarų savininko Škotijoje, tėvai. Pati matė, 
kad Angusui ji labai patinka ir jo ketinimai rimti. Kartu su juo 
aplankyti jo tėvų namus tam tikra prasme būtų reiškę parodyti 
palankumą jo jausmams. 

- Klausyk, nori - važiuojam, nori - ne, bet aš nesiruošiu 
čia tupėti, - pareiškė Venisija. - Atmosfera čia visai pašvinkusi. 
Tėtušis užsidaręs dirbtuvėje, motušė surūgusi, nes tėtušis nieko 
neįsileidžia į namus. Negana to, anądien išėjusi pro užpakalines 
duris suklupau užkliuvusi už šlykštaus įėjimo į oro antskrydžių 
slėptuvę, subjaurojusį mūsų žavųjį sodą. 

Merginos, ką tik išėjusios iš Kikos Kenedi surengtų šokių 
Dadlio rūmuose Parko skersgatvyje, traukė į „Ricą.. 

— Bet tai gal būtų negarbinga, ar ne, Venisija? - nenusileido 

Olivija. - Angusas nuostabus vaikinas, bet nenoriu, kad jis ma- 
nytų man patinkantis ta prasme. 

- Brangute, meilėje ir kare viskas garbinga, - Venisija reikš- 
gražios merginos tiesiog gimusios pakeliui sudaužyti vieną kitą 
širdį. Anguso vasarnamis, girdėjau, pasakiškai žavus. Ir ką gi tu 
veiksi, jei pas jį nevažiuosi? - tęsė ji. - Visą vasarą žiūrėdama į 
mėnulį svajosi apie savo gražuolį ir lauksi, kol vokiečiai pradės 
mėtyti savo bombas? - Jos išsuko iš pagrindinės gatvės ir priėjo 
prie „Rico“ šoninių durų. - Susimildama, imk save į rankas ir 
stenkis kuo linksmiau leisti laiką. 

Venisijai pradėjus kopti „Rico“ laiptais, Olivija dirstelėjo į 
kairę ir pamatė pro duris išnyrantį lyg ir pažįstamą Žmogų - jis 
spėriai nutolo gatve. Besidaužančia širdimi ji mėšlungiškai su- 
spaudė Venisijos petį. 

— Man atrodo, mačiau jį. 

— Ką? 

— Aišku, Harį. 

Užkopusi laiptais Venisija sunkiai atsiduso. 

— Mano miela, matau, kad tau nebegerai galvoje. Ką Hariui 
veikti Londone? 

— Tikrai tai buvo jis, - neatlyžo ji. 

Venisija paėmė ją už rankos. 

- Viskas aišku - padauginai martinio per Kikos šokius. Nagi, 
brangute, aukščiau nosį. Jau pradedi atsibosti. 


Po dar trijų gyvos kančios dienų Olivija pabudo iš sunkaus 
miego ir suvokė, kad Venisija dėl Hario beveik teisi. Šiandien ji 
priims Anguso kvietimą ir važiuos į Prancūziją gydyti sužeistos 
širdies. Bent jau oras ten bus šiltesnis, tad bus visai gera palikti 

Londoną, o turint galvoje, kad kita alternatyva - grįžti į Sarį, 
kelionė pas Angusą buvo geriausia, ką ji galėjo rinktis. Šiandien 
jam paskambins ir pasakys, kad dalyvaus pobūvyje jo namuose 
Sen Rafaelyje. 

Olivijai susiruošus aplankyti Venisijos ir sutvarkyti reikalų 
prieš kelionę į Prancūziją, žengiant pro duris suskambo telefo- 
nas. 

- Kalba operatorė, jums skambina iš Kromerio 6521, ar galiu 
sujungti? 

— Taip, prašom. Klausau, čia Olivija Dru-Noris. 

— Olivija! Kaip tik su tavimi ir norėjau pasikalbėti. Tai aš, 
Adrijenė Kroford iš Vorton Parko. 

— Adrijene, kaip miela jus girdėti. Nieko neatsitiko? 

- Žinoma, nieko, viskas puiku. Jei neminėsime to, kad jau- 
čiuosi truputėlį vieniša, tad norėjau paklausti, ar rugpjūtį būsi 
laisva. Jei taip, pamaniau, gal galėtum atvažiuoti ir kiek pabūti 
su manimi. Eitume žiūrėti sodų ir pasidžiaugtume žavingais šios 
vasaros orais. Žinau, Hariui labai patiktų, jei susitiktumėt. Varg- 
šas berniukas taip nusiplūkia ruošdamas savo žalių šauktinių 
batalioną pirmai apžiūrai. 

Olivija klestelėjo ant krėslo šalia telefono. 

— Aš... - ji turėjo Žaibiškai apsispręsti. O iš tikrųjų net nebuvo 
ko spręsti. - Mielai atvažiuosiu, Adrijene. Kokia jūs gera, kad 
mane pasikvietėt. 

— Cest parfait! Vadinasi, sutarėm. Kada gali atvažiuoti? 

— Ruošiausi aplankyti tėvus Saryje, bet galiu pas jus atvažiuo- 
ti kitos savaitės pradžioje. Tinka? 

— Visiškai, - atsakė Adrijenė. - Jei neprieštarauji, pasiųsiu 
mūsų vairuotoją parvežti tavęs iš Sario. Važiuoti traukiniu toks 
vargas. 

— Ačiū jums. 

— Tai nekantriai lauksiu kitos savaitės, kai susitiksim, Olivija. 
Kaip aš tau dėkinga, kad sutikai palaikyti man draugiją. 

— Tikrai nėra už ką. Vorton Parkas - mano mylimiausia vieta 
pasaulyje, - Olivija pasakė tikrą tiesą. - Iki pasimatymo. 

— A bientėt, chėrie“. 

Olivija padėjo ragelį ir susiėmė delnais skruostus, kad jie 
atvėstų. Jautė, kaip kyla adrenalinas ir nuo jo smarkiau plaka 
širdis. 

Visą mėnesį Vorton Parke... su Hariu. 

Ji uždarė paradines namų duris ir tiesiog nuskrido į Venisi- 
jos namus. 


Venisija atrodė nelabai sužavėta naujienų, kaip tikėjosi Olivija. 
Ji nurašė tai Venisijos egoizmui ir aplinkybei, kad draugė į Pran- 
cūziją turės važiuoti viena. 

— Sakai, tau paskambino jo motina? - šnirpštelėjo Venisija. — 
Nemanai, kad jis mamytės sūnelis? Man gana keista. 

Olivijai niekas negalėjo numušti ūpo. 

— Klausyk, juk pagal protokolą mane turi kviesti namų šei- 
mininkė. Be to, aš myliu Adrijenę ir Vorton Parką, - pridūrė jį, 
mintyse save sveikindama už šią gudrybę. 

— Mesti Rivjerą dėl skersvėjų košiamo mauzoliejaus kažko- 
kiame užkampyje - juk tai beprotybė, - atsiduso Venisija. - Bet 
aš vis tiek tave prisiminsiu pliuškendamasi Viduržemy ir saulė- 
kaitoje gurkšnodama kokteilius. 

„O aš tau visai nepavydėsiu , - laiminga pagalvojo Olivija. 


* Iki greito, mieloji (pranc.). 

Rytojaus dieną Olivija susidėjo daiktus, padėkojo močiutei ir iš- 
važiavo į tėvų namus Saryje. 

Viešnagė su dviejų naktų nakvyne buvo sunki ir nemaloni. 
Tėvai buvo tokie patys, užtai Olivija - visiškai kita. Sakytum, per 
kelis mėnesius ji juos praaugo. Prie stalo ilgai tvyrodavo tyla, 
kol Olivija iš paskutiniųjų stengėsi rasti kokią nors bendrą temą. 
Net jei manydavo radusi, regis, jie prieštaravo bet kokiai jos 
nuomonei. 

Vakarą prieš kelionę į Vorton Parką jos su motina susėdo 
svetainėje išgerti kavos po vakarienės. 

— Vadinasi, - motina kalbėjo uoliai susitelkusi į mezginį, - 
kiek numanau, tu ir Haris Krofordas jaučiate vienas kitam švel- 
nius jausmus? 

- Taip, jis labai mielas vaikinas. Bet jis labai užsiėmęs savo 
bataliono pratybose, tad kažin ar daug matysimės, kai būsiu pas 
juos. 

— Tu neatsakei į mano klausimą, Olivija, - motina pakėlė 
nuo mezginio akis. 

Olivija labai atsargiai atsakė: 

— Mes puikiai bendravome, mama. 

Motina nusišypsojo. 

— Kiek mačiau jį sausio mėnesį, atrodė geras jaunuolis. Noriu 
tik pasakyti, kad mes su tėvu neprieštarautume. 

— Mama! - Olivija užraudo kaip aguona dėl tokios interpreta- 
cijos. Iš dalies dėl drovumo, bet iš dalies ir dėl to, kad tai, ką pati 
mąstė, buvo iš šalies pasakyta balsu. - Dar labai anksti kalbėti. 

- Betgi aš matau, kad jis tau ne tik patinka. Kai tik tari jo 
vardą, tavo veidas nušvinta. 

Olivija pasidavė. 

— Gal ir taip. 

— Dievuliau, kiek pinigų galėjom sutaupyti, užuot leidę juos 

tavo sezonui, jei sausį būtume numanę, kad reikalingas vaiki- 
nas - po nosimi! Ledi Kroford maloniai pakvietė mane ir tavo 
tėvą kurį savaitgalį apsilankyti Vorton Parke. Manau, nuvyksime 
rugpjūčio pabaigoje. O iki tol galim sulaukti gerų naujienų. Da- 
bar pasaulyje tiek nežinios, Olivija, - atsiduso motina. - Reikia 
džiaugtis bet kokia laime, jei tik ji aplanko, ar ne, mieloji? 

Olivija užkopė laiptais miegoti vėliau nei paprastai, nuste- 
binta motinos atvirumo. Galbūt artėjantis karas visiems pažadi- 
no poreikį sakyti tai, ką jaučia. 


Ryt rytą Olivija pabudo šeštą; aštuntą jau buvo apsivilkusi, susi- 
krovusi daiktus ir pasiruošusi leistis į kelią. Krofordų vairuoto- 
jas Fredriksas prisistatė devintą. 

Motina pastovėjo su ja ant slenksčio. 

— Rašyk, brangioji, pasakok, kaip tau sekasi, - ji pabučiavo 
dukterį į abu skruostus. - Gražiai pasibūk. 

— Taip ir bus, mama, - Olivija apsivijo rankomis motinos 
pečius ir nevalingai prigludo. - Jūs su tėčiu irgi neliūdėkit! 


Adrijenė pasitiko Oliviją ant Vorton Parko rūmų slenksčio. 

— Ma chėrie, turbūt pavargai kelionėje? Eime į vidų. Seiblas 
iškraus tavo lagaminus ir parodys tavo kambarį. Tą patį, kuria- 
me ir anąkart buvai apsistojusi. Prigulk prieš vakarienę. Niekur 
neskubam. Kristoferis Londone, o Haris be dešimtos negrįš. 

Seiblo palydėta į jai skirtą miegamąjį, Olivija nusistebėjo: 
kaip jis tada galėjo jai atrodyti šaltas ir nejaukus. Romiems pa- 
vakario saulės spinduliams liejantis ant žavių gėlėtų sienų apmu- 
šalų, Olivija įsirangiusi į lovą mąstė, kaip jai čia patinka. Ir, išvar- 
ginta įtampos bei kelionės rūpesčių, kaipmat užmigo. 

Ją pažadino beldimas į duris. Pro plyšį galvą įkišo kambarinė 
Elsė. 

— Sveika vėl atvykusi, mis Olivija. Kaip smagu jus vėl matyti! 
Aš jums patarnausiu, kol viešėsite. Jos malonybė liepė jus paža- 
dinti, nes jau po septynių. Jei neatsikelsite, naktį galite nebeuž- 
migti. Galėčiau užeiti? 

- Žinoma. Viešpatie! - Olivija nusišypsojo iš džiaugsmo, 
matydama pažįstamą šviesų Elsės veidą. - Kas galėjo pamanyti, 
kad taip ilgai miegosiu. 

- Prileidau jums vonią, mis Olivija, tad, jei eisite maudytis, 
per tą laiką iškrausiu jūsų daiktus. Vakarienė aštuntą, jos malo- 
nybė sakė, kad tik su savais, - galima, paruošiu jums ką nors ap- 
sirengtiė 

— Be abejo, ačiū, Else, - Olivija nusimetė užklotą ir išlipo iš 
lovos. - Na tai sakyk, ar su Bilu jau pasiskyrėt vestuvių dieną? 

— Taip, jau po keturių savaičių būsiu misis Viljam Staford, - 
išdidžiai tarė ji. - Gal dar būsite čia, mis Olivija. Kaip man būtų 
miela, jei ateitumėt į bažnyčią ir pamatytumėt, kaip aš išteku. 
Jos malonybė teikėsi duoti man ritinį nėrinių, o tetulė pasiūs 
suknelę. Ak, panele, aš taip jaudinuosi! 

Užsikrėtusi Elsės laime, Olivija niekaip negalėjo sutramdyti 
pavydo kirminėlio. 


Be penkių aštuntą Olivija nulipo į pirmą aukštą ir vestibiulyje 
rado jos laukiantį Seiblą. 

- Jos malonybė lauke, terasoje, mis Dru-Noris. Aš jus paly- 
dėsiu. 

Ji nusekė paskui jį ir išėjusi į lauką terasos kampe pamatė 
dviem asmenims padengtą staliuką. Į stiklinius gaubtus nuo vėjo 
įstatytos didelės žvakės vakaro prieblandoje skleidė švelnią šviesą. 

— Prisėsk, Olivija, - Adrijenė mostelėjo į tuščią kėdę. - Tur- 
būt čia tau nebus per vėsu. Atnešiau kuo apsisiausti, jei sušal- 
tum, bet man patinka čia valgyti, kai tik galima. Prancūzijoje 
nuo gegužės iki rugsėjo retai valgydavome viduje. Turiu rožinio 
vyno iš mūsų pilies vynuogynų Provanse. Kasmet laivu atsisiun- 
čiu dvylika dėžių. Išgersi taurę? 

Olivija atsisėdo. 

— Ačiū, mielai. 

Adrijenė mostelėjo Seiblui, kad šis įpiltų vyno. 

— Valgysim po penkiolikos minučių, Seiblai. Merci. 

— Puiku, jūsų malonybe, - liokajus linktelėjo ir dingo rūmuose. 

— Santė“, - Adrijenė susidaužė su Olivija ir abi gurkštelėjo. 

Olivija paragavo vyno ir nusprendė, kad jai patinka. Baltasis 
vynas buvo per rūgštus, o raudonasis - per sunkus, tad šis buvo 
puikus variantas. 

— Neblogas, non? - pasiteiravo Adrijenė. 

— Tikrai labai geras. 
mos cave**, - atsiduso Adrijenė. - Eh bien!*** Kad tik to pasi- 
gesčiau... 

- Betgi jūs laiminga Anglijoje? - paklausė Olivija. 

- Išties laiminga, bet šie metai liūdnoki. Kasmet rugpjūtį aš 
mėnesį viešėdavau mūsų giminės pilyje. O šiemet, kadangi Kris- 
toferis labai užsiėmęs Vaithole, o Haris rengia pratybose šauk- 
tinius, jaučiu, kad be jų nevažiuosiu. Kristoferis įsitikinęs, jog 
karas neišvengiamas. 

— Londone neįmanoma nepastebėti, kad jam ruošiamasi. Iš- 
važiuodama mačiau krantinėje statant oro pavojaus sirenas. 


* Į sveikatą (pranc.). 
** rūsių (pranc.). 
*** Et! (Pranc.) 

— Visiškai tikiu. - Adrijenė sumaniai pasuko kalbą malo- 
nesne linkme: - Turėsi man papasakoti apie sezoną. Ar jis buvo 
toks, kokį įsivaizdavai? 

— Tiesą sakant, buvo geriau, nei įsivaizdavau. Sutikau puikių 
žmonių, ir jie tikrai nebuvo tokie buki, kaip galėjau manyti. 

— Tokių kaip tavo draugė Venisija Barouz? Ji išskirtinė asme- 
nybė, kaip ir tu. O dabar, - tarė Adrijenė Seiblui į terasą ridenant 
vežiojamą staliuką, nukrautą sidabriniais padėklais, - papasa- 
kok apie šokius, kuriuose buvai. Ar jie vis dar tokie žavingi kaip 
mano prisiminimuose? 

Gardžiuodamasi šviežių rėžiukų sriuba ir salotomis iš švie- 
žių daržovių, užaugintų dvaro daržuose, Olivija vaišino Adrije- 
nę į galvą šovusiais įdomiausiais praėjusio sezono anekdotais. 

— Voila! - Adrijenė patenkinta suplojo rankomis. - Viskas 
labai panašiai kaip tada, kai aš pasirodžiau žmonėse. Nė kiek 
neabejoju - sužavėjai daug jaunų vyriškių. Tik klausimas, ar tave 
bent vienas sužavėjo. 

— Mane*.. Ne. Bent jau nesutikau nė vieno, kuris man būtų 
pasirodęs ypatingas. 

— Ką gi, esu tikra, ilgai nereikės laukti, - Adrijenė pajuto jos 
sutrikimą. - Olivija, būdama čia jauskis kaip namie. Tik pasa- 
kyk mūsų Fredriksui, ir jis tave nuveš kur tik norėsi. Gal kartu 
nuvažiuosim prie jūros - visai netoli yra paplūdimių - ir pa- 
matysi, kokia graži Norfolko grafystė. O savaitgaliais grįš Haris 
palaikyti tau kompanijos. Jis, vargšas, visiškai nusivaręs, bet kaip 
apsidžiaugė, kai pasakiau, kad atvažiuosi. Jam irgi ne pro šalį 
jaunesnė draugija. O dabar metas į lovą, non? - Adrijenė pakilo 
nuo stalo, priėjo prie Olivijos ir pabučiavo į abu skruostus. — 
Bonne nuit, ma chėrie, saldžių sapnų. 

- Ir jums labos nakties, Adrijene. - Olivija taip pat atsistojo. — 
Kokia aš laiminga šįvakar! 

Abi moterys grįžo į vidų ir perėjo salių anfiladą, vedančią į 
vestibiulį. 

— Elsė rytoj pusryčius atneš tau į kambarį, kai norėsi. Mes su 
tavim susitiksim pirmą valandą prie pietų stalo, o paskui tave 
pavedžiosiu po sodus ir parodysiu šiltnamį. Jei norėsi, gali eiti į 
biblioteką ir imti iš lentynų knygas, kokios kris į akį. Kairiajame 
aptverto sodo kampe už rožių altanos pasislėpęs vasaros name- 
lis, ten aš dažnai įsitaisau skaityti. 

— Ačiū, Adrijene, jūs labai gera, - padėkojo Olivija joms kar- 
tu lipant laiptais. 

— Tu dar geresnė, kad sutikai pas mane paviešėti. A bientėt, 
Olivija. Saldžių sapnų. 


18 


Per kelias dienas Olivija įėjo į laisvą, neskubrų kasdienį ritmą: 
ikipiet skaitydavo pavėsinėje, popiet iki pokaičio vaikštinėdavo 
su Adrijene. Jos maloniai vakarieniaudavo terasoje, kalbėdamosi 
apie dailę, literatūrą ir Prancūziją, kurios kultūrą Adrijenė garbino. 

Olivija juto, kad aplinkos grožis, Vorton Parko lėtas gyve- 
nimo ritmas liūliuoja sąmonę kone iki katatoniškos ramybės. 
Artėjantis karas, mintys, ką daryti jam prasidėjus, išgaravo jai 
iš galvos taip pat lengvai, kaip tarp pirštų trūkinėjo voratinklių 
gijos rožyne. 

Vieną popietę abi su Adrijene nuvažiavo prie jūros. Olivija 
aiktelėjo išvydusi prieš akis atsivėrusį Holkamo paplūdimį, kuris 
driekėsi tarsi milžiniška auksinė prijuostė. Kopose jos pavalgė ir 
Adrijenė snūstelėjo pokaičio, šiaudine skrybėle užsidengusi veidą, 
saugodama dramblio kaulo baltumo odą nuo saulės spindulių. 

Olivija nusileido prie pat kranto ir baikščiai ėmė kaišioti pė- 
das į gnaibantį sūrų vandenį. Jis nebuvo toks šaltas, kaip įsivaiZ- 
davo, ir vėjui kedenant plaukus, skaisčiai šviečiant saulei žvelg- 
dama į dyko paplūdimio didybę Olivija mąstė, kad tikrai galėtų 
gyventi šioje Anglijos dalyje. 

Joms grįžus į Vorton Parką, Olivija perėjo vestibiulį ir buvo 
bedingstanti savo miegamajame nusimesti sušlapusios, susilam- 
džiusios suknelės. Tik štai pamatė nuo laiptų į ją artėjantį pažįs- 
tamą, tiek kartų mintyse regėtą veidą. 

— Olivija, kaip gera tave matyti! 

Jis bičiuliškai pabučiavo ją į abu skruostus ir ji tuoj pat pasi- 
gailėjo, kad pasirodė jam tokia susitaršiusi. Haris buvo dar ne- 
nusivilkęs karininko uniformos ir atrodė įspūdingai. 

— Sveikas, Hari, kaip laikaisi? 

Jis užvertė akis. 

— Et, turbūt pusėtinai, bet tu atrodai tiesiog nuostabiai. 

Olivija nuraudo. 

— Ar aš? Mes su tavo mama ką tik buvom prie jūros ir dabar 
aš tikra kūtvėla. 

— O man tu atrodai puikiai. Aš pats mėgstu jūros ore pra- 
vėdinti smegenis. O ką, jei rytoj vėl ten nuvažiuotume, jei tau 
nebus nuobodu grįžti ten pat? Aš turiu laisvą savaitgalį ir noriu 
jį šauniai praleisti. 

Harį buvo apėmusi Olivijai dar nematyta nerūpestinga, leng- 
va nuotaika, beveik euforija. 

— Būtų visai smagu. Bet dabar atsiprašau, turiu nusimesti 
permirkusius drabužius. 

- Žinoma, žinoma, - sutiko jis. - Pasimatysim per vakarie- 
nę, Olivija. 

— Gerai, - šūktelėjo ji skrisdama laiptais aukštyn, - paskui su- 
sitiksim. 


Tą vakarą Olivija paprašė Elsės padaryti jai šukuoseną - virš 
kaktos pakelti plaukus ir susukti į velenėlį, o kitus paleisti, kad 
vešliomis garbanomis kristų ant pečių. Pasidabino mėgstama 
mėlyna suknele ir nužvelgė save veidrodyje. 

— Kaip paveiksliukas, - susižavėjusi pagyrė Elsė. - Juk šįva- 
kar prie jūsų prisidės ponaitis Haris? 

— Manau, - Olivija buvo per daug įsitempusi leistis į pašne- 

kesius. Nulipo laiptais, įžengė į terasą ir pamatė, kad Adrijenė su 
Hariu jau čia. 

— Haris kaip tik man pasakė, kad rytoj susitarėt važiuoti prie 
jūros, - pritariamai nusišypsojo Adrijenė. - Olivija, chėrie, tur- 
būt tau į sveikatą gaivus jūros oras. Šįvakar tu žavinga, - ji nuo 
stalo paėmė ant sidabrinio padėklo pastatytą taurę rosė ir padavė 
Olivijai. - Rytoj ir Kristoferis atvažiuoja. O sekmadienį pasikvie- 
sim pietų ką nors iš kaimynų, susipažinsite. Gal jau sėdam? 

Vakaras praėjo visai maloniai. Haris rodė Olivijai dėme- 
sį, klausinėjo apie sezoną ir Londoną. Adrijenė, pasiskundusi 
nuovargiu, anksti nuėjo gulti, ir jie liko terasoje dviese. Olivija 
kaip įmanydama tramdė nekantrų virpulį, kad neprarastų sa- 
vitvardos. 

— Kaip smagu, kad tu pas mus, Olivija. Mama negali pabūti 
su šeima Prancūzijoje - puiku, dabar Vorton Parke turi draugę, 
juo labiau kad tėvas retai rodosi. Tu jai be galo patinki, - pasakė 
Haris. 

— Kaip ir ji man, - patikino Olivija. 

— Nair kaip tau dabar šitas pasaulio kampelis - suviliojo savo 
žavesiu? - nusišypsojo Haris, ir abiem tapo aišku, kad ir vienas, 
ir kitas prisimena pirmąjį jų pokalbį, lyg jis būtų vykęs šiandien. 

— Tikrai! Aš jį dievinu. Tavo mama mane visiškai atvertė į 
savo tikėjimą. 

- Ji labai įtaigi, - Haris pakėlė antakius. - Bet aš labai džiau- 
giuosi, kad tau čia patinka. Tai nepaprasta vieta. 

- Tikra dovana, kad tu gali pabūti namie, - tarė Olivija. 

— Tiesa, - linktelėjo Haris. - Bent jau įmanoma ištverti tą 
velniavą. Na ką, - jis užgesino cigaretę, - lova šaukia, nusivariau 
kaip šuo. Ir tu eisi miego? - jis pasiūlė ranką, ji įsikibo ir pakilo 
nuo stalo. Jiems įžengus į namus ir pasukus laiptų link jis nulei- 
do ranką. 

— Labanakt, Olivija, - mandagiai pabučiavo ją į skruostus, - 
saldžių sapnų, - ir lengvu žingsniu patraukė į savo kambarį. 

Olivija atsigulė suglumusi, kodėl Haris nebandė jos vėl 
pabučiuoti. Tačiau save nuramino, kad jos atostogos dar tik pra- 
sideda, o Haris pirmąkart per kelias savaites gavo laisvą dieną. 
Reikia palaukti. 


Kitą rytą veždamas ją automobiliu prie jūros Haris atrodė paki- 
liai nusiteikęs. | 

— Nenoriu tau varyti nuobodulio su tuo pačiu Holkamu. Pa- 
maniau, geriau keliaukim į Kromerį. Pasiimsim užkąsti ir pa- 
vaikštinėsim palei bangas, - pasiūlė jis. 

Olivijos vizija, kurioje ji guli kopose Hario glėbyje, akimirks- 
niu išsisklaidė. Ji nusprendė neleisti nusivylimui gadinti jųdviejų 
laukiančių gražių valandų. 

Diena praėjo maloniai, nors ir ne visai taip, kaip svajojo 
Olivija. Prie pietų stalo viešbučio restorane Haris linksmino ją 
pasakojimais apie savo bataliono šauktinius - kai kurie buvo iš 
Vorton Parko dvaro. 

- Man ypač didelį įspūdį padarė Elsės vaikinas Bilas Stafor- 
das, - pasakė Haris užsirūkydamas. - Iš tokio molio lipdomi 
karininkai. Jis turi tos autoriteto ramybės, kuri verčia kitus pa- 
klusti. Jis jau dabar kur kas geresnis karys, negu man lemta tapti 
per visą amžinybę. 

- Kažkodėl netikiu, Hari. 

- Bijau, teks patikėti, miela mergaite, - jis atsiduso ir niūriai 
įbedė cigaretę į peleninę. - Na ką, sukam atgal? 

Vakarienė tądien buvo patiekta valgomajame lordo Krofordo 
atvykimo iš Londono garbei. Adrijenė tryško džiaugsmu, prie 
stalo matydama abu savo vyrus, ir juo užkrėtė kitus. Po vaka- 
rienės Olivija tapo ketvirtąja bridžo lošėja. Uoli pono Kristiano 
mokinė išlošė kartu su Kristoferiu. 

Artėjant nakčiai Haris palydėjo ją laiptais, ir vėl ji nekantrau- 
dama laukė atsisveikinimo bučinio. Bet ir vėl pasišalindamas į 
savo miegamąjį jis tik nekaltai pabučiavo ją į skruostus. 

Rytojaus dieną per pietus prie stalo susėdo dvidešimt žmo- 
nių - lordas ir ledi Krofordai kaimynams surengė pobūvį. Olivi- 
jai, įpratusiai būti vyresnių draugijoje, labai patiko, bet ji nega- 
lėjo atsikratyti keistų įtarimų, kad yra demonstruojama laukiant 
įvertinimo. Ji vylėsi, kad pasirodė gerai. Haris su ja elgėsi taip 
pat kaip pastarąsias porą dienų: buvo dėmesingas, bet santūrus. 

Tą vakarą nuėjusi gulti, Olivija stojiškai, nors ir su liūdesiu, 
nusprendė, kad pats metas pagalvoti apie ateities planus, į juos 
neįtraukiant Hario. 


Paskutinėms vasaros dienoms sparčiai lekiant pasitikti rugsėjo, 
laukai plytėjo plikai nuskusti, atidavę savo dovanas, o visą dva- 
rą persmelkė deginamų ražienų kvapas. Olivija lyg apsvaigusi 
rijo knygas, ilgas valandas vaikštinėjo po parką ir dažnai lankė 
šiltnamyje Džeką. Hario ji nematė nuo pat sekmadienio kviesti- 
nių pietų - kitą savaitgalį jis praleido Londone, ir akivaizdus jo 
jausmų drungnumas bent jau paskatino daugiau susimąstyti, ką 
veikti po kelių dienų palikus Vorton Parką. Būtų jau anksčiau 
išvažiavusi, bet Elsė, su kuria labai susidraugavo, melste meldė 
pasilikti iki jos vestuvių, ir Olivija nusileido. 

Trys dienos iki Elsės vestuvių iš Londono netikėtai parsirado 
Kristoferis. Didžiąją popietės dalį jiedu su Adrijene išbuvo užsi- 
darę jo kabinete. Olivija skaitė bibliotekoje, ir čia ją rado išbalusi 
Adrijenė. 

— Ak, brangioji, - Adrijenė delnais susiėmė skruostus, - 
atrodo, karas jau čia pat. Kristoferis sakė, kad britų vyriausybė 
gavo žvalgybos pranešimą apie Kriegsmarine* įsakymą preky- 
bos laivams su Vokietijos vėliava nedelsiant grįžti į Vokietijos 
uostus, nes ruošiamasi įsiveržti į Lenkiją. Jie neketina laikytis 
Vokietijos ir Sovietų nepuolimo sutarties, - ji krito į krėslą susi- 
ėmusi galvą rankomis. - Viskas čia pat, Olivija. 

Olivija pakilo nuo kėdės ir priėjo jos nuraminti. 

— Negi Hitleris iš tikro gali sulaužyti sutartį? Juk jis puikiai 
žino, ką tai reiškia. 

- Jis žino, ką tai reiškia, - šito jis ir siekia, siekė nuo pat pra- 
džių. Kristoferis įsitikinęs, kad ryt rytą vokiečiai užpuls Lenkiją. 
O tada, žinoma, britai paskelbs karą, - Adrijenė sugriebė Olivi- 
jos ranką. - Pasistenkim, kad Elsė apie tai nesužinotų, kol ateis 
laikas. Tegu bent kelias valandėles pasidžiaugia savo laime. Nie- 
kam nesakyk - kol taps visiems žinoma, gerai? 

- Žinoma, nesakysiu, Adrijene. Nė žodeliu neprasitarsiu. 

- Tikiuosi, kad bent vestuvių dieną jie bus laimingi kaip visi 
jaunavedžiai. Tegu viliasi, nors ir tuščiai, kad jų laukia šviesi atei- 
tis, - Adrijenės akys pritvinko ašarų. Nubraukė jas išsitraukusi 
nėriniuotą nosinaitę. - Mon dieu!** Pakaks. Turiu valdytis. Atleisk, 
ma petite***. Kartais blogai per daug žinoti. Kristoferis tuoj pat turi 
grįžti į Londoną. Jis tik norėjo pats man pranešti naujienas. 


* Karinės jūrų pajėgos (vok.). 
** Dieve! (Pranc.) 
*** mažyte (pranc.). 

Tą vakarą Adrijenė nesigulė laukdama grįžtant Hario. Sulaukusi 
nusivedė į biblioteką ir jiems abiem įpylė armanjako. 

— Mama, jau žinau, - pasakė Haris, matydamas susikrimtimą 
jos gražiame veide. - Būk gera, pasistenk nepanikuoti, dar nie- 
kas neaišku - nežinom, kaip bus iš tikro ir kas iš to išeis. Nieko 
nauja neišgirdom - šiaip ar taip, tik buvom informuoti. Burtai 
buvo mesti tada, kai Hitleris įžengė į Čekoslovakiją. Mes tam 
ruošiamės jau kelis mėnesius, manau, mano vaikinai bus net pa- 
tenkinti - juk jie žino, kur atsidūrė, ir jau gali parodyti, ką moka. 

Adrijenė palietė pirštais antakį. 

— Neįtikėtina - sulaukiau dar vieno karo. Pirmasis nusinešė 
tiek žmonių, kuriuos mylėjau, o dabar kėsinasi... - ji pakėlė į jį 
akis, - į mano Harį... 

Ji bejėgiškai truktelėjo pečiais, ir jis priėjo jos maldyti. 

— Maman, labai prašau, nenusimink, - maldavo, o ji kūkčio- 
jojo glėbyje. 

Tai buvo tas retas atvejis, kai dėl motinos būtų mielai virtęs 
tikru britu - kietu kaip titnagas. Matyti jos sielvartą jam buvo 
nepakeliama kančia. 

- Bet kaip aš gyvensiu, Hari? Tu juk išeisi į karą, tėvas turės 
būti Londone. Dauguma jaunų dvaro vyrų bus paimti į kariuo- 
menę. Kaip aš viena susidorosiu Vorton Parke? 

- Su tavim yra Olivija, - pasiūlė išeitį Haris. 

— Pouf! - Adrijenė numojo grakščia ranka. - Ji čia neliks, 
kai prasidės karas, - ko jai likti? - Sukilę jausmai pastūmėjo ją 
sakyti visą tiesą: - Aš stebėjau jus abu, Hari, ir matau, kaip ji tave 
myli, o tu... Neatrodo, kad atsakai tuo pačiu. Taip, prisipažįstu, 
pasikviečiau ją manydama, kad vienas kitam patinkate. Dabar 
matau, kad klydau. O kadangi ji yra čia tik dėl tavęs, išvažiuos ir 
paliks mane vieną. 

Haris stačiai apstulbo tai išgirdęs. 

— Manai, Olivija mane įsimylėjusi? - negalėjo atsitokėti. 

Adrijenė įširdo. 

- Žinoma! Juk tai parašyta jai ant kaktos, negi nematai? 
Tarp anglių reikia gerai paieškoti tokios mielos, puikios, pro- 
tingos mergaitės kaip ji. Taip, turėjau vilčių... o kaipgi, tu juk 
vienintelis palikuonis ir... ak! - ji suėmė delnais liepsnojančius 
skruostus. - Baisu kalbėti, bet, jei žūtum kare, Vorton Parkas 
liktų be įpėdinio. Dvaras atiteks tavo tėvo sūnėnui Hugui, ir po 
trijų šimtų metų mūsų giminės linija nutrūks. 

— Po paraliais! - Haris atitraukė rankas jai nuo pečių ir ėmė 
sukti ratus po biblioteką su armanjako taure rankoje. - Tu visiš- 
kai teisi. Jei negrįšiu... - jo balsas užlūžo. 

— Hari, maldauju, atleisk. Šįvakar aš kaip nesava. Atleisk ir 
mesk iš galvos, ką prikalbėjau. 

— Tu kalbėjai gryną tiesą. Olivija iš tikrųjų puiki mergaitė ir 
man be galo patinka. Ir tau ji patinka. Ji būtų su tavim, jeigu... 

— Ne, Hari! Neklausyk manęs! - suaimanavo Adrijenė. - Aš 
per daug prisigalvojau. Maniau, kad... 

— Gal ir teisingai manei, - pritariamai linktelėjo Haris. - Aš 
vyras ir man trūksta jautrumo skaityti ženklus. 

— Gal ir taip, bet nepamiršk, kad mylėti neprisiversi. Jei nėra 
meilės, tai nėra, - Adrijenė kurį laiką žvelgė į jį, galiausiai atsi- 
stojo. - Skauda galvą, einu, atsigulsiu. 

- Žinoma, atsigulk, Maman, ši diena visiems mums buvo ne- 
lengva. 

Adrijenė priėjo prie durų, stabtelėjo ir atsigręžusi pažvelgė į Harį. 

— Patikėk, iš tavęs nenoriu nieko, prie ko nelinksta tavo šir- 
dis. Tai būtų ne pagal prancūzų, taigi ir ne pagal mano, būdą. 
Labanakt, brangusis. Tikėkimės, rytojus bus šviesesnis. 

Kai ji išėjo, Haris įsipylė dar armanjako ir atsisėdęs į patogų 
odinį krėslą susimąstė. 

Kitą rytą, 1939 metų rugsėjo 1-ąją, per radiją buvo pranešta, kad 
Hitlerio kariuomenė įžengė į Lenkiją. Po dviejų dienų, Elsės ir 
Bilo vestuvių išvakarėse, į tautą kreipėsi Čemberlenas ir patvir- 
tino, kad nuo šiol tarp Didžiosios Britanijos ir Vokietijos yra ka- 
rinė padėtis. 

Galbūt artėjanti nelaimė ir žinojimas, kad karas ant nosies, 
atnešė palengvėjimą ir visą dvarą persmelkė lūkestis. Kitą rytą 
Olivijai kraunantis lagaminą pasigirdo beldimas į duris. 

- Įeikite. 

Už durų stovėjo Haris. 

— Atleisk, kad įsiveržiau, Olivija, betgi tu pakviesta į Elsės 
vestuves? 

— Pakviesta, - šaltai atsakė ji. 

Patvirtinimas, kad bus karas, ir įsitikinimas, kad Hario jaus- 
mai jai iki šiol nei šiokie, nei tokie, atšaldė puoselėtas romantiš- 
kas svajas. Ji tiesiog norėjo susitvarkyti tolesnį gyvenimą. 

- Neprieštarautum, jei sudaryčiau tau kompaniją? Mielai 
truputėlį pasilinksminčiau. Man labai patinka Elsė, o ypač Bilas, 
ir šita šventė kaip čia buvusi. 

Olivija nustebusi įdėmiai pažvelgė į jį. Jausdama, kaip sunku 
atsisakyti, tarė: 

- Žinoma, jei tik nori. Jungtuvės šiandien antrą. 

— Tada lauksiu tavęs pusę antros pirmam aukšte ir per parką 

galėsim palengva nužingsniuoti į bažnyčią. - Jis pastebėjo laga- 
miną jai už nugaros. - Krauniesi daiktus? 

Olivija linktelėjo. 

— Kraunuosi - ryt važiuoju namo į Sarį, pas tėvus. Paskui — 
tiesiai į Londoną užsirašyti savanore. Eisiu į jūrų laivyną, jei ims. 

— Puiku, Olivija. Bet čia mes visi tavęs pasigesim. 

— Abejoju, - atrėžė Olivija, nesibaimindama pasirodyti aikš- 
tinga. 

- Patikėk, mums visiems bus liūdna, kai tu išvažiuosi. Tai su- 
tarta, pusę antros“ 

- Sutarta, - linktelėjo ji ir nusisuko toliau krautis daiktų. Ne- 
žinojo nė ką galvoti apie Hario elgesį. 


trykštanti Elsė su gražiąja nėrinių suknele išdidžiai žengia per 
bažnyčią, kur jos laukia būsimasis vyras. Nė vienas parapijietis 
nesulaikė ašarų klausydamasis, kaip jie taria priesaikos žodžius, - 
visi susirinkusieji žinojo, kad bendras šios poros gyvenimas bus 
neilgas. Tikrovė išsklaidė kerus, ir Olivija, dirstelėjusi į Harį, pa- 
matė, kad jis taip pat sujaudintas. 

Per vestuvinį pobūvį Olivija susižavėjusi žiūrėjo, kaip Haris, 
prie improvizuotų stalų kaimo salėje apsuptas jam tarnaujančių 
žmonių, žarsto juokus ir pokštus, lyg būtų vienas iš jų. Aiškiai 
buvo matyti, kaip jie gerbia ir myli jaunuolį, kuris vieną dieną 
taps jų šeimininku; regint dar nematytą jo pusę širdis jai kiek 
atsileido. 

Užkandus atėjo metas sakyti kalbas, ir Bilo tėvas Džekas pa- 
prašė ponaičio Hario pasakyti tostą laimingų jaunavedžių garbei. 
Hariui skinantis kelią pakylos link pasigirdo džiaugsmo šūksniai. 

— Ponios ir ponai, turėjau garbės visą gyvenimą pažinti Bilą 

ir Elsę, - pradėjo jis kalbą. - Kas galėjo pamanyti, kad tie du 
vaikigaliai, kuriuos gaudydavau kniaukiančius iš sodo obuolius, 
vieną dieną susituoks? O jie man taip ir nepasiūlė nė obuolio! 

Klausytojai nusikvatojo. 

— Kur kas mažiau linksmomis aplinkybėmis, kuriomis dabar 
visi gyvename, per keletą savaičių aš daug geriau susipažinau su 
Bilu. Galiu nudžiuginti jo brangiąją žmoną - šluotą jis jau valdo 
visai pagirtinai, - Haris nusišypsojo Elsei. - Ir galiu pridurti: kai 
vietoj šluotos jam bus duotas tikras ginklas, neįsivaizduoju, už 
kieno pečių galėtų būti saugiau! Else, gavai gerą ir drąsų žmogų. 
Būk jam gera ir džiaukis, kol esate kartu. 

Elsės akyse sužibo ašaros ir ji sugriebė savo jaunikio ranką. 

- Prisiekiu, pasistengsiu, ponaiti Hari. 

Haris pakėlė taurę. 

— Už Bilą ir Elsę! 

— Už Bilą ir Elsę! - choru atsakė svečiai, ir Haris nulipo nuo 
pakylos lydimas džiaugsmo šūksnių. 

Suplojęs delnais tylos paprašė Džekas. 

— Siūlau triskart sušukti valio ponaičiui Hariui, kurį vieną 
dieną galėsime išdidžiai ir džiaugsmingai pavadinti „jūsų malo- 
nybe“, ir jaunajai mis Olivijai, kuri mūsų Elsei buvo tokia gera. 
Ačiū jums abiem, kad nepasididžiavote ateiti. Ir gal ateis laikas, 
Džekas begėdiškai išsišiepė, - kai mes visi klausinėsim: ar judu 
jau pasiskyrėt dieną? 

Hariui grįžtant prie Olivijos Džeko kalbą palydėjo nauja 
džiaugsmo šūksnių banga. 

— Ponai ir ponios, čiupkit savo porą ir pradedam šokius, - 
paskelbė Bilas. 

Haris atsisėdo Olivijai prie šalies. Spindinčiomis akimis pa- 
žvelgė į ją. 

— Na, ką sakysi? Man atrodo, tu jiems patinki. 

— O man atrodo, kad tu jiems patinki, Hari. Šiandien buvai 
nepakartojamas, - kilniaširdiškai pasakė Olivija, stengdamasi 
išsklaidyti nejaukią įtampą, sukeltą aiškios Džeko užuominos. 

Jis ištiesė jai ranką. 

— Pašokim? 

Ji šyptelėjo. 

— Kodėl gi ne. 


Po valandžiukės Haris su Olivija išsmuko iš tvankios salės į pa- 
laimingą sparčiai vakarėjančių laukų vėsą. 

Visi kvietė Oliviją šokti - salėje su ja sukosi Džekas, Bilas ir 
net vyresnysis liokajus Seiblas. 

Jiems pasukus rūmų link Haris paėmė ją už rankos. Olivijai 
širdis nutirpo, bet ji sau pasakė, kad tiesiog džiaugsis šia akimir- 
ka ir apie nieką nesuks galvos. 

— Kokia tu geraširdė, Olivija - taip gražiai elgiesi su tarnais. 
Kaip ir mano motina. 

— Ačiū už gerą žodį, - tarė Olivija žvalgydamasi aplink ir 
stengdamasi paskutinįkart aprėpti akimis dvaro grožį. - Man 
bus liūdna išvažiuoti, - prisipažino. - Pamėgau šią vietą. 

Ką tik nupjautais javų laukais jiems traukiant parko link sau- 
lė jau buvo prie pat laidos. 

— Olivija, supranti, - tyliai prakalbo Haris, - kartais vaikėzai 
nemato, ką turi po nosimi. 

Olivija nustebusi pakėlė į jį akis. 

— Apie ką tu kalbi? 

- Klausyk, kai šįryt pamačiau, kaip krauniesi lagaminą, ūmai 
suvokiau, koks buvau laimingas, kad tu čia. Ir kaip tavęs pasige- 
siu, kai išvažiuosi. 

Olivija pašaipiai kilstelėjo antakį. 

— Labai miela girdėti, betgi tu manęs beveik nematei. 

— Gal ir taip, bet visąlaik žinojau, kad tu čia esi. 

Olivija neatsiliepė. Nežinojo, ką sakyti. Jie įžengė į klasikinį 
parką ir ėmė artintis prie fontano. Staiga Haris pasisuko į ją ir 
apkabino. Pabučiavo į lūpas - šįkart su tikra aistra. 

Olivija apstulbo. Ko jau ko, bet šito nesitikėjo, tačiau neatsi- 
spyrė ir atsidavė palaimai susiliejus jųdviejų lūpoms. 

Galiausiai jis atitraukė lūpas ir laikydamas už pečių įrėmė 
žvilgsnį tiesiai jai į akis. 

— Olivija, nenoriu, kad išvažiuotum. Noriu, kad pasiliktum 
su manim Vorton Parke. 

— Hari, tai kad... negaliu, - pralemeno ji. 

— Kodėl? 

— O ką aš čia veiksiu? Turiu grįžti į Londoną ir užsirašyti 
savanore. 

— Mieloji Olivija, tu gi supranti, kad ir Norfolke bus karas, - 
susijuokė jis. 

— Hari, juk ne apie tai kalbam. Aš... 

— Tekėk už manęs. 

Ji išpūtė į jį akis, sakytum, jis staiga būtų išsikraustęs iš proto. 
Ji visiškai nesusigaudė, ką atsakyti. 

Haris atsiklaupė ant vieno kelio ir paėmė ją už rankų. 

— Olivija, nežinau, ką man jauti, bet jei tavęs nebaido mintis 
būti su manim, be galo norėčiau, kad likusį gyvenimą abu nugy- 
ventume Vorton Parke. 

Galų gale Olivija įstengė išspausti kelis žodžius. 

- Atleisk, Hari, man tiesiog taip netikėta. Nė nemaniau, kad 
tu... - ji nurijo gumulą, - ką nors panašaus man jauti. Kodėl 
staiga taip sugalvojai? 

- Galbūt pats nesupratau, ką jaučiu, iki vakar vakaro, kai kal- 
bėjausi su mama, ir šio ryto, kai pamačiau, kad susiruošei išva- 

žiuoti. Brangi mergaite, pasakyk „taip. Pažadu iš visų jėgų tave 
gerbti ir branginti. Ir tikiuosi, kad abu išsaugosim Vorton Parką 
ateinančioms kartoms. 

Ji pažvelgė žemyn į jį, į gražų jo veidą, į kurį jau tikrai ne- 
besitikėjo žvelgti kaip į savą. Ir meilė, kurią beviltiškai mėgino 
užgniaužti, vėl suliepsnojo visa jėga. 

— Maldauju, pasakyk „taip, kol nesusitraiškiau girnelės į 
žvyrą, - pajuokavo berniukiškai išsiviepęs. - Brangioji, maldau- 
ju, - pakartojo. 

Olivija mėgino savęs klausti, ką atsakyti, bet suprato, kad be- 
prasmiška ieškoti priežasčių nesutikti. Ji myli jį. Kas galėtų būti 
svarbiau? 

— Taip, Hari, - tarė ji. - Aš sutinku tekėti už tavęs. 

Jis atsistojo, apkabino ją ir priglaudė. Vėl pabučiavo. 

— Brangioji, koks aš laimingas. Eime vidun pas mamą. Noriu 
jai pasakyti. 


Tik jau kur kas vėliau, guldamasi į lovą nuvarginta nekasdienių 
įvykių ir Adrijenės sveikinimų su šampanu, Olivija suvokė: Ha- 
ris taip ir nepasakė, kad ją myli. 

Garbiojo Hario Krofordo ir mis Olivijos Dru-Noris vestuves 
buvo numatyta iškelti gruodžio pradžioje. Haris buvo savo ba- 
talione, kuriam buvo pavesta pasirūpinti Norfolko pakrančių 
apsauga - statyti stebėjimo postus, spygliuotos vielos užtvaras 
ir dėti minas. Šie darbai buvo numatyti bent iki sausio — tada 
atėjus naujiems įsakymams turėjo paaiškėti, kur likimas nublokš 
Hario batalioną. Kiti batalionai jau buvo mobilizuoti į užjūrius, 
tad Haris ir visi Vorton Parko gyventojai, kurių daugelio gimi- 
naičiai tarnavo Norfolko penktajame karališkajame batalione, 
dėkojo likimui už atidėtą nuosprendį. 

Adrijenė pasiūlė Olivijai palaukti vestuvių ir tik tada užsira- 
šyti į laivyno savanores. 

— Tada laiko bus iki kaklo, ma chėrie, kitaip nei dabar. Juk tu 
būsimoji nuotaka, ledi Kroford! Turi sau leisti malonumą ruoš- 
tis tam kartu su manimi. 

Būsimos vestuvės Adrijenę apsaugojo nuo staigių nuotai- 
kos svyravimų - visą dėmesį ji skyrė artėjančioms iškilmėms. 
Nepaisydama kasdien iš žemyno ateinančių vis grėsmingesnių 
žinių, užsimojo surengti kuo didesnę šventę. 

Tuo tarpu Olivija pasijuto panašiai kaip sezono pradžioje - 
gyvenimas išvirto į dar vieną turą pas siuvėjus: važinėjo į Lon- 
doną su Adrijene, mat ši pasirūpino, kad madingą suknelę jai 

siūtų pats Normanas Hartnelis*. Be to, reikėjo sudaryti sužadė- 
tuvių ir vestuvių svečių sąrašą, išsiuntinėti kvietimus. Aukštuo- 
menės atstovų vestuvėms - tokioms kaip šios - paprastai būda- 
vo ruošiamasi metus, tačiau jungtinėmis pastangomis Olivija ir 
Adrijenė suvaldė padėtį. 

Olivijos tėvai iš džiaugsmo buvo devintame danguje. Sa- 
vaitgalį jie atvažiavo į Vorton Parką atšvęsti. Ir Olivijos tėvas, ir 
Kristoferis po vakarienės pasakė kalbą, reikšdami džiaugsmą ir 
pritarimą jaunosios poros apsisprendimui. 

Olivijai buvo truputį gaila motinos, kad ši vėl išstumta iš pa- 
siruošimo dukters šventei. Nepratusi rodyti blogo ūpo, ji Olivijai 
gražiai paaiškino, kad lordas ir ledi Krofordai prisiima visas iš- 
laidas, - ir labai gerai, nes tėčio karininko pensijos neužtektų net 
nuotakos suknelei, o apie visa kita nėra ko ir kalbėti. 


Vestuvių išvakarėse namuose buvo surengta vakarienė abiejų 
šeimų draugams ir artimiems giminaičiams. Iš Londono atva- 
žiavo Venisija su kitais Olivijos draugais. Ji atsisėdo ant lovos, o 
būsimoji nuotaka dažėsi prie tualetinio staliuko. 

— Brangute, vis pykstu, kad mane nuvylei. Maniau, buvome 
sudariusios netekėjimo paktą, ir še tau - po kelių mėnesių tu leki 
prie altoriaus! Klausyk, ar tu nė kiek neabejoji, kad Haris yra tas 
vienintelis? 

— Aš dievinu jį ir Vorton Parką, - nesvyruodama atsakė Olivija. 

— Bet ar suvoki, kad nuo šiol visam gyvenimui būsi prira- 
kinta prie šitų namų? Ir būtinai turėsi pagimdyti įpėdinį - bent 
vieną atžalą. 


* Drabužių dizaineris Normanas Hartnellis (1901-1979) buvo karalienės motinos ir karalienės 
Elžbietos II siuvėjas. 

— Aš myliu vaikus, - nepasidavė Olivija. - Aš jų noriu. 

- Ir tu tikrai manai, kad Haris tave myli? 

— Aišku, myli, - šiurkštokai atrėžė Olivija Venisijai užgavus 
opią vietą. - Negi mane vestų, jei nemylėtų? 


Po vakarienės nuvargusi Olivija slinko per laiptų aikštelę į savo 
kambarį. Staiga pašoko iš už nugaros per liemenį apglėbta dvie- 
jų rankų. 

- Sveika, miela mano mergyt, kaip jautiesi? - Haris įsikniau- 
bė jai į kaklą. Olivija užuodė, kad jis išgėręs. 

- Šiek tiek nerimauju, - prisipažino. - O tu? 

— Man atrodo, džiaugsiuosi, kai viskas bus baigta ir mes galė- 
sim tiesiog būti ponas ir ponia Krofordai. Ką manai? 

— Tą patį. 

Jis švelniai pabučiavo ją į kaktą. 

— Saldžių sapnų paskutinę laisvą naktį, brangioji. Pasimaty- 
sim rytoj bažnyčioje. 

Po kelių minučių Olivija jau buvo lovoje: kažkas plazdėjo 
paširdžiuose ir visame kūne smarkiau ėmė tekėti kraujas. Ji ne- 
rimavo ne dėl jungtuvių ceremonijos - rytoj tokiu metu kaip da- 
bar jiedu su Hariu įžengs į didįjį rūmų miegamąjį, kurio langai 
išeina į parką, ir jiems už nugaros užsivers durys. 

Aišku, ji žinojo, ko laukti, - Venisija mielai ją apšvietė, kokia 
bus fizinė įvykių eiga. Bet, kad ir kaip stengėsi, ji sunkiai galėjo 
įsivaizduoti tokį intymumą su Hariu. Neturėjo supratimo, ar jis 
skaistus kaip ji; beveik norėjo, kad toks nebūtų, - tada bent vie- 
nas iš jų žinotų, ką daryti. Ji save ramino, kad tai yra perėjusios 
visos ištekėjusios moterys. Be to, prisiminė snūduriuodama, tai 
vienintelis kelias, kuriuo į šį pasaulį ateina vaikai. 

Rytas išaušo saulėtas ir giedras. 

Aštuntą valandą į Olivijos miegamąjį su pusryčiais ant pa- 
dėklo įžengė Elsė. Ji nesitvėrė savame kailyje iš susijaudinimo. 

— Neskubėkit, panele, viskas paruošta. Štai, - ji parodė po- 
pieriaus skiautę, - susirašiau rytmečio tvarkaraštį, kad abi žino- 
tume, kada ką daryti. 

Oliviją Elsės draugija nuteikė raminamai. 

- Sakau tau - esi nuostabi. Ačiū, - pasakė Elsei, kai ši padėjo 
padėklą jai ant kelių. 

— Ooo, laukiu nesulaukiu, kada jus pamatysiu su šia suk- 
nele, - Elsė mostelėjo į rafinuotu pilkšvai gelsvo atlaso kūriniu 
padabintą manekeną Olivijos miegamojo kampe. - Jos malony- 
bė sakė po pusryčių užeis pas jus. O aš prileisiu vonią ir paskui 
imsimės jūsų plaukų. 

Devintą Olivija išgirdo beldžiant į duris. 

— Užeikite. 

Pasirodė Adrijenė su nemaža odine dėžute rankose. Priėjusi 
pabučiavo Oliviją į abu skruostus. 

— Chėrie, tai laimingiausia mano gyvenimo diena. Pama- 
tysiu, kaip mano sūnus ima į žmonas moterį, kurią myliu kaip 
tikrą dukterį, - ko dar norėti motinai? Žiūrėk, ką tau atnešiau. 

Adrijenė priėjo prie kėdės, atsisėdo ir paplekšnojo į kitą 
kėdę, kad Olivija prisėstų greta. Atidarė dėžutę, ir joje pasirodė 
besąs nepaprasto grožio briliantų vėrinys bei prie jo priderinti 
stambūs kabantys auskarai. 

— Pasipuošk jais šiandien, Olivija. Jau du šimtus metų su šiais 
deimantais prie altoriaus eina visos Krofordų nuotakos. Saugok 
juos ir įteik savo sūnaus išrinktajai jo vestuvių dieną. 

— Koks grožis, - atsiduso Olivija. - Ačiū, Adrijene. 

— Nedėkok, chėrie, - atsakė ji pakildama. - Nieko daugiau 
nenoriu, tik kad liktume tokios pat geros draugės kaip iki šiol. 

Einu sužiūrėti paskutinių pasiruošimų ir nekantriai lauksiu, 
kada galėsiu oficialiai tave pasveikinti kaip šeimos narę. 

Pusę dvyliktos Olivija buvo apsirengusi ir visiškai pasiruošu- 
si. Elsė išpūtė akis iš susižavėjimo. 

- Ak, mis Olivija, jūs tokia žavinga, kad aš pati jus vesčiau, - 
sukikeno paduodama Olivijai ilgas atlaso pirštines. 

— Ačiū - bjauriai nervinuosi, - Olivija išskėtė rankas apka- 
binti Elsės. - Eikš ir stipriai apkabink mane. Man to reikia. 

— Mielai, panele, - atsargiai, kad nesuglamžytų Olivijos suk- 
nelės, Elsė apkabino savo šeimininkę. 

- Ačiū, kad šiomis savaitėmis taip manim rūpinaisi, - pasakė 
Olivija. - Aš jau klausiau Adrijenės, ar galėtų tave į šias pareigas 
skirti visam laikui. 

— Norit pasakyti, kad būsiu jūsų kambarinė? Suvisam? - Elsė 
iš nuostabos išplėtė akis. 

— Žinoma. Geresnės už tave ir norėdama nerasčiau. Juo labiau 
kad ir tu patenkinta. Be to, keliais šilingais bus daugiau į kišenę. 

— Ak, panele, kokia laimė! Labai jums dėkoju, - Elsės balsas 
trūkinėjo iš susijaudinimo. - O dabar gal jau eikim žemyn - jūsų 
laukia. 

— Gerai, - Olivija kelias akimirkas pastovėjo, norėdama su- 
imti save į rankas. - Palinkėk man sėkmės, Else. 

Elsė žiūrėjo, kaip Olivija eina durų link. 

— Telydi jus sėkmė, panele, - atsiduso Olivijai išėjus iš kam- 
bario. 


Kai Olivija mintimis grįždavo į savo vestuvių dieną, net įtem- 
pusi atmintį mažai ką prisimindavo. Prieš akis iškildavo prie 
bažnyčios jos laukiantis Haris su prašmatnia paradine karine 
uniforma. Jo bataliono sudaryta garbės sargyba jiems žengiant 

iš bažnyčios jau kaip jaunavedžių porai. Veidų jūra per pokylių 
salėje surengtą priėmimą - kai kuriuos Olivija pažinojo iš Lon- 
dono laikų, bet daugelis buvo nematyti. Negalėjo prisiminti, ar 
ką nors valgė - gal kokį trupinėlį (prisiminkime korsetą), taip 
pat ne kažin kas atmintyje užsiliko ir iš sakytų kalbų. 

Prisiminė savo pirmąjį šokį su Hariu visiems plojant, paskui — 
su lordu Krofordu, savo tėvu, Angusu ir Arčiu. 

Dešimtą svečiai susirinko vestibiulyje palydėti laimingosios 
poros į miegamąjį antrame aukšte. Po vestuvių Haris turėjo tuoj 
pat grįžti į batalioną, tad medaus mėnesio planai buvo palikti 
geresniems laikams. Nuo laiptų viršaus Olivijai numetus vestu- 
vinę puokštę, Haris paėmė ją už rankos ir pabučiavo į skruostą. 
Penkiametei Adrijenės dukterėčiai pagavus puokštę pasigirdo 
linksmi šūksniai. 

— Kaip tu, brangioji? - paklausė Haris, vesdamas ją korido- 
riumi į priešingą pusę nei jo senasis miegamasis. 

— Rodos, gerai, - nervingai atsakė ji. 

Jis atidarė į naujuosius jų kambarius vedančias duris ir abu 
įžengė vidun. 

Uždaręs duris Haris griuvo į didžiulę lovą su iš anksto atklo- 
tomis antklodėmis. 

— Klausyk, nežinau, kaip tu, - pasakė susidėjęs rankas už gal- 
vos, - bet neįsivaizduoju, kaip atlaikyčiau, jei vėl reikėtų. Nusi- 
galavau kaip šuo! 

Olivija irgi buvo pervargusi, bet jai buvo nedrąsu gultis šalia jo 
į lovą. Galiausiai ji klestelėjo į krėslą šalia ką tik užkurto židinio. 

Jis pažvelgė į ją iš aukštai. 

- Gal pakviesti Elsę, kad padėtų tau išsivaduoti iš apdarų? 
Vargu ar aš daug apie juos nusimanau. 

— Gal galėtum pasimokyti? - baikščiai pasiūlė ji, suerzinta 
buitiško jo požiūrio į šią akimirką. 

Jis pašoko nuo lovos ir priėjo prie jos. 

— Tada stokis ir pabandom, - sukomandavo. 

Ji pakluso ir atsisuko nugara, prieš akis jam išstatydama eilę 
perlinių sagučių, kurias užsagstyti rytą Elsei prireikė dvidešim- 
ties minučių. 

Jis papurtė galvą. 

- Pasiduodu - bijau, nieko neišeis. Žinai ką, brangioji, pa- 
ieškosiu Elsės, o kai ji tave išvaduos, grįšiu, - nusišypsojęs jai 
išsmuko iš kambario. 

Olivija nežinojo, verkti ar juoktis dėl jo bejausmiškumo. Po 
kelių minučių duris pravėrė Elsė. 

— Ponaitis Haris sakė, kad jums reikia padėti, - nė kiek nesi- 
stebiu. Tos sagutės - siaubas net mikliausiems pirštams. 

Olivija nuščiuvusi stovėjo Elsei atsagstant suknelę. 

— Nieko bloga nenutiko, panele? - paklausė Elsė. - Jūs tokia tyli. 

— Aš... ak, Else... - jos gėdai, per skruostus pabiro ašaros. 

— Ak, panele, ko gi verkiat? Jūs pavargusi, ir tiek, ir susijau- 
dinusi. Žinokit, ir aš verkiau savo vestuvių naktį, - Elsė iš kiše- 
nės išėmė nosinę ir padavė Olivijai. - Nesugadinkit savo dailaus 
veidelio ašaromis ponaičiui Hariui. Aš pasistengsiu kuo greičiau 
susidoroti, o tada vėl grįšit į jo glėbį. 

— Ačiū tau, Else, turbūt tiesą sakai, - sutiko Olivija šniurkš- 
dama nosį. - Kažkoks kvailumas užėjo. 

— Visos mes nerimaujame vestuvių naktį, panele, - pasakė 
Elsė atsegdama paskutinę sagutę, ir Olivija išlipo iš suknelės. — 
Bet neabejoju - ponaitis Haris bus jums geras ir rūpestingas, - 
pridūrė duodama Olivijai naktinius marškinius. - Dabar lipkit į 
lovą, o aš paimsiu šitą suknelę ir pakabinsiu senajame jūsų kam- 
baryje. Pakeliui pasakysiu ponaičiui Hariui, kad jūs pasiruošusi 
jį sutikti. Na kaip, panele? 

- Gerai, - linktelėjo Olivija. - Ačiū, Else. 

Elsė paėmė nuotakos suknelę, permetė ant rankos ir pasuko 
durų link. Jas atidariusi lyg ką prisiminė, atsigręžė ir droviai nu- 
sišypsojo. 

— Patikėkit, tai ne taip baisu, kaip manot. Iki rytojaus, panele 
Olivija, labanakt. 

Aprimusi Olivija vėl atsisėdo į krėslą laukti pasirodant Hario. 
Po dešimties minučių žiovaudama nusprendė lipti į lovą stebėda- 
masi, kurgi jis prasmego. Laukimo įtampa ją žudė, bet juk nega- 
lėjo leistis jo ieškoti. O gal jis kaip tik dabar žengia į miegamąjį? 

Po pusvalandžio jo vis dar nebuvo nė kvapo. Galų gale Olivi- 
ją įveikė visos šios dienos nuovargis ir ji užmigo. 

Naktį kažkuriuo metu išgirdo, kaip atsidarė durys, ir paju- 
to, kaip įdubo čiužinys Hariui atsigulus šalimais. Ji kankinamai 
įsitempusi laukė, gal jis prisiartins ir palies. Nesulaukė. Po kelių 
minučių išgirdo jį tyliai knarkiant. 


Olivija pabudo anksti, duobutėje po krūtine maudė. Buvo aišku - 
praėjusi naktis buvo ne tokia, kokia turėjo būti. 

Haris dar miegojo šalia, tad ji išlipo iš lovos ir pirštų galais 
kilimu nuėjo į gretimą kambarį. Jų šeimyninę buveinę sudarė 
miegamasis, svetainė, vonios kambarys ir kiekvienam po persi- 
rengimo kambarį. Jos persirengimo kambaryje buvo drabužių 
spinta, o Hario - siaura lova. 

Olivija žinojo, kad vyrui ir žmonai turėti atskirus miega- 
muosius laikoma normaliu dalyku, nors Pūnoje jos tėvai tokios 
prabangos neturėjo - namai buvo per ankšti. Ji užmetė akį į lovą 
ir nelaiminga atsisėdo ant jos, svarstydama, ar čia Haris ir nu- 
sprendė praleisti naktį. 

Spėriai apsirengė baimindamasi, kad gali įsiveržti Haris ir 
pamatyti ją pusnuogę. Tyliai grįžusi į miegamąjį, pamatė, kad jis 

vis dar kietai miega. Uždarė duris neišmanydama, kaip elgtis. Jei 
nusileis laiptais, bus sutikta su nuostaba, kodėl taip anksti pakir- 
do pirmąjį vedybinio gyvenimo rytą. Bet jei pasiliks... jos laukia 
nesmagumas su Hariu. 

Jai nebeteko apsispręsti, nes Haris sukrutėjo pataluose ir pa- 
matė ją stovint prie durų. 

Jis nusišypsojo trindamasis akis. 

- Labas, brangioji. Kaip miegojai? 

Ji be žodžių gūžtelėjo su akivaizdžia nevilties išraiška veide. 

Jis išskėtė rankas. 

— Eikš ir apkabink mane. 

Olivija nepajudėjo iš vietos. 

- Labai prašau, ateik, brangioji. Tu gi žinai, aš nesikandžioju. 

Ji baugščiai prie jo prisiartino ir atsisėdo ant lovos kraščiuko. 

- Spėju, galvoji, kur naktį buvau dingęs? 

— Atspėjai. 

- Tai va, vienas berniokas užklupo mane koridoriuje einantį 
pas tave ir pasikvietė kartu išgerti brendžio į mūsų sveikatą. Ži- 
nojau, kad tu nusikankinusi, ir pamaniau, kad leisiu tau pamie- 
goti, - jis paėmė ir spustelėjo jai ranką. - Brangioji, kodėl tokia 
liūdna? 

— Ir tu dar klausi, Hari! Deja, tai buvo mūsų pirmoji naktis! — 
riktelėjo nebepajėgdama užgniaužti nusivylimo. 

- Išties. Atleisk man, - jis atsisėdo ir paglostė jai nugarą. - Tu 
juk žinai, brangioji, mums prieš akis visas gyvenimas ir dar turė- 
sim laiko pažinti vienas kitą. Juk nėra kur skubėti, tiesa? 

- Turbūt, - netvirtai pritarė ji. - Aš tik nenoriu... kad kas 
nors apie tai žinotų. 

— Na, iš manęs tai jau niekas nesužinos, galiu prisiekti. Ne- 
skubėkim, gerai? 

Olivija per dieną kažkaip vis rasdavo kuo užsiimti, kad tik iš- 
vengtų Venisijos ir Adrijenės klausimų, mėgino atrodyti paten- 
kinta ir pilna laimės, kokia ir turi būti jaunamartė. 

Vakare, kai išsiskirstė svečiai ir Olivija pasišalino į miegamąjį, 
pas ją užėjo Haris. Atsisėdo ant lovos ir paėmė ją už rankos. 

— Brangioji, aš geriau šiąnakt eisiu miegoti į savo persirengi- 
mo kambarį. Ryt turiu keltis su aušra ir nenoriu tavęs žadinti. — 
Pasilenkęs pabučiavo ją į skruostą. - Labanakt, saldžių sapnų. 

Atsistojo ir išėjo. 

Olivija iki paryčių pragulėjo stačiomis akimis, sutrauktu 
skrandžiu - į galvą be paliovos lindo mintis, kad kažkas čia klai- 
kiai negerai. 

Dvi savaites, likusias iki Kalėdų, Haris nė karto nemėgino mie- 
gamajame siekti artumo. Tiesą sakant, Olivija išvis retai matė 
savo jaunąjį vyrą. Jis retai parsirasdavo namo, kai kada vidur- 
naktį, kelias valandas numigdavo savo persirengimo kambaryje 
ir šeštą ryto vėl dingdavo. Laisvų savaitgalių jis taip pat neturėjo. 

Olivija žinojo, kad nelabai gali skųstis, mat neišvengiamai 
artėjo karas. Vokiečių povandeninis laivas jau buvo nuskandinęs 
Jo Didenybės „Royal Oak, o kas savaitę iš dvaro buvo imami 
nauji jauni vyrai į nuolatines karines pratybas. 

Olivija galėjo nebent tikėtis, kad per Kalėdas Hariui gavus 
porą laisvų dienų, jie nors kiek pabus kartu. Blogiausiu atveju 
galės išsiaiškinti santykius ir iškilusias problemas. 

Laimė, sumažėjus vyrų rankų, dvare buvo kuo užsiimti. Dže- 
kui netekus savo pagalbininko Bilo, Olivija lenkė nugarą darže ir 
laistė gėles šiltnamyje. Darbas geliančiame šaltyje padėjo atgau- 
ti šaltą protą ir saugojo nuo karčių apmąstymų. Bet kartais vos 
nepasiduodavo blogai nuotaikai. Suprato, kad net visai netekusi 
vilties neturėtų su kuo pasitarti. 

Adrijenė, nujausdama jaunosios marčios graužatį ir mėgin- 
dama aiškinti ją tuo, kad žmona pirmosiomis bendro gyvenimo 
savaitėmis taip retai mato savo vyrą, pasiūlė Olivijai prieš pat 
Kalėdas pasikviesti paviešėti draugų iš Londono. 

Nuo šios minties net Haris pralinksmėjo. 

— Manau, puiki mintis, brangioji. Aišku, tu pasikviesi Veni- 
siją — dabar ji vakarėlių pažiba ir visi jos nepasidalija. Ir... gal 
pakviečiam tą poetuką Arčį? Ir tavo draugužį škotą Angusą* 

Olivijos draugai pareigingai susirinkę vienas per kitą visus 
šiurpino pasakojimais apie Londoną ir gresiantį maisto produktų 
normavimą. Venisija, pasidabinusi laivyno savanorės uniforma, 
Olivijai pasakė dalyvaujanti itin slaptos tarnybos mokymuose ir 
nieko negalinti apie tai pasakoti. 

Po pietų abi draugės susėdo bibliotekoje prie židinio kaip 
įprasta iš širdies pasišnekučiuoti. Venisija kritiškai nužvelgė 
Oliviją. 

— Mieloji, kaip kaimo gyventoja tu šiom dienom labai jau 
išblyškusi. Ar tik neužkibo? - sukikeno. 

Išgirdus Venisijos užuominas Olivijai iš akių pasipylė ašaros. 

— Dievuliau! Atleisk man, gal ką blogai pasakiau? 

— Ne - taip - ak, Venisija, kaip baisu, trūksta žodžių! 

Venisija priėjusi apkabino Oliviją per pečius. 

— Nagi, negali būti taip jau blogai. Tu juk nesergi, mieloji? 

— Ne, nesergu... Aš... - Olivija neišmanė, nuo ko pradėti. - 
Matai, koks reikalas, Venisija, aš... aš vis dar... nekalta mergelė! 

Venisija apstulbusi pastatė akis. 

- Kaip taip gali būti? Oi, mieloji, papasakok. Gal aš tau kuo 
padėsiu, - ėmė ją raminti. 

Olivija kūkčiodama papasakojo visą apgailėtiną savo istoriją. 

- Turiu prisipažinti, nieko nesuprantu, - burbtelėjo Venisi- 
ja. - Tu mane pribloškei - krūva vyrų gyvybės nepagailėtų, kad 
paragautų to, ką Haris kas naktį gali gauti iš savo žmonos. 

- Liaukis! - atsakė Olivija. - Pati žinau. Klausimas - kodėl? 

— Ar tujo klausei? 

— Ne - vis baudžiuosi paklausti, bet galiausiai neišdrįstu. 

- Būtinai turi paklausti, mieloji, nes tai nenormalu, - ėmė ją 


Pirma dalis £) Žiema 195 


įkalbinėti Venisija. - Tu tokia gražutė, nė neįsivaizduoju, kaip vy- 
ras gali prieš tave atsilaikyti. 

Olivija blausiai nusišypsojo. 

— Ačiū, Venisija, bet visai nebeišmanau, ko griebtis. Anyta 
nuolat laido užuominas apie Vorton Parko įpėdinį, o aš žinau, 
kad apie tai negali būti nė kalbos. Galbūt, - ji atsiduso, - aš ne 
jo skonio. 

- O čia tai jau kvailystė, - pertarė ją Venisija, - tu esi visų vyrų 
skonio. Užsirašyk ant kaktos, kad tai ne tavo, o Hario bėda. - 
Venisija ėmė susimąsčiusi žingsniuoti po biblioteką. Galiausiai 
stabtelėjo ir atsigręžė į Oliviją. - O gal jis paprasčiausiai liguistai 
drovus? Tu jį pasiguldyk, ir baigta. 

— Ką tu! Nieko neišeina. 

Venisija nusižiovavo. 

— Ką gi, mieloji, jei ir toliau nieko neišeis, gali ramintis tuo, 
kad greičiausiai jis nebeilgai čia bus. Dabar visus mobilizuoja 
kaip pasiutę, tad beveik šimtas procentų, kad Harį išplukdys į 
Prancūziją. O jau tada, - ji išsišiepė, - galėsi įsitaisyti meilužį. 
Šiaip ar taip, tu ištekėjusi moteris, ir tai tiesiog de rigeur*. O da- 
bar, miela Olivija, man metas ant šono. Londone su savo nauju 
amour turėjau pašėlusią naktelę ir šiandien vos ant kojų laikausi. 
Rytą daugiau pakalbėsim. Bet patikėk manim - tu čia tikrai nie- 
kuo dėta. Labanakt, labanakt, mieloji, saldžių sapnų! 

Mintyse perkratydama draugės pasakytus žodžius, Olivija 
svarstė, kad gal ji ir teisi - galbūt Haris tik nepaprastai drovus. 
Nusprendė, kad niekur nesidėsi ir teks, kaip sakė Olivija, pačiai 
jį pasiguldyti. 

Tąnakt, apsivilkusi žaviausią savo peniuarą, kol neišgaravo 
drąsa, Olivija per svetainę pasuko į Hario persirengimo kambarį. 


* Čia: privaloma, neišvengiama (pranc.). 


196 Lucinda Riley > Orchidėjų namai 


jo lovos, pamatė, kad jau po vidurnakčio. Susidomėjusi, kurgi 
jis galėjo dingti visiems pakilus nuo vakarienės stalo, išėjo iš 
kambario ir per laiptų aikštelę pirštų galais nutykino žemyn 
laiptais. 

Visuose kambariuose šviesos buvo užgesintos, Seiblas nak- 
čiai uždarė lauko duris - paprastai tai rodė, kad visi namai nuėjo 
ilsėtis. Eidama per prieškambarį, stabtelėjo pamačiusi pro bib- 
liotekos durų apačią sklindantį šviesos pluoštą. 

Prisėlinusi patylomis paspaudė rankeną ir pravėrė duris. 

Ir be garso aiktelėjo iš siaubo. Haris stovėjo prie židinio nu- 
gara į ją. Arčis užsimerkęs bučiavo jos vyrą, nenujaučiantį, kad 
Olivija viską mato. Ji pastovėjo dar kelias akimirkas matydama, 
kaip Arčis glaudžia Harį prie savęs, kaip jo lūpos čiaupo jos vyro 
burną... 

Pajutusi kylant tulžį, sužiaukčiojo ir išlėkusi į koridorių pasi- 
leido į artimiausią tualetą, o ten kaip reikiant išsivėmė. 


Po beveik bemiegės nakties Olivija pasitiko Kalėdų išvakares. 
Apsidžiaugė galėdama išsiblaškyti - padėjo Adrijenei puošti 
tradicinę Kalėdų eglutę, nukirstą Vorton Parko valdose ir pasta- 
tytą vestibiulyje. Kažkur iš radijo sklido Kalėdų giesmės ir visi, 
išskyrus Oliviją, regis, buvo apimti Kalėdų džiugesio. Susėmusi 
paskutinius stiprybės likučius, tolydžio prikąsdavo lūpą, kad ne- 
prapliuptų garsiai raudoti. 

Venisija, Arčis ir Angusas ruošėsi per pietus išvažiuoti į Lon- 
doną. Olivija pasislėpė antrame aukšte savo miegamajame, ne- 
galėdama akyse matyti Arčio - būtų neįstengusi mandagiai su 
juo elgtis. Ją susirado Venisija. 

— Brangute, žiauriai dėl tavęs nerimauju. Šiandien tu kaip 

vaiduoklis. Jei tik tau manęs prireiks, visada sakyk, - Venisija 
atsisveikindama pabučiavo Oliviją. 

- Ačiū, - nurijo ašaras Olivija. Ji neįstengė Venisijai pasakyti, 
ką šiąnakt matė. 

Nežinia kaip išgyveno tą dieną ir tradicinį dovanėlių išvy- 
niojimą prie vakarienės stalo. Olivija kuo anksčiau smuko į lovą, 
nelaiminga susirietė į kamuoliuką po antklode - šaltis tąnakt, 
regis, smelkėsi į pačius kaulus. 

Po valandos į miegamąjį atėjo Haris. 

- Nemiegi, brangioji? 

Neišgirdęs atsakymo, jis apėjo lovą. Ji virš savęs pajuto jo 
veidą. 

Pašoko kaip įgelta ir sukliko: 

— Nedrįsk!!! Neliesk manęs! 

Haris atšlijo apstulbintas jos reakcijos. 

— Kas nutiko? - paklausė. 

Ji stryktelėjo iš lovos, kad tik nebūtų arti jo. 

— Suprantu, nieko nebepadarysi, kad aš, kvailė, už tavęs ište- 
kėjau! Bet maldauju, pažadėk, kad niekada prie manęs nebesi- 
liesi. Tu... atstūmei mane! 

Haris atsigręžė ir nusekė prie židinio įkandin jos, drebančios 
iš šalčio ir pykčio. 

— Labai prašau, nusiramink, brangioji. Dėl Dievo meilės, apie 
ką tu kalbi? 

Ji su pasibjaurėjimu pažvelgė tiesiai jam į akis. 

— Aš mačiau tave su juo, - ji nusispjovė. - Vakar bibliote- 
koje. 

Haris nusuko akis ir galiausiai linktelėjo. 

— Supratau. 

— Visas tas savaites stebėjausi, kodėl tavęs, kitaip negu kitų 
vyrų, netraukia žmona, kodėl nė karto prie manęs neprisilietei. 

Puoliau į neviltį, manydama, kad kažką ne taip darau. Ir, žino- 
ma, - Olivija šaižiai nusikvatojo, - aš tavęs niekada ir netrau- 
kiau. Juk aš ne tos lyties! 

mė galvą rankomis. 

- Olivija, tūkstantį kartų tavęs atsiprašau. Tu neturėjai maty- 
ti to, ką pamatei vakar... 

— O tu neturėjai daryti to, ką aš mačiau vakar! Kaip tu drįsti, 
Hari? Šituose namuose! Juk bet kas galėjo vakar užeiti ir tave 
pamatyti... kaip aš! 

— Prisiekiu, iki šiol to niekada nėra buvę ir niekada nebebus. 
Aš... mes... buvom įkaušę... užsimiršę... 

— Pasigailėk, Hari, neatsiprašinėk, - Olivija beviltiškai grąžė 
rankas. - Negi nori pasakyti, kad užsimiršai kito vyro rankose? — 
ji pritilo bijodama pulti į isteriją. 

- Brangioji... 

— Nevadink manęs brangiąja! Kokia aš tau brangioji - tu turi 
savo brangyjį! 

Ir pradėjo bejėgiškai kūkčioti. Priėjo prie lovos ir šlumštelėjo 
lovūgalyje. 

— Hari, kaip tu gali būti toks žiaurus? Kam mane vedei, žino- 
damas, kas toks esi? 

— Nieko aš nežinojau... nežinau... Olivija, gal tau sunku su- 
prasti, bet mokykloje... 

— Nenoriu girdėti, kas buvo mokykloje! - su pasidygėjimu 
pakėlė į jį akis. - Dabar tu vedęs, turi žmoną! Kam tu man leidai 
susigadinti gyvenimą, žinodamas, kad tau patinka vyrai ir nie- 
kada negalėsi iš tikro manęs mylėti? Žinau, Hari, esi drovus, bet 
niekada nemaniau, kad esi žiaurus. 

— Būk gera, paklausyk, Olivija, tu man išties patinki. O po va- 
karykščio jau tikrai žinau, kad tai, ką tu matei, visiškai ne man. 

— Patogu taip kalbėti, kai jau esi užkluptas, - ji metėsi šalin. — 
Ar supranti, kad tave už tai gali gėdingai išmesti iš kariuome- 
nės? O kaip tai ištvertų tavo vargšai tėvai? - ji papurtė galvą. — 
Tavo motina be paliovos klausinėja, kada paleisiu į pasaulį pa- 
likuonį. Hari, - pasakė pajutusi netenkanti paskutinės savitvar- 
dos, - kaip man ištverti? 

- Brangioji, būk gera, neverk, - Haris mėgino prie jos prisi- 
artinti, bet ji gindamasi atstatė rankas. 

— Sakiau, neliesk manęs! 

Haris grįžo prie krėslo ir krito į jį. 

— Supranti, - galiausiai pratarė Haris, - vyrams ne taip jau 
retai tenka viduje grumtis su tuo, kas jie yra, Olivija. Ir prisiekiu, 
brangioji, po praėjusios nakties gerai žinau, kas esu. Ir jeigu leis- 
tum, labai noriu su tavimi susitaikyti, noriu, kad mūsų santuoka 
būtų tikra. Sutinku, aną naktį pasielgiau labai blogai, bet pri- 
siekiu, mano ketinimai buvo patys geriausi, jei tik leistum man 
paaiškinti... 

— Maldauju, - Olivija krūptelėjo, - apsaugok mane nuo 
smulkmenų. Atleisk, nenoriu kelti kojos į tavo šlykštų pasau- 
lėlį, - ji sunkiai atsiduso. - Manau, kai abu apsiraminsime, tu- 
rime pasikalbėti apie tai, apie ką reikia pasikalbėti. Aš turėsiu 
nuspręsti, ar galiu taip gyventi, - ji pakėlė į jį akis. - Jei paaiškės, 
kad negaliu, ar malonėsi leisti man su tavimi išsiskirti, Hari? 

Haris pasibaisėjo. 

— Mūsų giminėje niekada nebuvo skyrybų. 

- O galjūsų giminėje niekada nebuvo ir homoseksualų! - ji 
šiurkščiai metė paskutinį žodį ir mėgaudamasi pamatė, kaip jis 
krūptelėjo. 

— Meldžiu, nebekartok šito, Olivija! Aš tikrai ne toks. Taip, 
kurį laiką maniau, kad taip gali būti, ir turėjau išsiaiškinti, ar 
taip yra. Bet patikėk, miela mano mergyte, aš tikrai ne toks. Man 

daug kas paaiškėjo. Dėl to šiąnakt ir atėjau pas tave. Norėjau pra- 
dėti tikrą vedybinį gyvenimą. 

— Kaip kilnu, Hari, - Olivija staiga pasijuto nuvargusi iki iš- 
sekimo, - tik nelabai tavimi tikiu. Norėčiau, kad niekada nebū- 
čiau tavęs pamilusi. O dabar malonėk - rytoj bus dar viena sun- 
ki diena, tad man reikia numigti. - Ji pakėlė į jį akis. - Ir pažadėk 
man vieną dalyką. 

— Ką tik pasakysi, brangi Olivija. 

— Pažadėk, kad nesiartinsi prie manęs ir nemėginsi manęs 
liesti, kol aš neapsispręsiu, ką daryti. 

— Be abejo, - liūdnai tarė jis. - Supratau. 

Ateinančias savaites Olivijai neteko baimintis Hario prisilie- 
timų. Haris beveik nesirodė namie. Jis su savo vyrais kiauras 
dienas buvo užsiėmęs Šiaurės Norfolko pakrančių gynybiniais 
įtvirtinimais. Maisto normavimo klausimas iškilo visu rimtumu, 
ir Žemės ūkio ministerijos valdininkai apsilankė Vorton Parke 
ragindami apsėti javais ir daržovėmis pūdymuojančią žemę. 

Olivija nuvyko į vietos šaukimo punktą užsiregistruoti ka- 
rinio laivyno savanore. Bet, kai pasisakė esanti iš Vorton Parko, 
vyresnioji pareigūnė pasiūlė jai susitikti su vietos Moterų žem- 
dirbių armijos* vadove - galbūt ten ji labiau praversianti. 

— Ruošiamasi į šalies dvarus, taip pat ir jūsiškį, skirti nemažai 
savanorių merginų. Turint galvoje jūsų kvalifikaciją, esate kaip 
tik ta, kurios reikia MŽA. 

Olivija pareigingai prisistatė atsakingai pareigūnei, o šiai šir- 
dis pašoko iš džiaugsmo, kad jos padalinyje tarp kitų merginų 
bus dvarininkė. Olivija ėmėsi savo apylinkės sekretorės organi- 
zatorės pareigų, tai yra palaikyti ryšį su vietos ūkiais ir suderinti, 
kiek į juos skirti Žemdirbių armijos merginų. 

Pasinėrusi į šią veiklą ir dar padėdama Adrijenei palaikyti 
tvarką namuose, kuriuose liko tik gyvybiškai būtini tarnai, Olivija 
* Moterų žemdirbių armija (Womens Land Army) - Pirmojo ir Antrojo pasaulinių karų metais 


Britanijoje veikusi organizacija, kurios tikslas buvo vietoj mobilizuotų vyrų žemės ūkyje įdar- 
binti moteris. 

darbo turėjo iki kaklo. Tai, kad nebuvo nė minutės savoms 
mintims, padėjo užmarštyje paskandinti neseniai patirtas kan- 
čias ir apmalšino širdį draskantį skausmą. Nebuvo kada galvoti 
apie save ir savo ateitį. Paradoksalu, bet tokia padėtis teikė pa- 
guodos ir jėgų nugyventi išaušusią naują dieną. Be to, pagaliau 
ji žinojo atsakymą į klausimą „kodėl?“, ir tai buvo didžiulis pa- 
lengvėjimas. 

Retomis laisvomis valandėlėmis Haris nėrėsi iš kailio, kad ji 
patikėtų jo meile. Savo dailia rašysena perrašinėjo romantiškus 
eilėraščius ir palikdavo prie jos miegamojo durų, kasdien pri- 
sakydavo atnešti iš šiltnamio jai gėlių - jų kambariuose nuolat 
sklandė žavingi aromatai, užsakydavo ryšulius knygų, kurias Ži- 
nojo ją labiausiai mėgstant, ir parsiųsdindavo jų iš Londono. 

Štai to ji ir norėjo, kai jis merginosi iki vedybų. O dabar... tai 
nieko nebereiškė. 

Jos širdis buvo sustingusi. 


Į Vorton Parką paskirtos Žemdirbių armijos merginos atvažiavo 
autobusu kovo pradžioje. MŽA atstovė buvo Oliviją perspėjusi, 
kad dauguma merginų yra iš pramonės miestų ir neturi žalio 
supratimo apie jų laukiančius darbus. Olivija liepė paruošti ke- 
tvirtainyje tris darbininkų namukus joms apgyvendinti. Namu- 
kai jau ne vienus metus laukė remonto ir buvo negyvenami. Jie 
buvo drėgni ir tamsūs, bet Olivija griebė jautį už ragų ir su Elsės 
bei kitų pagalba viską taip iššveitė ir išblizgino, kad jie pasidarė 
gyvenami. 

Vakare atvažiavusios Žemdirbių armijos merginos sugužė- 
jo į virtuvę ir išsižiojo, priblokštos rūmų didybės. Olivija sėdo 
kartu su jomis pavalgyti ir klausėsi jų čiauškėjimo - iš kur kuri 
atvykusi, kokia bjauri jų uniforma ir panašiai. 

— Pamėginkit apsivilkti „Aertekso * palaidinę, misis Kroford, - 
pasakė viena mergaitė ryškia Birmingamo tarme. - Graužia kaip 
nežinia kas. 

— Be to, jos mums per didelės, - pridėjo kita mergina. - 
Manau, ir bridžiai buvo pasiūti ne moterims, o vyrams. Ryt rytą 
atrodysim kaip varnų baidyklės, ar ne, merginos? 

Visos sujuko ir Olivija patenkinta pagalvojo, kad turės gerą 
kompaniją. MŽA atstovė ją buvo įspėjusi, kad iki paskyrimo į 
vieną būrį tos merginos buvo visiškai nepažįstamos ir gali imti 
rietis kaip šuo su kate. 

Po vakarienės Olivija atsistojo ir suplojo delnais prašydama 
tylos. 

— Na, merginos, pirmiausia sveikos atvykusios į Vorton Par- 
ką. Tai gražus dvaras vaizdingame mūsų šalies kampelyje, taigi 
jums pasisekė, kad buvote čia paskirtos. Ponas Kumas papasa- 
kos, kaip bus organizuojami žemės darbai, o aš noriu informuoti 
apie namų, kuriuose apsistosite, tvarką. Pusryčius - duonos, pie- 
no ir kiaušinių - jums atneš į kotedžus. Darbas prasideda aštuntą 
ir jūs renkatės ketvirtainyje, ten ponas Kumas su kitais darbinin- 
kais paskirstys dienos užduotis. Bus penkiolikos minučių rytinė 
darbo pertrauka, o per pietus ten, kur dirbsite, jums iš namų at- 
neš sumuštinių. Pietų pertrauka trunka iki pirmos, darbas bai- 
giasi penktą, šeštą virtuvėje bus patiekta vakarienė. Bus malonu 
matyti, jei tarp penktos ir šeštos nusiprausite, persirengsite ir prie 
stalo sėsite ne purvinomis uniformomis, - nusišypsojo Olivija. 

- Tai jau nebijokit, ponia miela, aš sėsiu prie arbatos su ilga 
suknele ir diadema, - sučiulbėjo viena mergaitė ir visos nusi- 
kvatojo. 


* „Aertex - XIX a. įsteigta tekstilės bendrovė, jos gaminiai - daugiausia marškiniai ir apatiniai 
drabužiai - buvo skirti vidurinės klasės klientams. Per Antrąjį pasaulinį karą siuvo uniformas 
Moterų žemdirbių armijai. 

— Turėsite vieną laisvą dieną per savaitę, - toliau kalbėjo 
Olivija, - ją gausite slenkamuoju grafiku. Jei norėsite apsipirk- 
ti mieste, prie pagrindinio įvažiavimo į rūmus vienuoliktą stoja 
autobusas į Kromerį. Grįžta pusę penkių. Visą šią informaciją 
rasite surašytą savo kotedžuose. Daugelis jūsų nesate gyvenu- 
sios kaime, - pridūrė Olivija. - Už durų slenksčio nerasite kino 
teatro ir miesto šviesų. Siūlau pačioms vakarais pasidaryti pra- 
mogų - rengti viktorinas, žaisti stalo žaidimus ir panašiai. 

Olivija pamatė, kad jos pasiūlymas nesukėlė didelio entu- 
ziazmo, tad paskubėjo tęsti. 

— Mes nutarėme surengti Vorton Parko mezgimo varžytu- 
ves. Mano anyta ledi Kroford ruošia kojinių, kepurių ir šalikų 
siuntas iš Norfolko mūsų vaikinams, tarnaujantiems užjūriuo- 
se. Jei nemokate megzti, galėsite pasimokyti. O mergina, kuri 
per mėnesį numegs daugiausia mezginių, laimės... - Olivija pa- 
ėmė nuo stalo popierinį maišelį ir ištraukė jo turinį, - štai šį 
prizą. 

Merginos ėmė aikčioti ir šūkčioti išvydusios Olivijos ranko- 
je porą nailoninių kojinių. Jai palengvėjo, kad botago ir pyrago 
politika pasiteisino. 

Išėjusi iš virtuvės Olivija vestibiulyje rado Adrijenę. Ji visą 
savaitę nekaip jautėsi ir retai išeidavo iš savo miegamojo. 

— Ar neišlenktum su manimi taurelės bibliotekoje, Olivija? 
Kažkodėl užsinorėjau. 

— Mielai, - atsakė Olivija, nors po sunkios dienos vos laikėsi 
ant kojų ir ko jau ko, bet į biblioteką nenorėjo. 

Kadangi Seiblas buvo persikvalifikavęs į traktorininkus, Adri- 
jenė pati įsipylė gėrimo. 

- Gal džino? - paklausė Olivijos. 

— Bus pats tas, - pritarė Olivija krisdama į krėslą. 

— Kaip sekasi su merginomis? Kokį įspūdį jos tau paliko? — 

nervingai paklausė Adrijenė, duodama Olivijai taurę ir sėsdama 
priešais ją. 

- Įspūdis neblogas, bet iš anksto negali spręsti. Patirties jos 
neturi nė už skatiką, bet įgis. Skęstantis ir šiaudo... 

— Tiesą sakai, - sutiko Adrijenė. - Kad ir kaip sunkų, tai niekis, 
palyginti su tuo, kas teko mūsų vaikinų daliai. Be to, tai neturėtų 
užtrukti, Olivija, - ji atsiduso. - Bent jūs su Hariu turėjot daugiau 
laiko negu kiti. 

— Taip, turėjom, - mechaniškai atsakė Olivija. 

Adrijenė įrėmė žvilgsnį į marčią. 

— Chėrie, nenoriu kištis, bet ar tarp jūsų su Hariu viskas taip, 
kaip turi būti? 

- Taip, - linktelėjo Olivija ir suvirpėjo nuogąstaudama, kad 
gali būti sugauta įgimto Adrijenės įžvalgumo, - mes laimingi, 
kad galime būti kartu. 

Adrijenė tiriamai įsižiūrėjo Olivijai į veidą. 

— Galbūt todėl, kad taip trumpai matotės, bet kai jūs kartu, 
jaučiu tam tikrą... atstumą tarp jūsų. 

— Tikriausiai jūs teisi, Adrijene, - Olivija toliau vyniojo anytos 
minčių giją. - Per kelias savaites mes matėmės gal kelias valandas. 

- Klausyk, gal Haris gaus kiek atostogų, galėtumėt kur nors 
išvažiuoti. Juk medaus mėnesio tai neturėjote. 

Nuo minties, kad gali kur nors atsidurti dviese su Hariu, Oli- 
viją supykino. 

— Adrijene, manau, mums su Hariu aišku, kas dabar svar- 
biausia karo grėsmės akivaizdoje. Prieš akis mums dar visas gy- 
venimas. 

— Labai kilnu iš jūsų abiejų pusės, Olivija, ir... - Adrijenė su- 
drebėjo, - melskimės, kad viskas būtų gerai. 

Balandį Vokietija įsiveržė į Daniją ir Norvegiją, tuo pat metu 
prasidėjo Britų kampanija. Kraupiame karo fone didėjo Vokie- 
tijos įsiveržimo į Britaniją grėsmė, ir vis dėlto Olivija mėgavosi 
naujuoju gyvenimu. Veiklos MŽA ji turėjo iki kaklo, ir netrukus 
kaip tikra specialistė priimdavo į savo grafystę paskirtas mergi- 
nas ir tvarkė jų tolesnius reikalus. 

Į Vorton Parką atvykusios Žemdirbių armijos merginos iš 
esmės buvo šauni kompanija, ir Olivija, per pietų pertrauką at- 
vežusi joms sumuštinių, dažnai pati šalia prisėsdavo vidury lau- 
kų ir mielai klausydavosi jų nerūpestingų juokų. Kai nereikėjo 
rūpintis merginomis, traktoriaus remontu ar parvaryti į dien- 
daržį pabėgusio paršo, darbavosi namie su Adrijene. Pokylių 
salė tapo Norfolko moterų numegztų vilnonių kepurių, šalikų 
ir kojinių sandėliu, kuriame buvo ruošiami siuntiniai vaikinams 
kariuomenėje. Likimo ironija - per karą Vorton Parkas tapo 
žmoningesnis negu iki tol, tai šen, tai ten sutikdavai merginų, 
o pokylių salėje moterys darbavosi pakuodamos šiltų mezginių 
siuntinius. 

Olivija tik dabar pamatė, kokia Adrijenė pažeidžiama. Iški- 
lus menkiausiam keblumui ji imdavo skųstis galvos skausmais 
ir kartais dienų dienas neišeidavo iš miegamojo. Olivijai buvo 
baisu ir pagalvoti, kas būtų atsitikę Vorton Parkui, jei čia jos ne- 
būtų. Pamažu namų valdžia perėjo į jos rankas. 

Vis labiau pavasarėjant, kai Vokietijos kariuomenė įsiveržė 
į Prancūziją, Keistasis karas pradėjo panėšėti į tikrą, „normalų“ 
karą. Vokiečiai savo viešpatystę Europoje išplėtė iki Olandijos, 
paskui pasuko į vakarus - į Belgiją. 

Haris su savo batalionu buvo perkeltas į vietinę internatinę 
mokyklą Holte. Vokietijai artėjant prie Lamanšo, invazijos grės- 
mė buvo vis realesnė, ir Norfolko pakrantėse buvo įvesta visiška 
kovinė parengtis. 

Gegužės pabaigoje prasidėjo Diunkerko operacija“. Olivi- 
ja vakarais Armijos merginų kotedžuose prilipusi prie radijo 
klausydavosi žinių. Toje operacijoje dalyvavo dviejų mergaičių - 
Bridžės ir Merės - vaikinai. Po dviejų dienų pranešėjas paskel- 
bė, kad Diunkerkas evakuotas ir britų pajėgos išstumtos. Nutilo 
juokai ir sąmojai, visi dvaro gyventojai užgniaužę kvapą laukė, 
kuo viskas baigsis. 

Kai naujasis ministras pirmininkas Vinstonas Čerčilis naktį 
per radiją tautai pranešė, kad Diunkerko pakrantėse ir uostuose 
išgelbėta 338 000 vyrų, ši žinia buvo sutikta su džiaugsmo ašaro- 
mis. Nors visi suprato, kad tai buvo baisus pralaimėjimas. 

— Meldžiu, kad tarp jų būtų Čarlis, - Olivijai ant peties rau- 
dojo Merė. - Viską atiduočiau, kad tik jis būtų gyvas ir sveikas. 

Olivija nusprendė pavaišinti merginas, kad pakeltų joms 
nuotaiką, ir parūpino du ąsočius sidro atšvęsti kartu. Elsė, likusi 
be Bilo, labai susidraugavo su Mere ir kartu su armijos mergino- 
mis kaip neoficiali jų vedlė surengė išvyką į Kromerį. 

Kartą Olivija pamatė tykiai kamputyje užsiglaudusią Elsę. 
Priėjo prie jos. 

- Else, ko tokia nusiminusi? Kas atsitiko? 

- Iš tikrųjų tai nieko, mis Olivija. Sėdžiu, klausau radijo ir 
galvoju, kad greitai klausysiu tokių žinių apie Bilą ir jūsų Harį. 
Kaip ištversiu, kai jis išeis kariauti, neįsivaizduoju, - Elsė nusi- 
braukė ašarą. 

Olivija ją apkabino. 

- Stenkis ramintis, Else, - guodė ją, graužiama sąžinės, kad 
jos pačios vyro išėjimas į karą mažai jaudina. - Haris sako, kad 
Bilas - bene geriausias kareivis jo batalione, o man į ausį kažkas 


* Vokiečių apsuptų britų ir belgų karių evakuacija laivais iš Diunkerko uosto Flandrijoje į Didžiąją 
Britaniją 1940 m. gegužės 26-birželio 4 d. Vokiečiams liko sąjungininkų karinė technika. 

pakuždėjo, kad jį ruošiasi pakelti į seržantus, tik... - Olivija pri- 
dėjo pirštą prie lūpų, - niekam nesakyk, kad prasitariau. 

Elsė nušvito. 

— O! Tikrai, mis Olivija? Jei taip, tą dieną didžiuosiuosi kaip 
niekada gyvenime, - laiminga pareiškė. 

Birželio vidury, pabudusi skaisčiais žiedais apsipylusio Vorton 
Parko rūmuose, Olivija per radiją išgirdo, kad Prancūzija kapi- 
tuliavo prieš Vokietiją. 

Hitleris pasirodė Paryžiuje apžiūrėti naujojo savo trofėjaus, 
ir ji mąstė, kiek dar liko iki mūšio už Britaniją pradžios, kaip šį 
rytą radijo bangomis pranešė misteris Čerčilis. 

Eidama į daržą parsinešti vaisių ir daržovių dvaro žmonėms 
šiandien pamaitinti, ji bergždžiai bandė įsivaizduoti, kad mirties 
ir naikinimo šėlsmas, kurį su merginomis matė kino kronikoje, 
gali įsisukti ir į Angliją. Įėjusi į virtuvę su dviem sunkiomis pin- 
tinėmis daržo ir sodo gėrybių, virtuvėje rado išvargusį, nusika- 
mavusį Harį, jis sėdėjo prie stalo su arbatos puodeliu. 

— Sveika, brangioji, - nusišypsojo pavargęs. - Spėk, ką pasa- 
kysiu. Gavau laisvadienį. 

— Mat kaip! - Olivija ir toliau krovė iš pintinės daržoves. Per- 
spektyva matyti Harį namie mažai ją džiugino; greičiau priešin- 
gai. - Neabejoju - nieko daugiau nenori, tik į lovą ir miego. 

- Šiaip pamaniau, kad galėtume ta diena pasinaudoti ir kur 
nors kartu pasivažinėti. O ką, jei paiškylautume paplūdimyje? 

Virėja misis Dženks, teliūškuodama rankas kriauklėje, nusi- 
šypsojo ir tarė: 

- Žinoma, ponaiti Hari, išsivežkit kur nors žmoną. Kiek 
matau, ant savo pečių ji jau kelias savaites visus namus velka. 

Pasistenkit, kad kuo geriau pailsėtų, - ji susižavėjusi pažvelgė į 
Oliviją. - Gavote gerą žmoną. Sakau jums, tiesiog nuostabią. Ir 
ne tik aš taip manau, - pridūrė dėl visiško tikrumo. 

Olivija nukaito klausydamasi pagyrimų ir ėmė karštligiškai 
mąstyti, kokios priežasties nusitvėrus atmesti pasiūlymą. 

— Bet aš ruošiausi nuvežti mergaitėms sumuštinių ir... 

— Na jau! Tiek tai jau aš padarysiu, misis Kroford, o jūs pa- 
būkite šiandien su vyru. 

Supratusi, kad neturi kur dėtis, Olivija pasidavė. 

- Lipu į viršų ko nors apsivilkti vietoj šitų kelnių. 

— Lauksiu tavęs po dešimties minučių automobilyje, bran- 
gioji, - pavymui šūktelėjo Haris. 


— O Dieve, kokia laimė, kad ištrūkau kelioms valandoms, - 
išpūtė orą Haris mašinai pajudėjus. - Žavinga diena, misis 
Dženks į bagažinę prikrovė visokių gėrybių. Man rodos, važiuo- 
kim į Holkamą. Kiek žinau, tai vienintelis paplūdimys, nesu- 
bjaurotas spygliuotomis vielomis ir aerostatais, - jis klausiamai 

Olivija be žodžių linktelėjo. 

Jie pasistatė automobilį kelios minutės kelio pėsčiomis iki 
paplūdimio ir pasuko į kopas. Haris nešė pintinę su užkandžiais. 
Paplūdimyje nebuvo nė gyvos dvasios. Haris kaip ilgas išsitiesė 
ant smėlio, atvirto ant nugaros ir užsimerkė prieš saulę. 

-- Kokia šventė! - tarė jis. - Čia tai gyvenimas! Galima net 
įsivaizduoti, kad karas - tik baisus praėjusios nakties sapnas. 

Olivija atsisėdo per kelis žingsnius nuo jo. Nieko neatsakė. 
Žvelgė į jūrą ir nieko daugiau nenorėjo, tik kad ši diena kuo grei- 
čiau baigtųsi. Atsigręžusi pamatė, kad jis žiūri į ją. 

— Eime prie vandens? - pakvietė jis. 

— Eime, jei nori. 

Jie pakilo ir kartu nuėjo ten, kur bangos laižė smėlį. 

— Negaliu atsižavėti, Olivija, kaip tu tvarkaisi namuose. Ne- 
įsivaizduoju, kas būtų buvę, jei mama būtų likusi viena. Jos svei- 
kata silpna, ji taip greitai nuleidžia rankas. Matau, kad tu laikai 
visus keturis kampus. 

— Man patinka, - prisipažino ji. - Labai gerai, kad turiu kuo 
užsiimti. 

— Tu tikras talentas, visas Vorton Parkas tave dievina, - jis 
švelniai nusišypsojo. - Kaip ir aš. 

- Ak, Hari, - suirzo Olivija. - Čia juk nėra prieš ką apsime- 
tinėti. 

Jie žingsniavo tylomis. Prie pat kranto Haris sustojo ir atsi- 
suko į ją. 

— Olivija, aš... aš labai daug mąsčiau apie tai, kaip mes susi- 
tikom. Apie viską iki to laiko, kai... tai atsitiko. Atsimenu, kaip 
galvodavau, kad tu nuostabiausia mergaitė, kurią man teko laimė 
sutikti. Ne tuščia kvailutė kaip daugybė moterų, kurias pažinojau 
iki tol, o protinga, garbinga mergina. Manau, ir aš tau tada patikau. 

- Žinoma, Hari, - tyliai pritarė Olivija. 

— Pameni, kaip vienas kitą erzindavom ir darydavomės juo- 
kus? 

— Pamenu... 

- Ir gal, - skubiai pridėjo jis, - tau ne kartą sakiau, kad tu 
gražiausia mergina, kokią esu regėjęs. 

Olivija rūškanai papurtė galvą. 

- Maldauju, liaukis, Hari! Suprantu, ko sieki. Tik per vėlai! 

— Brangioji, būčiau neapsakomai laimingas, jei, nepaisant 
nieko, dar galėtume kada nors būti kartu, - juk galiu tau viską 
paaiškinti! Olivija, - meldė Haris, - galų gale turiu paaiškinti, 
kas man buvo. Atsisėdam, gerai? 

Olivija, matydama jo akyse neviltį, atlyžo. 

— Na ką, neįsivaizduoju, kas gali pasikeisti, bet, jei jau nori, 
klausau tavęs. 

Abu atsisėdo ant smėlio. 

— Noriu tau papasakoti viską nuo pradžių. Suprantu, kad, 
kaip sakai, gali niekas nepasikeisti, bet tu nusipelnai bent jau ži- 
noti, kas yra. 

— Pakaks, Hari, pasakok. 

— Gerai. Prisiekiu, tikrai nesitikiu tavo užuojautos. Tai bus 
tik sąžiningas pasiaiškinimas. Tai va, - buvo matyti, kaip Haris 
stengiasi susitelkti, - tą vakarą mėginau tau aiškinti, kad ber- 
niukai, suvežti į internatinę mokyklą, - turiu pasakyti, tai Žiau- 
ri vieta besiformuojančiai asmenybei, - iš vienatvės ir nevilties 
kartais pradeda aistringai dievinti savo draugą. 

Olivija nevalingai krūptelėjo. 

Haris kalbėjo toliau: 

— Aš žiauriai ilgėjausi namų ir motinos. Labai susidraugavau 
su vienu bendramoksliu, mes pasidarėm labai artimi. Leisk pri- 
durti, kad jokio fizinio artumo nebuvo. Bet šita draugystė mano 
gyvenime buvo panašiausia į intymų bendravimą. Jis buvo prie 
manęs prisirišęs, Olivija, globojo mane. Ir nemeluosiu, anuomet 
kartais svarstydavau, ar tik jo neįsimylėjau. Dėl to visą paaug- 
lystę savęs klausiau, o gal aš iš tikro, kaip tu kartą tiesiai ištarei, 
homoseksualus. 
rėjo ką pasakyti. Haris kalbėjo toliau. 

- Žinoma, Sandherste mano būsena nepagerėjo. Kaip supran- 
ti, nesu kareivis iš prigimties, ir iš tikrųjų pradėjau manyti, kad 
mano nekaringumas, neagresyvumas kartu su polinkiu į muzi- 
ką rodo vyriškumo stoką. Kai pirmąkart tave pamačiau, turiu 
prisipažinti, visiškai sutrikau. Nedaug reikalų buvau turėjęs su 

moterimis, nėra ko nė kalbėti apie artimą bendravimą. Jei atvi- 
rai, jos mane mirtinai gąsdino. Nesupratau, ko jos iš manęs nori, 
ką daryti, kad jas užganėdinčiau. O paskui... - Haris atsiduso. - 
Per Penelopės pokylį susipažinau su Arčiu. Man jis pasirodė 
toks panašus į mane - toks pat jausmingumas, meilė menui... ir, 
žinoma, iškart supratau, kad jis homoseksualus. Jis labai piršosi 
į draugus ir aš porą kartų buvau nuvažiavęs į Londoną su juo 
susitikti. 

— Kartą mačiau, kai buvai Londone, - įsiterpė Olivija. - Vie- 
ną vėlų vakarą ėjau į „Ricą. Tu išėjai iš klubo, nulipai laiptais ir 
nužingsniavai tolyn. 

Haris linktelėjo. 

— Taip, buvau ten. Arčis supažindino mane su kai kuriais 
savo draugais. Nuo pat pradžių jam atrodė savaime aišku, kad 
aš vienas iš jų. Ko tik jis nedarė, kad mane tuo įtikintų. - Haris 
nunarino galvą. - Atvažiavęs į mūsų vestuves, mėgino atkalbėti 
nuo vedybų, įtikinėjo, kad tai baisi klaida. Ir, tiesą sakant, Olivija, 
tą dieną buvau toks suglumęs, kad nesižinojau, ką galvoti. Arčis 
prikimšo man į galvą siaubo pasakų, prigąsdino, kad vestuvių 
naktį aš neįstengsiu atlikti vyro priedermių. - Jis pažvelgė Olivi- 
jai į akis. - Aš taip bijojau, kad jo žodžiai išsipildys. O Viešpatie, 
Olivija! Patikėk, kai dabar kalbu, jaučiu žvėrišką kaltę dėl to, kaip 
praėjo ta naktis. Aš tiesiog buvau mirtinai įsigąsdinęs. 

Kad ir kaip buvo nusistačiusi netikėti Hario žodžiais, žiūrė- 
dama į susirūpinusias, liūdnas jo akis Olivija buvo priversta pri- 
pažinti, jog tai išties doro žmogaus žvilgsnis. Jei tai, ką jis sako, 
netiesa, tada jis - genialus melagis. 

— Tą naktį, - Haris pasakojo toliau ir jau artėjo prie pabai- 
gos, - kai palikau tave miegamajame su Else, nuėjau į biblioteką 
dėl drąsos truktelti brendžio. Mane susirado Arčis ir pasakė, kad 
mylėjo ir myli mane. Liepiau jam nešdintis - buvau piktas ir bai- 

siai suglumęs. - Haris atsiduso. - Kol tu manęs laukei miega- 
majame ir stebėjaisi, kur mane velnias nujojo, aš klaidžiojau po 
parką nusitvėręs brendžio butelį. Tokia tat tiesa, mano brangioji, 
prisiekiu motinos gyvybe. 

- Suprantu, - neįstengdama pakelti į jį akių, Olivija leido pro 
pirštus švelnias smiltis. 

— Kaip pameni, Arčis vėl pasirodė po trijų savaičių, per Ka- 
lėdas. Mano sutrikimas buvo pasiekęs viršūnę, visiškai nebema- 
čiau išeities iš padėties. Žiūrėdavau į tave ir regėjau tavo grakš- 
tumą, švelnumą, grožį, o kartu - tavo sielos sąmyšį ir kančią, 
kurią tau sukėliau. 

— Tai tu supratai, kad blogai darai? - pertarė jį Olivija. - Ar 
bent jau blogai, kad nieko nedarai? 

- Žinoma, supratau, brangioji! Tik neišmaniau, kaip taisyti 
padėtį. Tą vakarą, kai mane užklupai, ką tik buvau Arčiui pareiš- 
kęs, kad dingtų man iš akių ir nebesirodytų, kad įsitikinau, kaip 
tave myliu ir noriu tau būti tikras vyras. Jis persiuto, stvėrė mane 
ir įsisegė į lūpas. 

— Kiek mačiau, nelabai priešinaisi, - pataisė jį Olivija. 

— Jei būtum palaukusi nors kelias sekundes, būtum pama- 
čiusi, kaip bandžiau ištrūkti iš jo gniaužtų - jis mane tiesiog 
smaugė. - Hario akyse sužibo ašaros. - Aš jo nekenčiau! Jaučiau- 
si šlykščiai, buvo pasikėsinta į mano prigimtį, nes - nori tikėk, 
nori ne - aš esu vyras! 
kad geriausia patylėti, kol pati supras, ką nori jam pasakyti. 

Haris atgavo savitvardą. Paėmė jos ranką, stipriai suspaudė 
ir pasilenkė, kad jų akys susitiktų. 

— O svarbiausia, mano brangioji, norėjau tau pasakyti, kad 
per šiuos kelis mėnesius ne dienomis, o valandomis augo ne tik 
mano susižavėjimas tavimi ir pagarba tau, bet ir - o taip! - mano 

meilė. Aš nebedvejoju, kas esu, joks Arčis man nebešnypščia į 
ausį, mano kūnas sako, ko jis geidžia. Olivija, suprantu - galbūt 
manim šlykštiesi, bet turiu pagaliau tau pasakyti, kad geidžiu 
tavęs. Kaip kiekvienas normalus vyras geistų tokios žavingos 
Žmonos. 

Jis ištiesė kitą ranką ir švelniai perbraukė jai per skruostą. Ji 
nekrūptelėjo. 

— Kokia tu nuostabi gražuolė, - švelniai ištarė. - Aš baisiai 
gailiuosi... 

— Ak, Hari, aš... - ji iš sumišimo visa krūtine atsiduso, o jis 
tebeglostė jai skruostą. Pati išsigando pajutusi, kaip jai tapo gera 
ir ramu. - Jau maniau, kad viskas žlugo, - sukuždėjo. 

Haris prisislinko arčiau ir apkabino ją per pečius. 

- Žinau, mylima mergyt. Suprantu, kaip tave kankinau ir 
kad niekada šito nebeatitaisysiu. Bet, jei galėtum man atleisti, 
Olivija, ir paskutinį kartą leistum pasitaisyti, aš iš visos širdies 
pamėginčiau, - maldavo jis. - Prisiekiu viskuo, kas man bran- 
giausia, kad tavęs neapvilsiu. 

Jai iš akių nevaldomu srautu pasipylė ašaros ir ji įsikniaubė 
Hariui į krūtinę. Jis abiem rankomis stipriai ją apkabino. 

— Olivija, kokia tu stipri, drąsi ir graži. Ne žmona, o svajonė! 
Aš Žinau, man beprotiškai pasisekė, ir viską padarysiu, kad tavęs 
neprarasčiau. 

— Ak, Hari, aš tave taip mylėjau. Visa bėda - kaip man da- 
bar patikėti, kad tikrai mane myli, o ne gelbėji savo kailį? Kaip 
patikėti? 

- Ogi taip, mylimoji, - kalbėjo jis glostydamas jai plaukus, - 
kad, kaip pati matai, aš tiesiog fiziškai negaliu nuslėpti tiesos. 

Olivija įstengė sukikenti. 

— Kurgi ne. O aš jau prieš vestuves mačiau, kad kažkas ne- 
gerai. 

— Ne tas žodis! Pati matai - man ant kaktos parašyta, ką jau- 
čiu, niekada nemokėjau slėpti. Olivija, nežinau, kiek dar liko 
laiko iki mane išsiųs į užjūrį. Geriausiu atveju pora mėnesių, 
blogiausiu - kelios dienos. Nenoriu tavęs spausti, bet nenoriu ir 
kad liktų, kaip yra. Plyšta širdis pagalvojus, kad sugrioviau tau 
gyvenimą, - net jei negrįšiu, tu gali nebetikėti jokiu kitu vyru, 
tiek prisikentėjusi dėl manęs. 

Jo žodžiai pamažu ėmė skverbtis Olivijai į sąmonę ir ji pra- 
dėjo suprasti, ką jis sako. 

— Net jei dabar ar po kelių dienų pasakysi, kad negali man at- 
leisti, bent žinosiu, kad teisingai padariau tau papasakojęs tiesą. Ir, 
kad ir ką galvojai ar galvoji, myliu tave, brangioji - myliu iš tiesų. 

Dabar atėjo Hario eilė apsiverkti ir Olivija nesipriešino, kai 
jis ašarodamas padėjo galvą jai ant kelių ir išsitarė, ką jaučia ar- 
tėjant neišvengiamam išsiuntimui už jūrų marių. 

— Turėsiu įkvėpti savo vyrukus pasakėlėmis apie pasiauko- 
jimą už draugus, apie tai, kad kova - tai toks smagus pokštas, 
bet aš juk žinau, kas iš tiesų yra karas. Ir bijau ne mirties, o to, 
kad ji gali ištikti kiekvieną sekundę. Gerai, jei būsi ištaškytas ir 
nespėsi nė mirktelti. O jei agonija truks dienų dienas? Na, šiaip 
ar taip — vienas galas, dar viena pavardė antkapyje. Mane tai 
gąsdina, Olivija. Velniškai pavargau rodytis kitiems drąsuoliu. 

Išsekus jo ašaroms, Olivija pasiūlė grįžti į kopas ir užvalgyti, 
ko buvo pasiėmę. Misis Dženks, be kita ko, buvo įdėjusi ir butelį 
vyno iš Adrijenės prancūziškųjų vynuogynų. Haris jį atkimšo ir 
padavė taurę Olivijai. 

— Tik negerk į mano sveikatą. Dabar kiekvienam palinkėčiau 
vištakumo, plokščiapėdystės ar astmos, - jis nusišypsojo. - Tur- 
būt aš bailys. 

— Tai aišku, kad ne, Hari, - tu tik pasakei, ką visi jaučia tokio- 
mis aplinkybėmis, tik apie tai nekalba. 

— Myliu tave, Olivija. - Tie žodžiai jo lūpose skambėjo visiš- 
kai natūraliai. - Tik ar patikėsi manim? 

Ji ilgai nieko nesakė, ieškodama jo akyse, ar tai tiesa. Ir labai 
nustebo radusi patvirtinimą. 

Galiausiai ištarė: 

— Tikiu, Hari, tikiu. 

Sautvoldas 


Matau, kaip už lango it putlūs nuodėmingi angelai šoka snaigės. 
Jos tupia ant Elsės lauko žibintų ir jie vienas po kito įsijungia, 
apšviesdami krintančius sniego kąsnius, Elsės ką tik papasakotai 
istorijai teikiančius siurrealistinį foną. 

Tegu ta sena istorija mažai su manim susijusi ir nežinau, kuo 
ji šiandien gali būti svarbi, bet kažkodėl ji mane apramino. Klau- 
sydamasi, kaip kiti, o su jais - ir mano močiutė - drebėjo bijoda- 
mi netekti mylimųjų, kokios painios gyvenimo linijos pynėsi tarp 
Vorton Parko sieny, mačiau, kad ne aš viena kenčiu. 

Gal tik tas skirtumas, kad mane nelaimė užgriuvo be jokių 
perspėjimų, likau viena staiga ištuštėjusiame krante, nespėjusi pa- 
taisyti, kas buvo blogai, susitaikyti, paskutinįkart pasakyti, kaip 
juos myliu, ir atsisveikinti... 

Nebuvo jokių nuojautų nei pasiruošimų. Ir, kitaip nei moterys, 
išlydėjusios vyrus į karą ir guodusios viena kitą dėl bendros širdgė- 
los, aš neturėjau su kuo ja pasidalyti. 

Jaučiausi viena. 

Pasaulis aplink mane sukosi toliau, lyg nieko nebūtų įvykę. 
Dvi gyvybės išnyko kaip dūmas be jokių Atminimo dienų*. Liko 
tik sielvartinga žmonos ir motinos vienatvė. 

* Lapkričio 11-oji - Atminimo diena (Remembrance Day), dar vadinama Paliaubų arba Raudo- 


nųjų aguonų diena, skirta Pirmojo pasaulinio karo aukų atminimui. Tą dieną 1918 m. paskelbtos 
sąjungininkų paliaubos su Vokietija laikomos Pirmojo pasaulinio karo pabaiga. 

O vis dėlto... Man neteko ištverti karo baisumų, o mano ber- 
niukams - patirti to siaubo, kurį pažino vargšas Haris Krofordas 
ar senelis Bilas, žengdami į mirties nasrus. Ir jei mano vargšai 
berniukai kankinosi, bent galiu viltis, kad jų buvo pasigailėta ir 
kančios buvo neilgos. 

Kažkas man yra sakęs, kad mirtis - toks pat natūralus reiš- 
kinys kaip ir gimimas, abu jie yra neatskiriama žmogaus laimės 
ir kančios rato dalis. Ji neaplenks nė vieno, ir mūsų neįgalumas 
suvokti savo ir ty, kuriuos mylime, mirtingumą - taip pat neatski- 
riamas žmogaus būvio ypatumas. 

Kaip ir kokiu keliu ateitų mirtis, pasilikusiems ji liks nesuvo- 
kiama. 


Džulija pasipurtė kratydamasi verksmingų minčių. 

- Ir kas gi buvo toliau, močiute? 

— Na ką, Olivija iš Holkamo paplūdimio grįžo lyg iš naujo gi- 
musi. Ji vėl pradėjo juoktis, šypsotis... lyg saulutė, išlindusi iš už 
debesies, - pasakojo prisiminimus Elsė. - Buvo matyti - abudu 
švyti laime. Grįžęs namo, Haris jau niekada nėjo miegoti į savo 
persirengimo kambarį. Matydavau, kaip jie susikibę rankomis 
vaikšto po parką. Atrodė kaip visos jaunos ir įsimylėjusios po- 
ros. Žinoma, jų laimė truko neilgai, tačiau jie turėjo bent kelias 
savaites. Ir kai Haris kartu su Bilu išplaukė į užjūrius, Olivija jau 
laukėsi. 

Džulija kilstelėjo antakį. 

— Mat kaip. Vadinasi, jis nebuvo gėjus? 

Elsė atsiduso ir liūdnai papurtė galvą. 

- Ne, Džulija, guldau galvą, ypač jei turėsime omenyje, kas 
nutiko paskui. Olivijai gal net būtų buvę geriau, jei jis būtų toks 
buvęs - gal reikalai nebūtų taip tragiškai susiklostę. 

- Ką tu kalbi, močiute? - nustebo Džulija. - Juk jų istorija 
baigėsi laimingai? 

- Ak, Džulija, - Elsė pakėlė į ją meilias akis, - ne viskas gyve- 
nime būna taip, kaip norėtume, ir tu puikiai tą žinai. Viskas, ką 
galime, - tai laukti laimės akimirkų ir mokėti jomis pasidžiaugti, 
kol galime. Oliviją su Hariu jos vis dėlto aplankė, nors ir trum- 
pai, - Elsė nusižiovavo. - Atleisk, pavargau bepasakodama. Tu- 
riu bent kiek prigulti. 

— Žinoma, taip ir padaryk. Gal tau paruošti kokio karštimo? - 
pasiūlė Džulija Elsei pakilus nuo sofos ir išjungus dujinį židinį. 

— Būtų neblogai. Spintelėje yra kakavos, - per koridoriuką 
sukdama į savo miegamąjį, Elsė mostelėjo virtuvės pusėn. 

— Atnešiu tau į lovą, - Džulija išsekė paskui ją iš svetainės. 

Išvirusi kakavos, nunešė Elsei į miegamąjį, kur ši buvo įsitai- 
siusi po rausvu atlasiniu apklotu. 

- Ačiū, vaikeli, - Elsė padėkojo Džulijai, kai ši padėjo kaka- 
vos puodelį ant staliuko šalia lovos. - Dabar jau retai kas man 
atneša prieš miegą karštimo į lovą. 

Džulija pasilenkė pabučiuoti Elsės į kaktą. 

— Labanakt, močiute, ačiū už pasakojimą. 

- Deja, tai tik pasakojimo pradžia. Bet mes galėsime tęsti rytoj. 
Už sienos tau paklota lova. Saldžių sapnų, vaikeliuk, ramių blusų. 

Džulija iš Elsės miegamojo nustyrino į gretimą kambarį. Nu- 
sirengė ir palindo po gėlėta pūkine antklode neužtraukusi užuo- 
laidų, kad matytų, kaip sninga. Gėrėjosi šiuo reginiu, jo tyluma 
ir ramybe. 

Ksavjė augo Maskvoje, ir sniegas jam buvo tas pat, kas lietus 
Norfolke - kasdienis įkyrėjęs reiškinys. Kartą buvo ją ten nusive- 
žęs... Džulija apsivertė ant šono ir pasistengė nuvyti šias mintis. 

Ji dar neturėjo jėgų grįžti į praeitį. 

Džuliją pažadino čirškinamo kumpio kvapas. Ant staliuko prie 
dešimt. Atvirtusi ant pagalvių pratisai atsiduso negalėdama pa- 
tikėti, kad miegojo iki tokio vėlyvo meto. Ir išmiegojo visą naktį. 

Pasigirdo beldimas į duris. 

— Prašom! 

Elsė žvilgtelėjo pro durų plyšį. 

— Labą rytą, vaikeli! Dešimt minučių, ir dideli stori angliški 
pusryčiai* bus gatavi. Ateik prie stalo, kai nusiprausi ir apsirengsi. 

Džulija, vis dar jausdama nepaaiškinamą nuovargį, klusniai 
atliko, kas buvo liepta, ir prie virtuvės stalo ėmė kirsti patieka- 
lus, apie kuriuos šiomis dienomis negalėdavo nė pagalvoti. Po 
penkių minučių lėkštė buvo tuščia ir Elsė jai įdėjo dar kumpio. 

— Tu gi visada mėgai per pusryčius sušveisti ką nors kepta, ar 
ne vaikuti? - nusišypsojo Džulijai. 

Ši pritarė močiutei: 

— Matyt, buvo kaltas Vorton Parko grynas oras. Pamenu, pas 
jus kimšdavau, net ausys linkdavo. 

— Mano galva, tas valgumas tau dabar nepakenktų, - Elsė 
žvilgtelėjo į laibutes Džulijos rankas. 

— Tiesą sakai, močiute, - patikėk, jau taisausi. 

Džulija, nukreipusi žvilgsnį nuo Elsės į lauką, pamatė, kad 
sniegas jau tirpsta. 

— Gal reikia važiuoti, jei kelias bus geras, - garsiai pasvarstė 
Džulija. 

— Gal ir taip, - Elsė susikaupusi plovė indus. 

— Ar tau nebūtų sunku daugiau papasakoti apie tai, ką vakar 
girdėjau? 

Elsės muilinos rankos minutėlę liovėsi darbuotis. 


* Sotūs angliški pusryčiai (Full English Breakfast), kurių pagrindinis patiekalas - kiaušinienė su 
kumpiu, paprastai valgomi šventadieniais. 

— Na, tiesą sakant, mažumėlę nusikamavau porindama. Gal 
atvažiuotum kitąkart ir tada papasakočiau, kas buvo toliau? 

— Aišku, atvažiuosiu. Tik pasakyk, močiut, kas nutiko vaikui, 
kuris gimė Olivijai, kai Haris išėjo į karą. 

Muilinos rankos pamiršo savo darbą. 

— Penktą mėnesį ji, vargšė, persileido. Kūdikis ką tik buvo 
pradėjęs spurdėti. Jai širdis pasruvo krauju. Vis zirzdavau, kad 
nesiplėšytų prie darbų, bet ji neklausė. Jos malonybė Adrijenė 
Hariui išėjus kariauti visiškai sugniužo, ir Olivija kaip liūtė kibo 
į dvaro reikalus. Būna, kad vos vaikeliui išvydus šį pasaulį mo- 
terys eina į laukus darbuotis, betgi Olivija, kad ir kokia stipri, 
buvo gležna dama. Žinau, tas kūdikis jai buvo viskas. Tai buvo 
jų visų taip trokštamas Vorton Parko įpėdinis. 

— Bet kai Haris grįžo iš karo, Olivijai buvo tik dvidešimt ke- 
leri, tad ji turėjo marias laiko susilaukti kito vaiko. 

Elsė atsisuko nuo kriauklės ir pažvelgė anūkei tiesiai į veidą. 
Ir papurtė galvą. 

— Atleisk, vaikeli, šitą klausimą paliksim kitam kartui. 

— Aišku, gerai, - Džulijai smilktelėjo sąžinės priekaištas, kad 
per daug ją tardo. 

- Jei gali, palik man tą dienoraštį. Aš jo niekada neskaičiau, — 
sukrutino lūpas Elsė. 

— Jis tau labiausiai ir priklauso, imk. 

— Tai ne visai tiesa, mažute... - Elsės balsas pritilo ir Džulija 
matė, kaip ji stengiasi susiimti. - Bet atidedam kitam kartui, gerai? 
Na, ką, vaike mano, tau turbūt metas į kelią. Atnešiu tavo paltą. 

Stovėdama tarpduryje Elsė žiūrėjo, kaip Džulija atbulom vai- 
ruoja automobilį iš kiemo. Žvaliai mojo, kol mašina ėmė riedėti 
greičiau ir galiausiai dingo iš akių. Elsė užtrenkė duris ir grįžo į 
svetainę. Paėmė nuo staliuko dienoraštį. Žiūrėjo į jį, laikydama 
tarp delnų, sudėjusi rankas tarsi maldai. 

— Ak, Bilai, - sukuždėjo. - O, kad būtum šalia ir pasakytum, 
ką daryti. Tiesiog nežinau, ką jai sakyti. 

Klestelėjo į krėslą ir pasidėjo dienoraštį ant kelių. Atvertė ir 
ėmė skaityti. 


Pakeliui namo Džulija ėmė jaustis vis prasčiau. Prie pat namų 
pradėjo mausti visą kūną ir skelti galvą. Pastačiusi automobilį 
nukėblino prie laukujų durų ir įslinkusi vidun krito ant sofos. 
Pajuto, kad namai šalti kaip ledainė - reikėjo įjungti šildytuvus 
visu pajėgumu ir pakurti židinį. Nei tam, nei tam neturėjo jėgų. 
Galiausiai iš paskutiniųjų užkopė laiptais, vildamasi, kad pagu- 
lėjusi kiek atsigaus, ir vonios spintelėje susirado paracetamolio. 
Užgėrė tabletę užsistovėjusiu vandeniu, paliktu ant staliuko prie 
lovos, ir krito į patalą. 

Naktį Džuliją kamavo į haliucinacijas panašūs sapnai ir bai- 
sus karščiavimas. Atsibudusi vargiai susivokė, kur esanti - Pran- 
cūzijoje, Maskvoje ar Vorton Parke, senelio Bilo šiltnamyje... 

Buvo taip silpna, kad įstengė tik nusvirduliuoti į vonią atsi- 
gerti vandens, kad numalšintų deginantį troškulį, - šis Žygis taip 
ją nualsino, kad atgal į lovą turėjo šliaužte šliaužti. 

Kažkur sąmonės kertelėje blankiai švystelėjo mintis paskam- 
binti Alisijai ar tėvui ir pasiprašyti pagalbos, bet per sapnus jai 
rodėsi, kad niekaip negali rasti mobiliojo. Arba pagaliau jį su- 
grabaliojusi paleidžia iš rankų ir telefonas krinta į gilią prarają. 
O šalia matė Ksavjė - taip, tai buvo jis! Nejaugi... 

— Džulija, Džulija! Pabusk! 

Ji pajuto kažkieno ranką atsargiai ją purtant ir atsimerkė. 
Vaizdas liejosi, kažkieno veidą prieš akis matė tarsi pro rūką, 
nors balsas atrodė pažįstamas. 

- Džulija, kas tau? Būk gera, pasakyk ką nors! - ragino balsas. 

Džulija susitelkė ir pamatė, kad šalia stovi vyriškis. 

— Kitai... 

— Ačiū Dievui! - pasakė su palengvėjimu. - Pagaliau paži- 
nai mane, Džulija, sakyk, gal ko išgėrei? Pasakyk, ko, tai labai 
svarbu. 

Džulija užsimerkė pajutusi, kad gali vėl nualpti, ir vargais 
negalais papurtė galvą. 

— Ne... nieko negėriau... tik... baisiai jaučiuosi... labai karšta... 

Jai prie kaktos prigludo vėsi ranka. 

— O Dieve, tu gi visa degi. Kada apsirgai? 

— Vakar, - išlemeno Džulija, - staiga... pasidarė labai bloga. 

— Ką nors skauda? 

- Viską... galva svaigsta... šuniškai jaučiuosi... 

- Viskas aišku, - Kitas iš kišenės išsitraukė mobilųjį. - Aišku 
kaip dieną - gripas, bet dėl visa ko pakviesiu daktarą. 

— Tai kad nereikia... nesirūpink... aš... - Džulija neužbaigė 
sakinio. Buvo per silpna ginčytis. 

Po pusvalandžio apžiūrėti Džulijos atvyko pagyvenęs gydy- 
tojas. 

— Ką gi, mieloji, lordas Krofordas visiškai teisingai nustatė — 
jus surietė bjaurus gripas. Nusileisiu žemyn su juo pakalbėti, - 
gydytojas įsidėjo termometrą į portfelį. - Kai įleido mane pro 
duris, atrodė labai sunerimęs. 

Kitas kaip susirūpinusi sergančio vaiko motina matavo žings- 
niais svetainę. 

— Nieko labai baisaus, lorde Krofordai. Kaip ir spėjote, gri- 
pas, bet jaunoji ledi stipriai karščiuoja. Ar kas nors gali pabūti 
su ja ir paslaugyti? Negalima jos vienos palikti, kol nenukris 
temperatūra. 

— Ji turi seserį. Susisieksiu su ja. Kiek suprantu, gydymas 
įprastas - kas dvi valandas paracetamolis, o jei temperatūra ne- 

norės kristi, teks prisiminti seną gerą būdą ir braukyti kempi- 
ne, suvilgyta drungnu vandeniu, - kalbėjo Kitas. - Na, ir girdyti 
skysčių kiek telpa. 

- Visiškai teisingai, - nužvelgė jį daktaras. - Bene ragavote 
medicinos mokslų, lorde Krofordai? 

— Šiek tiek, - pripažino Kitas. - Dėkoju, kad greitai atvy- 
kote. 

- Su mielu noru, lorde Krofordai. Labai mėgau velionę ledi 
Kroford. Gaila, kad ji mus paliko, bet gal tai ir į gera. Į gyvenimo 
pabaigą ji turėjo nedaug džiaugsmo. 

- Išties nedaug, - neprieštaravo Kitas, staiga nesmagiai pasi- 
jutęs, kad nepasivargino atvykti į jos laidotuves. 

- Ką gi, palieku ligonę patikimose rankose. Likit sveiki, lorde 
Krofordai. 


Pagaliau visiškai atsipeikėjusi, Džulija nesusivokė, kiek praėjo 
laiko, kol sirgo. Suprato tik tiek, kad jai truputį pagerėjo - akyse 
nebesidvejino ir mažiau maudė visus raumenis. Panorusi nusi- 
maudyti vonioje, drebančia ranka nusitraukė apklotą ir nuleido 
kojas ant grindų. Šiaip taip atsistojo ir vos pamėginusi žengti vo- 
nios durų link pajuto didžiulį silpnumą ir susmuko ant kilimo. 

Ant laiptų pasigirdo žingsniai ir beldimas į duris. 

— Džulija! Kas nutiko? 

Besiveriančios durys įsirėmė į Džulijos sulenktą kelį ir ji vos 
įstengė pakrutinti bejėgius kūno narius, kad Kitas galėtų įeiti. 

- Po paraliais, ką čia prasimanei? - paklausė braukdamas jai 
ranka per kaktą. 

- Norėjau nueiti į vonią, - sumurmėjo susigėdusi. 

- Nnn-taip... Na, bent jau, atrodo, nebeturi karščio. Nagi, 
keliamės. 

Džulijai neliko nieko kita, tik leisti Kitui pastatyti ją ant kojų 
ir ramstantis į jį kaip invalidei skersai nedidukę laiptinę vėžlinti 
į vonią. Kitas atidarė vonios kambario duris ir, pamaniusi, kad 
jis užsispirs pasilikti viduje, Džulija tarė: 

— Dabar jau bus gerai. 

— Palauksiu tavęs už durų - padėsiu suvaikščioti, kai išeisi. Ir 
neužsirakink, kad galėčiau įeiti, jei nualptum. 

— Gerai, ačiū tau, - sumurmėjo Džulija užsidarydama vo- 
nioje. 

Kai ji vėl pasirodė tarpduryje, Kitas, pirma pagarbiai pasi- 
šalinęs į miegamąjį, kaipmat išdygo šalia ir padėjo grįžti į lovą. 

Džulijai įsitaisius po patalais, Kitas atsisėdo ant lovos krašto 
ir įsižiūrėjo jai į veidą. 

— Daktaras Krofordas daro išvadą, kad jo pacientei krizė pra- 
ėjo, - jis nusišypsojo ir nuo staliuko paėmęs stiklinę pridėjo jai 
prie lūpų. - Prašau gerti, mis Forester. Čia daug gliukozės, ji pa- 
dės jums sustiprėti. 

Džulija sužiaukčiojo nuo saldumo. 

— Viau, - nusiviepė, - bjaurus daiktas. 

- Bet kur kas geriau už liukozadą. Bent daktaras taip sakė. 

Dėkinga jam Džulija vėl nuleido galvą ant pagalvės. 

— Kokia šiandien diena? 

— Manau, ketvirtadienis. Nes vakar buvo trečiadienis. 

Džulija abejingai Žioptelėjo. 

— Kitaip tariant, pragulėjau tris dienas? 

- Tikrai taip, mis Forester. Šūkaliojai, klejojai, daužeisi kaip 
pamišusi. Vieną naktį taip siautėjai, kad jau beveik norėjau tave 
vežti į psichiatrinę. 

Džulija nuraudo. 

— Oi, Kitai, labai atsiprašau. Ar buvai čia su manim visą laiką? 

— Nebijok, ne visai, - galantiškai ją nuramino. - Tik Alisija 

negalėjo ilgam atsitraukti nuo savo atžalų. Aišku, galėjau įkiš- 
ti tave į kaimo ligoninę pagulėti su nuprotėjusiais senukais, bet 
pagalvojau, kad būtų per Žiauru. 

— Oi, Kitai, - sudejavo Džulija, - tu gi turi kuo rūpintis, užuot 
žaidęs su manimi slaugę. 

— Po teisybei, man tai buvo puikus pretekstas kelias dienas 
ištrūkti iš Vorton Parko. Be to, prieš mesdamas mokslus Edin- 
burge baigiau pirmos pakopos medicinos studijas. Manau, tau 
bus ramiau, jei žinosi, kad buvai ne visiško diletanto rankose. 

— Labai ačiū... - Džulija pajuto, kaip apsunko akių vokai. Ji 
užsimerkė ir ėmė snūduriuoti. 

Kitas nusišypsojo, nubraukė jai nuo kaktos plaukų sruogą, 
pirštų galais nuėjo prie durų ir išeidamas tyliai jas uždarė. 

Į vakarą Džulija jau pajėgė atsisėsti lovoje ir iš puodelio gurkštel- 
ti Kito paduoto sultinio. 

— Neblogas, ką? - kalbino žiūrėdamas, kaip ji gurkšnoja. - 
Alisija atvežė, kai miegojai. Sakė, atvažiuos tavęs pažiūrėti, kai 
Maksas vakare grįš namo ir galės pabūti su vaikais. Ji labai dėl 
tavęs nerimavo. Kaip ir mes visi. 

— Būk geras, nebevark dėl manęs, tikrai gali grįžti namo, - it 
nusikaltusi įkalbinėjo Džulija. - Man jau daug geriau. 

— Ką? Ir praleisti progą pirmąkart per keturias dienas su ta- 
vim rišliai pasikalbėti? Na jau ne, - jis pakratė galvą. - Kaip sau 
nori, bet neatsikabinsiu, kol visai neatsistosi ant kojų, ir taip to- 
liau. 

Kažkas pabeldė į duris pirmame aukšte. 

- Alisija, - tarė Kitas. - Atsikelsi su ja pasimatyti? 

- Tai žinoma. Sakiau, man jau geriau. 

- Tvarkelė, - Kitas savo ilgomis kojomis dviem žingsniais 
pasiekė duris. - Matau, mūsų liga perėjo į bambėjimo stadiją, - 
jis pakėlė antakį. - Einu, įleisiu tavo seserį. 

Po akimirkos miegamojo tarpduryje pasirodė Alisija, jos 
dailiame veide buvo rūpestis. 

— Ačiū Dievui, Džulija, matau, sveiksti! Kaip mes dėl tavęs 
jaudinomės, - priėjusi prie lovos stipriai ją apkabino. - Kaip tu? 

- Geriau, - linktelėjo Džulija, - daug geriau. 

Alisija atsisėdusi ant lovos krašto suėmė Džulijos ranką. 

— Labai džiaugiuosi. Vargšiukė, taip sirgai. Man atrodo, nuo... 
to... sukrėtimo tau nusilpo imuninė sistema. 

— Gali būti, - sutiko Džulija, dėl išsekimo nelinkusi priešta- 
rauti. — Labai ačiū už sultinį. Kokia tu gera, kad atvežei. 

Alisija pakėlė antakius. 

— Ką tu kalbi, juk tai menkniekis. Va, Kitui tai tikrai gali pa- 
dėkoti. Jis nuostabus. Kai sužinojo, kad esu pririšta prie vaikų, 
pasisiūlė su tavim pabūti. Šioje dramoje aš buvau tik asistentė. 

— Mane užgrauš sąžinė, aš jums gyva bėda, - atsiduso Džuli- 
ja. - Toks bus mano antras vardas. 

— Būk gera, nepradėk, Džulija, - subarė Alisija. - Kas gi ty- 
čia serga? Mes visi mylim tave ir mielai tavim rūpinamės. O kai 
atsigausi, prašysiu papasakoti, ką iš močiutės išgirdai apie tą die- 
noraštį. 

Džulija linktelėjo ir pamanė, kad ta kelionė su Else Sautvolde 
į 1939 metų Vorton Parką, regis, buvo prieš šimtą metų. 

— Būtinai papasakosiu. Neįsivaizduoji, kaip įdomu. 

— Nekantriai lauksiu. Gal tau rytoj ką nors atvežti? Ko nors 
valgoma? - paklausė Alisija. 

— Nelabai, - Džulija papurtė galvą. - Bandysiu dar užvalgyti 
tavo sriubos. Gal paskui ir duonos pakramsnosiu. 

— Iškepsiu tau namie šviežios, - pritarė jai Alisija. - Kitui irgi 
reikia pasistiprinti. Rytoj užvažiuosiu. - Ji pasilenkė ir pabučia- 
vo Džuliją. - Kaip gera matyti, kad sveiksti, brangioji. Ir toliau 
taip daryk. 

— Stengsiuosi, - atsakė ši, geibiai modama Alisijai, išeinan- 
čiai iš kambario. 

Nulipusi laiptais, Alisija rado Kitą kraunantį malkas į židinį. 

— Ačiū Dievui ir tau, ji daug geriau atrodo. Koks tu šaunus, 
Kitai, - pasakė ji su dėkingumu. 

— Smulkmena. Gal prieš kelionę gurkšteltum vyno? Mielai 
palaikyčiau tau kompaniją, persimestume žodžiu kitu, - šypte- 
lėjo jis. 

Alisija žvilgtelėjo į laikrodį ant rankos. 

— Tada pirmyn. Jau turiu grįžti, bet, manau, Maksas dar ma- 
žumėlę pakentės. 

- Puiku, - Kitas pakilo nuo įsiliepsnojusio židinio. - Atnešiu 
taurės. 

Alisija įsitaisė krėsle priešais židinį, o Kitas atnešė butelį, at- 
kimšo ir padavė jai taurę. 

- Būk sveika, - kilstelėjo savo taurę. - Ir kad Džulija greičiau 
pasveiktų. 

— Dieve duok, - atitarė ji. - Pastaruoju metu vargšė buvo 
patekusi tarp tokių girnų, kad žodžių trūksta. 

— Kai ką numanau. Galiu paklausti, kas konkrečiai ją iš- 
tiko? 

Alisija gurkštelėjo vyno. 

— Pernai vasarą Pietų Prancūzijoje per avariją žuvo Džulijos 
vyras ir sūnus. Baisiausia, - Alisija nevalingai krūptelėjo, - kad 
mašina nuriedėjo nuo kelio šlaito, sprogo ir sukėlė miško gaisrą. 
Palaikų tapatybės oficialiai nustatyti buvo neįmanoma. Jai išvis 
nieko neliko. Nei kapo, nei laidotuvių. 

— O Viešpatie, - sudejavo Kitas. - Vargšė Džulija. Kiek metų 
buvo jos sūneliui? 

— Beveik treji. Jo vardas buvo Gabrielis. Tai buvo, - Alisijai 
užlūžo balsas, akyse pasirodė ašaros, - tikras angelėlis. - Ji dar 
gurkštelėjo vyno. - Baisu netekti vyro, bet netekti ir vaiko... Pro- 
tas neišneša, kaip Džulija ištvėrė. Tiksliau, kur jau ten ištvėrė... 
nieko neprisileido. Nuo visų atsitvėrė su savo sielvartu. Buvau 
bejėgė jai kuo nors padėti. Nei ką sakyti, nei ką daryti - viskas, 
ką darau, atrodo ne tai. Atleisk, - Alisija nusibraukė ašaras. — 

Man nedera verkti. Tai Džulijos tragedija. Tiesiog persiėmiau 
jos skausmu ir neišmanau, kaip ją paguosti. 

— Atsakymas paprastas — tu ir negali jos paguosti, - Kitas vėl 
pripildė Alisijos taurę. - Visi aplinkiniai stengiasi ką nors daryti, 
bet iš tiesų nieko nepadarysi. Tas gerumas, kurį iš meilės rodai 
kenčiančiam, sužadina jam kaltės jausmą, nes jis negali atsakyti 
tuo pačiu, be to, jaučiasi tarsi prievarta verčiamas atsigauti. O jis, 
žinoma, šito nepajėgia, dėl to dar labiau traukiasi į savo kiautą, — 
Kitas įsmeigė žvilgsnį į židinio liepsnas ir atsiduso. - Patikėk, Ali- 
sija, - labai gerai, kad ją palaikai, palaikyk ir toliau, bet Džulijai 
gali padėti tik pati Džulija. 

— Kalbi, lyg būtum tai patyręs. 

- Taip ir yra, - trumpai atsakė Kitas, - reikia tiesiog išlaukti. 
Per tą trumpą laiką, kiek ją mačiau, galiu pasakyti, kad pamažu 
grįžta į vėžes. Džulija neprapuls, Alisija. Tikrai žinau, išsikapstys. 

— Bėda ta, - atsiduso Alisija, - kad Džulija dievino savo vyrą 
Ksavjė. Nemačiau moters, taip atsidavusios vyrui. O man jis at- 
rodė, - prisipažino ji, - išpuikęs ir pasipūtęs. Jis irgi buvo pianis- 
tas, tik su primadonos pretenzijomis, o Džulija jam pataikavo. 
Jis nė iš tolo nebuvo toks talentingas kaip ji. Bet dėl skonio nesi- 
ginčijama, ar ne? 

- Žinoma, ne. Kiek suprantu, Džulija su juo buvo laiminga. 

— Atrodo, taip, - neprieštaravo Alisija. - Man bent jau tai pa- 
tiko, kad Džulija pagaliau kažkam atsivėrė. Kai likom be mamos, 
nuolat baiminausi, kad ji taip ir liks užsidariusi savyje. Džulija 
tada pasikeitė, Kitai. Visiškai pasikeitė. Nuo visų atsitvėrė. Nuo 
manęs, nuo tėčio, nuo viso pasaulio, išskyrus savo mylimą forte- 
pijoną. Galiu pasakyti - dabar nusisuko ir nuo jo. 

— Ar klausei jos, kodėl? 

— Atrodo, ir taip žinau, - niūriai atsakė Alisija. - Kai jai pa- 
skambino ir pranešė, kad žuvo vyras ir sūnus, Paryžiuje kaip tik 

buvo jos rečitalis, skambino Rachmaninovo Antrąjį koncertą. - 
Spėju, kad nuo to laiko fortepijonas jai asocijuojasi su kančia. 

— Ir, žinoma, kaltės jausmu, - pridėjo Kitas. - Greičiausiai ji 
jautėsi kalta, kad, kai jie žuvo, nebuvo kartu. 

— Teisybė. Žinau, Džulijai plyšdavo širdis, kai prieš rečitalį 
reikėdavo palikti Gabrielį. Kaip ir daugeliui dirbančių motinų, 
jai teko plėšytis tarp darbo ir vaiko. 

— Kodėl ji apsistojo Norfolke? - paklausė Kitas. 

— Rytojaus dieną po avarijos nuskridau į Paryžių. Atvykusi 
neišmaniau, ko griebtis. Negalėjau palikti jos vienos Prancūzijo- 
je, bet ir pati negalėjau ten užtrukti palikusi vaikus. Džulija buvo 
per daug sukrėsta ką nors blaiviai nuspręsti pati, tad pasiėmiau 
ją į namus. O paskui ji užsispyrė persikelti į savo namuką, nors 
meldžiau pasilikti pas mus. 

- Jai reikėjo vienumos. Puikiai ją suprantu. Žmonės skirtin- 
gai reaguoja į tragiškus įvykius. Ir negali sakyti, kad viena reak- 
cija teisinga, kita - ne, - pridūrė Kitas. - Kadaise aš irgi praradau 
žmogų... ir... galiu pasakyti, pasekmės nebuvo linksmos. Kaip 
ten sakė Džonas Lenonas? - Kitas įrėmė akis į lubas ieškodamas 
atsakymo. - Aha - „Gyvenimas užklumpa, kai turi kitų planų.“ 
Tiksliau nepasakysi. Tokie dalykai nėra mūsų rankose, ir, nors 
tai suvokti skausminga, kuo greičiau supranti, tuo greičiau iš- 
moksti priimti gyvenimą tokį, koks jis yra, ir imti iš jo viską, kas 
įmanoma. 

— Koks tu išmintingas, Kitai, - susižavėjusi pagyrė Alisija. - 
Bent jau mane tai žudo, kai pajuntu, kad nebevaldau padėties. Na, 
man jau metas suvaldyti padėtį, - nusišypsojo ji kildama. - Vaikai 
su Maksu pasidaro kaip laukiniai. 

Kitas irgi pakilo. 

— Ačiū, kad man patikėjai mūsų ligonę. Viską padarysiu, kad 
ji atsigautų fiziškai, bet dvasiškai atsigauti turės pati. 

— Suprantu, - pritarė Alisija sukdama durų link. - Ačiū už 
pagalbą, Kitai. 
— Patikėk, grynas malonumas. 


Po valandos, nusimaudžiusi vonioje ir pajutusi, kad kojos jau 
nebe vatinės, Džulija atsargiai pamėgino lipti laiptais. 

Kitas sėdėjo prieš spragantį židinį ir skaitė knygą. Gindama- 
sis nuo vakaro vėsos, buvo užtraukęs užuolaidas, ir svetainė tapo 
jaukesnė. 

— Labas, - pasakė nuo laiptų, kad jo neišgąsdintų. 

Atsigręžęs jis Žaibiškai pašoko ant kojų. 

— Džulija, kodėl tu ne lovoje? Gal mirties ieškai? Sušalsi! 

Jis ketino nuvesdinti ją aukštyn, bet ji papurtė galvą. 

- Kokios dar mirties? Čia karšta kaip pirtyje. Be to, man jau 
atsibodo miegamajame. Noriu pakeisti aplinką. 

Ji pasijuto kaip neklaužada vaikas, zyziantis, kad Kitas nusi- 
leistų. 

— Na, gerai, tik neilgai, - paėmęs už parankės nuvedė prie 
sofos. - Žinai, atsigulk čia, o aš nubėgsiu į miegamąjį antklodės. 

- Ką tu, Kitai, čia tikrai šilta ir gera, aš jau sočiai prisiviriau savo 
sultyse, - atsidususi ji atsirėmė į pagalvėles, jo pakištas po galva. 

— Gert? Valgyt? - ėmė jis klausinėti. - Atnešiu, ko tik nori. 

- Tikrai nieko nereikia, būk geras, prisėsk. Man viskas ge- 
rai, - kartojo ji. 

- Tai reiškia - nelįsk į akis? - išvertė Kitas ir atsisėdo ant 
krėslo prie židinio. - Atleisk už įkyrumą! 

- Ak, Kitai, būk geras, neatsiprašinėk! - atgailaudama pa- 
prašė Džulija. - Tu buvai nepaprastai geras ir aš labai dėkinga. 
Mane sąžinė graužia, ir tiek. Atleisk už „bambėjimo stadiją, - 
nusišypsojo. - Tikrai to nenorėjau. 

— Atsiprašymas priimtas, - linktelėjo Kitas. - Bent jau man 
geriau bambėjimas negu šleikštus saldumas arba kalbos be ry- 
šio, tai labai ir neužsigavau. 

- Pats matai, jau sveikstu. Jūs rytoj tikrai laisvas, daktare 
Krofordai. 

— Tiesą sakant, šiaip ar taip teks pasiimti laisvadienį. Vorton 
Parke susikaupė reikalų. Klausyk, kadangi tavo varžteliai jau ge- 
riau sukasi, gal papasakotum, ką močiutė sakė apie Čangio die- 
noraštį. 

— Ką sakė?.. - Džulija mintyse grįžo prie pasakojimo, kurį 
išgirdo prieš kelias dienas, nors atrodė, kad per tą laiką prabėgo 
visas gyvenimas. - Neįsivaizduoju, ką žinai apie Vortono Kro- 
fordus... 

— Dabar jau žinau daugiau nei anksčiau. Prisimenu, kad 
mano prosenelis Čarlzas buvo lordo Kristoferio Krofordo jau- 
nesnysis brolis, tad jie abu augo Vorton Parke. Deja, 1918-aisiais 
jis žuvo apkasuose ir žmoną Leonorą paliko su dviem mažais 
vaikais, - vienas iš jų ir buvo mano senelis Hugas. 

— Tiek Elsės atsiminimai nesiekia, bet įdomu, - susimąsčiusi 
tarė Džulija, - daug girdėjau apie lordą Kristoferį... 

— Mano bendravardį, - įsiterpė Kitas. - Oi, atleisk, aš tave per- 
traukiau. Būk gera, tęsk, - jis atsilošė krėsle, pasiruošęs klausytis. 

Ir Džulija ėmė pasakoti, stengdamasi kuo tiksliau atkurti 
Elsės įspūdingai nupieštą praeities paveikslą. 

Kitas tylomis klausėsi iki pat galo. 

— Tai bent istorija, - atsiduso jis. - Aišku, Penelopė, ta mer- 
gaitė, kurios garbei Vorton Parke buvo iškeltas pokylis su šokiais, 
buvo mano senelio Hugo, taip pat žuvusio per Antrąjį pasaulinį 
karą, sesuo. Jo žmona, mano senelė Kristiana, 1943 metais pa- 
gimdė mano tėvą Čarlzą, jis po Hario Krofordo mirties - prieš 
pat mano gimimą - tapo Vorton Parko paveldėtoju. Dėl įvairių 

priežasčių mes nepersikraustėme į tuos rūmus - tėvo jie netrau- 
kė ir lėšų jiems restauruoti jis neskyrė. Be to, dar buvo gyva teta 
Kroford, ji jautėsi visiška rūmų šeimininkė. Ačiū, kad papasa- 
kojai, Džulija. Buvo labai įdomu suvesti giminės istorijos galus. 

— Manau, Elsės pasakojimas labiau susijęs su Krofordais, 
taigi ir su tavim, 0 ne su mūsų giminės praeitimi. 

- Žinai, esu tikras - kažkur yra ryšys ir su jumis, - pasakė 
Kitas, - nors kol kas nematau kur, - nebent kas nors įvyko, kai 
per karą Haris ir Bilas tarnavo tame pačiame batalione. Taip ir 
bus, - jis linktelėjo, - galvą dedu. Gal Bilo dienoraščio pusla- 
piuose slypi kokios tamsios Krofordų paslaptys. 

— Gal ir taip, - sutiko Džulija, - bet nespėliokim, kol neiš- 
girdau viso pasakojimo. Kai pagalvoji, keista - mano močiutė 
buvo jūsų giminių tarnaitė, o senelis dar ėjo pas juos tarnybą, 
kai vasarodavau Vorton Parke. Kaip viskas pasikeitė per dviejų 
kartų gyvenimą, ar ne? 

— Nori pasakyti, kad paprasto sodininko anūkė maudosi šlovė- 
je ir turtuose, apie kuriuos Elsė nė nesapnavo? - paerzino ją Kitas. 

— Gal ir taip, - Džulija vėl nuraudo. - Bet mane labiausiai ap- 
stulbino, kad tada Vorton Parke buvo visiškai kita epocha, nors 
nuo tų laikų praėjo tik septyniasdešimt metų. 

— Ten vasarodamas aš jausdavau lygiai tą patį. Ir, žinoma, 
Olivija, su kuria aš neturiu bendro kraujo, nors mūsų šeimo- 
je visada buvo vadinama teta, taip ir liko toje epochoje iki pat 
mirties, - kalbėjo Kitas. - Manęs nepalieka jausmas, kad jai 
esant Vorton Parke buvo sustojęs laikas. 

— O Viešpatie, - pertarė jį Džulija, - tik dabar supratau... 

— Ką? 

— Kad rūsčioji senoji ponia ledinėmis mėlynomis akimis, tą 
dieną, kai tave sutikau, nuvijusi mane nuo fortepijono, ir buvo 
Olivija Kroford! 

— Taigi, - patvirtino Kitas kilstelėdamas antakius, - iš varg- 
šės visi šaipėsi. Dievas žino, ką ji patyrė gyvenime, bet jis turė- 
jo būti ne kažin koks, jei miela jauna mergina pavirto į tą seną 
rukšną, kurią mačiau. 

— Atsargiau su žodžiais, - nusišaipė Džulija. 

— Tai kad ji tokia ir buvo! Man būdavo baisu net pagalvoti, 
kad vėl reikės pas ją pasilikti. 

— Nesakyk, turėtų būti nekas aptikus savo vyrą besibučiuo- 
jantį su kitu, - Džulija pamėgino atjausti senąją ponią. 

— Betgi paskui, kaip man pasakojai, Olivija su Hariu prieš 
jam išeinant į karą susitaikė. 

— Regis, taip. 

Kitas pastebėjo Džuliją žiovaujant. 

— Na, ką, jaunoji ledi, į lovytę. Nenoriu, kad pervargtum. 
Eikš, padėsiu užlipti laiptais, - jis pakilo iš krėslo ir priėjo. Džu- 
lija su dėkingumu pasirėmė jam į ranką. 

Apsiklosčiusi antklode, nusišypsojo jam iš lovos. 

— Gaila, kad metei mediko karjerą. Būtum labai tikęs šiam 
darbui. 

- Atrodo, gyvenimas turėjo kitų planų nei aš, - padavęs Džuli- 
jai paracetamolio ir vandens stiklinę, jis truktelėjo pečiais. - Gerk. 

— Ką taip ilgai veikei užsienyje? - netikėtai paklausė ji, ati- 
duodama stiklinę. 

- Ilga kalba, - striukai tarė Kitas. - Tau laikas miegoti. 

— Kaip pasakysi, - Džulija po antklode susirangė į kamuo- 
liuką ir žiūrėjo, kaip jis eina durų link. Tarpduryje jis stabtelėjo. 

- Žinok, tikrai suprantu. 

— Ką? 

— Ką tu iškentėjai. Labanakt, Džulija. 

— Labanakt, Kitai. 

Išaušusį rytą Džulija pasitiko nusimaudžiusi vonioje ir apsiren- 
gusi. Užsitempusi džinsus ir megztinį pajuto nuovargį, prigulė 
ir dirstelėjusi pro langą pamatė, kad, kol sirgo, atėjo pavasaris. 
Išgirdo už lango čiulbant paukščius ir pajuto vos žymų bundan- 
čios gamtos kvapą. 

Pamanė, kad tai sutampa su jos atbudimu, - nors fiziškai nu- 
silpusi, jautėsi neabejotinai sustiprėjusi dvasiškai. Mintys apie juos 
lankė nebe kiekvieną akimirką - kartais be tų minčių praeidavo 
net kelios minutės, bet tai nereiškė, kad išblėso meilė ir ilgesys. Su 
pavasario atėjimu pati gamta padėjo jai sveikti ir prisikelti. 

Girdėjo, kaip Kitas lipa laiptais ir užsidaro vonioje. Jis mie- 
gojo siaurutėje lovelėje, skirtoje vaikui, ne šešių su viršum pėdų 
ūgio suaugusiajam. Nusišypsojo pagalvojusi, koks jis mielas. 
Kaip gerasis samarietis gelbėjo ją sunkią valandą. Dabar ėmė 
suvokti, kaip buvo gera jaustis jo globojamai. 

Nors Džulija niekada neabejojo Ksavjė meile jai, ne kas kitas, 
o ji puoselėjo jų tarpusavio ryšį. Jis buvo pernelyg pasinėręs į 
muziką, kad nusileistų iki Džulijos buitinių ir praktinių reikalų. 
Ir kaip dievinamas vaikas - toks ir buvo - nuolat laukė jos pa- 
drąsinimų ir pagyrų. 

Džulija nutildė sąžinės balsą, liepiantį jai savo vyrą prisimin- 
ti tokį, kokį mintyse regėjo pastaruosius aštuonis mėnesius, — 
idealų. 

Į miegamojo duris tyliai pabeldė. 

— Užeik, - pakvietė ji. 

Pro durų plyšį pasirodė Kito galva su garbanų kupeta. Pama- 
tęs, kad ji apsirengusi, nusišypsojo. 

— Matau, nereikia klausti, ar geriau jautiesi, - o gal klystu? 
Atrodo, bet kurią minutę galiu tapti bedarbiu. 

— Neabejoju, tik apsidžiaugsi, - atsikirto Džulija. Smakru 
parodė į langą. - Ką tik svarsčiau, kaip noriu išeiti į lauką ir 
įkvėpti gryno oro. Pratupėjau namie beveik savaitę... o Die- 
ve brangus! - suriko staiga kažką prisiminusi. - Gal šiandien 
penktadienis? 

— Jei nesapnuoju, ką tik buvo penktadienis, - patvirtino 
Kitas. 

— Po galais! - šūktelėjo krisdama ant pagalvių. - Vakar bu- 
vau sutarusi per pietus susitikti su savo agentu „Kleridže“. Olavo 
Steino niekas šitaip negainioja. Reikia tuoj pat jam paskambinti 
ir pasiaiškinti. 

— Jau nebereikia, jis viską žino, - ramiai atsiliepė Kitas. 

Džulija nesusivokdama įrėmė į jį akis. 

- Iš kur? 

— Tavo sesuo leido man perklausyti tavo balso paštą. Tas 
Olavas trečiadienį tau buvo atsiuntęs žinutę - klausė, ar tikrai 
gali susitikti. Tai aš jam paskambinau ir pasakiau, kad tu galuo- 
jiesi mirtimi. Jis labai tave užjautė. Perdavė geriausių linkėjimų 
ir prašė paskambinti, kai jau būsi sugrįžusi tarp gyvųjų. O, vėl 
atėjo kelios Žinutės. 

— Paskui, - Džulija dar nesijautė tiek atsigavusi, kad galėtų 
bendrauti su išoriniu pasauliu. - Bet labai ačiū, Kitai, tu mane 
tiesiog išgelbėjai. 

— Turiu prisipažinti, buvo nejauku kištis į tavo asmeninius 
reikalus, bet nebuvo kur dėtis, - jis truktelėjo pečiais. - Dabar 

eikim abu užvalgyti pusryčių, o paskui siūlau trumpai pasivaikš- 
čioti iki prieplaukos ir atgal, kad įkvėptum gryno oro ir patikrin- 
tume, kaip veikia tavo kojos. Po kelių minučių laukiu apačioj. 

Pusryčių pavalgę košės su dviguba grietinėlės ir rudojo cuk- 
raus porcija, Kitas su Džulija palengva patraukė prieplaukos 
link ir pasuko į tolėliau nutįsusią neriją. Džulija liūdnai prisi- 
minė savo aną pasivaikščiojimą čionai ir dusinusią neviltį. Da- 
bar, šalia Kito saulėtą pavasarišką dieną, pasaulis atrodė kur kas 
linksmesnis. 

- Gaila, bet greit turėsiu tave palikti, - atsiduso Kitas. - Be 
kita ko, turiu susitikti su nekilnojamojo turto agentu. Iškilo keb- 
lumų dėl Vorton Parko pardavimo. Pirkėjai nori iš manęs išpešti 
geresnes sąlygas, negu jau turi. 

— Dieve, kaip užjaučiu, - pasakė Džulija. - Tikiuosi, kaip 
nors susidorosi. 

— Teks - vienaip ar kitaip. Bjauriai kartais pasisuka gyveni- 
mas, ar ne? Ko jau ko, bet pardavinėti Vorton Parką mažiausiai 
troškau, - kalbėjo jis grįžtant namo. 

— Betgi žinojai, kad vieną dieną jį paveldėsi. 

- Žinojau, bet tai atrodė labai tolima ateitis ir stengdavausi 
negalvoti apie manęs laukiančią atsakomybę. Ypač jei prisimin- 
sim, kad dvaras man atiteko per atsitiktinumą - Vorton Parko 
Krofordų atšaka nepaliko tiesioginių įpėdinių. 

— Puikiai suprantu, kad nori kuo greičiau jo atsikratyti. 

— Ne, nepasakyčiau. Aš... - Kito kišenėje suskambo mobilu- 
sis. - Atleisk, Džulija. Labas! O, sveika, Ene. Kaip ten tu? 

Kitui kalbant Džulija taktiškai paėjėjo į priekį. Jis pavijo ją 
prie namuko durų. 

— Oi, atleisk, kad taip išėjo. Atrodo, turiu lėkti, - tarė jai atvė- 
rus duris ir abiem įėjus vidun. - Kaip manai, ar jau gali pasilikti 
viena“ 

— Aišku, galiu. Išbuvau viena septynis mėnesius ir iki šiol, 
kaip matai, esu gyva. Tikrai nesirūpink. 

— Gal tau ką nors atvežti pietums? - paklausė jis. 

— Manau, tiesiog nušliaušiu į virtuvę ir sukirsiu sumuštinį. 
Tu ramiai važiuok, - ragino jį. 

— Na gerai. Mano telefono numerius turi - ir mobiliojo, ir 
laidinio. Alisija sakė, paskui užvažiuos užmesti akį, kaip laikaisi. 

- Ir vėl, - vartydama akis Džulija krito į sofą. 

- Alisija tik nori tau padėti. Ji myli tave. 

- Žinau, - Džulija pajuto, kad pastaba pelnyta. - Tik šalia jos 
jaučiuosi visiška netikša. Ji žiauriai tvarkinga. 

— Tai jos būdas išgyventi. Visi pasirenkame kokį nors išgyve- 
nimo būdą, net tu, - Kitas nusišypsojo jai iš aukštai ir pasilenkė 
pabučiuoti viršugalvio. - Laikom ryšį, gerai? Pranešk, kaip gy- 
vuoji. 

— Gerai, - staiga pasijutusi silpna ir pažeidžiama, ji vos ne- 
pravirko. Atsistojo, nesumesdama, ko nusitverti, gūžtelėjo ir pa- 
sakė: - Ačiū tau. Už viską. 

- Niekis. Pasimatysim, - atsakė jis verdamas lauko duris. 

Džulija linktelėjo. 

- Gerai, pasimatysim. 

Ji liko žiūrėti į įkandin jo užsivėrusias duris. 


Jam išėjus Džulija užlipo į antrą aukštą nusnūsti, bet nusiraminti 
nepavyko. Mėgino skaityti knygą, nežinia nuo kada gulinčią ant 
staliuko šalia lovos, bet negalėjo susikaupti. Galiausiai ėmė snū- 
duriuoti ir, kai pabudo, buvo jau šešios vakaro. 

Pasijuto alkana, o kadangi nebuvo jokio Kito, kad vakarie- 
nę paruoštų, nusileido žemyn ko nors prasimanyti. Iš pavasario 
dienos liko tik tolimas prisiminimas, nes vakaras stojo žvarbus. 

Ėmė kurti židinį, tardamasi tai daranti taip pat kaip Kitas, tačiau 
ugnis nedegė tokiu pat noru įsiliepsnoti. 

Po vakarienės - suvalgius skrebutį su sūriu - slinko ilgos va- 
karo valandos. Džulija nusprendė - reikia nusipirkti televizorių, 
kad nors kas permuštų slogią tylą, įsivyravusią trobelėje dingus 
Kitui. 

Paskui užropojo laiptais į miegamąjį. Klausydamasi, kaip baž- 
nyčios laikrodis muša vidurnaktį, Džulija sau prisipažino, kad 
jo ilgisi. 


Kitą rytą Džulija įsitaisė ant suolelio prie savo namuko, mėgau- 
damasi pavasariška šiluma, ir galvojo apie savo ateitį. Pats faktas, 
kad ji turi ateitį, jai buvo tikras atradimas. O ką žada ateitis, ne- 
galėjo įsivaizduoti. 

Dėl vieno dalyko buvo tikra - ji nebenori sėdėti savo name- 
lyje. Kitui išėjus valandos išsitęsė iki begalybės. Ji suprato - turi 
per daug laiko apmąstymams. Ir nors tai erzino, turėjo pripa- 
žinti, kad turbūt tebėra emociškai pažeidžiama. Buvo įsitikinusi, 
jog Kito pasiilgo tik dėl to, kad jis buvo toks geras, kai jai labiau- 
siai reikėjo. 

Vienaip ar kitaip, jam išvykus sukilę jausmai paakino spręsti, 
ką daryti toliau. Supykusi, kad neranda paskatų veikti, taip plojo 
delnu į suolą, kad šalia tursinėjančios dvi antys pasišiaušė ir pasi- 
bodėjusios atsuko jai uodegas. 

— Viskas, - sumurmėjo. 

Reikia kuo greičiau grįžti į Prancūziją. Tegu ten laukia kalnas 
slegiančių prisiminimų, vis dėlto ten jos namai. Ir jie toli nuo čia. 

Suskambo mobilusis, ir Džulija, patenkinta, kad kažkas ati- 
traukė nuo minčių, atsiliepė: 

— Klausau. 

— Labas, Džulija, čia aš, Kitas. 

- Sveikas, - atsiliepė jausdama, kaip skruostus užlieja rau- 
donis. 

— Noriu tik paklausti, kaip jaučiasi mano ligonė. 

— Ačiū, geriau, daug geriau. 

— Tai gerai. O ką, jei šįvakar atlinguotum pas mane į Vorton 
Parką pavakarieniauti? 

— Gal būtų ir neblogai, - nusišypsojo Džulija. 

— Kokią aštuntą, gerai? 

— Gerai. Gal ką atvežti? 

— Save atvežk. 

Džulija dar skaisčiau nuraudo. 

— Tai atvažiuoju. 

— Lauksiu. Iki, Džulija. 

- Iki. 

Džulija padėjo telefoną ant suolo ir užvertė galvą, pati išsi- 
gandusi, kokia laiminga staiga pasijuto. Argi įmanoma, kad ją — 
ją domintų kitas vyriškis? Nė metų nepraėjus po vyro mirties? 

Taip, tai buvo įmanoma. 

Džulija pakilo nuo suolo, tarsi fizinis veiksmas galėtų nu- 
skaidrinti mintis ir nuvyti šalin skruzdėlytes, maloniai bėgio- 
jančias per nugarą girdint jo balsą, staiga sukilusį jaudulį, kad 
šiandien vėl jį pamatys... 

Nieko neišėjo. Naršydama po savo mintis, graužiama sąži- 
nės, sumišusi turėjo pripažinti: prieš savo valią jaučia kažką pa- 
našaus į viltingą lūkestį. 

Papietavusi nuvairavo į Holtą ir nusipirko šilkinę palaidi- 
nę, džinsus, du švelnius kašmyro megztukus ir batelius. Eidama 
pagrindine gatve padėti pirkinių maišelių į automobilį, galvojo, 
kaip vakare apsivilks naują palaidinę ir džinsus, ir tuo pat metu 
šaipėsi iš savo minčių. Juk tai ne pasimatymas... o gal? Be to, 

spinta juk nelūžta nuo vienų džinsų ir vasariškos palaidinės, su 
kuria Alisija parsivežė ją į Angliją iš Prancūzijos, ir dar poros iš 
sesers pasiskolintų drabužėlių. 

Pasukusi į automobilių aikštelę, išgirdo kažką šaukiant ją 
vardu. Atsigręžusi pamatė Alisiją. 

- Sveikutė, Džulija! - Alisija nusišypsojo ją pasivijusi. - Na 
va, matau, kad man nebėra reikalo pas tave važiuoti. Kaip tik 

- Pirkau, - nesigynė Džulija. 

— Matau, geriau jautiesi. 

— Tikrai, ačiū, daug geriau. 

— Labai gerai, - linktelėjo Alisija, - labai gerai, - pakartojo. - 
Klausyk, Džulija, kad jau taip, gal šiandien atvažiuotum pas mus 
vakarienės? Bus dar keli draugai. Gal tau būtų įdomu susipažinti 
su vietiniais, - įkalbinėjo. 

— Negaliu, bet ačiū, kad pakvietei. 

— Negali ar nenori? 

— Negaliu, - Džulija nelabai norėjo aiškinti. 

— Kodėl? - pasidomėjo Alisija. 

Džulija atsiduso. 

— Jau pažadėjau vakarieniauti kitur - štai kodėl. 

— Tikrai? - Alisijos veide pasirodė nuostaba. Jos žiniomis, 
Džulija nieko čia nepažinojo ir apsistojusi savo kotedže niekur 
nesilankė. - O kur? 

— Na žinai ką, Alisija! - mestelėjo susierzinusi, kad buvo už- 
speista. - Kitas pakvietė į Vorton Parką pavakarieniauti - dabar 
patenkinta? 

— Būk gera, nepyk. Man tik... - ji plačiai nusišypsojo rodyda- 
ma į pirkinius. - Apsivilksi naujus drabužius? 

— Galbūt, - Džulija meldėsi, kad tik nenuraustų. - Klausyk, 

Alisija, turiu eiti - noriu nusipirkti televizorių, o penktą uždaro 
parduotuvę. Aš tau paskambinsiu. 

— Tik nepamiršk! - šūktelėjo Alisija pavymui Džulijai nu- 
skubėjus per aikštelę. 

— Nepamiršiu. Iki! 

— Smagaus vakaro! - sušuko Džulijai jau dingus iš akiračio. 

Alisija nesusilaikė nenusišypsojusi, kad demaskavo seserį, ir 
pasuko į cheminę valyklą atsiimti Makso marškinių. 


27 


Džulija įvažiavo į aikštelę priešais aptrupėjusius Vorton Parko 
paradinius laiptus. Rūmai skendėjo tamsoje, uždarytos nepa- 
prastai gražios ąžuolinės durys nežadėjo nieko gera. Gaila, ne- 
susiprotėjo Kito paklausti, pro kurias duris jis vaikšto. Kažin ar 
pro šitas. Sugniaužusi vyno butelį išlipo iš automobilio ir apėjusi 
pastato kampą pasuko prie labiau pažįstamo tarnų įėjimo. 

Eidama pajuto adrenalino antplūdį - pati nesuprato, kodėl 
jaudinasi. Galų gale juk tai tik paprasta vakarienė su draugu. Su 
vyriškiu, apie kurį beveik nieko nežino, kuris galbūt turi žmoną 
ir vaikų. Kitas nieko apie tai nesakė, o ji neklausė. 

Džulija stabtelėjo ties tarnų durimis ir apsidžiaugė bent čia 
pamačiusi sklindančią šviesą. Giliai įkvėpė ir pabeldė. 

Kitas priėjo akimirksniu ir atrakino duris. 

- Sveika, Džulija, - pabučiavo ją į abu skruostus, - užeik. 

— Dėkui, - Džulija klusniai nusekė jam iš paskos per prie- 
menę į virtuvę. - Atnešiau vyno, - parodė butelį, padėjusi ant to 
paties pušinio stalo, prie kurio sėdėdavo vaikystėje. 

- Dėkui, - Kitas negalėjo atplėšti nuo jos akių. - Žiūrėk tu 
man, daug geriau atrodai. Ir šita spalva tau taip tinka, - susiža- 
vėjęs mostelėjo į palaidinę. - Išeina, kad daktaro Krofordo gydy- 
mas daro stebuklus. Balto ar raudono? - paklausė mindžikuoda- 
mas prie podėlio durų. 

- Bet kokio, - Džulija panoro, kad atsirištų liežuvis ir praeitų 
jaudulys. 
kojas, torsą po ką tik išlygintais rausvais marškiniais. 

— Tada pradedam nuo baltojo, - išėmęs iš šaldytuvo butelį 
grįžo į virtuvę atkimšti. - Nežinau, ką parodys šita degustaci- 
ja, - bus loterija. Rūsys prigrūstas prancūziško vyno, kai kurie 
buteliai stovi krūvą metų. Kaip žinai, vienas vynas laikomas tik 
gerėja, kitas ne. Rasim dievų nektarą arba actą, - jis pauostė 
kamštį. - Tiesą sakant, nei viena, nei kita, bet gerti visai galima. 

— Gal verta parodyti tas atsargas vyno žinovui? Ten gali būti 
ir labai vertingų butelių. Ksavjė - mano... vyras - kadaise auk- 
cione pirko butelį už du tūkstančius eurų. 

— Nair kaip - skonis buvo irgi už du tūkstančius eurų? - pa- 
klausė Kitas duodamas jai taurę. 

— Buvo skanu, bet nieko ypatinga. Aš jam sakydavau, kad 
turbūt buvo girtas, kai pirko tą butelį, - pasišaipė Džulija. 

- Mano galva, nauji karaliaus drabužiai, ir tiek. - Kitas 
gurkštelėjo iš savo taurės. - Panašiai kaip ikrai ar trumai; jei 
nori, vadink mane filisteriu, bet užmušk nesuprantu, kuo gali 
žavėti Žuvų išnaršos ar paprasčiausi grybai. Aš valgau, kad gy- 
venčiau, o ne atvirkščiai. Nors ką Žinai, gal tiesiog pavydžiu pini- 
guočiams, galintiems sau leisti tokius įgeidžius. Mano poreikių 
hierarchijoje tie dalykai yra maždaug ties Australija. Na, į svei- 
katą, Džulija. Sveika sugrįžusi į Vorton Parką. 

- Ačiū, kad pakvietei, - santūriai atsakė Džulija ir nurijo ne- 
mažą gurkšnį vyno, vildamasi, kad pasijus laisviau. - Kaip susi- 
tikimas su agentu? 

— Tiesą sakant, dėl to tave šįvakar ir pasikviečiau. Man pra- 
vers žvilgsnis iš šalies. O kieno žvilgsnis gali būti geresnis, jei 
ne tos, kuri visada mylėjo senąją gūžtą? - jis mostelėjo į juodą 

senovinę viryklę. - Kol sumeistrausiu makaronų padažą, truputį 
paverksiu tau ant peties, gerai? 

— Varyk, - tarė Džulija, - nors kartą ir pats paverk, kiek gali 
kitų klausytis. 

— Vorton Parko parduoti neišdegė. 

— Negali būti, Kitai! Kodėl? 

— Įprasta mūsų laikų istorija, - atsakė jis ramiu balsu. - Va- 
kar turėjom įforminti pardavimą, bet pirkėjo agentas pareiškė, 
kad kainą nori numušti iki milijono - nes nuo tada, kai buvo 
sutarta dėl sumos, būsto kainos nukrito. Matyt, ponas investuo- 
tojas nudegė nagus biržoje ir tiesiog nebegali daugiau mokėti. 

- Ir tu tiki, ką tas agentas riečia? - išdrįso paklausti Džulija, 
stebėdamasi, kodėl anksčiau nematė, kokios gražios Kito akys. 

— Ką aš Žinau. Kol kas negaliu apsispręsti, ar jis šlykštus niek- 
šas ir šunsnukis, ar šlykštus šunsnukis ir niekšas, - burbtelėjo 
Kitas, pešiodamas šakute spagečius. - Jis puikiai žino, kad esant 
tokiai rinkos padėčiai man bus sunku rasti kitą pirkėją. Koziriai 
jo rankose. 

- Suprantu. Šlykštus niekšas ir šunsnukis, - pareiškė užuo- 
jautą Džulija, mėgindama sutelkti mintis į tai, ką jis pasakė. - O 
ar būtų labai blogai, jei nuleistum kainą? 

— Nieko neišeina, nes tada nepadengsiu net skolos už dvarą, 
o kur dar atidėta dalis paveldėjimo mokesčių. Bet visko viršū- 
nė - ponas investuotojas pareikalavo atiduoti jam ir ketvirtai- 
nį. Mat nusprendė, kad nepageidauja pašalinių tokioje artimoje 
kaimynystėje, ir, tiesą sakant, - prisipažino Kitas, - tai mane ga- 
lutinai ir užkniso. 

- Įsivaizduoju, - tarė Džulija. - Juo labiau kad apie tai prane- 
šė paskutinę minutę. 

— Na ką, - Kitas kilstelėjo antakius, - turčius nori dar labiau 
praturtėti, ar ne? Kai išsiderėjau ketvirtainį ir nusprendžiau čia 

įsikurti, būtinybė parduoti dvarą man atrodė lengviau suvirškina- 
ma. Ir... prisipažįstu, - Kitas iškėlė rankas kaip pasiduodamas, - 
šita vieta pradėjo mane traukti. Pačiam keista, nes vaikystėje ne- 
buvau prie jos prisirišęs. Bet taip jau nutiko. Kuo ilgiau čia būnu, 
tuo sunkiau susitaikyti su Vorton Parko pardavimu. 

— Tai ką darysi? 

Kitas išvertė spagečius į koštuvą ir patiekė su padažu dvie- 
juose pusdubeniuose. 

— Na, reikia iš kur nors traukti milijoną dolerių. Tiek to, va- 
karienė ant stalo, - jis papildė vyno taures ir atsisėdo prie stalo 
priešais ją. 

— Ačiū tau, Kitai. Kvepia net seilė tįsta. 

— Aha. Man patinka gaminti. Bent jau eksperimentuoti. Už- 
kirsk, kol neataušo. 

— Aš tai virtuvėje nelabai kam tikusi, - prisipažino ji pilna 
burna. 

— Reikia tik patirties, o kiek įsivaizduoju, žinodamas tavo gy- 
venimo ritmą, nebuvo kada tos patirties įgyti. Be to, būtų didelis 
nuostolis, jei nusipjautum kokį pirštą smulkindama daržoves, - 
Kito akyse sužibo šelmiški žiburiukai. - Žiūrėk, dar praleistum 
kas kelintą ponaičio Šopeno etiudų gaidą. 

- Bet ką darysi su Vorton Parku? 

- Jei atvirai - nežinau, - prisipažino Kitas. - O ką tu dary- 
tum“ 

— Oi, Kitai, - papurtė galvą Džulija, - turbūt ne į tą žmogų 
kreipiesi. Tu juk žinai, kaip myliu Vorton Parką. Ir dar - jei rei- 
kėtų man spręsti, viršų imtų įžeistas teisingumo jausmas. Žodžiu, 
beveik galvą guldau, kad varyčiau tą šunsnukį lauk. Bet aš galiu 
kalbėti tik apie save, ir tai atmetusi finansines vingrybes. Noriu 
paklausti - jeigu neparduodi dvaro ponui investuotojui, ką tada 
darai? Ar patrauksi išlaikyti šią vietą, kol kas nors pasikeis? 

lankiau pas dvaro finansininką. Atrodo, iš įplaukų iš žemės ūkio 
ir kotedžų nuomos dvarą galima išlaikyti su nedideliu nuostoliu. 
Bet nuostolis yra dėl to, kad visas pelnas eina skolai dengti. - 
Kitas įsipylė dar vyno. - Finansininkas išdėstė, kaip truputį per- 
sitvarkius dvaro reikalus galima pasukti geresne vaga. Skolas ga- 
lima konsoliduoti ir įkeisti dvarą už mažesnes palūkanas - tada 
atsirastų laisvų pinigų žemės ūkio technikai atnaujinti, ir dar 
reikėtų pasamdyti savo darbą išmanantį dvaro valdytoją. 

— Skamba neblogai, - įvertino Džulija. 

— Neblogai, bet ir tuo atveju rūmams lopyti nelieka nė sudi- 
lusio skatiko, - atsiduso Kitas. - Ekspertas, kurį buvau išsikvie- 
tęs, kai pradėjau galvoti parduoti rūmus, pareiškė, kad reikia 
mažiausiai dviejų milijonų, kad pastatas nesubyrėtų akyse. Į tą 
sumą neįtrauktas interjero atnaujinimas, pavyzdžiui, nauja vir- 
tuvės įranga arba bent viena vonia, iš kurios išliptum švaresnis 
nei įlipdamas. Iš viso rūmuose yra šešiolika vonios kambarių, - 
pridūrė jis, - o tokių pinigų aš neturiu. 

— Vadinasi, - apibendrino Džulija, - bent kelis mėnesius vis 
dėlto galima pratraukti, kol atsiras kitas pirkėjas? 

Kitas linktelėjo. 

— Taip, jei pats imsiuosi valdyti dvarą, o tai reikštų, kad turė- 
siu atidėti kitus planus. Matai, kuo ilgiau čia būnu, tuo mažiau 
noriu skirtis su šia vieta. Ir, žinoma, tu šito noro nepridėjai, - 
pridūrė jis. 

- Miela girdėti. O ką iš tikrųjų turi galvoje? 

- Pasakojimas apie mūsų giminę, kurį iš tavęs išgirdau, Vor- 
ton Parkui pridėjo vertės, kurios jis man anksčiau neturėjo. Be 
to, į jį įsipynusi mūsų abiejų istorija. Jei nebūčiau įkėlęs kojos į 
Vorton Parką, prieš daugelį metų nebūčiau tavęs sutikęs. 

Kito veidas pasikeitė. Jis žvelgė į ją tokiomis akimis, kad Džu- 
lija staiga susidrovėjo. 

— Tai ką, - pati nustebo dėl savo skardaus balso, - priėmei 
sunkų sprendimą. 

Kitas linktelėjo. 

- Taip ir padariau. Ir nelabai ilgai svarsčiau. Jei atvirai, ne 
tiek norėjau šįvakar su tavim pasitarti, kiek susirūpinau savo 
psichikos būsena. Aš taip įpratau žiūrėti, kaip tu srebi sultinį, ir 
šluostyti tau karščiuojančią kaktą, kad dabar vietos sau nerandu. 

— Na, ir įdomu - kodėl? - Džulija užsispyrė niekais paversti 
jo nuotaikos pokytį. - Tai bent įdomi pašnekovė tada buvau - 
katatonikė, ir tiek. 

Kitas padėjo šakutę į ištuštintą savo lėkštę ir įrėmė į ją mąslų 
žvilgsnį. 

— Gal ir taip. Bet tavo katatonija buvo iškalbinga. Daug ge- 
riau, kai šalia tavęs tyli žmogus, su kuriuo tau gera, negu be 
perstojo plepa tas, kuris varo į pasiutimą. 

Stojus tylai Džulija baigė valgyti savo makaronus, padėjo ša- 
kutę ir nudūrė akis į lėkštę. 

- Šiaip ar taip, - toliau kalbėjo Kitas, - kaip gerai, kad vėl 
tave sutikau. Niekada nepamiršiu, kaip išgirdau tave skambi- 
nant... Ar tu nemąstai pasilikti Norfolke? 

— Nežinau, Kitai, - atvirai atsakė. - Aš tik prieš porą savaičių 
pradėjau iš tikrųjų mąstyti apie ateitį. 

- Suprantu, - linktelėjo jis. - Patikėk. Kadaise ir man teko iš- 
tverti kažką panašaus. Tokie dalykai negrįžtamai perkeičia gyve- 
nimą ir tave patį. Pasekmės buvo tokios, kad, atrodė, daugiau su 
niekuo nebegalėsiu susieti savo gyvenimo. Tiesą sakant, virtau 
pabaisa. Na, gerai, prieš porą metų buvau pabaisa, - jis nusišie- 
pė. - Negaliu tau meluoti. 

— Na, taip, - sumurmėjo Džulija, neturėdama ką atsakyti. 

- Kad ir kaip būtų, tikiuosi, dabar aš geresnis. Be to, gali būti, 
kad nuo tada tiesiog nesutikau savo žmogaus. - Jis patylėjo ir 
įdėmiai įsižiūrėjo jai į akis. - Turbūt nedaug esi sutikusi sielos 
dvynių? 

— Nedaug, - Džulija pajuto, kaip akyse tvenkiasi ašaros. 
Žvilgtelėjo į laikrodį ant rankos. - Žinai ką, Kitai, man jau reikia 
namo. Aš... pavargau. 

— Aišku, pavargai, - Kitas per stalą ištiesė ranką ir uždėjo 
delną jai ant plaštakos. - Susitikim dar kartą, kai geriau jausies? 
Noriu vėl tave matyti. 

- Gerai, - Džulija ištraukė ranką iš po jo delno, atsistojo ir 
pasuko durų link. 

Kitas nusekė jai įkandin. 

— Gal pirmadienį vakare? 

- Dar negaliu pasakyti, - Džulija veržėsi išeiti, nesusivokda- 
ma, kaip pavadinti galinga banga ją užplūdusius jausmus. 

Kitas uždėjo ranką ant durų skląsčio ir užtvėrė jai kelią, kad 
dar nepabėgtų. Ir pasilenkė jos pabučiuoti. Prisilietus jo lūpoms 
ją kaip žaibas nutvilkė. Ji atitraukė lūpas, bet jis stipriai apsivijo 
ją rankomis. 

— Atleisk, Džulija, jei ką ne taip pasakiau, jei per daug sku- 
bu, - jis atsiduso. - Aš labai tavęs pasiilgstu, štai ir viskas. Mes ga- 
lim neskubėti, duodu žodį. Aš kuo puikiausiai suprantu, patikėk. 

— Aš ne... - Džulija išsivadavo iš jo glėbio, pagauta tvano 
prieštaringų jausmų, kuriuos šį vakarą sukėlė Kitas. - Labanakt, 
Kitai. 

- Po poros dienų tau paskambinsiu. Gal pirmadienį mes... 

Bet šįkart ji ištrūko pro atviras duris ir kaip zuikis nukūrė į 
automobilį - savo šventos ramybės priebėgą. 

Kitas porą dienų Džulija slampinėjo aplink namus, neįstengda- 
ma įsitaisyti prieš naujutėlį plokščiaekranį televizorių, atvežtą ir 
pastatytą svetainės kampe. Ilgai vaikštinėjo pelkėtomis pievo- 
mis, mėgindama suvokti savo nerimastingą nuotaiką. 

Viskas ją glumino. Kitas glumino. Ką tik aiškino, koks buvo 
pabaisa, o kitą minutę prašė vėl susitikti ir pabučiavo. Be to, ko- 
dėl ji dėl to suka galvą? Ji, neseniai likusi našlė, vis dar gedinti 
velionio vyro; vos prieš dvi savaites pasaulis jai buvo nemielas. 
Ir štai gulėdama lovoje negali atsiginti vaizdinių, kaip Kitas ją 
bučiavo ir... tebūnie - kas galėjo būti toliau. 

Kitas taip ją permainė, kad jai galvoje netilpo, kas atsitiko. 

Blogiausia, kad ją apsėdo poreikis kas kelias minutes tikrinti 
mobilųjį, ar neatėjo Žinučių. O kadangi jos kotedže - net vo- 
nioje - labai trūkinėjo ryšys, tikrinti vaikščiojo net į pagrindinę 
miestelio gatvę. 

Ir keturias dienas mobilusis atkakliai nerodė žinučių. 

Kai praėjo savaitė, o iš Kito nesulaukė anei žodelio, Džulija pa- 
budusi iš sunkaus miego nusprendė, kad turi pamiršti Kitą ir eiti 
savais keliais. Jis žadėjo paskambinti, bet nepaskambino, ir tai buvo 
neginčijamas įrodymas, kad tai žmogus, kuriuo negalima tikėti. 

Maudantis duše suskambo ant vonios krašto padėtas telefo- 
nas ir ji griebė jį varvančiais pirštais. 

— Klausau! 

— Čia aš, Alisija. Kaip tu? 

Džulijai nudiegė širdį. 

— Ačiū, gerai. O tu? - paklausė prispaudusi telefoną smakru 
prie peties ir šluostydamasi rankšluosčiu. 

- Ir aš gerai. Nepyk, kad neskambinau. Šią savaitę darbų iki 
kaklo. Kaip vakarienė su Kitu? 

— Gerai, viskas gerai, - burbtelėjo Džulija. 

— Puiku. Ar paskui jį matei? 

— Ne. 

— Mat kaip, - atsakė Alisija. - Tai... romano nebus? 

— Viešpatie, ne! Liaukis! Mes draugai, ir tiek. 

— Džiaugiuosi. 

— Nejaugi? Kažin kodėl? Man atrodė, jis tau labai patinka, - 
Džulija pati nustebo, kad taip pasipiktino. 

- Žinoma, jis man patinka. Bent jau patiko, bet... et, niekai. 
Aš tik pamaniau... 

— Ką pamanei? Nagi, klok, Alisija, - paragino. 

— Nekreipk dėmesio, Džulija. Be to, jei tarp jūsų nieko nėra, 
tai ir nesvarbu. Šiaip norėjau tave perspėti, kad lordo Krofordo 
gyvenimas gal ir nėra skaidrus kaip krištolas, kaip man atrodė. 
Bet tiek to, ne mano reikalas. 

— Aišku ne, - nukirto Džulija ir pasuko kalbą kitur. - Kaip 
vaikai? 

— Karinė padėtis, loginis akcentas - žodis karinė, - atsiduso 
Alisija. - Mes su Maksu norėjom tave ryt pakviesti sskmadieni- 
nių pietų. 


— Ačiū, Alisija, bet negaliu. Aš... - Džulija desperatiškai 
svarstė, kokiu pretekstu atsisakyti, - vaikščioju. 
— Vaikščioji?! 


— Taip, - Džulija nudrožė į miegamąjį, puikiai žinodama, 
kad ryšys nutrūks. - Greit paskambinsiu. Iki. 

Susierzinusi numetė mobilųjį ant lovos, nekęsdama Alisijos 
ir Kito už išskirtinį gebėjimą išmušti ją iš vėžių, bet dar labiau 
nekęsdama savęs už tokią audringą reakciją, ir nežinia dėl ko. 

Iš nevilties Džulija nuvažiavo į Holtą - norėjo ten kaip nors 
prastumti valandą dvi. Nusipirko valgyti, nors neturėjo jokio 
apetito, ir aromatinę žvakę, nors žinojo, kad tikrai pamirš ją už- 
degti. Vangiai nudūlino per pagrindinę gatvę į nediduką drabu- 
žių saloną, kuriame apsipirko prieš savaitę, pasklaidė sukabintus 
apdarus. Nė vienas nepatraukė akies, tik pati vieta jai priminė, 
kaip pakiliai nusiteikusi čia andai lankėsi. Į jos akiratį pateko 
maždaug Gabrielio amžiaus mažylis, toks pat garbanius žydro- 
mis akimis, tik - ne, ne toks žavingas, tursenantis po parduotu- 
vę, kol jo mama mokėjo už pirkinius. 

Iš akių ištryško ašaros, ji pasišalino ir nuspūdino gatve prie 
savo mašinos. Tada juos ir pamatė: jį, lipantį iš savo automobilio, 
sukantį aplink prie keleivio durelių, atidarantį jas, ir ją - švytin- 
čią, dėkingai besišypsančią jam, priėjusiam prie galinių durelių 
ir atsargiai imančiam nuo galinės sėdynės naujagimį. Jis švelniai 
pabučiavo kūdikiui galvytę, padavė motinai, o pats atidarė baga- 
žinę ir išėmė vežimėlį. Prieš Džulijos akis stojo laiminga trijulė: 
naujagimis vežimėlyje ir jis, globėjiškai apkabinęs jaunąją moti- 
ną per pečius. 

Jiems einant pro šalį Džulija nevalingai nėrė slėptis už greta 
pasitaikiusio automobilio - ji buvo taip arti, kad aiškiai girdėjo 
amerikietišką Enės tarseną ir Kito juoką atsiliepiant į jos žodžius. 

- Viešpatie! - Džulijai pritrūko kvapo ir, jiems dingus iš 
akiračio, ji nuskubėjo prie savo mašinos ir užsidarė viduje. 

— Jėzau! Kaip jis galėjo? - sukliko iš visų jėgų trankydama 
kumščiais vairą, o krūtinėje taip daužėsi širdis, kad, atrodė, iššoks. 

Ji įjungė variklį ir išrūko iš aikštelės. 

Tą vakarą ji ištuštino vyno butelį, su kiekviena taure vis labiau 
tūždama. Aišku kaip dieną - Kitas iš jos pasijuokė. Visos tos graž- 
bylystės - „suprantu, kaip jautiesi - greičiausiai buvo tik gražus 
fasadas, už kurio slepiasi kieto kaip deimantas akmens širdis. Pil- 
damasi iš butelio drumzlinas padugnes, Džulija svarstė: gal ir pats 
buvo šitaip sutryptas? Viso labo banalus mergišius, tik geresnės 
veislės. 

— Vargšas vaikelis, vargšė Enė, - pakuždom sau kalbėjo links- 
tančiomis kojomis kopdama į antrą aukštą ir su drabužiais kris- 
dama į lovą. 

Ir vis dėlto, kai ji sirgo, jis buvo toks geras, toks švelnus... 

Per skruostą nuriedėjo ašara. Pyktis nebegelbėjo. 

Ji buvo jo išsiilgusi. 

— Ne, ne, - aimanavo, alkoholio priversta pažvelgti tiesai į 
akis ir be užuolankų ją pripažinti. 

O tiesa buvo tokia, kad vienas Dievas težino kaip, bet ji užki- 
bo ant Kito Krofordo kabliuko. 


Pirmadienio rytą Džulija pasitiko Holte, kelionių agentūroje, ir 
čia užsisakė lėktuvo bilietą į Prancūziją. Sekmadienis buvo pagi- 
ringas, vienišas ir praslinko it per miglą, o paskui kelias valandas 
prasmaksojusi prie televizoriaus Džulija pasitiekė vakarienę ir 
dalykiškai su savimi pasikalbėjo. Negalima leisti, kad intrigėlė 
su Kitu užkirstų jai kelią atgal į gyvenimą. Tai bus naudinga pa- 
tirtis, rodanti, kokia ji pažeidžiama, kai atsiranda bent menkiau- 
sia švelnių jausmų užuomina, ir patvirtinanti, kad nieku gyvu 
negalima į juos leistis, kol nesurinks savęs į krūvą ir nebus visa- 
pusiškai tam pasiruošusi. 

Įsidėjusi į rankinę kelionės dokumentus, Džulija parvairavo 
į namus kur kas šviesiau nusiteikusi. Skrydis trečiadienį, tad jai 

liko pora dienų atsisveikinti su saviškiais, susidėti daiktus ir nu- 
siteikti sugrįžimui. 

Sukdama į Bleiknį, išgirdo mobiliojo skambutį. Po minutės 
jis vėl suskambo. Užmetusi akį į ekraną pamatė, kad atėjo balso 
pašto pranešimas. Užsukusi į „Spar“ nusipirkti pieno, pamanė, 
kad Alisija ją tikrina, tad pridėjo telefoną prie ausies. 

„Sveika, Džulija, čia Kitas. Persiprašau tūkstantį kartų, kad 
nepaskambinau. Netikėtai turėjau velniškai karštą savaitę. Gal 
rytoj susitinkam per pietus? Tikiuosi, jau visai pasveikai. Kai ga- 
lėsi, atskambink. Iki.“ 

— Cha!!! - nusijuokė, kad net krūptelėjo pensininkas, iš gre- 
timos lentynos imantis pakelį sviesto. - Atleiskite, - čiupo pieną, 
nusinešė prie kasos, sumokėjo ir išdūmė iš parduotuvės. 

Pasukusi už kampo pastatyti prie savo kotedžo mašinos, 
Džulija atsilošusi ėmė kvatoti. 

— Nagi nagi! Sakai, karšta savaitė, Kitai? Na na! Kurgi ne, jei 
tavo mergina, o gal net - kas žino - žmona tau pagimdė vaiką! 
Cha cha cha! 

Kvailai pralinksmėjusi, kad Kitas pasirodė toks niekšelis, ko- 
kiu jį ir laikė, - o gal dar niekšingesnis, - Džulija, įžengusi į savo 
kotedžą, nesiliovė kvatoti kaip pamišėlė. Adrenalino antplūdis su- 
kėlė namų ruošos priepuolį ir ji kaipmat susidėjo į krepšį drabu- 
žius bei kelis niekniekius, kuriuos norėjo parsivežti į Prancūziją. 

Per penkiolika minučių ruoša buvo baigta. Ji nusiplūkusi 
plumptelėjo ant sofos ir drybsojo tolydžio purtydama galvą, nie- 
kaip negalėdama patikėti, kad gavo iš Kito tokią žinutę. 

Vieną akimirką ji net palygino jį su savo vargšu žuvusiu vyru 
Ksavjė, kuris gal ir turėjo trūkumų, bet visada ją dievino. 

— Dieve Dieve, - sumurmėjo, pakilo nuo sofos, išėjo iš namų 
ir sėdusi į automobilį nuvairavo pas Alisiją atsisveikinti. 

-— Pasiilgsiu tavęs, mieloji, - kalbėjo Alisija, - bet džiaugiuo- 
si, kad jau turi jėgų grįžti. Suprantu, kaip pirmosiomis savaitė- 
mis bus sunku. Jei tik norėsi persimesti žodeliu, tu žinai, visada 
laukiu, - pridūrė pabrėždama paskutinius žodžius. 

- Pažadu, stengsiuosi nebedingti, - atsakė Džulija. - Esu 
jums nusikaltusi. Visada būdavau užsiėmusi - tai kelyje, tai kon- 
certuose, tai su Ksavjė ir Gabrieliu... 

Džulijos balsas virptelėjo, bet ji atsilaikė sau pasakiusi, kad 
turi — turi rasti jėgų tiesiai apie juos kalbėti, jei nori kaip nors 
ištverti sugrįžimą į tą vietą, kur visi juos pažinojo ir mylėjo. 

— Man atrodo, baisiausia bus įžengti į namus žinant, kad jų 
ten nėra, - Džulija skaudžiai prikando lūpą, kad neapsiašaro- 
tų. - Bet, kaip sakai, ilgainiui palengvės. Aš jau atsitiesiau tiek, 
kad pasiryžau save pasmerkti tai širdgėlai. 

— Tu ištversi, Džulija, tu stipri, - Alisija atsisėdo šalia ir pa- 
ėmė ją už rankos. - Vis noriu pasakyti, kaip tavimi Žaviuosi. 

Džulija kilstelėjo antakį. 

— Manimi? Žaviesi? Dėl ko, Alisija? Aš juk tokia nevykėlė, o 
tau viskas eina kaip iš pypkės, dar ir mane pareguliuoji. 

— Mes tik skirtingos. Bet, jei sąžiningai, turiu tau pasakyti, 
kad vargiai būčiau pakėlusi tai, ką tu pakėlei. Taip, aš drausmin- 
ga, laikau namų kampus. Bet jei tektų atsidurti tavo kailyje, iš 
manęs liktų šlapia vieta. 

— Nejaugi? 

- Patikėk, - užsidegusi tikino Alisija. - Mažiausias nukrypi- 
mas nuo vėžių mane turbūt pribaigtų. Su siaubu kartais apie tai 
pagalvoju, bet tenka pripažinti. 

Ne taip dažnai pasitaikydavo matyti Alisiją silpnumo aki- 
mirką, ir Džulija pasijuto storžievė dėl savo atžagarumo. 

— Tu irgi didvyriškai atsilaikytum, Alisija. Ačiū tau už viską. 
Kai tik sumanysi pašokti į Prancūziją, visada laukiu. 

— Būtų labai miela, bet argi tu manai, kad tai įmanoma, - aš 
tai ne, - Alisija mostelėjo ranka į savo spindinčią virtuvę. - Ką? 
Mamytė išvažiuoja? Jiems atrodytų, kad pasaulis apvirto aukštyn 
kojom. 

— Šiaip ar taip, visada laukiu. 

— Ačiū tau. Jau susikrovei bagažą? 

— Aha. Per dešimt minučių. Ar tėtis dar Norfolke? Nuvažiuo- 
čiau pas jį atsisveikinti. 

— Kai pastarąjį kartą kalbėjom, buvo Londone su reikalais 
dėl kelionės į Galapagus, bet vis tiek jam paskambink, - patarė 
Alisija. - Tiesa, o kaip Elsė ir likusi pasakojimo dalis? 

— Tiesą sakant, palieku tai tau. Kodėl tau kartą kitą pas ją 
neužsukus? Ji labai apsidžiaugtų. 

Džulija mažiausiai norėjo toliau klausytis apie Krofordų 
meilės reikalus. 

— Sutarta. Ar su Kitu nesiruoši atsisveikinti? 

Džulijos akys blykstelėjo. 

— Ne. Regis, dabar jis ir be manęs turi ką veikti - kaip manai? 

— Nežinau, nė ką sakyti... - nedrąsiai atsakė Alisija. - Na, 
ką, bon voyage, mažėle, - užbaigė kalbą, ir Džulija leidosi jos 
stipriai apkabinama. - Būk gerutė, tik nedink, bent retkarčiais 
paskambink. 

— Paskambinsiu, ir tikrai tau už viską labai dėkoju. 

— Tu juk žinai, Džulija, viską dėl tavęs padaryčiau. 

- Žinau. Iki, Alisija. Pasakyk vaikučiams, kad teta juos labai 
myli. 

Pakeliui į namus ji išklausė pusę Kito naujo balso pašto pra- 
nešimo. Dar kartą garsiai nusikvatojusi, ištrynė pranešimą ir iš- 
jungė mobilyjį. 

Rytojaus dieną sėdėdama blausių saulės spindulių nušviestame 
alinės sodelyje, Džulija paskambino Elsei ir tėvui pasakyti, kad 
nusprendė grįžti namo. Elsė, dar neatsigavusi po lengvesnio nei 
Džulijos gripo, vargiai galėjo kalbėti, o visos Džordžo mintys jau 
buvo Galapagų salose. 

- Grįžti namo, mieloji? Į kotedžą? Tai labai gerai. Smagu gir- 
dėti. 

— Ne, tėveli, į Prancūziją, - kantriai paaiškino Džulija, seniai 
pripratusi prie jo išsiblaškymo kelionės išvakarėse. 

- O, dabar supratau! Šaunuolė! Kada nors reikia grįžti į vė- 
žes. Ir prie fortepijono. 

- Truputį palauk, tėveli, - apsidraudė Džulija. 

- Žinoma, žinoma. O aš išvažiuoju šį savaitgalį. Jei kada už- 
mesi akį į elektroninį paštą, susisieksim kaip visada. Nors kokios 
ten komunikacijos, neturiu žalio supratimo. 

- Laimingai, tėveli. 

- Ir tau, mieloji. Ir žinok, kad man garbė turėti tokią dukrą. 

— Ačiū tau, tėveli. Iki. 

— Iki pasimatymo, mieloji. 

Baigusi kalbėti Džulija pamatė, kad per tą laiką atėjo dar vie- 
na Kito žinutė. Neskaičiusi ją ištrynė, baigė valgyti sumuštinį ir 
iki dugno ištuštino vyno taurę, galvodama apie kelionės pabai- 
goje jos laukiantį sunkų žingsnį. Kuo labiau artėjo ta valanda, 
tuo labiau jos bijojo. Pėdindama atgal į savo namelius, Džulija 
nesiliovė savęs klausinėjusi, ar ji tikrai pasiruošusi važiuoti. Kad 
ir erzino susirūpinusios Alisijos kudakavimas, jis teikė saugumo 
jausmą. 

Grįžusi į Prancūziją, ji viena stos akis į akį su savo prisimi- 
nimais. 

Bet ką daugiau rinktis? Niekas jos čia nelaiko, niekas. 

Vakare apie aštuntą automobilis, kurį nuomojosi kelis mėnesius, 
buvo grąžintas. Kotedžo kambariai švarutėliai, dailiai sutvarkyti, 
oro uosto taksi užsakytas pusę aštuntos ryto. Krepšys prie durų; 
viskas paruošta kelionei. 

Ji apmetė akimis svetainę ir staiga pajuto, kokios mielos tos 
keturios sienos, jos kančių liudininkės, stojiškai suteikusios jai 
tegu paprastą, bet tokį būtiną prieglobstį. Ji pakilo, nužingsniavo 
prie lauko durų ir atidarė. Įkvėpė gaivaus, tyro Šiaurės jūros oro 
ir paskutinįkart pažvelgė į žemai uoste besisupančias valtis. 

— Sveika, Džulija. 

Balsas atsklido iš tamsos ir širdis jai vos neiššoko per gerklę. 

— Čia aš, Kitas, - paaiškino balsas ir į blausų šviesos, sklin- 
dančios pro namo langus, plotą išniro žmogaus pavidalas. 

Džulija suakmenėjo. Ji ragino savo kūną trimis šuoliais pulti 
vidun, užtrenkti duris ir pasislėpus už sofos laukti, kol jis nueis. 
Bet kūnas neklausė, tad ji stovėjo kaip įkasta. 

— Klausyk, žinau, kad rytoj išskrendi. 

— Iš kur? - atšovė ji apsidžiaugusi, kad atgavo amą. 

- Iš tavo sesers, skambinau jai. Kai nė karto neatsiliepei, pa- 
sidarė neramu. 

— Nagi nagi, - išsprūdo Džulijai. 

- Džulija... - Kitas žingtelėjo dar pora pakopų aukštyn, o 
Džulijos ranka nevalingai sugriebė durų skląstį. 

— Klausyk, man atrodo, įvyko kažkoks nesusipratimas. Gali- 
ma, užeisiu ir išsiaiškinsim? 

— Tai kad nėra jokio reikalo. Aš kuo puikiausiai žinau, koks 
nesusipratimas, Kitai. Jei leisi, eisiu miegoti, man rytoj anksti 
keltis. Labanakt. 

Džulija žengė porą žingsnių vidun ir pamėgino uždaryti 
duris. 

— Džulija, būk gera. - Kitas įkišo skiausčią ranką į tarpdurį, 
kad liktų plyšys. - Leisk man pasiaiškinti, net jei išsiskirsim 
piktuoju. Velniškai to nenorėčiau, patikėk. 

Džulija atsiduso, truktelėjo pečiais ir atlyžo. 

— Na, jei jau taip reikalauji. Duodu penkias minutes. 

Ji apsisuko ir nuėjo atsisėsti ant sofos. 

Kitas nusekė jai įkandin ir atsirėmė į židinio atbrailą. 

— Aš tau aną savaitę nepaskambinau, nes Enė pagimdė. 

- Žinau. Sveikinu, - Džulija prisivertė nusišypsoti. 

— Ačiū. Perduosiu, kai kitąkart su ja susitiksim. 

Džulija su pasidygėjimu kilstelėjo antakį. 

— Būk geras, Kitai, nemuilink man akių. Aš jus mačiau trise 
Holte, buvo miela žiūrėti. Paveiksliukas. 

— Taip, Džulija, labai miela, bent dabar. Sakyk, - Kitas ner- 
vingai pasikrapštė pakaušį, - tu nori išgirsti tiesą, ar tau labiau 
patinka Šiaurės Norfolke pastarosiomis savaitėmis rezgama ver- 
sija? Rinkis. 

- Kaip sau nori, - atsakė Džulija išsisukinėdama. 

— Nežinau, ką girdėjai, ko ne, bet jaučiu, kad ne viską tau pa- 
sakiau, ką reikėjo pasakyti. Tai va, - atsiduso Kitas, - Enė - sena 
gera mano bičiulė. Prieš dvylika metų ji man padėjo labai sunkiu 
gyvenimo laikotarpiu. Paskui išvažiavo į Valstijas, dažnokai pas 
ją svečiuodavausi. Pernai ji pasigyrė pagaliau sutikusi sau skir- 
tąjį. Niekad negirdėjau tokio laimingo jos balso. Tik bėda, kaip 

ji apibūdino, kad jos išrinktasis turi fobiją - bijo įsipareigoti. Ji 
tikėjo, kad jis ją myli, tik nesiryžta suburti jungtinių pajėgų, o ką 
jau kalbėti apie vedybas. O tada - šast, ir Enė pasijunta nėščia. Jai 
trisdešimt ketveri, ji laukiasi nuo mylimojo, tad jokių kalbų apie 
nėštumo nutraukimą. 

- Aišku, ne. Ir aš taip manau, - pritarė Džulija. 

- O Džedas - asmuo, sergantis įsipareigojimų fobija, su- 
kvailioja ir ją pameta. Enė raunasi plaukus ir nusprendžia, kad 
nieko daugiau jai nelieka, tik bėgti nuo prisiminimų ir visą dė- 
mesį sutelkti į savo nėštumą. Tada skambina man ir klausia, gal 
galiu pabūti su ja, kol gims vaikas. Aš sakau - labai prašom. 
Tuo metu kaip tik kėliausi į Vorton Parką, ten negalėjau skųs- 
tis vietos trūkumu. Tiesą sakant, net džiaugiausi jos draugija, - 
paaiškino Kitas. - O aną savaitę Enei dvi savaites pirma laiko 
prasidėjo gimdymas, ir man teko vaidinti rūpestingą gyvenimo 
draugą. 

— Koks tu malonus, - pagiežingai mestelėjo Džulija. 

— Tai mažiausia, ką galėjau padaryti vienai iš tų, kurie buvo 
šalia, kai man to reikėjo, - atsakė jai Kitas. - Nors jaučiausi pas- 
kutinis sukčius. Viena seselė net pagyrė, kad vaikas panašus į 
mane! - sukrizeno jis. - Kai tik gimė Čarlis, parašiau elektro- 
niniu paštu Džedui į Valstijas, kad jam gimė meilutis sūnelis. Ir 
nusiunčiau Čarlio nuotrauką, kurią padariau jam tik gimus. 

— Ar Enė žinojo, ką iškrėtei? 

— Ne. Bet Žinau - būtų norėjusi, kad pasakyčiau Džedui. Na, 
ir, mano skaičiavimais, išvydus savo atžalėlę turi atsileisti ir kie- 
čiausia širdis. Ir - voild! Taip ir įvyko, - Kitas nusišypsojo. - Prieš 
porą dienų tikrasis tėtukas pasirodė Vorton Parke, akimirksniu 
pamilo savo sūnelį ir su visa mamyte išsibogina džiaugtis šeimy- 
nine laime į Valstijas. 

— Oho! - žioptelėjo Džulija. - Tai bent istorija! 

— Svarbiausia - su pompastiška laiminga pabaiga, kai gėris 
nugali ir viską pakeičia. Bent šią akimirką, - kandžiai pridūrė 
Kitas. 

— Tik kažin ar vilkas gali virsti į ėriuką, - beveik sau sumur- 
mėjo Džulija. - Nežinau, ar atleisčiau, jei mane šitaip paliktų. 
Negi Enė juo dar tiki? 

— O kaip kitaip. Ji myli jį, Džulija. Jei, tavo žodžiais, kas nors 
ir gali vilką paversti į ėriuką, tai niekas to geriau nepadarys už 
mažą vaiką. Ir, jei turėsim omenyje vestuvinį žiedą su milžinišku 
deimantu ir planus susituokti, kai tik Enė tvirčiau atsistos ant 
kojų, ir dar susitikimus su Greničo nekilnojamojo turto agen- 
tais, visa tai galima laikyti vilčių teikiančia pradžia. Ji išdrįso 
žengti į nežinią. Viliuosi, jai už tai bus atlyginta. Dieve, Enė to 
nusipelnė. Kelis mėnesius turėjo ištverti tikrą pragarą. Stengiau- 
si kaip įmanydamas, bet buvau tik varganas dubleris, negalintis 
atstoti tikrojo herojaus. 

- Jai pasisekė, kad turėjo tave, - pasakė Džulija. 

- Teko jai padėti, net jei nepelnytai tave įskaudinau ir aplei- 
dau. Neturėjau kitos išeities, turėjau ją palaikyti. 

— Išties, - Džulija užsižiūrėjo į židinį. Paskui pakėlė akis į 
jį. - Kitai, kodėl man nepasakei, kur dingai? Maniau, mes bent 
šiokie tokie draugai. 

— Džulija, Džulija, - Kitas liūdnai papurtė galvą, - negi nesu- 
pranti, kodėl nepasakiau? 

- Labai atsiprašau, bet nesuprantu. 

— Na ką gi, paaiškinsiu: niekad nepamiršiu, kokia kančia at- 
sirado tavo veide, kai prieš kelias savaites ketvirtainyje susitikai 
su Ene. Supratau, iš kur ta kančia, - juk tu neseniai netekai savo 
sūnaus, - ir nusprendžiau, kad ko jau ko, bet tau dabar mažiau- 
siai reikia ataskaitų apie kieno nors gimdymo pradžią ir eigą. 
Arba staigmenos mažo kūdikėlio pavidalu užsukus pas mane į 

Vorton Parką. Mėginau tave nuo to apsaugoti Džulija, tik tiek. 
Nenorėjau sugriauti to, ką pasiekei darydama tokią didelę pa- 
Žangą. 

— Ak... - Džulijos akys prisipildė ašarų. 

Kitas atsitraukė nuo židinio ir priėjęs prie sofos atsisėdo ša- 
lia. Paėmė jos ranką ir uždėjo sau ant plaštakos. 

— Visiškai sutinku, iš naivumo pridariau nesąmonių. Nejįsi- 
vaizdavau, kaip sparčiai provincijos pasaulėlyje sklinda gandai ir 
kaip visi domisi mano „nuotykiais, kaip anądien pasakė mano 
valytoja. Suprask, aš įpratau būti nematomas. Niekur ilgiau ne- 
gyvenau, būdavau tik prašalaitis. Dabar nuo šito teks atprasti. 
Pusė grafystės mane sutikę stebėdamiesi klausinėja, kur dingo 
mano žmona ir vaikas. 

- Įsivaizduoju, - pritarė jam Džulija. - Kai mačiau jus Holte, 
atrodėte taip šeimyniškai. Ką čia slėpti, ir aš apsigavau. 

— Kaip ir tavo sesuo, kuri anąkart su manim kalbėjo lyg su 
kruvinu. Bet nieko negaliu kaltinti, tik save. Gal ir turėjau tau 
pasakyti, bet, patikėk, to nedariau su geriausiais norais. Neno- 
rėjau meluoti, kad esu kur nors kitur, tad tyla atrodė geriausia 
byla. Labai prašau, atleisk man, Džulija. Kai dabar pažiūriu, ne 
kažin kaip pasirodžiau. Kaip visiškas šunsnukis - vieną minu- 
tę bučiniai ir prašymai susitikti, kitą - ką tik gimusio vaiko de- 
monstravimas visam Holtui! 

— Maždaug taip, - pritarė jam Džulija. 

Jos nusistatymas susvyravo - ir vėl norėjo juo tikėti ir pasiti- 
kėti. Jei tai, ką jis pasakojo - tiesa, tada jis visais atžvilgiais labai 
geras žmogus. Labai jau didelis kontrastas buvo tarp pastaro- 
siomis dienomis ją slėgusių sunkių minčių ir ką tik užplūdusių 
jausmų. 

- Arjūs su Ene kada nors buvote... kartu? - ji tyliai paklausė. 

— Niekada, - pareiškė Kitas. - Mus sieja turbūt ta reta vyro 

ir moters draugystė be menkiausios hormonų priemaišos. Enė 
man kaip sesuo - tiksliau, norėčiau turėti tokią seserį, jei neturė- 
čiau Belos. Be to, kažin ar aš Enės skonio. Jai visada patiko velnio 
nešti ir pamesti raumeningi vyrukai. - Kitas nusivaipė nužvelg- 
damas savo apymenkį torsą. - Aš ne visai tos kategorijos, ar ne? 
O ir ji ne mano svajonių mergaitė. Per smarki. Kiek mano akyse 
širdžių suėdė be sąžinės graužimo! Kol pagaliau, - pridūrė jis, - 
sutiko savo išrinktąjį. Dabar meili kaip katytė. 

— O kurjūs susipažinote? 

— Universitete. Nuomojomės kambarius tame pačiame na- 
me, kai studijavau Medicinos fakultete Edinburge. Kol mečiau 
studijas. 

— Kodėl metei? 

Kitas atsiduso. 

— Nelabai mėgstu apie tai kalbėti. Tikrai nori išgirsti? Nela- 
bai linksma istorija. 

— Noriu, - ji linktelėjo intuityviai suvokdama, kad tai ir yra 
trūkstama jungtis tarp to Kito, kurį ji pažįsta, ir to, koks jis yra 
iš tikrųjų. - Tikrai noriu išgirsti. Žinoma, jei pats nori pasakoti. 

- Tebūnie, - Kitas smarkiai išpūtė orą. - Ar šiuose namuose 
dar yra vyno? Jei atsirastų taurė, galėčiau ir papasakoti. 

- Šaldytuve yra pusė butelio, bet jau prieš dvi dienas at- 
kimštas. 

- Iš bado šuva ir varškę ėda, - pašmaikštavo Kitas. - Kol 
neši vyną ir taures, perkratysiu galvoje graudžiąją išpažintį prie 
židinio. 

Džulija it maišu trenkta iškiūtino į virtuvę. Ką tik iš pasku- 
tiniųjų mėginusi amžiams nublokšti Kitą į praeitį, dabar ji sten- 
gėsi sutalpinti į galvą iš pažiūros labai tikėtiną pasakojimą. O kai 
jis laikė jos ranką, per nugarą vėl lyg žaibas perėjo ir išmušė iš 
vėžių. 


266 Lucinda Riley C> Orchidėjų namai 


— Štai. Ką aš žinau, gal bjaurastis, - tarė pildama į taures vyno 
likučius. - Na, klok visą tiesą. 

— Tikrai kad bjaurastis, - pasakė Kitas gurkštelėjęs, - bet 
koks skirtumas. Tai va... jei tu nieko prieš, reziumuosiu tik pačią 
esmę, šitaip bus lengviau, - jis atsiduso. - Kaip jau sakiau, studi- 
juodamas univere kartu su Ene ir dar pora bendramokslių nuo- 
mojomės namą. Vieną savaitgalį į svečius pas Enę iš Londono 
atvažiavo jos geriausia draugė Mila. Man buvo dvidešimt dveji 
ir, vos pamatęs Milą, karštai įsimylėjau. Tokios linksmos, žavin- 
gos, talentingos esybės gyvenime nebuvau matęs. Kai ji įėjo, vi- 
sas kambarys nušvito. Studijavo aktorystę teatro koledže. - Kitas 
papurtė galvą. - Neabejoju, jos laukė šlovė, jei ne... 

— Kas gi? - išsprūdo Džulijai. 

— Nespėjau nė apsižiūrėti - įkritau kaip musė į išrūgas. Nors 
Enė perspėjo, kad nesusidėčiau su Mila, nes tai plevėsa su viso- 
mis iš to išplaukiančiomis pasekmėmis, įklimpau iki ausų. At- 
rodė, ir aš Milai patikau, nors buvom labai skirtingi, tad tapom 
pora. Kelis mėnesius daugiausia laiko praleidau ne moksluose, o 
kelyje tarp Edinburgo ir Londono. Ji man buvo kaip narkotikas. 
Negalėjau be jos gyventi. 

- Pirmoji meilė... - sukuždėjo Džulija, prisiminusi, kaip pir- 
mą kartą susitiko Ksavjė. 

— Būtent, - patvirtino Kitas. - Ir, aišku, sugebėjau įsimylėti 
tiek jėgų ir dėmesio reikalaujančią moterį, kad kitos tokios su 
žiburiu nerastum. Bet gal tai ir sudarė dalį žavesio. Kaip važinė- 
jantis amerikietiškaisiais kalneliais - niekad nežinojau, ar mes 
tikrai kartu, ar ji tikrai mano. Sakydavo, kad dievina mane, myli 
labiau už viską, o paskui prapuldavo savaitei. Užteks pasakyti, 
kad nukentėjo mano mokslai ir aš greitai priėjau liepto galą — 
pažįstami susirūpino, bet man buvo nusispjaut. - Kitas prisi- 
verstinai nusijuokė. - Džulija, man buvo visiškai pasimaišę. 

— Ir kas toliau? 

— Laksčiau pirmyn atgal į Londoną, kol pagaliau net man at- 
sivėrė akys ir pamačiau, kad Mila keistai elgiasi. Ji visada tryško 
energija, galėjo per naktis šėlioti šokiuose ar vakarėliuose, bet 
ta energija pasidarė kažkokia maniakiška. Kartais nuo jos ne- 
sitraukdavau visą savaitgalį, ir ji nė bluosto nesudėdavo. Regis, 
susidėjo su Londono padugnėmis, akyse ėmė liesėti. Galiausiai 
vieną savaitgalį užklupau ją vonioje besileidžiančią į veną. He- 
roiną. 

— O varge, - suaimanavo Džulija. - Ir ji neišsigynė? 

- Kur jau ten, juk buvo pagauta už rankos. Žinojau, kad kar- 
tais Mila ragauja kokso, bet galiausiai perėjo į naują lygį. Saiks- 
tėsi, kad nori mesti, bet prašė jai padėti. 

— Ir tu sutikai? 

- Kaip avinas, vedamas į skerdyklą. Mečiau medicinos studi- 
jas ir kaip akis išdegęs išlėkiau į Londoną jos gelbėti. 

— Ką tu sakai, Kitai! Juk jau buvai toli nuėjęs. Turbūt nedaug 
trūko iki diplomo. 

— Nedaug, - atsiduso Kitas. - Sakau tau, kad buvau pamišęs. 

— Ar išgelbėjai Milą? 

— Ne. O, kad būčiau tada žinojęs, kad priklausomybės už- 
valdytam gali padėti tik tas, kas pats buvo priklausomas. Taip, 
žinau, Mila stengėsi, staigiai mesdavo ir ištverdavo be kvaišalų 
gal porą savaičių, gal mėnesį, bet paskui vėl viskas prasidėdavo 
iš naujo. O aš, žinoma, tapau priešu, siaubūnu, atiminėjančiu 
pinigus, neišleidžiančiu vienos į gatvę, besiklausančiu jos telefo- 
no pokalbių, kad nesusisiektų su narkotikų prekeiviu. Ji manęs 
nekentė. Nekentė. - Kitas persibraukė susitaršiusius plaukus. — 
Taip prabėgo keli mėnesiai, ir štai kartą, grįžęs į mūsų butą iš 
prekybos centro, jos neberadau. Kitą dieną policija ją rado gu- 
linčią griovyje be sąmonės. Perdozavo. Ligoninė išsiuntė ją į 

detoksikacijos centrą, o ji man prisižadėjo viską užraukti. Bijojo, 
kad tik jos nepalikčiau. Sakiau, kad nepaliksiu, bet tik tuomet, 
jeigu ji pasiliks gydytis. Ir dar pasakiau - jei grįš prie kvaišalų, 
galutinai mesiu. 

— Tu neturėjai pasirinkimo, Kitai, ar ne? Milos ir savo paties 
labui. 

— Man taip sakė ir specialistai, - pritarė Kitas. - Kai ji grįžo 
iš reabilitacijos centro, paskutinį kartą buvom laimingi. Kai pa- 
siėmiau iš ten savo Milą, tris mėnesius buvo visiška palaima. Ji 
net pradėjo kalbėti apie grįžimą į teatro mokyklą, o aš mąsčiau, 
kad galėčiau tęsti studijas Londone, - Kitas truktelėjo pečiais. — 
Gyvenom kaip visi žmonės, ir tai buvo nuostabu. 

— Bet netruko amžinai? 

— Ne, - Kitas melancholiškai palingavo galvą. - Simptomai 
man jau buvo žinomi: maniakiškas pagyvėjimas, juodi paakiai, 
liesumas... Mečiau universiteto studijas, užtat būčiau galėjęs ap- 
ginti disertaciją Milos priklausomybės tema. Ji išsisukinėjo, bet 
žinojau, kad vėl vartoja. Taigi nutariau mesti ją, kaip buvau gra- 
sinęs, vildamasis, kad tai ją supurtys ir privers susivokti. Džulija, 
koks buvo siaubas! Ji klykė, rėkė, maldavo neišeiti, antraip nusi- 
žudys... - Kitas susiėmė už galvos. - Tai buvo baisiausia, ką gy- 
venime esu padaręs. Labai ją mylėjau, bet žinojau - jei jos nepa- 
liksiu, niekas nepasikeis, ir ji tiesiog nusitemps ir mane į dugną. 

Džulija nejučia ištiesė ranką jo paguosti. 

— Kitai, net sunku įsivaizduoti... - sukuždėjo. - Bet tai pa- 
dėjo? 

— Ne! Aišku, ne, - jis liūdnai nusijuokė. - Atsilaikiau savaitę, 
dvidešimt kartų per dieną tiesiog griebdamas save už pakarpos, 
kad pas ją neičiau, galiausiai nuėjau ir radau butą tuščią. Žino- 
ma, pranešiau policijai. Galiausiai po dviejų savaičių ją rado 
skvote pas žinomą narkotikų prekeivį. Mirusią. 

— Kaip klaiku, Kitai, - sukuždėjo Džulija, suvokdama, kad 
žodžiai bejėgiai, kaip ir užuojautos frazės, kurių ji prisiklausė 
tiek ir tiek. 

— Tikrai... klaiku, - jis atitraukė rankas ir pakėlė galvą. - Ji 
sakė, kad nusižudys, jei ją paliksiu, ir, tiesą sakant, taip ir pada- 
rė. Skrodimas parodė, kad mirė nuo milžiniškos dozės, negana 
to - prieš mirtį buvo kelis kartus išprievartauta. Turbūt pradėjo 
parsidavinėti už dozę. Ir anksčiau matydavau ant jos kūno keistų 
mėlynių, mėginau užsimerkti, bet galiausiai turėjau pripažinti, 
kad būdama su manimi ji gulėdavo ir su kitais. 

Kitas pritilo, įsmeigė akis į židinį, ir Džulija matė, kad jį vėl 
drasko senos kančios. 

— Tu... aš... Kitai, nežinau net ką sakyti, - sukuždėjo. 

— Niekas geriau už tave nesupras, Džulija, kad geriausia nie- 
ko nesakyti, nes čia nėra ką sakyti. Man žemė išslydo iš po kojų. 
Be gailesčio kaltinau save, kam ją palikau, tūžau ant jos, kam 
pražudė savo gyvenimą, o labiausiai niršau, kodėl mane iškeitė 
į heroiną ir galiausiai į mirtį. Lioviausi tikėti žmonėmis. Niekas 
nepadėjo... ir nereikia aiškinti, neva už gera atlyginama geru, 
neva meilė viską gali. Nebuvo jokios laimingos pabaigos - mir- 
tis, ir tiek, sudarkytas jaunos moters lavonas ir gyvas vyro lavo- 
nas. - Kitas karčiai nusišypsojo. 

— Kitaip tariant, staiga suvokei, kad niekas nuo tavęs nepri- 
klauso? Kad kartais būna visiškai nieko verta tai, ką darai, - gali 
kiek nori atiduoti meilės, bet viskas baigsis taip, kaip turi baig- 
tis? Bent aš per pastaruosius kelis mėnesius tai labai gerai supra- 
tau, - tyliai ištarė Džulija. 

— Maždaug taip, - neprieštaravo Kitas. - Turėjo praeiti ne 
vieni metai, kol apverčiau plokštelę, - kartais tai, ką darai, vis 
dėlto šio to verta, negalima prarasti vilties. Kas be ko, tokios tra- 
gedijos duoda išminties, daraisi pakantesnis silpnai Žmogaus 

prigimčiai. Bet, Dieve, kiek laiko praėjo, kol atsipeikėjau. Regis, 
man buvo visiškas nervinis išsekimas. 

— Čia ir atsirado Enė? 

- Ta pati. Ji šaunuolė! Išgirdusi naujienas atšvilpė į Londoną 
ir parsitempė mane į Edinburgą, ir apgaubė mane tuo, kas psi- 
chologijos knygose vadinama švelniu rūpestingumu. Nepavarg- 
dama kalė man į galvą, kad Mila buvo nestabilios psichikos, kad 
aš padariau viską, kas įmanoma, kad mylėjau ją ir globojau, taigi 
esu nekaltas dėl to, kas ją ištiko. Be abejo, - nusišaipė Kitas, - ne- 
norėjau klausytis, toliau ritausi į savigriovos ir savanoriško vieni- 
šumo pakalnę. Patikėk, Džulija, - pasakė žiūrėdamas jai tiesiai į 
akis, - neturiu kuo tau pasigirti. Voliojausi savo įgeidžiuose kaip 
paršas purvyne. Ir ne vienus metus. Niršau ant viso pasaulio! 

— Kokie jau čia įgeidžiai, Kitai. Juk tu perėjai tikrą pragarą. O 
kada lioveisi niršti? 

— Prieš porą metų mane ištiko tai, ką galėtum vadinti ap- 
reiškimu. Keliavau, birmiečių našlaičių stovykloje prie Tailando 
sienos tris mėnesius mokiau vaikus anglų kalbos, - pasakojo 
Kitas. - Ir iki tol buvau regėjęs baisybių, bet šis atvejis prano- 
ko visas. Dauguma vaikų atsidūrė stovykloje kaip stovi. Jų tė- 
vai buvo sušaudyti Birmoje arba nerasdami darbo išsibėgiojo 
po Tailando kaimus. Tie vaikai įstrigo niekieno žemėje. Jiems 
nepavyko gauti saugaus prieglobsčio - Tailando valdžia jų ne- 
įsileido, o tėvynėje laukė mirtis. Ateitis nieko gero jiems neža- 
dėjo. Ir vis tiek, - Kito akyse pirmąkart sužibo ašaros, - jie buvo 
dėkingi už menkiausią gerą darbelį. Nauju futbolo kamuoliu 
jie džiaugėsi kaip bilietu į pasaulio futbolo čempionato finalą. 
Visi turėjo svajonių ir vilčių dėl ateities, nors jokios ateities jie 
neturėjo, - jis staigiu judesiu nusibraukė ašaras. - Žinau, kaip 
banalu, bet žiūrėdamas į tuos vaikučius, per trumpą savo gyve- 
nimą iškentusius tiek, kad neįmanoma įsivaizduoti, ir vis tiek 

kiekvieną rytą pasitinkančius su šypsena, džiugiai laukiančius, 
ką atneš nauja diena, buvau tarsi paniugintas lazda į kuprą - to 
man ir reikėjo. Trumpai tariant, - tęsė Kitas, - supratau, kad 
buvau savo silpnybėms pataikaujantis šiknius, kuris dešimt 
metų paleido vėjais gailėdamas savęs. Jei jau tie vaikučiai su vil- 
timi Žiūri į ateitį, o dar svarbiau - vis dar tiki žmonių gerumu, 
tai ką ir kalbėti apie mane, turintį nepalyginti daugiau nei jie? 

Kitas ir Džulija tylomis pasinėrė kiekvienas į savo mintis. 

— Kai buvau maža, - kostelėjusi galiausiai prabilo Džuli- 
ja, - mama man pasakojo apie „džiaugsmo žaidimą“ iš knygos 
„Poliana *. Reikia galvoti apie tai, ką turi, o ne - ko neturi. Nu- 
valkiota ir pernelyg paprasta, bet tikiu - teisinga. 

- Tikrai taip. Būtent šitaip Birmos našlaičiai žiūrėjo į gyveni- 
mą, - netikėtai nusišypsojo Kitas. - Žiūrėk, mes puikiai tinkam 
vienas kitam į porą! Nors ne visai, tu taip... - Kitas pamąstė ieš- 
kodamas žodžio, - kilniai laikeisi. Tikrai taip - kilniai, - patvir- 
tino. - Atleisk man už pastarojo meto žygius, kuriais dar sustip- 
rinau tavo nepasitikėjimą žmonėmis. Prisiekiu, aš ne toks, kaip 
tu pamanei. Patikėk, tik norėjau apsaugoti tave. 

— Nesigraužk, Kitai. Tikiu tavim - tikrai tikiu, - Džulija pati 
save nustebino atsakymu. 

— Na, va, matai, - truktelėjo Kitas pečiais. - Tuo mudu ir 
skiriamės. Senais laikais man būtų neužtekę kilnumo net išklau- 
syti pasiaiškinimo. Būčiau buvęs kurčias bet kokiems atsiprašy- 
mams. Bet dabar, duodu žodį, aš kitoks. Ypač su tavim, Džulija. 

— Nevanok savęs taip žiauriai. Juk tu irgi padėjai Enei, kai jai 
reikėjo. 

— Taip, manau, taisausi. Šiaip ar taip... - Kitas nutilo ir pakė- 
lė į ją akis, - tai pirmas kartas, kai aš savo noru lakstau paskui 


* XIX a. JAV rašytojos, vaikų literatūros klasikės Eleanor H. Porter knyga. 

moterį, kad spėčiau jai pasiaiškinti, kol dar nedingo Prancūzijos 
platybėse. 

— Aš tai vertinu, Kitai. 

— Negi tu imsi ir išvažiuosi, Džulija? Labai noriu, kad liktum. 
Kad niekur nevažiuotum, - išpyškino. 

Džulija kiek patylėjo svarstydama, ką pasakė Kitas. Umai su- 
sidrovėjo. 

— Nereikia, Kitai, - sukuždėjo. - Negaliu... kitaip. 

— Nepasitikėjimas ima viršų, ar ne? Dėl Enės ir vaiko? 

- Atleisk, - sukrutino lūpas Džulija. 

— O Viešpatie! - Kitas pašoko ir ėmė žingsniais matuoti ne- 
diduką kambarį. - Na, žinoma! Pirmąkart po Milos aš kažką 
jaučiu moteriai ir savo rankomis viską sugadinu. Atsiprašau, - 
jis sumosavo rankomis priešais Džuliją, - ką aš tau sakiau apie 
polinkį pataikauti savo silpnybėms? Labai atsiprašau, Džulija, 
bet klausyk, ką pasakysiu... - Kitas vis skubriau siuvo iš kampo į 
kampą, žodžiai veržte veržėsi jam iš krūtinės. - Turiu tau pasa- 
kyti - man atrodo, aš myliu tave. Aš tai supratau tave slaugyda- 
mas ir visai tuo nesibodėdamas. Buvau laimingas, kad tau manęs 
reikia, po šitiek metų, kai vien tai pajutęs bėgdavau nuo moters 
kiek kojos neša! Ir rūpintis tavim buvo vienas džiaugsmas! 

Ir Kitas jai nusišypsojo tokia atvira, nuoširdžia šypsena, kad 
Džulija vos nepuolė jam į glėbį. Bet susivaldė. Nei ji, nei jis ne- 
buvo paaugliai, ragaujantys pirmųjų meilės džiaugsmų. Jie jau 
buvo nuėję mažiausiai trečdalį savo kelio ir smarkiai nudegę 
tame kelyje. 

Džulija žiojosi kažką sakyti, bet Kitas ją aplenkė. 
sičiaupdamas kalbu tik apie tave, - Kitas vėl ėmė žingsniuoti iš 
kampo į kampą, - o tą vakarą, kai vakarieniavai pas mane Vor- 
ton Parke, stengėsi tau nesipainioti akyse. Aišku, paskui tai tik 

paskatino tavo įtarimus... ji kone maldavo, kad tiesiai iškločiau 
tau, ką jaučiu. Sakiau jai, kad dar ne laikas, o ji atšovė, kad tu 
pajėgsi tai priimti. 

— Dar negaliu, Kitai. 

Ir Džulija nepajuto, kaip žodžiai išsiveržė patys: 

— Praėjo dar tiek mažai laiko po... Maniau, kad jau galiu... - 
Džulija prikando lūpą, - bet ne... 

Regis, Kitas fiziškai susitraukė jos akyse. 

— Na, ką, - galiausiai ištarė jis, - turbūt, - kostelėjo, - taip 
man ir reikia. Ir čia jau nebus pataikavimas savo silpnybėms. 
Velniai rautų! Teks palikti tave ramybėje. 

- Atleisk. Aš tik... aš... negaliu. 

— Suprantu. Tikrai suprantu. - Kitas sugrūdo rankas į kiše- 
nes, nudrožė durų link, atsigręžė ir giliai įkvėpęs tarė: - Noriu 
tik pasakyti - jei kada pasijustum pasiruošusi šuoliui į nežino- 
mybę, leisk man dar kartą pabandyti laimę - pažadu, atsirasiu, 
kai tik pašauksi. Aš galiu. Bent jau kadaise galėjau. Ir niekada 
tavęs tyčia neskaudinsiu. 

— Ačiū, Kitai. 

— O keisčiausia, - Kitas stabtelėjo prie durų, - kad tu visada 
čia buvai. 

Džulija neįstengė pakelti į jį akių, nes jos buvo patvinusios 
ašaromis. 

— Tu žinai, kaip mane rasti, - pasakė Kitas. - Saugok save 
man, gerai? Iki pasimatymo, brangioji. 

Durys užsidarė ir jis dingo iš akių. 


30 


Išblyškusi, nusikamavusi po bemiegės nakties kitą rytą Džuli- 
ja nusileido laiptais laukti taksi. Sauja suėmusi stačiasienį kavos 
puodelį dėbsojo į atšalusį židinį, kuriame buvo likusi tik pele- 
nų krūva. Apmirusios smegenys neįstengė apdoroti to, ką vakar 
kalbėjo Kitas. Ir kokius jausmus jai išpažino. 

Pakaks. Džulija liepė sau liautis. Galbūt grįžusi į Prancūzi- 
ją - tik ne dabar - ras kada visa tai apmąstyti ir sau išsiaiškins, 
kokius jausmus jis sukėlė. 

Ji tiesiog negalėjo sau leisti vėl mylėti. 

Išgirdusi prie laukujų durų artėjančius žingsnius, Džulija 
pakilo, nuėjo prie durų ir paėmė kelionkrepšį manydama, kad 
taksi jos jau laukia. Bet tai buvo paštininkas. Ji pastatė krepšį. 

— Puiku, kad susitikome. Išvažiuoju į Prancūziją. Prašau man 
persiųsti laiškus, kiek jų bus, - daugiausia tai sąskaitos... 

Balsas ėmė virpėti. Nebuvo jėgų net trumpai šnektelėti. 

— Tvarka, mis Forester, jūsų korespondenciją perduosiu skirs- 
tymo tarnybai ir pasirūpinsiu, kad ji pasiektų jus Prancūzijoje. 
Jis įteikė jai tai, kas akivaizdžiai buvo sąskaita, ir kreminį perga- 
mentinio popieriaus voką, adresuotą nepažįstamos rankos. 

— Dėkoju, - ji blankiai nusišypsojo. 

— Bon voyage, mis Forester. 

Džulija uždarė duris ir sėsdama ant sofos atplėšė voką. 

Hitrou oro uostas 
Pirmadienis, kovo 16 


Miela Džulija, 

rašau skubėdama! 

Mano vardas Enė. Buvome susitikusios prieš kelias sa- 
vaites. Iš Kito girdėjau, kokį skausmą jums teko pakelti. 
Kitas irgi patyrė nemažai skausmo. Jis gerai jus supranta 
ir padarys viską, kad atsigautumėte, nes jis pirmąkart po 
daugelio metų įsimylėjęs. Jei jis myli (patikėkite, tai jam at- 
sitinka ne kasdien!), galite juo neabejoti. Patikėkite, jis jūsų! 

Šiuo metu aš pradedu gyvenimą iš naujo, ir čia dau- 
giausia Kito nuopelnas. Jis nuostabus - tokių daugiau nesu 
mačiusi. Jis tikrai labai geras žmogus. Kol dar neišvažia- 
vau, atsidėkodama ir aš noriu jam padaryti ką nors gera. 
Jūs geriau nei kas nors kitas žinote, kad gyvenimas trum- 
pas. Šiais laikais mes per daug mąstome ir analizuojame. 
Užmirškite apmąstymus, klausykite širdies - aš dabar taip 
darau, Dievas man padeda ir dar niekada nebuvau tokia 
laiminga kaip dabar! 

Skausmą gali išgydyti tik meilė. Manau, jums abiem 
jos reikia. 

Kiekvienas nusipelno dar vienos progos. 

Su geriausiais linkėjimais - 

Enė 


Kažkas pabeldė į duris. Džulija atsistojo ir atidarė. 
- Sveiki, - sustingusiomis lūpomis pasisveikino su taksistu, — 
po sekundės išeinu. 

— Gerai, ponia. Sustojau ant kalnelio kairiau. Jei nesunku, 
truputį paėjėkite. Čia visai nėra kur statyti mašinos. 

— Ačiū. 

Prieš išsinešdama krepšį ir užrakindama kotedžą Džulija 
greitosiomis dar kartą patikrino, ar namie išjungti visi elektros 
prietaisai. Galiausiai nudūlino į taksi, kuris ją išveš toli nuo Nor- 
folko ir... Kito. 

— Prašom sėsti, ponia. Leiskite, padėsiu krepšį. 

Taksistas palaikė dureles, kol ji įlipo, paskui padėjo kelion- 
krepšį į bagažinę. 

- Judam? 

- Judam. 

- Jei viskas gerai, oro uoste būsim po dviejų valandų. 

Taksistas nuvairavo mašiną į pakalnę ir įsuko į siaurą kelią 
palei uostą. Džulija pro langą dar kartą atsisveikindama žvilgte- 
lėjo į besisūpuojančias valtis. Tuščia ir nyku, tik kažkas įsitaisęs 
ant suoliuko žvelgia į jūrą. 

- Sustokite! Gal galite pavažiuoti į kelkraštį? Aš... palaukite 
manęs čia. 

Džulija atplėšė dureles ir pasuko atgal, kur sėdėjo vienišas 
žmogus. Artėdama pamatė, kad neapsiriko. Sustojo prie pat 
suoliuko, žinodama, kad jis nemato. 

— Kitai! Ką čia veiki? 

Jis nustebęs atsigręžė ir išpūtė akis. 

— O! Maniau, kad tavęs nebėra. Ką tik buvau - tavo namuką 
radau tuščią. 

— Turėjau palypėti į kalniuką prie taksi. Aišku, mes prasilen- 
kėm, - paaiškino ji. 

— Matyt, - linktelėjo Kitas. - Tai važiuoji? 

— Aha. 

— Suprantu. Tiesiog norėjau dar kartą tave pamatyti prieš 

atsisveikindamas, - jis truktelėjo pečiais. - Ir dar kartą atsipra- 
šyti, kad buvau toks stuobrys. 

Džulija pritūpė greta jo ant suoliuko krašto. 

— Kitai, nereikia, aš viską suprantu, patikėk. 

— Tikrai? 

- Tikrai. 

Kitas apžiūrinėjo savo pirštus. 

— Tada gerai. Šiaip aš, Džulija, ėjau ne atsisveikinti. 

— Argi? 

— Taip taip, - jis pakėlė akis, veide buvo pavargusi šypsena. - 
Iš tikrųjų turėjau mintį pulti tau po kojų ir maldauti, kad pasi- 
liktum. 

— Ką čia kalbi? 

- - Ką girdi. Buvau visą kalbą sukūręs. Ruošiausi prašyti ma- 
lonės, kad suteiktum man viltį. Pasakyti, kaip tave myliu ir su- 
prantu, kad bus geriau, jei neskubėsime. Ir kad aš viską pada- 
rysiu, kad bent pamėgintume, nes bent jau man toks jausmas 
įmanomas tik kartą kitą gyvenime. Mane žudo mintis, kad tu- 
riu jo atsisakyti. Pripažįstu, tai egoizmas, - pridūrė. - Šiandien 
paryčiais nusprendžiau, kad be kovos nepasiduosiu. Taip čia ir 
atsiradau. Ką tik keikiau kaip visada liūdną savo dalią, kad pra- 
silenkiau su tavim. Pasirodo - neprasilenkiau. 

- Tikrai. Regis, turi dar vieną progą, Kitai, - pakuždomis ji 
pasakė beveik sau. 

- Po perkūnais, juk tai tiesa! Taigi, - Kitas atsiklaupė prieš 
ją ir suėmė už rankų, - pradedam: Džulija, būk gera, nevažiuok 
į Prancūziją. Noriu, kad liktum čia, su manim. Aš tave myliu — 
tikrai myliu. Aš... kraustausi iš proto! - jis liūdnai nusijuokė. — 
Būk gera, suteik man viltį, ir, prisiekiu, aš niekada tavęs neiš- 
duosiu. 

- Ak, Kitai... aš... - ji žvelgė į jį, stengdamasi blaiviai suvokti, 

kas vyksta. O tada prisiminė Enės žodžius apie polinkį viską ana- 
lizuoti ir pasiklausė savo širdies, ko ji nori. Galop tarė: - Gerai. 

- Tikrai? 

- Tikrai. 

— Kitaip sakant, pasilieki? 

— Taip, bent kol kas. O gal tikrai pabandykim? Ką gi mes 
prarasim? 

— O dangau! Rimtai? 

— Rimčiau nebūna. 

— Viskas, gana klūpėti. Tie keliai mane pribaigs. 

Kitas kaip tarė, taip padarė - pakilo ir apglėbė Džuliją. 

— Pažadu, mylimoji, rūpinsiuos tavim, kiek man leisi. 

— Ir aš tavim. 

— Tikrai? - jis pakėlė jos smakrą, kad įsižiūrėtų į veidą. - Tai 
bus pasaka, - jis nusišypsojo švelniai bučiuodamas jai nosį. — 
Sakai, vienas kitu rūpinsimės? 

— Aišku. Juo labiau kad abu kentėjom dėl tos pačios... ne- 
galios. 

— Kitaip tariant, du prietrankos rado vienas kitą? 

— Panašiai, - sumurmėjo ji, o jis nubėrė jai veidą bučiniais. 
Ji atsitraukė, pažvairavo į taksistą, sunertomis rankomis atsirė- 
musį į automobilio galą ir juos stebintį. - Žinai ką, paimk mano 
krepšį ir pasakyk Bobui, kad gali grįžti namo. 

- Tvarka. O tada, mano brangioji Džulija, ir tave vežuosi 
namo. 

— Kur namo? - sumišusi paklausė Džulija. 

— Aišku kur - į Vorton Parką. Kur ir priklauso. 


Antra dalis 


VASARA 


1 

Vorton Parkas 


Kartais pabudusi ankstų rytą pažiūrėti, kaip saulė žeria spindu- 
lius pro Vorton Parko langus atviromis langinėmis, vos galiu pati- 
kėti, kad vėl radau ramybę ir laimę, kurios nebesitikėjau sulaukti. 

Ir štai kaip katė šildausi saulėje, paskui pasisuku pažiūrėti 
Kitui į veidą greta. Jo plaukų, kuriuos priverčiau nusikirpti, kad 
matyčiau akis, nesutramdė nė kirpėjo žirklės, ir štai ant vienos už- 
merktos akies vėl užkritusi garbana. Jis atmetęs ranką virš galvos - 
visiško laisvumo ir pasitikėjimo aplinka ženklas. 

Man gera rytais žiūrėti į jį miegantį - tokia proga dažnai pasi- 
taiko, nes paprastai pabundu pirma. Tai mano slaptos valandėlės, 
kai galiu nustumti į šalį baimę ir tiesiog juo gėrėtis. Jis - nekalta 
miego auka - apie šias akimirkas nieko nežino ir nenumano, jog 
tyrinėju kiekvieną jo veido bruoželį, kad galėčiau įsidėti į atmintį. 

Neseniai supratau, kaip to reikia. Atmintyje visiškai nebegaliu 
atkurti savo vyro veido - tik blankų kontūrą, formą, o bruožai 
ištirpo ir susiliejo. 

Baigusi stebėjimus, atvirstu aukštielninka ir klaidžioju žvilgs- 
niu po kambarį, kuriame ilsėjosi Krofordy kartų kartos. Jis turbūt 
nepasikeitė nuo tada, kai prieš septyniasdešimt mety Olivija Kro- 
ford čia įžengė pirmąją vestuvių naktį. Kadaise žavūs ranka ta- 
pyti kiniški sienų apmušalai išbluko ir iš šilto sviestinio gelsvumo 

liko nykus ryžių pudingo balkšvumas. Iš drugelių ir gėlių, kuriais 
jie buvo išmarginti, liko blausūs šešėliai. 

Prie sienos įsitaisęs sunkiasvoris raudonmedžio tualetinis sta- 
liukas su trijų dalių veidrodžiu. Toks neišvaizdus, kad per auk- 
cioną niekas nepanoro jo įsigyti, tad aš jį sugrąžinau į ankstesnę 
vietą. Kartais įsivaizduoju, kaip Olivija prie jo prisėda pasidažyti 
tokiu stiliumi, kokiu veidą gražindavosi jos laikų merginos, o Elsė 
kantriai daro jai šukuoseną. 

Atsargiai išsliuogiu iš lovos, kad nepažadinčiau Kito, ir nulei- 
džiu kojas ant nuplikusio kilimo, nors miegamojo pakraščiuose 
dar galima rasti plotų, kur kojos klimpsta į jį kaip kadaise, kai 
buvo ką tik išaustas. 

Žingsniuoju į vonią - grindų linoleumas suskeldėjęs, vonia iš- 
marginta žalsvomis vingriomis kalkių drūžėmis, čiaupas dulsvas 
nuo senumo. 

Rengdamasi šypsausi pati sau vien dėl to, kad esu Vorton Par- 
ke. Tas griozdiškas, nefunkcionalus, nenuspėjamumu erzinantis 
rūmas man primena mamos nelabai nupraustą, bet vis tiek labai 
mylimą bamblį, kurio žavumui negali atsispirti. 

Pirštų galais vėl perėjusi miegamąjį nusileidžiu laiptais, įjun- 
giu virdulį ir galvoju, kaip man čia gera su Kitu. Ir jaučiuosi grį- 
žusi namo. 


Šiltą ankstų rytą Džulija atsisėdo Vorton Parko rūmų terasoje ir 
pažvelgė į sodą po kojomis. Birželis visada buvo jai mieliausias 
mėnuo. Tai metas, kai kas valandą visu grožiu skleidžiasi žiedai, 
kad nugyventų trumpą, bet tobulą savo žyvenimą. Parko me- 
džiai rymo apsiklėtę tiršta lapija - nesuskaičiuojamų atspalvių 
žaluma, pro kurią švyti žydras Anglijos vasaros dangus. 

Su kavos puodeliu ji nužingsniavo trupančiais laiptais į 

sodą - Adrijenės Kroford kūrinį - ir visa krūtine įkvėpė kone 
liguistai svaigaus terasą juosiančių jazminų aromato. Kaip ir 
visas sodas, jie metų metus vešėjo apleisti, tik vejos nusipelnė 
garbės retkarčiais paskubomis būti nušienautos vienišiaus so- 
dininko, bet jo žinioje buvo per daug akrų, kad jis būtų sukęs 
galvą dėl pavienių ūglių karpymo ir genėjimo. Lysvelėse aplink 
fontaną susodintos rožės buvo iškerojusios ir susiraizgiusios į 
neatpinamą tankmę. Bet, matyt, gavusios ramybę dėl neprie- 
žiūros, jos iki šiol be tvarkos krovė tiesiog nepadoriai didelius 
pumpuro pavidalo rausvus žiedus. 

Gabrieliui patiko gėlės... 

Džulija liūdnai nusišypsojo prisiminusi, kaip jis išdygdavo 
jos studijoje, putlioje rankutėje gniauždamas margaspalvę vys- 
tančių orchidėjų giminaičių gegužraibių ir levandų puokštelę, su 
Anjese suskintą vaikštant po Prancūzijos kaimo pievas. 

— Pour tu, Maman“, - išdidus įteikia jai puokštę, ir Džulija 
suskanta ieškoti vazos, patrumpinti nelengvai nuskabytų nevie- 
nodo ilgio stiebelių. 

Ji galvojo, kaip gera būtų Gabrieliui Vorton Parke. Jis buvo 
tikras gamtos vaikas, kaip ir jo motina, tad ji kartais jam pasa- 
kodavo apie nuostabų dvarą Anglijoje, kuriame viešėdavo vai- 
kystėje. Ir sakydavo, kad vieną dieną kartu su juo nuvažiuos į tą 
dvarą. 

Džulija sunkiai atsiduso. To niekada nebus. 

Vaikštinėjant jai nagai niežėjo kibti į darbą ir, kol nevėlu, im- 
tis atkurti buvusį to prieglobsčio žavesį. 

- Senelis Bilas karste apsiverstų, - pasakė cherubinui, abejin- 
gai tebetupinčiam vidury neveikiančio fontano. 

Palengva žingsniuodama į namus, jautėsi tarsi grįžusi iš kitos 


* Tau, mamyte (pranc.). 

veidrodžio pusės. Ten dar buvo gyvas vyro ir sūnelio netekties 
skausmas, vis dar nepaleido baimė ir kaltė, kad ji drįsta būti lai- 
minga. O Kito meilė jai buvo tokia pat nereikli, kokia reikli buvo 
Ksavjė meilė. 

„Brangioji, - murmėjo Kitas, kai pirmąkart atsidavę meilei 
jie ilsėjosi apsiviję vienas kitą rankomis ir kojomis, - suprantu, 
viskas labai greitai, turėjai save įveikti, kad būtum su manim. 
Žinau, dar praeis laiko, kol užgis tavo žaizdos. Jei norėsis vienu- 
mos, jei įkyrėsiu, nebijok, neįsižeisiu, jei atsitrauksi.“ 

Praėjo jau trys mėnesiai, o Džulija nepasigedo vienumos. 
Be to, šiuose didžiuliuose namuose laisvos erdvės buvo kiek tik 
nori. O kadangi Kitas atmetė pono investuotojo pasiūlymą ir 
kiauras dienas buvo paskendęs dvaro reikaluose, ji dažnai bū- 
davo viena. 

Viena, bet tikrai ne vieniša, mąstė kopdama laiptais ir eidama 
pro duris į virtuvę. Keista, nors retai keldavo koją į kitus rūmų 
kambarius ir dar nė karto nebuvo užkopusi į paskutinį aukštą, 
viskas jai čia atrodė pažįstama ir nuostabiai jauku. Galbūt prie to 
prisidėjo Elsės vaizdžiai papasakota senų laikų istorija ir išlikęs 
beveik nepasikeitęs anų dienų rūmų pavidalas. Džulija mylėjo 
šių namų dvasią ir galėjo valandų valandas vaikštinėti jų korido- 
riais, tyrinėdama kiekvieną kertelę, kiekvieną plyšelį, išblukusią 
dygsniuotą antklodę ar dulkėtą ornamentą, kuris priminė lai- 
kus, apie kuriuos ji tiek daug sužinojo. 

Dabar buvo pats vidurvasaris, tad mažiau krito į akis, kas na- 
muose šaukėsi statybininkų ir kitų meistrų rankų - pavyzdžiui, 
kiauri stogai, senovinė šildymo sistema, menkai teįkaitinanti ke- 
taus radiatorius, o kartu ir vandenį vonioje. 

Tai, kad ji lyg ir persikraustė į Vorton Parką gyventi su Kitu, 
nebuvo „oficialus“ susitarimas. Viskas įvyko savaime, abiejų ša- 
lių sutikimu. Po dramatiško Kito merginimosi Džulijai laiko- 

tarpio viskas klostėsi kvapą gniaužiančiai lengvai. Jie pasinėrė į 
šviesią ir jaukią kasdienybę: Kitas šeštą pasirodydavo virtuvėje 
gurkštelti vakarinio šlakelio stipresnio gėrimo ir šnekučiuoda- 
miesi apie dienos darbus jie sukinėjosi apie viryklę kartu ruoš- 
dami vakarienę. Džulija užsispyrė šio to pramokti ir džiaugėsi 
atradusi savyje kulinarės talentą. Dažnai jie anksti eidavo į lovą 
mylėtis. Retai kada keldavo koją iš namų - nė vienas nepasi- 
gesdavo stimuliuojančios kitų draugijos, geriausia jiems buvo 
dviese. 

Atrodo, Kitas išties pradėjo suprasti, kad kartais - dažnai 
netikėtai - į jos širdį įsėlindavo netekties liūdesys. Kartais ne- 
tiesiogiai sužadinti prisiminimai ją permainydavo - staiga tap- 
davo tyli ir susimąsčiusi. Buvo nuostabu, kad jis nelaikė jos 
praeities grėsme sau, - mat jis priėmė tą praeitį, žiūrėjo į ją pa- 
garbiai, niekada primygtinai apie tai jos nekalbino, nebent pati 
prabildavo. 

Ryšys su Kitu buvo visiškai kitoks nei su Ksavjė: jokių iškil- 
mingų priesaikų, kurias taip mėgo jos vyras, jokių karštų ginčų 
ir beveik nė ženklo to nesaugumo ir nuotaikų kaitos, dėl kurios 
gyvenimas su Ksavjė buvo alinantis, nors ir įdomus. 

Lipdama laiptais aukštyn kloti lovos Džulija mąstė, kaip vis- 
kas tarp jų pastovu, abu viskuo patenkinti ir dėl to apsieina be 
dramų, jai pažįstamų iš buvusio šeimos gyvenimo, ir mėgaujasi 
ramuma - jos gydomuoju poveikiu kasdien iš naujo įsitikinda- 
vo. Džulija vylėsi, kad atsiradusi Kito gyvenime ir ji taip pat jį 
veikia. 

Neseniai ji sužinojo, kad Kitas pastaruosius dešimt metų ne 
„pataikavo savo silpnybėms“, kaip pats iš pradžių pasigarsino, 
bet nenuilsdamas užsiėmė labdaringa veikla visame pasauly- 
je. Turėdamas akademinių ir medicinos žinių, jis teikė pagalbą 
tiems, kuriems jos labiausiai reikėjo. 

— Tai, kad aš mažai vertinau savo gyvenimą, mane ir stū- 
mė į rizikingas vietas, - paaiškino Kitas, Džulijai su nuostaba ir 
susižavėjimu klausantis jo pasakojimų apie nuotykius planetos 
karštuosiuose taškuose. - Aš nenusipelnau tavo pagyrimų, Džu- 
lija, nes tiesiog bėgau nuo gyvenimo. 

Nesvarbu, kas pastūmėjo Kitą, bet ta patirtis padarė jį kur kas 
išmintingesniu ir ryžtingesniu žmogumi, nei save laikė. Džuliją 
kartais net erzino toks savęs menkinimas, ir kartą jam tai pa- 
sakė. Pamažu Kitas pradėjo svarstyti, kad galėtų išties įkūnyti 
savo svajonę - konsultuoti ir gydyti vaikus, nuskriaustus nuo jų 
nepriklausančių aplinkybių. 

— Prisižiūrėjau tiek kenčiančių vaikų, - kartą atsiduso jiems 
dviese vakarieniaujant. - Jei sąžiningai, tai manau, kad pagalba 
vaikams, kurią jiems teikiau per savo klajones, atstojo man as- 
meninius santykius, kuriems nesiryžau. Vaikams manęs reikėjo, 
bet aš visada galėjau juos palikti ir keliauti toliau. Taigi jokio 
mano altruizmo nebuvo. 

— Suprantu, Kitai, - atsakė Džulija, - bet neabejoju - jie iš 
tavęs daug gavo net per tą trumpą laiką. 

— Taigi, aš supratau, kad vaikai - tai žmonijos statybinė me- 
džiaga. Jei ji netikusi, netikusi bus ir ateinanti karta. Dabar pri- 
simindamas tą metą pripažįstu, kad, nors teko būti daugybės 
kančių liudininku, atradau veiklos sritį, kurią nepaprastai pa- 
mėgau. 

Tad Džulija ėmė jį raginti išeiti reikiamus mokslus ir įgyti 
mediko kvalifikaciją, kuri leistų imtis profesionalaus vaikų psi- 
chologo praktikos. 

- Kai susidorosim su šitų namų reikalais, taip ir padarysiu, - 
nusileido jis. Paskui nuo savo pagalvės atsigręžė į ją: - O aš jau 
seniai bebuvau po moteriškės padu. 

— Kitai! Tu ką... 

Kitas apsivertė, palinko virš jos ir ėmė be gailesčio kutenti. 


w-- oo 


— Ačiū tau, Džulija, kad rūpiniesi manim. 


— Mes dalijamės mums duotu laiko mirksniu, - ištarė Kitas 
vieną naktį jiems gulint parke ir žiūrint į mėnulio pilnatį. — 
Laikas, kaip ir visata, neturi pradžios nei pabaigos. Mes esame, 
ir tiek. 

Džulijai visada patiko ši mintis. Kabinosi į ją ir dabar, nes 
pastaruoju metu vis dažniau suimdavo kita nuolatinė bai- 
mė. Vorton Parko taika ir ramybė, nieko nereikalaujanti Kito 
meilė tvirtai pastatė ją ant kojų, bet kaskart prisiartinus prie 
svetainės durų ir uždėjus pirštus ant pajuodusios žalvarinės 
rankenos jai pritrūkdavo drąsos jas atverti ir prieiti prie forte- 
pijono. 

Prieš dvi savaites ji buvo traukiniu nuvažiavusi į Londoną 
papietauti su savo agentu Olavu. 

— Tai štai, aš vis dar turiu įvairių koncertų rengėjų pasiūly- 
mų su tavimi susitikti, įskaitant... - Olavas padarė teatrališką 
pauzę, - Karnegio salę. 

— Nejaugi? - Džulija pati sau netikėtai susijaudino. Iki šiol 
nebuvo gavusi kvietimo ten koncertuoti. Ir seniai apie tai sva- 
jojo. 

- O taip, gerbiamoji, - linktelėjo Olavas. - Anapus balos 
laikraščiai ištrimitavo tavo istoriją - jankiai mėgsta dramatiz- 
mą. Tai va, ką jie siūlo - koncertas Karnegio salėje bus tavo 
sugrįžimas į sceną. Atleisk už storžieviškumą, brangute, bet čia 
nedaug kuo dėtas tavo talentas, - užsukta viešųjų ryšių mašina. 

— Kada rečitalis? - paklausė Džulija. 

— Po dešimties mėnesių - balandžio pabaigoje, - pareiškė 

Olavas. - Pakanka laiko, kad pirštukai vėl prasimiklintų ant kla- 
višų ir tvirtai pasijustum. Geras, Džulija, ką tu į tai? Konkretus 
pasiūlymas, ir guldau galvą - du kartus kviesti jie nesivargins. 


Prispaudusi prie krūtinės pagalvę, Džulija priėjo prie miega- 
mojo lango ir įsižiūrėjo į sodą po kojomis. Pranešti apie savo 
sprendimą Olavui ji turėjo savaitę. Šimtąjį kartą savęs klausė, ar 
įstengs. Ar įveiks tuštumą sieloje? Džulija užsimerkė ir įsivaiz- 
davo save skambinančią. Kaip visada užplūdo adrenalinas ir ji 
išmušta šalto prakaito nusipurtė šias mintis. 

Ji iki šiol apie tai neužsiminė Kitui. Kaip jam paaiškinti, kad 
instrumentas, kurį taip mylėjo, dabar ją tik gąsdina? Žiūrėk, dar 
pamanys, kad ji sukvailiojo, pradės spausti, įkalbinėti sėsti prie 
fortepijono, o tai bus nepakenčiama. 

Kita vertus, mąstė grįždama nuo lango prie lovos ir dėdama 
ant jos pagalvę, persismelkusią nuostabaus Kito kūno kvapo, gal 
jis ir padėtų. Reikia juo pasitikėti. O jis turi suprasti, kokia ne- 
viltis ją pjauna. 


Prie vakarienės stalo ji prakalbo apie Karnegio salės pasiūlymą. 

- Čia tai bent! - sušuko jis. - Stebuklas, Džulija! Kokia gar- 
bė. Ar tu mane pasiimsi, kad galėčiau atsisėsti pirmoje eilė- 
je, gaudyti tavo žvilgsnį ir rodyti liežuvį per griausmingiausią 
crescendo? 

Ji šyptelėjo ir papurtė galvą. 

- Nežinau, ar man užteks parako, Kitai. Per didelis ir grei- 
tas užmojis. Nemoku paaiškinti, kas mane gąsdina, bet kūnas 
eina pagaugais, kai tik bandau artintis prie pianino. Ak, bran- 
gusis... 

Jo veidas surimtėjo ir jis per stalą ištiesęs ranką suėmė jos 
plaštaką. 

- Suprantu, brangioji. Kiek laiko tau liko apsispręsti? 

- Kelios dienos. 

— Kaip norėčiau tau padėti, mostelėti burtų lazdele, kad vis- 
kas susitvarkytų, - atsiduso Kitas, - bet žinau, kad neįmanoma. 
Viskas priklauso tik nuo tavęs. 

— Taip, - Džulija iš lėto nulenkė galvą ir ištraukė ranką jam 
iš saujos. - Nepyk, einu, pasivaikščiosiu po parką ir pamąstysiu. 

— Puiki mintis, - pritarė Kitas. 
kė iš lėkščių valgio likučius, suplovė ir iššluostė indus ir giliai 
susimąstė. 


Po poros dienų Kitas, prieš išeidamas į ankstyvą susitikimą dva- 
ro kontoroje su žemės valdytoju, atnešė Džulijai arbatos ir pri- 
sėdo šalia ant lovos. 

— Turbūt jau eisiu, - pasakė pasilenkdamas ir bučiuodamas. 
Gal nesveikuoji? 

— Ne, - sumelavo ji, - sėkmės tau susitikime. 

— Dėkui. - Kitas pakilo nuo lovos krašto. - Beje, sutikau 
vieną bičiulį ir leidau jam žvejoti mūsų upelyje. Sakė, gal atneš 
mums porą upėtakių vakarienei. Užneš juos popiet. 

— Kad aš niekad neruošiau upėtakio. Ką aš su jais veiksiu? — 
susigėdusi prisipažino Džulija. 

- Aš tau paskui parodysiu, kaip juos išdarinėti, - pasakė ei- 
damas prie durų. - Oi, vos nepamiršau - jei dar nebūsiu grįžęs, 
vienuoliktą ateis pianinų derintojas. Nemanau, kad ta žavinga 
seniena, kuri renka dulkes svetainėje, po tavęs išvis kas nors 

skambino. Tai nemaža vertybė, tad, manau, nusipelno techni- 
nės priežiūros. Iki, saulute, - jis pasiuntė jai bučkį ir išnyko už 
durų. 


Lygiai vienuoliktą sutilindžiavo aprūdijęs durų varpelis ir Džu- 
lija įleido pianinų derintoją. 

- Ačiū, ponia, - pagarbiai kreipėsi pagyvenęs vyriškis. - Gal 
galėtumėte parodyti, kur stovi jūsų instrumentas? Pastarąjį kar- 
tą čia lankiausi prieš penkiasdešimt penkerius metus, kai ledi 
Olivija buvo pakvietusi mano tėvą jo suderinti prieš lordui Ha- 
riui grįžtant iš karo. 

Džulija apstulbusi pastatė į jį akis. 

— O Viešpatie! Šitaip seniai! Prašom eiti su manimi, - nusi- 
vedusi jį per anfiladą, uždėjo ranką ant žalvarinės rankenos ir 
pajuto, kad rankos staiga ėmė drebėti. 

- Leiskit, ponia, atidarysiu, - pasisiūlė jis. 

- Dėkoju. Ta rankena... labai kieta, - pasiaiškino susigėdusi, 
kai derintojas lengvai spustelėjo rankeną. 

Neturėjo ką daryti - teko svečiui iš paskos žengti į svetainę. 
no ir nutraukia užvalkalą. 

— Nuostabus instrumentas, - pagyrė susižavėjęs. - Tėvas saky- 
davo, kad šio fortepijono garsas švariausias, kiek jam teko girdėti. 
O girdėjo jis nemažai, - nusijuokė derintojas. - Nagi, pažiūrėkim. 
uždėjo ant jų pirštus. Greitu tempu sugrojęs arpeggio, atsiduso 
ir palingavo galva. 

— Oi, balandėli, na ir nusidainuoji. - Jis atsigręžė į Džuli- 
ją. - Teks prie jo pasėdėti, bet mes jį sutvarkysim, būkit rami, 
ponia. 

— Ačiū jums, - pralemeno Džulija. 

— Taigi taigi, - derintojas pasilenkęs atidarė įrankių dėklą, — 
liūdniausia, kaip sakė mano tėvas, kad grįžęs namo lordas Haris 
niekada nebeprisėdo prie fortepijono. 

— Tikrai? - nusistebėjo Džulija. - Girdėjau, jis buvo puikus 
pianistas. 

— Taip ir buvo, bet dėl kažkokių priežasčių... - derintojas 
atsiduso ir ėmė skambinti Listo Sonatos b-moll pirmuosius tak- 
tus, - niekada daugiau nebeskambino. Galbūt jam kas nors atsi- 
tiko per karą. Kaip apmaudu, kad žuvo talentas, ar ne? 

Džulija nebegalėjo tverti. 

— Jei neprieštarausit, paliksiu jus, - pertraukė jį. - Sąskaitą 
prašom siųsti lordui Krofordui. 

Ir staigiai apsisukusi išskubėjo iš svetainės. 

Paskui nuėjusi į daržą kantriai pririnko dar likusių daržo gė- 
rybių vakarienei prie upėtakio. Mielai būtų įsisukusi į daržą, iš- 
ravėjusi, iš naujo apsėjusi, bet buvo neaišku, ar jie čia liks suradę 
naują pirkėją, tad įdėti daug darbo buvo beprasmiška. 

Staiga ji pastatė ausis. Vėjelis iki jos atnešė pro svetainės lan- 
gus sklindančius Rachmaninovo Antrojo koncerto garsus. 

Klūpėdama tarp žolių pakėlė rankas ir užsikimšo ausis. 

— Liaukitės! Nutilkite!!! 

Net užsikimšusi ausis ji girdėjo muziką - garsus, kurie nepa- 
keliamai žeidė. Ji nebemėgino užsikimšti ausų, rankos nusviro ir 
ją ėmė purtyti rauda. 

— Kodėl šitą? Skambinkite ką nors kita... kita. 

Kratydama galvą ji atgalia ranka nusibraukė varvančią nosį. 

Tai buvo jos sielvarto muzikinis šaukinys. 

Tą klaikų vakarą, kai ji skambino publikai, pakerėtai nuo- 
stabių muzikos garsų tvano, užsimiršusiai stebuklingame jos at- 
skleistame pasaulyje, kai pagerbta aplodismentais, šūksniais ir 

gėlėmis egoistiškai džiūgavo dėl to, ką pasiekusi, jos vaikelis ir 
vyras žuvo baisiose kančiose. 

Džulija begalę kartų save kankino spėlionėmis, kuri kon- 
certo akimirka sutapo su paskutiniu jų atodūsiu. Ar Gabrielis 
jos šaukėsi veriamas nepakeliamo skausmo ir baimės, nesu- 
prasdamas, kodėl maman jam nepadeda, nenuramina, neap- 
saugo? 

Ji paliko jį tada, kai jam labiausiai jos reikėjo. 

Ta mintis ją žudė. 

Blogiausia, kad fortepijonas, negyvas daiktas be širdies ir sie- 
los, atėmė iš vaiko jos meilę ir dėmesį, ir ji puikiai tai suprato. 
Jis buvo aukščiau už jos vaiką ir jos vyrą, ir nuo šiol buvo jos — 
niekam tikusios egoistės - simbolis. Džulija susmuko ant žemės 
pakirsta nevilties, o vienintelės jos guodėjos buvo kelios savaime 
išsisėjusios menkutės morkos ir salotos, jos mylimo senelio so- 
dintų augalų tiesioginės palikuonės. 

— Ak, seneli Bilai, - šūktelėjo ji į dangų, - ką man dabar pa- 
sakytum, jei sėdėtume dviese šiltnamyje kaip kadaise? 

Žinojo, kad jo atsakymas būtų ramus ir blaivus, kaip visada, 
kai ateidavo pas jį su kamuojančiais klausimais. Jis paisydavo 
faktų, o ne jų sukeltų emocijų. Tvirtai tikėjo likimu ir Dievu - 
ji gerai tą žinojo. Kai mirė mama, senelis Bilas per laidotuves 
paėmė Džuliją ant rankų. Ji be perstojo kūkčiojo jam ant peties, 
kankinama nepakeliamos minties apie mamą, vieną šaltoje, kie- 
toje Žemėje. 

— Dabar tavo mamai gera ir ramu ten, danguje. Tikrai ži- 
nau, - ramino senelis. - Tai mes, daugybė čia likusiųjų, ken- 
čiame be jos. 

— Kodėl daktarai jos nepagydė? - gailiai paklausė ji. 

— Jai buvo metas išeiti, vaikeli. O kai ateina metas, tada jau 
nieko nepadarysi. 

- Bet aš taip norėjau, kad ji pasveiktų... 

— Nekankink savęs, Džulija, - guodė ją. - Mes nė vienas nie- 
kuo nebegalėjome jai padėti. Mes, žmonės, manome, kad viskas 
mūsų rankose, bet taip nėra, pati matai. Visko mačiau gyveni- 
me, tad supratau šią tiesą, ir nieko čia nepadarysi. 

Džulija nuščiuvusi atsisėdo ir susimąstė, ką šiandien jai pa- 
sakytų senelis Bilas. Ar tą patį kalbėtų ir apie Ksavjė, Gabrielį? 
Argi ir jiems buvo metas išeiti? Ar būtų kas nors pasikeitę, jeigu 
ji būtų buvusi su jais kartu? 

Į šį klausimą nėra atsakymo. 

O kąjis pasakytų į tai, kad tuo metu ji skambino fortepijonu? 
Džulija nusibraukė nosį ir pamanė, kad tą vakarą ji lygiai taip 
pat galėjo būti namie, laukdama jų grįžtančių tuo pačiu klastin- 
gu keliu iš vietinio paplūdimio. 

O galji išties save tyčia kankina lyg bausdama, kaip ne kartą 
kadaise sakė senelis Bilas? Atimdama iš savęs vienintelį dalyką 
gyvenime, kuris tikrai jai suteiktų paguodą, - balzamą savo su- 
žeistai sielai. 

Fortepijono derintojui skambinant paskutines gaidas jai at- 
mintyje iškilo ir daugiau senelio Bilo žodžių. Turi Dievo dovaną. 
Nepaleisk jos vėjais, Džulija... 

Kai svetainėje stojo tyla, Džulijai iš pasąmonės išniro mintis: 
ji neteko tiek žmonių, kuriuos mylėjo, bet jai liko vienas dalykas, 
kuris visada bus su ja ir niekas negalės jo atimti, - jos talentas. 

Galiausiai, kai derintojo automobilis išvažiavo, Džulija pakilo 
ir koja už kojos nuslinko namo. Stabtelėjo terasoje, ir staiga jos 
veide nušvito vilties spindulys, palengvėjimas išsprendus mįslę. 
Dievo dovana - tai, kuo ji gali pasikliauti, tai, kas priklausys jai 
iki paskutinės gyvenimo dienos. Ji niekur negali pabėgti, nes tai 
jos pačios dalis. 

Ir ji pati negali pabėgti nuo Dievo dovanos. 

Argi Ksavjė ir Gabrielis padėkotų, jei ji niekada nebeprisi- 
liestų prie klaviatūros? Ar jie norėtų, kad, jeigu jiems buvo lemta 
mirti, mirtų ir jai duota Dievo dovana? 

Ne. 

Džulija nevalingai užspaudė ranka sau burną, pirmąkart aiš- 
kiai suvokusi, kaip ją apgaudinėjo gedintis, kaltės jausmo apsės- 
tas protas. Ji įsileido demonus per labiausiai pažeidžiamą vietą ir 
leido jiems šeimininkauti. 

Reikia juos varyti lauk. 

Ji ryžtingai pasuko svetainės link, nieko daugiau negalvoda- 
ma, tik apie tuos, kurie ją mylėjo ir dabar tebemyli, ir sėdo prie 
fortepijono. Nepaisydama kūno priešinimosi, uždėjo dreban- 
čius pirštus ant klavišų. 

Ji gros jiems visiems. 

Ir sau. 


Po valandos iš susitikimo grįžęs Kitas išgirdo iš svetainės sklin- 
dančius Šopeno „Etiudų“ garsus ir jo akys pritvinko ašarų. 
Linkstančiomis kojomis atsisėdo ant laiptų, kylančių iš vestibiu- 
lio, ant kurių jis kadaise pirmąkart išvydo Džuliją. Su baiminga 
pagarba ir nusižeminimu gėrėjosi dievišku jos talentu. 

— Velnioniškai didžiuojuosi tavimi, mieloji, - murmėjo pats 
sau. - Turi ne tik retą talentą, - tu tokia graži ir tvirta. Ir, jei Die- 
vas duos, - Kitas brūkštelėjo per akis atgalia ranka, - man lieka 
tikėtis, kad būsiu vertas tavęs ir tu liksi su manim amžinai. 

Tyla, šitiek metų viešpatavusi Vorton Parke, buvo nutraukta. 
Dabar namą pripildė nuostabūs muzikos garsai, nes Džulija 
išvarė savo demonus ir valandų valandas skambino svetainėje 
stovinčiu nuostabiu fortepijonu, mėgaudamasi sugrįžimu prie 
instrumento, kuris buvo jos sielos dalis. 

— Ačiū, kad padėjai sugrįžti, - vakare šnibždėjo Kitui lovoje 
tą dieną, kai jos pirštai pirmąkart vėl prisilietė prie klavišų. 

— Už ką gi man dėkoti, mieloji. Tu pati prisisėmei drąsos ir 
įveikei prakeiksmą, - kilniaširdiškai atsikalbinėjo jis. - Be to, tą 
fortepijoną tikrai reikėjo derinti. 

Bet Džulija puikiai žinojo: jei ne Kito rūpestingumas ir 
stumtelėjimas reikiama kryptimi, pati ji nebūtų įveikusi šito 
kalno. 


— Kalbėjau šiandien su Else, - po poros savaičių per vakarie- 
nę pasakė Džulija, - ir ji pranešė - jeigu jau apsigyvenau Vorton 
Parke, tai mielai mus aplankytų. Klausė, ar tiktų šis savaitgalis. 
Tu neprieštarautum, jei ji porą naktų pernakvotų? 

- Aišku, ne, - nemąstydamas atsiliepė Kitas, - koks dar klau- 
simas. Juk čia ir tavo namai. Beje, manęs prašė šį savaitgalį su- 
žaisti kriketą su mūsų kaimo komanda, tai bent šeštadienį jums 
neįkyrėsiu. 

Džulija matė, koks Kitas patenkintas, kad jį pakvietė į krike- 
to varžybas. 

— Tada sekmadienį pasikviesčiau papietauti Alisiją su šeima. 
Jie su Else šimtą metų nesimatė. 

— Tiesiog puiku, - pritarė Kitas. - Beje, jei Elsė pratęstų pa- 
sakojimą apie praeitį, šioje aplinkoje būtų galima dar geriau ją 
įsivaizduoti. Po šių namų stogu juo įdomiau sužinoti, ką savo 
jaunomis dienomis krėtė mano giminaičiai, - pridūrė. 

Po vakarienės abu nuėjo į terasą, į Džulijos mėgstamą kertę. 
Seni metaliniai lauko baldai buvo surūdiję, bet kažkas iki jos čia 
sustatė juos jaukiausioje vietoje, iš kurios atsiveria gražiausias 
vaizdas į parką. 

— Koks žavingas vakaras, - giliai įkvėpė Kitas, mėgaudamasis 
šiltu nakties oru. - Suaugęs didumą dalį gyvenimo ieškojau vis 
naujų žavingų vaizdų. Ir štai atsidūręs terasoje, kurioje sėdėdavo 
mano protėviai, matau, kad pasaulyje nėra gražesnio kampelio. 
Pagaliau lioviausi bėgti. Aš laimingas. Man gera čia su tavim. 
Ačiū, mylimoji, kad padėjai man sustoti. 

— Kitai, kaip pats man dažnai sakai, tu pats apsisprendei, - 
Džulija gurkštelėjo seno armanjako, kurio Kitas aptiko rūsyje 
ant apdulkėjusios lentynos. - Klausyk... norėjau su tavim apie 
kai ką pasikalbėti. 

Jis žvilgtelėjo į ją suraukęs antakius. 

— Gana rimtai skamba. Ir apie ką gi? 

— Turiu grįžti į Prancūziją, - tyliai atsakė Džulija. 

Stojo tyla - Kitas virškino informaciją. 

- Na taip. Žinojau, kad vieną dieną turėsi išvažiuoti. 

- Niekur nenoriu važiuoti, - ji atsiduso, - bet turiu ten neati- 
dėliotinų reikalų. Ir jeigu jau pasiryžau atsisveikinti su praeitimi 
ir palikti ją ten, kur jai ir vieta, turiu vykti. 

— Tiesą kalbi, - atsakė Kitas. - Nori, važiuosiu kartu? 

— Ne. Man atrodo, tai turiu atlikti viena. Be to, aš žinau, kiek 
darbo tavęs laukia per ateinančias savaites nuimant derlių. 

— Tikrai kad taip, - Kitas kilstelėjo antakius. - Gyvenime ne- 
įsivaizdavau, kad kada nors vairuosiu kombainą, bet visi turim 
kibti į darbus - labai trūksta rankų. Kiek laiko tavęs nebus? 

Džulija gūžtelėjo. 

— Nelabai įsivaizduoju. Tiek, kiek reikės būtiniausiems reika- 
lams sutvarkyti ir tam tikriems sprendimams priimti. 

— Supratau, - Kitas pastovėjo tylomis žvelgdamas į juodą nak- 
tį, paskui susirado jos ranką. - Džulija, tu gi žinai, nesvarbu, kada 
grįši, aš lauksiu tavęs. 

Džulija tamsoje įsikibo į jo ranką tarsi skęstantis šiaudo. 

— Ačiū tau. 

Tąnakt jų glamonės buvo dar aistringesnės. Džulija jau se- 
niai miegojo, o Kitas vis dar į ją Žiūrėjo, niekaip negalėdamas 
atsikratyti nerimo, įsismelkusio tą minutę, kai Džulija pasakė, 
kad turi išvažiuoti. 


Visą šeštadienio rytą Džulija švarinosi viename iš miegamųjų, 
ruošdamasi Elsės viešnagei. Žinojo, kad tai pirmas kartas, kai 
Elsė atvažiuos į Vorton Parką kaip viešnia, o ne tarnaitė. Norėjo, 
kad močiutė čia jaustųsi kaip namie. 

Paskui nuvažiavo į Holtą papildyti maisto atsargų. Buvo šil- 
ta, saulėta diena, žaviame miestelyje šurmuliavo turistai ir vasa- 
rotojai, vasaros mėnesiais užplūstantys šias vietas. 

Kraudama pirkinius į bagažinę, ji nutarė, kad net turėdama 
ruoštis rečitaliui Karnegio salėje savęs nebekankins visas jėgas 
išsunkiančiu tvarkaraščiu kaip anksčiau. Jei pastarieji keli mėne- 
siai ją ko nors išmokė, tai mėgautis paprastomis žaviomis gyve- 
nimo smulkmenomis. Ir suvokti, kiek daug jos reiškia. 

Mintis apie grįžimą į Prancūziją ją gąsdino. Ji nenorėjo pra- 
rasti neseniai atrastos ramybės. Taip pat suvokė, kad tą ramybę 
padėjo rasti Kitas, taigi nuo jo atsiskyrusi ji neteks stiprios atra- 
mos. Bet į šią odisėją turėjo leistis viena, kad taptų visiškai laisva 
mylėti jį tokia meile, kokios jis vertas. 


Popiet, pusę ketvirtos, Džulija išgirdo privažiuojant automobilį. 
Pamačiusi, kaip vairuotojas padeda išlipti jos močiutei, pasilei- 
do prie paradinių durų ir nuskrido laiptais jos pasitikti. 

— Eikš, Džulija, eikš, mažute, apkabink savo močiutę sengal- 
vėlę. 

Džulija taip ir padarė, o paskui Elsė atsitraukusi per žingsnį 

— Dievulėliau! - sušuko. - Sakiau ir sakysiu, kad Vorton Par- 
kas tave stebuklingai veikia. Miela malonu žiūrėti. Gražuolių 
gražuolė! 

Džulija, nespėjusi nusirišti miltuotos prijuostės, papriešta- 
ravo: 

- Na, jau, močiutėle, tokia ir gražuolė, bet kad daug tvirtesnė 
nei tada, kai pas tave lankiausi, tas teisybė. 

Džulija atsiskaitė su vairuotoju, paėmė nediduką Elsės ke- 
lionkrepšį, sukrautą trumpai viešnagei, ir nusivedė ją paradinių 
laiptų link. 

Laiptų papėdėje Elsė stabtelėjo ir užvertė galvą. 

- Viskas taip pat. Keista, ar ne? Iš senojo gyvenimo nelikę 
akmens ant akmens, o plytos ir tinkas tie patys. 

- O, kad tai būtų tiesa, - atsiduso Džulija, palengva už pa- 
rankės vesdamasi močiutę laiptais. - Iš pirmo žvilgsnio gal ir tie 
patys, bet, deja, didelė mūrų dalis nebepakelia amžiaus naštos ir 
juos reikia skubiai remontuoti, kol nesugriuvo. 

— Vadinasi, jie visai kaip aš, vaikeliuk, - sakysi, ne? - susi- 
juokė Elsė. - O tu žinai, šitiek metų praleidusi Vorton Parke, 
šiandien pirmąkart žengiu pro paradines duris. 

— Kaip tik šį rytą galvojau, kad tau bus keista grįžti. O gal 
eime į tavo kambarį, ten mažumėlę atsipūsi ir paskui išgersim 
skanios arbatos? 

Su anūke užpūškavusi laiptais, Elsė ne iškart atgavo kvapą. 

— Aiman, nebe tos kojos, - atsiduso. - Kasdien nė nemirktel- 
dama gal keturiasdešimt kartų sulakstydavau tais laiptais aukš- 
tyn žemyn, o dabar... 

— Paruošiau tau šitą miegamąjį, - tarė Džulija atverdama du- 
ris. - Mielas ir ne per didelis. 

Peržengusi slenkstį Elsė maloniai nustebusi atsiduksėjo. 

— Kaip Dievą myliu, iš tiekos kambarių išrinkai kaip tik tą, 
kuriame nakvojo ledi Olivija viešėdama Vorton Parke. Čia pir- 
mąkart ją ir išvydau. Regis, - pridėjo Elsė, pasižvalgiusi po kam- 
barį, - nuo tada čia niekas nepasikeitė. 

Priėjusi prie apspurusiu gobelenu trauktos kėdės, pastatytos 
gale lovos, ji prisėdo atsikvėpti. 

— Dovanok man, Džulija, kai apsirgau tuo gripu, iki šiol dar 
sunkiai klibu. 

Džulija pažvelgė į ją įdėmiu rūpestingu žvilgsniu. 

— O gal nori prigulti? Aš tau ir čia galiu atnešti arbatos. 

- Lygiai taip pat aš sakydavau ledi Olivijai, - nusijuokė Elsė. — 
Aš tikrai mažumėlę nusigalavusi, bet gal mane paveikė įspūdžiai 
vėl atsidūrus jaunystės vietose. 

- Ilsėkis į valias, močiute, niekur mes neskubam. Pagulėk, 
o kai norėsi, nusileisk žemyn. Spėsim prisiplepėti - turim laiko 
per akis, Kitas žaidžia kriketą su kaimo komanda ir be septintos 
negrįš. 

- Jaunasis Kristoferis... - susimąsčiusi ištarė Elsė. - Pamanyk, 

jūs suėjot į porą! Pamenu, kaip jis atvažiuodavo vasaroti. Mes su 
virėja juokaudavom, kad jis kaip ledinukas ant pagaliuko - vieni 
kaulai ir oda, galva didžiausia, kupeta garbanotų gaurų. 
vėl su tavim susitiks. 

- Kaip ir aš, - atitarė Elsė paėjusi prie lovos krašto ir lipdama 
į ją. - Keistai susideda tas gyvenimas, kaip manai? Visi susirin- 
kom į senąją gūžtą. Na, vaikeli, eik savais keliais ir nevark nešio- 
dama man arbatą. Nusnausiu ir nulipsiu žemyn. 

- Iki, saldžių sapnų, - pakuždom palinkėjo Džulija, lenkda- 
masi pabučiuoti jos į kaktą. Elsės akys jau merkėsi. 


Po geros valandos kur kas žvalesnė Elsė pasirodė virtuvėje. 

— Va, dabar kas kita, - pasakė. - Na, tai kur žadėtoji arbata? 
Paporink, kaip jūs susiėjot su Kitu. 

Abi kūmutės susėdo prie virtuvės stalo ir Džulija Elsei pa- 
pasakojo, kaip Kitas ją išgelbėjo, kai apsirgusi galais vadavosi, ir 
kaip galiausiai ji persikraustė į Vorton Parką. 

— Vaikuti, aš devintam danguj. Iš akių matau, kokia tu lai- 
minga. Šitokią baisybę tau teko išgyventi, - Elsė papurtė galvą 
su ašaromis akyse. - Nuostabu, kad jūs kartu radot laimę. - Ji 
gurkštelėjo arbatos. - Prisipažinsiu, tai mane čia ir atginė. Kai 
jūs susiėjot su Kitu, ratas užsidarė. Ir aš nutariau, kad turite ži- 
noti visą istoriją. Galbūt, - Elsė apmetė akimis virtuvę, - vieta, 
kurioje klostėsi įvykiai, padės pasakojant juos prisiminti. 

Po dvidešimties minučių pro virtuvės duris įžengė Kitas 
balta kriketo apranga - su ja atrodė dar labiau įdegęs ir sveika- 
tingas. 

- Else, šimtas metų, kaip gera tave matyti! - Kitas priėjęs 
meiliai ją pabučiavo. - Nepasikeitusi nė per nago juodymą. 

— Ak tu saldžiabalsi, - nusišaipė Elsė. - O tamsta, ponaiti 
Kitai, leisk pasakyti, pasikeitęs. Vyras kaip ąžuolas, gražu Žiūrėti. 

- Tai, sakai, nebe ledinukas ant pagaliuko? - Kitas nutaisė 
Kartą girdėjau, kaip apie mane kalbėjot su virėja, nežinodamos, 
kad klausausi už durų. Nė kiek nesupykau. Buvau jums abiem 
dėkingas, kad stengiatės mane atpenėti. 

— Sakyk, ką nori, - ėmė teisintis Elsė, - buvai liesas kaip ša- 
kaliukas. O dar tiksliau - abu buvot tokie. 

— Na, dabar to nepasakytum, - Kitas švelniai apkabino Džu- 
liją per pečius. - Gal vyno, Else? Noriu atšvęsti pergalę. Dukart 
numušiau vartelius ir džiaugiausi kaip vaikas, kai mane paskelbė 
rungtynių didvyriu. 

Kitui atkemšant butelį Elsė susižvalgė su Džulija ir pritaria- 
mai linktelėjo. 

- Išaugo į tikrą gražuolį, ar ne? Kas galėjo pamanyti. 

Susėdę prie stalo, Kitas su Else draugiškai šnekučiavosi apie 
tuos laikus, kai ji tarnavo Vorton Parke, o Džulija sukiojosi po 
virtuvę ruošdama vakarienę. Matė, kad meiliai kalbinama ir 
draugiškai vis paerzinama Kito Elsė pasijuto visai kaip namie. 
Džulija padėjo ant stalo vištienos užkepėlę su šviežiomis Džer- 
sio bulvytėmis ir prisėdo prie jų vakarieniauti. 

— Vaje vaje, Džulija, - tarė Elsė, kramtydama su pasigardžia- 
vimu, - būčiau netikėjusi, kad kada nors gaminsi, bet štai - kaip 
skanu. 

— Džulija turi daugybę neatskleistų talentų, - pridūrė Kitas, 
šelmiškai jai mirkteldamas. 

Po vakarienės Džulija išvirė kavos ir pasiūlė eiti į biblioteką. 
Pasodinusi Elsę patogiame krėsle prie židinio, pati įsitaisė prie- 
šais ant sofos šalia Kito. 

Oras prisipildė nekantraus lūkesčio. 

— Tai va, - Elsė gurkštelėjo kavos ir pastatė puodelį ant sta- 
liuko. - Kaip anąkart sakiau Džulijai, ilgai galvojau, ar reikia tai 
pasakoti. Bet aplinkybės verčia... 

- Kokios aplinkybės? - pasiteiravo Kitas. 

— Kantrybės, jaunuoli, kai papasakosiu, suprasite. Na, pra- 
dedam, - Elsė giliai įkvėpė. - Aną kartą, Džulija, rodos, priėjom 
tą vietą, kur lordas Haris ir ledi Olivija susitaikė prieš pat Hariui 
išeinant į karą? 

— Kaip tik taip, - patvirtino Džulija. 

— O dabar turėsiu papasakoti, kas nutiko Hariui labai labai 
toli nuo čia, ir tai, ką papasakosiu, yra tiesa, nors pasakojimo 
pabaigos jo dienoraštyje nėra. 

- Kieno dienoraštyje - Hario?! - nustebo Džulija. 

— Taip, Hario, - patvirtino Elsė. - Tai jo dienoraštis. Maniškis 
Bilas niekaip negalėjo jo prirašyti, - susijuokė Elsė, - jis vargiai 
parašą suraitydavo, Dieve duok jam dangaus karalystę. O dabar, 
vaikeliuk, nepertraukinėk mano minčių gijos. Pirmiausia turiu 
pasakyti, kad tavo senelis Bilas per karą buvo su juo Malajoje. O 
kai jiedu su Hariu galiausiai grįžo namo, mudviem su Bilu teko 
įsikišti į jo gyvenimą tokiu būdu, apie kokį nė nesapnavome. Ši 
pasakojimo dalis prasideda jau po karo, kai tavo senelis ir Haris 
po pusketvirtų metų buvo išvaduoti iš Čangio kalėjimo... 

Kai Haris atgavo sąmonę, jį nustebino pamirštas jausmas, ką 
reiškia ilgai miegoti nepabundant. Jau buvo įpratęs pabusti lovą 
mažai teprimenančiame paties sumeistrautame guolyje nuo 
nugulėto šono maudimo, apsiversti ir kitu šonu išmėginti gul- 
to kietumą. Taip pat neprisiminė, kad šiąnakt būtų šokinėjęs iš 
miegų taškyti debesimis puolančių moskitų ar pasitrinti aštraus, 
deginančio raudonosios skruzdės įkandimo. 

O ir lipnus prakaitas kaip paprastai nesisunkė iš jo menko 
stuomens. Atvirkščiai - buvo maloniai vėsu, nors jis gal tik įsi- 
vaizdavo, kad veidą glosto švelnus vėjelis. 

Trumpai tariant, buvo gera. Kada taip buvo pastarąjį kartą, 
negalėjo prisiminti. 

Pamanė, gal kliedi. Per ilgus pusketvirtų nelaisvės metų jis 
dažnai sapnuodavo Vorton Parką - keisčiausius dalykus, pa- 
vyzdžiui, kaip tėvas jam duoda skardinę sardinių, kaip jis neria 
į vėsų tyrą fontano vandenį vidury motinos sodo, kaip Olivija 
duoda jam palaikyti ant rankų jo sūnų... 

Bet daugiausia jis sapnuodavo maistą. Su likimo draugais 
kiauras naktis - ilgas, smelkiamas drėgmės - pasakodavosi apie 

skaniausius savo motinų valgius. Tai jiems padėjo neišprotėti, 
jei Čangio kalėjime apskritai dar buvo neišprotėjusių belaisvių. 

Iš jų nedaug kas išgyveno fiziškai ir dvasiškai, ir Haris kas 
rytą pabusdavo stebėdamasis, kad yra dar gyvas. Kartais norė- 
davo, kad būtų priešingai. 

Nusprendė neatsimerkti ir mėgautis palaima, nors į galvą 
lindo mintys, kokiu stebuklu jo kūnas atlaikė badmiriavimą ir 
tokį fizinį krūvį, kuris ir stipriam vyrui kur kas nuosaikesnia- 
me klimate būtų buvęs rimtas išmėginimas, o ką ir kalbėti apie 
žvėrišką karštį. Daugelis jo bičiulių to nepakėlė - daugiau kaip 
tūkstantis buvo palaidoti Čangio kapinėse, ir neretai pavydėda- 
vo jiems amžino atilsio. Užkluptas dengė karštligės priepuolių, 
pramintų kaulalaužiu dėl nežmoniškų kiekvieno kūno narelio 
skausmų, Haris laukdavo, kada prie jų prisidės. Bet jam šypsojo- 
si laimė - jei dar vieną čia išgyventą dieną galėjai vadinti laime. 
Taigi jis vis dar buvo gyvas. 

Haris įsitikino, kad gyvybė ir mirtis yra tik kauliukai lošė- 
jo rankose: daugybė bendražygių, su kuriais pateko į belaisvių 
stovyklą, buvo gerokai už jį fiziškai tvirtesni, bet maliarija ir 
dizenterija šienavo juos kaip žolę. Ryžių ir nedžiovintų arbat- 
žolių arbatos dietai, kartais paįvairinamai pora uncijų ryžių sė- 
lenų, sumaišytų su vikšrais, kad gautų baltymų, reikėjo tvirtai 
sukonstruoto vidinio variklio. Regis, Haris, neturintis kariškio 
genų ir taip bijojęs, kad apskritai yra „ne vyras“, iš prigimties 
buvo apdovanotas savybėmis, leidžiančiomis išgyventi tokio- 
mis sąlygomis. 

Matydamas, kad štai jau kurį laiką nemiega - ar bent taria- 
si nemiegantis - ir vis dar puikiai jaučiasi, Haris pabandė susi- 
kaupti ir prisiminti kelių pastarųjų dienų įvykius. 

Prisiminė, kad lyg ir gulėjo Čangio ligoninėje krečiamas 
karščio. Paskui atmintyje iškilo įdėmiai žvelgiantis pažįstamas 

veidas - seno draugo Sebastiano Einzlio iš Itono, tarnaujančio 
tėvo laivybos bendrovėje Tolimuosiuose Rytuose. Lyg pro mig- 
las prisiminė, kaip buvo ant neštuvų nuneštas į sunkvežimio 
priekabą. 

Nedrumsčiama tyla, patogus guolis ir švaros kvapas bylo- 
jo, kad tikrai kažkas įvyko. Gal pagaliau jo buvo pasigailėta ir 
jis nukeliavo į dangų? Haris pasiryžo atsimerkti ir įsitikinti tuo 
savo akimis. 

Akinamai baltos sienos pro moskitų tinklelio miglą buvo 
visiškas kontrastas, palyginti su tomis tamsiomis, purvinomis 
medinėmis lūšnomis, kuriose švinko kūnai, drybsantys drėgmės 
persunktame ore. 

O tada jis išvydo moterį... moterį! Besiartinančią prie lovos, 
irgi apsitaisiusią baltai. 

— Na, štai, kapitone Krofordai, nutarėme pabusti, ar ne? Pats 
laikas. Prašau plačiai išsižioti. 

Hariui nespėjus žodžio ištarti, po liežuviu buvo pakištas ter- 
mometras. Moteris švelniai suėmė jo kaulėtą riešą ir patikrino 
pulsą. 

— Jau daug geriau, - patenkinta linktelėjo ir šypsodama pri- 
dūrė: - Turbūt nenumanote, kur esate? 

Jis papurtė galvą, su termometru burnoje negalėdamas kal- 
bėti. 

— Jūs Bankoke, privačiuose slaugos namuose. Į valstybinę 
ligoninę jūsų neėmė. Sergančiųjų dengė karštlige jiems ir taip 
netrūksta. Tad jūsų mielas draugas ponas Einzlis pasirūpino 
paguldyti jus pas mus. Manau, jis tikrai netrukus jus aplankys. 
Kasdien apie jus klausinėja. 

Iš burnos jam iškrito termometras. Haris apsilaižė lūpas ir 
pamėgino nuryti seilę, bet gerklė buvo perdžiūvusi. 

— Gal galėtumėt paduoti vandens? - sušvokštė. 

— Žinoma. Pirmiausia jus pasodinsime, - moteris suėmė Harį 
už pažastų ir pakėlė nuo pagalvių. Jis mėgino ir pats sėstis, bet nuo 
pastangų tik prakaitas pasruvo per kaktą. 

- Šaunuolis. 

Moteris - Haris jau suprato, kad tai medicinos sesuo, - paki- 
šo jam po smakru stiklinę vandens su šiaudeliu. 

— Gerkite iš lėto. Kelias dienas skrandyje nieko neturėjo- 
te. Maitinome jus lašelinėmis. Karštligė niekaip nesitraukė. — 
Jau manėm, kad jūsų neteksim, bet jūs, atrodo, drėbtas iš kieto 
molio. 

Iš paskutiniųjų stengdamasis įtempti gerklės raumenis, kad 
nurytų gurkšnį, Haris pamanė, kad dar niekada nebuvo toks be- 
jėgis. 

- Turite kuo pasigirti, vaikine, - nusišypsojo slaugytoja, - jūs 
ištvėrėt. Ne tik karą, bet ir pragarą belaisvių stovykloje Singapū- 
re - apie ją tiek ir tiek prisiklausėm. Taisykitės ir galėsite grįžti į 
gimtinę. Gerai? 

Hariui pasidarė silpna, apsisuko galva ir jis vėl krito ant pa- 
galvių. Tiek daug vienu kartu išgirdo, kad nepajėgė suvirškinti. 
Dabar jau prisiminė kalbas, esą japoniūkščiai pasidavė ir karo 
belaisviai būsią išvaduoti. Bet, kelerius metus mitę gandais, jie 
su bičiuliais nelabai jais tikėjo. 

— Mes laimėjom? Baigta? - jis tepajėgė išspausti trumpučių 
sakinių staccato. 

— Taip, kapitone Krofordai. Baigta. Jūs laisvas. Dabar siūlau 
valandėlę nusnūsti, o paskui atnešiu jums pietus - vištienos sul- 
tinio. 

Vištienos sultinys... Čangio stovykloje vištiena buvo karščiau- 
sia visų svajonė - jei kuriam nors vyrukui pavykdavo priglaus- 
ti vištą dėl kiaušinių, ta višta, neišgyvenusi nė paros, tapdavo 

kieno nors troškiniu. Haris atsiduso. Ne vienus metus geidus šio 
patiekalo, buvo liūdna, kad nėra jokio apetito. 

— Dėkoju, - kimiai pasakė vis dar nesavu balsu. 

Slaugytoja pasuko prie durų. 

— Netrukus užeisiu. 

Haris nužvelgė ją pavymui, paskui gulėdamas mąstė apie 
keistenybę, kad štai jis turi kojas, galėtų išlipti iš lovos, nusekti 
paskui ją pro duris, išeiti į koridorių ir galiausiai iš ligoninės. 
Galėtų būti lauke kiek tinkamas ir niekas su šautuvu nevarytų 
vidun. Paskui galėtų eiti pavaikštinėti gatvėmis pasišvilpauda- 
mas, jei tik šautų į galvą, ir niekam tai nė trupučio nekliūtų. Tie- 
siog neįmanoma patikėti. 

Po penkių minučių kažkas pabeldė į duris. Tarpduryje pa- 
sirodė gerai pažįstama plika makaulė ir akiniai storais stiklais. 

— Hari, velnio vaike, tai bent džiaugsmas - atsipaipaliojai! 
Mes čia jau rimtai buvom išsigandę, kad patiesi kojas, taip sa- 
kant, finišo tiesiojoje, o tai būtų nedovanotina gėda. 

- Deja, Sebastianai, - sušvogždė Haris, - kaip matai, dar krutu. 

— Tai ir krutėk - puikuma, širdis dainuoja. Kiek pastebėjau 
per savo gailestingumo akciją, Čangis buvo visais atžvilgiais su- 
mauta skylė. 

— Iš kur sužinojai, kad aš ten? - paklausė Haris. 

— Tavo mama parašė, kad tu ten uždarytas. Kai išgirdau, kad 
Čangio stovykla išvaduota, pamaniau, kad turiu tave bent jau 
pasitikti ir pagelbėti, jei ką. Net neįsivaizdavau, kad tave rasiu 
nuvarytą iki tokios būklės. Patepiau ranką vienam kitam mala- 
jui, kad nuvežtų tave prie Tailando sienos, o ten jau laukė mano 
vairuotojas su mašina. 

— Ne tas žodis, kaip gerai, kad atsiradai, - pripažino Haris. 

— Smulkmena. Seni draugeliai tam ir reikalingi, ar ne? — 
raustelėjęs atsakė Sebastianas. - Be to, gavau progą užmesti akį, 

kas aplink dedasi. Pakeliui ne kartą buvo karšta. Singapūre - vi- 
siškas chaosas. Ketinau ten sustoti, nes buvai baisiai silpnas, bet 
ligoninės ten perkimštos. Meldžiausi, kad kaip nors ištemptum 
iki Bankoko - ten jau tikrai galėjau rasti tau normalią medicinos 
pagalbą. 

— Ačiū tau, - dusliai sugergždė Haris. 

— Jei nori žinoti, čia, Tailande, irgi buvo velniava, - kalbė- 
jo Sebastianas. - Šalyje šeimininkavo japoniūkščiai. Surengė 
grandiozinį spektaklį - iš pradžių atbogino tuntus saviškių ci- 
vilių rūbais ir tie ėmė vaizduoti, kad bus jų statomų gamyklų 
darbininkai. Apsimetę turistais, šlaistėsi pakampėmis viską fo- 
tografuodami. Bet vieną dieną pasirodė, kas esą, - savo mo- 
teris ir vaikus išplukdė laivais toliau nuo pavojaus, persivilko 
kariškais rūbais, ir visuose miestuose iš visų namų pasipylė 
uniformuoti japoniūkščiai. Nuotraukos turbūt buvo nusiųstos 
į Tokijo karinį štabą parengti strateginiam planui, kad pagal jį 
reikiamose vietose būtų galima išdėstyti kariuomenės dalinius 
ir užvaldyti šalį. 

— O Dieve, - kvėptelėjo Haris, - ir ką, taip ir padarė? 

— Taip ir padarė, - patvirtino Sebastianas. - Turiu pripažin- 
ti, suorganizavo nepriekaištingai. Iš netikėtumo niekas jų nesu- 
stabdė. Tailando jiems reikėjo, kad būtų pašalinta kliūtis kelyje 
iš Birmos į Malają. O siamiečiai, arba tajai, kaip dabar turime 
juos vadinti, buvo priversti paskelbti karą Didžiajai Britanijai ir 
Amerikai. 

-- Šito negirdėjau, - silpnu balsu įsiterpė Haris. 

- Pasakysiu tau, ir mes ne ką težinojom, tik porą pastarųjų 
metų prieš akis nuolat šmėžavo pikti geltoni žmogeliukai. Pa- 
vyzdžiui, aš su malonumu pažiūrėsiu į juos iš užpakalio. Šiuo 
metu jie kirbinėmis nešdinasi iš Bankoko nuleidę galvas - arba 
keldami kuo aukščiau, kad nepasiglemžtų Čaoprajos vilnys. 


Antra dalis £ Vasara 309 


Bent šešiasdešimt upė jau išmetė ant kranto, - suprunkštė Se- 
bastianas. - Na ir laimingo kelio, neūžaugos pašlemėkai! 

Haris nuoširdžiai pritardamas linktelėjo galvą. 

Sebastianas prisitraukė kėdę ir atsisėdo šalia. 

- Žinau, tau buvo ne pyragai, broleli. Kai tik sustiprėsi, įso- 
dinsim tave į laivą ir namo. Aišku, pirmąja klase, - nusišiepė. — 
Ir, žiūrėk, vėl braidysi po žaliąsias Anglijos pievas. Arba po tai, 
kas iš jų liko po fricų bombų. 

— Labai mažai tegirdėjau, kas ten darėsi, - išspaudė Haris. 

— Pakaks žinoti, kad mes nugalėjom, o tavo tėvai ir Olivija 
sveiki kaip ridikai ir laukia nesulaukia tavęs namie. 

- Tai gerai, - sumurmėjo Sebastianui palinkus priekin, kad 
geriau girdėtų. - Čangyje laiškus gaudavau tik iš motinos, iš žmo- 
nos - ne. 

Sebastianas kilstelėjo antakį. 

— Nė kiek neabejoju, kad Olivija rašė. Čia siautėjo žiauri cen- 
zūra. 

- Nejaugi? Negi aš... - Haris atsiduso. - Motina nieko nerašė 
apie vaiką. Kai išvykau iš namų, Olivija buvo nėščia. Nieko ne- 
girdėjai? - prašvokštė. 

Stojo nejauki tyla - Sebastianas svarstė, kaip pasakyti Hariui 
žinią. 

- Dovanok, brolau, - kimiai atsakė. - Žinai, kaip būna. Tur- 
būt persileidimas. Bet negi dėl to negrįši į namus - bus tų vaikų. 
O tu sėdėsi sau apsuptas vaikučių pabiručių. 

Haris užsimerkė bandydamas įsisąmoninti, ką išgirdęs. Min- 
tis apie grįžimą į Vorton Parką jam buvo tokia svetima, visa tai 
buvo taip toli, kad netilpo į galvą. 

- Klausyk, broliuk, sugrįžus iš ano pasaulio neverta leistis 
į apmąstymus, kas galėjo būti, - guodė Sebastianas. - Kai bent 
kiek pasitaisysi, paimsiu tave iš čia. Spėju, tu visam gyvenimui 

sotus valdiškų namų. O dabar aukštyn nosį ir kuo greičiau sveik. 
Netrukus aš tau priminsiu, kad gyvenime yra ir linksmų dalykė- 
lių, ypač Bankoke. 

- Pasistengsiu, Sebastianai, pažadu. 

— Va, čia kita kalba, brol, - pagyrė Sebastianas stodamasis 
nuo kėdės. - Užlėksiu ryt pas tave apie vienuoliktą. Ir išsiųsiu 
telegramą į Vorton Parką, kad greit tave suremontuosim. 

— Ačiū. 

Sebastianas linktelėjo ir dėjo žingsnį durų link. 

— Tai sutarėm - pasistenk greičiau sveikti. Atia. 

Prieš Sebastianui išnykstant už durų, Haris linktelėjo ir iš- 
lydėjo jį blausiu šypsniu. Vėl padėjęs galvą ant pagalvių pajuto 
nusivylimą, kad nekilo jokios euforijos pagaliau ištrūkus į laisvę. 
Pamanė - turbūt yra tiesiog nusikamavęs ir dar per silpnas po 
ligos. Dėl to ir išmušusi laisvės valanda nedžiugina. 

Niekas Čangyje nė nemėgino įsivaizduoti, kaip jausis laisvė- 
je. Jų kalbos sukosi tik apie namus, namiškius, maistą. Mintys 
apie šiuos paprastus dalykus palaikė ir teikė viltį. Haris buvo liu- 
dininkas, kas nutiko dviem vyrukams, netekusiems vilties: varg- 
šai buvo rasti pasikorę, nusipynę virvagalius iš visko, ką galėjo 
tam pritaikyti, - kojinių, batraiščių likučių, suplėšytų skarmalų. 

Akimirką Hariui pasidarė ilgu tos bendrystės, kurią patyrė 
Čangyje; bendros kasdienybės, bendrų kančių ir norų, bendros 
dalios. 

Ar tai, ką patyrė, paliko neišdildomą žymę? Ar dar įmanoma 
grįžti į normalų gyvenimą? 

Hariui grimztant į snaudulį šmėkštelėjo viltis, kad gal atsibus 
linksmesnis nei užmigdamas. 

Po savaitės Haris jau buvo tiek atsigavęs, kad galėjo palikti ligo- 
ninę. Sebastianas jį išsivežė savo rolsroisu, tėvo atsisiųsdintu į 
Bankoką prieš dvidešimt metų. 

Už ligoninės vartų Harį trumpai užliejo džiaugsmo banga, 
kad iškėlė koją į lauką. Per pusketvirtų metų tai buvo pirmas 
kartas, kai jis tai darė savo valia. Sebastiano vairuotojas tailan- 
dietis pagarbiai atidarė jam dureles ir įkurdino ant galinės sėdy- 
nės. Sebastianas atsisėdo šalia. Jie važiavo judriomis gatvėmis, 
vairuotojas signalizavo velorikšoms, jaučių kinkiniams, šen ten 
gūrinančiam drambliui, kad trauktųsi iš kelio. 

Nuo tada, kai savo kareiviams sukomandavo žygiuoti į garlai- 
vį „Atolo kunigaikštienė, kuriuo Norfolko penktasis karališkasis 
batalionas buvo plukdomas į Singapūrą, Haris pirmąkart galėjo 
pasinerti į egzotišką atmosferą ne baimindamasis, o susidomėjęs. 

— Geriausia miestą apžiūrėti iš valties, plaukiojant siaurais ka- 
nalais, juos čia vadina klongais, - aiškino Sebastianas. - Žmonės 
gyvena namuose, pastatytuose ant polių virš upės. Žiauriai gražu. 
Gal iki tavo grįžimo namolio nusisamdysim laivelį ir aš tau viską 
aprodysiu. Yra labai nieko sau šventyklų. Štai mes ir namie. - Vai- 
kine, privairuok prie pat durų, Žizelė jau laukia mūsų. - Broluži 
Hari, sveikas atvykęs į „Orientalio“* viešbutį. 

Hariui mažai už ko kliuvo akis, kai jį įvedė į vestibiulį, o Sebas- 
tianas apie kažką pasikalbėjo su moterimi, vardu Žizelė, greičiau- 
siai viešbučio valdytoja ar savininke. Haris jautėsi išsunktas, nu- 
sibaigęs, iškamuotas klaustrofobijos, kurią pajuto automobilyje, 
riedančiame šurmuliuojančiomis gatvėmis. Lydimas koridoriumi 
durininko, kuris neturėjo ko nešti, nes Haris buvo be jokių daiktų, 
svarstė, ar klaustrofobiją įsitaisė visam gyvenimui, ar tai praeis. 

Iš atminties vis dar nebuvo išdilęs laikas, kurį praleido Se- 


* Vienas prabangiausių Bankoko viešbučių. 

larango barakuose, kai japoniūkščiai perkraustė visą belaisvių 
stovyklą, nes britų karininkai nesutiko pasirašyti „nebėgimo 
pakto“. Selarango stovykla buvo pastatyta tūkstančiui žmonių, 
o iš Čangio į ją buvo atvaryta aštuoniolika tūkstančių belaisvių. 
Dėl to dvi dienas teko ištisas valandas stovėti kepinančioje sau- 
lėje tokioje tirštynėje, kad negalėjai ištraukti rankos, norėdamas 
pasikrapštyti nosį. Naktimis suguldavo ant cementinių grindų 
kaip silkės statinėje - vieno kojos, kito galva, - tik silkės statinėje 
turi daugiau vietos ir patogumo. 

Gelbėjant vyrus nuo pasibaisėtinomis sąlygomis netrukus 
kilusios dizenterijos epidemijos, kuri nuskynė tūkstančius gy- 
vybių, Čangio britų pajėgų vado pulkininko Holmso spaudimu 
buvo pasirašytas „nebėgimo paktas“. 

Nuo tada Harį nuolat kankino košmarai - jis suprato, kad 
patirtos baisybės labiausiai pasireiškė minios baime. 

Durininkas atrakino jo kambario duris, ir Haris nudžiugo 
aptikęs jame malonią vėsą, langus su langinėmis, virš lovos iš- 
skleistą moskitų tinklelį ir paprastus, bet patogius baldus. Atida- 
vė durininkui arbatpinigių paskutinius likusius centus, užsidarė 
iš vidaus, nuėjo prie lovos ir palaimingai išsitiesė mėgaudamasis 
kambario erdvumu ir tyla. 


Pabudęs po poros valandų Haris įsivaizdavo, kad jau naktis, bet 
buvo užšautos ir dėl to kambaryje tvyrojo tamsa. Atsikėlė, priėjo 
prie lango atidaryti langinių ir pamatęs atsivėrusį vaizdą aiktelėjo 
iš susižavėjimo. Prieš akis driekėsi plati veja, nusėta krėslais ir 
lauko skėčiais. Dar toliau vilnijo milžiniškos, gal šimto pėdų plo- 
čio upės vandenys, ant jų sūpavosi mediniai laiveliai. Žvelgiant į 
žavingą neaprėpiamą tolį Hario akyse pasirodė ašaros. 

Vanduo iš čiaupo virš kriauklės kambario kampe vos varvė- 
jo, bet tai buvo tikras balzamas, metai po metų maudžiusis tik 
po lietumi. Haris apsivilko marškiniais ir kelnėmis, draugiškai 
parūpintais Sebastiano, kol įsigis nuosavų drabužių. Vos įsprau- 
dė į kelnių juosmenį savo „ryžių pilvą , kurį įsitaisė kaip ir kiti 
nelaisvės draugai, - jie juokaudavo esą šeštą mėnesį nėšti. Paskui 
leidosi ieškoti kelio į terasą, iš kurios atsiveria vaizdas į upę. 

Nusigavęs į terasą įsitaisė krėsle po skėčiu. Akimirksniu prie 
jo prisistatė tajų berniukas ir paklausė: 

— Gal atnešti arbatos, pone? 

Haris vos balsu nenusikvatojo. Ten, iš kur jis buvo išvaduo- 
tas, mintis, kad būsi paslaugiai aptarnaujamas, juo labiau po 
saulės skėčiu, būtų atrodžiusi grynas absurdas. 

— Būtų kaip tik, ačiū, - atsakė, ir berniukas nuėjo vykdyti 
užsakymo. 

Haris mąstė - gal tiesiog reikia susitaikyti su tuo, kad išėjus į 
laisvę tai, kas normalu, atrodys nenormalu. Ir turbūt reikia įsisą- 
moninti, kad niekas, išskyrus likimo draugus, niekada nesupras, 
ką jam teko patirti. 

- Prašom, pone, arbata su pienu ir cukrumi, - tajų berniukas 
padėjo šalimais ant staliuko padėklą. 

Haris vos susivaldė neprisigrūdęs pilnos burnos gabalinio cuk- 
raus iš cukrinės. Jis pirmąkart matė cukrų po pusketvirtų metų. 

Po pusvalandžio, saulei jau pradėjus leistis virš upės, atėjo 
Sebastianas. Sau ir Hariui jis užsakė džino su toniku, bet Haris 
tik pauostė ir susilaikė negėręs. Nieko stipresnio nebuvo ragavęs 
nuo tada, kai paliko Angliją. O dabar, kai yra tokios būklės, grei- 
čiausiai būtų išvirtęs iš kojų. 

— Beje, kol nepamiršau, - čia juk tavo? - Sebastianas ant 
staliuko padėjo nedidelio formato dienoraštį odiniu viršeliu. — 
Kai Bankoko ligoninėje nuo tavęs nuvilko tai, kas buvo likę iš 

drabužių, slaugytoja rado tavo ilgakiškiuose apatiniuose. - Se- 
bastianas kilstelėjo antakį. - Ji atidavė man saugoti. 

Tai buvo dienoraštis, kurį Haris stropiai rašė nuo tos dienos, 
kai paliko Anglijos krantus. Jei japoniūkščiai būtų jį aptikę Čan- 
gyje, galėjo sušaudyti. Tad slėpė prie kūno, apatiniuose iš vidaus 
prisiuvęs kišenę. Kas vakarą užrašyti, ką jaučia, buvo vienas iš 
būdų išgyventi. 

— Ačiū Sebastianai, aš tau dėkingas, nors nežinau, ar greitai 
leisiuosi į prisiminimus sklaidydamas tuos puslapius. 

— Turbūt kad ne. Tai va, berneli, po trijų savaičių išplaukia 
laivas, kuris tave patogiai pristatys į Filikstou, o iš ten - tiesiai 
namo. Gal išsiųsk saviškiams telegramą, kad žinotų tave grįž- 
tant. Įsivaizduoju, kaip jie džiūgaus tave pasitikdami, kai prisi- 
švartuosi, - nusišypsojo Sebastianas. 

— Puiki mintis, ir ačiū tau, kad viską sutvarkei, bet kaip sakai - 
"gal kitąkart pakalbėsim apie ateities planus? Šiąnakt pirmąkart 
išsimiegojau tikroje laisvėje ir noriu tiesiog pasimėgauti šia aki- 
mirka. 

- Žinoma, taip, brolyti! Nėra ko skubėti. Aš tik pamaniau, 
kad norėsi kuo greičiau leistis į kelią, kai tik galėsi, - paaiškino 
Sebastianas. 

— Pakalbėsim rytoj, - atsakė Haris. - O dabar papasakok 
man apie šitą Žavingą miestą. 


- Tu mane vis dėlto stebini - visiškai neklausinėji, kas dar dė- 
josi mūsų tėviškėlėje, - pasakė Sebastianas vėliau, per vakarienę, 
kibdamas į australišką kepsnį. Haris pažiūrėjo į savo paprastą 
kepsnį, iš kurio paspaudus šakute išsisunkė kraujo, ir suprato, 
kad tai ne jo skrandžiui. Sumišęs vietoj jo užsisakė dubenėlį ry- 
Žių su sultiniu. 

— Žinoma, man įdomu, Sebastianai, - atsakė Haris. - Bet, 
taip sakant, dar tik keliolika valandų, kai nutrūkau nuo grandi- 
nės. Šįvakar kalbos apie karą - ne mano jėgoms. 
čiamai linktelėjo. 

- Dar anksti, brolyti, išties anksti. Liepiau savo siuvėjui ryt 
tave aplankyti ir aprūpinti viskuo, ko reikia civiliui. Čionykščiai 
adatos ir siūlo meistrai išmano savo amatą. Sumeistraus, berneli, 
viską, ko tik širdis užsigeis. 

- Nežinau nė kaip tau dėkoti. Tik vargiai besusigaudau, kas 
dabar madinga. 

— Kažin ar labai kas pasikeitė. Nemanau, kad namie vyrukai 
segi sijonus kaip čia, - sukrizeno Sebastianas. 

— Greičiausiai, kol būsiu demobilizuotas, formaliai man pri- 
klauso vilkėti uniformą, - neabejodamas pareiškė Haris. - Bet 
Čangyje iš mano uniformos tiek ir teliko - pora šortų, sulopytų 
palapinių brezentu, ir viena kojinė. 

- Žinai, ką pasakysiu - nesuk tu galvos. Valdžia ir taip turi 
ką veikti tūkstančiams belaisvių grįžtant namo. Tavimi dėtas, 
pasidaryčiau truputį atostogų. Tu jas užsitarnavai, mielasis. O 
kad jau taip, apsidairykim čia, ką? Čionykštės mergytės, kaip čia 
pasakius... ne tokios susivaržiusios kaip mūsiškės. - Sebastiano 
antakiai pakilo virš akinių rėmelių. - Tu turbūt dar ne visai atsi- 
kvošėjęs po savo tortūrų. Klaiku... buvo? 

- Neįsivaizduojamai, - tiesiai atsakė Haris. - Turėk galvoj, 
kad man dar pasisekė. Aš karininkas ir su manim bent kiek pa- 
doriau elgėsi nei su kitais. Be to, aš skambinu fortepijonu, o ja- 
poniūkščiams tas labai prie širdies. Kviesdavosi į savo kareivines 
jiems koncertuoti, - atsiduso Haris. - Jei nori, fortepijonas išgel- 
bėjo man gyvybę. 


Sebastiano veidas nušvito. 

— Iš tikro! Per tuos reikalus man visai iš galvos išgaravo — 
tu juk talentas. Turiu užsiminti apie tai Žizelei. Ji lyg ir ketina 
įrengti bariuką išeiviams ir ieško muzikantų orkestrėliui. Tur- 
būt po dienos kitos sukvies publiką ir tu mums galėtum pa- 
skambinti. 

— Gal ir galėčiau, - tarsi išsisukinėdamas sumurmėjo Haris. — 
Klausyk, o kur dabar Bilas? 

Sebastianas suraukęs kaktą mėgino įsikirsti į draugo minties 
šuolį. 

— Kas per vienas tas Bilas? 

— Mano bataliono seržantas. Jis iš Vorton Parko, ir visą lai- 
ką nelaisvėje buvom kartu. Jis išgelbėjo man gyvybę, kai kri- 
to Singapūras, ir nuolat lankė Čangio ligoninėje, kai sirgau den- 
gė karštlige. Būtų šaunu, jei jis būtų gyvas ir sveikas grįžęs namo. 
Išsiųsiu saviškiams telegramą ir paklausiu, - Hario balsas ėmė 
silpti. - Atleisk, Sebastianai, aš visai nusikapanojęs, noriu miego. 

— Žinoma, žinoma, - pritarė Sebastianas. - Eik į savo kam- 
barį, mielasis, saldžių sapnų, o ryt dešimtą pas tave ateis mano 
siuvėjas. 

Haris atsistojo bjauriai drebančiomis kojomis. 

- Sebastianai, ne tas žodis, kaip aš tau už viską dėkingas. Turė- 
si pasakyti, kiek esu tau skolingas už visą vargą. Liepsiu iš Anglijos 
atsiųsti perlaidą. 

- Susitarkim, kad tai kukli mano parama frontui, - numojo 
ranka Sebastianas, nenorėdamas daugiau leistis į kalbas apie pi- 
nigus. - Nesuk galvos, džiaugiuosi, kad tau pagelbėjau. 

Haris palinkėjo jam labos nakties ir nusivilko į savo kam- 
barį. Net saldu pasidarė pagalvojus, kaip išties kaulus švariuo- 
se baltuose pataluose, dvelkiant lubų ventiliatoriaus keliamam 
vėjeliui. Įsiropštęs į lovą prieš nugrimzdamas į miegą dar spėjo 
pagalvoti, kurgi dabar jo bičiulis Bilas. 

Visą savaitę Haris beveik nieko daugiau neveikė, tik miegojo ir 
stiprino prarastas jėgas, nes užsiraukęs jo skrandis pagaliau pra- 
dėjo virškinti stipresnį maistą, apie kokį Čangyje galėjo tik svajoti. 

Naktimis vis dar nedavė ramybės košmarai. Atsibusdavo 
išpiltas prakaito, grabaliodavo jungiklio, o dažnai nesuveikda- 
vo, nes Bankoke nuolat dingdavo elektra. Besidaužančia širdi- 
mi šiaip taip uždegdavo žvakę, o jai apšvietus dabartinį saugų 
prieglobstį galiausiai patikėdavo, kad baisybėms atėjo galas. 

Rytais keliaudavo pusryčiauti į verandą, paskui didžiulių 
sodo palmių pavėsyje įsitaisydavo su laikraščiu. Upėje virte virė 
gyvenimas, mediniai laiveliai su burzgiančiais dyzeliniais va- 
rikliais sudarė garsinį foną, ir jis užliūliuodavo jį kaip lopšinė. 
Iš už laikraščio žiūrėdavo, ką veikia kiti viešbučio svečiai; kai 
kurie buvo Birmos geležinkelį tiesiantys belaisviai, bet jis nesi- 
leido su jais į kalbas. 

Sebastianas jam dažnai skambindavo iš netoliese esančios 
savo kontoros ir jie papietaudavo prieš Hario pogulį. Jis toli ne- 
nuklysdavo nuo viešbučio. Tos vietos tyluma ir ramybė, ma- 
lonūs, mandagūs tailandiečiai patarnautojai veikė raminamai. 
Užsidaręs tarp „Orientalio“ sienų, jautėsi saugus. 

Sebastianas kasdien teiravosi, ar jis nenorėtų išsiųsti tele- 
gramos į Vorton Parką ir pranešti, kada sugrįš, bet Haris vis 
nusukdavo kalbą. Mintis apie kelionę namo, negana to - apie 

parvažiavus laukiančias pareigas jam buvo nepakeliama. Harį 
gydė ramus viešbučio prieglobstis. 

Vieną pragariškai karštą popietę pakilęs nuo pietų stalo, 
eidamas per vestibiulį, Haris pamatė Žizelę, komanduojančią 
tailandiečiams darbininkams, per koridorių boginantiems seną 
pianiną į viešbučio salę. 

Nusnaudęs pietų miego Haris ristele nusileido laiptais ir už- 
suko į salę. Prie lubų neseniai buvo pakabinti bambukiniai ven- 
tiliatoriai, salė apstatyta stalais ir krėslais, viename kampe - dar 
neįrengtas medinis baras, kitame - pianinas ir būgnai. Haris 
priėjęs pakėlė pianino dangtį. Susirado kėdę, atsisėdo ir uždėjo 
pirštus ant klavišų. 

Nors Čangyje ir skambindavo, bet paradoksas - japoniūkščiai 
pageidavo vien populiarių amerikietiškų melodijų. Per pirmuo- 
sius Šopeno „Didžiojo polonezo“ taktus pirštai ėjo it užrūdiję. 
Jis nepasidavė ir miklino rankas, kad jos skrajotų per klaviatūrą 
kaip kadaise. Galiausiai pirštai, regis, prisiminė, ką buvo pamiršę, 
ir pažįstami garsai prasiveržė su neišreikštos kančios srautu. Pir- 
mąkart nuo tada, kai prasidėjo jo kariautas karas, Haris muzikoje 
rado nusiraminimą. 

Baigęs skambinti atsilošė įkaitęs nuo įstangos ir įsijautimo - 
ir staiga išgirdo plojant ties salės durimis. Jauna kambarinė tai- 
landietė droviai stovėjo tarpduryje su grindų šepečiu rankose ir 
susižavėjusi žvelgė į jį. 

Haris jai nusišypsojo ir pamanė sau, kokia ji graži net su pil- 
ka kambarinės apranga. 

- Atleiskite, pone, kad jus išblaškiau. Šluodamas terasą iš- 
girsti muziką ir ateiti pasiklausyti. 

- Puiku, - Haris atidžiau nužiūrėjo vaikiškai smulkutę, dai- 
lią jos figūrėlę, mielą veidą. - Mėgstate muziką? 

- Labai, - linktelėjo ji. - Prieš karą ir aš mokytis skambinti. 

- Lankėte muzikos mokyklą? 

Mergaitė papurtė galvą. 

— Ne. Tik viena pamoka per savaitę. Bet aš labai labai mylėti 
Šopenas, - džiugiai pasakė. 

— Norite prisėsti prie pianino? - Haris atsistojo ir pasiūlė jai 
kėdę. 

— Ne, madam tai nepatikti. Be to, aš... - ji pagalvojo ieškoda- 
ma angliško žodžio ir jį prisiminusi nusišypsojo. - Tik mėgėja. 
Manau, jūs profesionalus. 

- Vargiai, - sumurmėjo Haris. - Bet ir man labai patinka mu- 
zikuoti. 

- Jos groti naujajame bare, ne? - mergaitė vėl nusišypsojo, pa- 
rodydama Hariui perlų baltumo dantis tarp putlių rausvų lūpų. 

- Gal ir taip, jei Žizelė paprašys, - truktelėjo pečiais Ha- 
ris, - bet ne Šopeną. Jūs čia dirbate kambarine? — nebuvo reikalo 
klausti, bet nenorėjo baigti pokalbio. 

Mergaitė linktelėjo. 

- Taip. 

— Sakyčiau, ne kasdien sutiksi kambarinę, laisvai kalbančią 
angliškai ir skambinančią pianinu. 

Mergaitė gūžtelėjo. 

— Per karą daug kas pasikeisti. 

- Tikrai, - nuoširdžiai jai pritarė Haris, - labai daug kas. Bet- 
gi jūs mokyta. Kodėl čia dirbate? 

Jos akyse pasirodė liūdesys. 

— Mano tėvas iš „Laisvojo Tailando'* judėjimas ir suimtas 
japonų kariuomenė. Dingti prieš metus. 

— Viskas aišku. 


* Tailando pasipriešinimo Japonijos okupacijai pogrindinis judėjimas Antrojo pasaulinio karo 
metais. 

- Anksčiau jis leisti laikraštį, - toliau pasakojo ji. - Mes gerai 
gyventi. Aš mokytis angliška mokykla čia, Bankokas. Bet mano 
mama turi trys maži vaikai ir aš negaliu jos palikti vienos be 
pinigai. Taigi aš dirbti, nes reikia maitinti šeima, - ji paprasčiau- 
siai konstatavo faktą, nesiprašydama užuojautos - tik paaiškino 
aplinkybes. 

— O madam Žizelė, kaip spėju, anksčiau taip pat buvo žurna- 
listė? - pasidomėjo Haris. 

- Taip, - patvirtino mergaitė. - Ji buvo prancūzų karo kores- 
pondentė. Ji man padėti duodama darbas, nes pažinoti ir gerbti 
mano tėvas. 

Haris linktelėjo. 

- Suprantama. Galbūt, kai baigsis karo suirutė, galėsite įsi- 
darbinti pagal išsilavinimą. 

- Bet jums, pone, blogiau negu man, - atsakė ji. - Madam 
pasakoti, kad buvote belaisvis Čangyje. Girdėti, kad ten baisu. 

Užuojauta, kurią pamatė jos akyse, jam išspaudė ašarą. Ši 
mergaitė žinojo, kas yra karo žiaurumai. Abu pastovėjo nenu- 
leisdami vienas nuo kito akių, užvaldyti nepaaiškinamo jausmo. 

Ji pertraukė tylą. 

— Turiu dabar eiti. 

— Na, taip. 

Ji sudėjo plaštakas tarsi maldai, pakėlė prie nosies galiuko ir 
nusilenkė - Hariui jau buvo pažįstamas šis tradicinis tajų gestas. 

— Kop khun ka“, pone. Man labai patikti, kaip jūs skambinti. 

Ji pasuko iš salės. 

— Mano vardas Haris, - šūktelėjo jai. 

— Haaaris, - pakartojo ji, ir jam patiko, kaip ji taria jo vardą. 

- O kuojūs vardu? 


* Ačiū (tajų k.). 


- Aš būti Lidija. 

- Lidija, - vien lūpomis Haris pakartojo jos vardą, kaip ir ji. 
— Sudie, Hari, iki pasimatymas. 

— Sudie, Lidija. 


Po šio susitikimo Haris per dienų dienas sekiojo akimis Lidiją, 
gėrėdamasis, kaip grakščiai ji dirba savo darbus. Kartą atsisėdo 
mėgstamoje terasos kertėje pasidėjęs ant kelių Somerseto Moe- 
mo knygą „Džentelmenas priimamajame'*, nelabai seniai rašy- 
tą kaip tik šiame viešbutyje. Tačiau, užuot skaitęs, jis it užkerėtas 
negalėjo atplėšti akių nuo Lidijos - kodėl, pats negalėjo paaiš- 
kinti. Viskas joje buvo gležna, trapu ir be galo moteriška. Olivija, 
nors ir liekna, šalia jos būtų atrodžiusi kaip dramblys. 

Jis tyliai susijuokė pamanęs, kad ne pasakoje, o gyvenime 
rado savąją Pelenę. Žinoma, Lidija nenutuokė, kad jis yra beveik 
princas. Kartais jam nusišypsodavo, bet niekada neprieidavo ar- 
čiau. O pats prieiti nerado progos. 

Haris niekaip negalėjo atspėti, kiek jai metų. Atidžiai įsižiū- 
rėjęs po kambarinės uniforma įžvelgė moterišką figūrą, bet jai 
galėjo būti ir keturiolika, ir dvidešimt ketveri. Jis pradėjo nuo- 
gąstauti, kad sekiojimas paskui Lidiją virsta manija, - apskai- 
čiuodavo, kada ji šluos verandą ir terasą, kad tuo metu pats ten 
dė žavingesnė. Jis valandų valandas savo kambaryje gulėdamas 
lovoje mąstė, kaip vėl ją užkalbinti ir geriau susipažinti. 

Vieną rytą eidamas per vestibiulį pamatė Lidiją prie registra- 
cijos stalo. Ji vilkėjo nebe kambarinės aprangą, o vakarietišką pa- 
laidinukę ir sijoną. 


* W. S. Maughamo The Gentleman in the Parlour (1930) - kelionių po Pietryčių Aziją įspūdžiai. 


322 Lucinda Riley C> Orchidėjų namai 


Padrąsintas jos šypsnio, priėjo ir tarė: 

— O, sveika! Turbūt jus paaukštino? 

— Taip, — didžiulėse gintarinėse jos akyse sukibirkščiavo 
linksmi žiburiukai. - Dabar aš padedu madam tvarkyti popieriai 
ir priimti svečiai. Taip pat aš turėti naujos pareigos vadovauti 
klientų aptarnavimui. 

— Kaip šaunu! - Haris nudžiugo, lyg pats būtų buvęs pama- 
lonintas. - Džiaugiuosi, kad madam įvertino jūsų gabumus ir 
nusprendė deramai juos panaudoti. 

— Viskas dėl to, kad aš kalbėti anglų ir tajų, o madam - pran- 
cūzų. Mes geras derinys. - Jos akys žybtelėjo. - Man pakėlė ir 
atlyginimas, taigi mano namiškiai labai laimingi. O ryt vakare 
atidaryti naujas baras. Tikiuosi, jūs nepykti, bet aš pasakyti ma- 
dam apie svečias, labai gerai skambinantis pianinu. Man atrodo, 
ji su jumis apie tai pakalbėti. 

— Tai žinoma, labai gerai. Ar jūs ten būsite? 

— Tai žinoma, - pamėgdžiojo jį Lidija. - Iki greitas pasimaty- 
mas, Hari, - ji linktelėjo ir palinko prie savo popierių. 

Pusryčiaudamas verandoje Haris nusišypsojo slapčia džiū- 
gaudamas, kad netikėtai pavyko užmegzti pokalbį su Lidija. Jei 
ji ryt atėjus vakarui bus bare, jis gros. Gros jai. 

Jis pajuto, kad šįryt jaučiasi kur kas geriau - panašiai kaip 
prieš keletą metų. Negana to, jį užplūdo Čangyje beveik pamirš- 
ta ankstesnioji energija. Haris pamanė, kad tai teikia vilčių atei- 
čiai, kurios nesitikėjo sulaukti. 

Šiandien jį supančios atogrąžų grožybės žėrėjo dar ryškiau. 
Viskas, ką matė ir lietė, buvo užlieta spindulingo tviskesio. Jis 
aiškiai juto, kad taisosi. O tai reiškė, kad turi galvoti apie grįžimą 
namo. 

Haris prisidegė cigaretę ir gurkštelėjo kavos. Prieš ketverius 
metus palikdamas Vorton Parką bent jau buvo ramus, kad iš- 

taisė tai, ką bloga buvo padaręs Olivijai. Tikėjo, kad ji visiškai 
suprato, kas įvyko tarp jo ir Arčio, ir per kelias savaites jiems 
pavyko viską, kas buvo negerai, nustumti į praeitį. 

Tai, kad paliko ją su jųdviejų kūdikiu įsčiose, tik pridėjo 
ramybės, kad jų santuokos normalumas turi apčiuopiamą įro- 
dymą. Tai, kad kūdikis neišvydo šio pasaulio, buvo liūdna, bet, 
kaip pats sau prisipažino, dar liūdniau jam buvo dėl žmonos. 

Harį iki blogavimo kankino tos nemielos, drėgmės persunk- 
tos naktys, per kurias mąstydavo apie savo jausmus Olivijai. Kai 
kurie bičiuliai apsiverkdavo iš ilgesio galvodami apie savo žmo- 
nas, be paliovos apie jas pasakodavo visiems, kas tik sutikdavo 
klausytis, prie širdies nešiojo sučiurusias, išblukusias mylimųjų 
nuotraukas. Aiškindavo, kokia stipri jų meilė, pasakodavo apie 
išsvajotą palaimą, kurią teikia kūniškas ryšys. Haris kantriai 
klausydavosi, graužiamas sąžinės, kad jis, regis, nė iš tolo ne- 
puoselėja tokių poetiškų jausmų savo žmonai. 

Olivija jam nepaprastai patiko. Visada. Jis gerbė ją už protą, 
stiprybę ir žavesį, už tai, kad ji ant savo pečių užsikrovė Vor- 
ton Parko rūpesčius, kai Adrijenei reikėjo jos pagalbos. Ji buvo 
ideali dvaro šeimininkė, verta jo motinos įpėdinė. 

Bet... 

Arjis ją mylėjo? 

Haris vėl pakėlė prie lūpų kavos puodelį, vis dar karštą kaip 
ugnis svilinančiame karštyje, ir prisidegė dar vieną cigaretę. Jį 
kiek paguodė mintis, kad vaikinai, kurių išpažinčių jis klausėsi, 
turėjo galimybę rinktis, ką vesti. Jis, tiesą sakant, tokios galimy- 
bės neturėjo. Nebuvo jokios abejonės - jei motina nebūtų patarusi 
jam tuoktis, nurodydama vedybų privalumus, Haris į karą būtų 
išėjęs viengungis. Mintis vesti Oliviją arba, jei jau apie tai pasisuko 
kalba, bet kurią kitą moterį jam tiesiog nebūtų šovusi į galvą. 

Jis žinojo, kad jo atvejis ne išimtinis. Vedybos jaunikio ir 

nuotakos tėvų susitarimu šimtus metų visame pasaulyje buvo 
įprastas dalykas. Kaip visada, jo jausmai buvo antroje vietoje po 
kilmės. Tiesiog kitaip negalėjo būti. 

Haris įbedė cigaretę į peleninę. Gal jis per daug savęs klau- 
sinėja? Gal jis ir myli... iš kur jam žinoti, kas iš tikro yra toji 
vyro ir moters meilė? Emocinis jo brendimas buvo pavėluotas, 
stabdomas dvejonių dėl lytinių polinkių. Olivija buvo pirmoji 
moteris, kurią pažino. O kai pagaliau vienas kitą prisijaukino, 
reikalai šioje srityje, jo galva, visai neblogai klostėsi. 

Jis pasidžiaugė, kad per pastaruosius pusketvirtų metų jo baimė 
dėl užslėptų lytinių polinkių pasirodė visiškai nepagrįsta. Belaisvių 
stovykloje jis matė vyrų, susiradusių širdies paguodą tarp nelaimės 
draugų. Kiti žiūrėjo į tai pro pirštus - viskas, kas žmogui padėjo 
ištverti tą pragarą, buvo priimtina. Tačiau net juodžiausiomis mi- 
nutėmis jis niekada nejuto poreikio susišildyti kito vyro glėbyje. 

Tad Haris mąstė, kad štai nebeliko su kuo kariauti. Grįš 
namo ir atsidės muzikai. Prie pietų stalo Sebastianą patikino jau 
pakankamai sustiprėjęs, kad galėtų grįžti į Angliją. 

— Tvarkelė, brolau. Girdėjau, laivas išplaukia kitos savaitės 
pradžioje. Jei leisi, paspausiu, ką reikia, ir mėginsim tave įlaipin- 
ti. Kuo greičiau, tuo geriau, a? 

Neįstengdamas kartu su Sebastianu džiūgauti, kad štai ne- 
trukus vėl braidys po žaliąsias Anglijos pievas, Haris skandino 
liūdesį kur kas didesniais gėrimų kiekiais nei paprastai. Po pietų 
nelabai tvirtomis kojomis šlitiniuodamas į savo kambarį nutarė 
likusį laiką Bankoke praleisti linksmai. Taip nutaręs ir dar labiau 
išdrąsėjęs nuo alkoholio, giliai įkvėpė ir pasuko prie registracijos 
stalo. Lidija pasitiko jį su šypsena. 

- Gal galiu kuo pasitarnauti? 

Haris kostelėjo. 

- Na... Pagalvojau, Lidija, prieš išvažiuodamas į Angliją 

norėčiau bent kiek apžiūrėti miestą. O kadangi esate atsakinga 
už klientų aptarnavimą, sakau, gal į jūsų kompetenciją įeitų ir 
paplaukioti su manimi upe? 

— Atleiskite, Hari, - sutriko Lidija, - ką reiškia „kompetencija“. 

— Tiesiog norėjau paklausti, Lidija, ar galėtumėte kurią dieną 
pabūti mano gide? - tarė Haris plastančia širdimi. 

Lidija dvejojo. 

- Turiu atsiklausti madam. 

— Madam kaip tik stovi jums už nugaros. Gal imkite ir pa- 
klauskite? - pasakė jis pakėlęs balsą Žizelei pasirodžius iš savo 
kabineto. 

Haris pakartojo jai savo prašymą. 

— Man labai reikėtų Žmogaus, kuris gerai pažįsta miestą ir, 
žinoma, kalba angliškai, - pridūrė jausdamasis ganėtinas niek- 
šelis, bet užsispyrė nepasiduoti. 

Žizelė kiek pasvarsčiusi atsakė: 

- Gerai, kapitone Krofordai, manau, galėtume susitarti, nėst-ce 
pas? Lidija ir mesjė Einzlis man vienu balsu tvirtina, kad jūs labai 
gerai skambinate pianinu. Gal girdėjote - rytoj vakare viešbutyje 
atidaromas mano baras. Man reikia pianisto. Jei paskambinsite, 
išleisiu Lidiją paplaukioti su jumis upe ir aprodyti Bankoką. 

Haris su džiaugsmu ištiesė jai ranką. 

- Sutarta. 

- Cest parfait, kapitone Krofordai, - atsakė ir paspaudė jam 
ranką. - Aš turiu saksofonininką ir būgnininką. Ryt jie bus bare 
šeštą vakaro. Gal rastumėte laiko su jais parepetuoti? O dabar einu 
duoti nurodymų dėl jūsų ekskursijos su jaunąja gide. 

- Puiku. Merci, Madame, - padėkojo jai. 

Kai Žizelė dingo savo kabinete, Haris patenkintas pasilenkė 
prie stalo, įsisiurbė į nuostabias gintarines Lidijos akis ir tarė: 

— Na štai, ir susitarėm. Tad kur jūs ketinate mane vesti? 

Į naujai pakrikštyto „Bambuko“ baro atidarymą gausiai susirin- 
ko išeivių bendruomenė, kelerius metus kentusi japonų valdžią 
ir dabar džiaugdamasi proga pašvęsti. Suplaukę į barą pulkeliais, 
maukė vietinį Mekongo viskį ir mėgavosi sanuk - taip tajai va- 
dina pramogas. 

Hariui neprireikė repetuoti nė valandos - jis liko patenkintas 
savo kaip pianisto forma ir pasidžiaugė, kad Čangyje linksmino 
japoniūkščius džiazo melodijomis. Be jo, ansamblį sudarė olan- 
das būgnininkas, toks pat buvęs karo belaisvis, ir rusas saksofoni- 
ninkas, nežinia kokiais tikslais tuštinantis savo kišenes Bankoke. 
Trijulė spėjo susidaryti visiems trims žinomų melodijų sąrašą. 

Oras net virpėjo nuo visuotinės linksmybės, tabako dūmų ir 
sukaitusių kūnų. Niekada nemuzikavęs kartu su kitais, Haris iš 
visos širdies mėgavosi bičiuliška santara. Karšti plojimai jo pirš- 
tams bėgiojant klavišais per virtuoziškus solinius numerius kėlė 
pakilų jaudulį, kokį jam retai tekdavo patirti. Haris žvilgčiojo į 
Lidiją, nuostabiai atrodančią su šilkiniu sarongu ir skrajojančią 
po salę su gėrimų padėklu. 

Galiausiai visi trys muzikantai, nusivarę iki išsekimo, pa- 
reiškė, kad daugiau jokių bisų. Haris išėjo iš baro ir per terasą 
nuėjo į pievelę, vedančią tiesiai prie upės viešbučio papėdėje. 
Mieste buvo dingusi elektra, pobūvis ėjo į pabaigą žvakių švie- 
soje, ir upės pakrantę apšvietė tik mėnulio pilnatis virš galvos. 

Haris užsirūkė ir giliai atsiduso. Šiąnakt, šias kelias valandas, 
jis nesijautė nepritapėlis. Nesvarbu, kad čia jis tebuvo menkas 
šapelis tarp kitų tokių pačių, nežinia kokių dramų atpūstų į at- 
sitiktinį margumyną iš visų keturių pasaulio kampų. Čia nieko 
nereiškė jo kapitono rangas, paveldėtas Britų karalystės pero ti- 
tulas ir laukiantis palikimas - didžiulis dvaras. Čia jis buvo tik 
pianistas, kurio talentas visus linksmino ir džiugino širdį. 

Jam buvo gera, nes jis tiesiog jautėsi savimi. 


Rytojaus dieną, kaip buvo sutarta, Lidija pasitiko jį viešbučio 
vestibiulyje. 

Madam Žizelė buvo parūpinusi jiems medinę valtį su valti- 
ninku, kuris turėjo irkluoti, kur tik lieps Lidija. Lipdamas į valtį 
Haris pajuto, kad po naktinėjimo ir keturių viskio taurių kojos 
ne tokios tvirtos kaip paprastai pastarosiomis dienomis. 

— Kapitone Krofordai, manau, pirmiausia plaukti prie Di- 
džioji šventykla, - tarė Lidija prisėdusi priešais jį ant medinio 
suoliuko. - O paskui - į turgus ant vandens, okei? 

Iš rytietiškų lūpų buvo keista girdėti amerikietišką žodį. 

— Okei, - sutiko Haris ir suprato, kad ir jo lūpose šis posakis 
skamba keistai. - Ir, būk gera, vadink mane Hariu. 

— Okei, Hari, - nusišypsojo ji. 

Jie atsistūmė nuo viešbučio prieplaukos ir įsiliejo į upės eis- 
mą. Čaopraja buvo miesto pagrindinė magistralė, ir Hariui liko 
tik stebėtis, kad įvyksta tiek mažai susidūrimų valtininkams 
meistriškai prasilenkiant vos per kelis colius. Protarpiais hori- 
zonte kaip banginiai grėsmingai išnirdavo milžiniškos juodos 
baržos, lyngaliais surištos po keturias penkias ir tempiamos juo- 
kingai mažo laivelio. Porą kartų vos nuo jų išsisukus Hariui ėmė 
drebėti rankos. 

Lidija pastebėjo, kad jis įsitempęs. 

- Nebijok, Hari. Mūsų valtininkas Singtu ši valtis irkluoti jau 
trisdešimt metų. Ir nė karto nelaimingas atsitikimas - okei? 

Ji palinko prie jo ir paplekšnojo ranką. 

Jis neabejojo, kad šis mielas prisilietimas Lidijai nieko ne- 
reiškė, bet vyrui, per kelerius metus išbadėjusiam švelnių jaus- 
mų, tai buvo neįkainojama akimirka. 

- Žiūrėk, Hari. 

Jis pažvelgė ten, kur ji mostelėjo ištiesta grakščia ranka, ir 
pamatė statinį, kuriam kaip reta tiko žodis „rūmai . Rūmai tai- 
landietiškais apverstos V raidės formos stogais, žėrintys auksu 
bei rubinus ir smaragdus primenančiais milžiniškais akmeni- 
mis, buvo tarsi paveiksliukas iš knygų, kurias jam vaikystėje 
skaitydavo motina. 

— Čia mūsų karalius ir karalienė namai. Turime naujas kara- 
lius, nes senąjį nušovė. 

Harį prajuokino tiesmukas Lidijos pasakojimas. Jam buvo 
aišku, kad tokią kalbėjimo manierą labiau lėmė angliško žodyno 
spragos, o ne merginos būdas, ir dėl to ji buvo juo mielesnė. 

— Nori nueiti į vatą pažiūrėti smaragdinis Buda? Jis labai gra- 

— Kodėl gi ne, - neprieštaravo Haris. - O kas gi tas vatas? — 
šyptelėjo jis, valtininkui pasukus laivelį ir užmetus į kilpą surištą 
virvę ant baslio prieplaukoje. 

- Jūs sakyti „šventykla“, - paaiškino Lidija, įgudusiu žings- 
niu lipdama iš valties ir traukdama Harį už rankos sau iš paskos. 

Rūmus ir smaragdinio Budos šventyklą supo įspūdingo gro- 
žio sodai, akinantys ryškiausiomis spalvomis ir svaiginantys jaz- 
minų kvapu. 

Haris stabtelėjo prie įstabaus žydinčio augalo aksominiais 
švelniai rausvais ir baltais žiedais. 

- Orchidėjos, - pasakė jis. - Čangyje jos augo įsimaišiusios 
į kitų augalų lapiją, ir Bankoke visur jų matau. Anglijoje retai jų 
aptiksi. 

- Čia jos kaip piktžolės, - pasakė Lidija. 

— Oho! Neblogos piktžolės, - atsiliepė Haris ir pagalvojo, kad 
reikėtų kelias parvežti motinai. 
ją nusiavė. Viduje tvyrojo prieblanda ir maloni vėsa, vienuoliai 
šafraniniais apdarais suklupę meldėsi priešais dailaus darbo ste- 
bėtinai mažutį smaragdinį Budą. Lidija taip pat atsiklaupė mal- 
dingai sudėjusi rankas ir nulenkusi galvą. Haris pasekė ja. 

Po poros akimirkų jis pakėlė galvą ir valandėlę gėrėjosi šven- 
tovėje viešpataujančia taika ir ramybe. Čangyje, kad ko nors nu- 
sitvertų, užuot veltui leidęs laiką, išklausė porą paskaitų religijos 
temomis. Viena paskaita buvo skirta budizmui ir jis prisiminė, 
kaip tada mąstė, kad šio tikėjimo normos labiausiai atitinka jo 
jauseną ir pasaulėžiūrą. 

Galiausiai jie išėjo iš šventyklos ir grįžo į skaisčią saulės šviesą. 

— O dabar plaukti į turgų ant vandens - nori? - paklausė Lidija 
jam įsėdus į valtį. - Tai ilgas valties kelionė, bet, manau, tau patiks. 

— Ką pasiūlysi - viskas tinka, - atsakė Haris. 

— Tvarka, tada siūlau. 

Lidija greitakalbe tajiškai davė nurodymus valtininkui ir jie 
visu greičiu nušvilpė upės viduriu. Haris atsilošęs laivagalyje 
gaivino vėsus vėjelis, diena buvo labai karšta ir Haris pasigailėjo, 
kad nenusipirko skrybėlės galvai prisidengti. 

Po kurio laiko valtininkas įsuko į siaurą klongą ir vėl ėmė 
skintis kelią per laivelių spūstį. Priplaukę turgų, ant vandens su- 
stojo apsupti prekių prikrautų medinių laivelių - prekeiviai šū- 
kavo kainas pirkėjams, o šie iš savo laivelių šaukė atgal. 

Vaizdas buvo žavingas - spalvingi šilkai, iš džiuto mai- 
šų virstantys grūsti prieskoniai, ant iešmo kepamos vištienos 
kvapsniai, sumišę su skintų gėlių aromatais ir kuriantys egzotiš- 
ką atmosferą. 

— Nori valgyti, Hari? - paklausė Lidija. 

— Noriu, - išstenėjo Haris, nors nekaip jautėsi. Gal buvo kal- 
ta saulė - jam sukosi galva ir tąsė šleikštulys. 

Lidija atsistojusi šūktelėjo vienam valtininkui, prekiaujan- 
čiam vištiena ant iešmo, ir suderėjo kainą. Haris užsimerkė, kak- 
tą išmušė prakaitas, užgulė ausis ir nosį. Spigių balsų klegesys, 
nosį riečiantys kvapai ir kaitra... Dieve brangus, na ir kaitra! Jam 
būtinai reikėjo gurkštelėti vandens. 

— Hari, Hari, atsimerk! 

Jis atplėšė akis ir pamatė virš jo palinkusią Lidiją - ji laikė už- 
dėjusi jam ant kaktos šaltu vandeniu suvilgytą audeklą. Jie buvo 
pritemdytame kambaryje, jis gulėjo ant siauro čiužinio, patiesto 
ant grindų. 

— Kur aš? Kas atsitiko? 

- Tu nualpti valtyje, parkristi atgal ir susitrenkti galvą į len- 
tas. Ar jau geriau? - Lidijos didelės akys buvo susirūpinusios. 

— Mat kaip. Atleisk, kad taip išėjo, - jis pamėgino sėstis. — 
Gal galėčiau atsigerti? 

Perdžiūvusi gerklė ir pasiutęs troškulys sugrąžino juodus 
Čangio prisiminimus. 

Lidija padavė jam gertuvę ir jis ėmė godžiai maukti. 

- Nuvežti tave į ligoninė, taip? - pasiūlė Lidija. - Tu ne- 
sveikas. 

- Oi, ne, nieko, atsigėriau ir dabar bus gerai. Rodos, perke- 
piau saulėje ir ištroškau, štai ir viskas. 

- Sakai? - Lidija, regis, nepatikėjo. - Juk tu sirgai dengė karšt- 
lige. Gal ji sugrįžti. 

— Ne ne, patikėk, Lidija. 

— Tada grįžtam į viešbutis. Gali atsistoti? - paklausė ji. 

— Be abejo. 

Haris įsakė kojoms laikyti kūną ir padedamas Lidijos su 
valtininku išsigavo iš menkutės pašiūrės, kurioje Lidija buvo jį 
paslėpusi nuo saulės, ir įsikeberiojo į valtį. Valtininkui pradė- 
jus irtis Haris kreivai šyptelėjo pamanęs, kad apalpo turguje ant 
vandens, nors Čangyje nebuvo apalpęs net baisiausiomis aplin- 
kybėmis. 

— Užsidėk. Aš bjauriai įdegti, bet dėl tavęs negaila, - pasakė 
Lidija nusiimdama kulių stiliaus skrybėlę* ir dėdama Hariui ant 
galvos. - Dar išgerk vanduo, - padavė jam gertuvę. 

— Kodėl pasakei „bjauriai įdegti ? - paklausė atsilošdamas 
Haris, mėgaudamasis skrybėlės teikiamu šešėliu. 

— Tailande tai rodyti lygis, - paaiškino Lidija. - Jei oda švie- 
si - priklausyti aukštesniems sluoksniams, tamsi - tu kaimietis! 

- Aišku, - nusišypsojo Haris, o valtininkas išvairavo valtį iš 
turgaus ant vandens ir įsuko į Čaoprajos tėkmę. Lidija sėdėjo 
nenuleisdama akių nuo jo veido. Jis užsimerkė, buvo nebe taip 
silpna, bet suprato, kad kažkas negerai. 

Grįžus prie viešbučio Lidija padėjo jam išlipti iš valties ir pa- 
lydėjo į verandą. 

— Dabar eiti į savo kambarį ir atsigulti, Hari. Pasakysiu ma- 
dam, kad tu sirgti. 

Haris miegojo iki pavakarių - jį pažadino pasiuntinuko beldi- 
mas į duris su žinia, kad ponas Einzlis nori trumpam pas jį užeiti. 

- Įleisk, - linktelėjo Haris, mintyse sudejavęs nuo pažįstamo 
kaulų laužymo. 


* Kuliai - Pietryčių Azijos juodadarbiai (nešikai, rikšos ir kt.); jų nešiojamos plačios šiaudinės 
skrybėlės - lėkšto kūgio pavidalo. 

— Na, broliuk, Žizelė sakė, kad šiandien plaukiojančiame tur- 
guje kažkas nutiko, - tarė įeidamas Sebastianas. - Vėl negaluo- 
jam, ką? 

— Gal ir taip, - atsakė Haris, - bet, manau, tiesiog nuvargino 
minia, nes dabar neblogai jaučiuosi. 

- Velniava! - Sebastianas prisėdo ant išklypusios kėdės. — 
Kažin ar po poros dienų pajėgsi keliauti namo. O aš kaip tik ėjau 
tau pasakyti, kad irgi užsisakiau vietą laive ir ruošiuosi kartu su 
tavim grįžti į gimtąją šalelę. 

- Atleisk, bičiuli, bet dabar, regis, netinku tau į draugiją. 

— Pakviesiu daktarą, kad kuo greičiau tave apžiūrėtų, - pa- 
niuręs pasakė Sebastianas. - Velnioniškai apmaudu, ką ir kalbė- 
ti. O jau įsivaizdavau, kaip mes kartu skrodžiame jūrų platybes. 
Ketverius metus čia pratupėjus pagaliau nušvito galimybė pa- 
matyti namus ir tėvus. Žinai gi, brolau, gimdytojai neina jaunyn. 
Na, - Sebastianas atsiplėšė nuo kėdės, - surasiu pasiuntinuką ir 
liepsiu kuo greičiau kviesti gydytoją. Ar tu Bankoke išsiversi be 
manęs“ 

- Tai žinoma, - nuramino jį Haris. 

- Keista, kad namo grįžti ne tu, o aš. Aš tau, žinoma, paliksiu 
kapitalo. Atsiskaičiuosim tėvynėje. Užsuksiu pas taviškius pasa- 
kyti, kad nepanikuotų ir netrukus lauktų tavęs. Tegu negalvoja, 
kad dezertyravai. 

- Ne, ne, - pasibaisėjęs sumurmėjo Haris. 

- Ir dar, - Sebastianas stabtelėjo netoli durų. - Šita šalis baisi 
viliokė, kuo ilgiau čia būni, tuo labiau traukia. Žiūrėk, broleli, 
neįsimylėk jos. Antraip niekada negrįši namo. 


Atėjęs gydytojas patvirtino, kad Harį ištiko dar vienas dengė 
karštligės priepuolis. 

— Per daug ir per greit užsimojot, mielas vaike, - pasakė duo- 
damas Hariui didelę dozę chinino numušti karščiavimui. - Girdė- 
jau, kaip aną vakarą skambinote bare, - nusišypsojo. - Perkūniš- 
kai gerai. Bet kol kas šią veiklą išbraukiam iš dienotvarkės, kaip ir 
alkoholį. Visa kita pats žinote: lova, daug gerti, chininas prireikus, 
ir, tikėkimės, šįkart apsieisime be ligoninės. 

— Būtų gerai, daktare. 

— Taip pat norėčiau jums paskirti vitaminų. Liepsiu kam 
nors iš pasiuntinukų nubėgti ir parnešti. Rytoj ateisiu pažiūrėti, 
kaip laikotės. Pakalbėsiu su madam ir, manau, ji ką nors paskirs 
jus slaugyti. 

— Kiek aš jums skolingas už vargą, daktare? 

Daktaras atsigręžęs šyptelėjo. 

-— Tai aš jums skolingas, sūnau. Jūs, narsieji kariai, iškovojote 
mums pergalę tame velnio kare. Sveikite, kapitone Krofordai. 

Haris nugrimzdo į neramų karščiuojančio ligonio snaudulį. 
Į vakarą pasigirdo tylus beldimas į duris. 

- Prašom, - atsiliepė jis. 

Tarpduryje pasirodė Lidija susirūpinusiu veidu. 

— Madam sakė, kad vis dar negerai jautiesi. Kad tau vėl dengė 
karštligė. Tai aš kalta. Nereikėjo per karštį tavęs tempti į tokia 
minia, kai tu dar nestiprus. 

— Ką tu, Lidija, aš pats prašiau parodyti miestą. 

Kad ir kaip bjauriai jausdamasis, Haris negalėjo atplėšti nuo 
jos akių. Švelnioje lempos šviesoje ji atrodė tikra tobulybė - 
karštligišku jo žvilgsniu, joje viskas buvo gražu. Netikėtai jam 
visiškai ne laiku sukilo geismas. 

— Galima, pažiūrėsiu tau kaktą? - paklausė artindamasi prie jo. 

— Paliesi kaktą? Žinoma, - linktelėjo, ir jį užliejo palaima pa- 
jutus vėsų jos delną ir dievišką priartėjusio kūno kvapą. 

— Tikrai, tu per daug karštas, - tarė ji. O tada iš sijono kišenės 

ištraukė maišelį su džiovintomis žolėmis. - Namie mes visada 
gydomės pagal kinų medicina. Šitos žolės yra nuo karščiavimas 
ir kaulų laužymas. Nori išmėginti? Galiu tau padaryti arbata. 

- Lidija, viskas tinka, - su liguistu įkarščiu atsakė Haris. — 
Net bloga nuo to, kad bloga. 

— Tai duosiu tau šito ir matysi -— rytoj bus geriau. Duodu žo- 
dis, - ji nusišypsojo, - tame vaistas yra stebuklas. 

— Tikiuosi, - Haris valios pastangomis į šypseną jai atsakė 
šypsena. 

— Eiti ir išvirti. 

— Labai tau ačiū. 

Haris nulydėjo ją išeinančią akimis ir vėl atsilošė ant pagal- 
vių. Spoksodamas į lubų ventiliatorių ūmai suvokė, kad ši iš pa- 
žiūros bjauri nesėkmė turi savų privalumų. 

Lidija grįžo po dešimties minučių su arbatos stikline. 

— Perspėju, Hari, baisiai neskanu, - paaiškino padėdama jam 
atsisėsti. 

- Vadinasi, padės. Bent taip man sakydavo mama, kai buvau 
mažas ir mane girdydavo visokia gydomąja bjaurastimi, - van- 
giai pajuokavo Haris. 

— Baisiai neskanu, - pakartojo ji keldama stiklinę jam prie 
burnos. 

Nuo pirmo gurkšnio Haris vos nesužiaukčiojo, bet prisimi- 
nęs, kaip Čangyje valgė gyvas lervas, pasakė sau, kad jis ne mer- 
giotė, ir išgėrė visą stiklinę. 

- Perkūnas griebtų, - pasakė springdamas, - tiesą sakei. 

Lidija padavė jam vandens, kad nuplautų šleikštų skonį. 

— O dabar, Hari, gulėti. Jei ko reikėti, skambink varpelis. 
Madam manęs paprašė miegoti kambaryje priešais tavo duris. 
Užeiti po valandos. Tuoj tau bus labai labai karšta, bet taip žolės 
naikina karščiavimą ir jis dings. 

- Jau dabar tavęs laukiu, - jis gurkštelėjo vandens jai tolstant 
durų link. Pamanė, kad turbūt padarė kvailystę ja patikėjęs. 
— Nebijok, Hari. Tuoj būsiu. 


Lidijos pranašystė išsipildė: maždaug po valandos Haris degte 
degė. Lidija atsinešė šaltu vandeniu sudrėkintų rankšluosčių ir 
ėmė dėti juos pataluose besiblaškančiam ligoniui ant kaktos. Po 
poros valandų karštis nukrito. Iškamuotas Haris užmigo kaip 
užmuštas. 

Pabudęs vėlų rytą, Haris jautėsi kur kas geriau, nei tikėjosi. Nors 
dar maudė kaulus, jau nebuvo to nepakenčiamo laužymo, ir atė- 
jęs gydytojas nustebęs konstatavo, kad jo paciento temperatūra 
tik laipsniu aukštesnė už normalią. 

— Nieko nesuprantu, - suglumo. - Maniau, kad jus ištiko 
sunkus priepuolis, bet, matyt, apsirikau. Labai puiku, ir toliau 
taip laikykitės. 

Gydytojui išėjus, iš už durų kyštelėjo Lidijos galva. Ji atėjo su 
dar viena stikline kokčiai trenkiančio gėralo. 

— Na ir kaip, Hari? 

— Ačiū, geriau. - Jis nepatikliai metė akį į stiklinę. - Kaip 
matau, ir vėl sumanei užkurti? 

Lidija nusikvatojo, rodydama baltutėlius lygius dantis. 

- Aišku, ne, - patenkinta savimi atsakė iš jo išmoktais žo- 
džiais. - Šita arbata duoda kūnas didelis stiprumas ir nebeleidžia 
grįžti baisiai dengė. Pakelti energija ir apetitas. Nebijok, nedeginti. 

— O ji tokia pat bjauri kaip ana? - paklausė Haris, įsiręžęs 
sėsdamasis lovoje. 

— Dar bjauresnė, - patikino ji, - vadinasi, dar labiau padėti. 

Haris išgėrė tą bjaurastį ir pūkšdamas krito ant pagalvių, 
stengdamasis kaip nors nesusivemti. 

— Tu gal ragana? - jis paklausė. - Daktaras negalėjo patikėti, 
kad man taip pagerėjo. 


Antra dalis 0 Vasara 337 


— Gal, - ji nusišypsojo, - bet gera. Dabar turiu tave palikti, 
nes labai tuoj atvažiuoti nauji svečiai. Grįžti paskui pažiūrėti, ar 
tu jau stipresnis. 

Jai išėjus Haris laimingas tyliai susijuokė - kaip miela vis ge- 
riau ją pažinti ir matyti, kad ji vis labiau juo pasitiki. O tie antpi- 
lai, kad ir iš ko padaryti, iš tikro padeda. 

Atėjus vakarienei Haris pasijuto išalkęs ir paprašė į kamba- 
rį atnešti lakštinių. Sėdėdamas lovoje ir valgydamas nusprendė, 
kad kartkartėm mielai iškęstų dengė karštligės priepuolius, jei 
tik Lidija būtų jo slaugytoja ir gelbėtoja. 


Porą dienų Haris miegojo daug ilgiau negu paprastai ir valgė vis- 
ką, kas paduota. Kai nemiegojo, galvojo apie Lidiją. Turėdama 
bent minutę ji aplankydavo jį iš džiaugsmo švytinčiomis akimis — 
matė, kad jis sveiksta. 

Ir kasdien atrodė vis gražesnė. 

Haris apie nieką daugiau nemąstė, tik apie tai, kad ji ateis, 
vaizduodavosi, kaip įsitraukia ją į lovą, suima į glėbį smulkutę 
figūrėlę, bučiuoja nepriekaištingų apybraižų lūpas, čiuopia lie- 
žuviu smulkius, aštrius, baltus kaip perlai dantis... Atsikvošėjęs 
Haris mėgindavo sau aiškinti, kad jį paveikė prievartinis atskyri- 
mas nuo moterų draugijos. Kita vertus, negalėjo prisiminti, kad 
kada būtų jautęs moteriai ką nors panašaus. 

Jis beveik jos nepažinojo, tiksliau, nieko nežinojo apie jos 
gyvenimą, išskyrus tą truputį, kurį girdėjo iš jos pačios. Bet jis ją 
pažinojo... ji buvo miela, sąmojinga ir šviesios, giedros prigim- 
ties. Jį stulbino jos pagava, mokėjimas negausiu anglišku žodynu 
išreikšti tai, ką nori. Pripratęs prie galvosūkių, kuriuos reikėda- 
vo narplioti klausantis žodžius kaip žirnius beriančių anglių, 
jis gėrėjosi, kaip Lidija reiškia mintis išsiversdama su tokiomis 

menkomis žodžių atsargomis. O jos grožis! Haris niekada nebu- 
vo greitas atsiduoti geiduliams, juolab vien vaizduotėje. O dabar, 
mintyse stojus jos paveikslui, žemiau juostos iškart sukildavo 
kūno karštis. Jis mėgino save tikinti, esą reikia tik džiaugtis, kad 
po Čangyje patirtų fizinių ir dvasinių išmėginimų tebeveikia visi 
kūno nariai. Ir kad po šitiekos abejonių dėl savo prigimties ga- 
liausiai moteris jam sužadino tokią stiprią kūno reakciją. 

Šito jis niekada nejautė Olivijai. 

Savo žmonai. 

Haris mintimis grįždavo į Čangio laikus, kai bičiuliai pasa- 
kodavosi apie geismą ir meilę. Ar jis tai pajuto Lidijai? Nejau tai 
meilė? 

Ketvirtąją įkalinimo tarp keturių sienų dieną Lidijai kaip pa- 
prastai neužėjus dirstelėti, kaip jis laikosi, Haris saulei leidžian- 
tis galiausiai iškėlė koją iš kambario. Neturėdamas daugiau kur 
eiti, per vestibiulį nukėblino į „Bambuko“ barą ir pakeliui metė 
akį į priėmimo stalą. 

- Gal jau geriau jaučiatės? - priešais išdygo Žizelė. 

— Ačiū, jau geriau. Sakau, pažiūrėsiu, kur dingo Lidija. 

- Pasiėmė laisvą dieną, - išsiblaškiusi tarė Žizelė. - Manau, 
šeimyninės bėdos. 

Hariui širdis į kulnus nusirito. 

- Tikiuosi, nieko labai bloga? 

- Nežinau, kapitone Krofordai. Aš jai tik darbdavė, ne mo- 
tina, nors Lidija man ir labai patinka. Nelengvas jos gyvenimas. 

Nugąsdintas Haris pasuko į „Bambuko“ barą - jį turėjo ati- 
daryti tik po valandos, todėl čia buvo visiškai tuščia. Atsisėdo 
prie pianino, pakėlė dangtį ir ėmė skambinti. 

- Kur buvai dingęs? - paklausė olandas būgnininkas Jogis. — 
Labai tavęs pasigedom, kai reikėjo groti. 

— Sirgau, - paaiškino Haris. 

— O kaip šįvakar, gal jau galėsi? 
— Galėsiu, - linktelėjo Haris pamanęs, kad tai padės pabėgti 
nuo minčių apie Lidiją. 


Haris skambino iki vidurnakčio, per tą laiką išmaukė kelias pin- 
tas vandens, o baro lankytojams jau pynėsi kojos nuo viskio. 
Pora įkaušusių pusamžių moterų siūlėsi jam į palydoves apžiū- 
rėti Bankoko, jei jis pagrotų joms nuogas. Haris pamanė, kad 
iš to išeitų nemažai juoko: jis vis dar buvo kaulų vyniotinis su 
ryžių pilvu, nuo vitaminų trūkumo šerpetota oda. 


Rytą pabudo su mintimi, ar šiandien ateis Lidija. Išlipęs iš lovos 
nuėjo į verandą pusryčiauti ir pasitikrino, ar jos nėra prie stalo. 
Ir nieko nerado. 

Diena slinko lėtai, ją paįvairino tik siuvėjo apsilankymas pa- 
matuoti jam naujų drabužių, burbant po nosimi, kad reikės siau- 
rinti kelnių juosmenį, mat Hario ryžių pilvas pradėjo trauktis. 

Haris porą kartų praslinko per vestibiulį dairydamasis, gal jau 
atsirado Lidija. Trečiąkart purtydama galvą jį pasitiko Žizelė. 

— Ir šiandien neateis. Lieka tikėtis, kad nesiruošia dingti be 
žinios, kaip yra dingę daugybė vietinių. 

Nuo tokios minties Hariui susuko pilvą. Nuėjęs į kambarį 
pogulio išsitiesė lovoje ir pamėgino užmigti. Galiausiai pamatęs, 
kad neišdegs, ėmė sukti ratus po kambarį svarstydamas, ar Ži- 
zelė žino Lidijos adresą. Jei ji nepasirodys ir rytoj, gal kaip nors 
galima ją surasti. 

— Nebūk juokingas, - balsu erzino save. - Meldžiamasis, tu 
gi tik viešbučio svečias. Negi dabar lakstysi po Bankoką medžio- 
damas iš matymo pažįstamas mergaites? 

Bet Hariui nepavyko savęs perkalbėti ir jis negalėjo galvoti 
apie nieką kita. Visą dieną prasikankino, į galvą lindo baisios min- 
tys, kas jai galėjo atsitikti. Paryčiais kritęs į lovą, susidėjęs rankas 
už galvos, ūmai suvokė, kad tai ne šiaip aistringas susižavėjimas. 

Jis mylėjo ją. 


Rytą įžengęs į vestibiulį ir pamatęs Lidiją prie priėmimo stalo, 
pajuto, kaip nuo širdies nusirito akmuo. Vos susivaldė nepasilei- 
dęs bėgte ir nečiupęs jos į glėbį. 

— Lidija, tu vėl čia! Gal kas... atsitiko? 

— Ne, Hari. - Jos akys buvo patamsėjusios, judesiai tarsi van- 
gesni, bet ji pridėjo: - Man viskas gerai. 

Jis įdėmiai į ją įsižiūrėjo. 

— Ar tikrai? 

- Žinoma. 

— Tada gerai, - atsakė jis, - džiaugiuosi. 

Ir, nors nenorėjo nuo jos atsiskirti, nežinodamas, ką dar pri- 
durti, išėjo. 


Niekaip negalėdamas suimti savęs į rankas ir nurimti, nužings- 
niavo į savo kambarį. Kol Lidija nebuvo dezertyravusi, regis, 
viskas buvo gerai, bet tokia stipri panika jai dingus jį išgąsdino. 
Kaip galima mylėti moterį, kurios beveik nepažįsti? 
Nenusėdėdamas kambaryje, perėjęs per verandą nužings- 
niavo prie upės. Užsirūkęs pagalvojo apie Sebastianą, kuris da- 
bar jau turbūt toli jūroje, - kaip būtų gerai, jei ir pats būtų galėjęs 
išplaukti kartu. Net jei jis, sakykim, įsimylėjo Lidiją, širdyje kilęs 
sąmyšis buvo visiškai beprasmis. Jis - britų kariuomenės kapi- 
tonas, pero titulo ir didžiulio provincijos dvaro paveldėtojas... 

Ir - vedęs vyras. 

Haris piktai nusviedė nuorūką į upę. Ji įstrigo upės neša- 
mame vandens žolių gniutule. Gal jam protas suminkštėjo nuo 
dengė karštligės, o gal nuo Čangio nelaisvės baisybių? Pirma su- 
tikta moteris maloniai su juo apsieina, ir štai jis netenka galvos. 

Jis grįžo į viešbutį ir ryžtingai patraukė į vestibiulį. Reikia už- 
sisakyti vietą artimiausiu metu išplaukiančiame laive. Prie priė- 
mimo stalo jis sugavo Lidijos žvilgsnį ir bandė parodyti vyrišką 
ryžtą - nusisuko nuo jos. Bet akies krašteliu vis tiek pamatė, kaip 
ji iš krepšelio išsiėmė nosinę ir prispaudė prie akių. Jis kaipmat 
pasidavė ir grįžo. 

Priėjęs palinko prie jos ir tyliai paklausė: 

— Lidija, kas nutiko? 

Ji papurtė galvą, neįstengdama ištarti žodžio. 

— Kas tau? Kas? 

— Būk geras, Hari, - išgąstingai ištarė, - eik. Nenoriu atkreip- 
ti dėmesio. Madam nepatikti, jei prie priėmimo stalo sėdėsiu va 
tokia. 

— Viską suprantu. Gerai, dabar tave palieku, bet pažadėk, kad 
per pietų pertrauką susitiksim lauke. Lauksiu tavęs gale gatvės, 
prie užkandžių prekystalio ant kampo. 

Ji pakėlė akis. 

— Hari, o jei madam... 

- Pasistengsiu, kad ji mūsų nematytų. Sutariam, ir aš einu iš čia. 

- Gerai, jei išeini, vidurdienį ateiti prie prekystalio. 

- Sutarta, - jis nusišypsojo ir patraukė iš vestibiulio, visiškai 
pamiršęs, kokiu tikslu čia buvo atėjęs. 


Lidija, kaip buvo žadėjusi, laukė jo prie kampo, nervingai dairy- 
damasi į šalis. 

— Žinau vieną vietą, kur mes gali nueiti. 

Mostelėjo jam sekti iš paskos ir nėrė į siaurą skersgatvį, pri- 
statytą prekeivių vežimėlių, nukrautų viskuo, kas valgoma. Pa- 
ėjusi iki skersgatvio vidurio, parodė grubiai tašytą medinį suolą 
su stalu po sudriskusiu skėčiu. 

- Nori kas nors pavalgyti? - paklausė Lidija. 

Kanalizacijos tvaikas, troškiame skersgatvyje sumišęs su 
čirškinamos neaiškios kilmės mėsos kvapsniais, Hariui sukėlė 
šleikštulį. 

— Ačiū, gal išgersiu alaus, jei čia yra. 

- Žinoma. 

Lidija tajų kalba kažką išbėrė prekeiviui ir jiems buvo atnešta 
alaus ir stiklinė vandens. 

Haris stengėsi nuo tvankios klaustrofobiškos aplinkos nu- 
kreipti mintis į Lidiją. Pajuto, kaip kaktą išmušė prakaitas, at- 
kimšo alaus butelį ir truktelėjo nemažą mauką. 

— Tai va, Lidija, gal gali man pasakyti, kodėl šįryt verkei? 

Lidija pakėlė į jį liūdesio sklidinas akis. 

— Ak, Hari, namie turiu labai didelė bėda. 

- Lidija, mano akyse mirė krūvos žmonių, niekuo nenuste- 
binsi, gali viską sakyti. 

— Okei, Hari, pasakysiu, - atsiduso Lidija. - Mano mama išteka. 

— Ar tai blogai? 

Lidijos akys prisipildė ašarų. 

- Taip, nes jis... japonų generolas. 

— Viskas aišku. 

Haris puikiai suprato, kad tai tikrai nieko gera. 

- Jie susipažino per okupaciją. Bet ji man nieko nesakė, nes 
Žinoti, kaip aš dėl to jaustis. O dabar jis grįžti į Japoniją. Ir nori 
ją pasiimti - su visa šeima. 

Haris kiek patylėjo ir linktelėjo. 

— Tiesą sakai. Tai tikrai didelė bėda. 

— Kaip ji galėjo? - sukuždėjo Lidija. - Ji išdavikė! —- piktai 
iškošė. - Kaip ji galėjo, kai mano tėvas žūti mėgindamas vaduoti 
Tailandą iš japonų! 

— Tavo tėvas žuvo? 

— Prieš metus jie susekti, kad jis leidžia pogrindinis laikraš- 
tis, ir uždaryti į kalėjimą. Prieš šešis mėnesius, kai karas beveik 
pasibaigęs, mes išgirsti, kad jį sušaudė. 

Haris nejučia ištiesė ranką per medinį stalą ir uždėjo Lidijai 
ant rankos. Jos plaštaka jo saujoje buvo tokia smulkutė ir gležna. 

- Lidija, man labai gaila tavęs. 

Ji negrabiai nusibraukė ašaras nuo skruostų. 

— Ačiū tau. Blogiausias dalykas, kad aš nebegaliu tikėti, ar 
mano motina kada nors mylėti mano tėvas. Kaip ji galėjo? 

— Manau, kad mylėjo, Lidija, - Haris ieškojo paaiškinimo, - 
bet dėl daugybės priežasčių žmonės pasielgia būtent taip, o ne 
kitaip. Tu turi brolių ir seserų ir, kaip sakei, jums trūksta pinigų. 
Ar tas generolas turtingas? 

— Taip taip, labai. Be to, jis galingas ir Japonijoje gyvena di- 
delis namas. Mano mama labai graži. Ją visi vyras įsimylėti, - 
atsiduso Lidija. - Bet tu teisingai sakai. Ji nori, kad jos vaikai 
turėtų naujas gyvenimas, geras gyvenimas, geresnis, negu gali 
duoti našlė. Ji man taip ir aiškinti. Sakyti, kad jo nemyli, bet turi 
teisingai daryti dėl ateitis. 

— O ką tu darysi? - jis bijojo išgirsti atsakymą. 

- Ji nori aš vykti su ja. Sakė, kad Japonija ne priešas, kad oku- 
pacija taikus, tik politinis susitarimas. - Lidija papurtė galvą. — 
Betgi jie sušaudyti mano tėvas, nes bijoti, kad jis sukels neramu- 
mai ir padaryti jiems bėda. Kaip aš galiu gyventi toje vieta? 

— Neįsivaizduoju, Lidija, neišmanau, ką ir patarti, - pasakė 
Haris. - Galima, paklausiu, kiek tau metų? 

- Septyniolika, po šešių savaičių aštuoniolika. 

- Vadinasi, po kelių savaičių būsi suaugusi, galėsi pati spręs- 
ti, ką daryti. Ar tau būtina išvykti? 

— Hari, jei aš neišvykti, gal niekada nebematyti mama, bro- 
liai ir seserys. - Lidija užsimiršusi sukiojo tarp pirštų stiklinę. — 
Aš jau netekau tėvo. Argi galėti ir jų netekti? 

Haris papurtė galvą. 

— Bjauri padėtis. - Jis gurkštelėjo alaus. - Bet tu jau beveik 
suaugusi, nebe vaikas. Turi galvoti apie savo gyvenimą ir apie tai, 
ko tu nori. 

- Bet mama sakanti, kad aš turiu vykti į Japonija. Negaliu jos 
neklausyti. 

- Lidija, šeima - dar ne viskas. 

Gintarinės jos akys užsiliepsnojo. 

- Klysti, Hari. Čia, Tailande, šeima yra viskas. Turi klausyti tėvų. 

— Net jei esi suaugęs? 

Lidijai iš akių vėl pabiro ašaros. 

— Taip. 

— Labai prašau, atleisk man. Atrodo, tave ne paguodžiau, o 
dar labiau nuliūdinau. 

Haris pasirausė kelnių kišenėje ir išėmęs nosinę padavė jai. 

- Ne, nenuliūdinai. Gerai, kad pasikalbėjom, - ji garsiai išsi- 
pūtė nosį. - Madam irgi sakyti man nevažiuoti. Kad turiu geras 
darbas viešbutyje ir daryti pažanga. 

Haris mintyse padėkojo Žizelei. 

— Suprask, karas pakeitė taisykles, viskas dabar kitaip. Pa- 
sistenk atleisti mamai, nes ji stengiasi, kaip išmano, kad būtų 
geriau. Bet tai, ko ji nori sau ir tavo jaunesniems broliukams ir se- 
sutėms, tau gali visiškai netikti. Ar Tailande turi daugiau giminių? 

— Taip. Mano tėvo tėvai, iš vienos tolimos salos, ji yra už daug 
mylių. - Lidijos veidas staiga prasigiedrijo ir ji nusišypsojo. — 

Ten labai gražu, aš ten daug kartų būti vaikystėje. Ji vadinama 
Dramblių sala ir spindi jūroje kaip brangakmenis. 

— Vadinasi, tu ne viena šioje šalyje? 

— Ne. 

— Be to, turi iš ko gyventi. 

— Taip. - Ji pakėlė į jį akis. - Tu manyti, kad man pasilikti? 

— Čia tik tu gali nuspręsti, Lidija. Bet jei nuspręsi pasilikti, 
argi negalėsi aplankyti mamos, broliukų ir sesučių? 

— Bet tai taip toli, Hari, daug tūkstančiai mylių, ir ten šaltas. 
Aš labai bijau šaltis. 

Haris pagalvojo, ką ji darytų Nortolke viduržiemį. 

- Nieko čia baisaus, - jis išgėrė alų iki dugno. - Turi daryti 
taip, kaip tu nori. 

Lidija įsmeigė akis į tolį ir atsiduso. 

- Aš noriu... - pasakė sugrudusi, - nedaryti sprendimas. 

- Suprantama. Bet teks. Kada tavo mama išvyksta į Japoniją? 

— Po dešimt dienų. Generolas užsakė vietas jai, mano bro- 
liams ir seserims. Ir man, - pridūrė suraukusi kaktą. 

- Na ką, gal palauk kelias dienas, kaip mes sakom, kol viskas 
susigulės - tai yra kol nusiraminsi, tada galėsi blaiviau apie tai 
pagalvoti. 

Lidija jam nežymiai šyptelėjo. 

- Teisingai. Ačiū, Hari. Kiek dabar laiko? 

— Prieš kelerius metus mano laikrodis dingo su visa kariška 
kuprine, o naujo taip ir neįsigijau, - pasakė jis. 

Lidija pakilo nuo suolo. 

- Jau tikrai man laikas į darbas. Kop khun ka, Hari. 

— Ir ką tai reiškia? 

- Tai reiškia labai ačiū tau už viskas. Tu man labai padėti. 

Ji nusišypsojo jam ir nuskubėjo viešbučio link. 

Tądien popiet Haris vėl pamatė Lidiją vestibiulyje. Įteikdama 
jam telegramą atrodė ramesnė. Telegrama buvo nuo Olivijos — 
joje buvo rašoma, kad Vorton Parke viskas kaip seniau ir visi 
laukia, kada jis sustiprės ir galės grįžti namo. 

— Nuo tavo šeima Anglijoje? 

— Taip, - linktelėjo jis. 

— Mama“ 

— Taip. 

Haris grįžo į kambarį save koneveikdamas, kad jai melavo. 

Kitą rytą apsilankęs daktaras pareiškė, kad sveikata jau lei- 
džia jam keliauti. Haris žinojo, kad būtų geriausia kuo greičiau 
išvykti — grįžti į tikrovę ir liautis fantazavus apie gyvenimą su 
moterimi, kuri niekada nebus jo. 

Jis teleksu susisiekė su Sebastiano kontora ir paprašė užsaky- 
ti vietą artimiausiu reisu namo grįžtančiame laive. 

Jam atsigulus ir bandant numigti pokaičio, kažkas tyliai pa- 
beldė į duris. 


Tai buvo Lidija. Ją pamačius jo veidas nušvito. 

— Labai atsiprašau, Hari, kad trukdau, ateiti pasakyti, kad šį 
savaitgalį aš išvažiuoti. Nenoriu, kad dėl manęs jaudintis. Dabar 
Song Kranas, tajų Naujų metų šventė. Savo šalyje jūs turbūt va- 
dinti vandens festivalis. 

Hariui širdis nutirpo. 

- Ilgai nebūsi? 

- Tris dienas. Galvojau, ką tu man sakyti, ir nusprendžiau 
Song Kranas atšvęsti su savo tėvo tėvai Čange. 

— Kada išvyksti? - sunerimo Haris. Jo paties laikas čia ėjo į 
pabaigą. 

— Ryt anksti rytą. Ilga kelionė, reikėti visa diena. 

— Ar aš galėčiau keliauti su tavimi? 

— Atleisk, Lidija, - Haris susidrovėjo dėl savo nekuklaus pa- 
siūlymo. - Suprantu, kam tau reikia prielipo. Tiesiog aš labai 
mažai mačiau Tailando gamtos. Būk gera, nekreipk dėmesio, ką 
sakiau. Juk tai būtų per didelis piktnaudžiavimas tavo gerumu. 

Gintarinės jos akys tapo mąslios. 

— Ak, Hari, tu vienišas be savo šeima, juk taip? - Nelaukda- 
ma, kol jis atsakys, pridūrė: - Song Kranas - šeimos šventė, joje 
laukia svečių. - Umai apsisprendusi ji plačiai nusišypsojo. - Ma- 
nau, mano seneliai būti labai laimingi priimti svečias drąsuolis 
britų karys, kuris padėti mums prieš japonai. Taip, - linktelėjo, - 
keliauti su manimi. 

— Tikrai? - Hariui širdis suspurdėjo iš laimės. 

- Tikrai, - linktelėjo Lidija. - Aš galėsiu tau parodyti žavinga 
sala, mano tėvas gimtinė. Tai bus mano dovana už tai, kad padė- 
jai Man apsispręsti. 

— Tai jau apsisprendei? - paklausė jis. 

— Kaip sakei, aš suaugusi. Aš negaliu keliauti į Japonija ir gy- 
venti su žmonėmis, kurie nužudyti mano tėvas ir daugelis kitų. 
Aš lieku. Šalyje, kurią myliu. 

Hario veide pasirodė plati šypsena. 

— Džiaugiuosi, kad pasiryžai, Lidija. Manau, tai teisingas 
sprendimas. 

— Pasiilgsiu brolių ir seserų, bet negaliu net dėl jų taip pasi- 
elgti. Vieną dieną, - pridūrė ji, - kai čia, Bankoke, turėsiu geras 
gyvenimas ir daug pinigų, juos susigrąžinti, jei jie norėti. Tai 
susitikti rytą šeštą ant kampo prie maisto prekeivio vežimėlis? 
Paimsim tuktuką ir nuvažiuosim į stotį. 

— Gerai, ryt šeštą, - sutiko Haris. 

— Oi, turiu tau pasakyti - Čange ne taip kaip čia, - Lidija 

rankos mostu apvedė jo kambarį. - Jokia elektra, jokia vanden- 
tiekis, tik geras jūra. 
— Man visiškai nesvarbu, Lidija. 
Po Čangio Harį buvo sunku išgąsdinti dėl gyvenimo sąlygų. 
— Turiu jau eiti, - tarė Lidija. - Susitikti ryt šeštą. 


Haris nuėjo Žizelei pasakyti, kad tris ateinančius vakarus bare 
nemuzikuos. 

— Gal galėčiau paklausti, kur susiruošėte? 

— Na, prieš išvykdamas sumaniau bent kiek daugiau susipa- 
žinti su šia šalimi. 

— Labai teisingai, — pritarė ji. - Girdėjau, kad Čango saloje 
labai gražu, nors pati ten niekada nebuvau. 

Hario veido išraiška Žizelei pasakė viską, ką ji norėjo sužinoti. 

— Grįšiu pirmadienį. 

— Kapitone Krofordai! Hari! - šūktelėjo jam beišeinant. 

— Klausau jūsų. 

— Lidija labai miela mergaitė. Jai dabar sunkus metas. Man ji 
labai patinka ir tikiuosi, kad ji daug metų bus pas mane. Prašau 
jūsų, nenuskriauskite jos. 

— Žinoma, ne, - pasipiktino Haris. 

— Daccord*. Linkiu linksmai pasitaškyti per šventę! - ji nusi- 
šypsojo ir grįžo į savo kabinetą. 


* Sutarta (pranc.). 

Lidija jo laukė sutartoje vietoje. Sustabdė tuktuką ir jie išvažiavo. 
Tekėjo saulė, Bankoke buvo tylu, tad Haris galėjo grožėtis mies- 
tu - kolonijinės architektūros margumynu, medinėmis trobelė- 
mis ir mūriniais tajų stiliaus namais. Svarbiausia, kad užtektų 
fizinių jėgų kuo daugiau pamatyti. 

Atvažiavę į geležinkelio stotį, rado čia tikrą knibždėlyną. At- 
sarginiuose keliuose stovėjo seni traukiniai, per metų metus nuo 
musoninių liūčių apsitraukę rūdimis. Lidija nupirko bilietus, at- 
sisakiusi imti iš Hario pinigus, ir perėję kelias platformas jie su- 
sirado savo traukinį. Kai Haris su Lidija įlipo į jau pilną vagoną, 
besišnekučiuojantys vietiniai išpūtę akis lydėjo juos einančius 
laisvų vietų link. 

Haris buvo ištyrinėjęs Žizelės kabinete kabantį žemėlapį ir 
žinojo, kad jie palei jūros pakrantę važiuos į Trato sritį. Į Čango 
salą - mažytį taškelį jūroje - matyt, plauks laivu. 

— Kiek laiko užtruks kelionė? - paklausė Haris. 

— Keturios valandos į Čanthaburi, ten mes persėsti. Ir dar 
trys valandos į Tratą, - paaiškino Lidija, mikliai pjaustydama 
ir duodama jam mangą, kurį išėmė iš savo pintinėlės. - Tada 
atplaukti mano dėdė žvejų laivelis ir nugabenti mus į Čangą. 

— Ar tavo giminės žino, kad aš atvykstu? 

— Negalėti apie tai pranešti, nes toje saloje nė vienas te- 
lefonas. Bet jie nepyks. Pažadu, Hari. Tik Čanthaburi, - ji 

šypsodama parodė į jį peiliu, - mes nupirkti tau truputis dra- 
bužiai. 

— Aš turiu drabužių, Lidija, - Haris parodė lagaminėlį ant 
lentynos virš galvos. 

Lidija susijuokė. 

— Ne ne, Hari, tavo drabužiai netikti Song Kranas šventė. 
Pats pamatysi, ką turiu galvoje, - ji paslaptingai nusišypsojo. 

Traukinys, spjaudydamas dūmų tumulus, paliko pakrikai iš- 
simėčiusius priemiesčius ir nuriedėjo geležinkeliu, abipus apau- 
gusiu milžiniškais bananmedžiais. Vaikai draugiškai šypsodami 
mojo jiems rankomis. Lidija snūduriavo Hariui prie šono - kaip 
jai pavyko užmigti ant kieto medinio suolo, jam buvo mįslė. Bet 
kai jos galva nusviro jam ant peties ir saldus plaukų aliejaus aro- 
matas pakuteno šnerves, Haris pajuto palaimingą ramybę. Net 
tris dienas bus su ja, arti jos, ir dabar gali vaizduotis tą nepažįs- 
tamą kampelį, kuriame netrukus atsidurs. 

Jis turbūt irgi užsnūdo, nes pats nepamatė, kaip traukinys 
privažiavo stotį. Lidija atsargiai jį kumštelėjo. Haris pabudo, pa- 
siėmė lagaminėlį ir paskui Lidiją nusekė į platformą. Juos kaip- 
mat apspito gatvės prekijai, įkyriai piršo valgius, gėrimus, jaz- 
minų vainikus ir negrabiai iš medžio išdrožtas žvėrių figūrėles. 
Lidija pasivedė Harį į šalį ir pasodino ant suolo po bambukiniu 
tentu. 

— Pasėdėti čia. Atnešiu pietus. 

Prie Hario droviai šypsodama prisiartino tajų mergytė ir 
ėmė spoksoti į jį kaip užburta. Haris nusibraukė nuo kaktos 
prakaitą ir gurkštelėjo vandens, o netrukus grįžo Lidija su 
pietų valgiais ir priešais jį paklojo krūvelę plonų medvilninių 
skraisčių. 

— Pasimatuok. 

- Čia man? - paklausė jis ištraukęs lyg ir raudoną staltiesę, 

priekyje. Krūvelėje buvo ir balti laisvi medvilniniai marškiniai. 

Ji pirštu parodė bambukinę būdelę. 

— Persivilk ten. 

Jis paskubomis nusiplėšė storas saržos kelnes, plonos med- 
vilnės marškinius - išsivadavęs iš šių apdarų iškart pasijuto 
lengviau - ir apsivilko atneštus Lidijos. Iš pradžių pasiklydo ne- 
įprastose kelnėse iki pusės blauzdų, bet galiausiai perprato, kaip 
vietinių pavyzdžiu pasijuosti prijuostę - su ja atrodė tarsi su si- 
jonu. 

Lauke su Lidija stovinti tajų mažylė pamačiusi jį ėmė kvatoti. 

— Aš turbūt labai kvailai atrodau, - pasakė jis sumišęs. 

— Ne, Hari, - švelniai atsakė Lidija. - Dabar tu kaip tailan- 
dietis. Šitaip bus geriau saloje per Song Kraną. O dabar aš per- 
sivilkti. 

Lidija pasišalino, ir Haris ėmė linksminti mergytę, mokyda- 
mas angliškų žodžių. Už tai buvo apdovanotas saulėta šypsena, 
su kuria mažylė vebleno jo tariamus žodžius. 

Pasirodžius Lidijai Hariui žadą užkando. Ji buvo nebe su va- 
karietiška uniforma, o su panašiomis į jo kelnėmis ir paprasta 
kiniško stiliaus rausva palaidinuke. O didžiausią permainą pa- 
tyrė plaukai - ji išleido kietai susuktą kuodą. Žvilgios, tamsios 
kaip naktis sruogos vilnijo per pečius iki liemens. 

Harį taip ir traukė paglostyti tą prašmatnią, labai moterišką 
puošmeną. Jis nuleido akis ir pamatė apnuogintas smulkutes pė- 
das. Jį apstulbino kojų pirštų dailumas. Anglijoje jis nematydavo 
moterų pėdų. Tas vaizdas buvo toks intymus, kad kraujas plūs- 
telėjo į slėpsnas. Čia jam pravertė ta keista prijuostė. 

— O dabar persėsti į kitą traukinį, - paragino Lidija. 

Haris atsisveikino su mergyte ir atsistojęs nusekė paskui 
Lidiją. 

Jiems pavymui nuskardėjo mažylės balsiukas: 

- Jaunasis ir jaunoji! Būti vestuvės! 

Alinanti kelionė truko tris valandas. Haris lengviau atsikvė- 
pė, kai traukinys galiausiai sustojo. Autobusas juos pamėtėjo į 
prieplauką, o ten Harį pasitiko idiliška bekraštė jūros žydrynė ir 
tolumoje dunksanti kalnuota sala, užsimetusi debesų šydą. 

— Tai Čangas, - mostelėjo Lidija į salą. - O štai ir mano dėdė, 
jis laukia mūsų. 

Haris paskui Lidiją nusekė prie vieno iš gausybės žvejų lai- 
velių, palengva besisūpuojančių prieplaukoje. Atokiau palaukė, 
kol Lidija džiaugsmingai labinosi su dėde. Pasigirdo tajų greita- 
kalbė, keliskart buvo parodyta į jo pusę, ir galiausiai Lidija pa- 
mojo jam prieiti arčiau. 

— Hari, tai mano dėdė Tongas, bet jis nemokėti angliškai. 

Dėdė Tongas pasveikino jį nusilenkdamas tajų papročiu, 
atsitiesė šypsodamas visa bedante burna ir iš širdies paspaudė 
ranką. Jis kažką pasakė Hariui, o Lidija išvertė, kad sveikina jį 
visos šeimos vardu ir mielai kviečia švęsti Song Krano. 

— Padėkok nuo manęs dėdei už garbę pas juos svečiuotis, 
pasakė Haris. 

Tongas padėjo jam įlipti į laivelį ir jie patraukė į Čangą. 

Jiems plaukiant per tykią vandenų platybę besileidžianti sau- 
lė staiga nėrė į jūrą ir ėmė temti. Kai po penkiolikos minučių jie 
priplaukė krantą, buvo jau visai sutemę. Tongas po savo suoliu- 
ku susirado ir uždegė dvi aliejines lempas. Lidija užgniaužusi 
ir svečias žengia pirmuosius žingsniu per minkštą švelnų smėlį. 

- Sveikas atvykęs, Hari, į mano tėvo gimtoji sala, - nusišyp- 
sojo Lidija. 


* sausumą (Iot.). 

Hariui nebuvo ką pasakyti apie vietą, kurioje atsidūrė, nes 
buvo tamsu, nors į akį durk, tik suprato, kad eina per paplūdimį. 
Po aukštomis palmėmis glaudėsi medinės lūšnelės, iš jų sklido 
šilta aliejinių lempų šviesa. Jiems artinantis prie trobelių jų pa- 
sitikti per smėlį atėjo senyva moteris su pulkeliu vaikų. Išgirdusi 
vaikų sveikinimo šūksnius Lidija bėgte pasileido prie jų. Haris 
matė, kaip ją rankomis apsivijo senoji, - jis spėjo, kad tai Lidijos 
senelė. Lidija grįžo pas jį, ir jos akyse švytėjo aliejinės lempos 
atspindžiai. 

— Ateik, Hari, susipažink su mano gimine. Jie džiaugiasi, kad 
tu čia su mumis švęsti Song Kranas. 

Haris prisistatė Lidijos artimiesiems: senelei ir seneliui, dė- 
dei ir dėdienei su keturiais vaikais, antros eilės tetai su vyru ir 
trimis vaikais. 

Dėdė Tongas Hariui padavė butelį alaus. Kai atsisėdo ant 
vieno iš demblių, patiestų ant smėlio, jį kaipmat apspito mažieji 
Lidijos dukterėčios ir sūnėnai. Visi jie bent kiek kalbėjo angliš- 
kai ir apipylė Harį klausimais, kaip jis kariavo ir ar nukovė nors 
vieną japoniūkštį. Jis stengėsi kuo aiškiau jiems pasakoti - neži- 
nojo, kiek jie supranta, bet paskui it koks mimas išsimiklino di- 
džiąją dalį pasakojimo perteikti grimasomis. Kai įsivaizduojamu 
šautuvu nusitaikė į tariamą japonų kareivį, vaikai pasklido po 
paplūdimį rėkdami „tratata! tratata!“ ir šaudydami į įsivaizduo- 
jamus priešus. 

Iš tamsos išniro Lidija ir grakščiai įsitaisė šalia. 

— Šiąnakt tu miegoti šita trobelė ant paplūdimio. Mano teta 
dabar ruošti ją tau. 

— Dėkui, - atsiliepė Haris. - O kur tu nakvosi? 

— Močiutės namuose, kaime už paplūdimio. 

— O kas šitame namuke gyvena? - paklausė jos. 

- Dėdė Tongas ir teta Kitima su vaikais. Jis žvejys, patinka 

gyventi šalia savo darbo vieta. Kaime jie statosi didelis namas ir 
ruošiasi jame gyventi. 

— Aš dar čia pabūsiu, - sumurmėjo jis pakėlęs akis į mėnu- 
lį. Ilgais vakarais Čangyje, nieko geresnio nenusitverdamas, jis 
dažnai stebėdavo, kaip keičiasi mėnulio fazės. Iš jo dydžio ir for- 
mos šįvakar suprato, kad ryt stos pilnatis. Girdėjo, kaip tyliai 
pliuškena vos už penkiasdešimties jardų į smėlį besiplakančios 
bangos. - Kokia stebuklinga ramuma, - pridūrė. 

— Džiaugiuosi, kad tau patikti. Gal jau nori maistas? - Lidija 
mostelėjo į rūkstantį laužą, virš kurio čirškinosi riebios šviežios 
Žuvys. 

Haris linktelėjo ir pakilo nuo demblio. 

Visi susėdo prie ilgo medinio stalo, vaikai sutūpė aplink su- 
augusiuosius ant demblių ir visi valgė žuvį - tokios skanios Ha- 
ris gyvenime nebuvo ragavęs. Vaikai sėdėjo su kokoso riešutais 
rankose ir pasigardžiuodami gėrė jų pieną. Jis mažai suprato, ką 
kalba jį supantys žmonės, kita vertus, laimingos, sutariančios 
šeimos kalba universali. Lidija sėdėjo tarp savo senelių ir dažnai 
žvilgčiojo į jį akimis klausdama, kaip jis jaučiasi. 

Jis kaskart jai šypsena atsakydavo: „Kuo puikiausiai!“ 

Po valandos kitos Haris pagaliau pajuto visos dienos nuovar- 
gį. Stengdamasis neišsiduoti nusižiovavo. 

Lidija akimirksniu tai pastebėjo ir kažką pakuždėjo skersai 
stalą savo tetai, o toji pliaukštelėjo delnais. Vaikai nuščiuvo. Iš- 
girdę, ką pasakė Lidijos teta, liūdnai nuleido galveles - jų dūki- 
mui paplūdimyje atėjo galas, netrukus reikės eiti miego. 

Lidija priėjo prie Hario. 

— Teta parodyti, kur tu miegoti, - pasakė jam. - Aš rytoj pas 
tave ateiti, okei? 

- Neskubėk iš pat ryto, Lidija. Pabūk su savaisiais. Man čia 
labai gera. O tavo artimieji tokie svetingi. Padėkok nuo manęs. 

— O tu, Hari, gali pats pasakyti, - padrąsino ji. 

— A, žinoma, galiu. Kop khun krup, - pasakė nelabai dailiai 
nusilenkdamas. 

Šypsenos, kurias jis sukėlė, buvo širdingos ir palankios, ne 
pašaipios. Jis nusekė įkandin Lidijos tetos per paplūdimį prie jos 
parodytos kraštinės trobelės. 

— Misteri Hari, mums gera... jus turėti, - mainais į kelis jo 
ištartus tajų žodžius užsikirsdama pakalbino jį angliškai. 

— Ačiū, - atsakė jis įsitverdamas į medinę trobelės durų ran- 
keną. - Labanakt. 

Įžengęs vidun uždarė duris ir pamatė, kad trobelėje nieko 
daugiau nėra, tik ant grindų patiestas čiužinys, užklotas išskalbtu 
apklotu ir uždengtas moskitų tinkleliu. Per daug pavargęs nusi- 
rengti, jis krito į guolį ir akimirksniu užmigo kaip užmuštas. 

Atsibudęs Haris pajuto maudžiant ant plono čiužinio nugulėtą 
šoną, ir porą akimirksnių jį buvo suėmusi panika. Bet galiausiai 
susivokė, kur esąs, ir atsimerkė. Trobelė dar skendėjo prieblan- 
doje, vienintelis šviesos šaltinis buvo tinklinis langelis, pro kurį 
matėsi už trobelės augančios palmės. Haris pasirąžė, atsistojo ir 
atidarė duris. 

Tai, ką išvydo, privertė jį išsižioti iš nuostabos. 

Jis stovėjo pasakiško grožio paplūdimyje: lanku besidrie- 
kianti smulkaus kaip pudra balto smėlio juosta užsibaigė kal- 
votame, mišku apaugusiame pusiasalyje. Prie smėlio švelniai 
į dešinę ir neišvydo nė gyvos dvasios. 

Haris užsitempė ilgas apatines kelnes ir nubėgęs deginan- 
čiu smėliu pūkštelėjo į jūrą. Iš pradžių energingai paplaukiojo, 
paskui apsivertė ant nugaros ir pirmiau nukreipė žvilgsnį į dan- 
gaus žydrynę be debesėlio, paskui - į krantą, kuriame idiliškai 
siūravo paplūdimį rėminančios pasvirusios palmės. Tolumoj už 
paplūdimio driekėsi viršūnes debesimis apsikloję kalnai, apžėlę 
neįžengiamų džiunglių augmenija. 

Jis ilgai gulėjo ant vandens, negalėdamas patikėti, kad šis 
rojus priklauso jam, jo vieno džiaugsmui. Galiausiai išbrido iš 
jūros ir kaip ilgas krito ant karšto balto smėlio, apimtas šios ste- 
buklingos vietos grožio sukeltos euforijos. 

Pamatęs, kad į jį artinasi smulkutė figūrėlė su skėčiu, atsisė- 
do. Tai buvo Lidija, suraukusi kaktą, su rūpesčiu veide. 

— Tau gerai, Hari? - šūktelėjo. - Mes jau galvoti, kad tu išėjai, 
bet paskui matyti tavo rūbus. - Ji droviai jam nusišypsojo. 

Susigėdęs, kad buvo užkluptas su permirkusiais apatiniais, 
Haris pakilo ir skubriai patraukė prie savo trobelės. 

— Užsimaniau paplaukioti, - paaiškino jai. - Lidija, šitas pa- 
plūdimys - nuostabiausia vieta, kokią esu matęs gyvenime. 

Jos veidas nušvito. 

- Džiaugsmas, kad tau patinka, Hari. Čia daug ramybė, ar ne? 

— Dievaž, taip. - Jis juokais pagrūmojo jai pirštu. - Perspėju, 
galiu ir nebenorėti iš čia išvažiuoti. 

— Tada turi pasidaryti Žvejys, - tarė ji paduodama jam dra- 
bužius. 

— Galiu ir pasimokyti žvejoti, - linktelėjo Haris, - jei tai leis 
čia pasilikti visam laikui. 

— Nori nusiprausk? - paklausė ji. - Už dėdės ir tetos namelio 
yra vandens vamzdis ir medžiaga tau nusišluostyti. Aš laukti 
čia. - Lidija atsisėdo ant trobelės slenksčio. 

Po kelių minučių Haris grįžo atsigaivinęs po tyro šalto van- 
dens srove. 

— O dabar einam į kaimą ir aš tave nuvesti į mano močiutės 
namus, okei? — Ji paėmė ir spustelėjo jo ranką. - Ir laimingo 
Song Krano, Khun* Hari. 

Jam buvo gera, kai jos pirštai palietė jo pirštus. 

— Ir tau, - atsakė Haris, staiga beprotiškai užsinorėjęs griebti 
ją į glėbį ir pabučiuoti. 

Siauru smėlėtu takeliu jie per dešimt minučių nuėjo į kaimą. 
Kai pasuko į dulkiną pagrindinę gatvę, du vaikai juos apipylė 


* pone (tajų k.). 

vandeniu iš kubilo nuo galvos iki kojų. Vaikai džiūgavo tiksliai 
pataikę į taikinį. 

— Kas per velniava?! - riktelėjo Haris, perlietas šaltu van- 
deniu. 

Lidija smarkiai krestelėjo savo drabužius, kad greičiau nu- 
džiūtų. Ji sukikeno. 

- Song Kranas - tai apsivalyti, nusiplauti visas purvas iš pra- 
eities, kad ateityje būtum kaip naujas. Žiūrėk... 

Haris pasuko galvą ten, kur ji rodė. Palei dulkiną gatvę sto- 
vėjo išsirikiavę maži ir dideli, apsiginklavę įvairaus kalibro amu- 
nicija laistyti nelaimėliams praeiviams. 

- Šiandien tu niekada nebūti karštas, — juokėsi Lidija, — ir 
nebūti sausas! 

Ji užkopė laiptais į medinį namą ant polių. Jo veranda buvo 
nustatyta kubilais ir kibirais su vandeniu. 

— Tai mano senelių namai, - paaiškino Lidija, - o dabar pilk 
vanduo. Matai? 

Lidija paėmė vieną kubilą ir šliūkštelėjo iš jo į gatvę - Haris 
pasekė ja ir apipylė mažą berniuką, o tas žvygaudamas ir kvato- 
damas ėmė trintis vandeniu užpiltas akis. 

— Atsiprašau, - susigėdo Haris. 

— Ne ne! - Lidija papurtė galvą. - Nesakyk „atsiprašau“! Kuo 
daugiau Žmonių apipilti, tuo geriau Naujieji metai. 

- Aišku, - suprato Haris. 

Lidija įsivedė jį į namus ir jie nuėjo į virtuvę užpakalinėje 
pastato dalyje - čia triūsė trys ar keturios moterys - ruošė tai 
dienai daržoves, žuvis, makaronus ir sriubą. 

— Haris čia, - šūktelėjo ji močiutei, ir ši atsigręžusi į jį pla- 
čiai išsišiepė bedante burna. - Matyk, ruošiam puota. Toks pa- 
protys. 

— Ačiū. Gal kuo padėti? - paklausė Haris. 

— Ne, tu svečias. Tajai niekada neprašyti vyras moterų dar- 
bas. Tu čia sėdėti ir atsipūsti, okei? 

Ji grįžo į virtuvę, o Haris prisėdo verandoje ir iš aukštai ėmė 
stebėti ritualinį laistymąsi vandeniu gatvėje. Pakiliai nuteikė vi- 
same kaime skambantis juokas. Nesvarbu, kad ši saujelė žmonių, 
nublokštų į salą vidury jūros, negalėjo pasigirti kažin kokiais 
turtais, - jis jautė, kokie jie geri ir mieli. Daugelį metų tematęs 
Žiauriąją Žmogaus prigimties pusę, jis pajuto, kaip ištryško ašara. 

Lidija pasirodė iš virtuvės nešina didele pintine vaisių ir dar- 
žovių. 

— Mes eiti, Hari, pas kaimo ligoniai ir senukai dalyti Song 
Krano dovanos. Tu eiti su manimi? 

Haris pakilo. 

- Žinoma. Duok, panešiu, - jis užsikabino sunkią pintinę 
ant rankos ir laiptais nusekė paskui Lidiją. 

Kokią valandą jie ėjo per visą kaimą iš namų į namus. Li- 
dija mokė tradicinio tajų pasisveikinimo wai sudėjus rankas ir 
tariant: Sawadee krup. Ji paaiškino, kad mainais į lauktuves se- 
nukai maldomis apvalys jų sielas ir išprašys atleidimą už tai, kas 
bloga padaryta praėjusiais metais. 

Haris pamanė, kad tokia apeiga kur kas smagesnė ir univer- 
salesnė negu komunija ar katalikų išpažintis prie klausyklos. 
senuką ir su įkarščiu kažką jam kalbėjo. Jis paėmė jos ranką ir 
švelniai paglostė. 

Grįžę prie jos senelių namų rado vidury gatvės sustatytus il- 
gus stalus puotai. Prie stalų rinkosi jau pažįstami veidai - vakar 
matyti Lidijos giminaičiai. Prie jų prisidėjo du vietinės šventyk- 
los vienuoliai šafrano spalvos drabužiais. Haris nužvelgė visoje 
gatvėje išsirikiavusius kitų namų gyventojų stalus. Regis, šventė 
įtraukė visus aliai vieno. 

Primygtinai vaišinamas, paragavo visų patiekalų, gatvėje žaidė 
futbolą su tuntu vaikučių ir dar daug kartų nusimaudė po privers- 
tiniu dušu. 

Atėjus nakčiai Lidijos senelis atsistojo ir pasakė kalbą. Visų 
nuotaika iškart pasikeitė, nes kalbant senukui skruostais ritosi 
ašaros. Haris apsižvalgęs pamatė, kad ir Lidijos, ir kitų užstalėje 
akys ašarotos. Paskui atsistojo vienas iš dviejų vienuolių ir pro- 
giesmiu laibai užtraukė kažkokią melodiją. 

Niauri nuotaika truko ne ilgiau kaip penkiolika minučių - 
per dieną šventę kaimo gyventojai pradėjo skirstytis poilsio, o 
Lidija pakilo iš savo vietos prie stalo ir priėjo prie Hario. 

— Khun Hari, pavargai, ne? Aš parvesti tave namo. 

Po padėkų turnė, begalės nusilenkimų sudėjus pirštus ir pa- 
kėlus prie nosies Lidija su Hariu paliko kaimą ir nužingsniavo 
atgal į paplūdimį, kur jo laukė trobelė. 

— Kodėl verkė tavo senelis? - atsargiai paklausė Haris. 

— Jis kalbėjo apie mano tėvas, - liūdnai paaiškino Lidija. — 
Šventės dieną jį minėjome ir gerai linkėjome jo sielai. Vienuo- 
lis sakė, kad bus gerai, nes jis išmoko savo pamoką, kai kentėjo 
šiame gyvenime. Kai jis grįžti į kitas gyvenimas, gal tas pamoka 
nebus toks sunkus. Mes, budistai, taip tikime. 

- Turbūt labai didelė paguoda tikėti, kad kančios turi pras- 
mę po mirties, - garsiai mąstė Haris. - Jei tai tiesa, Čangyje 
prisikentę ir nusigalavę nelaimėliai kitame gyvenime bus labai 
laimingi. 

Ji pakėlė į jį akis. 

— Tu tiki savo dievą? 

— Na, vaikystėje niekas man daug apie tai neaiškino, - pri- 
sipažino jis. - Aš dariau, ką reikia, ir tiek. Kas sekmadienį, kai 
buvau namie, arba kasdien, kai buvau mokykloje, eidavau į baž- 
nyčią. Nieko kita negalvodavau, tik kiek dar reikės sėdėti ir klau- 

sytis iki gyvo kaulo įkyrėjusių monotoniškų melodijų ir kažkokio 
seneliuko bambėjimo. Ir visa tai dėl kažko, ko aš nei matau, nei 
jaučiu, nei išvis man tai rūpi, bet vis tiek turiu garbinti. 

— Ką reiškia „iki gyvo kaulo'? - paklausė Lidija. 

Hariui tai sukėlė šypseną. 

- Et, tai toks posakis, - paaiškino. - Kai buvau Čangyje, daug 
kas įtikėjo Dievą. Gal jiems reikėjo kuo nors tikėti. Bet man... — 
Haris papurtė galvą ir atsiduso. - Turbūt man buvo sunku pati- 
kėti, kad geras dievas, nesvarbu, kuris, verstų niekuo dėtą žmogų 
taip kentėti, kaip mes kentėjome. 

Lidija linktelėjo. 

- Ir aš, kai mano tėvas mirti, negauti paguoda iš tikėjimas. 
Aš galvoti taip: gal jis ir nueiti į geresnė vieta, o kaipgi aš? Aš 
prarasti tėvas, kai dar tam nepasiruošti. Bet dabar, - ji romiai 
pridūrė, - aš tai priimti. 

- Arjūsų giminės žino, kad tavo mama išvažiuoja į Japoni- 
ją? - paklausė Haris jiems pasiekus paplūdimį. 

— Ne. Taip geriau. Jie dar labiau kentės, jau gana. Jie prarasti 
sūnus. Čia, Čange, jie gyvena kitas pasaulis. Jie nesupras, - at- 
siduso Lidija ir puse lūpų nusišypsojo. - Kartais, Hari, gyventi 
labai sunku. 

- Žinau, - pritarė jis, žvelgdamas į šiąnakt stojusią mėnulio 
pilnatį, šviečiančią virš jūros ir liejančią jos bangeles sidabru. - 
Bet Čangyje praradęs tikėjimą žmogaus prigimtimi, nukreipiau 
savo tikėjimą į gamtą, - plačiai išskleidęs rankas, jis parodė į 
visa, kas vėrėsi prieš akis. - Kažkas juk turėjo sukurti šitą įmant- 
riausiai sudėstytą grožybę. 

— Tai tu jau budistas. Gamta - sielos penas, - pritarė jam 
Lidija, kartu žvelgdama į mėnulį. 

Jie praėjo pro Lidijos tetos ir dėdės trobelę ir prisiartino prie 
Hario buveinės. Lidija jam nusišypsojo. 

- Tikiuosi, Hari, šiąnakt miegosi ramiai ir saldžiai, - pasakė 
jam. - Susitiksim rytoj. 

O kai ji pasuko eiti, jis nebesusilaikė. Griebė ją už rankos ir 
prisitraukė artyn. 

— Ak, Lidija, Lidija, - ji leidosi apkabinama ir padėjo galvą 
jam ant peties, o jis glostė jos nuostabius plaukus. - Brangioji 
mano Lidija, turiu tau pasakyti, nes kitaip sprogsiu, - jis susijuo- 
kė. - Tu man atleisk. Kai pamačiau tave su šluota besisukančią 
„Orientalyje“, turbūt tą pačią minutę pamilau! Aš tave myliu Li- 
dija, myliu be galo, - liejantis žodžiams, kuriuos taip ilgai savyje 
nešiojo, vis glostė jai plaukus. - Nesuprantu, kaip ir kodėl tai 
atsitiko, žinau, kad mes iš skirtingų pasaulių, bet atleisk man, 
turėjau tai pasakyti, nes kraustausi iš proto. 

Lidija tykiai stovėjo nepakeldama galvos jam nuo peties. 

Staigus palengvėjimas išsisakius, padvigubintas jos tylėji- 
mo, - nors tai galėjo būti ir ženklas, kad jo jausmai liko be atsa- 
ko, - staiga tapo nepakeliamas: Hario viduje tartum kažkas lūžo. 
Ėmė kūkčioti kaip vaikas, ją glėbyje laikančios rankos nusviro. 

— Atleisk, Lidija, aš tik... 

— Hari, Hari, viskas okei... Einam. 

Ji paėmė jį už rankos ir privedusi prie laiptelių ties trobelės 
slenksčiu pasodino. Lengva kaip pūkas nutūpė jam už nugaros, 
apsivijo rankomis pečius, padėjo jo galvą sau ant krūtinės ir ėmė 
glostyti veidą - juo vis dar riedėjo ašaros. 

Jis apverkė savo kančias, kančias tų, kurie turėjo žiauriai, 
beprasmiškai mirti. Jis apverkė motiną, Oliviją, Vorton Parką 
ir, regis, negrįžtamai sudarkytą savo gyvenimą. Bet pirmiausia 
verkė dėl to, kad sutiko nuostabiausią būtybę gyvenime, o ji ne- 
galėjo būti jo. 

— Hari, Hari, - murmėjo Lidija, - aš su tavim, aš su tavim. 
Aš irgi... 

Ji kažką sukuždėjo tajų kalba. Jis atsigręžė —- pro ašaras jos 
veidas liejosi į blankią dėmę. 

— Nesuprantu, ką sakai, brangioji. 

Jis atgalia ranka nusibraukė akis, kad aiškiai pamatytų jos 
veidą. 

Jos akys taip pat buvo patvinusios ašaromis. Ji droviai nulei- 
do galvą. 

— Aš sakau - ir aš tave myliu. 

šypsojo. 

— Ir man taip pat. Kai pirmąkart tave pamatyti, aš... - ji iš 
bejėgiškumo papurtė galvą. - Man trūksta žodžių paaiškinti. 

— Ak, mano brangi, mylima mergaite, - dusinamas aistros 
ištarė Haris, apglėbdamas ją ir bučiuodamas. 

Turėjo tvardytis nenorėdamas sužaloti švelnių jos lūpų ir su- 
triuškinti gležno jos kūno iš visų jėgų glausdamas prie savęs. Jį 
gąsdino galinga trauka, kurią jai jautė, - jo lytis taip pašėlusiai 
sustandėjo, kad turėjo Lidiją paleisti, kol visiškai nepametė gal- 
vos. Įtempęs visą valią, kiek tik jos turėjo, atplėšė lūpas nuo jos 
lūpų ir atsisėdo ją apsikabinęs, alsinamas geismo. 

Menkai tenutuokė, kiek prabėgo laiko, kol numaldė kūną ir 
liko tenkintis tuo, kad laiko Lidiją glėbyje. 

— Hari, man reikia eiti, - galiausiai ištarė ji. 

- Žinau, - vėl pabučiavo ją į lūpas, tramdydamas troškimą 
siekti kur kas daugiau. 

Pakilusi nuo laiptelių ji mąsliai į jį įsižiūrėjo. 

— Niekada nemanyti man tai atsitikti. 

— Kas? 


— Įsimylėti. Turėti čia... - ji pridėjo ranką prie širdies, - tą 

jausmą. Mano močiutė sako, kad mylėti kitą žmogų - tai rasti 
rojų Žemėje. 

— Arba pragarą, - pašnibždomis ištarė stodamasis Haris ir 
paskutinįkart ją apkabindamas. - Iš kur imti jėgų tave paleisti? 

Ji atsiplėšė nuo jo ir ištiesė jam smulkutę ranką - jis suėmė ją 
saujoje ir pabučiavo švelnų delną. 

- Grįšiu rytoj, - pasakė ištraukdama rankas iš jo delnų. - 
Labanakt, Hari. 

- Labanakt, mano meile, - sujudino jis lūpas žvelgdamas, 
kaip ji tolsta mėnesienoje. 


Haris pakirdo auštant, sklidinas džiaugsmingo jaudulio, kad vėl 
sutiks Lidiją. Kad greičiau eitų laikas, kol ji pasirodys, nuėjo pa- 
plūdimiu, paskui ilgai plaukiojo ramioje žalsvai žydroje jūroje. 
Kai minutės išsitęsė kaip valandos, galiausiai atėjo Lidija. Jos 
žvilgsnis įspėjo nesimeilinti - paplūdimyje priešais tėvų trobelę 
žaidė Lidijos dukterėčios ir sūnėnai, tad Haris tik pagarbiai jai 
linktelėjo. 

— Labas rytas, Lidija, kaip miegojai? 

— Puikiai, Hari, - jos akys šelmiškai žybtelėjo - abu žaidė tą 
patį žaidimą. - Šį rytą galvoti, gal tau patikti pažiūrėti krioklį 
kalnuose salos vidury. Jis labai gražus ir tu galėti paplaukioti ty- 
ras vandenyje. Taip? 

- Taip, - nedvejodamas sutiko. Jį viliojo bet kokia proga pa- 
būti su ja dviese. 

Lidija prikrovė pintinę vandens, alaus ir šviežių vaisių iš te- 
tos trobelės ir jie, perėję kaimą, nužingsniavo akmenuotu stačiai 
į kalną kylančiu taku. 

Kai liko vienui vieni džiunglių apsupty ir Lidija nebesibai- 
mino smalsių žvilgsnių, ji pasistiebusi pabučiavo jam skruostą 

it duodama ženklą. Ją iškart apsivijo Hario rankos, jo lūpos su- 
sirado jos lūpas. 

— Eime, - tarė ištrūkusi jam iš glėbio, - jau netoli ir ten mes 
būti ramu. 

Po dvidešimties minučių subraižytomis kojomis ir sukan- 
džiotas visų veislių vabzdžių, šmižinėjančių džiunglių tankmėje, 
Haris įžengė į proskyną, kurioje šniokštė nuo kalno skardžio 
kaskadomis krintantis vanduo. Jis nuleido akis į šalto tyro van- 
dens ežerėlį, apaugusį vešlia augmenija. Lidija iš pintinės išėmė 
bambukinį kilimėlį, Haris išsitiesė ant jo ir sugraibė pintinėje 
vandens gertuvę. 

Pūkšdamas ir stenėdamas kaip pensininkas, pratarė: 

- Atleisk, brangi mergyt, turbūt dar iki galo neatgavau jėgų. 

Lidija priklaupė šalia kaip grakštus miniatiūrinis Buda ir pa- 
davė jam vaisių. 

- Valgyk, suprantu tave. Vargšas kūnas - jam reikėti poilsio 
ir ramybės atsigauti. Bet, manau, - ji mostelėjo į dieviško grožio 
aplinką, - buvo verta, ar taip? 

Hariui buvo gerai ir vargano kaimo lūšnelėje - kad tik Lidija 
būtų šalia, bet jis pritariamai linktelėjo. 

- Čia tikrai žavinga. O dabar eikš pas mane, brangioji. 

Ji padėjo galvą jam ant kelių ir jie kaip visi įsimylėjėliai mė- 
gino aiškintis, kurią akimirką užgimė ir ėmė augti abipusis jaus- 
mas. Netrukus atsigulė šalimais, ji prigludo prie jo. Jis bučiavo 
jos lūpas, akis, skruostus, plaukus ir, nebegalėdamas atsispirti, 
ėmė leistis žemyn tyrinėti kūno slaptaviečių, prie kurių iki tol 
drįso liestis tik vaizduotėje. 

Kai atsegė palaidinukę, ji nesipriešino - veikiau nekantriai 
laukė jo rankos, kad paglostytų dailias mažutes jos krūtis, ir jo 
lūpų, kad pasilenkęs jas pabučiuotų. Šiandien jos kūnas buvo 
nebe toks įsitempęs ir jis neskubėdamas sklypelis po sklypelio 

tyrinėjo švelnią medaus gelsvumo odą. Jis atsisegė tris sagutes, 
kurios skyrė jo stuomenį nuo jos, nusitraukė marškinius ir pir- 
mąkart nuogi jų kūnai susiglaudė. 

Harį tarsi elektra nukrėtė. Nuleidęs ranką švelniai susira- 
do vietą, apie kurią svajojo savaites, ir pajuto karštį ir drėgmę. 
Baikšti ranka ieškojo jo kelnių raištelių. 

Ir štai jie liko nuogutėliai, stangrus ir karštas narys jo kūno 
viduryje nukrypo jos link. Lūpos buvo įsisiurbusios į lūpas, ran- 
kos klaidžiojo liesdamos ir tyrinėdamos. 

Galiausiai, nebegalėdamas savęs stabdyti, Haris visu kūnu 

- Lidija, sakyk, jei nenori... 

Ji užspaudė pirštu jam lūpas. 

— Hari, noriu, myliu tave. Tikiu tavim. 

Jis suprato, kad to, ką jam sako, ji dar niekam nėra sakiusi, 
kad jis bus pirmasis. 

Jis švelniai įstatė savo šerdį į jos kūno vartus ir pajuto karštas, 
stangrias, drėgnas jų prieigas. Palinkęs prie jos veido ir švelniai 
bučiuodamas prašė sakyti, jei skaudės, tada jis liausis. Kai įsi- 
skverbė giliau, ji žvilgsniu įsisiurbė jam į akis, ir jie tolydžio kilo 
ir leidosi, - švelnumui virtus troškimu susilieti, ji pasitikdavo 
jį su tokiu pat aistringu alkiu, - kol atėjo toji akimirka ir Hario 
šauksmas į dangaus aukštybes paleido jos vardą, jam paskendus 
kankinamai saldžioje palaimoje. 

Po visko, jai apsivijus jį gležnu nuogu kūnu, Haris galvojo, 
kad regėjo Dievo veidą. 

Kitą rytą jie leidosi į kelią atgal į Bankoką - Haris sėdėjo Tongo 
laivelyje ir neatitraukė akių nuo salos, kuri prikėlė jo tikėjimą 
gyvenimu kaip šventenybe. Jis meldė viena - kada nors čia su- 
grįžti. 

Traukinyje Haris laikė apsikabinęs Lidiją. Šalia jo ji atrodė 
mažutė ir lengvutė. Retkarčiais jis užsnūsdavo, bet iškart pašok- 
davo, kad nepraleistų paskutinių brangių akimirkų, kai ji visiš- 
kai priklauso jam. 

Jie išsiskyrė prie viešbučio kaip svetimi - Lidija bijojo, kad 
kas nors pamatys. 

— Iki rytojaus, mano meile, - sukuždėjo jai į plaukus. 

— Iki rytojaus, - atsiliepė ji, lipdama į tuktuką, kuris turėjo 
parvežti ją namo. 


Tą vakarą Haris padėkojo pianinui ir žaismingai baro atmosfe- 
rai, kad leido nors kiek atitrūkti nuo minčių. Bet paskui, nepai- 
sant vėlaus meto - buvo jau po vidurnakčio - ir ilgos kelionės 
nuovargio, vis tiek niekaip neėmė miegas. Jis nuklydo prie upės 
ir rūkydamas mintyse atgamino kiekvieną praėjusių trijų dienų 
akimirką. 

Vaikštinėjo pirmyn atgal nieko daugiau nenorėdamas, tik 
pasilikti dabartiniame saugiame kokone, bet puikiai žinojo, kas 

laukia. Po dešimties dienų išplaukia laivas namo, ir niekur nesi- 
dėsi. Viskam, kas buvo, ateina galas. 

Niekur nuo to nepabėgsi. 

Haris parslinko į savo kambarį, atsigulė ir mėgino užmigti. 
Bet kai pro langines prasiskverbė aušros pašvaistė, jis vis dar ne- 
buvo sudėjęs akių. 

Be perstojo ragino save atsipeikėti ir prisiminti, kad yra vedęs 
ir įsipareigojęs — ne tik šeimai, bet ir dvaro tarnams bei darbi- 
ninkams ir jų šeimoms, kurių likimas vieną dieną bus atiduotas 
į jo rankas. Kita vertus, negalėjo ignoruoti fakto, kaip neatpažįs- 
tamai jis pasikeitė nuo tada, kai prieš ketverius metus išplaukė 
už jūrų marių. Ištvėrė vargą ir žiaurumus, kokių civilizuotam 
žmogui neįmanoma įsivaizduoti. Ir pirmąkart įsimylėjo - ne tik 
Lidiją, bet ir šalį bei jos žmones. 

Kaip tą šalį palikti? O Lidiją? 

Graužiamas sąžinės Haris nukreipė mintis į ją ir prisivertė 
pripažinti, kad Lidiją apgaudinėjo. Jei būtų pasakęs, kad yra ve- 
dęs, vargu ar ji būtų jam atsidavusi. 

Tikiu tavim, Hari... 

Jis sudejavo pasijutęs baisus storžievis. 

Išaušus naujai dienai Haris galiausiai nugrimzdo į miegą, 
taip ir nenuslopinęs sieloje kilusio sąmyšio. 


Kitas tris dienas Lidija ir Haris susitikinėjo kur tik įmanoma. Di- 
deliam Hario nusivylimui, Lidija nesutiko eiti į jo kambarį. Jis 
turėjo tenkintis vogčia nuskintais bučiniais pasilenkus per me- 
dinį stalą, kur jie eidavo papietauti, ar pasivaikščiojimais palei 
upę, kur ji vesdavosi jį po darbo ir kartais leisdavosi paimama už 
rankos. Visos jos mintys sukosi apie neišvengiamą šeimos per- 
sikėlimą į Japoniją, o Haris nesusigaudė, kaip jai pasakyti tai, ką 

reikia pasakyti. Jis darė visai ką kita - gaudė kiekvieną menkiau- 
sią progą ją apkabinti, palikdavo meilės raštelius ant registracijos 
stalo ir stengėsi būti čia pat, kad turėdama laiko ji bet kada galėtų 
jį matyti. 

Vieną pavakarę, likus mažiau nei savaitei iki išvykimo, vesti- 
biulyje Harį susistabdė Žizelė ir įteikė jam telegramą. 

— Ačiū, - sumurmėjo jis, taikydamasis sprukti šalin. 

— Kapitone Krofordai, ar galima su jumis persimesti žodeliu 
mano kabinete, oui? 

— Be abejo. 

Sekdamas jai iš paskos Haris jautėsi kaip neklaužada moki- 
nukas, laukiantis mokytojos pastabos. 

Žizelė uždarė duris ir šypsodama kreipėsi į jį: 

— Atrodo, Tailando kerai jau veikia jus, nest-ce pas? O ypač 
viena jeune femme“, - ji paėmė vieną Lidijai skirtą raštelį ir pa- 
mojavo jam prieš nosį. 

Haris paraudo ir linktelėjo. 

— Tikrai. Bet, - teisindamasis pridūrė, - aš ją myliu. 

- Tiek numanau. - Žizelė atkišo jam raštelį. - Imkite, šiaip ar 
taip, jis jūsų. Kapitone Krofordai... 

— Prašyčiau, kreipkitės į mane - Hari. 

Jis paėmė raštelį ir įsigrūdo į kišenę. 

- Hari, - pasitaisė Žizelė, - aš nepratusi kištis į širdies reikalus. 
Bet argi nesuprantate, kad per jus Lidija rizikuoja prarasti čia dar- 
bą? Personalui griežtai draudžiamos draugystės su svečiais. 

- Labai atsiprašau, Žizele. Aš nežinojau. Neatleiskite jos. Jai 
reikia šito darbo. Jos motina... 

Žizelė tildydama jį kilstelėjo ranką. 

— Aš viską žinau apie Lidijos šeimą. Štai dėl to ir turiu pasiū- 


* mergina (pranc.). 

lyti sprendimą. Aš suprantu, kaip beprasmiška ir žiauru dviem 
suaugusiems jauniems žmonėms drausti būti kartu. Lidija jus 
myli, Hari. Kasdien, kiekvieną minutę tai matau iš jos akių. At- 
leiskite, bet aš dėl jos susirūpinusi. Juk jūs netrukus išvykstate į 
Angliją, ar ne? 

Haris susmuko ant krėslo. Jis iš nevilties papurtė galvą. 

— Neišmanau, ką daryti. 

— Aišku. Spėju, Lidija nežino, kad jūs turite žmoną? 

Haris užraudo. 

— Sebastianas jums pasakė? 

- Eh, oui, - liūdnai patvirtino Žizelė. 

— Ne, ji nežino, bet, patikėkite, mano vedybos - tuščias 
žodis. Nes, - Haris truktelėjo pečiais, - būdamas tas, kas esu, 
prieš išeidamas į karą turėjau vesti, kad mūsų dvaras neliktų be 
įpėdinio. Deja, žmona neišnešiojo kūdikio, kurio laukėsi, kai ją 
palikau. 

- Suprantu, - linktelėjo Žizelė, - Prancūzijos aristokratų šei- 
mos panašiai planuoja ateitį. Ir Lidija nieko nežino apie... jūsų 
laukiantį palikimą? 

— Ne. 

Ji atsiduso. 

- Dabar paklausiu kaip žmogus, kuriam rūpi Lidijos liki- 
mas: ar tai tik jūsų susižavėjimas, prasiblaškymas prieš kelionę 
namo“ 

Haris pažvelgė Žizelei tiesiai į akis. 

- Tikrai ne. Jei galėčiau, pasilikčiau čia su ja visą gyvenimą. 
Bet ką man daryti? 

— Hari, ne aš turėčiau atsakyti, - ji atsiduso. - Turbūt turite 
pasakyti Lidijai tiesą. 

— Bet kaip pasakyti? - sumurmėjo jis. - Ji manimi pasitikėjo. 
O ašją apgavau. 

Žizelė be žodžių tiriamai pažvelgė jam į veidą. 

— Klausykite, galbūt jūs mokėsite jai paaiškinti, kokie įsipa- 
reigojimai jus varžo, ir jos meilė bus tokia stipri, kad ji tai supras. 
Tailande kartais taip nutinka, kaip ir visame pasaulyje. 

— Galvoje netelpa, kaip reikės grįžti. Nežinau, kaip gyventi be 
jos, - bejėgiškai atsakė Haris. 

Žizelė ištiesė ranką ir švelniai patapšnojo jam per petį. 

— Cest un coup de coeur“. Aš negaliu pasakyti, kaip jums 
elgtis, tik jūs galite nuspręsti. Bet savo viešbučio ir Lidijos labui 
turiu jums abiem pasiūlymą: kol esate čia, siūlau jums oficialiai 
įsidarbinti mano viešbutyje. Jūs tapsite mūsų pianistu, atlygis 
bus teisė gyventi viešbutyje. Žinoma, priedo maistas ir gėrimai. 
Tad štai, abu būsite viešbučio tarnautojai ir niekas jums nedraus 
būti kartu. Lidija čia taip pat gyvens, kai jos šeima persikels į 
Japoniją, kol susiras kitą būstą. Manau, taip visiems bus geriau, 
nest-ce pas? 

Hariui, seniai atpratusiam nuo Žmonių gerumo, akis aptrau- 
kė ašarų rūkas. 

- Ačiū, Žizele. Jei tik šitai palengvins gyvenimą Lidijai ir 
jums, liksiu be galo dėkingas. 

— Bonne! Vadinasi, sutarta. - Žizelė pakilo nuo kėdės. - Ne- 
praeis nė savaitė, ir išvyksite į Angliją? 

— Taip, - nusiminęs linktelėjo Haris, - nebent... 

— Tik jūs galite nuspręsti, Hari, - atsakė ji. 

- Žinau. - Jis nusekė įkandin jos prie durų. - Ačiū, Žizele. 
Leiskite kai ko paklausti. 

- Prašom, mielai. 

- Jei nutarsiu pasilikti, ar norėtumėt, kad toliau pas jus dirb- 
čiau“ 


* Klausykite širdies balso. (Pranc.) 

— Hari, - ji nusišypsojo, - būsiu nepaprastai laiminga. Jūs 
labai talentingas pianistas ir barui nešate pinigus. 

— Dėkoju, - nuoširdžiai tarė jis ir išėjo kartu su ja į vesti- 
biulį. 


Tolesnes dvidešimt keturias valandas Haris ginčijosi su savimi 
dėl bauginančio sprendimo. Visa širdimi tikėjo, kad Lidija yra 
ta moteris, su kuria norėtų būti visą gyvenimą, - tikra jo antroji 
pusė, jo gerumo ir stiprybės šaltinis, jo išsigelbėjimas, jo meilė. 

Žinojo, kad daug kas kalbėtų kitaip, mėgintų viską aiškinti 
sielą sužalojusiais pusketvirtų metų Čangyje, paslaptingais ki- 
tokio pasaulio moters kerais, kurie netrukus išsisklaidys ir jis 
greitai ją pamirš. Kiti sakytų, kad jis beveik jos nepažįsta, neturi 
su ja nieko bendra, kad jų ryšys pasmerktas, nes jų pasauliai per 
daug svetimi. 

Visa tai buvo tiesa ir protas loginiams argumentams pritarė. 
Užtat nepritarė siela. 

Galiausiai Haris priėmė tokį sprendimą. Jis turi grįžti namo: 
galų gale šitaip liepia sąžinė ir padorumas. Pasakys savo šeimai 
tiesą - apie moterį, kurią sutiko, ir savo meilę jai. Pasakys tėvui, 
kad tegu po jo mirties dvarą paveldi jo pusbrolis, Penelopės bro- 
lis Hugas. Olivijos paprašys skyrybų. 

O tada grįš čia, į šalį, kurios žavesys jį užbūrė, pas merginą, 
kurią myli. Užsidirbs skambindamas pianinu - pirmąkart gy- 
venime galės būti savimi. Jie su Lidija susiras kuklius namelius, 
gyvens apsieidami be didelių turtų, bet nieko neapgaudinėdami, 
siejami tikros meilės. 

Šypsodamas sau Haris nuėjo į vestibiulį ieškoti Žizelės. Pats 
būtų netikėjęs, jei prieš šešias savaites, kai čia atsikraustė, kas 
nors jam būtų pasakęs, kad dėl jaunutės tajų mergaitės ryšis at- 

sisakyti palikimo, tėvų meilės ir žmonos. Bet dabar sprendimas 
buvo padarytas ir jis jautėsi tvirtas kaip niekada gyvenime. 

Žizelė sėdėjo prie savo stalo ir jam įėjus puse lūpų nusišyp- 
sojo. 

— Jau nusprendėte, ką daryti? 

— Taip, - linktelėjo Haris. - Aš išplaukiu namo. 

Žizelė pakėlė antakius ir atsiduso. 

— Suprantu, Hari, bet man bus liūdna su jumis atsisveikinti. 

Haris abiem rankomis įsirėmė į stalą ir pasilenkė prie jos. 

- Žizele, vykstu namo, nes padorumas reikalauja į akis pa- 
aiškinti, kas man nutiko. Bet paskui tuoj pat grįšiu, kai tik bus 
įmanoma. Tad būsiu labai dėkingas, jei palaikysite mano vietą 
bare neužimtą. Grįšiu ne vėliau kaip po trijų mėnesių. 

Žizelė nusiėmė skaitymo akinius ir išpūtė akis. 

— Ar gali būti, Hari? Jūs labai daug atsižadate. 

— Aš ją myliu, Žizele, ir galiu tvirtai pasakyti, kad atsisaky- 
damas palikimo pajusiu tikrą palengvėjimą. Šiaip ar taip, aš tam 
vaidmeniui niekada netikau. 

— O kaip žmona? - ji atsargiai paklausė. 

— Negaliu gyventi meluodamas. Argi tai būtų garbinga jos 
atžvilgiu? Kaip jai galėčiau duoti tai, kas pridera, jei myliu kitą? 

— Pasakysite jai visą tiesą? 

— Pasakysiu, - Haris mintyse sugriežė dantimis. - Turiu pa- 
sakyti. Kitaip bus negarbinga. 

- Jūs suprantate, kaip bus sunku? 

— Suprantu. Bet aš tvirtai pasiryžau. 

Matant ryžtą jo veide Žizelės žvilgsnis sušvelnėjo. 

— Tada mielai jūsų lauksiu grįžtant. 

- Ačiū. O dabar turiu pasakyti Lidijai. 

Tą vakarą, pasibaigus Lidijos darbo dienai, Haris lūkuriavo jos 
išeinančios iš viešbučio. 

— Brangioji, turime pasikalbėti. Prie keturių akių. 

Lidija papurtė galvą. 

— Ne, Hari, reikia eiti. Mama rytoj išvyksta į Japoniją. Šį va- 
karą turiu atsisveikinti su ja, broliukais ir sesutėmis. 

- Ak, brangioji, - žinojo, kaip jai sunku. - Tada rytoj? 

- Gerai, nuo rytoj aš gyvensiu viešbutyje, - atsiduso Li- 
dija. - Ak, Hari, broliukai ir sesutės vis dar galvoti, kad aš va- 
žiuoti su jais į Japonija. Mama jiems nesakyti, kad aš nevažiuoti. 

- Aš būsiu su tavim, - ramino Haris, trokšdamas ją apkabin- 
ti, - bet mums reikia pasikalbėti. 

Jos žvilgsnis apsiniaukė. 

— Turi ką nors blogai man pasakyti? 

— Gal ir blogai... bet ir labai gerai, patikėk. Lidija, ateik į 
mano kambarį. Aš apie tai kalbėjausi su Žizele, ji nekreips dė- 
mesio, nes dabar aš esu viešbučio tarnautojas, - jam buvo kančia 
žiūrėti, kaip ji stovi vieniša, o jis negali jos apkabinti. 

— Tu tarnautojas? - iš nuostabos jos akys išsiplėtė. - Rytoj pa- 
kalbėti. Iki, Hari, - pamojavo ir nuskubėjo šalin. - Gerai skam- 
bink šį vakarą. 

— Gerai, - sumurmėjo jis žengdamas vidun ir melsdamas, 
kad tik jos neprarastų, kai pasakys tiesą. 


40) 


Kitą vakarą atgrojęs bare, išgirdo švelnų beldimą į savo kamba- 
rio duris. 

Apsidairiusi, ar kas nemato, Lidija įsmuko pro duris, skubiai 
jas uždarė ir puolė jam į glėbį. 

— Brangioji mano, kaip aš šito pasiilgau, - kalbėjo Haris lai- 
kydamas ją glėbyje. Pajuto, kaip ji sunkiai atsiduso. - Ar taviš- 
kiai jau iškeliavo? 

— Taip, - sukuždėjo jam į petį. 

— Buvo liūdna? 

— Oi, labai. Broliukai ir sesutės nesuprasti, kodėl aš su jais 
nevažiuoti. Jie įsikabinti į mane ir verkti, verkti, - Lidijos akys 
patvino ašaromis. - Labai sunku toks sprendimas. 

- Žinau, brangioji, žinau. Eime, prigulkim ir apsikabinkim. 

Nusivedęs ją į lovą apsikabino ir švelniai glostydamas, pirš- 
tais vedžiodamas per tobulą jos veidą klausėsi pasakojimo apie 
jos širdgėlą. 

— Hari, ar gerai, kad aš ir toliau turiu meluoti savo sene- 
liams? 

— Kartais, Lidija, tiesa skaudina, o melas apsaugo. Manau, ir 
tu nori juos apsaugoti. Bet tau tenka ir paslapties našta, - nuo- 
širdžiai aiškino Haris, galvodamas, kad dabar, kai ji tokia pa- 
žeidžiama, ne laikas prisipažinti, kad yra vedęs. O gal jai visai 
nereikia to žinoti... 

Melas, kuris apsaugo nuo skausmo... 

Gal iš tikro vykti namo, atlikti, ką reikia, ir grįžti pas ją visiš- 
kai laisvam? 

Haris rinko žodžius pasakyti tai, ką turėjo pasakyti. 

— Brangioji, ar tiki, kad aš tave myliu? 

Ji pakėlė į jį nekaltas patiklias gintarines akis. 

— Tikiu, Hari. 

— Ar žinai, jog visko galiu atsižadėti, kad tik būčiau su tavim? 
Amžinai. 

Jos akyse staiga pasirodė liūdesys. 

— Ne, nežinau. Bet nenoriu iš anksto klausti, kas bus, nes 
galbūt nenoriu išgirsti atsakymas. Aš stengiuosi matyti grožis iš 
kiekviena diena. Tai budizmo požiūris. Jei turi man pasakyti ką 
nors liūdnas, Hari, būk geras, ne šį vakarą, - meldė ji. 

— Meile mano, - jis tvirčiau prispaudė ją prie savęs, ir jos ar- 
tumas, trapumas jam sukėlė karštį strėnose. Bet jis galvojo apie 
ką kita. - Labai atsiprašau, kad turiu tau pasakyti šį vakarą, bet 
laikas nelaukia. Tai truputėlį liūdna, bet paskui mūsų laukia lai- 
mė. Patikėk. 

— Suprantu, - tarė ji suvokusi, kad teks išklausyti, ką jis pa- 
sakys. - Tu kalbėti. 

— Tai va, - Haris suėmė smulkutes jos plaštakas ir tvirtai su- 
gniaužė kaip talismaną. - Noriu tau papasakoti apie save. 

Lidijos akyse pasirodė išgąstis, bet ji linktelėjo. 

— Okei. 

- Žinok, aš esu anglų didiko sūnus - turbūt Tailande toks 
didikas vadintųsi kunigaikštis. 

Jos akys išsiplėtė. 

— Tu iš karališka šeima? 

Haris pamąstė, kaip paaiškinti, kad ji suprastų. 

— Ne, bet mano giminė prieš kelis šimtus metų iš karaliaus 

gavo dvarą ir titulą už drąsą ir ištikimybę. Ten, Anglijoje, mes 
turime didžiulius rūmus ir valdas, daugybė žmonių tarnauja 
dirbdami mūsų žemę. 

— Aha, - linktelėjo ji, - tu esi kilmingas. 

— Visiškai teisingai. Ir po tėvo mirties aš, kaip vienturtis sū- 
nus, turiu perimti mūsų dvarą. 

— Suprantu. 

— Lidija, - tęsė jis, - manęs niekada netraukė toks gyveni- 
mas. Bet toks jis man buvo skirtas nuo gimimo ir aš prisiėmiau 
jį kaip pareigą. 

- Šeima svarbiau už viską, - paprastai paaiškino ji. 

— Taip, tiesa, - atsakė Haris, glostydamas Lidijos plaukus, - 
bet ne visai. Čangyje aš daug ką pamačiau kitomis akimis. Su- 
pratau, kad gyvenimas trumpas ir gali baigtis akimirksniu. Jeigu 
gauname didelę dovaną, turime ją priimti. Aš gavau dovaną - 
tave. - Jis palinko virš jos, kad sutiktų jos žvilgsnį. - Kai vakar 
atsisveikinai su tais, kuriuos myli, argi to nepadarei iš dalies dėl 
manęs“ 

Lidija nedvejodama atsakė su tyru tiesumu: 

- Žinoma, taip. 

— Tai va, netrukus ir aš turėsiu tai padaryti. Turiu grįžti į 
Angliją ir pasakyti savo šeimai, kad nebenoriu paveldėti mūsų 
valdų ir jomis rūpintis. Kad pamilau čia moterį ir turiu grįžti į 
Tailandą, ir būti su ja visą gyvenimą. 

Jos akyse pamatęs didžiulį išgąstį, Haris suskubo ją raminti. 

— Nebūsiu daugiausia tris mėnesius, o paskui grįšiu ir galėsiu 
laisvai čia su tavimi gyventi. 

Haris jau įprato, kad Lidija ką nors išgirdusi nuščiūva ir kal- 
ba tik žvilgsniu. Iš arti jos akyse matė visą jausmų gamą: baimę, 
liūdesį, laimės tvinksnį ir galiausiai abejonę. 

Pagaliau ji iš lėto, susimąsčiusi prakalbo. 

— Hari, gerai pagalvok. Palikti savo kraštą, savo šeimą, na- 
mus - tai didelis žingsnis. Aš pati žinau. Aš tai padariau, bet aš 
čia kai ką dar turiu, o tu neturi. Galbūt, - ji atsiduso, - kai nu- 
vyksi į Angliją, nuspręsi ten pasilikti. 

Haris smarkiai papurtė galvą. 

— To nebus. Aš negaliu be tavęs gyventi, - paprastai paaiškino. 

— O gal man keliauti į Angliją? - pasiūlė ji. 

Haris susijuokė ir papurtė galvą. 

- Mylimoji, tu ten neišgyvensi. Tu, - jis ne iš karto rado tin- 
kamus žodžius, - šiltnamio gėlelė. Tu gali žydėti tik savo tėvynė- 
je - saulėtuose ir šiltuose orchidėjų namuose. Negaliu leisti, kad 
dėl manęs atsižadėtum tėvynės. 

Lidija patylėjo ir galiausiai tarė: 

- Bet tu dėl manęs tai atsižadėti? 

Haris atsiduso, vėl rinkdamas žodžius, kad ji suprastų. 

— Aš - kas kita. Aš jau ketverius metus esu Tolimuosiuose 
Rytuose. Pripratau prie čionykščio klimato ir žmonių. - Jis su- 
sirado ir suspaudė jos ranką. - Suprask, aš nesiaukoju. Aš pats 
taip noriu. Noriu būti su tavimi, vesti tave, jei sutiksi už manęs 
tekėti. Ir žiūrėti, kaip auga mūsų vaikai tame krašte, kuris jiems 
priklauso. Juk ir tu to nori? 

— Taip, bet... - Lidija papurtė galvą, - tu labai pasiaukoti. Dėl 
manęs. 

— Brangioji, - jis mėgino ją perkalbėti, - mes priklausome 
vienas kitam. O aš prie tavo pasaulio prisitaikysiu kur kas geriau 
negu tu prie manojo - patikėk. 

- Taigi, - Lidija suėmė save į rankas, veidas kiek pralinksmė- 
jo, - turi keliauti namo. O aš lauksiu, kol sugrįši. 

Haris stipriai ją apkabino ir pabučiavo. 

- Tikrai grįšiu, - pažadėjo delnais suėmęs jos veidą. - Tikėk 
manim, brangioji, grįšiu. 

— Tikiu, turiu tikėti, - pasakė atsidususi, paskui nusišyp- 
sojo. - O dabar papasakok man apie savo gyvenimą Anglijoje. 
Noriu žinoti, kas tu. 

Ir Haris laikydamas ją glėbyje ėmė pasakoti apie save, apie 
motiną ir tėvą, apie Angliją. Pasakojo apie žvarbius žiemos vė- 
jus, besismelkiančius į kaulus, apie aksominius vasaros vaka- 
rus - nors ir reti, jie atperka iškęstus žiemos šalčius. Pasakojo 
apie mokyklą, stojimą į nekenčiamą karo tarnybą. 

Čia jo pasakojimas ir baigėsi, nes neišėjo jo tęsti neminint 
Olivijos. Jis jau nusprendė, kad Lidija neturi sužinoti apie jo ve- 
dybas. 

Lidija klausėsi jo išplėtusi akis. 

— Gal kada nors galėsi mane ten pasiimti. Parodyti savo ma- 
mos šiltnamius ir gražias gėles, kurios ten auga. Ar ji turi orchi- 
dėjų? - paklausė Lidija. 

— Galbūt ne, - sudvejojo Haris. 

— Kai grįši namo, nusiųsiu jai dovanų - orchidėjų. Pasakysi, 
kad tai nuo manęs - nuo tavo gėlelės iš orchidėjų namų, - nusi- 
šypsojo ji. 

— Ak, Lidija, - Haris pasidavė kūno šauksmui ir ėmė aistrin- 
gai ją bučiuoti. - Myliu tave, myliu be galo. 

Ji pakluso jo rankoms, kai jis ėmė ją nurenginėti, ir, žinodama, 
kiek mažai liko laiko iki jo išvykimo, užsidegė tuo pačiu geismu. 

Galiausiai jie užmigo nualsinti nuokalnių ir įkalnių, įstangos 
kuriant vienovę iš prigimties priešybių. 

Apyaušriu Lidija pakilo ir švelniai jį pabučiavo. 

— Hari, man reikia eiti į savo kambarį, kol kas nors nepaste- 
bėti, kad aš ten nebūti. 

— Žinoma, - jis prisitraukė jos veidą ir karštai pabučiavo į lū- 
pas. - Tikėk manim, mano angele, mano nuostabi gėlele, aš nie- 
kada tavęs nepaliksiu. 

- Žinau, - tarė ji, tyliai rengdamasi drabužius. 
— Myliu tave, - sukuždėjo Haris jai pasukus prie durų. 
- Ir aš tave myliu, - atsakė ji užverdama duris. 


Likusias kelias dienas artėjant Hario išvykimui jie gaudė kiek- 
vieną akimirką, kad galėtų pabūti drauge. Jis pasiimdavo ją per 
pietų pertrauką - nors tomis valandėlėmis galėjo viso labo pasi- 
kalbėti, buvo laimingi nuo menkiausio prisilietimo. Vakare, kai 
Haris grįždavo iš baro, Lidija laukdavo jo kambaryje. Jų meilės 
glamonės buvo nebe tokios karštligiškos, ir išdrąsėjusi Lidija 
džiūgaudavo vis kitaip suteikdama jam malonumą. 

Hariui atrodė, kad neliko mažiausios jos kūno kertelės, ku- 
rios jis nebūtų bučiavęs ir glamonėjęs. Jis pažino kiekvieną linkį, 
kiekvieną plyšelį, iš kurių susidėjo šita tobulybė. Nors jos ūgis 
nedaug teviršijo penkias pėdas*, figūra buvo proporcinga - lie- 
muo ne per ilgas, smulkūs klubai dailiai apvalaini, ilgos kojos 
nuostabaus medaus atspalvio, o mažytės pėdos tilpo jo delne. 

Po visko jie gulėdavo pirštais braukydami, glostydami vie- 
nas kitą, neskubriai dalydamiesi ateities lūkesčiais ir svajonėmis. 

Kai rytą ji išeidavo, Haris palaimingai snūduriuodavo. Da- 
bar jis suprato, kodėl nelaisvės draugai Čangyje taip ilgesingai 
prisimindavo meilės malonumus. Raudo prisiminęs skubotą 
mechanišką poravimąsi su Olivija. Tai buvo tas pat, kas lyginti 
rūškaną sausio dieną Norfolke su svaigiu spalvų šėlsmu po šio 
krašto saule. 

Haris neabejojo, kad rado tai, ko ieškojo. Ligšiolinis jo gyve- 
nimas atrodė beprasmis, pastarųjų metų kančios tik išryškino 
jo egzistencijos bergždumą. Dabar jis laimingas, kupinas vilčių 


*5 pėdos - maždaug 1,52 m. 

žvelgė į ateitį ir, galutinai apsisprendęs čia sugrįžti visam laikui, 
ramiau galvojo apie tai, kiek skausmo suteiks sau ir kitiems. 

Patekėjusi saulė jam nebebuvo tas šauklys, kuris skelbdavo, 
kad reikės iškęsti dar vieną dieną. Pirmąkart gyvenime jis buvo 
iš tikrųjų laimingas. 


Atsisveikinimo su Bankoku išvakarėse Haris išdrįso įveikti savo 
klaustrofobiją ir susigavęs tuktuką pavažiavo į gatvės turgų porą 
mylių nuo viešbučio. Nupirko šilko motinai ir Olivijai, tėvui - 
prašmatnią kinišką pypkę, išdrožtą iš dramblio kaulo. Ir paga- 
liau sukrapštęs paskutinius batus* išrinko Lidijai sidabrinį Žie- 
delį su gintaro akute - turėjo tikti jai prie akių. 

Paskutinį vakarą paskambinęs pianinu bare, jis liko laisvas 
paskutinį kartą pabūti su Lidija. Jie valtimi nuplaukė į restoranė- 
lį kitame upės krante ant medinių polių - upės bangelės švelniai 
teškėjo jiems po kojų. Minkštoje kiniškų žibintų šviesoje Haris 
per stalą ištiesė ranką ir suėmė Lidijos plaštaką. 

— Mylimoji, kai ką tau turiu. Tai ženklas, kad greitai grįšiu ir 
pasiliksiu su tavim amžinai. - Jis atidarė dėžutę ir užmovė žie- 
delį jai ant bevardžio piršto. - Noriu, kad už manęs tekėtum, kai 
tik galėsime susituokti. Sutinki? 

Lidijos akys pritvinko ašarų. 

— Hari, ka**, tu gi žinai, kad sutinku. - Ji šypsodama ėmė ap- 
žiūrinėti žiedą - atitraukusi ranką gėrėjosi juo ant piršto. — Tai 
pats gražiausia dovana, kurią aš gauti. 

Tąnakt jie taip ir neužmigo. Glamonėjosi ir kalbėjo apie 
ateitį, apie tai, kaip jie gyvens, kai jis grįš, - mėgavosi kiekviena 


* Batas - Tailando piniginis vienetas. 
** Tajų kalbos dalelytė pagarbiam kreipiniui reikšti. 

akimirka, nes abu žinojo, kad tai paskutinė naktis prieš ne- 
trumpą išsiskyrimą. 

— O žinai, aš tau kasdien rašysiu, gerai? 

— O aš tau, - atsakė Lidija. - Duok man savo adresą. 

Haris jau buvo tai apgalvojęs. Pasirausęs spintelės prie lovos 
stalčiuje išėmė popieriaus lapelį. 

— Rašyk man štai šituo adresu. 

Ji perskaitė ir rūpestingai įsidėjo į savo krepšelį. 

Haris jai davė Bilo adresą. Visiškai pasitikėjo jaunuoju ser- 
žantu - tarp jų buvo užsimezgęs neišardomas ryšys. Haris ne- 
pamiršo baisiųjų dienų prieš jų nelaisvę, kai japoniūkščiai buvo 
bepaimantys Singapūrą, o britų batalioną apsupo kareiviai, kur 
kas geriau paruošti kautis džiunglėse negu saujelė vaikinų iš 
šiaurės Norfolko. Haris visada paklusdavo Bilo tikslesnei kariš- 
kai nuojautai, kai šis pagarbiai pasiūlydavo geriausią veiksmų 
planą, kad jie išneštų sveiką kailį. 

Vieną rytą Bilas pastebėjo vešlioje augmenijoje tykantį snai- 
perį. Po penkių minučių į nusikapanojusių britų kareivių būrelį 
pasipylė kulkų kruša, ir ketverto iš jų kaipmat neliko. Kai šūviai 
nutilo, Haris atsistojo ausyse tebespengiant šūviams. Tada Bilas 
šoko ant jo ir pargriovė ant žemės, o Hariui skirta papliūpa pa- 
kirto bananmedį. „Per plauką išsisukom, sere“, - tada lengviau 
atsikvėpė Bilas, vis dar dengdamas Harį savimi kaip skydu. 

Haris Bilui taip pat neliko skolingas. Kai jie atsidūrė Čangy- 
je, jis rekomendavo japoniūkščiams Bilą kaip turintį sodininko 
įgūdžių prižiūrėti besiplečiančias kapines. Ši tarnyba neabejoti- 
nai išgelbėjo Bilui gyvybę. Kai tūkstančiai vyrų buvo siunčiami 
į šiaurę tiesti Birmos geležinkelio, Bilas, stengdamasis per daug 
nekristi į akis, dirbo savo niūrų darbą laidodamas bendražygius, 
ir japoniūkščiai paliko jį ramybėje. 

O dabar Hariui vėl prireikė Bilo. Jam vieninteliam galėjo pa- 

tikėti užduotį priimti Lidijos laiškus ir išsiųsti Hario atsakymus. 
Kol jis bus namie, nėra reikalo skaudinti Olivijos demonstruo- 
jant meilę kitai, tad tegu ji neaptinka jų korespondencijos. 

Haris giliai atsiduso, ir Lidija susirūpinusi pažvelgė į jį. 

— Kas tau, Hari? 

— Nieko, brangioji, aš tik bijau tave palikti. - Jis ištiesė rankas 
ir susigrąžino ją į glėbį. - Bent jau tokia paguoda, kad viešbutyje 
tau bus saugu, kol grįšiu. 

— Taip, man bus saugu ir aš kasdien svajoti, kada tu grįžti. 


Rytas išaušo pernelyg greit. Apsirengęs Haris apglėbė Lidiją ir 
tvirtai prispaudė prie savęs. 

— Meile mano, myliu tave iš visos širdies - tikėk manim... ir 
greitai grįšiu pas tave. 

Ji romiai pakėlė į jį veidą. 

— Aš tavęs lauksiu čia. 


41 
Anglija 


1946 


Išsisklaidžius ankstaus ryto rūkui ir pro debesis pažvelgus apsi- 
blaususiai saulei, Haris užšovė savo lagaminėlio užraktus ir išėjo 
į denį pažiūrėti, kaip artinasi Filikstou. Laivo ekonomas pasakė, 
kad prisišvartuoti truks maždaug valandą; tad po valandos jis 
susitiks su pilkais praeities šešėliais, kuriuos dabar vargiai galėjo 
prisiminti. 

Nors buvo jau gegužės pabaiga, kaip Anglijoje - ne per šal- 
čiausia, Haris šiurpo nuo rytinio vėjo. Jūroje jis išgyveno kan- 
kinamai ilgą mėnesį, nuolat galvodamas, kaip reikės pranešti 
naujienas tėvams ir žmonai. Pradėjus ryškėti Filikstou apybrai- 
žoms, Hario drąsa ėmė tirpti. Jis žinojo, kad turi likti ramus, 
ryžtingas ir atsispirti jausmingiems maldavimams pasilikti. 

Jis teįstengė vaizduotėje piešti žavingą Lidijos veidą ir tobulą 
nucgą jos kūną po savimi myluojantis. Kad ir kiek atsieitų, ne- 
galima šito prarasti. 


Kartu su kitomis nerimaujančiomis žmonomis ir tėvais, lau- 
kiančiais grįžtančių savo brangiausiųjų, Olivija sėdėjo nejaukio- 

je kavinėje prie dokų. Gurkšnodama skystą birzgalą, vadinamą 
arbata, ir bjaurėdamasi pieno milteliais, ji svarstė, ar apskritai 
atpažins savo vyrą. 

Kai prieš kelias savaites grįžo Bilas, rytojaus dieną į Olivijos 
miegamąjį įpuolė nevilties apimta Elsė. 

— Ak, mis, jis visiškai pražilęs, oda sukritusi kaip senio. Kojos 
kaip šakaliukai, bet pilvas pilvas - lyg būtų nėščias dvynukais. Jis 
sako, kad tai kalti ryžiai ir kad visi vyrai Čangyje buvo tokie pat. — 
Elsė išpūtė nosį. - Bet visa tai dar ištveriama... Esu dėkinga, kad 
jis gyvas grįžo namo. Bet koks jo žvilgsnis - spokso, tarsi pats 
būtų kažkur kitur. Regis, vos mane atpažįsta. 

— Else, - ramino ją Olivija, - palauk, tegu praeina laiko. Juk 
po pusketvirtų metų grįžęs į Angliją pas šeimą iš tokios klaikios 
vietos jis patyrė sukrėtimą. Viskas susigulės, neabejoju, ir vėl bus 
koks buvęs. 

— Suprantu, bet aš jo taip laukiau. Taip jaudinausi, kad visą 
savaitę nemiegojau. - Ji liūdnai palingavo galvą. - Neatrodo, kad 
jis džiaugtųsi mane matydamas. 

— Mes negalime įsivaizduoti, ką jiems teko iškęsti, - mums 
juk buvo pasakyta, kad greičiausiai jie bus išsekę ir vargiai susi- 
voks. Ne kitaip bus ir kai grįš Haris. - Nuo šios minties Olivijai 
sutraukė skrandį. 

— Juk jo mama, tėtis ir aš taupėm maisto talonus, kad per 
pietus galėtume jį pamylėti ėriuko kumpiu. Jis visada jį mėgo. 
O jis tik paknaibė ir nuėjo miegoti, - Elsė nuraudo, - o lovoje 
apsivertė ant šono ir iškart užmigo. Nei pamylavo, nei ką! 

Nors Olivija ruošėsi sulaukti visiškai pasikeitusio, fiziškai ir 
dvasiškai sužaloto žmogaus, vis dėlto ją nepaprastai baugino bū- 
sima susitikimo akimirka. 

Po keturiasdešimt penkių minučių laivas garsiai ūkdamas 
įplaukė į doką. 

Haris grįžo namo. 

Olivija, kankinama nežinios, laukė prie barjero, kuris skyrė 
laukiančius artimuosius nuo trapo, kad jo neužtvindytų. Galiau- 
siai iš laivo ėmė pakrikai rodytis keleiviai. Olivija akimis lakstė 
po iškamuotus veidus, bet tarp jų Hario nematė. Žiūrėjo, kaip 
kitus vyrus su džiaugsmo ašaromis apsupa šeimos nariai. Kai 
kurie sėdėjo invalido vežimėlyje, kai kurie ėjo su ramentais, 
buvo berankių, bekojų, beakių... taip, tai buvo skaudus reginys. 
Anot Sebastiano Einzlio, Haris buvo bent jau neiškomplektuo- 
tas, nors savo duoklę ir atsiėmė dengė karštligė, kuri vos jo ne- 
pribaigė ir dėl kurios buvo atidėtas jo sugrįžimas. 

Olivijai jau pradėjus baimintis, kad Haris šiuo laivu neat- 
plaukė, ant trapo pasirodė pažįstamas veidas. Jos nuostabai, 
bent iš tolo jis neatrodė labai pasikeitęs. Priešingai - įdegis dar- 
gi pridėjo išvaizdumo. Buvo švariai nusiskutęs, tamsūs plaukai 
kruopščiai sušukuoti. Su jūreiviška striuke ir kreminėmis kel- 
nėmis jo žavesys buvo dar labiau nuginkluojantis, negu ji pri- 
siminė. 

Ji atsitraukė nuo barjero ir nuėjo jo pasitikti. Paslapčia krims- 
telėjo sau lūpas, kad į jas pritvinktų raudonio, ir kilstelėjo ranką 
suglostyti plaukus. 

Jam žengiant nuo trapo, pašaukė jį vardu: 

— Hari! Aš čia! 

Jis atsisuko tuščiomis akimis dairydamasis, iš kur pasigirdo 
balsas. Pamatė ją ir jų akys susitiko. 

Žengiant jo pasitikti jos akys bylojo apie laimę. 

Žengiant jos pasitikti jo akys nieko nesakė. 

Jiems susitikus, ne jis, o ji apsivijo rankomis jo pečius. Hario 
rankos karojo lyg negyvos. 

— Hari, ačiū Dievui, grįžai namo! 

Jis pasimuistė ir išsivadavo iš jos glėbio. 

— Grįžau, - išsiblaškęs atsakė. - Kur mašina? 

Olivija pajuto, kaip gerklę smaugia aukštyn lipantis gumulas, 
bet prisiminusi Elsę atsakė: 

— Netoli. Penkios minutės, ir prieisim. 

— Pėsčiomis? 

— Tai žinoma. O tu turbūt pavargęs? 

Jie kartu nužingsniavo, Olivija priekyje, Haris jai iš paskos. 

— Ne, visai nepavargęs. Tik per mėnesį laive labai nusibodo. 

Hario lagaminėlį įdėjus į bagažinę, o jam pačiam įsitaisius 
keleivio krėsle, Olivija užvedė variklį. Jie tylėdami patraukė į 
Vorton Parką. 

Haris nusisukęs nuo Olivijos žvelgė pro šoninį langelį. 

— Po Tolimųjų Rytų viskas taip blanku, spalvų trūksta. 

— Na ką, - Olivija vargiai nurijo gumulą, - bent jau gegu- 
žės pabaiga - tu visada sakydavai, kad Anglijoje tai gražiausias 
metas. 

- Iš tikrųjų, - pritarė jis. - Bet kai pamačiau atogrąžas, nėra 
ko lyginti. 

Olivijai nepadėjo jokie pasiruošimai - Hario reakcija ją 
įskaudino ir pribloškė. Ji žinojo ir suprato, kad jam bus sunku 
prisitaikyti, bet kad jis ilgėsis savo iškęsto pragaro Žemėje, šito 
ji nesitikėjo. 

- Bent Vorton Parke tai tikrai gražu, - nenusileido ji. 

- Visiškai tikiu, - šaltai atsakė jis. 

Jie toliau važiavo tylėdami ir Olivija ėmė įtarinėti, ar tik ne- 
pakrikusi jo psichika. Kaip kitaip - juk Vorton Parkas, mylimi jo 
namai, turėjo jam sužadinti jausmus. Ji stengėsi prisisemti tvir- 
tybės, kad susitaikytų su jo keistenybėmis, tik dabar supratusi, 
ką iš tikrųjų turėjo omenyje Elsė sakydama, kad Bilas tarsi yra 
visai kitur, - regis, visai kitur buvo ir Haris. 

Po poros valandų jie įvažiavo pro Vorton Parko vartus. 

Olivija žvilgtelėjo Hariui į veidą pažiūrėti, kaip jis reaguoja, bet 
jis buvo nusigręžęs. 

— Na, štai, - guviai tarė ji, - mes ir namie. 

Haris, tarsi pabudęs iš apmąstymų, galiausiai paklausė: 

— Beje, o kaip laikosi mama ir tėtis? 

Olivijai buvo nesuvokiama, kodėl jis tik dabar prisiminė pa- 
klausti. 

— Mama jaučiasi puikiai. Tėvas - deja, nelabai. Prieš metus 
jam buvo širdies priepuolis. Dabar jau kiek atsigavęs, - atsargiai 
pridūrė, - bet nebegali dirbti. Daktarai sakė, kad tai būtų nesvei- 
ka jo širdžiai. Užtat mama sako, kad kasdien būti su juo namie 
nesveika jos širdžiai! - mėgino juokauti Olivija. 

— Kaip man jo gaila, - Haris su nerimu pažvelgė į Oliviją. 
Tai buvo pirmas jausmo pasireiškimas, kurį ji pamatė. - Bet jam 
daugiau niekas negresia, ar ne? 

— Pats supranti - kas ten žino, kai širdis silpna. Na tai ką, - 
jiems priartėjus prie rūmų ji staiga pakeitė temą, - perspėju - visi 
susirinko tavęs pasitikti. 

Ji sustabdė automobilį ir tris kartus pasignalizavo. Pasigirdus 
pypimui atsivėrė paradinės durys ir Adrijenė tekina pasileido 
laiptais jo sutikti. 

- Hari, mon chėri! Sveikas sugrįžęs namo! 

Haris išlipo iš automobilio, žengė jos link, ir plačiai išskėstos 
rankos apglėbė ir prispaudė jį prie krūtinės. 

- Ak, Hari, sūneli! Tu namie, ir niekas tau nebegresia, - 
kuždėjo įsikniaubusi jam į petį. - Leisk, pažiūrėsiu į tave, - ji 
atsitraukė ir nužvelgė jį nuo galvos iki kojų. - Mon dieu! Atro- 
do, tu dar gražesnis ir sveikesnis negu išvykdamas! Kaip sakai, 
Olivija? 

Olivija, apatiškai stovėdama šalia Hario, linktelėjo. 

- Aš tą patį pagalvojau, kai jį pamačiau, - pritarė Adrijenei. 

— Aš tikrai sveikas, mama. Buvo ir blogiau, - paskubomis 
pridūrė Haris, - bet dabar tvarka. 

Adrijenė apkabino sūnų per liemenį ir nusivedė laiptais, Oli- 
vija nupėdino jiems iš paskos. Ji užvėrė paradines duris, ir viduje 
juos pasitiko dviem eilėmis kaip garbės parade išsirikiavusi visa 
Vorton Parko šeimyna. 

Jiems įžengus į vestibiulį, Bilas riktelėjo: 

— Ponaičiui Hariui tris kartus valio! 

— Valio! Valio! Valio! 

Pasigirdo garsūs plojimai ir džiaugsmo šūksniai. Haris ėjo 
pro išsirikiavusius žmones, vyrai jam spaudė ranką ir plojo per 
nugarą, merginos sveikino tūpsniais. 

— Kaip gera, kad grįžote namo, ponaiti Hari. 

— Sveiki parvykę, Bilas pasakojo, koks jūs drąsuolis. 

— Smagu jus matyti saugiame namų prieglobstyje. 

— Namai be jūsų buvo ne tie, ponaiti Hari, - meiliai tarė mi- 
sis Dženks, stovinti eilės gale. - Rytoj per pusryčius žiūrėkit, kad 
viskas tilptų, ko iškepsiu. 

Kad ir kaip Haris tramdė savo širdį, jo akys vis tiek prisipil- 
dė ašarų, kai jį taip nuoširdžiai sutiko pažįstami veidai. Kažkas 
sušuko: 

- Tarkit žodį! 

— Tikrai! - pritarė kiti. 

— Pasakykite mums keletą žodžių, ponaiti Hari! 

Haris atsisuko į visus ir kostelėjo. 

- Ką gi aš dar galiu pasakyti? Tik padėkoti jums, kad taip 
šiltai mane sutikote. Man tai labai didelis dalykas ir neapsako- 
mai malonu visus jus matyti. Ir labai jums dėkoju, kad rūpinotės 
Vorton Parku, kuris, kiek galiu įsivaizduoti, išgyveno labai sun- 
kų metą. 

Vėl pasigirdo garsūs plojimai. Štai tada Haris ir pamatė 

susitraukusį žmogelį, skersai vestibiulį kėblinantį jo link. Kad 
jam nebereikėtų vilkti kojų, Haris pats priėjo ir suėmė ranką. 

— Sveikas, tėti, smagu tave matyti. 

Tėvas jam nusišypsojo. 

— Sveikas, vaikine. - Kristoferiui prireikė visų jėgų prisi- 
traukti sūnų ir paploti jam per nugarą. - Šaunuolis mano ber- 
niukas! Depešose vis matydavau tavo vardą. Garbė turėti tokį 
sūnų. 

Tai buvo visų didžiausi pagyrimai, kuriuos Haris galėjo iš- 
girsti iš tėvo. Akyse ėmė tvenktis dar daugiau ašarų. 

— Dedu galvą, neblogai sugrįžti namo, ką? Girdėjau, per tuos 
prakeiktus japonpalaikius jums, vaikinai, Čangyje buvo nesaldu. 
Bet galiausiai jiems parodėm, iš kur kojos dygsta, ar ne? 

— Parodėm, tėti, parodėm. 

Čia jį pertarė Adrijenė, prisišliejusi Hariui prie šono: 

— Kristoferi, Hariui turbūt norėtųsi eiti į savo kambarį ir 
kiek pailsėti po tokios ilgos kelionės. — Ji atsigręžė į savo tar- 
nus. — Galite eiti - neabejoju, Haris paskui jus visus apeis ir 
pasikalbės. 

Tarnams išsiskirsčius, Hariui kažkas šnibžtelėjo į ausį: 

— Džiaugiuosi, kad sugrįžote, sere. Jau buvau pradėjęs ste- 
bėtis. 

Tai buvo Bilas. Jie paspaudė vienas kitam ranką ir paplojo 
per nugarą. 

- Rodos, taip seniai matėmės, ar ne? - tyliai sumurmėjo 
Haris. 

- Tikrai kad taip, sere. Reikės šiek tiek laiko apsiprasti, bet 
neabejoju - jūs su tuo susitvarkysite. 

— Aš paskui užbėgsiu pas tave į šiltnamį, Bilai. Reikia pasi- 
kalbėti apie vieną reikalą, - Haris matė, kad tėvai ir Olivija gali jį 
išgirsti, tad labai nesiplėtojo. - Lauk apie penkias. 

— Kaip pasakysit, sere. Lauksiu jūsų, atsiras ir pora puodelių 
skanios arbatos - ne bet kokios, su pienu, - Bilas užvertė akis, 
mat abu gerai prisiminė nedžiovintų lapų gėralą, kurį plempė 
ištisus pusketvirtų metų. 

Haris įkandin Olivijos užlipo laiptais ir per koridorių nuėjo 
į jų kambarius. Viskas buvo lygiai taip, kaip jis paliko, sakytum, 
Vorton Parke buvo sustojęs laikas. 

Kai tik Olivija užvėrė duris, Haris atsigręžė į ją. 

— Sakyk, kokia iš tikrųjų tėvo sveikata? Jis dvidešimčia metų 
pasenęs. 

Olivija atsiduso ir atsisėdo į krėslą, pastatytą prie lovūgalio. 

— Jau sakiau, jam buvo tikras infarktas. Jam pasisekė, kad iš- 
gyveno. Nepamiršk, Hari, jam šešiasdešimt, jis dešimčia metų 
vyresnis už tavo mamą. O darbas Gynybos reikalų ministerijoje 
jam kainavo daug nervų. 

- Jis atrodo... - Haris papurtė galvą, - baisiai. 

— Labai sirgo. Bet gydytojai mus ramina - jeigu pats stengsis 
nesinervinti ir kiti saugos jį nuo nemalonių išgyvenimų, visai 
galima tikėtis, kad sveikata nepablogės. 

— Viskas aišku. 

Haris, regis, beviltiškai nusiminė, ir Olivija apkabino jį per 
pečius. 

— Kaip man tavęs gaila, Hari. Tau turėjo būti didelis sukrė- 
timas. Mes turbūt nė nematėme, kaip jis sensta. Bet neabejoju, 
dabar, kai tu jau namie, jis tikrai atkus. Niekaip negalėjo sulauk- 
ti, kada gi tu pargrįši ir kuo išsamiausiai papasakosi apie Malajos 
kampaniją ir apie tai, ką per ją nuveikei. Ištisas savaites tik apie 
tai ir kalbėjo. 

Nieko nesakydamas, nusikamavęs nuo prieštaringų jausmų, 
Haris nuleido galvą Olivijai ant peties. Jiems šitaip kiek pastovė- 
jus Olivija tarė: 

— O gal prigulk? Misis Dženks nusprendė sulaužyti amžiną 
paprotį ir patieks pietus tik po pusės dviejų, tad spėtum pailsėti. 

— Gerai, prigulsiu. 

Jam būtinai reikėjo pabūti vienam - ne tiek pamiegoti, kiek 
pamąstyti. 

Olivija kalbėjo toliau: 

- Žinau, tau turbūt viskas keista - įsivaizduoju, tai nemažas 
sukrėtimas. Elsė sakė, kad Bilui dar ir dabar nelengva, nors jis 
namie jau trys mėnesiai, - ji švelniai pabučiavo jį į kaktą. - Ne- 
noriu tau įkyrėti, brangusis, bet žinok - jei tau manęs prireiks, 
aš visada šalia. 

— Ačiū tau. 

Olivija linktelėjo. 

- Ilsėkis. 

Ji išėjo iš kambario ir nulipo laiptais. Jos laukė Adrijenė. 

— Paprašiau mums atnešti kavos į biblioteką. Ateik, chėrie, 
papasakosi, koks jis tau pasirodė. 

Olivija nuėjo paskui ją į biblioteką ir prisėdo. 

— Na, ir kaip? - paklausė Adrijenė. - Juk jis tikrai gerai atro- 
do, ar ne? 

- Taip, iš tikrųjų, - neprieštaravo Olivija, - bet, kaip sakė 
Elsė, atrodo, kad kūnas grįžo namo, o dvasia liko kažkur kitur. 
Manau, teks prisisemti kantrybės, iškart daug nesitikėkime. 

- Taip, visiems mums prireiks kantrybės, - pabrėžė Adrijenė. 

Olivija atsiduso. 

- Žinoma, pati suprantu. Bet ir aš žmogus, Adrijene - kaip 
troškau, kad Haris susirastų mane akimis laukiančią minioje, 
pasileistų bėgte nuo trapo ir stvertų į glėbį. Mačiau, kiti vaikinai 
taip ir darė. 

— Tu juk žinai, Haris ne tokio būdo, - ramino ją Adrijenė. - 
Betgi jis tikrai buvo sukrėstas, kai pamatė tėvą, nest ce pas? 

— Tikrai, - pritarė Olivija. 

Adrijenė papurtė galvą. 

— Aišku, jis beveik nieko nežino, kas čia dėjosi tuos ketve- 
rius metus ir kas dar laukia. Olivija, mes su tavim padarėme, 
ką galėjome, kad išlaikytume dvarą, bet Haris turi kuo greičiau 
imti reikalus į savo rankas, - Adrijenė persibraukė žilstančius 
plaukus. - Alors!* Reikia priimti tam tikrus sprendimus, bet tai 
gali tik Kristoferis - arba Haris, kaip jo įpėdinis. O Kristoferio 
nenoriu jaudinti, jis pernelyg pažeidžiamas. 

- Žinau, Adrijene. Na, Haris bent jau grįžo namo, visi esame 
krūvoje. 

— Eh, oui, - Adrijenė pakėlė prie lūpų kavos puodelį, - pui- 
kiai suprantu, kad už tai turime būti labiausiai dėkingi. 


* Ką gi! (Pranc.) 

Adrijenė nutarė, kad lauke jau pakanka šilumos pietauti teraso- 
je. Kristoferis liepė Seiblui atnešti butelį geriausio šampano, lai- 
komo rūsyje ypatingoms progoms. Misis Dženks pranoko pati 
save, Dievas žino iš kur ištraukusi lašišą ir patiekusi ją su Hario 
mėgstamu Bearno padažu, šviežiomis bulvėmis ir šparaginėmis 
pupelėmis iš dvaro daržo. 

— O mane gąsdino, kad jūs, vaikinai, grįžę namo nelabai val- 
gūs, - nukaitusi kalbėjo misis Dženks, kai Haris po pietų atėjo į 
virtuvę padėkoti už tikrą puotą. 

Čia jį susirado Olivija ir pasiūlė pavaikštinėti po sodą. 

Jiems lėtai žingsniuojant Haris iš naujo susipažino su namų 
aplinka. Net ir jis turėjo pripažinti - švelnios ir minkštos gegu- 
žės popietės šviesos užlietas parkas atrodė pasakiškai. 

- Tai sakai, - Haris prisivertė užmegzti pokalbį, - porą metų 
čia buvo slaugos namai? 

- Taip ir buvo. Nuolat turėdavome ne mažiau kaip ketu- 
riasdešimt karininkų, - aiškino Olivija jiems sukant ratą aplink 
fontaną, kuris taupant vandenį neveikė nuo pat karo pradžios. — 
Senoji tėvonija buvo sklidinai perpildyta, nes, žinoma, turėjo- 
me kur nors padėti dar ir Žemdirbių armijos merginas. Misis 
Dženks išvis nusipelnė šventosios vainiko - labai pravertė jos 
patirtis ruošti maistą dideliam žmonių būriui. 

— O kur gyvenai tu su tėvais? - paklausė Haris. 

— Et, buvom laikinai persikėlę į rytinį sparną. Kaip žinai, 
ne kažin kokia prabanga, bet turėjom kur galvą priglausti, ir 
gerai, - atsakė Olivija. - Tėtis vaidino, kad negali pakęsti tokio 
gyvenimo. Vis bardavo karininkus, kad vaikšto po namus pur- 
vinais batais. Bet iš tiesų, manau, slapčia džiaugėsi jų draugija. 
Net taisydamasis po infarkto nė vieno nenuvijo šalin nepašne- 
kinęs. 

- Įsivaizduoju, kaip visa tai atrodė. Kol nebuvau, tu čia turė- 
jai veiklos iki kaklo. 

— Visi turėjom, - kukliai paaiškino Olivija. - Bet turiu tau 
pasakyti, brangusis, kad namams skubiai reikia remonto. Apsi- 
gyvenus šitiekai žmonių išaiškėjo rūmų silpnosios vietos. Ma- 
nau, tu labai pataikei laiką sugrįžti. Tėvonija niūrokai atrodė 
pristatyta ligoninės lovų ir medicinos įrangos. 

— Vis dėlto čia patekę vaikinai rado puikią vietą atsigauti. 

- Taip, gražesniu oru jie mėgdavo sėdėti terasoje. Žinoma, 
ne visi, - atsiduso Olivija. - Vienam vargšui kulka įstrigo galvo- 
je ir jis apako. Kai tik galėdavau, balsu jam skaitydavau. Vieną 
vakarą, kai skaičiau atsisėdusi šalia, jis staiga mirė mano akyse, - 
Olivijos balsas užlūžo. - Gydytojai sakė, kad greičiausiai išjudėjo 
kulka ir jį pribaigė. 

— O varge, kaip Žiauru, kad tau teko tai matyti, - Haris pajuto 
sąžinės priekaištus - jam nė į galvą nebuvo atėję, kad Olivijai ar 
motinai su tėvu per karą teko nemažai iškęsti. Manė, kad jie ra- 
miai tūno tarp saugių Vorton Parko sienų. Bet iš kalbų prie pietų 
stalo paaiškėjo, kad ir jiems buvo rūstus metas. 

— Ar bombos čia krito? - paklausė jis. 

— Kelias numetė ant Noridžo, bet, Dievui dėkui, mes nenu- 
kentėjom. 

— O kas nors iš dvaro žmonių žuvo? 

— Deja, taip, - paniuro Olivija. - Iš viso netekome devynių 

jaunų vyrų. Duosiu tau surašytas jų pavardes - jei galėsi, aplan- 
kyk jų šeimas. O misteris Kumas prieš kelias savaites Veiborno 
paplūdimyje užlipo ant minos. Manau, įsivaizduoji - misis Kum 
pakirsta sielvarto. 

- Įsivaizduoju. Vargšas misteris Kumas. Kokia nelaimė. Va- 
dinasi, šiuo metu neturime dvaro ūkvedžio? 

— Ne, laukėm tavęs, kol sugrįši ir ką nors paskirsi į jo vietą. 
Klausyk, - Olivija prikando lūpą, - pameni Venisiją? 

Haris plačiai išsišiepė. 

— Kas gi gali ją pamiršti. Mergina su charakteriu. 

- Tikrai, visada pasiryžusi veikti - gal dėl to ji galiausiai at- 
sidūrė Prancūzijoje, ten rinko informaciją vienai visiškai slaptai 
organizacijai. Kad ir kaip ten buvo, prieš trejus metus ji dingo, ir 
tik neseniai sužinojome, kas jai nutiko. - Olivija užsikirto, pas- 
kui tęsė: - Naciai ją sugavo Paryžiuje, nukankino ir sušaudė. 

- Labai užjaučiu tave, Olivija. Žinau, kaip ja žavėjaisi, - tyliai 
ištarė Haris. 

Olivija nurijo ašaras. 

— Ačiū tau. Kokia laimė, kad pagaliau viskas baigta. Gal gy- 
venimas netrukus grįš į bent kiek padoresnes vėžes. O dabar, - ji 
kostelėjo ir kyštelėjo ranką Hariui už parankės, - eime, parody- 
siu tau mūsų daržą. Tai bene vienintelis baras, kuris tau nesant 
žydėjo ir klestėjo. 

Ji stumtelėjo vartelius ir Haris išvydo tvarkingai besirikiuo- 
jančias ežias, kuriose puikavosi išpuoselėtos daržovės. Daržas 
buvo triskart didesnis negu tada, kai jis paliko namus. 

- Įspūdinga, Olivija, - jis negalėjo prisiversti ištarti „bran- 
gioji .- Kaip tau pavyko be Bilo? 

- Pati nežinau, - nusišypsojo ji, - kažkaip imi ir darai. Dže- 
kas padėjo, kiek įstengė, ir mes bent jau galėjome ligoniams pa- 
tiekti sveiko maisto. 

Haris užmetė akį į šiltnamį, stūksantį daržo kampe, - jo stik- 
luose žaidė saulės atspindžiai. Jis žengė šiltnamio link. 

— Deja, šiltnamis ne taip puikiai atrodo. Gėlės buvo išrau- 
tos ir vietoj jų prisodinta pomidorų. Bilas grįžęs turėjo darbo, 
kol atsodino gėles, ir dabar šiltnamis pradeda atgauti pirmykštį 
prašmatnumą. Manau, Bilą tai veikia raminamai. 

— Užeinam? - Haris mostelėjo į šiltnamio duris. 

- Žinoma, jei tik nori, - neprieštaravo Olivija. 

Haris stumtelėjo duris ir ūmai jį persmelkė stiprus aromatas, 
kuris galėjo priminti tik ją - Lidiją. 

Akimirką jam susvaigo galva ir jis susverdėjo. 

— Hari, gal tau negera? - Olivija sunerimusi paėmė jį už rankos. 

Jis nušveitė jos ranką šalin. 

— Nedrįsk! — šiurkščiai mestelėjo, bet čia pat pasigailėjo. - 
Atleisk, aš tik... - jo balsas nuslopo ir jis ėmė žingsniuoti palei 
gėlių lysves. Nustebęs stabtelėjo prie lovelio su orchidėjomis. — 
Nepamenu, kad jų čia augta. 

Apstulbinta Hario šiurkštumo, Olivija atsargiai paaiškino: 

— Ne, Bilas tik dabar atsivežė. Stebiuosi, kaip jos atlaikė kelio- 
nę, bet greičiausiai Bilas jas be perstojo popino ir štai jos tiesiog 
sužydo čia atvežtos. 

— Bilas iš prigimties jaučia, ko reikia augalams, ir turiu pa- 
sakyti — orchidėjos tiesiog nuostabios, - Haris pasilenkė įkvėpti 
svaigaus aromato ir leido sau akimirką pasinerti į prisiminimus 
apie Lidiją. Galop atsitiesė. - Tolimuosiuose Rytuose, ypač Tai- 
lande, jų visur auga tiek ir tiek. 

- Ir Bilas sakė tą patį, - atitarė Olivija, kai jie paliko šiltnamį 
ir patraukė rūmų link. - Kad ir kiek ten abu iškentėjote, jis sakė, 
kad tai nuostabus žemės kampelis. 

— Tikrai, - sumurmėjo Haris, - nuostabus. 

Po vakarienės Haris įsitaisė lovoje šalia Olivijos. Ir prieš savo 
valią apglėbė ją ir paglamonėjo. Jos kūnas buvo visiškai ne tas: 
kur kas pilnesnis, putlesnis negu Lidijos, oda akino nepažįstamu 
baltumu, o blogiausia - ne tas kvapas. Užsimerkęs ir iš apmau- 
do sukurstęs sau aistrą, užgulė žmoną, bet mintimis nuskriejo į 
Tailandą, pas Lidiją. 

Po visko jis atsigulė šalia jos atgailaudamas ir atsiprašinė- 
damas. 

— Atleisk, bijau, ar tik tau neskaudėjo. Aš juk... atpratau, - 
sumelavo. 

— Ne, Hari, tikrai neskaudėjo. 

Olivija pašėlusį jo siautulį palaikė aistra ir buvo netikėtai pa- 
maloninta. 

— Tada gerai, - jis pabučiavo ją į skruostą ir, bjaurėdamasis 
savimi, išlipo iš lovos. - Aš dabar labai blaškausi per miegus ir 
sapnuoju košmarus. Nenoriu tavęs budinti. Labanakt, Olivija. 

— Labanakt, - Olivija jam einant per kambarį pasiuntė oro 
bučinį. - Myliu tave, - sukuždėjo jam uždarant duris. 

Haris apsimetė neišgirdęs ir išėjo į savo persirengimo kam- 
barį. Atsisėdo ant siauros viengulės lovelės, parėmė galvą ranko- 
mis ir tyliai apsiverkė. 


Rytą Haris perėjęs per parką pasuko į šiltnamį, nes vakar jam 
nepavyko pabėgti ir susitikti su Bilu, kaip ketino. Šis kitame gale 
tupinėjo apie orchidėjas, iš bakelitinio radijo sklido sielą glos- 
tantys klasikos garsai. 

Pamatęs Harį jis nusišypsojo. 

- Sveiki, sere. Kaip pirmąkart išmiegojot namie? 

- Puikiai. - Haris paskui save uždarė šiltnamio duris. - Atsi- 
prašau, vakar man nepavyko ateiti pas tave arbatos. 

- Tokiomis aplinkybėmis nelabai ir tikėjausi jūsų sulaukti. 
Žinau, kaip grįžus namo visi tavęs nepasidalija. 

- Tikrai. - Hariui rūpėjo sukti kalbą prie to, ko atėjo. - Bilai, 
tau į namus mano vardu neatėjo jokių laiškų? 

Bilas nustebęs papurtė galvą. 

— Ne. Iš kur gi? 

Haris nužingsniavo į kitą šiltnamio galą ir atsisėdo ant kam- 
pe pastatytos kėdutės. 

— Toks reikalas, Bilai... - Neišmanydamas, kaip pradėti, Ha- 
ris persibraukė plaukus. - Galiu tau patikėti svarbų dalyką? 

— Nors ir savo gyvybę, sere, juk žinot. 

— Tikra tiesa. O jei tau papasakosiu, kas man nutiko, kai buvau 
išvaduotas iš Čangio, tai mano gyvybė ir bus tavo rankose, - išbėrė 
Haris. - Jei gali, padėk man, Bilai, nors tai nebus taip paprasta. 

- Jūs žinot, kad galite manimi pasikliauti, sere. 

— Prisibijau, kad savo pasakojimu tave pašiurpinsiu. 

Bilas toliau ramiai laistė augalus. 

— Po to, ką abu išgyvenom per šituos ketverius metus, kažin 
ar koks nors pasakojimas mane galėtų pašiurpinti. Nagi, klausau 
jūsų. 

— Tai va, - Haris sukaupęs visą drąsą pradėjo iš lėto pasakoti 
Bilui savo istoriją. Papasakojo apie Tailandą, apie tai, kaip skam- 
bino pianinu „Bambuko“ bare, ir galiausiai apie mergaitę, kurią 
neapsakomai pamilo. 

— Aš tiesiog negaliu be jos gyventi, Bilai, - išsikalbėjus jam 
palengvėjo. - Ketinu palikti Vorton Parką ir kuo greičiau grįžti į 
Bankoką. Šiaip ar taip, niekada nebuvau apsigimęs dvarininkas. 
O kol kas esu davęs Lidijai tavo adresą, kad ji galėtų man para- 
šyti ir Olivija neaptiktų laiškų. 

Iš susijaudinimo užkandęs kvapą jis žiūrėjo į Bilą, vis dar pa- 
linkusį virš puoselėjamų gėlių. 


400 Lucinda Riley G Orchidėjų namai 


- Turbūt pasibaisėjai, kad išdaviau žmoną ir tėvus. 

- Visai ne, sere. Manau, tai meilė. Juk jūs nekaltas, kad ji 
Hariui į akis, - jei ne mano Elsė, Čangyje manęs būtų nelikę. Ir 
jei ji gyventų kitame pasaulio krašte, aš eičiau pas ją. 

— Tikrai? 

- Tikrai. Nors, reikia pridurti, nesu vedęs kitos ir manęs ne- 
slegia tokia atsakomybė kaip jūsų, - Bilas pasikasė pakaušį. - Nu- 
manau, kad tokios naujienos gerokai pašiurpins jūsų namiškius. 
Ypač sergantį tėvą. Visi jie skaičiavo dienas, kada jūs grįšite ir į 
savo rankas paimsite dvaro reikalus. Jei atvirai, neįsivaizduoju, ką 
jie darys, jei pasitrauksite, sere. 

- Liaukis su tuo seru, Bilai, - mestelėjo Haris. - Prie keturių 
akių puikiai tiks ir Haris. - Staiga jis nunėrė galvą. - Atleisk už 
atžarumą, Bilai. Pats supranti, esu labai susirūpinęs. 

— Įsivaizduoju, - atsiduso Bilas. - Nė už ką nenorėčiau būti 
jūsų vietoje. Bet nors dėl laiškų nesirūpinkite. Tik, taip sakant, 
turėsiu paaiškinti Elsei, kas per laiškai ateina į mūsų namus. 

Harį ši mintis smarkiai nugąsdino. Jis žinojo - Olivija bičiu- 
liaujasi su Else. 

— Ar tikrai manai, kad ji nepasakys mano žmonai? 

Bilas linktelėjo. 

- Jei paprašysiu, tikrai nesakys. Niekas geriau už ją nemoka 
saugoti paslapčių. 

- Betgi tai stumia ją į labai nepatogią padėtį. 

- Sutinku, bet ką darysi? Jei nesutiktumėt, kad jai pasaky- 
čiau, kaip turėčiau jaustis - juk ji matytų, kaip iš pasaulio krašto, 
kuriame išbuvau ketverius metus, man eina laiškai, ir galvotų, 
kad tai aš įsitaisiau merginą. Ir kad mes su jumis pučiam jai 
miglą į akis. 

— Na, taip negerai, - sutiko Haris, - viskas aišku. Na ką, - 

atsiduso nusileisdamas Bilui, - jei turi pasakyti Elsei, pasakyk. 
Be to, tikiuosi, tai ilgai netruks - kiek galėdamas greičiau prisi- 
pažinsiu, pasakysiu tėvams ir Olivijai apie savo ketinimus. Pra- 
ėjo tik dvidešimt keturios valandos, o jau atrodo, sprogsiu, jei 
nepasakysiu. 

Bilas švilptelėjo. 

- Sakau, nepavydžiu jums. Ji turbūt ne bet kokia mergina, jei 
dėl jos tam ryžtatės. 

- Tikrai ne bet kokia, Bilai. Regis, jau turiu grįžti. Užnešiu laiš- 
ką Lidijai ir kelis šilingus už išsiuntimą. O jos laiškus geriausia 
nešk čia ir dėk po orchidėjomis, - Haris mostelėjo į gėlių lovelį. 

— Kaip pasakysite, - supratingai linktelėjo Bilas. 

- Labai gerai. Dėkui tau, Bilai. Tu ir vėl mane gelbėji, - Haris 
pasuko durų link. 

— Galima, kai ką pasakysiu... - nedrąsiai pradėjo Bilas ir Ha- 
ris atsigręžė. 

— Žinoma, Bilai. Pats žinai, ką man reiškia tavo nuomonė. 
Bet savo pasiryžimo nė už ką nekeisiu. 

- Ašir neįkalbinėsiu. Matau, kad beprasmiška. Jums ant vei- 
do parašyta, ką jai jaučiate, - švelniai tarė Bilas. 

— Tada gerai. Klok. 

— Noriu tik pasakyti - prireikė šiek tiek laiko, kol čia vėl ge- 
rai pasijutau. Žinoma, tik mintys apie namus mane ir palaikė, 
to nenuginčysi. Bet, kai grįžau, - Bilas ėmė rinkti žodžius, kad 
galėtų geriau paaiškinti, - gali atrodyti visiška kvailystė, pats su- 
prantu, pasiilgdavau to keisto gyvenimo, kuriame prasimanyda- 
vom visokių pramogų sau paguosti. O labiausiai pasiilgdavau to 
krašto: šilumos, kur tik akys užmato besipuikuojančių kvapių 
žiedų, visa ko vešlumo ir prašmatnumo... ir žydro dangaus šio 
paveikslo fone. 

Nuklydę į praeitį, abu patylėjo. 

Galiausiai Haris pakėlė akis į Bilą ir niūriai nusišypsojo. 

— Taip, ir aš šito pasiilgstu, bet visai ne tai mane traukia atgal. 
O, kad viskas būtų taip paprasta, - jis atsiduso ir išėjo iš šiltnamio. 

Hariui išėjus Bilas toliau lankstėsi prie gėlių, mąstydamas 
apie tai, ką jam papasakojo Haris ir kaip reikės tai pasakyti Elsei. 
Žinojo, kaip ji dievina Oliviją ir kad nebus sužavėta pasiūlymo 
ją apgaudinėti. Ir, žinoma, jei Haris padarys tai, ką mano turin- 
tis padaryti, Bilui netilpo galvoje, į ką išvirs visų dvaro žmonių 
gyvenimas. 

Tą vakarą jis Elsei pasakė, kad turi jai patikėti vieną paslaptį. 

- Nebijok, tylėsiu kaip žemė, jei manai, kad taip reikia, - kal- 
bėjo ji, tiriamai žiūrėdama į susirūpinusį Bilo veidą. - Kas nuti- 
ko, Bilai? Netylėk, imk ir pasakyk. 

Kai Bilas jai paaiškino, kokia padėtis, Elsė išbalo kaip drobė 
ir sustingo su siaubo išraiška veide. Galiausiai ištarė: 

— Negi tu manai, kad jis taip ir padarys? 

— Padarys, - linktelėjo Bilas. - Neabejoju. 

- Bet juk dvarui tada bus galas. O kartu ir mums, - ji paniu- 
ro. - Kas gi tvarkys reikalus, jei ponaitis Haris mes dvarą? Nebus 
kam jo imtis, o iš mis Olivijos žinau, kad reikalai prasti. Reikia 
papildyti ūkio atsargas, mašinos susidėvėjusios, ir rūmuose yra 
daug ką veikti. 

— Na, ponaitis Haris ruošiasi užsiminti lordui Krofordui, kad 
dvaras galėtų atitekti jo bendraamžiam pusbroliui. 

- Neįmanoma. Jis kalbėjo apie pusbrolį Hugą, bet Hugas 
prieš kokių pusantrų metų žuvo Šiaurės Afrikoje, - Elsė papurtė 
galvą. - O daugiau nėra kam šito imtis. 

- Viskas aišku, - Bilas gurkštelėjo arbatos. - Turbūt ponai- 
čiui Hariui dar niekas to nesakė. 

- Žinoma, nesakė. Pirmą dieną žmogui grįžus namo yra 
ir daugiau apie ką kalbėti. Mis Olivija sakė, kad Haris nelabai 

broliavosi su Hugu, tai greičiausiai ir pats apie jį neklausė. Kas 
žino, - Elsės veidas pragiedrėjo, - gal ši naujiena privers jį ap- 
sigalvoti. Negi jis paliks tėvą su motina vienus tvarkytis Vorton 
Parke? Juk aišku kaip dieną - Olivija čia nepasiliks išgirdusi 
apie jo planus. - Elsė nusiminusi pliaukštelėjo delnais. - Ir po 
tiek metų, kai ji šitaip jo laukė, jis išdavė ją! 

Bilas atsiduso. 

- Širdele, tai jau ne mūsų reikalas, be to... 

— Dar ir kaip mūsų! - supyko Elsė. - Nes tas kvailas ponaitis 
tau išsiplepėjo, tad dabar tai jau ir mūsų reikalas. 

— Iš tikrųjų, tiesą sakai. Kad ir kaip Žiūrėsi, prasti popieriai, 
bet ką gi man daryti? - paklausė jos Bilas. 

— Tu galėjai nesutikti, - rėžė Elsė. 

— Atsipeikėk, Else, puikiai žinai, kad mes nieko negalime at- 
sakyti Krofordams. Juk gyvename iš jų malonės. 

— Manau, tai neįeina į mūsų pareigas, Bilai. Man net blo- 
ga pagalvoti! Neįsivaizduoju, kaip rytoj pažiūrėsiu mis Olivijai 
į akis. 

— Atleisk, širdele, - Bilas jau ruošėsi Elsę apkabinti, bet ši jį 
atstūmė. 

— Daryk, kaip nori, Bilai, perdavinėk jam tuos laiškus. Bet 
nevelk čia manęs, daugiau nieko nenoriu apie tai girdėti. 

Ji pakilo nuo stalo, piktai įmetė puodelį į plautuvę ir trenkusi 
durimis išėjo į sodą. 

Apie pusbrolio Hugo žūtį Haris išgirdo tądien per pietus. Šią Ži- 
nią tėvas pranešė įprastu bejausmiu balsu, ir nors Haris mėgino 
neišsiduoti, kaip jį tai sukrėtė, Adrijenė iškart pastebėjo. Ji per 
stalą ištiesė ranką ir uždėjo Hariui ant plaštakos. 

— Tikrai labai gaila, Hari. Tu mėgai jį. Bet yra ir gerų naujie- 
nų, - ramino ji sūnų. - Išeidamas kariauti į Afriką Hugas žmoną 
Kristianą paliko nėščią. Dabar ji turi mielą mažą sūnelį, pavadi- 
no Čarliu jo senelio garbei. Štai taip. Gyvenimas tęsiasi. 

— Kiek vaikui metų? - paklausė Haris. 

— Tuoj bus dveji. 

Hariui nudiegė širdį. Toks pyplys juk negali valdyti Vorton 
Parko dvaro. 

Kristoferis garsiai nusižiovavo, ir Adrijenė kaipmat pašokusi 
ant kojų priėjo prie jo. 

— Tau metas pailsėti, brangusis. 

— Na, kam tas triukšmas, - padejavo, kai Adrijenė padėjo 
jam atsistoti ir lydėjo prie durų. 

- Kai paguldysiu tėtį, gal galėtume trise išgerti kavos teraso- 
je, oui? Šiandien vėl tokia graži diena. 

— Tiesą sakant, - atsakė Olivija, - man reikia važiuoti į Kro- 
merį. Turiu užpildyti paskutinius popierius dėl Žemdirbių armi- 
jos merginų. Juk karo nepabaigsi nesutvarkęs popierių, tiesa? Ar 
tau nieko nereikia iš Kromerio, Hari? 


Antra dalis £2 Vasara 405 


Haris papurtė galvą. 

— Ne, ačiū, Olivija. 

- Beje, - pridūrė ji, - šįryt skambino majoras Čalmersas. 
Teiravosi, kaip tavo kelionė ir sveikata. Pasakiau, kad pats jam 
paskambinsi. Užrašiau jo numerį. 

— Gerai, - atsiduso Haris. - Manau, turėsiu netrukus jam pri- 
sistatyti. 

— Na, mama greičiausiai nelabai leisis į kalbas apie tai. - Ei- 
dama pro šalį Olivija pabučiavo jam viršugalvį. - Turbūt numa- 
nai, kad čia tau veiklos iki kaklo. 

Po kelių minučių Adrijenė prisėdo šalia jo terasoje išgerti ka- 
vos. Haris pamanė, kad reikėtų nedelsiant pradėti kalbą. 

— Mama, sakyk, ar tėtis labai serga? 

— Chėri, manau, ir pats matai, koks jis silpnas, - tyliai tarė 
Adrijenė, duodama jam puodelį. 

— O ką sako gydytojai? Iš Olivijos girdėjau, kad jei tausos 
save, gyvens gal net keletą metų, bet... 

Adrijenė gurkštelėjo kavos. 

— Hari, labai nenoriu nuo pat pirmų dienų tau grįžus namo 
gąsdinti, bet turiu pasakyti tiesą. - Ji atsiduso ir paėmė jį už ran- 
kos. - Tavo tėvas miršta. Nėra nė dviejų mėnesių, kai jį ištiko 
stiprus insultas, jam atėmė visą kairę pusę. Dėl to jam taip sunku 
vaikščioti, - jos akyse sublizgo ašaros. - Ak, sūneli, atleisk, kad 
staiga tave užgriuvau su tokiomis žiniomis, bet liko visiškai ne- 
bedaug laiko. Mes galime bet kada jo netekti, ir, kol tai neįvyko, 
privalai su juo pasikalbėti, kad tau papasakotų apie dvaro reika- 
lus ir išaiškintų, kaip juos tvarkyti. 

- Suprantu, - Haris pakėlė puodelį vos įstengdamas sulaikyti 
ranką, kad nedrebėtų. 

— Mes su Olivija darėm, kas mūsų jėgoms, bet visa apskaita ir 
finansai buvo tėvo rankose. Yra daug nepadengtų skolų, mais, - 

Adrijenė atsiduso, - dvaro sąskaitose likę visai mažai lėšų. Kelis 
pastaruosius mėnesius algas tarnams mokėjome mes su Olivija, 
tad žinau, kokia prasta padėtis. Mon Dieu, Hari, blogiau jau ne- 
gali būti. 

Haris tylomis pritarė tam, ką pasakė motina. Galop kostelė- 
jęs pasakė: 

— O kaip aš valdysiu dvarą? Mane juk bet kurią dieną gali 
pašaukti į kariuomenę. 

— Non, Hari, - atrėmė Adrijenė. - Daugiau jokios kariuo- 
menės. Tavęs reikia čia, kad vėl pastatytum dvarą ant kojų. Mes 
turim šimtą tarnų ir darbininkų, kurie tik iš to gyvena. Tad tu 
būsi atleistas nuo tarnybos kariuomenėje. Tėvas jau sutvarkė, ką 
reikia. Manau, tik apsidžiaugsi, nest-ce pas? 

Vis labiau grimzdamas į neviltį, Haris jau niekuo nebegalė- 
jo džiaugtis. Pasipiktino, kad štai šitaip viskas už jį nuspręsta. 
Išsivadavęs iš nelaisvės, jis pradėjo savarankiškai tvarkyti savo 
gyvenimą. Ir spėjo pamiršti, kad jo gyvenimas jam nepriklauso. 
Jau žiojosi kalbėti, bet suvokęs, kad viskas, ką pasakys, skambės 
piktai ir šiurkščiai, užsičiaupė nė nepradėjęs. 

Adrijenė tiriamai įsižiūrėjo į perkreiptą sūnaus veidą jam be 
žado įsmeigus į tolį kančios kupiną žvilgsnį. 

- Chėri, suprantu, ką jauti, - vos grįžęs namo sužinai, kokia 
prasta tėvo sveikata. Bet turėsi bent tokią prabangą, kad galėsi 
su juo pabūti, kol jis gyvas. Be to, Hari, - ramino jį Adrijenė, - 
mes su Olivija padėsim tau susidoroti su užduotimis, kurios ta- 
vęs laukia. Vedybos su ja buvo geriausias tavo sprendimas, kokį 
esi padaręs. Ji nusipelno didžiausių pagyrimų, buvo tiesiog mag- 
nifigue, jei ne ji, neįsivaizduoju, kas būtų buvę man ir Vorton 
Parkui. 

„Tai geriausias sprendimas, kurį tu esi padariusi, mama“, - su 
kartėliu pagalvojo Haris. 

Nebeapsikęsdamas jos draugijos, pašoko ant kojų. 

— Atleisk, mama. Naujienos ganėtinai pribloškiančios, turiu 
pabūti vienas. Einu pasivaikščioti. 

- Žinoma. Je suis dėsolėe, chėri*, - šūktelėjo jam pavymui. 

Haris spėriai žingsniavo, trūkčiojamai, nelygiai alsuodamas. 
Panūdo pabėgti iš šleikščiai sulaižyto motinos sodo ir galop išė- 
jo į atvirą lauką, kur siūravo žaliuojantys javai. 

Kniūbsčias krito ant drėgnos žemės ir sustugęs iš skausmo 
ir nevilties ėmė kaip vaikas kumščiais daužyti žemę, rėkdamas 
į dangų Lidijos vardą. Paskui pratrūko raudoti dėl savo meilės 
mergaitei, kurios niekada negalės išrauti iš širdies, ir jųdviejų 
gyvenimo kartu, kurio taip troško. 

Galų gale Haris atvirto aukštielninkas ir įsmeigė žvilgsnį į 
giedrą dangų. 

O juk jis ir dabar dar gali... imti ir išvykti... pabėgti... 

Apimtas nevilties papurtė galvą. Argi tai įmanoma? Tėvas 
miršta. Iš to, ką kalbėjo motina ir Olivija, Hariui tapo aišku, kad 
jo dingimas juo greičiau nuvarytų tėvą į kapus. 

— O Dieve, Dieve! - šaukė Haris smaugiama gerkle. 

Nei daugiau, nei mažiau - jis pateko į spąstus. Bent iki tėvo 
mirties. 

O kas paskui? 

Ar jis tiek neturi sąžinės, kad paliktų našlaujančią motiną 
vieną galynėtis su dvaru, nes vyro pamesta Olivija, be abejo, 
nepasiliktų jai padėti? Adrijenei tai tikrai būtų ne pagal pečius. 
Vadinasi, jo pabėgimas sužlugdytų ne tik Vorton Parką, bet ir 
daugybės ištikimų pagalbininkų - dvaro tarnų ir darbininkų - 
gyvenimą, juk jų ateitis priklauso nuo dvaro ateities. 


* Apgailestauju, mielasis (pranc.). 

Haris žvelgė į dangaus aukštybes melsdamas nors menkiau- 
sio palengvėjimo. Gal dvarą galima parduoti? Bet argi pokario 
metais rasi žmogų, turintį iš ko pirkti dvarą? Be to, toks suma- 
nymas ne tik užgautų motinai širdį, - ji priešintųsi jam ragais ir 
nagais. Pati paaukojo dvarui visą gyvenimą. 

Vienintelė galima kita išeitis buvo atsivežti čia Lidiją. 

Bet ar jis išdrįstų taip pasielgti? Kaip dabar išsiskirti su Olivi- 
ja, kai ji tiek gero padarė rūpindamasi jo tėvais ir Vorton Parku? 
Negi imsi ir praneši, kad į jos vietą iš pasaulio krašto atvažiuoja 
mergina iš Tailando. 

Haris atsiduso suvokdamas, kad vien tokia mintis yra absur- 
das. Lidija daug ką gali, tačiau net jo akimis buvo sunku ją įsi- 
vaizduoti kaip šitokio dvaro šeimininkę. Be to, ją pražudys šaltis. 
Jo gėlelė iš orchidėjų namų sušals ir nuvys. 

Šitaip Haris gulėjo valandų valandas, kol akyse kartu su vilti- 
mi ėmė gesti saulėlydžio žara. Likimas surezgė sąmokslą, kad jo 
svajonė taptų neįmanoma. 

Negalima palikti Vorton Parko. Net dėl Lidijos. 

Bet kaip jai tai pasakyti? Parašyti, kad viskas, ką jis žadėjo, 
nuėjo perniek? 

Nelaimingas Haris pakilo nuo žemės ir per laukus pasuko 
atgal į parką. Nusprendė Lidijai kol kas pranešti, kad serga tėvas 
ir į Bankoką jam gali tekti grįžti vėliau, nei ketino. Pasielgti tei- 
singai iki galo - jau dabar duoti jai laisvę, kad ji nuo šiol pradėtų 
naują gyvenimą be jo, - šitai viršijo jo jėgas. 

Jis priėjo šiltnamį ir stumtelėjęs atidarė duris. Buvo tuščia — 
Bilas jau buvo išėjęs. Hariui suspaudė krūtinę įkvėpus Lidijos 
kvapo. Tol ėjo tarpuežiu, kol priėjo orchidėjas. Kilstelėjo lovelį 
ir rado sudrėkusį voką. Atplėšiant jį širdis ėmė greičiau plakti. 

Pamatęs smulkų dailų Lidijos raštą, ėmė dusti iš nevilties. 

Brangus mano Hari, 


Aš gauti tavo laiškas iš laivo, Ka, ir būti labai laiminga. 
Ir aš tavęs labai ilgiuosi ir negaliu sulaukti, kada tu grįši. 
Kai man liūdna, galvoju apie ateitį, kai būsime kartu. Ir 
tada aš pasidaryti laiminga. Kasdien nešioju tavo žiedą ir 
žinau, kad tai mūsų meilės simbolis ir kad vieną dieną mes 
abu susituokti prieš mūsų abu dievai. 

Viešbutyje viskas gerai. Visiems kambariams mes gau- 
ti naujus skalbinius ir pagalves, elektra dingti rečiau. Turi- 
me daug naujų svečių ir madam labai laiminga. 

Visi tavo draugai siunčia tau geriausi linkėjimai, visi sa- 
ko, tavęs labai trūksta „Bambuko“ baras skambinti pianinu. 

Atleisk, kad taip blogai rašyti angliškai. Aš dar tik mo- 
kausi ir tikiuosi išmokti geriau. 


Amžinai tavo, Hari, Ka - 
Šiltnamio Gėlelė iš orchidėjų namų. 


„Ak, mano meile, mano meile... - dejavo Haris, glausdamas laiš- 
ką prie krūtinės. - Kaip man gyventi? Kaip gyventi be tavęs?“ 

Jis susmuko ant kėdės ir vėl perskaitė laišką, galvodamas, 
kad už tokį būvį geriau jau mirtis. Tada ir išgirdo besiartinan- 
čius žingsnius bei šiltnamio gale atveriamas duris. Pamatęs, kad 
tai Olivija, stodamasis nuo kėdės greit įsikišo laišką į kišenę. 

Ji susirūpinusiu veidu artinosi į jį. 

— Visur tavęs ieškojau, brangusis. Tavo mama sakė, kad po 
pietų išėjai ir dar negrįžai. 

— Taip. Turėjau pabūti vienas, - vangiai atsakė jis. 

— Labai tave užjaučiu, Hari. Spėju, mama tau pasakė visą tie- 
są apie tėtį. 

— Taip ir buvo, - Haris apsidžiaugė, kad rado pasiteisinimą, 
kodėl jo akys raudonos, o veide baisus skausmas. 

Ji jautriai ištiesė į jį rankas. 

- Leisk, apkabinsiu tave. 

Haris neatsispyrė. Jam reikėjo raminančio žmogiškos būty- 
bės kūno artumo. Kaip vaikas pravirko jai ant peties. Ji švelniai 
jį ramino, kalbėjo, kad jo nepaliks, kad myli jį visa širdimi ir 
visada jam padės, kiek tik galės. 

Haris nebežinojo kur dėtis iš širdgėlos, kančia persmelkė vi- 
sas jos sielos gelmes. 

— Reikia atsisveikinti, - vapėjo jis. - Kaip ištverti? Kaip iš- 
tverti? 

— Suprantu, - pati susigraudinusi guodė jį Olivija. - Ak, 
brangusis, kaip suprantu. 


Čangyje Haris su kaupu įgijo visokeriopos patirties, kaip stumti 
dienas tiesiog egzistuojant, ir kelias tolesnes savaites ši patirtis 
labai pravertė. Rytais jie su tėvu sėdėdavo kabinete, kuris netru- 
kus atiteks jam, išsamiai studijuodamas to didžiulio ūkio, vadi- 
namo Vorton Parku, valdymo subtilybes. Tėvas ir sūnus dabar 
kartu praleido daugiau laiko negu per visą ligšiolinį gyvenimą. 
Tačiau bendravimo džiaugsmą temdė žinojimas, dėl ko jie dabar 
tiek daug laiko kartu. 

Haris pagaliau suvokė, kad niekada iki galo nesuprato, koks 
sudėtingas jo tėvo vaidmuo. Stengdamasis kuo daugiau sužinoti 
apie savo būsimą palikimą, jis vis labiau žavėjosi tėvu. 

— Auksinė taisyklė — net jei turi nusamdęs žmogų tokiems 
darbams kaip ūkio apskaita, neišleisk šių dalykų iš akių. Tikrink 
sąskaitų knygas ir kartą per savaitę pasibalnojęs arklį apjok savo 
žemes. Supranti, apie ką kalbu, sūneli? 

— Taip, tėti, - atsakė Haris, ką tik susipainiojęs tarp skaičių 
didžiojoje sąskaitų knygoje. Jis niekada gerai neišmanė aritme- 
tikos. 

— Visi reikalai turi būti tavo rankose ir pasistenk, kad kiek- 
vienas Vorton Parko tarnas ir darbininkas žinotų tave esant. 
Tavo prosenelis vos neprarado šio dvaro, nes jam daugiau rū- 
pėjo gražuolės ir buteliukas nei jo valdos. Valią gavę pavaldiniai 
ėmė galvomis eiti. Nepamiršk, geras vedlys veda savo bandą ei- 
damas priekyje, o ne vilkdamasis jai iš paskos. Tau pravers tai, 
ko išmokai kariuomenėje. Man garbė turėti tokį sūnų kaip tu, 
vaikeli, - įsijautęs jis nulenkė galvą, tarsi norėdamas atsiteisti už 
visus tuos metus, kai nė karto nepasakė tokių žodžių. 

Tad popiet Haris pasibalnodavo arklį ir apjodavo dvaro val- 
das. Sužinojo, kokius javus kitąmet reikės sėti, kokios technikos 
įsigyti vietoj pasenusios. Skaičiavo karves ir kiaules, aplankė že- 
mės nuomininkus ir pastebėjo, kad kai kurie stumia riboženk- 
lius, neteisėtai plėsdami jiems patikėtas valdas. 

Haris aplankė misterio Kumo sūnų Džimą, naująjį dvaro 
ūkvedį. Vaikinas šiame dvare gimė ir augo, matė, kaip šį darbą 
dirbo jo tėvas. Džimui niekada neteko vadovauti žmonėms, bet 
jis buvo jaunas, sumanus ir patenkintas suteikta galimybe paro- 
dyti, ką gali. Įsidėmėjęs tėvo patarimą, Haris pajuto, kad svar- 
biausia susirasti tokių pagalbininkų, kuriais galėtų pasitikėti. 

Iki išnaktų Haris tyrinėjo sąskaitas. Taigi jis rado kur nu- 
kreipti mintis ir galėjo išvengti ėjimo į miegamąjį, kol Olivija 
neužmigusi. Labai greitai jam paaiškėjo, kad dvaro finansinė pa- 
dėtis dar blogesnė, negu mano motina. 

Iki vasaros pabaigos Haris jau galėjo pasakyti, kad kaip savo 
penkis pirštus pažįsta kiekvieną dvaro valdų hektarą, žinojo, 
kiek Vorton Parkas gali tikėtis įplaukų pardavus javų derlių ir 
galvijus, kiek reikia pinigų naujoms mašinoms ir atsargoms. Be 

to, Olivija pasakė, kuriuos darbininkų namukus verkiant reikia 
remontuoti, o kurie dar gali palaukti. Tūkstančius reikėjo sukišti 
didžiųjų rūmų remontui. 

Haris apskaičiavo, kad dvarui pastatyti ant kojų reikia pasi- 
skolinti dešimt tūkstančių svarų. O praeis bent pora metų, kol 
pradės eiti bent koks pelnas, kad būtų galima pradėti grąžinti 
skolą. Laukia ilgas ir sunkus kelias... 

Jis atsiduso ir dirstelėjo į seną pastatomą laikrodį tėvo ka- 
bineto kampe. Buvo jau pusė trijų nakties. Kaip ir kasnakt, jis 
užsisvajojo apie Lidiją ir mąstė, kur ji dabar. Bankoke jau rytas. 
Lidija sėdi prie priimamojo stalo, žaviai šypsodama naujiems 
svečiams... 

Ir svajoja, kad Haris greit grįš pas ją. 

Kaip ir kasnakt, iš tėvo rašomojo stalo stalčiaus jis išsiėmė 
laiškinio popieriaus lapą ir brūkštelėjo kelias eilutes meilės žo- 
džių. Užklijavo voką ir rytą ketino jį perduoti Bilui. Laiške nebe- 
kalbėjo apie ateitį, kad nekankintų Lidijos bergždžiai žadinda- 
mas viltis, tik rašė, kaip stipriai ją myli ir ilgisi. 

Jos laiškai ateidavo retai, bet jis kasdien jų ieškodavo po or- 
chidėjomis šiltnamyje. 

Atsidusęs Haris užgesino stalinę lempą ir pasuko prie kabi- 
neto durų. Čangyje jis manėsi įkalintas iki gyvos galvos, - dabar 
vėl atrodė, kad iki gyvos galvos neišeis iš Vorton Parko kalėjimo. 

Ėmė rudenėti, artinosi žiemos šalčiai, Kristoferis jau buvo toks 
silpnas, kad nebesikėlė iš lovos. Beveik visą dieną jam snūdu- 
riuojant Adrijenė prasėdėdavo šalia šnekindama jį, skaitydama 
balsu ir atsitraukdavo tik tada, kai ją pakeisdavo Haris ar Oli- 
vija. 

Ir štai gruodį, prieš pat Kalėdas, Kristoferį ištiko dar vienas 
sunkus infarktas. Jis mirė po kelių valandų taip ir neatgavęs są- 
monės. 

Laidotuvės įvyko Kalėdų išvakarėse, dvaro bažnytėlėje, ku- 
rioje Haris su Olivija susituokė. Buvo daug žmonių: daugiau 
kaip trys šimtai atėjo pareikšti pagarbos velioniui. Karstas buvo 
nuneštas į Krofordų giminės rūsį, ir Kristoferis atgulė amžino 
atilsio šalia savo protėvių. 

Olivija akies krašteliu stebėjo, kaip Haris pasitinka laidotu- 
vių dalyvius, susirinkusius į šermenis rūmuose. Liūdname per- 
kreiptame jo veide buvo įsispaudęs skausmas - tąkart jai atro- 
dė, kad niekada taip stipriai jo nemylėjo. Nors jis vis dar buvo 
nekalbus ir neprieinamas, nors apgailėtinai žlugo jos pastangos 
prakalbinti jį apie tai, ką išgyveno Čangyje, jis dažnai atėjęs vi- 
durnaktį su ja mylėdavosi. 

Atsikėlusi ji ne kartą aptiko ant kūno mėlynių, šiurkščiai 
jo paimta viduje jausdavo buką maudimą. Jau buvo beprašanti 
švelniau apsieiti, bet pagalvojusi apie aplinkybes numojo ranka. 

Jai per daug reiškė šis ryšys ir jo teikiamas nusiraminimas, kad 
būtų galėjusi jo atsisakyti. 

Kalėdos buvo gedulingos, tačiau, turint galvoje Adrijenės 
gležną prigimtį, ji tiesiog stojiškai išgyveno netektį. Galbūt jai 
padėjo tai, kad buvo iš anksto pasiruošusi ir savo mylimam vy- 
rui spėjo pasakyti viską, ką norėjo pasakyti. 

Kai aplinkinių bažnyčių varpų gausmas pranešė atėjus nau- 
jus metus, bent jau Olivija buvo laiminga. Ji meldė viena - kad ir 
Harį aplankytų laimė ir ramybė, kurios jam taip reikia. 


Sausio pradžioje Vorton Parke iškritus pirmajam sniegui Haris 
suvokė, jog atėjo metas susisiekti su Lidija ir pranešti, kad jis 
negrįš. Kol ši tiesa buvo akivaizdi tik jam ir Lidija nieko nenu- 
manydama rašė meilės kupinus laiškus, norėdamas prasklaidyti 
juodžiausias akimirkas jis leisdavo sau įsivaizduoti, kad jiems 
įmanoma būti kartu. 

Tačiau naujausiuose jos laiškuose ėmė rodytis nerimo šešė- 
lis - ji rašė, kad jam sugrįžus reikės apie daug ką pasikalbėti, ir 
nedrąsiai klausinėjo, kaip jam atrodo, kada galėsiąs atvykti. Be 
to, jis pastebėjo, kad ji rašė nebe ant „Orientalio viešbučio laiš- 
kinio popieriaus, ir nejučia į širdį įsėlino nerimas. 

Neįstengdamas pasakyti jai visos tiesos, jis parašė, kad tėvas 
jau mirė, bet dar liko sutvarkyti begalę reikalų, kol galės iške- 
liauti pas ją. 

O tada jos laiškai visai liovėsi ėję. 

Ir Haris suprato, kad nutiko kažkas negera. 

Ūmai nusprendė nuvažiuoti į paštą Kromeryje ir išsiuntė te- 
legramą į „Orientalį“ madam Žizelei, teiraudamasis ir apie jos, 
ir apie Lidijos sveikatą. 

Po dviejų dienų gavo atsakymą: 

HARI TŠK VISKAS GERAI TŠK KADA GR1ŠITE TŠK 
LIDIJA NETIKĖTAI IŠĖJO PRIEŠ DU MĖNESIUS 
TŠK ADRESO NEPALIKO TŠK LINKĖJIMAI ŽIZELĖ 


Haris įsirėmė į langelio pertvarą, kad susitvardytų. Pykino, 
svaigo galva... 

Grįžęs į Vorton Parką nuėjo į savo kabinetą, užsidarė ir atsi- 
sėdęs prie rašomojo stalo parėmė galvą rankomis. Kelis kartus 
giliai įkvėpęs pamėgino susiimti. 

Gal Lidijai kas nors pasiūlė geresnį darbą? 

Haris papurtė galvą. Žinojo, kad to negali būti: Lidija mėgo 
savo darbą, didžiavosi, kad dirba šiame viešbutyje, ir buvo dė- 
kinga Žizelei, ištiesusiai pagalbos ranką. Be to, ji galėjo jam pra- 
nešti, kur dabar yra. 

Gal serga? 

Hariui ėmė daužytis širdis. 

Gal mirė? 

Jis trenkė kumščiu į stalą. Jis turi pas ją nukeliauti, turi ją 
rasti, kad ir kur ji būtų. Ir padėti, jei reikia. 

Jis ėmė blaškytis po kabinetą iš kampo į kampą, mėgindamas 
išrasti priežastį, kuri įtikintų Oliviją ir duotų jam laisvę kokiems 
trims mėnesiams, surasti Lidiją, jai pasiaiškinti ir galiausiai atsi- 
sveikinti. Gal Olivijai pasakyti, kad Bankoke su Sebastianu apta- 
rinėjo įvairius galimus verslus ir dabar reikėtų geriau pasiaiškin- 
ti aplinkybes, kad pataisytų dvaro finansus? 

Apsistojęs ties šiuo planu, Haris jau buvo beimąs telefono 
ragelį skambinti Sebastianui į Bankoką, bet tą akimirką į duris 
pabeldė. 

— Prakeikimas, - po nosimi susikeikė Haris. - Prašom, - pa- 
kvietė. 


Į kambarį įėjo Olivija su neįprastai nervinga šypsena veide. 

— Hari, galiu tave patrukdyti kokias penkias minutes? 

— Kas dabar? 

Olivija numojo ranka į jo šiurkštumą, neabejodama, kad iš- 
girdus naujieną, su kuria ji atėjo, jo veide nušvis šypsena. Ji atsi- 

- Turiu tau kai ką pasakyti... Nebijok, tai geriausia naujiena, 
kokia tik gali būti. 

Haris išpūtė akis. 

— Na, gerai. Klok. 

— Aš... mes turėsim vaikutį! Štai taip, brangusis. Kaip tik to 
mums reikia po baisiųjų metų, kuriuos iškentėjom. 

— Ar tu neapsirinki? - susiraukė Haris. 

— Nėmaž, tikrai žinau, - laiminga linktelėjo ji. - Vakar gy- 
dytojas patvirtino. Aš trečią mėnesį nėščia. Vaikelis turėtų gimti 
birželio pabaigoje. 

Haris suvokė, kad turi išspausti deramą reakciją. 

- Ką gi, nuostabi žinia, - jis pakilo nuo stalo, apėjo aplink ir 
pasilenkęs pabučiavo ją į skruostą. 

Ji pakėlė į jį susirūpinusias akis. 

- Tu džiaugiesi, ar ne, brangusis? 

- Aišku, džiaugiuosi, Olivija. 

- Šįkart tai jau būsiu daug atsargesnė, - toliau kalbėjo ji. - 
Prisiminęs, kas nutiko anąkart, daktaras man patarė daugiau 
ilsėtis. Tai va, nebesiduosiu po dvarą kaip pamišusi. Žinoma, 
nekęsiu savęs kiekvieną sekundę, prasėdėtą sudėjus rankas, bet 
ateityje tai duos vaisių - kaip manai? 

— Tikrai duos, - pritarė jis. 

— Tik bijau, kad tau juo daugiau bus darbo, brangusis. Net ne- 
abejoju - kai pasakysim tavo mamai, ji bus per daug laiminga - 
negalės susikaupti ir pagelbėti tau rūpintis kasdieniais namų rei- 
kalais. Tegu tik atsigauna po ją nukamavusio gripo. Bet greitai 

pavasaris. Ak, Hari, - kvėptelėjo Olivija ir jos akys ūmai pritvinko 
ašarų, - juk tai mūsų kūdikis. 

Susidrovėjusi netikėto jausmų proveržio, Olivija iš megztuko 
rankovės išsitraukė nosinę ir šniurkštelėjo į ją. 

— Atleisk. Nesusilaikiau tokią minutę. Duodu žodį, nepasi- 
darysiu verksnė ir daugiau tavęs neerzinsiu. 

Staiga Haris išvydo visą Olivijos tvirtybę. Pastaruosius kelis 
mėnesius ji nieko gero iš jo nematė, išskyrus kartą kitą, kai jis 
tyčia šiurkščiai ją paėmė. Geriausiu atveju jis jos drovėjosi, blo- 
giausiu - niekino. Ir štai ji, nerimaudama dėl jo reakcijos, kone 
atsiprašinėja, kad yra laiminga, nes laukiasi. 

Prieš akis jam stojo gryna tiesa. Išgąsdintas, kaip jam atro- 
dė, savo egoizmo ir pasibjaurėjęs savimi, atsiklaupė priešais ją ir 
paėmė už rankų. 

— Brangioji, aš virpu iš laimės. Ilsėkis, kiek tik reikia. Tu tik- 
rai nusipelnei poilsio, - jis pakėlė ją ant rankų. - Kada pasaky- 
sim mano mamai? 

— Gal per pietus? 

— Paprašysiu misis Dženks pagaminti ką nors ypatinga. Tu- 
rim iškelti puotą ir atšvęsti, kad tu tokia išmintinga mergaitė. 

Olivija linktelėjo nušvitusi iš laimės, kad jis toks dėmesingas, 
ir jos širdis prisipildė vilties, kad gal įvyks lemtingas posūkis jų 
santykiuose, nes dabar yra kas juos suartina. 


Olivija su Hariu pranešė naujienas vis dar silpnai po gripo Adri- 
jenei. Kaip Olivija ir spėjo, Adrijenė nežinojo kur dėtis iš laimės. 
Po pietų Haris pasišalino į arklides ir išjojo raitas per pažliugusį 
sniegą. 

Prajojus giraitę Vorton Parkas atsivėrė kaip ant delno. Ha- 
ris sustabdė arklį ir žvilgsniu aprėpė reginį. Ir pirmąkart pajuto 

pasididžiavimą, kad visa tai priklauso jam. Dabar jis šių valdų 
ponas ir šeimininkas, ir net motina turi lenktis jo valiai. Ir jis jau 
visai pusėtinai susidoroja su darbais. 

Šį pasaulį ruošiasi išvysti jo įpėdinis, gal net sūnus, kuris po 
jo mirties paims vadžias į savo rankas, o gal gims ir daugiau vai- 
kų. Ši mintis teikė nusiraminimą. 

Lidija... 

Suimtas nevilties Haris skruostu prisiglaudė prie arklio ak- 
sominio kaklo. Jei gyvenimas būtų kitoks, jei tik galėtų būti ki- 
toks, jis nugyventų gyvenimą su ja. 

Bet, kur tik pasisuksi, visur akis bado tiesa. 

Jis gimė pasmerktas Vorton Parkui. Niekur nuo jo nepabėgsi. 

Jam ėmė smaugti perdžiūvusią gerklę, sakytum, jį dusino 
kančia, kad reikės gyventi be jos. 

— O Dieve... - suvaitojo. 

Jis turi su tuo susitaikyti, liautis baudęs save ir kitus, ir ypač 
Oliviją. Ji nekalta, kad jis geidžia kitos, ir nusipelno bent jau pa- 
garbos ir supratingumo. 

Vis dėlto pirmiausia jis turi susirasti Lidiją ir savo numylėta- 
jai šiltnamio gėlelei suteikti laisvę, kad ji nuo šiol mokytųsi gy- 
venti be jo. Bet kaip tai padaryti? Olivija nėščia, jai reikia ramy- 
bės, ir Haris suprato, kad negalima jos palikti dvare vienos bent 
iki vaiko gimimo. 

Betgi turi būti koks nors kitas būdas... 

Vėl spustelėjęs kulnais arkliui šonus, Haris jau buvo nu- 
sprendęs, ką daryti. Parjojęs į arklides, nušoko nuo arklio ir įda- 
vė vadžias arklininkui. Kol priėjo šiltnamio duris, mintyse jau 
turėjo tvirtą planą. Bilą rado viduje sėdintį ant kėdės ir įdėmiai 
apžiūrinėjantį orchidėjos šaknis. 

Jis pakėlė į Harį akis. 

- Labą dieną, jūsų malonybe. Kaip laikotės? 

— Ačiū, gerai, Bilai, - Hario ausiai vis dar buvo svetimas nau- 
jas kreipinys. Juk šitiek metų taip buvo kreipiamasi į jo tėvą. 

— Ar tik ir vėl nebus naujienų? 

— Tai kad ne... - Haris priėjo prie Bilo ir valandėlę užsižiūrė- 
jo, kaip jis darbuojasi. - Ir vargu ar bus. Ji, regis, dingo. 

Bilas nuleido ranką su pipete ir įrėmė akis į Harį. 

— Kaip suprasti - dingo? 

- Ji paliko viešbutį ir, regis, niekas nežino, kur išėjo. Mane 
taip pjauna rūpestis, kad neviltis ima. 

— Įsivaizduoju, - sunkiai atsiduso Bilas. - Gal galiu kaip nors 
padėti? 

Haris giliai įkvėpė. 

- Tiesą sakant Bilai, gal ir galėtum... 


Pusę penktos Elsė su arbata ant padėklo pasibeldė į Olivijos 
miegamojo duris. Įėjusi rado savo ponią dar miegančią. 

— Metas keltis, jūsų malonybe! 

Olivija krustelėjo ir atsimerkė. 

— Dievuliau, negi jau po keturių? - pratarė mieguistai, bet 
netrukus jos veidas nušvito šypsena. - Turbūt man tiesiog pa- 
lengvėjo, kai pasakiau Hariui. 

Elsė pastatė padėklą Olivijai po ranka. 

— Apie ką gi? 

Olivija atsigręžė į Elsę spindinčiomis nuostabaus grožio žals- 
vai žydromis akimis. Paėmė ją už rankos. 

- Miela Elsyte, kad jau pasakiau Hariui ir jo mamai, pasaky- 
siu ir tau. Aš laukiuosi. Vaikelis turi gimti birželį. 

— Ak, jūsų malonybe! Bent kartą gera žinia per šitiek mėne- 
sių! Išties nuostabu girdėti. 

— Tikrai. Atrodo, ir Haris nesitveria iš laimės. 

— Kur jau ne, - Elsė susigriebė, kad neišsiduotų, ką išties 
mano apie naująjį lordą Krofordą. Pilant arbatą jos akys staiga 
apsiniaukė. - Kokia jūs laiminga, jūsų malonybe, - tai ne aš. 

— Ak, Else, kaip aš nepagalvojau. Ir toliau nieko naujo? 

— Nieko. Ir jau nebus. Mes gi jau kiek laiko buvom susituokę, 
kai Bilas prieš ketverius metus išėjo į karą, o ir grįžo jau senokai. 
Tai va... aną savaitę prisiruošė nueiti pas daktarus. Ir jie pasakė, 
kad jis negali, - na, suprantate, jūsų malonybe, - nuraudo Elsė. — 
Gydytojas kaltina kiaulytę, kuria Bilas persirgo, kai buvo dvyli- 
kos. Tad mes niekada neturėsim vaikų. 

— Ak, Else, kaip man tavęs gaila, - Olivija žinojo, kaip karštai 
jos kambarinė troško didelės šeimos. - Ar nenorite įsivaikinti? 

— Bilas ne per labiausiai šito trokšta, o ir aš pati nežinau, ar 
tikrai noriu, bet dar turim laiko. Laukiam, kol apsiraminsim, ir 
po kelių mėnesių žiūrėsim, kaip abu jausimės. 

— Labai teisingai, - pritarė jai Olivija. - Protingiau nesugalvosi. 

— O dabar, jūsų malonybe, - Elsė nuvijo liūdesį šalin, - nebe- 
galvokite apie mane - nenoriu jums gadinti laimės. Jūs tiek bėdų 
pakėlėte ir dabar tikrai nusipelnėte tokių gerų naujienų. 

— Ačiū, Else, - Olivija atsisėdo ir padavė jai puodelį. - Tik 
nepamiršk, kad negalima prarasti vilties. Gyvenimas kartais ne- 
tikėtai pakrypsta savaip, pamatysi. 


Olivija jau buvo atsigulusi, kai atėjo Haris. Atsisėdo šalia jos ant 
lovos ir paėmė už rankų. 

„Šiandien jau antrąkart“, - laiminga pamanė Olivija. 

- Brangioji, jei tu nelabai pavargusi, noriu pasakyti, ką sugal- 
vojau, - pradėjo kalbą Haris. 

— Visai nenoriu miego, tu tik sakyk, - padrąsino jį Olivija, 
džiūgaudama, kad jis dalijasi sumanymais. 

— Tai va, tu žinai, kad mūsų dvaras visiškai nuskurdęs. 

— Žinau, - Olivija įsižiūrėjo jam į akis. - Gal sumanei, iš kur 
gauti papildomų įplaukų? 

— Manau, taip, - tarė Haris. - Aišku, nežinia, kas iš to išeis, 
bet per tas kelias savaites, kurias buvome kartu, tėvas mane 
mokė darbininkų padedamam mėginti išspausti iš dvaro tiek, 
kiek įmanoma. O mums tarnauja vienas žmogus, kuris, regis, 
apdovanotas retu talentu. 

— Ir kas jis toks? 

— Ogi Bilas Stafordas, - atsakė Haris plačiai mosteldamas. - 
Nežinau, ar pastaruoju metu lankeisi šiltnamyje, bet jis ten daro 
stebuklus kryžmindamas orchidėjas ir išvesdamas hibridines 
veisles - kai kurios visai gražios. Manau, jei Bilui padėtume ir jį 
paskatintume, būtų galima pradėti prekiauti jo sukurtomis gro- 
žybėmis. 

- Žinai, atrodo, tikrai gera mintis. Juo labiau kad tam nerei- 
kės didelių investicijų. Daugių daugiausia pastatysim porą naujų 
šiltnamių, - pritarė jam Olivija. 

- Ir, žinoma, parūpinsim retų veislių. Bilo aistra - pridurčiau, 
ir pašaukimas - yra atogrąžų gėlės, pavyzdžiui, orchidėjos, ir aš 
jam patariau joms skirti daugiausia dėmesio. Jis tvirtina, kad tu- 
rėtų dar daug ko išmokti. Taigi, - čia Haris priėjo esminę savo 
plano dalį, manydamas, kad Oliviją jau paruošė tai išklausyti, 
aš jam pasiūliau kiek galima greičiau keliauti į Tolimuosius Rytus. 
Jis galėtų susipažinti su tenykščiais augalais natūralioje aplinkoje 
ir sužinoti, kaip juos auginti Vorton Parke. Ir, žinoma, parsivežti 
namo kuo daugiau pasirinktų veislių augalų, kad turėtų nuo ko 
pradėti. 

Olivija susiraukė. 

- Jis tai jau turbūt nenorės vykti šitokią tolybę? Ypač kai Ry- 
tai jam kelia tiek klaikių prisiminimų. Gal galėtume jį pasiųsti 

į sodininkų kursus? Tarkim, Kju botanikos sodai turėtų rengti 
kokius nors mokymus. 

— Tiesą sakant, pats Bilas ir pasiūlė tą mintį. Jis nori tobulin- 
tis, tapti tikru specialistu ir savo darbą daryti tik gerai ir labai 
gerai. Manau, turime suteikti jam progą, - įkalbinėjo Haris, su- 
prasdamas, kiek daug lemia Olivijos pritarimas ir palaikymas. - 
Galų gale jis man išgelbėjo gyvybę. 

- Tada gerai - jei manai, kad taip geriausia, siųsk jį. Šiuo 
metu Bilas, regis, ir taip daugiausia būna šiltnamyje, tėvą palieka 
kapstytis darže. Žinoma, aš nebegalėsiu padėti Džekui, - pridū- 
rė ji, - bet gal vietoj Bilo ką nors pasamdysim, surasim dar kokį 
vaikiną nudirbti juodiems darbams. 

— Puiki mintis, - pritarė Haris. - Dabar vienintelis nesan- 
taikos akmuo, galintis sugriauti Bilo planus, yra Elsė. Ji tikrai 
nenorės išleisti ką tik grįžusio vyro. 

— Be abejo, - paantrino Olivija. 

- Štai Čia tu gali pridėti ranką, brangioji. Viliuosi, tau pavyks 
ją perkalbėti, kad Bilui tai puiki proga šį tą nuveikti savo labui, o 
ji turėtų palaikyti jo sumanymą. 

- Padarysiu, ką galėsiu, bet ji nebus laiminga, Hari, - atrėmė 
Olivija. 

- Brangioji, Elsė dievina žemę, kuria žengia tavo koja. Tu tik 
tark žodį, ir atvesi ją į protą, - nusišypsojo jai Haris iš aukštai. 

Olivija nukaitusi atsakė jam šypsena, gavusi retai girdimą 
komplimentą. 

- Žiūrėsim, gal man ir pavyks. O kaip dėl Bilo kelionės? 

— Aš jau susisiekiau su Sebastianu ir jis mielai padės ją su- 
rengti. 

— Na, ką, brangusis, - šyptelėjo Olivija, - regis, tu jau daug 
nuveikei. 

Išgirdusi iš Bilo apie kelionę, Elsė pašėlo. 

— Ką?! Ir vėl mane paliksi vieną kaip pirštą? 

Bilas buvo davęs Hariui žodį, kad neprasitars apie tikrąją 
grįžimo į Bankoką priežastį. 

— Suprantu suprantu, širdele, bet, man rodos, išties galiu šio 
to pasiekti su tomis orchidėjomis, tai noriu geriau jas pažinti. Jo 
malonybė sakė - jei ateityje man pavyks išvesti ypatingų veislių 
ir jas pirks, jis tai įvertins. O mums ūkyje juk praverstų vienas 
kitas atliekamas šilingas, kaip sakai? 

- Sakau, kad nieko man nereikia, jei dėl to vėl išsidanginsi, - 
apmaudžiai nusiskundė ji mesdama akį į sieninį laikrodį. - Na, 
man jau metas į rūmus. Pakalbėsim vėliau. 


Bilas neramia širdimi laukė grįžtant žmonos. Elsė parėjo namo 
su nuolankia šypsena veide. 

— Gerai jau, gerai, kvailuti, išleidžiu tave. Jos malonybė šian- 
dien su manim pasikalbėjo ir išaiškino, kokia gera proga tau su- 
teikta. 

— Ak, Else, ačiū, širdele, - Bilas ją priglaudė apkabinęs ir pa- 
bučiavo į kaktą. 

Iš Bilo akių ji matė, koks jis susijaudinęs. O kadangi nepa- 
prastai jį mylėjo, tai nesunkiai perprato, kaip jis jaučiasi. 

— Bet tik ne ilgiau kaip porą mėnesių, antraip, žiūrėk, dar 
įsitaisysiu kokį gerbėją, kad būtų ne taip nuobodu! 

Bilas laikė ją apkabinęs ir galvojo, kaip jam pasisekė - tiesiog 
ant namų slenksčio rado savo tikrąją meilę. 

— Pažadu, širdele, nespėsi nė mirktelti, ir aš grįšiu! 


45 
Bankokas 


1947 


Sėdėdamas ant tuktuko galinės sėdynės, Bilas viena ranka laikė- 
si medinio porankio, kita gaudė per Bankoko spūstis lekiančio 
triračio šokdinamą savo lagaminėlį. Už kampo įsukęs į siaurą 
gatvelę, tuktukas pasviro ant šono ir vos neužkliudė moters, ne- 
šinos dviem plokščiais ryžių krepšiais, tarsi milžiniškų svarstyk- 
lių lėkštės pakabintais ant medinio baslio, permesto per pečius. 

Jis užsimerkė melsdamas, kad kuo greičiau baigtųsi šis šiur- 
pulingas pasivažinėjimas ir kokiu nors stebuklingu būdu prieš 
akis stotų „Orientalio“ viešbutis. Per greitai jis pamiršo alinan- 
čius Tolimųjų Rytų karščius - kepinant saulei prakaitas sruvo 
upeliais. 

— Else, Else, - sudejavo jis, - kodėl aš tavęs neklausiau? 

O juk šią minutę galėtų sau kapstytis Vorton Parko šiltnamy- 
je, lauktų arbatos su kepenų ir kumpio užkepėle, o paskui - mi- 
nutės, kai atsigulus prie šono priglus šiltas, lankstus Elsės kūnas. 
Bet vietoj viso šito jis atsidūrė šiltnamyje sulig visa valstybe, ku- 
riame greičiausiai jam bus pakišta lėkštė nepakenčiamo mitalo - 
ryžių, ir vienas Dievas žino, kur šiąnakt teks priglausti galvą. Jis 
guodėsi tik tuo, kad jau buvo užsakyta atgalinė kelionė namo po 

dviejų savaičių. Palyginti su ketveriais metais Čangyje, pusė mė- 
nesio buvo niekis. 

— Dievaž, lorde Hari, jūs mane pražudysit, - po nosimi bam- 
bėjo Bilas, tuktukui sustojus šalia apšepusio pastato. 

— Long-Lam Orienten, krup*, - vairuotojas mostelėjo į jį ran- 
ka, ir Bilas su palengvėjimu atsiduso virš durų pamatęs nedidelę 
iškabą, patvirtinančią, kad tikslas pasiektas. 

Bilo mantą iš rankų pastvėrė miniatiūrinis durininkas ir nu- 
vedė jį į erdvų viešbučio vestibiulį prie priėmimo stalo. Prie jo 
sėdėjo gražutė mergaitė tailandietė. Bilas žinojo, kad čia anks- 
čiau dirbo Lidija, ir meldė, kad pavyktų kuo greičiau aptikti siū- 
lo galą. 

— Laba diena, panele. Hm... Norėčiau dviem savaitėms užsi- 
sakyti kambarį. 

— Mielai, pone. Už naktį bus šimtas dvidešimt batų, be pus- 
ryčių, - prabilo mergaitė puikia anglų kalba. 

— Tinka, - pasakė Bilas, ne visai įsivaizduodamas, kiek bus 
šią sumą pavertus svarais, bet prisiminė, kad Haris jam buvo da- 
vęs pakankamai pinigų. 

— Prašom čia pasirašyti, pone, ir pakviesiu durininką, kad 
parodytų jūsų kambarį. Pro jo langą atsiveria žavus vaizdas į 
upę, - pridūrė ji šypsodama. 

— Dėkoju, - Bilas pakeverzojo savo pavardę, kur buvo paro- 
dyta, o ji ištiesė ranką į medinę lentynėlę ant sienos ir iš vieno 
skyrelio paėmė didelį raktą. 

— Jūs turbūt ne Lidija, - o gal netyčia pataikiau? 

— Ne, pone, atleiskite, ji išėjo prieš kelis mėnesius. Aš dirbu 
vietoj jos. Mano vardas Ankana. 

Ji padavė jam raktą. 


* „Orientalio“ viešbutis, gerbiamasis (tajų k.). 

— O gal žinote, panele, kur Lidija dabar dirba? 

— Atleiskite, pone. Ji išėjo, kai manęs dar čia nebuvo. Mes 
nebuvome susitikusios. Galite paklausti viešbučio valdytojos 
madam Žizelės, - tik jos dabar nėra. - Ankana paskambino var- 
peliu ir priešais Bilą išdygo mažasis durininkas. - Malonios vieš- 
nagės, pone. 

- Dėkui. 

Bilas paskui durininką nuėjo į savo kambarį ir, kaip ir Haris 
prieš kurį laiką, buvo sužavėtas upės pakrantės panoramos už 
lango. 

Nusnūdęs ir apsiprausęs vandeniu iš čiaupo, Bilas leidosi 
ieškoti restorano. Pavėsingoje verandoje užsisakė alaus ir gar- 
dų mėsainį - laukiant kelionės namo iš Čangio, nuo amerikie- 
čių kareivių Singapūre nusižiūrėtą skanėstą. Bilas pamanė, kad 
šitaip apšokinėjamam galima netrukus pasijusti ir tikru ponu. 
Vis dėlto nieko daugiau nenorėjo, tik kuo greičiau rasti Lidiją ir 
atlikti savo žiaurią užduotį - viską jai paaiškinti. Paskui bus ga- 
lima visą dėmesį skirti orchidėjoms, kurių norėjo parsiplukdyti 
į Angliją. 

— Dvi savaitės ir ne daugiau, lorde Hari, - sumurmėjo į savo 
alaus bokalą. - O tada į laivą ir atgal namo pas savąją Elsę. 

Papietavęs Bilas vėl patraukė prie priėmimo stalo pažiūrėti, 
gal jau į savo kabinetą bus grįžusi viešbučio valdytoja. 

- Pradėk nuo Žizelės, - sakė jam Haris. - Ji viską žino ir 
išsiuntusi man telegramą turbūt tikrai ką nors girdėjo iš Lidijos. 
Žizelė tikrai jau buvo savo kabinete ir išėjo pasitikti Bilo. 

— Kuo galiu padėti, pone? 

- Mmm, taip... ponia, mane čia atsiuntė lordas Haris Kro- 
fordas. 

- Mon dieu! - Žizelė kilstelėjo antakį. - Mūsų pražuvėlis pia- 
nistas britas. Geriau eime pas mane. 

Įleisdama Bilą ji pakėlė medinę pertvarą ir nusivedė į kabi- 
netą. 

— Prašom sėsti, misteri... 

— Stafordas, ponia, Bilas Stafordas. 

- Vadinasi, - atsisėdusi prie savo darbo stalo nužvelgė jį Ži- 
zelė, - turėčiau suprasti, kad lordas Krofordas neišsižadėjo pali- 
kimo ir titulo ir neiškeitė jų į galimybę vesti mūsų registratorę ir 
dirbti mūsų bariuko muzikantu? 

- Taigi, ponia, neišsižadėjo. 

- Ouelle surprise*, - sumurmėjo Žizelė. - Žinoma, numa- 
niau, kad taip gali nutikti, bet išvažiuodamas jis atrodė tvirtai 
pasiryžęs. Maniau, - liūdnai nusišypsojo Žizelė, - nors kartą 
meilė nugalės. Bet, aišku, to negali būti. 

— Jis mylėjo - myli, ponia. Bet dabar, taip sakant, nėra kaip iš 
ten nešti kudašių. Neseniai mirė jo tėvas, reikėjo perimti dvarą, 
o kartu ir visas pareigas. 

— Galite neaiškinti, misteri Stafordai. Puikiai suprantu. Nu- 
manau, atvykote paaiškinti apie pasikeitusius planus ne man, o 
moteriai, pas kurią jis žadėjo grįžti, oui? 

- Iš tikro, ponia, - Bilas raustelėjo nuo įdėmaus jos žvilgsnio, 
keistai pasijutęs atsakingas už Hario veiksmus. 

- Žinote, kad ji čia nebedirba? 

— Taip, jo malonybė man sakė. Gal žinote, kur ji dabar? 

— Kaip pranešiau telegrama lordui Krofordui, maždaug prieš 
tris mėnesius Lidija vieną rytą tiesiog dingo. Nuo tol nieko apie 
ją negirdėjau. 

— Gal ji susirgo, ponia? Jo malonybė neranda sau vietos iš 
susirūpinimo. 

— Abejoju, ar susirgo. Kai pastarąjį kartą ją mačiau, atrodė 


* Koks netikėtumas (pranc.). 

visai sveika. Nors jos akys buvo liūdnos... - Žizelė papurtė gal- 
vą. - Turbūt abu suprantame, kodėl. Ji buvo tokia žavinga, gabi, 
troško mokytis - tikras lobis šitam viešbučiui. Man buvo labai 
gaila jos netekus. 

— Kaip jums atrodo, kodėl ji dingo, ponia? 

- Neįsivaizduoju. Kiekvienas gali sau manyti ką tinkamas, 
bet... - Žizelė atsiduso. - Galiu tik spėti, kad ji turėjo savų prie- 
žasčių. Nes šiaip imti ir dingti - ne Lidijos būdui. Ji visada buvo 
labai patikima. Ir, manau, čia jai patiko dirbti. 

— O galji išvyko pas gimines? - spėliojo Bilas. - Jo malonybė 
pasakojo, kad kartu su mis Lidija buvo nuvykęs pas juos į vieną 
salą - iš Bankoko traukiniu diena kelio. 

— Ne, tikrai žinau, kad jos ten nėra. Kai dingo, aš taip pat 
labai susirūpinau. Parašiau jos dėdei į Čangą ir paklausiau, ar 
Lidija pas juos. Jis atsakė, kad jau seniai nėra jos matęs, pažadėjo 
parašyti Lidijos motinai ir paklausti, ar visi vietoje. Deja, - pa- 
kreipė galvą Žizelė, - jos dėdė turbūt nežinojo, kad prieš kelis 
mėnesius Lidijos motina persikėlė į Japoniją. Lidija buvo pasili- 
kusi dirbti čia, bet, aišku, galėjo ir išvykti pas motiną. 

— Į Japoniją? - Bilui suspaudė paširdžius. - Mane, kaip bu- 
vusį karo belaisvį, atleiskite, ponia, už pasakymą, tąso vien nuo 
minties, kad reikės jos ieškoti Japonijoje. 

- Puikiai suprantu. Be to, pone Stafordai, iki Japonijos my- 
lių mylios. - Žizelė pasilenkė per stalą. - Nežinau, kas nutiko 
Lidijai, bet, jei mano nuojauta nemeluoja, Lidija nepabėgo pas 
motiną. Turbūt tai paskutinė vieta, kur ji galėtų bėgti. Esu tikra, 
kad ji čia, - Žizelė mostelėjo ranka į lango pusę, - šio milžiniško 
miesto minioje. 

- Ak, miela ponia, - Bilas nuleido galvą pamanęs, kad tai ne- 
įveikiama užduotis, - ir nuo ko pradėti? Gal viešbutyje ji turėjo 
draugų, kuriems galėjo ką nors išsitarti? 

— Negirdėjau, kad su kuo būtų artimiau bičiuliavusis. Lidi- 
ja buvo labai uždaras žmogus, - atsakė Žizelė. — Jei ji turėjo... 
asmeninių bėdų, abejoju, ar kam nors pasakojosi. Greičiau pasi- 
slėpė kaip sužeistas žvėrelis. 

Bilas apžiūrinėjo savo pūslėtas rankas, nežinodamas nė ką 
manyti. 

— Ponia, negaliu grįžti namo jos neradęs - prisiekiau jo ma- 
lonybei surasti. Be to... 

— Kalbėkite, pone Stafordai. 

Bilas giliai įkvėpė. 

— Jei jos nerasiu ir nenuraminsiu jo malonybės, kad Lidija 
sveika gyva, labai gali būti, kad jis pats keliaus jos ieškoti. Jis ją 
be galo myli... neįsivaizduojate, kokioms kančioms tas žmogus 
pasismerkė paklusdamas pareigai. Prisiekiu, jis tikrai būtų čia, 
jei tik galėtų. O tada, tarp mūsų kalbant, ponia, kas laukia mūsų 
visų Vorton Parke? Manęs ir mano žmonos Elsės kartu su mūsų 
tėvais ir dar pusantro šimto sielų su visomis žmonomis ir vai- 
kais, kurių likimas priklauso nuo dvaro. Jei jo malonybė išvyks, 
kils suirutė, aišku kaip dieną. Tad supraskite, ponia, - kaip suge- 
bėdamas gražbyliavo Bilas, - atvažiavau čia ne vien dėl jo, bet ir 
dėl savęs bei kitų, kuriems reikia, kad jo malonybė liktų namie. 

— Suprantu, kaip lordas Krofordas plėšomas į visas puses. Ne- 
pamirškite, aš buvau jų meilės liudininkė, ir jiems abiem tragedija, 
kad reikia skirtis visam laikui. Cest la vie, pone Stafordai, - atsidu- 
so Žizelė. - Pasistengsiu kaip galėdama jums padėti. - Mąstydama 
ji barbeno rašikliu į stalą. - Dėl visa ko verta apeiti ligonines. Kaž- 
kur turiu jų sąrašą. 

Ji ištraukė stalčių ir ėmė ieškoti. 

— Aš net nežinau jos pavardės. 

— Pasakysiu — bent tiek galiu padėti. Na, štai, - Žizelė išėmė 
popieriaus lapą, - visų Bankoko ligoninių sąrašas. Išspausdinome 

jį Birmos karo belaisvių giminaičiams. Kiek kančių sukėlė šis ka- 
ras! Suprantate - jis dar nesibaigė. 

— Matau, ponia, - sutiko Bilas. - Bent mano gyvenimą jis 
permainė visiems laikams. Viską apvertė aukštyn kojom. 

- Išties - juk jei viskas būtų tekėję sava vaga, Haris ir Lidija 
niekada nebūtų susitikę, bet jie susitiko ir - pouf! - Žizelė pran- 
cūziškai energingai sugestikuliavo. - Žiūrėkite, koks visuotinis 
sąmyšis. — Ji kažką parašė ant kito popieriaus lapo ir per stalą 
padavė Bilui. - Štai Lidijos pavardė ir raštelis tajų kalba, kad jos 
ieškote, - galite rodyti ligoninių priimamuosiuose. 

Paminėjus ligonines Bilas išblyško. Čangyje jis visam gyve- 
nimui prisižiūrėjo ligų ir kančių. 

— Neslėpsiu, ponia, bijau ją rasti tokioje vietoje. 

— Nuo ko nors juk reikia pradėti, pone Stafordai, ir bene ge- 
riausia patikrinus iškart atmesti blogiausius įtarimus. - Žizelė 
atsistojo ir Bilas pasekė ja. Ji stabtelėjo prie durų ir atsigręžė. — 
Lordui Krofordui pasisekė, kad turi tokį ištikimą draugą, kuris 
sukorė šitiek kelio, kad jam padėtų. 

— Ašjo malonybės tarnas, ponia. Turiu daryti, kas liepta. 

— Ne, pone Stafordai, tokią užduotį lordas Krofordas galėjo 
jums patikėti tik kaip draugui, kad ir koks būtų jūsų rangas. 

— O man tik lieka tikėtis, kad tą užduotį įvykdysiu, - atsiduso 
Bilas. 

- Jums pavyks, - tarė Žizelė atidarydama kabineto duris. — 
Jei Lidija gyva ir nori būti surasta, jūs ją rasite. 

Bilas visą vakarą stabdė sutiktus viešbučio tarnautojus, rodyda- 
mas jiems Žizelės duotą popieriaus lapelį, bet nieko nepešė, be 
nustebusių žvilgsnių ir galvos purtymo. Tad išaušus rytui ėmėsi 
nelinksmo darbo - apeiti Bankoko ligonines. 

Tuktukui nardant po karščiu alsuojantį, tvankų miesto 
knibždėlyną, Bilas neteko vilties kada nors rasti būtybę, kuri vie- 
na galėjo Hariui ir jam atnešti nusiraminimą, sutikdama palikti 
praeičiai šią bjaurią istoriją. 

Ligoninių priimamieji stebino švara ir tyla - nė kiek nepri- 
minė Čangio morgo, kaip buvo praminta tenykštė ligoninė. Nei 
kančiose mirštančių ligonių su negyjančiomis pūliuojančiomis 
žaizdomis, nei įsisenėjusio žmogaus išmatų dvoko. 

Vakarop Bilas grįžo į viešbutį suplukęs ir nusikamavęs, bet 
nė trupučio daugiau nesužinojęs apie Lidiją. 

- Nieko gero? - paklausė Žizelė, sugavusi jo žvilgsnį vesti- 
biulyje. 

— Nieko, - Bilas papurtė galvą. - Aštuonias apėjau, liko dvy- 
lika. Jei atvirai, ponia, nežinau, ar apsidžiaugiau, ar nusiminiau, 
kad jos ten neradau. 

- Imkite, - Žizelė įdavė jam voką. - Tai Lidijos tarnybinė 
nuotrauka, daryta prieš pat jai dingstant. Gal pagelbės, jei rodysi- 
te ligoninėse. Ką gali žinoti, - Žizelė paplekšnojo Bilui per petį. - 
Linkiu, kad rytojus būtų sėkmingesnis. 

Bilas paėmė raktą ir nuėjo į savo kambarį. Pavargęs krito ant 
lovos ir išėmė iš voko nuotrauką. 

Iš nespalvotos nuotraukos į jį žvelgiančio veido bruožai buvo 
dailūs ir švelnūs kaip ir daugelio Bankoke jo matytų moterų. Šil- 
ta kibirkštėlė didžiulėse Lidijos akyse teikė jos grožiui spindesio, 
dėl kurio ji buvo ne šiaip dailutė, o tiesiog žavinga. Bilas švelniai 
perbraukė nuotraukoje per lygutėlį skruostą klausdamas savęs, 
ar ši jaunutė mergaitė numano, kokį perversmą kitų žmonių gy- 
venime ji sukėlė už tūkstančių mylių. 

- Kur tu, Lidija? - tyliai saumurmėjo, dėdamas nuotrauką ant 
naktinės spintelės šalia lovos. 

Nusimaudęs po dušu ir apsirengęs švariais drabužiais, Bilas 
susiviliojo muzika, sklindančia iš patalpos greta vestibiulio, ir 
pasuko į „Bambuko“ barą. Užsisakė alaus ir atsisėdęs ėmė klau- 
sytis džiazo trio. Tiesą sakant, tai nebuvo jo mėgstamas repertu- 
aras, - jam labiau tiko Vera Lin* ar numylėtoji klasika, bet baro 
šurmulys kėlė nuotaiką. Jis bandė įsivaizduoti, kaip jo malonybė 
barškina klaviatūrą - besišypsantis, nerūpestingas ir įsimylėjęs, 
bet jam sunkiai sekėsi. Prieš akis atkakliai stovėjo rimtas, ištįsęs 
viso pasaulio svorį ant pečių užsikrovusio jauno vyro veidas. 

Kažkokia mergina tailandietė Bilo paklausė, ar galėtų prisėsti 
šalia, jis linktelėjo ir jai užsisakius kokakolos nebekreipė į ją dė- 
mesio. Ji mėgino angliškai jį kalbinti, vis stabteldama prisimin- 
ti reikiamo žodžio, ir pamanęs, kad ji laukia ateinant vaikino, 
Bilas ėmė atsakinėti į jos klausimus. Po dvidešimties minučių, 
kai mergina pasislinko arčiau ir jis pajuto tyčia priglaustą šlaunį, 
galų gale susiprotėjo, kas čia vyksta. Supanikavęs Bilas įnirtin- 
gai ėmė moti padavėjui, norėdamas pasirašyti čekį ir nešdintis. 
Nusivylusi mergina piktai nulydėjo akimis iš baro išeinantį Bilą. 


* Anglų dainų autorė ir atlikėja Vera Lynn (g. 1917) buvo itin populiari Antrojo pasaulinio karo 
metais, daug koncertavo kareiviams, taip pat ir Tolimuosiuose Rytuose. 

Parsiradęs į savo kambarį ir sandariai uždaręs duris, Bilas pa- 
juto, kaip smarkiai kilnojasi krūtinė. Tegu ir nieko nepadarė, bet 
net išbalo pagalvojęs, kas būtų, jei Elsė pamatytų jį su kita. Ji buvo 
jam viena, ir viskas tuo pasakyta - vien nuo minties, kad Elsė gali 
būti įskaudinta, jam darėsi bloga. Bilui buvo visiškai nesupranta- 
ma, kuo gali traukti šitos rytietės, - kai bičiuliai kareiviai veržėsi 
atsipalaiduoti į Singapūro viešnamius, jis negalėdavo galvoti apie 
nieką kita, tik apie kantriai namuose laukiančią apskritutę švies- 
bruvę žmonelę didelėmis rudomis akimis ir strazdanota nosyte. 

Nusirengęs ir įsliuogęs į patalus, Bilas mąstė, kad tegu jie su 
Else neturi turtų ir patogumų kaip ponai, kuriems tarnauja, jie- 
dviem, regis, nusišypsojo reta, už juodąją orchidėją retesnė lai- 
mė patirti nemarią meilę. 


Jį pasveikino dar viena alpiu karščiu alsuojanti diena - drėgmė 
taip dusino, tartum iš oro būtų išsiurbtas visas deguonis. Ligoni- 
nių registratūrose Bilas gaudė vėsesnį orą po lubų ventiliatoriais, 
kol registratorės paguldytų ligonių sąrašuose ieškojo Lidijos pa- 
vardės, paskui žiūrinėjo jos nuotrauką ir kratė galvą. 

Paieškos maršrutai vedė jį į miesto gelmes, tolyn nuo žavios 
kolonijinės architektūros aplink „Orientalio“ viešbutį ir upės 
krantinę. Tuktuku važinėdamas iš ligoninės į ligoninę, Bilas matė 
sodriomis, ryškiomis spalvomis besipuikuojančias šventoves - 
vienuolių namus, ten jie keldavosi su aušra ir basi traukdavo į 
gatves nešini dubenimis iš vietinių gautiems ryžiams supilti. Kas 
žingsnis kelyje pasipindavo benamiai: luošiai sužalotomis ran- 
komis ir kojomis, atmatų grioviuose sutūpusios elgetaujančios 
moterys su mažais vaikais - sulysusiuose veiduose buvo įsispau- 
dusi neviltis. Tokio sukrečiančio skurdo Bilas niekada nebuvo 
matęs, ir, nors tie vargšai nebuvo uždaryti ir galėjo vaikščioti kur 

tinkami, jų gyvenimas buvo ne ką geresnis nei tas, kurį jis matė 
Čangyje. 

Kuo daugiau vaizdų regėjo Bilas, tuo labiau ilgėjosi patogaus 
ir palyginti saugaus gyvenimo namuose Vorton Parke. Dabar jis 
suprato, koks yra laimingas. 

Į dienos pabaigą jau buvo aplankęs visas miesto ligonines ir 
nieko nepešęs. Ėjo atgal į viešbutį nusivaręs, be ūpo, neišmany- 
damas, kur toliau ieškoti Lidijos. Kai prie registracijos stalo pa- 
siėmė savo kambario raktą, pro savo kabineto langelį jį pamatė 
Žizelė ir išėjo su juo šnektelti. 

— Matau iš veido, kad neradote. 

— Neradau, - atsiduso Bilas. - Ir neturiu supratimo, kur to- 
liau ieškoti. Gal ką pasiūlytumėt? 

— Pagalvojau, gal verta apeiti buvusius kaimynus, šalia kurių 
šeima gyveno prieš motinai su vaikais išsikeliant į Japoniją, o 
Lidijai - į mūsų viešbutį. Ji galėjo grįžti į senąją vietą. 

— Gal verta pabandyti, - vangiai pratarė Bilas. 

— Duočiau jos senąjį adresą - sakyčiau, parodykite jos nuo- 
trauką vienam kitam iš kaimynų, vietinių gatvės prekiautojų. 
Gal kuris bus ją matęs... 

Žizelė paskutinius žodžius ištarė vos girdimu balsu. Abu su- 
prato, kad tai labai silpna gija, vargiai nuvesianti pas Lidiją. 

Įsisopėjusia galva Bilas pasikrapštė pakaušį. 

— Viena nesuprantu - kodėl ji nė žodeliu neužsiminė jo malo- 
nybei, kur jos ieškoti. Šiaip ar taip, laukė jo grįžtant ir ją susirasiant. 

— Juk mes nieko nežinom, kodėl ji taip padarė, pone Stafor- 
dai, visiškai nieko, - atsakė Žizelė, gailėdama geraširdžio išti- 
kimo jaunuolio, kuris, nors ir stokojo kultūros ir išsilavinimo, 
kasdien vis labiau jai patiko. 

— Tai ką, ačiū už pagalbą, ponia. Mėginsiu rytoj ieškoti pagal 
šį adresą. Mano laivas namo išplaukia po dešimties dienų, ir net 

dėl jo malonybės negaliu pasilikti ilgiau. Antraip galiu pats na- 
mie žmonos neberasti, - pridūrė jis. 
- Jūs galite tik labai pasistengti, pone Stafordai, bet ne daugiau. 
Ji šyptelėjo jaunuoliui ir pasišalino. 


Bilo pasigautas tuktukas Žizelės duotu adresu nuvežė jį per dvi- 
dešimt minučių. Tai buvo tamsi siaura gatvelė pačioje miesto 
džiunglių tankmėje: abipus jos rikiavosi aukšti mediniai namai, 
keistai pasvirę vieni į kitus - regis, pūstels vėjelis, ir susmuks ant 
žemės. Kitus kvapus stelbė atmatų grioviuose pūvančių maisto 
atliekų dvokas, ir stabtelėjus prie namo, kuriame, regis, pirmiau 
gyveno Lidija, Bilui sutąsė skrandį. 

Pabeldus į duris pasirodė nukaršusi senė, iššiepusi bedantę 
burną. Jau patyręs, kad su vietiniais beprasmiška mėginti susi- 
kalbėti, Bilas kyštelėjo jai po nosimi nuotrauką. 

Ji linktelėjo. Ir mostelėjo į laiptus, vedančius aukštyn. 

— Ji čia? - Bilui net širdis apmirė. 

Senė greitakalbe bėrė tajiškus žodžius, kratydama galvą ir 
mojuodama rankomis. Bilas pastatė koją ant slenksčio. 

- Lidija? Viršuje? 

- Mai, mai, mai! 

Bilas bent tiek žinojo - tai reiškia „ne“. 

— Tai kur ji? Lidija, - jis irgi iškalbingai vaipėsi ir gestikuliavo. 

Ir tada durys užsitrenkė jam prieš pat nosį, vos nenukirsda- 
mos kojų pirštų. 

Bilas kelias minutes baladojo į duris, bet niekas neatidarė. 
Paskui jis perėjo visą gatvelę pirmyn ir atgal, belsdamas į visas 
duris abipus, bet šis triukas taip pat nedavė vaisių. 

Beviltiška. Matyt, teks grįžti namo ir pasakyti jo malonybei, 
kad niekaip neįstengė jos rasti. Tiesą sakant, iš pat pradžių buvo 

aišku, kad tai pasmerktas reikalas. Ką tik pasibaigus karui mili- 
joniniame mieste ieškoti prapuolusios mergaitės? Ir dar vaka- 
riečiui, į kurį vietiniai Žiūri įtariai, negana to, su jais neįmanoma 
susišnekėti. Ir neverta savęs kaltinti. Jis dėl Hario padarė viską, 
ką galėjo, ir turi pripažinti - nebėra kur ieškoti. Verčiau per liku- 
sį laiką prisipirkti įvairių rūšių orchidėjų ir grįžti į Angliją, kaip 
numatyta. 

Bilas dūlino gatve dairydamasis savo tuktuko vairuotojo, bet 
jis, regis jau buvo išgaravęs. Pasukęs už kampo pamatė patekęs 
į didžiulį triukšmingą turgų. Nusipirko dubenį lakštinių ir ėmė 
be tikslo goglinėti tarp prekystalių. Jam krito į akis vienas, nu- 
krautas spalvingomis kvapiomis orchidėjomis. Jis sustojo apžiū- 
rėti augalų - daugelis jam buvo nematyti. 

— Jūs padėti? - iš tankmės pasigirdo kažkieno balsas. 

Bilas šnairai metė akį virš Dendrobium šūsnies ir pamatė at- 
sitūpusį menkutį žmogelį. 

— Kalbate angliškai? - nustebęs jo paklausė. 

— Truputis angliškas, taip, - žmogelis atsistojo ir jo galva 
išniro virš gėlių. Išsitiesęs visu ūgiu, jis buvo Bilui iki pažastų. — 
Jūs padėti, sere? Turėti daug reta orchidėja šičionai. Mes šeima 
atvežti iš mūsų Čiangmai daigynas. Mes žinomas, - didžiuoda- 
masis paaiškino. - Aprūpinti karaliaus rūmas. 

— Matau, tai nepaprasti augalai. - Bilas pirštu parodė į stul- 
binamai įspūdingą oranžinę orchidėją - trapūs siauri žied- 
lapiai supo baltą, ilgą kaip liežuvis viduriuką, išraizgytą tam- 
siomis gyslelėmis. Ant prekystalio pasidėjęs lakštinių dubenį ir 
nuotrauką, paėmė vieną augalą, norėdamas apžiūrėti iš arčiau. 

— Kas tai? 

— Tas, sere, yra Dendrobium unicum. Retas ir brangus, - išsi- 
viepė žmogelis. - Jis mėgsta šviesus spinduliai ir sausi oras. 

— O čia kas? - Bilas paėmė gėlę plonyčiais kaip muslinas alyvi- 


Antra dalis £0 Vasara 437 


niais žiedlapiais. Pasigailėjo nepasiėmęs popieriaus ir rašiklio, kad 
galėtų užsirašyti tų gėlių pavadinimus ir ypatumus. Tas vyrukas 
aiškiai išmanė, ką kalba. 

— Šitas, sere, Aerides odoratum. Auga ant žemės į miškas. 
Kaip šešėlis. 

— O čia? 

Šitaip praėjo dvidešimt minučių, ir Bilas, visiškai užmiršęs 
Lidiją, pasinėrė į viešpatiją, kurią pažino ir mylėjo. Jam magėjo 
nusipirkti viską, kas buvo ant prekystalio, ir parplukdyti namo į 
savo šiltnamį. Tada galėtų bent kelis mėnesius stebėti kiekvieną 
augalą, eksperimentuodamas su temperatūra, šviesa ir drėgmės 
kiekiu, mėginti padauginti atsivežtus augalus ir gal net juos su- 
kryžminus išvesti hibridinę veislę. 

— Ar jūs rytoj būsite? - paklausė Bilas svarstydamas, kaip 
parsigabenti norimus augalus, o parsigabenus - kur juos laikyti. 

— Kasdien būti, sere. 

— Matot, nusipirkęs orchidėjų noriu jas parsivežti į Angliją. 

- Taip, sere. Aš sutvarkyti. Mes gali nusiųsti dėžė į dokas įdė- 
ti į jūsų laivas. 

— O gėles supakuosite ir nugabensite į laivą man matant, — 
kaip kirviu nukirto Bilas, mat nenorėjo laivui išplaukus į jūrą 
aptikti, kad nusipirko penkias dėžes saulučių. - Ateisiu rytoj iš- 
sirinkti augalų ir duoti nurodymų. 

— Gerai, sere. Aš susitikti jus rytoj. 

— Gerai, ačiū. 

Bilas jau žengė nuo prekystalio, o prieš akis taip ir stovėjo tos 
orchidėjos. 

— Sere, sere! Jūs pamiršti nuotrauka! 

Atsigręžęs Bilas pamatė žmogelį mojant jam nuotrauka. 

- O, iš tikro. Ačiū, - ištiesė ranką paimti nuotraukos, bet 
žmogelis ją apžiūrinėjo. 

Jis pakėlė akis į Bilą ir nusišypsojo. 

— Kokia gražus. Aš ją pažįstu. 

Bilas nugurkė seilę. 

— Pažįstate“ 

— Taip. Jis Lidija. Geras mano klientė. Gyvena netoli, - žmo- 
gelis parodė gatvę, iš kurios atėjo Bilas. - Bet dabar aš jos nema- 
tyti. Gal ji išvažiuoti. 

Bilas pasistengė nusiraminti ir kalbėti iš lėto, kad žmogelis 
suprastų. 

— Ar galite sužinoti, kur ji išvyko? 

— Lengvai. Mano pusbrolis daug metas jos draugas. Aš jis 
paklausti. 

— Labai prašau. Ir kuo greičiau. Man labai reikia ją rasti. 

— Kodėl? - žmogelis susiraukė. - Jai bėdos? Aš nenorėti bėdos. 

— Ne, jokių bėdų. - Bilas suprato, kad beprasmiška mėginti 
viską paaiškinti, tad tepasakė: - Pasakykite pusbroliui, kad Haris 
ieško Lidijos. Ji supras. 

Žmogelis valandėlę svarstė. 

— Gerai. Bet man reikia nueiti pas pusbrolis ir reikia laikas 
surasti. 

Bilas iš kišenės išėmė banknotą ir padavė jam. 

— Aš ateisiu čia rytoj ir sumokėsiu tau viršaus, jei turėsi man 
žinių. 

Žmogelis nusišypsojo. 

— Gerai, sere. Pasistengsiu. 

— Dėkui. 

Bilas išėjo iš turgaus bijodamas patikėti, kad visiškai atsitik- 
tinis susitikimas gali duoti taip geidžiamų rezultatų. 

— Ašją radau, sere, - kitą rytą rimtai pareiškė gėlininkas Bilui. 

— Kuri? 

Žmogelis tylomis ilgai apžiūrinėjo murzinus savo kojų pirš- 
tus. Supratęs užuominą, Bilas iš kišenės išėmė dar porą bankno- 
tų ir kyštelėjo jam. 

— Aš jus ten nuvesti, - žmogelis švilptelėjo berniukui prie 
kito prekystalio, kad sužiūrėtų ir jo prekes, ir pamojo Bilui sekti 
iš paskos. 

— Mis Lidija dabar išsikraustyti, - aiškino gėlininkas vesda- 
mas Bilą per purvinų gatvelių labirintą. - Jos gyvenimas... nege- 
ras. Mano pusbrolis sakyti, kad ji liabai liabai liabai sirgti. Nega- 
lėti dirbti, negalėti sumokėti už namas. 

— O kas jai atsitiko? - paklausė Bilas ir, pagalvojus, ką gali 
rasti, jam ėmė daužytis širdis. 

— Manau, jūs žinoti, sere, - paniuręs atsakė žmogelis. - Bet 
kai aš nueiti ir jai pasakyti, kad čia Haris, ji pasidaryti liabai liai- 
mingas. Ji sako ateiti. Jūs padėti, ne? Manau, ji mirštantis. 

Gėlininkas sustojo prie namo papuvusiomis, lentomis sulo- 
pytomis durimis. Žengdamas vidun Bilas vos nesuklupo užkliu- 
vęs už elgetos prie durų. Jis sukando dantis, troškioje kambario 
šutroje pajutęs pažįstamą nešvaros ir ligos kvapą. Žmogelis už- 
vedė jį aukštyn siaurais girgždančiais laiptais ir pabeldė į duris. 

Viduje kažkas sumurmėjo, atsiliepdamas į beldimą. Gėlinin- 

kas kažką pasakė tajiškai ir iš už durų vėl sulaukė vos girdimo 
atsako. 

— Geras, misteri Hari. Aš jus palikti. Ji sergantis. Aš nenorėti. 
Grįžkite, kai norėti nuplaukti gėlės. 

Bilui nesumojus nieko atsakyti, žmogelis pasileido laiptais 
žemyn. Bilas giliai įkvėpė, paspaudė durų rankeną ir įėjo. Kam- 
baryje buvo tamsu, šviesa sklido tik pro nelygių langinių lentų 
plyšelius, tvyrojo nepakenčiamas karštis. 

— Hari... - Bilui pratinant akis prie tamsos, iš kampo pasigir- 
do silpnas balselis. 

Ant grindų buvo paklotas čiužinys, ant jo kūpsojo smulkutis 
pavidalas. 

— Hari, čia tu? O gal aš sapnuoju? 

Bilas nurijo gumulą gerklėje. Jis žengtelėjo čiužinio link, ne- 
norėdamas išgąsdinti jos nepažįstamu balsu, kol nuramins, kad 
nebijotų. 

— Hari... 

Bilas žengė dar porą žingsnių ir ėmė kažką įžiūrėti ant čiu- 
žinio po kojomis. Ji gulėjo užsimerkusi, pakreipusi galvą į šoną 
ant baltos marškos. Bilas pasilenkė ir minutę kitą apžiūrinėjo 
pažįstamus nepriekaištingo grožio bruožus. Suprato, kad tikrai 
rado Hario Lidiją. 

— Hari, mylimasis, - murmėjo ji, - žinojau, ateisi... grįši pas 
mane... 

Bilas susivokė turintis tylėti, kad neišsklaidytų akimirkos 
kerų. Sunkia širdimi priklaupė šalia ir uždėjo ranką jai ant kak- 
tos. Ji tiesiog degė. 

— Hari... - atsiduso ji... Svajojau apie tai... Ačiū Dievui, ačiū 
Dievui, tu čia... Aš tave myliu, Hari, myliu tave... 

Bilas plyštančia širdimi švelniai glostė jai galvą, matydamas, 
kad ji pusiau be sąmonės. 

— Apkabink mane... Aš taip sirgti, bijoti. Būk geras, apka- 
bink... 

Tyliai riedant ašaroms per skruostus, Bilas suėmė rankomis 
suglebusį smulkutį jos stuomenį ir priglaudęs pajuto nesveiką 
lipnaus prakaito išpiltos odos karštį. 

Ji silpnai atsiduso. 

— Tu čia, Hari, tu tikrai čia... dabar mums niekas negresia. 

Bilas nenumanė, ar ilgai laikė apkabinęs Lidiją. Regis, ji 
miegojo, tik kartais krūptelėdavo ką nors susapnavusi ar kre- 
čiama karštinės, kuri Bilo akyse degino jos gyvybę kaip žvakę. 
Jis buvo tokių dalykų prisižiūrėjęs Čangyje ir žinojo, kuo tai gali 
baigtis. 

Gal jis irgi buvo užsnūdęs, apkvaitintas šutros, nujausda- 
mas - kol laikys glėbyje šią vargšę palūžusią mergaitę, tol ji bus 
gyva. 

Galiausiai nutupėjęs kojas, Bilas švelniai paguldė ją ant čiu- 
žinio. Jis pakilo ir apsidairė, ar kur nors nematyti vandens, kad 
galėtų suvilgyti ir atvėsinti jai kaktą. 

Štai tada ir išgirdo dar vieną balsą. Kažkas gulėjo ant čiuži- 
nio šalia Lidijos, kuri tysojo kaip negyva. 

Prieblandoje Bilas pastebėjo, kaip sukrutėjo marška, ir net 
pašoko. 

Apėjęs čiužinį iš kitos pusės pamatė, kaip marška vėl sukru- 
tėjo ir kažkas po ja suknerkė. Jis atsitūpė krūtinėje besidaužan- 
čia širdimi ir atsargiai atklojo maršką. 

Į jį žvelgė pora šviesių gintarinių akučių. Tik štai veidelis 
susiraukė, timptelėjo dailutė lūpytė. Ir tylą perskrodė graudus 
alkano naujagimio riksmas. 

- Žinoma, numaniau, kodėl Lidija pasislėpė, - atsiduso Ži- 
zelė Bilui atsisėdus jos kabinete su ką tik pamaitintu kūdikiu ant 
rankų. - Buvo lieknutė, bet vis tiek man krito į akį, kad truputį 
papilnėjo. Tailande netekėjusiai susilaukti vaiko baisi negarbė. 
Bet supratau - negaliu nieko jos klausinėti, kol pati nepasisakys. 

— Ačiū Aukščiausiajam, radau ją, ponia. Būklė baisi, ji pusiau 
be sąmonės. 

Bilas gerai truktelėjo brendžio, kurio Žizelė įpylė jam grįžus 
į viešbutį. Keliant taurę prie burnos jo ranka drebėjo. Per karą jis 
visko prisižiūrėjo, bet žinojo, kad tai, ką išvydo per pastarąsias 
kelias valandas, dar ilgai jį persekios prisiminimuose. 

Nepaliaujamas kūdikio verksmas pažadino priblokštą Bilą iš 
stingulio, suėmusio nuo karščio. Jis paėmė mažylį ant rankų ir 
išbėgo iš to namo į turgų. Gėlininkas iš pradžių nieko nenorėjo 
girdėti, bet vėl padėjo keli banknotai, ir netrukus privažiavo se- 
nukas sunkvežimis, kuriuo žmogelis vežiodavo iš sandėlio savo 
orchidėjas. Juo Lidija buvo nuvežta į ligoninę, jai skubiai reikėjo 
medikų pagalbos. 

— Stebuklas, kad ją radote, - susirūpinusi pažvelgė į jį Žize- 
lė. - Kaip ji jautėsi, kai palikote ligoninėje? 

— Buvo be sąmonės... labai silpna. Nežinau, kuo ji serga. Ma- 
tot, nesupratau, ką aiškino daktarai. Palikau ją su lašeline ir de- 
guonies kauke, - paaiškino Bilas. - Ir dar, ponia, kai pakėliau 
ją nuo čiužinio ir nešiau žemyn į sunkvežimį, visur buvo pilna 
kraujo... - Bilas nuleido balsą. - Jis plūdo... na, iš ten, iš kur atėjo 
kūdikis. Nežinau, kaip ji atlaikys, - Bilui užkando kvapą ir jis vos 
nurijo gumulą gerklėje. - Na, dabar bent yra kas ją Žiūri, nebe 
viena tame sušvinkusiame kambarėlyje. 

— Ar gydytojai pasakė, kokio amžiaus kūdikis? Ji man atrodo 
ką tik gimusi, - Žizelė apžiūrinėjo snaudžiantį ryšulėlį Bilui ant 
rankų. 

— Virkštelė dar nenukritusi, tai turbūt kelios dienos. Gy- 

apie kūdikėlius, kaime daugiau mačiau atsivestus veršiukus, o 
ne naujagimius vaikučius, bet šita mažytė man atrodo tokia 
gražutė ir sveikutė. Ir labai nori pienuko, tiek ir aš suprantu. 

- Kokia graži, - Žizelės akys sušvelnėjo, - žavinga. 

— Tikrai taip, - Bilo akys sudrėko pažvelgus į kūdikį. - Bet 
sakykit, ponia, kur man su ja eiti? Kur dėtis? 

— Nieko negaliu pasakyti, pone Stafordai. Gal, kol Lidija ser- 
ga, jūs paglobokite naujagimę. O kai motina pasitaisys, tada ir 
nuspręsite. 

— Atleiskite už žodį, bet aš ničnieko neišmanau apie kūdikius. 
Ką daryti, kai ji... padaro po savimi? Ligoninėje ją pervystė, bet 
dabar... - Bilas suraukė nosį, - galima užuosti — vėl reikia keisti 
vystyklus. 

— Na, vystyklų pasigaminsim iš rankšluosčių, ir pieno prasi- 
manysim. O ją paguldyti galite savo kambaryje - kažkur podė- 
lyje turiu pintą krepšį, bus lopšys... 

— Ojei Lidija nepasveiks, kas bus, ponia? Ką man tada da- 
ryti? 

Bilą jau ėmė panika. Jis buvo išsigandęs, nepasiruošęs imtis 
atsakomybės už kūdikį. 

Žizelė atsiduso. 

— Na ką gi, pone Stafordai, šiuo atveju ne man spręsti, ką da- 
ryti. Gal pranešti lordui Krofordui? 

— Ne, ponia, negaliu. Mes susitarėm, kad nebendrausim, nes 
mus gali užklupti. Jei išgirstų jos malonybė... - Bilas nuleido akis 
į kūdikį. - Jie laukiasi savo vaiko. 

— O, lordas Krofordas nesnaudžia, ar ne? - kilstelėjo antakį 
Žizelė. - Alors! Vadinasi, jis paliko jums srėbti šitą košę. 

— Aš pasakyčiau kiek švelniau, - ėmė ginti savo šeimininką 
Bilas. - Jis beviltiškai įsimylėjo. Ir aišku kaip dieną - ir Lidija jį 
tebemyli. - Bilas nutilo neišmanydamas, kaip toliau kalbėti. - Ji 
pamanė, kad aš Haris, kad tai jo malonybė grįžo pas ją kaip Ža- 
dėjęs. Graužiausi, kad nepasakiau, kaip yra iš tiesų - nenorėjau 
jos visiškai nuvilti. Juk ji labai serga. Varge tu mano, - jis gurkš- 
telėjo brendžio, - teisingai sakot, ponia, teks srėbti šitą košę. 

Abiem be žodžių paskendus savo mintyse, Bilas tuštino savo 
taurę. 

— Kaip liūdna, - galop atsidususi tarė Žizelė. - Ši mažytė - 
dar viena karo suirutės auka. Bet patariu, pone Stafordai, šį rei- 
kalą spręsti praktiškai. Jei Lidija nepasveiks, tokiems kūdikiams 
yra našlaičių prieglaudos. 

Bilas sudrebėjo. 

— Tikėkimės, pasveiks. Įsivaizduokite, tada turėsiu jai paaiš- 
kinti, kad ji niekada nebematys jo malonybės, nes jis vedęs ir jo 
žmona Anglijoje laukiasi. 

- Nepavydžiu jums, pone Stafordai. Bet neabejoju, kad iš- 
spręsite šį reikalą. Kai nueisite pas Lidiją, pasakykite, kad su 
meile siunčiu jai linkėjimus. O dabar einu parūpinti pieno, kad 
būtų ką pilti į buteliuką, vystyklų ir lopšio. 

— Dėkoju, - Bilas atsistojo su kūdikiu ant rankų ir pasijuto 
pribaigtas šios dienos sukrėtimų. - Labai dėkingas jums už pa- 
galbą, ponia. 

Žizelė palydėjo jį prie durų. 

— Mielasis pone Stafordai, visi turime padėti, bent tiek, kiek 
galime. 


Neturėdamas kur dėtis, Bilas visą savaitę mokėsi prižiūrėti kū- 
dikį. Neįkainojamą pagalbą suteikė Laorė - maloni, nuovoki 

kambarinė tailandietė, kasdien tvarkanti jo kambarį. Ji rodė, 
kaip maitinti ir pervystyti kūdikį, o pati krizendavo žiūrėdama, 
kaip Bilas nesugrabalioja vystyklų segtuko. Jis jau perprato ma- 
žylės dienotvarkę, ėmė suprasti, kada ji verkia sušlapus vystyk- 
lams, kada - išalkusi, o kada pilvuką varstant diegliams, - taip 
paaiškino Žizelė, - dažniausiai penktą ryto. Džiaugdavosi, kai 
padėdavo jai numalšinti pilvuko skausmą - glostydavo ir švel- 
niai tapšnodavo nugarytę, o kai ji atsirūgdavo, pajusdavo, kaip 
kūnelis atsileidžia ir galvytė ramiai nusvyra jam ant peties. Tada 
nusikamavęs ropšdavosi į lovą ir pabusdavo tik tada, kai apie 
aštuntą išalkęs kūdikis vėl pravirkdavo. 


Kas rytą pasiėmęs mažylę jis lankė Lidiją ligoninėje. Ji vis dar 
buvo be sąmonės, stipriai karščiavo, ir seselės su užuojauta žiū- 
rėdavo, kaip jis ant demblio šalia jos lovos pervysto ir maitina 
kūdikį. Žizelė savo pavaduotojos tailandietės paprašė paskam- 
binti į ligoninę ir pasikalbėti su gydytoju - šitaip Bilas sužinojo, 
kad Lidiją gimdant ištiko smarkus kraujoplūdis. Gydytojas pa- 
sakė, kad perspektyvos nekokios. Lidija vis dar kraujavo, niekaip 
nepraėjo gimdos uždegimas. Buvo gydoma stipriais vaistais, bet 
kol kas jie neveikė. 

Bilas sėdėdavo šalia ir, suvilgęs rankšluostį prie lovos padė- 
tame vandens dubenyje, dėjo jai ant kaktos, bet tai atrodė bevai- 
sis užsiėmimas. Kartais ji krusteldavo, kelias sekundes pramerk- 
davo akis ir vėl užsimerkdavo. Jis matė, kad Lidija nesuvokia jį 
su kūdikiu esant šalia. 

Bilą jau pradėjo imti neviltis. Laivas į Angliją išplaukia po 
trijų dienų, o jis tebelaužo galvą, ką reikės daryti, jeigu iki tol ji 
neatgaus sąmonės. Be to, jis puikiai suprato, kad ir atsigavusi ji 
dar ne vieną savaitę negalės prižiūrėti savo vaiko. 

Laorė jam parodė, kaip tajų būdu nešioti kūdikį per petį pa- 
sirišus skraistę, ir Bilas šitaip nešinas mažyle leisdavo popietes 
su Prijatepu - gėlininku, su kuriuo andai susipažino. Jie kartu 
vaikštinėdavo po didįjį Bankoko turgų, rinkdami augalus Bilui 
vežtis į Angliją. 

Jiems kinkuojant per žmonių tirštynę karščiu tvoskiančio- 
mis Bankoko gatvėmis, Bilas iš naujojo draugo daug sužinojo 
apie orchidėjų auginimą. Puikiai suprato, kad tos žinios aukso 
vertos, - jau kelios Prijatepo giminės kartos savo daigyne Čiang- 
mai augino orchidėjas, kurių parsinešdavo iš kalnų džiunglių, 
tarp kurių glaudėsi jo kaimas. Prijatepas jam pažadėjo radęs 
naujų orchidėjų rūšių atsiųsti į Vorton Parką. 

Per šias išvykas kūdikis ramiai miegodavo Bilui ant krūtinės, 
pravirkdavo tik išalkęs arba pajutęs šlapius vystyklus. Iš pradžių 
Bilas jautėsi kvailai, drovėjosi, bet negalėjo atsistebėti, kokia ra- 
mybė apima jaučiant prie širdies mažo kūnelio šilumą. 

— Ji mielas kūdikė, - kartą pasakė Prijatepas. - Nebijok. Tu 
gera tėtė. 

Bilą užplūdo pasididžiavimo jausmas. 

— Tai tu gerutė ir gražutė, mažyle, - kažkurią naktį burka- 
vo Bilas, meistriškai ją pervystydamas, o mažylė stebeilijo į jį 
gintarinėmis akutėmis su tokiu pasitikėjimu, kad jam net širdį 
suspaudė. 

Pakėlė ją nuo lovos ir pabučiavo į tamsiais pūkeliais apaugusį 
pakaušėlį. Ėmė švelniai sūpuoti, o mažoji patogiai įsikniaubė jam 
į petį. „Ką man su tavimi daryti?" - sunkiai atsiduso guldydamas 
sojo jam, paskui įsigrūdo kumštelį į burnytę ir užsimerkusi ėmė 
čiulpti, kad būtų ramiau. 

Iki laivo išplaukimo buvo likusios dvi dienos, Lidija dar neatga- 
vusi sąmonės, ir Bilas suprato, kad turi ką nors nuspręsti. 

— Gal Bankoke pažįsti kokią malonią šeimą, kuri galėtų ją 
paimti? - paklausė Prijatepo jiems pradėjus didelio atsargumo 
reikalaujantį darbą - pakuoti orchidėjas į dėžes. 

- Ne. Žmonės čia per daug vaikai. Nėra pinigai už maistas. 
Mamytė miriau, vaikutis einu į prieglauda, - stačiai paaiškino 
Prijatepas. 

Bilas atsiduso. 

— Gal žinai kokią prieglaudą? 

- Žinoti, taip, bet negeras vieta, misteri Bilai. Per daug vai- 
kas, gal keturi į vienas lovytė. Ir negeras kvepia, - Prijatepas 
suraukė nosį. - Kūdikis ten sergu ir numiriau. Niekas geras, - 
jis pažvelgė į kūdikį, kuris, kol Bilas darbavosi, miegojo ant pa- 
tiesalo, pakloto dėžėje. - Niekas geras jai nelaukia, jei mamytė 
numiriau. 


Po bemiegės nakties Bilas kaip visada nuėjo į ligoninę ir prie 
Lidijos lovos rado besišypsančią seselę. Ji parodė į lovą ir kažką 
pasakė tajų kalba. Bilas pamatė plačiai atmerktas Lidijos akis — 
jos atrodė be galo didelės sukritusiame, papilkėjusiame veide. 
Jam širdis apmirė - tai buvo netikėta, tad buvo nepasiruošęs. 
Lidijos akys nukrypo į jį ir jose iškart pasirodė baimė. 

- Kas jūs? - balsas buvo silpnas ir kimus. - Kur Haris? Gal aš 
sapnavau, kad jis pas mane ateiti? Kodėl jūs turėti mano vaikas? 
Atiduokite man! - jos rankos iš visų jėgų tiesėsi į kūdikį, tvirtai 
parištą Bilui po krūtine. 

Atsigręžusi seselė tajiškai ėmė raminti Lidiją, paskui padėjo 
Bilui išimti mažylę iš nešioklės ir paguldė Lidijai po ranka. 

Lidija apibėrė seselę klausimais ir, kol moteris atsakinėjo, 

Bilas bejėgis stovėjo šalia. Jis suprato, kad štai atėjo ta akimir- 
ka. Būtų sutikęs praleisti dar metus Čangyje, jei tik būtų šito 
išvengęs. 

Seselei išėjus Lidija atsisuko į Bilą piktai žaibuodama aki- 
mis. 

- Kodėl jūs seselei pasakyti, kad jūs vaiko tėvas? Ne jūs! Kas 
jūs? Sakykite! 

- Prisiekiu, mis Lidija, šito aš nesakiau. Aš juk tajų kalbos 
nemoku. Manau, jie patys taip nusprendė, kad aš tėvas, nes atve- 
žiau jus čia. Aš lordo Krofordo draugas Bilas Stafordas. Jis mane 
atsiuntė į Bankoką jūsų ieškoti. 

— Haris? Jo... čia nėra? - Lidijos akyse neliko baimės ir pyk- 
čio, jos pritvinko ašarų. - Bet aš jį mačiau, jis atėjo pas mane... 
apkabino... jis... 

- Lidija, tai aš buvau atėjęs į jūsų namus. Hario ten nebuvo. 
Jis Anglijoje. Patikėkite, man labai gaila, bet taip yra. 

— Ne, ne, aš jį matyti... Aš stengtis gyventi dėl jo... jis atėjęs 
mūsų pasiimti, - dejavo ji užsimerkusi - akių kampučiuose iš- 
tryško ašaros ir ėmė tekėti per skruostus. 

- Lidija, jis myli jus. Labai myli. Dėl jūsų visą pasaulį ati- 
duotų. 

— Tai kodėl jis čia nėra? Jis man žadėti, žadėti sugrįžti pas 
mane, - tyliai aimanavo. 

— Mirė jo tėvas. Jis turi rūpintis giminės valdomis Anglijoje. 
Prisiekiu, jis tikrai būtų čia, jei tik galėtų, - Bilas suprato, kad 
viskas, ką jis kalba, yra nevykusios beprasmės pastangos pa- 
guosti moterį, kuri nepaguodžiama. 

— Ojis greitai atvykti? — ne ištarė, o sukuždėjo Lidija, visas 
jėgas išeikvojusi tam nedideliam energijos protrūkiui. 

- Jis negali atvykti, mis Lidija. Dėl to ir atsiuntė mane. 

- Vadinasi, jūs paimti mus į Anglija... 

Bilas matė, kad Lidijos jėgos tirpsta. 

— Jums reikia pailsėti, mis Lidija, - pasakė imdamas jos ran- 
ką. - Aš būsiu su jumis. Paskui pasikalbėsime. Aš jums viską pa- 
pasakosiu. 

- Jis ateis. Jis myli mane... myli mane... 

Lidijai grimztant į miegą jos balsas vis labiau tilo. 


Bilas dvi valandas prasėdėjo šalia Lidijos lovos, suspausta šir- 
dimi žiūrėdamas, kaip ji vėl glaudžia savo dukrelę ir sapnuoja 
bendrą jųdviejų ateitį, - kurios gali niekada nebūti. Kūdikiui 
pravirkus iš alkio, Lidija nepabudo, ir Bilas, paėmęs mažylę iš 
motinos glėbio, pamaitino, pervystė ir atsargiai padėjo atgal. 

Pro palatos langus nykiai sužioravus murzinai gelsviems 
saulėlydžio gaisams, Lidija krustelėjo lovoje. Atėjo seselė su gy- 
dytoju ir liepė Bilui išeiti. 

Lauke Bilas nusipirko alaus ir dubenį lakštinių ir atsisėdo ant 
ligoninės laiptų užkąsti. Net Čangyje turbūt nebuvo apimtas to- 
kios nevilties. Ir visiškai vienas. 

Po valandos Bilą vėl įleido į palatą. Lidija gulėjo pusiau sė- 
domis paramstyta pagalvėmis, atrodė graudžiai bejėgė, bet akys 
buvo giedresnės, veidas ramesnis. 

— Prašom sėsti, pone Bilai, - ji mostelėjo į kėdę. - Gydytojas 
man sakyti jūs labai geri. Jūs mane čia atvežti, rūpintis mano 
vaikelis ir kasdien lankyti. Jis sakyti jūs geras. 

— Dariau, ką privalėjau, mis Lidija. O ji, - Bilas parodė kūdi- 
kį motinos glėbyje, - nuostabi mažytė. 

Lidija nusišypsojo kūdikiui. 

— Manote, ji panašus į savo tėtukas? 

Bilui ji atrodė panaši į savo mamą, bet vis tiek linktelėjo. 

— Tikrai panaši. O aš vis norėjau sužinoti, kuo ji vardu. 

- Džasmina. Jos vardas Džasmina. Haris man pasakoti jo 
motina auginti jazminai savo sode Anglijoje. Jis čia irgi auga. 
Gražiai žydi ir skaniai kvepia. 

- Ir man patinka jazminai, mis, - pritarė jai Bilas. - Ir vardas 
gražus. 

- Tikiuosi, Hariui jis patiks. O jūs esate Bilas... 

— Stafordas, mis Lidija. Mes buvome patekę į Čangį kartu 
su lordu Hariu. Visko ten prisižiūrėjom... - Bilas susiraukė. - O 
namie, Anglijoje, aš jo sodininkas. 

— Sodininkas? - Lidija kilstelėjo antakį. - Jis siųsti sodinin- 
kas manęs ieškoti? 

- Jis žinojo, kad gali manimi pasitikėti, mis Lidija. Viską dėl 
jo padaryčiau nė nemirktelėdamas. 

Lidijos Žvilgsnis sušvelnėjo. 

— Taip, jis nepaprastas žmogus. Kada gi aš jo sulaukti ir pa- 
rodyti jam mūsų vaikelis? Dabar suprasti iš jo laiškų, kad negali 
atvykti. Jo tėvas mirti. Vadinasi, jūs atvažiavęs surasti mane ir 
išsivežti pas Haris į Angliją, ne taip? 

— Paklausykite, Lidija... 

- Bet aš dabar negaliu į Angliją, misteri Bilai, - Lidija papur- 
tė galvą. - Gydytojas sakyti viduje man labai pakenkti nuo vai- 
kas, man skubiai reikia operacija. Anksčiau jie negalėjo daryti, 
nes aš labai sirgo ir jie manė - mirsiu. Jie sako, praeis daug sa- 
vaičių, kol aš būsiu okei. Jeigu būsiu okei. Taigi jūs turi palaukti, 
kol aš galėti ilga kelionė. 

Bilas vos įstengė nuryti gumulą gerklėje. Suprato, kokia ji 
ryžtinga ir kokia iš tiesų sunki ligonė. 

— Mis Lidija... Lidija... bet... 

Jis užsikirto, ir jo akyse ji išskaitė kažką baisaus. 

— Kas - bet? 

— Ak, mis, net nežinau, kaip jums pasakyti. Jis... 

- Jis manęs nebenorėti? - jos veidą perkreipė skausmas. 

— Ne, jis myli jus labiau už viską pasaulyje. Ne, ne tai. Jis... 

- Jei jis mane myli, tada viskas okei, taigi jūs turite pasakyti, 
misteri Bilai, kas atsitiko mano vargšui Hariui. - Jos akyse švietė 
nedrumsčiamas tikėjimas amžina dviejų širdžių sąjunga, ir tas 
stojiškumas dar labiau išmušė Bilą iš vėžių. 

— Gal man ateiti po operacijos, kai būsite stipresnė. Nežinau, 
ar dabar galima jums sakyti. 

— Misteri Bilai, aš vos nemiriau. Ir galėti mirti per operaciją 
arba po jos. Gydytojas man jau sakyti. Operacija rytoj, - pridūrė 
ji. - Laiko nėra. Taigi turite viską dabar pasakyti. Prašau, misteri 
Bilai, - maldavo ji, - aš turiu žinoti. 

— Ak, mis, tai... 

Lidija ištiesė smulkutę drebančią rankelę jo padrąsinti. 

— Matau, kad blogai. Aš pasiruošusi. Nesijaudinkite. Žinau, 
kad jis mane myli, ir tai pats svarbiausia. Labai prašau sakyti. 

Ir Bilas, pažiūrėti toks silpnas prieš vidinę jėgą moters, ku- 
rios gyvenimą dabar ruošėsi griauti, viską papasakojo. Tarda- 
mas žodžius, kuriuos bijojo garsiai sakyti, matė, kad jos veidas 
neišduoda jokių jausmų, nors rankos beviltiškai gniaužėsi. Pro- 
tarpiais žvilgčiojo į nuostabų mažutį begalinės Lidijos meilės 
liudijimą, miegantį jai ant rankų. Suprato, jog negali sakyti visos 
tiesos ir pranešti, kad jo malonybė toli Anglijoje laukia gimstant 
dar vieno kūdikio. 

— Štai ir viskas. Haris vedęs, tėvas paliko šį pasaulį, ir dabar 
visi rūpesčiai užgulė jo pečius. Man labai jūsų abiejų gaila, mis 
Lidija. Jis tikrai norėjo grįžti, patikėkite, ruošėsi žmonai viską 
papasakoti ir skirtis. Bet, kad ir kaip norėtų, dabar negali. Prašė 
jums pasakyti, kad mylės jus amžinai, - baigė Bilas savo pasako- 
jimą. - Patikėkite, mis Lidija, jis toks pat nelaimingas kaip jūs. Ir 
man labai liūdna... dėl jūsų abiejų. 

Lidija stiklinėmis akimis žvelgė į tolį. 

— Arjis žino apie kūdikį? - galiausiai sukuždėjo. 

— Nežino. 

Lidija linktelėjo. Bilas matė, kad įsitempusi mąsto. 

- Jis negali turėti mane. Net jei aš gyventi. 

— Taip, mis Lidija, kad ir kaip nori, negali. 

— Gal jis norėti paimti savo vaikelis, jei žinoti? 

Bilui buvo aišku, ką atsakyti, bet čia Lidijos veidas ūmai pa- 
pilkėjo. 

- Ak, mis, nežinau, - neryžtingai atsakė. 

— Noriu, kad jūs paklausti, ar jis paimti mūsų vaikelis, - ji 
netikėtai ištiesė ranką ir timptelėjo jį už rankovės. - Noriu, kad 
šį vakarą jūs išsiųsti telegramą. Aš neturiu laiko, privalau nu- 
spręsti, kaip padaryti Džasminai geriausias, ką galiu. - Įkarštis, 
su kuriuo kalbėjo, atėmė iš jos visas jėgas - ranka nuslydo nuo 
Bilo rankos ir akys užsimerkė. - Aš nesvarbus. Aš jau žiūrėti į 
mirtį ir galbūt toks likimas greitai palikti šią žemę. Bet mūsų 
vaikelis... mūsų kūdikis... neturi kentėti. Haris to neleis. Žinau. 
Jūs turite ją paimti jam... paimti ją tėvui. 

Bilas nurijo didelį gumulą. Neturėjo drąsos jai pasakyti, kad 
tai, ką ji siūlo, neįmanoma. 

— Ji nusipelno gyvenimas, misteri Bilai. Net jei aš gyventi, 
negalėti gerai ja rūpintis. Duoti jai, kas reikia. Neturiu namų, 
darbo ir pinigų. Turiu išleisti ją į Angliją su jumis. Ten ji ras 
laimę. 

— Mis Lidija, - kostelėjo Bilas, - mažylei reikia mamytės. Man 
atrodo, kad... 

— Man atrodo, kad aš galiu mirti ir vaikas nieko neturėti, kas 
ja rūpintis. - Ji pabučiavo Džasminai viršugalvį ir delne sugniau- 
Žė miniatiūrinę savo smulkutės rankos kopiją. Jos akys, kuriose 

blizgėjo neišverktos ašaros, susitiko su Bilo akimis. - Prašau, jūs 
paimti ją. Taip geriausia. Jei aš dar ją laikyti ant rankų, galbūt 
nebegalėsiu... - Lidijos balsas užlūžo, - jos atiduoti. 

Ji palinkusi kuždėjo Džasminai žodžius, kurių Bilas nesupra- 
to ir nenorėjo suprasti. Tik žinojo, kad tai atsisveikinimas. 

Nežmoniškomis pastangomis, drebėdama visu kūnu, Lidija 
bandė pakelti kūdikį ir paduoti jam. Bilas ištiesė rankas ir paėmė 
Džasminą į glėbį, o Lidijos veidu nejučia riedėjo ašaros. 

— Saugokite ją, misteri Bilai, saugokite. Tikiu, kad jūs geras 
žmogus. Turiu tikėti jumis ir jos tėvu, nes nežinau, ar dar pati 
pasilikti šioje žemė. Bet tai nesvarbu. Ateitis priklausyti Džasmi- 
nai, ne man. Misteri Bilai, labai prašau, - meldė ji, - raskite būdą 
man pasakyti, kad mano vaikas saugi. Jei aš gyventi, turiu Žinoti. 

— Pažadu. Aš parašysiu gėlininkui Prijatepui, - Bilo balsas 
virpėjo tariant pažadus - neįsivaizdavo, kaip juos įvykdys. - Pa- 
sirūpinsiu, kad Džasmina būtų saugi, nesisielokite, mis Lidija. 

— Kop khun ka. Ir jiems abiem pasakykite, kad aš juos myliu 
labiau nei akių šviesa, ir jie abu man Dievas dovana. 

Lidija norėjo paskutinį kartą paglostyti savo kūdikį, bet ran- 
ka buvo per silpna, ji nukrito ant lovos nepasiekusi Džasminos. 

— Pasakykite jiems abiem, kad aš juos vėl pamatyti. Nes, mis- 
teri Bilai, - ji pažvelgė į jį su šypsena - ji taip nušvietė veidą, kad 
tą akimirką jis pamatė visą jos grožį, - meilė niekada nemiršta. 
Niekada. 

Vieną gražią dieną gegužės pradžioje Bilas pasirodė ant namų 
slenksčio - Elsė žado neteko it žaibo trenkta. 

— Bilai! Ak, Bilai! Kodėl nepasakei, kad šiandien grįžti? Bū- 
čiau pasitikusi tave Filikstou! - Elsė puolė jo apkabinti ir tada 
išvydo, kad rankose jis rūpestingai laiko kažką suvyniota į ap- 
klotą. Ji įtariai nužvelgė ryšulį. - Ką čia atsinešei? 

- Eime į namus, širdele, gerai? - tarė nuilsęs Bilas. - Ten ją 
galėsiu paguldyti ir apkabinti tave. 

Jiems įžengus vidun Elsė uždarė duris. Padėtas ryšulys ėmė 
krutėti. 

— Ak, širdele, kaip tavęs pasiilgau. O tu manęs? - paklausė 
Bilas. 

Elsė negalėjo atitraukti akių nuo ryšulio. 

— Aišku, pasiilgau, bet apie tai paskui. Kas čia? 

Bilas nerimastingai į ją žvilgtelėjo. 

— Nutariau parvežti tau dovanų. Nepraleidau progos padary- 
ti gerą darbą. Tiesą sakant, - jis atsiduso, - nelabai galėjau rink- 
tis. Eikš, pažiūrėk. Tikras angelėlis. 

Krečiama nervinio drebulio Elsė atsargiai prisiartino prie 
ryšulio. Ji atklojo apklotėlį ir į ją įsmigo dvi gintarinės akutės. 

— Ak, Bilai! - atgavusi kvapą Elsė delnais susiėmė įraudusius 
žandus. - Kokia gražutė! Kieno ji? 

— Mūsų, Else. Parvežiau tau dukrytę. 

— Bet... - sugluminta Elsė nesumetė, ką sakyti. - Juk ji 
kažkieno vaikas. Bilai Stafordai! Aš tave pažįstu ir matau - kažką 
slepi nuo manęs. 

Kūdikis pravirko. 

— Ak, vargše tu mano mažutėle! Eikš pas mane. - Elsė paėmė 
mažylę į glėbį ir ėmė gėrėtis jos medaus spalvos oda, nosyte kaip 
sagute, juodais plaukučiais. - Čiūčia liūlia, spindulėli. - Ji įkišo 
pirštą mažylei į burnytę, kad ši nusiramintų. - Kokio ji amžiaus? 

— Kai išplaukiau, buvo dvi savaitės - išeina, dabar septynios, - 
paaiškino Bilas. 

— Na ir kaip tu, kerėpla, ją prižiūrėjai laive? Jis gi nieko neiš- 
mano apie vaikučius, ar ne? - tarė Elsė mergytei, nujausdama, 
kad dar akimirksnis, ir ją įsimylės iki ausų, bet kartu norėdama, 
kad tai įvyktų savaime. 

— Mes su ja labai gerai sutarėm. Tokia gerutė, balselio beveik 
neišgirsi, - išdidžiai paaiškino Bilas, ir Elsė pamatė, kad vyro 
akys šviečia meile. 

— Bilai Stafordai, puikiai matau, kad čia dar ne viskas. Geriau 
imk ir iškart pasakyk. 

Jis prisiartino prie Elsės iš už nugaros ir apkabino per pečius. 

— Argi negerai padariau - kaip sakai, širdele? Tu tik pažiū- 
rėk - nuostabus kūdikėlis. 

— Ta-a-aip... Bilai! Net nežinau, ką sakyti. Galva neišneša, - 
papurtė galvą Elsė. - Parsivilkai, begėdi, su vaiku ant rankų! — 
Ūmai jos veidas apsiniaukė ir jai net akyse sutavaravo nuo baisių 
įtarimų. - Ką nuo manęs slepi, Bilai? Ką ten iškrėtei Čangyje? 

- Ak, tu mano Elsyte! - Bilas prisitraukė jos veidą ir pabučia- 
vo. - Kvailute tu mieliausia! Aš gi jau seniai buvau grįžęs, kai ją 
atnešęs gandras dar nė sparnų nebuvo pakėlęs! 

Elsė užvertusi akis pirmiau turėjo pirštais suskaičiuoti mė- 
nesius, kad galiausiai veide nušvistų laiminga šypsena. 

— Tiesą sakai, Bilai, na ir apsikvailinau. Be to, abu žinom, kad 
tu negali būti tėtukas. Bet ar niekas mums neprikiš, kad pasiel- 
gėm neteisėtai? Nepabels naktį į duris ir neišsives mūsų į kalėji- 
mą, kad pasisavinom kūdikį? Neatims mažylės iš mūsų? 

— Prisiekiu, viskas teisėta. Ji mūsų, Else, mūsų dukrytė. Ir pa- 
žadu - niekas niekada jos iš mūsų neatims. 

— Koks tavo vardas? - meiliai paploninusi balsą pakalbino 
Elsė mažylę. 

— Motina ją pavadino Džasmina. Bet galime duoti ir kitą var- 
dą, jei nori. 

— Džasmina... žinai, man atrodo, labai tinka, juolab kad jos... 
tėvelis, - Elsė nutęsdama, pasigardžiuodama ištarė šį žodį, - au- 
gina nuostabias gėles. 

— Beje, atgabenau jų bent kelias dėžes, širdele. 

Ji pakėlė akis į Bilą. 

— Vadinasi, ji tailandietė. Betgi visai ne tenykščių Žmonių 
spalvos, - glostinėjo Elsė švelnią Džasminos rankutę. 

— Na, taip, jos istorija nepaprasta, - atsakė Bilas, - ir jeigu 
bent kelias sekundes liausies tupinėjusi apie mažutę, ir savo vy- 
reliui užplikysi karštimo, aš tau viską papasakosiu. 

Ir štai pasistatęs arbatos puodelį Bilas viską apsakė žmonai. 

- Dabar turbūt supranti, kad negalėjau rinktis? Man atrodo, 
ir tu būtum pasielgusi ne kitaip, ar ne? 

— Tikrai, Bilai, juk pats Žinai. 

— Ačiū Dievui, - jis su palengvėjimu atsiduso, dar labiau ža- 
vėdamasis savo žmona. - Bet turbūt supranti - jos malonybė 
nieku gyvu neturi sužinoti. 

— Aišku, kvailiuk, - sumurmėjo Elsė, supdama ant rankų 
savo naują vaikelį, leidusi palaiminga šiluma išsilieti iki tol 
užgniaužtam motinystės instinktui. - Nė žodeliu neprasitarsiu, 
kad tik šita mažutė brangenybė liktų mums. - Ji įsmeigė į Bilą 


Antra dalis £) Vasara 457 


akis. - Bet negi tu darysi, kaip prašė toji Lidija, - viską pasakysi 
jo malonybei? 

- Lidija parašė jam laišką, - atsiduso Bilas. - Radau jį palik- 
tą man ligoninėje, kai paskutinį kartą atėjau jos aplankyti. Tuo 
metu Lidiją jau operavo ir aš jos nebepamačiau. Dar ji paliko 
man orchidėją ir raštelyje paaiškino, kad ji labai reta ir kad tai 
jos atminimo dovana kūdikiui. Žiedai dar neišsiskleidę, bet... 

— Ak, Bilai, liaukis tarškęs apie tas savo gėles ir geriau sakyk, 
ką ruošiesi daryti su laišku jo malonybei! - pertraukė jį Elsė. 

- Jei atvirai, Else, - nežinau. 

— Aišku kaip dieną, jei parodysi jam tą laišką, viską tik su- 
jauksi. O kas, jei jis norės pasiimti mūsų vaiką? Tavimi dėta aš 
nesišaukčiau bėdos, - perspėjo ji vyrą. 

Bilas pabučiavo naująją mamą ir jos vaikelį. 

- Žinai ką, Else, drošiu į šiltnamį ir gerai pamąstysiu. 


Bilas atsisėdo ant orchidėjų krovinio dėžės, išsiėmė iš kišenės 
Lidijos laišką ir ėmė vartyti rankose. Neturėjo supratimo, kas 
jame parašyta. Ne jo reikalas. Iki šiol jam kaskart sudrėkdavo 
akys prisiminus tą akimirką, kai Lidija nesiskųsdama žiauriu li- 
kimu padavė jam savo kūdikį, nors jos gražiose gintarinėse aky- 
se buvo matyti skausmas. 

Vartaliodamas laišką Bilas mąstė apie aistrą, sujungusią dvi 
mylinčias širdis, ir tragišką jų dalią. Kiek jis galėjo spėti, Lidija 
tikriausiai mirusi. Galgi niekas negresia, jei jis perduos laišką? 
Juk vis tiek neįmanoma nieko pakeisti. Jo malonybė gerai suvo- 
kia savo pareigas - pirmiausia dėl to ir siuntė Bilą ieškoti Lidi- 
jos, o ne pats keliavo. Haris turėtų žinoti, kas ją ištiko, ir gal bus 
geriausia, jei atsakymą sužinos iš pačios Lidijos - moters, ku- 
rią mylėjo. Gal jam net suteiks nusiraminimą jų meilės vaisius, 

esantis čia pat, Vorton Parke. Juk kas čia bloga, jei retkarčiais 
užsuks į jų su Else namus pažiūrėti, kaip auga jo mergytė? 

Tik jeigu nieko nesužinos jos malonybė... 

Haris tikrai jai nesakys. 

Nepaisydamas išmintingo žmonos patarimo pamiršti savo, 
kaip pasiuntinio, vaidmenį šioje dramoje, Bilas vogčia įkišo laiš- 
ką į slaptavietę po orchidėjomis, kaip sutarta su jo malonybe. 

O tada pasinėrė į atsivežtą krovinį - ėmė traukti iš dėžių ir 
rūšiuoti brangiuosius augalus. 


Olivija, kuriai iki gimdymo buvo likusios aštuonios savaitės, 
pavakariais iš Elsės išgirdo apie gandro dovaną. Pakviesta į tar- 
nų kotedžą pažiūrėti vaikelio, iš Elsės akių pamatė, kokia ji lai- 
minga. 

— Kokia gražutė, - net gąstelėjo Olivija, kai mažylė sugriebė 
į kumštelį jos pirštą ir kažką suburbuliavo. - Kokį vardą jai da- 
vėte? 

— Džasmina, jūsų malonybe. 

- Žavinga, - šūktelėjo Olivija šypsodamasi Elsei. - Ar nesa- 
kiau, kad gyvenimas mėgsta viską pakreipti savaip? 

— Kaipgi, sakėte, jūsų malonybe. O juk tikrai tiesa ar ne? Kas 


pasakytų kitaip? 


Pakeliui į rūmus Olivija stabtelėjo prie šiltnamio. Ji dar nebuvo 
mačiusi grįžusio Bilo ir sumanė pasveikinti jį tapus tėvu ir pa- 
girti už gerumą: Elsė jai paaiškino, kad Tailande pilna vienišų 
motinų, kurios dėl ligų ar skurdo negali pačios auginti savo vai- 
kų, ir Bilas esą sutikęs vieną tokią vargšę merginą. Kai ji gimdy- 
dama mirė, jos kūdikis buvo pasmerktas liūdnai daliai našlaičių 

prieglaudoje, bet šaunuolis Bilas pasielgė kaip padorus žmogus 
ir atvežė naujagimę Elsei į namus, puikiai žinodamas, kad čia ji 
bus mylima ir rūpestingai globojama. 

Olivija pajuto, kaip įsčiose suspurdėjo kūdikis, ir nusišypso- 
jo iš laimės, kad jos vaikui negresia tokios bėdos kaip tai vargšei 
mažytei, kurią išgelbėjo Bilas. Jo šiltnamyje nebuvo, bet Olivija 
nutarė kelias minutes luktelėti - o gal grįš. Pavaikštinėjo tarp 
gėlių lysvių, mėgaudamasi gardžiais kvapais, ir stabtelėjo prie 
orchidėjų vazonų. Vieną pakėlė mąstydama, kad kaip tik tada, 
kai jau bus išsilaisvinusi nuo savo brangios naštos, ši gėlė pražys 
visu gražumu. 

Jos dėmesį patraukė po vazonu pakištas laiškas - paėmusi 
pamatė, kad jis adresuotas Hariui, nors be tikslaus adreso ir paš- 
to ženklo. Raštas buvo nepažįstamas, voko kampe iš vidaus kaž- 
kas pūpsojo. Smalsumas paėmė viršų ir, šventai įsitikinusi, kad 
tame laiške negali būti nieko tokio, ko Haris jai nenorėtų rodyti, 
Olivija išėmė jį iš voko. 

Netrukus, kai jau buvo triskart perskaičiusi kelis trumpus 
sakinius, priblokšta Olivija šniokštuodama susmuko ant žemės. 

Išvyniojusi popieriaus gniužulėlį, kuris ir pūpsojo voke, ji 
nustėrusi įsmeigė akis į žiedelį su gintaro akute - jis būtų tikęs 
nebent vaiko pirštui. 

Ji vos įstengė nuryti gerklėje atsistojusį didžiulį gumulą... 
negalėdama, nepajėgdama apsiverkti. Palengvėjimą atnešančių 
ašarų malonės ji nesulaukė. 

Olivija mėgino suvokti, ką ji perskaitė. 

Ta moteris buvo iki ausų įsimylėjusi jos vyrą. Ir, galima spėti, 
Haris žadėjo ją vesti. Taip pat žadėjo, kai tik galės, grįžti pas ją 
į Bankoką. Pamatęs, kad tai neįmanoma, melaginga dingstimi 
vietoj savęs išsiuntė jos ieškoti Bilą. Ir, pasak tos moters, Bilas 
grįžo namo su jos vyro kūdikiu ant rankų. 

Bilas įžengė į šiltnamį. 

Olivija mėgino stotis, bet jai linko keliai. 

- Jūsų malonybe, ką čia veikiate ant žemės? Leiskite, padėsiu. 

— Atstok! — ji atsistojo ir puolė įsiutusi, mosuodama jam 
prieš akis laišku. - Gal malonėtum paaiškinti, kas tai? 

Bilas suprato, ką ji laiko rankoje, ir jo veide pasirodė siaubas. 

- Jūsų malonybe, be reikalo jį radote. Labai prašau... 

- Šiaip ar taip, radau, ir jei nepasakysi, ką, velniai rautų, rezgi 
su mano vyru, kaipmat išvysiu tave su žmona ir tuo... mergvai- 
kiu iš savo žemės! Tuoj pat sakyk! 

— Maldauju, jūsų malonybe, nepamirškite, jūsų padėtis ne- 
leidžia šitaip jaudintis. - Bilas karštligiškai mąstė, ką kalbėti. Da- 
bar juk viskas pastatyta ant kortos. - Patikėkite, tai visiški niekai, 
vienišo kareivio paklydimas. 

- Nieko sau paklydimas! Iki tokio lygio, kad piršosi kitai 
moteriai?! - Olivija pačiupusi ėmė kratyti žiedelį. - Turėdamas 
namie žmoną, kuri jo kantriai laukė ilgus ketverius metus! 

— Raminkitės, jūsų malonybe, jums tikrai negalima jaudin- 
tis, - meldė Bilas. 

— Nusiraminsiu, kai sužinosiu tiesą. - Olivija visa drebėjo. - 
Arba pasakai, arba eini lauk! 

- Nežinau, ką ji rašo laiške, aš neskaičiau... Ji... 

- Ji sako, kad jį myli ir niekada nepamirš, kaip jie kartu buvo 
Bankoke, ir neva supranta, kad jis negali laikytis jai duotų prie- 
saikų. Ir kad jis turi pasirūpinti ta, kurią jam, girdi, dovanoju- 
Si, nes pati serganti ir negalinti jos globoti. O Viešpatie šven- 
čiausias! - Olivija iš nevilties purtė galvą. - O aš tikėjau, kad 
jis toks šaltas dėl to, ką ištvėrė Čangyje. Jam gi iš galvos neišėjo 
ta Bankoko kekšė! - Ji įsisiurbė Bilui į akis. - Ar ta ypata gyva? 
Elsė man sakė, kad mirė gimdydama... mano vyro vaiką, - ties 
paskutiniu žodžiu ji nusispjovė. 

— Nežinau, - Bilas juto, kad negalima meluoti. - Gal ir gyva, 
jūsų malonybe, bet kai iškeliavau, ji tikrai sunkiai sirgo. 

— Naką, - Olivija suplėšė laišką ir paleido skutus į orą, - gyva 
ar mirusi, bet va, jos nebėra! Ir sutikęs mano vyrą pasakysi, kad 
ji mirusi. Antraip visi trys akimirksniu liksit be stogo virš galvos! 

— Duodu žodį, taip ir padarysiu, - neturėdamas kur dėtis pa- 
žadėjo Bilas. - Kaip pasakysite, jūsų malonybe. 

Prakaito išpilta kakta Olivija ėmė spėriai žingsniuoti pirmyn 
atgal. 

— Kad tuoj pat mūsų dvare neliktų šito vaiko! Tuoj pat - gir- 
di, ką sakau? Jos čia neturi likti... Aš nepakęsiu, kad Vorton Par- 
ke mano akyse augtų mano vyro išpera! Rytoj aš ją paimsiu ir 
atiduosiu į... 

— To nebus!!! - Bilas pats save nustebino, kad taip įsismar- 
kavo. - Atleiskite, jūsų malonybe, bet kūdikis liks su manimi ir 
Else, - Bilas ir pats ėmė drebėti. - Išvarykite mus visus tris, jei 
norite, bet aš tai vargšei pažadėjau, kad pasirūpinsiu jos vaikeliu, 
ir pažado laikysiuosi. 

— Tada ryt iš ryto galite nešdintis. Visi trys! Nepakęsiu, kad 
man už nugaros mano vyras regztų sąmokslus su tarnais! 

— Kaip norite, jūsų malonybe, - Bilas stengėsi valdytis, kad 
nepadarytų klaidos. - Bet, su visa pagarba jums, aš dariau, ką 
liepė mano šeimininkas. Net neabejoju - jis norės žinoti... kaip 
man sekėsi kelionėje. Jei taip norite, galiu jam ir nesakyti, kie- 
no tas vaikelis, bet jei jūs mus išvarysite, jo malonybei bus vieni 
juokai išsiaiškinti, kodėl taip padarėte. 

Olivija liovėsi siuvusi pirmyn atgal ir be žodžių išpūtė į Bilą 
akis. 

— Bilai, tu mane šantažuoji? 

— Ne, jūsų malonybe, - Bilas pasistengė kuo atsargiau rinktis 
žodžius. - Tik sakau, kaip yra. Gal bus geriausia, jei jo malonybė 

sužinos tiesą. Gal jūsų malonybė norite, kad sužinotų? Ir atsi- 
skaitytų jums už savo poelgius? 

Staiga išgaravus pykčiui, Olivija šlumštelėjo ant krovinių dė- 
žės. Susiėmė galvą rankomis. 

— O Viešpatie... Trūksta žodžių, kaip bjauru. 

- Labai prašau, - kaulijo Bilas, - pagalvokite, dėl ko jo ma- 
lonybė į Bankoką pasiuntė mane - jei jau pats liko namie, tai 
nepamiršo, kaip jus mylėjo. Suprato, kad turi pasilikti. 

Olivija pakėlė į jį ištįsusį veidą. 

- Liaukis, aš ne maža, Bilai. Haris niekada manęs nemylėjo. 
Ir niekada nemylės! Tai pasigailėtinas, bevalis nevykėlis, kurį aš 
iš visos širdies niekinu. - Ji keliskart giliai įkvėpė, stengdamasi 
atgauti pusiausvyrą. - Bent tiek gerai, kad jo nėra. Iki rytojaus 
bus Londone, ieško banko. Tikiuosi, jam dar nepasakei? 

— Ne, jūsų malonybe, - tyliai atsakė Bilas. 

— Tai jau šis tas. Ir iki šiol nieko nežino apie tą vaiką? 

— Ne. Kai buvau iškeliavęs, mes nesusisiekėm. 

— Gali prisiekti, kad nemeluoji, Bilai? - liepsnojančiu žvilgs- 
niu degino jį Olivija. 

- Prisiekiu, jūsų malonybe. Jis galėjo sužinoti, jei būtų per- 
skaitęs laišką, bet dabar jau neperskaitys, ar ne? - Bilas susigėdęs 
nuleido galvą. - Tai aš kaltas, jūsų malonybe, Elsė man taip ir 
sakė, kad bus blogai, jei atiduosiu jam laišką. Ji niekada neklysta, 
tokia jau yra, - beveik pakuždomis baigė Bilas. 

- Ji labai išmintinga moteris ir tau labai pasisekė, kad ją 
turi, - pritarė jam Olivija. - Ji niekam neprasitars? 

- Niekam niekada, - tvirtai tarė Bilas. - Jūs gi žinote, kaip ji 
norėjo savo vaikelio. Ji nė už ką nerizikuos jos prarasti. 

- Iš tikrųjų. Be to, tiesą sakai, - Olivijos žvilgsnis akimirką 
sušvelnėjo, - kūdikis niekuo nekaltas. Tebūnie. Tik, Bilai, jo ma- 
lonybė nė už ką neturi sužinoti. Aš neištversiu, jei jis svaičios 

apie kažkokią mišrūnę, gyvenančią skersai kelio, galėdamas my- 
lėti teisėtą savo vaiką... jei negali mylėti savo žmonos, - pridėjo 
susigraudinusi. Galiausiai susitvardžiusi pakėlė akis į Bilą. - Pa- 
žadėk, kai kalbėsi su jo malonybe, nė žodžiu neprasitarsi apie tą 
vaiką, tik pasakysi, kad jo motina mirusi. Šitaip visam tam bus 
padarytas galas. Tai gyvybiškai būtina dėl Vorton Parko ateities 
ir mūsų visų, kurie esame neatskiriama jo dalis. Supratai, Bilai? 

— Supratau, jūsų malonybe. 

— O aš pakalbėsiu su Else ir pasakysiu, kad viską žinau, - 
pridėjo Olivija. - Nesileisiu kvailinama savo kambarinės. Ir šią 
paslaptį visi trys saugosim iki mirties. 

— Gerai, jūsų malonybe, - niūriai sutiko Bilas. 

— Vadinasi, viskas liks kaip buvę. - Olivija pakėlė galvą ir 
pasuko durų link. Prasilenkusi su juo stabtelėjo ir atsigręžė. — 
Nemanyk, Bilai, kad tave kaltinu. Juk tu tik vykdei, kas įsakyta. 
Tas apgailėtinas kvailys mano vyras nelabai įsivaizduoja, kaip tu 
jam pasitarnavai. Tu pasielgei kaip ištikimas ir atsidavęs tarnas. 
Nelaikysiu tau pykčio. 

Ji šyptelėjo jam puse lūpų ir išėjo iš šiltnamio. 


Kitą dieną parvykęs iš Londono ir išgirdęs, kad grįžo Bilas, Haris 
atsiprašė nepietausiąs, mat nekantraująs pažiūrėti, kokių augalų 
parvežė Bilas. Olivija priėmė atsiprašymą, puikiai žinodama jo 
motyvą - jai buvo šioks toks atlygis, kad žino visą tiesą. 

Bilas padarė kaip paprašytas - sumelavo Vorton Parko ir 
visų su juo susijusių žmonių labui. Pasakė Hariui, esą kelios sa- 
vaitės prieš jam atvykstant į Bankoką Lidija mirusi, jis aplankęs 
jos kapą ir pasodinęs ant jo orchidėjų. Paskui apkabino Harį, 
šiam pratrūkus nesulaikoma rauda dėl žuvusios meilės. 

Hariui aprimus Bilas užsiminė apie ką tik gimusią mergytę, 

kurią jis paėmė iš našlaičių prieglaudos, ir pakvietė jos pažiūrėti 
į tarnų kotedžus, kai bus nuotaika. 

— Žinoma, kurią dieną ateisiu, - atsakė Haris beveik jo nesi- 
klausydamas, ir iki esybės gelmių užvaldytas nevilties išsvirdu- 
liavo iš šiltnamio. 


Tąnakt Olivija nėmaž nesitikėjo, kad ją aplankys vyras. Rytą prie 
pusryčių stalo ji sėdėjo visiškai atgavusi šaltą protą, galvodama 
tik apie savo kūdikį ir Vorton Parką. Bet Hariui jos širdis am- 
žiams užsivėrė. Ji žvelgė į jį, sėdintį kitame stalo gale, matė per- 
kreiptą veidą, išduodantį nebylų skausmą, ir suprato, kad Bilas 
įvykdė pažadą. 

Olivija išskaitė sielvartą savo vyro veide ir suvokė, kad... nie- 
ko jam nejaučia. Jos jau nebeskaudino, kad beveik negauna jo 
dėmesio ir švelnumo. Patylomis ji net piktdžiugiškai gardžiavosi 
jo skausmu. 

Po dviejų dienų ją pačią pervėrė skausmas. 

Buvo iškviestas gydytojas ir, nors darė, kas įmanoma, kad 
sustabdytų per ankstyvą gimdymą, po kelių valandų pasaulį iš- 
vydo dailutis mažutis neišnešiotas berniukas. 

Vorton Parko dvaro paveldėtojas Kristoferis Haris Džeimsas 
Krofordas mirė po trijų dienų, didvyriškai pamėginęs kabintis į 
gyvenimą. 

Ir, nors Žmonai atsigavus Haris bandė grįžti į jos guolį, Oli- 
vija iki pat vyro mirties nesileido su juo į jokius kūniškus san- 


tykius. 

Vorton Parkas 


Sėdėdama bibliotekoje mėginu įsisąmoninti ką tik išgirstą pasako- 
jimą. Tragišką meilės, apgaulės ir kančios istoriją, kurios tiesiogi- 
nis rezultatas, regis, esu aš. 

Haris Krofordas - mano senelis... Mano gyslomis teka Kro- 
fordy kraujas... Mano motina - pusiau tailandietė, atvežta iš kito 
pasaulio krašto... Su Else ir Bilu kraujo ryšiai manęs nesieja... ir 
kažkaip - dar neatseku kaip - sieja su Kitu... 

Ir vis dėlto, nors šis sukrečiantis pasakojimas atskleidžia iki tol 
nežinomus dalykus, aš rami. Šie namai - Vorton Parkas - visada 
buvo neatskiriama mano dalis, tik iki šiol nežinojau, kodėl. Tie- 
siog visada jaučiau, kad priklausau šiai vietai. Dabar jau žinau, 
kad tarp šių sienų tris šimtus metų gyveno mano protėviai. Jų esi- 
mas įsismelkęs į kiekvieną šių mūrų trupinėlį. 

Vorton Parkas ir Krofordų giminė - mano giminė - neatski- 
riamai susiję. Ši buveinė laukia mūsų, šaukia atgal, reikalauja 
sugrįžti. Sakytum, savinasi mus, ir nėra kaip nuo jos pabėgti. Net 
mažutė mergytė, gimusi už tūkstančių mylių, kūdikis, kuris netu- 
rėjo gimti, buvo pašauktas ir išsaugotas šiems namams. 

Mano motina Džasmina, savo kartoje vienintelė tiesioginė 
šios giminės palikuonė, neteisėtai gimusi pokario suirutėje, nie- 
kada nežinojusi savo kilmės ir teisių į palikimą, slapta tarpo šioje 

dirvoje. Kadaise sugrąžinta į saugų prieglobstį, ji davė gyvybę bū- 
simiems Krofordams, iš kurių viena, pridėjus pirštą likimui ir at- 
sitiktinumui, vėl atsidūrė tarp savo namų sienų. 

Staiga mane nusmelkia negailestinga tiesa. 

Ne Vorton Parkas priklauso Krofordams. 

Tai mes jam priklausome. 


Įsitempusi Džulija nuleido akis ir pamatė, kad yra nevalingai su- 
spaudusi Kito ranką. Paskui pažvelgė į papilkėjusį, ištįsusį Elsės 
veidą. 

Galiausiai tylą pertraukė Kitas: 

- Jei neklystu, formaliai mes su Džulija esame trečios eilės 
pusbroliai? 

Elsė nenorom linktelėjo. 

— Taip ir yra, Kitai. 

- Ar Haris kada nors sužinojo, kad už kelių šimtų jardų au- 
ganti mergytė yra jo ir Lidijos duktė? 

— Ne. Mes su Bilu laikėmės pažado, duoto jos malonybei, ir 
niekam nė žodžiu neprasitarėme. Haris niekada nebekėlė kojos 
į daržą ir šiltnamius. Bilas baisiai liūdėjo, kad Čangyje tarp jų 
užsimezgę saitai iširo. Vis dėlto jis suprato kodėl - jo malonybė 
vengė visko, kas galėtų jam priminti Lidiją. Abejoju, ar daugiau 
kaip per dvidešimt metų jis išvis pastebėjo savo dukterį. Bet 
vieną dieną, kai žinojo, kad greitai mirs, peržengė mūsų namų 
slenkstį. - Elsė atsisuko į Džuliją. - Duris jam atidarė tavo mama. 
Tada jam ir turėjo atsiverti akys, nes Bilas sakė, kad Džasmina 
kaip du vandens lašai panaši į savo motiną. Kad ir kaip būtų, - 
Elsė truktelėjo pečiais, - jo malonybė įžengęs vidun atrodė kaip 
vaiduoklį išvydęs. Manau, tada jis suprato, kas ji tokia. 

— Turbūt tai jį velniškai supurtė, - sumurmėjo Kitas. 

— Taip ir buvo, - patvirtino Elsė, - vargšas ėmė visas drebėti. 
Aš jį pasodinau ir padaviau puoduką sočiai pasaldintos arbatos. 
Nors man kalbėjo norintis Bilui atiduoti Čangyje rašytą savo 
dienoraštį, negalėjo atitraukti akių nuo Džasminos. Ji buvo ką 
tik grįžusi iš šiltnamio, kur piešė tėtuko užaugintas orchidėjas. 
Jo malonybė pamatė tuos piešinius ant virtuvės stalo ir paklausė, 
ar tai jos darbas. 

Nuo šių prisiminimų Elsės akyse sublizgo ašaros, ir Kitas iš- 
traukė ranką Džulijai iš delno, kad galėtų prieiti prie senosios ir 
apkabinti. 

— Else, jei jums sunku kalbėti... 

— Ne, ne, - tvirtai atrėmė Elsė, - kad jau pradėjau, tai ir baig- 
siu. Žodžiu, jo malonybė paprašė Džasminos padovanoti tuos 
piešinius, nes jam labai patiko. Ji sutiko, o tada jis pabučiavo ją 
ir atsisveikino. Tai buvo, - ji nuleido galvą ir negreit įstengė pra- 
tarti kitą Žodį, - paskutinis kartas, kai vargšą Harį mačiau gyvą. 

— Turbūt taip buvo geriausia, kad jis nieko nežinojo iki pas- 
kutinės dienos. Gal ir Džasminai taip buvo geriau, - ramino Elsę 
Kitas. 

— Gali būti, bet niekada nepamiršiu jo veido išeinant. Jam 
buvo tik keturiasdešimt aštuoneri, bet atrodė visai senas. Jo ma- 
lonybė, kad ir kaip žiūrėsi, mažai gero matė gyvenime. Su jos 
malonybe buvo vyras ir žmona tik dėl akių. Žinios apie Džas- 
miną, o paskui savo kūdikio netektis visam laikui permainė su- 
krėstą Oliviją. Nors ją mylėjau, mačiau, kaip iš mielos merginos 
ji virto pagiežinga sene. Kad Hariui iš jos nebuvo jokios paguo- 
dos, ir aklas matė. Ne kartą esu tai sakiusi - ir niekas man neįro- 
dys, kad buvo ne taip, - į kapus jį nuvarė sužeista širdis. 

— Tai mat kaip tie keturi paveikslai prieš kelis mėnesius 
atsidūrė aukcione! - gestikuliuodamas tarė Kitas, žvelgdamas į 
Džuliją. 

Džulija nieko neatsakė, visa dar įtraukta savų minčių sū- 
kurio. 

— O Džasmina taip ir nesužinojo, kas jos tikrieji tėvas ir mo- 
tina? - paklausė Kitas. 

Elsė lyg teisindamasi papurtė galvą. 

— Ne. Kam nuo to būtų buvę geriau? Oi, - nusižiovavo, - at- 
leiskite, nusikamavau nuo tų pasakų. - Ji žvilgtelėjo į Džuliją. - 
O kaip tu, vaikeli? Tau tai turbūt didelis netikėtumas. Tačiau bent 
tavo mamytė buvo tikra mamytė, o tėvelis - tikras tėvelis, nesvar- 
bu, kad aš netikra močiutė, trauk mane devynios. Žinok, visada 
tave mylėjau, lyg būčiau tikra. 

- Žinau, močiute, - atitoko Džulija. 

- Įsivaizduok, šitiek metų saugojom mirtiną paslaptį, bet kur 
dėsiesi žmogus - darai, ką reikia. Mes abu su Bilu tokie. 

Kito minčių nedrumstė sukilę jausmai, tad jis lengvai už- 
čiuopė, kas plaukia iš šio pasakojimo. 

— Betgi tai reiškia, kad tavo vyresnioji sesuo Alisija yra ar- 
timesnė Vorton Parko įpėdinė nei aš? Aišku, kaip moteris, ji 
niekaip negali paveldėti titulo, bet į patį dvarą galėtų pareikšti 
teisių. 

— Ne, negalėtų, - papurtė nuvargusią galvą Elsė. - Bet apie 
tai kitąkart. Regis, man reikia sudėti bluostą. 

Ji ėmė stotis ir Kitas priėjęs jai pagelbėjo. 

- Ačiū, Kitai. Tu tikras džentelmenas, koks ir turi būti Krofor- 
das. - Nusišypsojusi ji įsikibo Kitui į parankę ir jie kartu perėjo 
skersai kambarį. Elsė stabtelėjo prie Džulijos, kuri nekrustelė- 
dama sėdėjo ant sofos. - Atleisk, vaikeli, - meiliai tarė. - Ilgai 
kankinausi svarstydama, pasakoti tau ar ne. Bet matydama, kad 
likimas atvedė tave atgal į Vorton Parką, pas Kitą, pamaniau, kad 
dera papasakoti. Tikiuosi, nesuklydau. 

Džulija irgi pakilo ir atsistojusi apsikabino močiutę. 

- Tikrai ne. Aš tau labai dėkinga, kad papasakojai. 

Kitas su Džulija atsistoję vienas kitam prie šalies nulydėjo 
akimis iš kambario išeinančią Elsę. 

— Kaip sakai, gal man kartu su ja lipti į viršų? - paklausė 
Džulija. 

Kitas papurtė galvą. 

- Jaučiu, ji nori pabūti pati sau viena. 

Atsidusęs jis švilptelėjo. 

— Gal brendžio? Tiek visko prisiklausęs, turbūt išlenkčiau 
taurelę. 

Džulija papurtė galvą. 

— Ne, dėkui. 

Kitas iš bufeto po knygų lentynomis paėmė grafiną, o ji kles- 
telėjo ant sofos. 

— Viena, ko norėčiau paklausti Elsės, - tai ar dar gyva tavo 
tikroji močiutė. Jei tada, kai sutiko Harį, tai yra 1945 metais, 
Lidijai buvo septyniolika, vadinasi, jai dabar galėtų būti aštuo- 
niasdešimt. Visai gali būti, kad ji dar gyva. - Kitas atsisėdo ant 
sofos greta Džulijos ir apkabino ją viena ranka per petį. - Lidija 
Hariui tikrai turėjo šį tą reikšti, jei jis buvo pasiruošęs dėl jos 
viską mesti. Dabar, brangioji, mes jau žinom, iš ko tu paveldėjai 
pianistės talentą: ogi iš Hario. 

Šių galų Džulija dar nebuvo sumezgusi - ji padėjo galvą Ki- 
tui ant peties dėkodama Dievui, kad juos siejanti kraujo gimi- 
nystė ne artimesnė nei trečios eilės pusbrolių. Ji sumurmėjo: 

— Gal ir taip. 

Kitas pakėlęs galvą apmetė akimis lubų plyšius. 

— Na, aišku, šios graudžios istorijos moralas toks: pareiga nu- 
galėjo meilę. Jaučiuosi nepaprastai laimingas, kad man netenka 
būti Hario kailyje. Nesuprantu, kodėl jam atrodė, kad neturi pa- 
sirinkimo. 

— O man gaila Olivijos. Ji nuo pat pradžių viską suprato, bet 
Vorton Parko ateitį iškėlė aukščiau savo jausmų. Nesistebiu, kad, 
būdama nemylima ir išduota, visą likusį gyvenimą buvo tokia 
pikčiurna. 

- Tikrai, - Kitas gurkštelėjo brendžio. - Dabar gailiuosi, kad 
čia leisdamas atostogas per mažai ja domėjausi. Man ji atrodė tik 
sudžiūvusi, surūgusi senė. 

— Pati praradusi kūdikį, ji turbūt labai kankinosi matydama 
dvare augančią mano mamą ir žinodama, kad tai Hario duktė. 

- Pasiutusiai liūdnas reikalas tas gyvenimas, ar ne? - atsidu- 
so Kitas abiem rankomis apkabindamas Džuliją. - Štai dėl ko 
pritariu minčiai, kad reikia gyventi šia diena. Gal po visų tų iš- 
gyvenimų jau eime viršun? 

Džulija neprieštaravo ir jie drauge išėjo į vestibiulį. Kol Ki- 
tas kaip visada prieš naktį apėjo rūmų patalpas užgesinėdamas 
šviesas ir užrakinėdamas duris, Džulija jo palaukė atsisėdusi ant 
laiptų. Atlikęs šią priedermę, atsisėdo šalia jos. 

— Kaip nuotaika, mažute? 

— Gera, - linktelėjo ji. 

— Prieš minutę - sodininko anūkė, o dabar - dvarininkė! - 
meiliai paerzino ją Kitas. - Būk rami, ne tu pirma, ne tu pas- 
kutinė. Galiu čia pat tau pasakyti bent kelias vietos aristokratų 
gimines, turinčias panašių paslapčių. Jau metas į patalą, mergyt. 
Rytoj abu turėsim ką veikti. - Kitas truktelėjo ją padėdamas atsi- 
stoti ir abu susikibę rankomis užlipo laiptais. 

Abiem atsigulus, Kitas apglėbė ją lyg norėdamas nuo kažko 
apsaugoti. 

— Ko nesuprantu, - kalbėjo Džulija į tamsą, - tai kodėl Elsė 
nepareikalavo, kad ir Alisija išgirstų jos pasakojimą. Kad ir 
kaip būtų, tas pasakojimas su ja susijęs tiek pat, kiek ir su ma- 
nimi. 

- Ką gi, - atsiliepė Kitas, glostydamas jos šilkinius plaukus, — 
iš Elsės užuominos spėju, kad papasakojo dar ne visas paslaptis. 
Labanakt, širdie mano, labanakt. 


Džulija, rytą pačiu laiku pakilusi iš patalo, saviškiams ėmė ruošti 
sekmadienio pietų kepsnį. Elsė virtuvėje pasirodė po devynių, 
negalėdama patikėti, kad taip ilgai miegojo. 

— Turbūt mane paveikė vakarykščiai išgyvenimai, - pasakė 
atsisėdusi prie virtuvės stalo. - Paprastai šeštą būnu ant kojų. 

Džulija pastatė priešais Elsę ant stalo arbatos puodelį. 

— Manau, tas vienas kartas nepakenks. Man smagu, kad bent 
kartą ir aš galiu tave aptarnauti. 

Elsė sunerimusi dirstelėjo į Džuliją. 

— O kaip tu jautiesi... po vakarykščių mano pasakojimų? 

— Išsisklaidžius pirmai nuostabai, tiesą sakant, jaučiuosi pui- 
kiai, - neapsimetinėdama atsakė Džulija. - Juk pagaliau tu ne- 
pasakei, kad mano tėvai iš tikrųjų nėra mano tėvai. - Džulija 
uždėjo ranką Elsei ant peties ir pasilenkusi ją pabučiavo. - O su 
tavim tegu ir nesieja kraujo ryšys, mano jausmai tau nesikeičia. 

Elsė suėmė Džuliją už rankų. 

— Ačiū tau, vaikuti, kad taip teisingai viską supranti. Po visų 
sukrėtimų, kuriuos pernai tau teko išgyventi, bijojau, kad šito jau 
gali būti per daug. Bet pamaniau - vis tiek turėtum žinoti. Kalbu 
dėl to, kad, jei vieną dieną su Kitu sumanytumėt kelti vestuves, 
tegu nelieka paslaptis, jog turite bendro kraujo. Taigi nuspren- 
džiau, kad... - Elsė suraukė nosį ieškodama reikiamo žodžio, — 
nepadoru jums nepasakyti. 

- Ačiū, mieloji. Aš dėl to nesijaudinčiau, mūsų genai per ke- 
lias kartas stipriai nutolo nuo pirminių ištakų. Na, štai, specialiai 
tau iškepsiu kiaušinienės su kumpiu. Nori paragauti? 

Elsė apsalusi pažvelgė į Džuliją. 

— Tu gi žinai, vaikuti, aš negaliu atsisakyti ko nors skaniai 
pačirškinta. Ar tavo tėvelis ateis pietų? 

— Pakviečiau - palikau balso pašto žinutę, bet neatskambino. 
Gal dar miega neprisitaikęs prie mūsų laiko juostos. Tik vakar 
grįžo iš Valstijų. 

— Džulija, - pasakė Elsė surimtėjusi, - duok žodį, kad nei tu, 
nei Kitas nieko nepasakosite Alisijai, kol nepersitarsiu su jūsų 
tėveliu. 

- Jei jau taip - žinoma, tylėsim. O tėtis žino šitą istoriją? 

— Nežino, ir, jei tu nieko prieš, norėčiau jam papasakoti pati. 
Savais žodžiais paaiškinti, kodėl nieko nesakiau Džasminai. 

— Be abejo. Tik būk gera, saugok save, nesigadink ūpo, - mel- 
dė Džulija. - Alisija ir Maksas su vaikais čia bus pusę pirmos. Jie 
nekantrauja su tavim susitikti. 

- Aširgi, - linktelėjo Elsė. Gurkštelėjo arbatos. - Na ir paika 
buvo man šitaip nervintis prieš grįžtant į šiuos kraštus, ar ne? 
Aišku, galėjo sukilti ir liūdni prisiminimai, bet dabar mane iš 
praeities aplankė tai, kas buvo gera. - Elsė apmetė akimis virtu- 
vę. - Turbūt nesunku įsivaizduoti - po Hario mirties šitie namai 
virto lavonine, kur nerasdama sau vietos jos malonybė klaidžio- 
jo iš kampo į kampą. Aš drebėdavau eidama į tarnybą. Bet dabar 
čia teka naujas gyvenimas. Čia nebeviešpatauja sielvartas. Dabar 
aišku, ko čia trūko, - vienas kitą mylinčios poros. 

Džulija nukaito ir nukreipė pokalbį kitur. 

— Klausyk, o kiek reikia kepti šitą jautieną? - mušdama į kep- 
tuvę kiaušinius Elsės pusryčiams, ji parodė jautienos išpjovą ant 
spintelės. - Aš nelabai patyrusi kulinarė, bet stengiuosi. 

- Reikia tik noro, vaikeli mielas, - Elsė atsistojo ir nuėjo pažiū- 
rėti išpjovos. - Pirmiausia parodysiu, kaip prismaigyti lašinukų. 

Vos išmušus pusę pirmos Džulija pamatė, kaip į kiemą įvažiavo 
Makso ir Alisijos automobilis. Ji plačiai atvėrė sunkias paradines 
duris ir nulipo laiptais jų pasitikti. 

Vaikai susispietė aplink ją vestibiulyje, aikčiodami dėl savo 
tetos naujosios buveinės didingumo. Džulija visus nusivedė į te- 
rasą, kur jų laukė Elsė. Džulija pastebėjo, kaip nušvito proanū- 
kių apsuptos Elsės veidas. Su buteliu šampano atėjęs Kitas buvo 
supažindintas su vaikais, ir Džulijos krūtinę užliejo šiluma ma- 
tant, kaip lengvai jis su jais bendrauja. 

Po valandėlės Džulija paliko juos šnekučiuotis terasoje, 0 pati 
nuėjo pažiūrėti jautienos kepsnio. Alisija nusekė paskui ją į virtuvę. 

— Gal tau padėti? - paklausė. 

— Gerai, pažiūrėk morkas, gal jau minkštos, - paprašė Džulija 
šliūkštelėdama dar aliejaus į keptuvę su bulvėmis. - Daržovės - ne 
mano stichija. 

Pasmeigusi prikaistuvyje morką, Alisija pakėlė ją prie bur- 
nos paragauti. 

- Pats tas. Jau trauksiu jas iš puodo. Keista tave matyti daran- 
čią valgyti, - tarstelėjo dėdama ant viryklės gilią keptuvę. 

— Vis neturėdavau laiko, o dabar man labai patinka mokytis. 
Mane Kitas moko. 

Sunėrusi ant krūtinės rankas, Alisija įsmeigė akis į Džuliją. 

- Klausyk, aš ir dabar nepagaunu, kada gi jūs susiėjot. Maniau, 

kad grįžai į Prancūziją, ir štai po dviejų savaičių matau tave Holto 
pagrindinėje gatvėje su Kitu Krofordu, meiliai apsikabinusiu tave 
per petį. - Alisijos balsas virptelėjo. - Galėjai man ir pasakyti. 

- Tiesa, - susigėdusi atsiliepė Džulija, - tikrai turėjau pa- 
sakyti. Nepyk. Aš tik... na, suprask, net nežinojau, ką ir sakyti. 
Sunku paaiškinti, kas nutiko. Dar būtum pamaniusi, kad aš per- 
nelyg skubu. 

- Ir pasmerkusi? 

— Jei atvirai - išties prisibijojau. 

- Džulija, jei po viso to pragaro tu su Kitu laiminga, po ga- 
lais, už ką man tave smerkti? - užsiplieskė Alisija. - Ar tikrai 
manai, kad aš tokia kategoriška? 

- Nemanau... - Džulija papurtė galvą. - Manau, kad tai aš 
savimyla, norėjau pasislėpusi pažiūrėti, kaip viskas klosis, o jau 
paskui išlįsti su naujienomis į dienos šviesą. 

- Turbūt jis užraukė istoriją su kūdikiu ir... mmm... širdies 
drauge? 

— Štai dėl to nieko tau ir nesakiau, Alisija! - išpoškino Džuli- 
ja. - Enė jam visai ne širdies draugė, ir vaikas ne jo. Kad ir kas ką 
kalbėtų, Kitas sunkią valandą tik ištiesė senai bičiulei pagalbos 
ranką. Žmonės neturėtų kišti nosies į svetimus reikalus, - pikto- 
kai užbaigė savo kalbą. 

— Džulija, susimildama, Kitui Krofordui dabar priklauso 
Vorton Parkas - vienas didžiausių grafystės dvarų! Vietos mas- 
tu jis vos ne karalius, tad neišvengiamai apie jį sklinda gandai! 
Ir apie tave bus gandų, jei liksi su juo, turėsi prie to priprasti! 
Jei būtum man pateikusi tikrąją įvykių versiją, gal aš bent daliai 
kalbų būčiau padariusi galą. Bet tu nepasitiki manimi. Aš kar- 
tais susimąstau, kuo iš tikrųjų mane laikai. - Pirmiau vos įraudę 
Alisijos skruostai dabar užkaito iš pykčio - to retai iš jos galėjai 
sulaukti. - Jei būtum man pasakiusi, žinodama tikras aplinky- 

bes, būčiau dėl tavęs tik apsidžiaugusi. Kitas Krofordas - žavus 
vyriškis, o tu jį visiškai nuginklavai. Ne kiekvienas būtų tavimi 
taip rūpinęsis, kai sirgai. Tada supratau, ką jis tau jaučia. 

— Nejaugi? - nuoširdžiai nustebo Džulija. 

— Be jokios abejonės. Mačiau, kad ir tau jis patinka, tik bu- 
vai pernelyg išsigandusi ir sutrikusi tai pripažinti - tas man irgi 
buvo aišku. 

— Oho, - Džulija ištuštino savo taurę pajutusi, kaip negražu 
buvo taip nuvertinti Alisiją. - Na ką, dabar jau viską Žinai, tai 
gal galėsime dažniau matytis, - pasakė tarsi siūlydama taikytis. 

— Iš tikro būtų smagu. O dabar - prie darbo. Ar tėtis bus? — 
paklausė Alisija. - Žinau tik tiek, kad vakar parskrido. 

— Tikiuosi, bus, nors gal dar neprisitaikė prie pasikeitusio 
laiko. Prašė sėsti prie pietų stalo be jo. Bet, regis, jis labai nori 
pamatyti Elsę. 

— Ar tu sakei tėčiui apie Kitą? 

— Ne. Tu juk žinai, koks jis, ypač po kelionės - galva vis dar 
prikimšta floros ir faunos. Nepriima kitos informacijos. 
Papasakojo tos istorijos tęsinį? 

— Dar ne, - atsargiai atsakė Džulija, prisiminusi Elsės prašy- 
mą. - Manau, tikrai papasakos, tik vakar buvo labai pavargusi. - 
Na ką, - ji ištraukė iš orkaitės kepsnį, - kaip sakai, mėsytė jau ga- 
tava? Gal galėtum pakviesti Kitą, kad supjaustytų? 


Sveikai įdegęs Džordžas atvyko, kai kepsnys prie stalo jau buvo 
įpusėtas. Džulija padavė jam lėkštę ir Džordžas valgydamas 
visus vaišino naujaisiais savo atradimais Galapagų salose. Vi- 
siems papietavus jis padėjo Džulijai nunešti lėkštes į virtuvę. 

— Mieloji, - pasakė dėdamas indus šalia plautuvės, - tu 

stačiai kitas žmogus. Tiksliau, vėl ta pati Džulija. Ar tik ne tas 
simpatiškas vaikinas sukėlė šį pokytį? 

— Kitas tikrai man visais atžvilgiais padėjo, - koketiškai tarė 
Džulija. - Man... daug geriau. 

— Žinai, - atitarė Džordžas, - mažai dar su juo tekalbėjau, 
bet, atrodo, jis šaunus vaikis. Gal šitoje virtuvėje kur nors pasi- 
slėpusi indaplovė? 

— Ne, šiems namams tai būtų pernelyg šiuolaikiškas patogu- 
mas, - šyptelėjo Džulija, - kad ir kaip liūdna, teks kišti rankas į 
pamuiles. Aš čia grįžau į šeštąjį dešimtmetį, tėti. Bet nesvarbu. 
Tai nuostabūs namai. 

— Kas teisybė, tai ne melas, - pritarė Džordžas, - ir, pridur- 
čiau, keistoka, kad prie paradinių Vorton Parko durų mane pa- 
sitinka tikra duktė, o rūmuose randu ir visą šeimą. 

Jis užkimšo plautuvę ir paleido vandenį. 

— Nesivargink, tėti, aš paskui susitvarkysiu. Gal gali paduoti 
orinius pyragaičius ir avietes? - Ji mostelėjo į virtuvės stalą. - Ką 
čia slėpti, pirktiniai. Neseniai atsiskleidę mano talentai dar ne- 
siekia saldaus stalo. 

Džordžas paėmė ko paprašytas, pasuko prie durų, tada stab- 
telėjo ir atsigręžė. 

— Sakyk, kaip suprasti, gal tu visam laikui apsistojai Vorton 
Parke su Kitu? 

— Ką gali žinoti. Kaip kartą sakei, tėti, žiūriu, ką atneš ši diena. 

— Tai gera mergaitė, - atsakė jis. - Labai džiaugiuosi dėl ta- 
vęs, brangioji. 


Po pietų Kitas pasiėmė vaikinus Žaisti futbolo, o Džulija mergi- 
noms surengė ekskursiją po namus - specialiai buvo taip suma- 
niusi, kad Džordžas su Else liktų dviese. 

— Dievuliau, - švilptelėjo Alisija joms žingsniuojant ilgais 
antro aukšto koridoriais ir atidarinėjant vienas duris po kitų. — 
Na ir darbelis laukia. Visam pastatui reikia kapitalinio remonto. 

— O man jis patinka, koks yra, - gynėsi Džulija. 

Joms vėl nulipus į pirmą aukštą, Džulija išvirė kavos, o Alisija 
paėmė padėklą ir išnešė į terasą. Čia rado vieną sėdinčią Elsę — 
ji užsimerkusi patenkinta šildėsi popietės saulėje. 

— Kur tėtis? - paklausė Alisija ir prisėdo šalia. 

Elsė ne iškart atsimerkė. 

- Atsiprašė jūsų visų, nes praėjusią naktį miegojo tik porą 
valandų, ir nutarė grįžti namo, kol dar ne visai apsnūdęs ir gali 
vairuoti. Sakė, vėliau tau paskambins. 

- Vargšiukas, turbūt visai nusikalęs, - pasakė Alisija neįtar- 
dama, kad tėvas galėjo ir dėl ko kita išvažiuoti neatsisveikinęs. - 
Išgersim kavos? 


Alisija su Maksu išsivežė atžalas namo praustis ir keliauti į lovas, 
Kitas išsmuko kažko apžiūrėti ūkyje, o Džulija su Else sėdėda- 
mos terasoje žiūrėjo į saulėlydį. 

— Pasakiau tavo tėčiui, - galiausiai pratarė Elsė. 

— Tai gerai. 

Elsė atsiduso. 

— Supranti, Džulija, atskleisti seną paslaptį - tai lyg užjudinti 
gyvačių kamuolį. Turbūt nieko naujo tau nepasakiau, bet Žinok, 
vaikeli, kito žodžio ir nerasi. Tos gyvatės gali įsirangyti į tokias 
vietas, kur į galvą neateitų jų ieškoti. 

- Tau turbūt buvo nelengva, močiute, viską pasakyti, bet 
labai džiaugiuosi, kad pasakei, - meiliai kalbėjo Džulija. - Štai 
aš nelabai suprasdavau, kodėl esu tokia, o ne kitokia, o dabar 
viskas ima stoti į savo vietas. Jei jau apie tai kalbam, Kitas norėjo 

paklausti - gal žinai, kas toliau nutiko Lidijai? Gal ji atlaikė ope- 
raciją ir tebėra gyva? 

— Tai va, - neskubėdama pradėjo Elsė, - teks tau pasakyti 
dar vieną nedidelę paslaptį. Jos net Bilas nežinojo. Žinai, kai Bi- 
las man papasakojo, kaip ta vargšė mergina buvo priversta jam 
atiduoti savo kūdikį, man širdis krauju pasruvo. Kaip ir žadėjęs, 
parašė savo draugui gėlininkui, kad Džasmina rado saugų prie- 
globstį Vorton Parke. Aišku, nepaminėdamas, kad ji gyvena su 
mumis tarnų namuke, o ne su savo tėveliu dideliuose rūmuose. 
Lidija po kelių savaičių atrašė, kad ištvėrė operaciją ir palengva 
sveiksta, - pasakojo Elsė. - Paskui pamaniau, kad jai būtų mie- 
la gauti Džasminos piešinėlių, ir kelis jai nusiunčiau. Mes daug 
metų susirašinėjom, o aš, nenorėdama jos liūdinti, apsimetinė- 
jau esanti Džasminos auklė. 

— Kokia tu gera, - nusišypsojo Džulija. 

— Na, nežinau, ką Lidija sau manė tikėdamasi, kad Hario žmo- 
na priims neteisėtą jo vaiką. Bet jeigu ji buvo laiminga manyda- 
ma, kad jos mergytė auga kaip ledi, kaip galėjau atimti iš jos tą 
laimę? - Elsė pasitrynė nosį. - Gal tuose jų šiltuosiuose kraštuose 
kitokia tvarka? 

— Man buvo dingtelėję, kad netekus savo kūdikio Olivijai ga- 
lėjo ateiti mintis įsidukrinti mano mamą, - pridėjo Džulija. 

- Kur ten, nė iš tolo! - susiraukė Elsė. - Pirmiausia ji niekaip 
nebūtų galėjusi Džasminos išstatyti kaip savo vaiko, juk Olivija 
buvo baltapūkė, o Džasmina - juodais kaip anglis plaukais. Bet 
svarbiausia - ji negalėjo susitaikyti, kad tai Hario vaikas. Oli- 
vija žinojo, kaip jis mylėjo Lidiją. Džasmina jai kasdien būtų 
priminusi tą meilę - na, sakyk, kaip tai pakelti? Nesvarbu, kad 
jos pačios lizdas liko tuščias. 

- Žinai... tiesą sakai, - sutiko Džulija. - Tikrai, ji nebūtų pa- 
kėlusi. Ar tu su Lidija dar bendrauji, močiute? 

— Nebe. Kai mirė tavo mama, taip jai ir neparašiau. Neišdrįsau 
pranešti tokios žinios. Abi puikiai žinome, kad motinai neįma- 
noma susitaikyti su vaiko netektimi... - Elsės balsas pritilo. - Tad 
į klausimą, ar Lidija dar gyva, negaliu atsakyti. 

— Supratau, - tyliai atsakė Džulija. 

— Ak, mielas vaikuti, - atsiduso Elsė, - neverta manyti, kad 
praeitis lieka praeityje, - ji toliau gyvena, ir papasakojusi tau ir 
Kitui tai, ką turėjau papasakoti, manau, kad ir tavo tėčiui užda- 
viau galvosūkį, ką daryti. Man tik lieka tikėtis, kad jis nuspręs 
teisingai. 

— Na, kad ir kas būtų, manau, mūsų šeimai užteks tvirtybės 
tai pakelti. 

Elsė paplekšnojo Džulijai ranką. 

- Ir aš taip manau, vaikeli. Manau, atlaikysim. 

Po trijų dienų Kitas nuvežė Džuliją į Stanstedo oro uostą. Ji leng- 
vai galėjo nuvažiuoti taksi, bet Kitas nesileido į kalbas. Šiaip ar 
taip, savaitgalį jie mažai ir tesimatė. Įrėmęs akis į judrų kelią, 
Kitas paklausė: 

- Ar šiomis dienomis kalbėjaisi su tėvu? 

- Palikau jam du balso pašto pranešimus, ir pagaliau vakar 
jis man atskambino. Mat tomis dienomis šio pasaulio galingie- 
siems Kju soduose pristatė Galapaguose savo rastas augalų rūšis. 

— Neužsiminė, apie ką sekmadienį kalbėjo su Else? 

— Ne. Nenorėjau tardyti. O šiaip buvo kiek išsiblaškęs. Ne- 
abejoju, ateis laikas, ir pats papasakos. 

Kitas spustelėjo Džulijai ranką. 

- Tiesą sakai. O ir tau kol kas pakanka naujienų, mieloji. Kaip 
norėčiau skristi kartu - pati Žinai. Ar tikrai galėsi būti viena? 

Džulija ryžtingai linktelėjo. 

— Turiu per tai peržengti pati ir viską užbaigti. 

— Na, taip. Bet... - Kitas rinko reikiamus žodžius, - noriu, 
kad žinotum, kaip gerbiu tavo jausmus, ir suprantu, kaip juos 
mylėjai. Nematau čia sau jokio pavojaus. Puikiai suprantu - jei 
Ksavjė būtų gyvas, tikrai būtum su juo. Būk gera, nesigėdyk ir 
nesijausk kalta. Manęs tikrai nežeidžia, kad anksčiau kažką kitą 
mylėjai. Prisimink, kad ir aš mylėjau. 

Abu susigūžę stovėjo prie pasų tikrinimo posto. Džulija tiek 

daug norėjo pasakyti Kitui - koks jis nuostabus, kokia ji su juo 
laiminga, kaip dažnai mąsto apie savo meilę - taip, meilę jam. Bet 
ji nerado tokių žodžių. Tad, nenorėdama pasakyti ne taip, tylėjo. 

Galiausiai Kitas apkabino ją ir priglaudė prie savęs. 

— Labai tavęs pasiilgsiu, brangioji, - sukuždėjo į ausį. 

- Ir aš, - išlemeno ji. 

Jis žengtelėjo atatupstas ir nubraukė jai nuo veido plaukų 
sruogą. 

— Būk gera, rūpinkis savimi. Aš Žinau, kaip šito nemoki. Ir 
nepamiršk - jei tau manęs reikės, tuoj pat prisistatysiu. Ir lauk- 
siu tavęs, kiek reikės. 

Džulija susigraudinusi linktelėjo. 

— Ačiū tau. 

— Myliu tave, brangioji, - sumurmėjo jis. 

— Taip... - Džulijai pritrūko kvapo pasakyti daugiau. 

Tada atsitraukė, mostelėjo jam atsisveikindama ir žengė ana- 
pus užtvaros. 


Lėktuvui ruošiantis tūpti Tulono oro uoste, Džulija stebėjosi, 
kad daugiau galvoja ne apie tai, kas jos laukia, o apie išsiskyrimą 
su Kitu. Jau trys valandos jo nėra šalia ir dar nežinia kiek nebus, 
tad ji pasijuto... vienui viena. Ji tiesiog apstulbo suvokusi, kaip 
stipriai jo ilgisi. 

Pajutusi ore pažįstamą mielą pušų aromatą, kone visa esybe 
pajuto nieko daugiau nenorinti, tik apsigręžti, lipti atgal į lėk- 
tuvą ir grįžti į tą ramybę, kurią jai davė Kitas ir Vorton Parkas. 
Išsirinkusi nuomojamą automobilį ir riedėdama vaizdingu keliu 
palei jūros krantą, Džulija nusprendė, kad nereikia stebėtis savo 
troškimu grįžti į Kito glėbį: ją gąsdino tai, kas laukia mažiau nei 
po valandos. 

Bet kuo greičiau tai atliks, tuo greičiau grįš pas jį. 

Ji turi atsisveikinti. Viena. 

Kelyje buvo pilna atostogautojų mašinų. Džulija susikaupusi 
sukiojosi kelio kilpomis pro žavingus kurortinius miestelius — 
Borm le Mimozą, Lavandu, Rajol Kanadelį, juose matė žmones, 
šeimomis traukiančius į paplūdimius, triukšmingus barus bei 
kavines. Rugpjūtį visa Prancūzija persikėlė į pietus, o būnant ten 
nėra prasmės skubėti. 

Vingiuotas kelias kilo aukštyn, ir ėmė vertis nuostabūs žydri 
jūros toliai. Po rūsčiai skurdaus Norfolko peizažo, kuriame 
Džulija taip pat įžvelgė savitą grožį, Žydrasis Krantas paskleidė 
spalvingų vaizdų pynę. Tai buvo tas pat, kas lyginti nešlifuotą 
deimantą su meistriškai nugludintu ir nublizgintu safyru - abu 
jie savaip gražūs. 

La Krua Valmere Džulija pasuko stačiu siauru keliuku į kal- 
no viršūnėje įsitaisiusią Ramatiuelę. Privažiavus kaimą gyslose 
ėmė pulsuoti adrenalinas. Jai retai norėdavosi išgerti, bet šįkart 
būtų išlenkusi taurę. 

Kaip paprastai į miestelį vedantys keliukai buvo pilni turis- 
tų, ir Džulijai teko pastatyti automobilį toliau nuo namų. Išėmė 
iš bagažinės nešulį ir siauru takeliu nužingsniavo į savo namus, 
stovinčius prie pagrindinės miestelio aikštės. Ramatiuelė buvo 
siaurų gatvelių ir slaptingų skersgatvių raizginys, apstatytas mie- 
lais senoviniais mūriniais namais, o nuo jų sienų sviro stambūs 
bugenvilijų žiedai. 

Iš šio miestelio buvo tik dešimt minučių kelio į žavingus Pam- 
pelono paplūdimius ir Sen Tropezo kurortą, tad jis buvo prašmat- 
nesnis už kitus, krūva restoranų čia laukė madingos klientūros. 
Džulijai čia labiau patiko žiemą, kai grįždavo tikrieji miestelio 
gyventojai. 

Ji stabtelėjo prie kaltinių vartelių, už kurių trumpas takas 

vedė prie durų iš gatvės pusės. Ji sukaupė visas jėgas - reikėjo 
pasiryžti atidaryti vartelius, prieiti taku prie durų ir pasukti rak- 
tą spynoje. 


Tuoj atsivers durys. Gabrielis žino, kad grįžtu, ir laukia prie lango 
su Anjese, nekantraudamas, kada galės pasileisti laiptais žemyn ir 
pulti man į glėbį. 

Laikysiu jį priglaudusi, pasinėrusi į nuostabų jo kvapą, kuris 
yra mano ir Ksavjė kvapo mišinys, ir dar jame yra kažkas vien tik 
Gabrielio. Glostysiu ką tik išplautus vešlius tamsius jo plaukus, 
kiek per ilgus berniukui, bet man nekyla ranka kirpti tų švelnių 
krintančių garbanų. 

— Tu es rentrėe. Je taime, Maman*, - pasakys pakibęs man 
ant kaklo kaip beždžioniukas, ir mes abu pakilsime laiptais. An- 
jesė žiūrės šypsodama, kad mes vėl kartu, o aš pasisodinsiu Gab- 
rielį ant kelių virtuvėje, ir jie abu man pasakos, kaip be manęs čia 
gyveno. 

Jis nusliuogs man nuo kelių ir atneš piešinį, kurį man nupiešė. 
Popierius suragėjęs nuo negrabiai užteptų dažų, bet jis labai pa- 
tenkintas savo piešiniu ir žino, kad jį gavusi būsiu laiminga. 

Mes išeisime į lauką ir Gabrielis užšokęs ant savo triratuko 
kaip pašėlęs suks ratus po terasą, rodydamas, kaip moka važinėti. 
Paskui pavargęs vėl užsiropš man ant kelių ir įsikiš nykštį į burną. 
Nurims prigludęs man prie krūtinės ir jausiu, kaip jo širdelė tuksi 
prie mano širdies. Jam ėmus snūduriuoti, pakelsiu ant rankų ir 
nunešusi atsargiai paguldysiu į lovelę. Palinkusi prie jo pabučiuo- 
siu į kaktytę, lūpomis pajusiu nepaprastą jos švelnumą. Glostysiu 
jam galvelę kuždėdama, kaip jį myliu ir kiek nuostabių dalykų su 


* Grįžai! Myliu tave, mamyte. (Pranc.) 

juo nuveiksime man grįžus. Ir galutinai nugrimzdamas į miegą jis 
dar pramerks vieną akį patikrinti, ar aš dar su juo. 
Aš su juo... Ir būsiu visada. 


Džulija atidarė duris į tylius namus ir pasiryžo žengti atgal į pra- 
eitį. Ir į skausmą. 

Stabtelėjo prieškambario prieblandoje ir pajuto būdingą 
kvapą, įsismelkiantį į mažai gyvenamų senų namų sienas. Už- 
uodus ne savų namų kvapą palengvėjo ir ji nupėdino į kitą galą, 
kur buvo virtuvė. Langinės buvo užšautos, kad per karščius 
nekepintų saulė, tad kambarys taip pat skendėjo prieblandoje. 
Džulija priėjo prie ilgo ąžuolinio stalo, ten į dubenį su vaisiais 
buvo atremtas raštelis. 


Miela madam Džulija, 


tikiuosi, esate patenkinta, kokius radote namus. Šal- 
dytuve visko yra, ant viryklės troškinys. Būsiu rytoj kaip 
visada, dešimtą. Jei iki tol ko nors prireiktų, prašom 
skambinti. 


Sveika sugrįžusi namo, madam - 
Anjesė 


Džulija iš dubens paėmė nusirpusį persiką, suleido dantis į 
aksominę žievelę ir pasuko terasos durų link. Senasis namas sto- 
vėjo tankiai apstatytoje ankštoje gatvelėje, tačiau pačioje kalno 
viršūnėje. Žavingo vaizdo neužstojo kiti namai, kalno šlaitas, ža- 
liuojantis pušimis, alyvmedžiais ir eglėmis, iš kelių šimtų jardų 
aukščio smigo į papėdėje žėrinčią jūrą. 

Čia Džulija ir praleisdavo daugiausia laiko sėdėdama pavė- 
sinėje, apkibusioje stambių juodų vynuogių kekėmis, klausyda- 

masi cikadų, Ksavjė skambinimo ir džiugaus Gabrielio krykšta- 
vimo baseine. 

Dabar iš viso to liko tik cikados - ji viena. Ir nėra kur pasi- 
slėpti nuo prisiminimų. Džulijai ėmė linkti kojos ir ji klestelėjo 
ant kaltinės kėdės. 

Praėjo tik metai... O atrodo - visas gyvenimas. 

O ta diena - ta klaiki pasaulį sudrebinusi, gyvenimą aukš- 
tyn kojom apvertusi diena - prasidėjo visiškai paprastai, kaip 
ir visos kitos. Nebuvo jokių perspėjamųjų ženklų, nė mažiausio 
įtarimo, kas laukia. 

Karštą liepos sekmadienį... 

Džulija skubėjo į priešpietinį lėktuvo reisą - tądien Pary- 
žiuje, Plejelio salėje, turėjo būti jos rečitalis su Paryžiaus orkest- 
ru. Ji skambino savo mylimą Rachmaninovo Antrąjį koncertą. 
Prisiminė, kaip nusinešė laiptais krepšius ir ėmė laukti taksi lai- 
minga, kad šįkart namie nebus tik vieną naktį: rytoj vakare jau 
bus grįžusi ir su Gabrieliu gers arbatą. Ji visada bijodavo atsisvei- 
kinimo su juo minutės, bet guosdavosi, kad jos vaikinai šitaip 
gauna progą pabūti dviese. Būdamas namie Ksavjė užsidaryda- 
vo vienas su fortepijonu - jį erzino, kai Gabrielis trukdydavo 
skambinti. Tad Gabrielis išmoko netrukdyti. Džulija suprato, 
kad jis privengia tėvo, nenuspėjamo dėl permainingos meniškos 
prigimties. 

Sekmadieniais Anjesė neateidavo prižiūrėti Gabrielio, tad jis 
buvo paliktas Ksavjė globai. Ksavjė draugas dirigentas pasikvie- 
tė jį su Gabrieliu pasimaudyti ir paragauti lauko kepsnio prie 
jūros. Iškyloje turėjo būti ir daugiau vaikų - Gabrielio žaidimų 
draugų, tad tėvui su sūnumi turėjo būti smagi diena. 

—- Maman, - pasakė Gabrielis apsikabinęs jos kaklą. - Je tai- 
me. Ar greitai grįši? Aš lauksiu. 

— O aš skubėsiu pas tave, petit ange, - atsakė gerdama jo 

kvapą, kad visur ją lydėtų, kai bus toli. - Gerai pasilinksmink ir 
klausyk tėtuko. 

— Mes važiuosim nauju tėtuko sportiniu automobiliu. Jis 
greitas, Maman, - Gabrielis išsprūdo Džulijai iš glėbio ir ėmė 
zvimbdamas kaip mašina sukti ratus po prieškambarį. 

— A bientėt, chėrie“, - įsiterpė Ksavjė, - sėkmės tau, kaip vi- 
sada. Lauksiu sugrįžtant. 

Jis apkabinęs priglaudė Džuliją ir pabučiavo. 

— Je taime, chėri. Saugok man Gabrielį, - pridūrė Džulija, 
lipdama kiemo laipteliais. 

— Tikiuosi, jis mane saugos, - nusijuokė Ksavjė. 

Gabrielis atsistojo šalia tėvo, padavė jam rankytę ir abu pa- 
mojavo jai tolstant taksi. 


Prieš rečitalį Paryžiuje Džulija paskambino Ksavjė mobiliuoju 
iš persirengimo kambario. Pasigirdo atsakiklis, bet ji nenustebo. 
Gal jie dar negrįžo iš kepsnio iškylos. Per pertrauką vėl paskam- 
bino. Porą minučių pasiklausiusi signalo, Džulija išjungė mobi- 
lųjį ir nuėjo kulisų link. 

Išėjusi į sceną ir nusilenkusi aplodismentais ją pasitikusiai 
publikai, tarsi pajuto menkutį nerimo smilktelėjimą. Bet atsisė- 
dus ir permetus akimis klavišus, kurie ją ir klausytojus nuskrai- 
dins į kitą tikrovę, baimė dingo. Pirštai palietė klaviatūrą, ir į salę 
siūbtelėjo pirmosios nepamirštamos šio kūrinio gaidos. 

Baigusi skambinti suvokė, kad tai buvo labiausiai pavykęs jos 
koncertas. Tai suprato ir publika, plojo jai atsistojusi. Suspaudu- 
si kruvinai raudonų rožių puokštę Džulija kaip ant sparnų iš- 
skriejo iš scenos. Aplink ją kaip visada susispietę žmonės sveiki- 
no, pylė pagyrimus, norėdami pasišildyti nepaprasto jos talento 
spinduliuose. 


* Iki greito, brangioji (pranc.). 

— Madam Forester... 

Gerbėjų minioje ji išgirdo koncertų salės direktoriaus bal- 
są ir susirado jį žvilgsniu. Niūri jo veido išraiška buvo visiškas 
kontrastas, palyginti su džiaugsmingomis aplinkinių šypseno- 
mis. Ji prasiskynė kelią per žmones. 

— Madam Forester, gal galite paėjėti su manimi nuošaliau? 

Jis nusivedė ją į savo kabinetą ir uždarė duris. 

— Kas atsitiko? Kas nors negerai? 

Džulija prisiminė, kaip širdis nukrito į kulnus išgirdus, kad 
skambino iš Sen Tropezo žandarmerijos. Direktorius turėjo 
skambinusio inspektoriaus numerį - inspektorius prašė, kad ji 
kuo greičiau atskambintų. 

— Gal žinote, dėl ko? - paklausė Džulija direktoriui renkant 
numerį ir drebančiomis rankomis paėmė ragelį. 

— Madam, aš... konkrečiai nežinau. Paliksiu jus vieną pasi- 
kalbėti. 

Jis išėjo ir paliko ją kabinete. Ji paprašė pakviesti inspektorių, 
kurio numeris buvo užrašytas ant lapelio. Šis tuoj pat atsiliepė. Ir 
pasakęs, kas įvyko, į šipulius sudaužė jos gyvenimą. 

Siaurame posūkyje automobilis nuriedėjo nuo kelio, kūlvirs- 
čiais nusirito nuo stataus skardžio ir įvykus sprogimui užsidegė, 

Kažkur ten, suanglėjusiame, pajuodusiame peizaže, jos vyro ir 
sūnaus kūnų liekanos. 


Tik po savaitės, kai Džulija jau buvo grįžusi į Angliją, prancūzų 
pareigūnai ją informavo, kad įvykio vietoje rado dalį palaikų: 
maždaug dvejų metų vaiko kaulus aptiko kalno šlaite aukščiau to, 
kas liko iš automobilio. Kaip aiškino inspektorius, tai rodo, kad 
automobiliui verčiantis nuo šlaito Gabrielis iškrito iš automobilio. 

Arčiau automobilio buvo rastos ir kitų - suaugusio žmo- 
gaus - palaikų liekanos. Inspektorius pasakė, kad ugnis sunai- 
kino visus DNR pėdsakus, tad nė vienų palaikų tapatybės ofi- 
cialiai patvirtinti neįmanoma. 


Džulija sunkiai prisiminė, kas vyko po pirmojo nelaimę pra- 
nešusio skambučio į Plejelio salę Paryžiuje. Atskubėjo Alisija — 
Džulija negalėjo prisiminti kada - ir parsivežė ją į savo namus 
Anglijoje. 

Dvi dienas pagyvenusi laisvame Alisijos namų kambaryje, 
Džulija suprato, kad jai nepakeliamas vaikų klegesys ir juokas. 
Tad, ką tik netekusi savo vaiko krykštavimo pasirinko tylą ir 
persikėlė į mažiuką kotedžą Bleiknyje. 


Džulija grįžo į tikrovę trindamasi ašarotas akis. Iš anksto žinojo, 
kad ši teritorija labai pavojinga. Negalima nugrimzti į prisimini- 
mus. Prancūzijoje ji turėjo reikalų - kuo greičiau juos sutvarkys, 
tuo greičiau galės išvažiuoti. 

Paklusdama Kito patarimui nepamiršti pavalgyti, grįžo į 
virtuvę, pasišildė ant viryklės rasto troškinio, atsisėdo prie stalo 
pasistačiusi taurę vyno ir prisivertė nuryti porą kąsnių. 

Po vėlyvos vakarienės Džulija pasiryžo įžengti į svetainę. At- 
sisėdo prie fortepijono ir uždėjo pirštus ant klavišų. 

Džulija skambino jiems - savo vyrui ir numylėtam vaikeliui. 
Ir širdies kertelėje stengėsi patikėti, kad jie, nesvarbu, kur dabar 
būtų, ją girdi. 

Po kurio laiko Džulija atidarė duris į miegamąjį, kuriame dali- 
josi guoliu su Ksavjė. Iš atsivežto krepšio išsiėmė naktinius, ne- 
drįsdama net prieiti prie drabužių spintos, kurioje tebekabėjo 
jos vyro drabužiai, ir įsliuogė į lovą. 

Gulėjo sustingusi, žvilgsniu klaidžiodama aplinkui. Šis kam- 
barys jai visada patiko - gal tiesiog dėl to, kad jai priklausė, buvo 
tikras prieglobstis, o ne beasmenis viešbučio numeris, užsaky- 
tas pernakvoti. Apžiūrinėjo paveikslą, kurį su Ksavjė išsirinko 
vienoje Gaseno* galerijoje, ir pamatė ant staliuko po veidrodžiu 
tebegulintį savo plaukų šepetį. 

Štai šios akimirkos ji labiausiai bijojo: pirmosios nakties vie- 
nišame guolyje ir kankinančių minčių apie tai, kas šiuose na- 
muose buvo ir ko niekada nebebus. Keista, bet ji buvo rami. Gal 
dėl labai paprastos priežastis - tiesiog suprato, kad niekada ne- 
bebus nei su Ksavjė, nei su savo numylėtuoju petit ange. 

Jų nebėra. Kad ir ką ji jaustų, darytų ar sakytų, niekas jų ne- 
sugrąžins. Tyla namuose, kuriuose gyveno ir vieni kitus mylėjo 
jų šeima, galutinai patvirtino šią tiesą. 


* Vasarotojų, tarp kurių nemažai įžymybių, mėgstamas miestelis šalia Sen Tropezo. 

Rytą pabudusi Džulija su palengvėjimu pamatė, kad jau beveik 
devynios, taigi ji išmiegojo kiaurą naktį. 

Jos namų šeimininkė ir auklė Anjesė pasirodė po valandos - 
pamačius Džuliją terasoje jos akyse šmėstelėjo nerimas. Džulija 
tai pajuto. Atsistojo pasitikti Anjesės ir ją apsikabino. 

- Ca va, Agnes?" 

Klausydama Anjesės atsakymo Džulija jos akyse išskaitė pa- 
lengvėjimą. 

— Ca va bien, Madame Julia. Et vous?** 

— Ačiū, jau geriau. Prisėsk, išgerk su manim kavos, - Džulija 
ir toliau kalbėjo prancūziškai, kaip visada šiuose namuose, nors 
dabar buvo keista tarti žodžius šia kalba. 

Anjesė dvejodama prisėdo, Džulija įpylė jai kavos. 

— Dėkoju, kad prižiūrėjai namus. Tvarka kuo puikiausia. 

— Niekis, madam Džulija. Tai aš džiaugiuosi, kad gerai atro- 
dote. 

— Jau pradedu suvokti, kas įvyko. Supratau, kad nėra iš ko 
rinktis. Skausmas niekada nepraeis, bet... - Džulija užsikirto. 
Anjesės, beveik kaip ji pati mylėjusios ir globojusios jos vaiką, 
akivaizdoje ji vos tvardėsi nesugniužusi. Vargais negalais nuri- 


* - Kaip laikaisi, Anjese? (Pranc.) 
** - Gerai, madam Džulija. O jūs? (Pranc.) 

jusi gumulą gerklėje, sukaupusi visas jėgas pasuko kalbą prie 
praktinių reikalų. - Čia liko daiktų, kurių negaliu pasiimti, pra- 
šysiu tavo pagalbos. 

- Žinoma, madam, padarysiu viską, ko pageidausite. 

— Ketinu pabūti tik kelias dienas, o paskui grįšiu į Angliją. 
Noriu parduoti šį namą. 

- Ak, madam! - su siaubu pažvelgė į ją Anjesė. - Betgi tai 
jūsų namai! 

- Žinau, - neprieštaravo Džulija, - bet kitaip negaliu, An- 
jese. Viskas čia man primena buvusį gyvenimą. Jie čia niekada 
nebegrįš, tad išeisiu ir aš. 

- Supratau, - linktelėjo Anjesė sielvartinga veido išraiška. 

— Norėčiau tavęs paprašyti - kai išvažiuosiu, gal gali ištuštinti 
Ksavjė drabužių spintą. Ir... - Džulija nurijo gumulą, - Gabrielio 
kambarį. Gal žinai, kas priima labdarą, o gal pažįsti kokią šeimą, 
kuriai tiktų jo Žaislai ir drabužėliai? 

Anjesės akyse pasirodė ašaros. 

- Žinoma, madam. Pažįstu žmonių, kurie mielai priims tuos 
daiktus. 

— Kai parduosiu namą, grįšiu pasiimti savo daiktų. Bet ke- 
tinu parduoti jį su viskuo, kas jame yra. Manau, taip bus ge- 
riausia. 

Anjesė linktelėjo. 

— Yra senas prancūziškas posakis, madam, kad žvelgdamas į 
ateitį turi susitaikyti su praeitimi. Ko tik prašysite, viską padary- 
siu, kad tik jums padėčiau. Mano akimis, jūs... - Anjesė nebesu- 
laikė ašarų ir jos ėmė riedėti skruostais, - labai tvirta. 

Džulija papurtė galvą. 

— Nėmaž netvirta. Jei būčiau tvirta, pasilikčiau čia su jais vi- 
siems laikams. - Ji atsiduso. - Atvažiavau čia mėginti pabūti su 
jais ir atsisveikinti. 

Anjesė palietė Džulijos ranką. 

- Jis - jie - norėtų, kad eitumėte toliau savo keliu ir surastu- 
mėte naują laimę. 

- Išties, - Džulija nežymiai nusišypsojo. - Tikiuosi, kad jie 
norėtų, turiu tuo tikėti. 

— Taip, madam, turite tikėti. 

Anjesė atitraukė ranką, baigė gerti kavą ir atsistojo. 

— O dabar leiskite imtis darbo. Kabinete jums palikau sąskai- 
tas. Visi žino, kad atsiskaitysite, kai galėsite. 

— Tikrai taip, - patvirtino Džulija. - Šiandien tuo pasirūpin- 
siu ir paliksiu tau čekius. Jei nesunku, visiems nuo manęs padė- 
kok, kad buvo man tokie geri. 

— Pas de problem, Madame. Mes visi jus mylėjome. Visus tris, — 
pridūrė ji, apsisuko ir išėjo į kitą kambarį. 


Džulija ilgai sėdėjo prie darbo stalo, žarstydama per metus su- 
sikaupusią korespondenciją. Po avarijos nenutrūkstamu srau- 
tu ėjo užuojautos laiškai. Atplėšiant vokus ir skaitant surašytus 
jautrius žodžius paguodą teikė mintis, kiek daug žmonių ją myli. 

Atvirukus ji susidėjo į aplanką - ketino juos parsivežti namo 
nebuvo. 

Atplėšus vieną didelį valdiškai atrodantį voką jai atėmė 
kvapą: viduje buvo jos vyro ir vaiko mirties liudijimai, galuti- 
nis patvirtinimas, kad jų nebėra. Įvykio tyrimas buvo oficialiai 
baigtas. 


Apsiginklavusi kastuvu, kauptuku ir dviem kiparisų sodinukais, 
Džulija per dešimt minučių nuvažiavo prie nelemtojo posūkio, 

kuriame jos vyro ir sūnaus tykojo mirtis. Pastatė mašiną pakelės 
aikštelėje ir nešina kastuvu bei kauptuku pėsčiomis grįžo prie 
posūkio, paskui nuėjo pasiimti medelių. Stovėdama ant kalno 
viršūnės pamatė apdegusias medžių šakas ir plynę, kuri liko 
išdegus žaliai paklotei. Tačiau palengva leisdamasi nuo stataus 
skardžio ji pastebėjo ir atgimstančios gyvybės užuomazgų. Or- 
chidėjų giminaitės - gegužraibės, kuriomis anksčiau margavo 
visas skardis, vėl pradėjo kelti galveles iš pajuodusios Žemės, 
šen ten žaliavo ir žolės daigeliai. Per gaisrą žemė gavo trąšos, 
ir Džulijai pabudo viltis, kad įkandin gamtos įvyks ir jos pačios 
atgimimas. 

Nė vieno iš jųdviejų žūties vieta niekaip nebuvo pažymėta, ir 
Džulija, pasirinkusi įsivaizduojamą šios vietos centrą, ėmė kasti. 
Tai buvo sunkus darbas, juolab karštyje, bet ji nesiliovė darba- 
vusis, kol šalimais pasodino du medelius. Įsivaizduodama, kad 
jie simboliškai įkūnija brangiausių Žmonių atminimą, atsiklaupė 
pagerbdama jų gyvenimą. 

— Sudie, mon petit ange ir mano Ksavjė. Ramaus jums miego. 
Kad ir kur būčiau, jūs visada su manim. Vieną dieną... kada nors 
vėl būsime kartu. Labai jus abu myliu... 

Galiausiai atsistojo, susiėmė ir abiem pasiuntė po oro bučinį, 
o tada juos palikusi užlipo ant skardžio viršūnės. 


Kitą rytą atsibudusi Džulija, pajutusi nepaaiškinamą palengvė- 
jimą, nutarė, kad blogiausia jau praeityje, ir tai teikė nusirami- 
nimą. Kas nors gal būtų pasakęs, kad simboliniais ženklais įjam- 
žinusi Ksavjė ir Gabrielio atminimą, ji rado būdą asmeniškai su 
jais atsisveikinti. Gal tai ir buvo tas, kaip sakoma, kiekvienam 
labai svarbus pabaigos pojūtis. Šiaip ar taip, tai buvo žingsnis į 
sielos ramybę, kad būtų galima žvelgti į ateitį. 


494 Lucinda Riley O Orchidėjų namai 


Tada Džulija žengė kitą svarbų žingsnį: apsilankė vietos 
immobilier* ir pasakė norinti parduoti savo namą. Nekilnoja- 
mojo turto agentas dėjosi nuliūdęs, bet Džulija puikiai suprato, 
kad mintyse trina rankas iš džiaugsmo, nes, be kitų pasiūlymų, 
klientams galės pateikti geidžiamiausią Ramatiuelės būstą. 

—- Madam, man pakaktų vieną kartą pakelti telefono ragelį, 
paskambinti, ir namas būtų parduotas. Tokie namai kaip jūsiš- 
kis retai pasirodo rinkoje. Sakykite savo kainą, ir neabejoju, kad 
tiek ir gausite. Bet siūlau gerai pagalvoti, ar iš tikrųjų šito norite. 
Galima gyvenimą nugyventi ir tokio būsto nesusirasti. 

— Visiškai teisingai, - patvirtino Džulija. - Nieko daugiau ir 
nenoriu, tik kad jame kas nors gyventų. 

— Man atrodo, jau turiu tokius žmones, - pareiškė agentas. 

— Puiku, - Džulija atsistojo. - Kuo greičiau, tuo geriau. Na- 
mai turi būti gyvenami, o aš negaliu. Išvykstu po poros dienų. 
Jei kas nors norės apžiūrėti, raktus turi Anjesė Savua. 

Apėjęs stalą agentas paspaudė jai ranką. 

- Dėkoju, madam, kad man patikėjote savo gražiuosius na- 
mus. Prašom priimti nuoširdžią užuojautą dėl tragiškos netekties. 

— Merci, Monsieur. 

Išėjusi iš agentūros Džulija nužingsniavo į saulėtą aikštę. 
Mielos kavinukės buvo nusėstos vėlyvų pusryčiautojų. Džu- 
lija saulėtoje vietoje susirado staliuką ir užsisakė cafė au lait“*. 
Gurkšnodama mėgavosi taika ir ramybe. Šito jai trūks - jai labai 
tiko prancūziškas gyvenimo būdas. 

Staiga Džulijai dingtelėjo, kad ne veltui Prancūzijoje ji jau- 
čiasi kaip namie, - juk tai galima paaiškinti genais: Adrijenė, 
kuri, kaip dabar sužinojo, yra jos prosenelė, - prancūzė. Džulija 


* nekilnojamojo turto agentūroje (pranc.). 
** balintos kavos (pranc.) 

nusišypsojo, raminamai veikiama ryšio su praeitimi. Žmogus 
sukurtas pagal sudėtingą receptą, ir ji buvo sužavėta išsiaiškinu- 
si kai kurias savo pačios unikalaus recepto sudedamąsias dalis. 

Ji užsisakė dar vieną puodelį cafė au lait, norėjo, kad po pas- 
tarosiomis dienomis patirtų audringų išgyvenimų taip greit ne- 
sibaigtų ramaus susimąstymo akimirka. Dabar ji galvojo apie 
kitą savo esybės dalį, apie kurią taip mažai žinojo: jos šaknys 
siekia tolimą Rytų šalį, lepinamą šilumos ir atogrąžų saulės švie- 
sos, kurioje davė vaisių tragiškai trumpai trukusi meilės istorija. 
Galbūt vieną dieną ji nukeliaus ir savo akimis išvys grožį, kuris 
pakerėjo Harį, tik tai bus dar negreit. 

Jos mintys pasisuko į Kitą ir ji nusišypsojo. Šias dvi dienas 
jis davė jai ramybę - kaip visada supratingas, nieko nereikalau- 
jantis, viso labo telefonu rašė jai žinutes, kaip ją myli ir apie ją 
galvoja. 

Džulija iš rankinės išsiėmė mobilųjį telefoną, perbėgo akimis 
pranešimus ir susirado jo žinutę. Ją labiausiai stebino, kad Kitas 
daug kartų išpažino jai savo meilę, regis, visiškai nesibaiminda- 
mas, kad ji dar nė karto neištarė, kaip pati jį myli. 

Gal ji tiesiog dar nebuvo pasiruošusi. 

Bet dabar, kai įvykdė savo užduotį ir bent praktiniu požiūriu 
užvertė praeities knygą, niekas nebetrukdė tai ištarti. 

Aš myliu tave... 

Džulija palaimingai šildydamasi saulėje sujudino lūpas tik- 
rindama, kaip jos taria šiuos žodžius, ir be jokios abejonės paju- 
to, kad tai tiesa. 


Grįžusi nuėjo į kabinetą internetu užsisakyti lėktuvo bilieto namo. 
Išskris rytoj - kuo greičiau pas Kitą į Vorton Parką. Ji troško pa- 
galiau jam pasakyti, kad visa esybe priklauso jam, - neslegiama 

jokios naštos, visiškai laisva, ir, jei jis nori, priklausys jam visą li- 
kusį gyvenimą. 

Suskambo telefonas - tai buvo Kitas. Ji atsiliepė. 

— Sveika, mieloji, kaip tu? 

— Gerai... puikiai, ačiū, Kitai. 

— Tai labai gerai. Pasakysiu tau naujieną - kaip gera tave gir- 
dėti! Pasiilgau tavęs, Džulija. O tu nepamiršai savim rūpintis? 

— Nepamiršau, - nusišypsojo Džulija, - prisiekiu. 

— Gal jau maždaug aišku, kada grįši? 

Džulija buvo ką tik užsisakiusi bilietą ir jau tiksliai žinojo, 
bet nusprendė padaryti jam staigmeną. 

— Dar tiksliai nežinau, bet, kadangi beveik viską sutvarkiau, 
manau, grįšiu greičiau, nei įsivaizduoji, - klastingai nusišiepė. 

— Stačiai nuostabu! - Kitas lengviau atsikvėpė. - Neįsivaiz- 
duoji, kaip čia dabar tylu. 

— Lygiai kaip ir čia, - sumurmėjo Džulija. 

— Numanau, - rimtai atsakė Kitas. - Nuolat galvoju apie tave, 
mano meile. 

— Aš irgi. O kaip tu laikaisi? 

- Išskyrus tai, kad baisiai tavęs pasiilgau, viskas puiku. Tvar- 
ka, nebekankinsiu. Tik pranešk, kada grįžti, kad spėčiau papjau- 
ti nupenėtą veršį kaip sūnaus palaidūno tėvukas ir paruošti fe- 
jerverkus. Myliu tave, brangioji. Skambinkimės. 

— Būtinai, Kitai. Iki greito. 


Tą pavakarę, apimta nuostabos, kad likimas įteikė jai stebuklin- 
gą dovaną - naują gyvenimą ir laimę, Džulija sėdo prie fortepi- 
jono ir skambindama išliejo jau ne kančią, o džiaugsmą. 

Kaip visada užmiršo laiko tėkmę ir taip pasinėrė į muziką, 
kad nepastebėjo, kaip už nugaros ėmė leistis saulė. Neišgirdo ir 

kaip prasivėrė svetainės durys. Priėjusi finalinį akordą užmetė 
akį į laikrodį ant rankos ir pamatė, kad jau po septintos. Metas 
pakelti taurę rosė, pamanė užversdama natas ir dėdama į aplan- 
ką, kurį ryt pasiims namo. 

Kažkas už nugaros krustelėjo. Ji atsigręžė. 

Nustėrusi kelias akimirkas žiūrėjo į žmogaus pavidalą tarp- 
duryje. Paskui nevalingai užsimerkė. 

Ji pamatė vaiduoklį, vaizduotės sukurtą šmėklą. Jokios abe- 
jonės - jis netikras. 

Kai atsimerksiu, bus dingęs... 

Ji atsimerkė. Jis tebestovėjo prieš akis. 

Galiausiai pavidalas prabilo: 

- Sveika, mano Džulija. Aš grįžau. 

Džulija nenumanė, kiek laiko nustėrusi į jį spoksojo. Smegenys 
niekaip neįstengė priimti informacijos, kurią perdavė akys ir ausys. 

Nes tai buvo... neįmanoma. 

Stebeilydama suvokė, kad tai Ksavjė, - ir vis dėlto ne Ksavjė. 
Bent ne tas Ksavjė, kurio paveikslą nešiojo atmintyje nuo jo 
mirties dienos. Šitas Ksavjė buvo pasenęs dešimčia, gal net dvi- 
dešimčia metų; šitas Ksavjė buvo ne šiaip laibas, bet sulysęs iki 
išsekimo. Ir dar - šito Ksavjė veidas kairėje buvo paženklintas 
dantytu randu. 

— Suprantu, pribloškiau, kai mane pamatei, - pareiškė. 

Džuliją suėmė isteriškas juokas, išgirdus tokį menką jos re- 
akcijos apibūdinimą. 

Šiaip taip atgavusi kalbos dovaną, iš lėto, pabrėždama kiek- 
vieną žodį, pratarė: 

- Aš tik bandau susivokti, ar tu vaiduoklis, ar ne. Na, haliu- 
cinacija. 

Jis papurtė galvą. 

— Ne. Aš ne vaiduoklis ir ne haliucinacija. 

— O... - Džulija ieškojo reikiamo žodžio, bet tesugebėjo nu- 
kąsdama žodžius išspausti: - Kaip gali būti? 

- Džulija, mieloji, mes apie daug ką turime pasikalbėti, o da- 
bar eikš pas mane. Apkabink savo vyrą, grįžusį iš ano pasaulio. 
Pamatysi - jis tikrai gyvas. 

Ksavjė ištiesė rankas. 

Iš lėto, paklusdama jo nurodymams, Džulija pakilo ir priėjo 
prie jo. 

— Ak, ma chėrie, mano Džulija, - murmėjo ją apglėbdamas. - 
Neįsivaizduoji, kaip svajojau apie šią akimirką. 

Jo prisilietimas ir pažįstamas kvapas patvirtino, kad tai tikrai 
ne haliucinacija. 

Tai viršijo jos jėgas. Džulija apsipylė ašaromis. 

— Nesuprantu tavęs. Girdi - ne-su-pran-tu! 

Jai susmukus Ksavjė pusiau nešte nuvedė ją prie sofos ir pa- 
sodino tebelaikydamas glėbyje. 

- Žinau, žinau, ma petite, taip ir maniau, kad būsi sukrėsta 
mane pamačiusi. Vis galvodavau, kaip čia geriau padarius, - kal- 
bėjo glostydamas jai plaukus, - bet mačiau, kad nieko gero nesu- 
galvosiu. 

— Bet kaip taip gali būti? - raudojo ji. - Kaip tu čia atsiradai? 
Juk tu miręs - miręs! Numirei prieš metus... o jeigu nenumirei, 
tai kur, po galais, visą tą laiką buvai? 

— Kai bus metas, papasakosiu, - ramino ją. - O dabar džiau- 
kimės, kad mes vėl kartu. 

— Na jau ne! - netikėtai atstūmė jį Džulija. - Papasakok fuo- 
jau pat! Ksavjė, papasakok, - ėmė maldauti. 

— Daccord“, tiesą sakai. Reikia papasakoti. Tik pirmiau gal 
išgerkim po taurę vyno nervams apraminti. 
jo neįstengdama iki galo suvokti, kas čia dedasi. 

— Išgerk, chėrie. Gal padės, - tarė duodamas jai taurę. 

Džulijai neatrodė, kad kas nors šiuo atveju gali padėti, - tik 


* Na, gerai (pranc.). 

jau ne vynas. Bet ji gurkštelėjo, kaip liepiama, kad nors kur nu- 
kreiptų dėmesį. 

— Ksavjė, - meldė, - turi man papasakoti. Kitaip išeisiu iš 
proto. Nekankink. 

Ksavjė paėmė iš Džulijos vyno taurę ir pastatė ant žemo sta- 
liuko. Nenuleisdamas nuo jos akių ilgais pirštais suėmė rankas. 

— Ma chėrie... Kaip ilgai ir laukiau, ir bijojau šios minutės. 
Nežinojau, kaip geriausiai pasielgti - visiems laikams nuo tavęs 
atsiskirti? Apsaugoti tave nuo staigaus sukrėtimo? Ir išties, - jis 
linktelėjo, - tam tikra prasme man būtų buvę lengviau tau nesi- 
rodyti. Slapstytis, kad nereikėtų žiūrėti tau į akis, kai šitaip tau 
nusikaltau. Bet paskui... ne! Supratau, kad negaliu bėgti, turiu 
ryžtis ir prisiimti savo kaip vyro ir tėvo atsakomybę. 

Staiga Džulijai į galvą šovė pribloškianti mintis. 

— O Dieve! - Ji užspaudė sau burną ranka. - Sakyk, Ksavjė, 
sakyk, sakyk - jei tu gyvas, tai gal ir Gabrielis... 

Ksavjė papurtė galvą. 

— Ne, mon amour, jo nebėra - nebėra. Aš jį... mačiau savo 
akimis. 

Džulija ištraukė ranką jam iš saujos. Ji visa krūtine įkvėpė, iš 
paskutiniųjų kaupdama jėgas. 

- Sakyk. 

Ksavjė susivertė į burną likusį vyną ir vėl pabandė suimti 
Džuliją už rankų. Ji nesileido. 

— Ne! Neliesk manęs! - Tarsi iš šalies išgirdo, kad šaukia jau 
kone isteriškai. - Labai prašau! Pasakyk! 

— Daccord, chėrie, pradedu. Tą dieną - tą klaikią dieną - sep- 
tintą mes išvažiavome iš pobūvio. Gabrielis paprašė leisti jam 
sėstis naujos mašinos priekyje, ir aš leidau. Namo važiavom 
nuleidę stogą, Gabrielis džiūgavo, kad sėdi tėvelio sportiniame 
automobilyje ant priekinės sėdynės. Jis krykštavo ir kvatojo, vis 

ragino: „Greičiau, tėtuk, greičiau!“ O kadangi, - čia Ksavjė kiek 
užsikirto, - norėjau jį palinksminti, padariau, kaip prašė. Per 
dideliu greičiu įvairavau į kelio vingį ir čia teko mestis į šalį, kad 
nesusidurčiau su iš priešakio atlekiančia mašina. Nesuvaldžiau 
automobilio, jis nuriedėjo nuo kelio ir nukrito nuo skardžio. 

Ksavjė užlūžo balsas. 

— Atleisk, Džulija, atleisk man... — Jis nurijo gerklėje įstri- 
gusį gumulą ir ėmė pasakoti toliau. - Galų gale mašina liovėsi 
dardėti nuo skardžio - kelią pastojo medis. Mane ištiko šokas, 
susikruvinau veidą, - jis palietė randą ant skruosto, - bet sąmo- 
nės nepraradau. Puoliau dairytis, kur Gabrielis, bet sėdynė šalia 
manęs buvo tuščias. Supratau, kad mašinai ritantis nuo skardžio 
jis turbūt iškrito. Man pavyko išsigauti iš automobilio ir palypė- 
jau šlaitu aukštyn ieškoti Gabrielio. 

Ksavjė susiėmė galvą rankomis. 

— Ak, Džulija, Džulija... 

Ji suakmenėjusi stebėjo, kaip jis bando susitvardyti, bet nie- 
ko nesakė. Ką ji galėjo sakyti? 

— Radau jį, - jis pakuždomis pasakojo toliau, - aukščiau ant 
skardžio. Iš pradžių pamaniau, kad jis tik be sąmonės. Supranti, 
nebuvo jokio įbrėžimo. Bet paskui, - o Dieve, padėk man! - kai 
pakėliau, jo galvytė nukaro kaip sulaužytos lėlės. Supratau, kad 
jis sunkiai sužeistas, kad krisdamas baisiai susižalojo. 

— Sakai, jam lūžo kaklas? - Džulija būtinai turėjo sužinoti, 
kaip mirė jos vaikelis. 

— Taip. Paskui susivokiau, kad jo akys atmerktos... plačiai 
atmerktos, bet nemirksi, Džulija, jos nemirksėjo. Mėginau ap- 
čiuopti pulsą - nebuvo pulso, purčiau jį, šaukiau, kad atsipeikė- 
tų, bet supratau, kad jis manęs nebemato, kad jis - ne! - Ksavjė 
ėmė smaugti gerklę ir jis papurtė galvą. - Negaliu ištarti to Žo- 
džio. 

— Kitaip sakant, tada supratai, jog Gabrielis miręs? - už jį 
ištarė Džulija. 

— Oui, chėrie, jis buvo... miręs. Nežinau, kiek laiko sėdėjau su 
juo ant rankų, troškau, kad jis atgytų, bet to neįvyko. O paskui, - 
Ksavjė nukratė drebulys, - išgirdau sprogimą ir pamačiau, kaip 
pakalnėje suliepsnojo automobilis. Miškas buvo perdžiūvęs, 
man buvo likusios kelios sekundės pabėgti nuo besivejančios 
ugnies. Ir - kaip tau tai pasakyti? Negaliu! - Ksavjė ėmė garsiai, 
pratisai, sielvartingai raudoti. - Aš bėgau. Bėgau ir bėgau. Bėgau 
per mišką nuo ugnies. Ir, - gerklę jam vėl užsmaugė rauda, - 
aš nepaėmiau mūsų sūnelio! Nepaėmiau... mūsų... sūnelio! 

Ksavjė nebegalėjo kalbėti. Tik raudojo susiėmęs galvą ran- 
komis. 

Džulija sėdėjo šalia, įsmeigusi akis į tuštumą, ir gailėjosi, kad 
čia atvažiavo. 

— Ksavjė, prašau, kalbėk. Aš turiu viską Žinoti. 

Pati savimi netikėdama pajuto, kaip ant jos tarsi šydas nukri- 
to klaiki ramuma. 

Po kelių minučių Ksavjė ėmė pasakoti toliau. 

— Kiekvieną mielą dieną aš savęs klausinėjau, kodėl - kodėl 
tąkart nepaėmiau mūsų ange ant rankų ir neišnešiau iš ugnies. 
Negaliu paaiškinti... negaliu. - Jis kaip pamišęs ėmė kratyti gal- 
vą. - Ašjį palikau vieną, vieną! Gal mane paveikė šokas, gal baisi 
širdgėla... gal tą minutę ištikusi beprotybė. O gal tai buvo papras- 
čiausia egoistinė instinktyvi mirties baimė. Bet aš taip padariau, 
Džulija, palikau jį, palikau! 

Jis vėl pratrūko raudoti, bet Džulija ir toliau sėdėjo sustin- 
gusi. 

- Šit kaip - ir kur tu nubėgai? 

Jis atgalia ranka nusišluostė akis ir nosį. Papurtė galvą. 

— Nežinau, Džulija, kur nubėgau, bet sustojęs pamačiau, 

kad ugnis nebesiveja, kritau čia pat miške ir užmigau, o gal 
praradau sąmonę. Kai atsibudau, buvo sutemę. Vėl užsimerkiau 
ir užmigau. Kai vėl atsimerkiau, buvo rytas. Ir tada atėjo suvoki- 
mas, kad turiu grįžti namo pas tave ir paaiškinti, kas įvyko. Bet, 
kad ir kiek save įkalbinėjau stotis ir eiti, nepajėgiau. Kai galop 
pakilau, supratau, kad esu netoli Sen Tropezo, tad ėjau, kol pri- 
ėjau miestelį. - Jis nutilo ir, prieš prabildamas vėl, giliai įkvėpė 
oro: - Džulija, maldauju, suprask, iš sielvarto aš tada buvau kone 
pamišęs. Priėjęs tabac iš lauko pusės pamačiau laikraštį. Tu ži- 
nai, kokios antraštės buvo kitą dieną. 

— Nežinau. Neskaičiau. 

— Ta va, aišku, pirmame puslapyje buvo tavo nuotrauka. 
Mano nuotraukos tada jie dar neturėjo, o ir niekas manęs tą rytą 
nebūtų pažinęs. - Ksavjė veidas persikreipė. - Kai pamačiau 
save - ant skruosto sukepęs kraujas, sudraskyti rūbai - atro- 
džiau kaip valkata, o ne kaip garsiosios Džulijos Forester vyras. 

Ksavjė pašoko ir ėmė sukti ratus po kambarį. 

— Viešajame tualete kiek apsiprausiau, paskui nusipirkau 
vandens ir laikraštį. Perskaičiau apie avariją, apie Gabrielį ir 
save. Ir supratau, kad ir tu, ir visas pasaulis laikote mane mi- 
rusiu. O tą minutę, - Ksavjė liovėsi sukęs ratus ir atsigręžė į 
Džuliją, - supratau, kad negaliu grįžti pas tave ir prisipažinti, 
ką padariau, - žinojau, niekada man neatleisi. Nužudžiau mūsų 
petit ange ir palikau degančiame miške. - Ksavjė ašaros išseko 
ir dabar jis stovėjo įdūręs žvilgsnį Džulijai pro petį. - Taigi, aš 
pabėgau. 

— Kur? 

— Įsėdau į laivą, kuris plaukė į turistinį kruizą. Išsilaipinau 
Nicoje, o iš ten keltu patekau į Korsiką. Apsigyvenau kalnuo- 
se, nedideliame pensione, ir tol ten tūnojau, kol baigėsi grynieji. 
Tada ėmiau rinkti vaisius nuo žemės ir visą laiką saugojausi, kad 

manęs nepažintų. - Ksavjė gūžtelėjo. - Gal niekas ir taip nebūtų 
pažinęs, bet nenorėjau rizikuoti. Nenorėjau, kad kas nors mane 
rastų. Manau, kad... Noriu tikėti, kad man buvo pakrikę nervai. 
Nesugebėjau racionaliai mąstyti - protas atsisakė suvokti tai, kas 
įvyko. Aš ne gyvenau, o tik egzistavau. Ar supranti, Džulija? 

Jo akys meldė atsako, bet nesulaukė. 

Jis atsiduso. 

- Manau, tada po truputį pradėjau atsigauti. Pradėjau vėl 
mąstyti, mąstyti ne vien apie tai, ką padariau Gabrieliui, bet ir 
tau. Palikau tave su mintimis, kad mirė ne tik tavo mylimiau- 
sias sūnelis, bet ir vyras, - Ksavjė it paklaikęs perarė pirštais 
plaukus, - baisu, kaip su tavimi pasielgiau. Prireikė daug mė- 
nesių, kol atsirado jėgų grįžti pas tave. Bet galiausiai pasiryžau. 
Ir štai aš Čia. 

Tarp jų stojo ilga tyla. 

Galiausiai ji paklausė: 

— Kaip sužinojai, kad aš čia? 

Ksavjė pažvelgė į ją su nuostaba. 

— O kur dar galėjai būti? Jei būtum išvažiavusi į savo rečitalį, 
būčiau čia tavęs laukęs. Bet, šiaip ar taip, radau tave, ma chėrie. 

— Manęs čia nebuvo, - atsakė Džulija bejausmiu balsu. - Bu- 
vau Anglijoje. Ir jau tikrai neskambinau fortepijonu. 

Ji pašoko ant kojų, staiga kilus norui išvengti trikdančio jo 
artumo. Protu apimti baisią tiesą apie jų sūnaus mirtį. Ir tai, kad 
Ksavjė prie to pridėjęs ranką. 

Per prieškambarį ir virtuvę ji išėjo į terasą. 

Ten sustojo pakėlusi akis į žvaigždėmis nusėtą juodą kaip 
rašalas dangų ir apsivijo save rankomis, tarsi šis bergždžias ju- 
desys būtų galėjęs apsaugoti. Ir pašaipiai prisiminė, kaip tarėsi 
tiek sužinojusi, kas yra skausmas ir kančia, kad užteks visam gy- 
venimui. 

Ji klydo. 

„Atleisk, atleisk man...“ - kreipėsi ji į aukštybes sau pripa- 
žinusi, kad, jei būtų reikėję rinktis iš jų dviejų, ji būtų meldusi 
pasigailėti Gabrielio. 

Jis nužudė mūsų vaikelį. 

Ne!!! Džulija papurtė galvą. Ji negali, neturi taip galvoti. Tai 
buvo nelaimingas atsitikimas, akimirkos lengvabūdiškumas, tra- 
giška klaida, kurią gali padaryti ir rūpestingiausi tėvai... Be to, 
jau neįmanoma sužinoti, ar Gabrielis būtų likęs gyvas, jei būtų 
sėdėjęs prisegtas saugos diržais vaikiškoje kėdutėje ant automo- 
bilio galinės sėdynės. 

Jis paliko jį praryti miško gaisrui. 

— O Viešpatie, - sukuždėjo Džulija. 

Argi galima jam už tai atleisti? 

O jei Gabrielis dar buvo gyvas? 

Buvo pernelyg baisu apie tai galvoti. Reikia tikėti, kad jis 
buvo nebegyvas, arba ji išties išsikraustys iš proto galvodama, 
kaip jis kankinosi paliktas vienas. Ji turėtų pasikliauti Ksavjė ir 
tikėti tuo, ką jis sako. 

O kaip dėl tolesnio jo elgesio? Dėl dingimo visus dvylika mė- 
nesių, palikus ją galvoti, kad jis miręs? 

Jei Ksavjė būtų iškart parėjęs namo ir prisipažinęs, kad pada- 
rė šiurpią klaidą, ar ji būtų atleidusi? Ji negalėjo atsakyti. 

Džulija liovėsi nervingai žingsniavusi ir klestelėjo ant krėslo. 

Ar kraštutinės aplinkybės gali būti deramas pateisinimas? 

O ką daryti su Kitu grįžus Ksavjė? 

Ji priglaudė delną sau prie kaktos. Viso to jau per daug... 

Pajutusi ranką ant peties krūptelėjo. 

— Džulija, - jis atsitūpė priešais ir suėmė ją už rankų. - Man 
labai labai gaila, kad turėjau tau šįvakar tai papasakoti. Supran- 
tu, kokia tau buvo kančia klausytis, kas iš tikro įvyko. Aš niekada 

sau nedovanosiu. Bet labai prašau suprasti, kad vienintelė prie- 
žastis, dėl kurios grįžau, - noras pasitaisyti. Nes suprantu, kad 
blogai padariau, ir, - pabučiavo jos rankas, - myliu tave, chėrie, 
myliu iš visos širdies. Ar tavo širdis pajėgtų atleisti už tai, ką 
padariau? 

Džulija pažvelgė į jį nevilties kupinomis akimis. Atsistojo. 

— Šįvakar nebegaliu daugiau kalbėti. Per daug pavargau. No- 
riu miego. Prašau, kol kas pasirink laisvą kambarį. 

Ir tyliai prasilenkusi su juo išėjo iš svetainės. 


Dvi dienas Džulija buvo užsidariusi savo kambaryje, neklau- 
sydama Ksavjė maldavimų pasikalbėti. Ji turėjo kaip nors su- 
talpinti į smegenis tai, ką sužinojo, reikėjo vienatvės išsilaižyti 
žaizdas. Dieną miegojo valandų valandas, o naktį pabusdavo 
juodoje negailestingoje tamsoje - tada laukė košmaras atviro- 
mis akimis. 

Trečią rytą Džulija įsileido Ksavjė į kambarį. Rankose jis lai- 
kė padėklą su ką tik iškeptais raguoliais, uogiene ir kava. 

- Atnešiau tau pusryčius, chėrie. Labai susirūpinau, kad nie- 
ko nevalgai. - Pastatęs padėklą ant lovos jis iš viršaus pažvelgė į 
nukamuotą jos veidą. - Džulija, meile mano, negaliu tverti, kad 
sukėliau tau tiek kančių. 

Džulija žiūrėjo, kaip jis pila kavą, ir atsisėdusi paėmė iš jo 
rankų puodelį. 

Tylomis gurkštelėjo, mėgindama kaip nors išsijudinti iš stin- 
gulio. 

— Manęs laukia Anglijoje, - tarė bespalviu balsu. 

— Non! - pasibaisėjo Ksavjė. - Kaipgi tu važiuosi? Džulija, 
tavo būsena ne tokia, kad galėtum keliauti, be to, mums reikia 
pagaliau pasikalbėti. 

Staiga prisiminus, kokią ramybę ir taiką ji pažino su Kitu 
Vorton Parke, akys jai pasruvo ašaromis. 

— Ksavjė, man... - ji atsiduso, nerasdama žodžių jausmų są- 
myšiui išreikšti. 

— Džulija, - meldė jis, - prašau tavęs vienintelio dalyko: mel- 
džiu, pasilik su manim bent kelias dienas. Leisk man tave mylėti, 
padėti išgyventi tą baisų sukrėtimą, kurį tau sukėliau. Jei po tų 
kelių dienų vis tiek norėsi išvažiuoti, nelaikysiu tavęs. Negi mes — 
mūsų ange mamytė ir tėvelis - negalim bent tiek pasistengti jo 
atminimui“ 

Vien šitų Ksavjė žodžių būtų pakakę jai tuoj pat atšaukti re- 
zervuotą skrydį. 

— Aš daug mėnesių gedėjau jo viena, - tyliai tarė ji. 

— Tad leisk man gedėti kartu su tavimi. Man irgi reikia at- 
gedėti. Nepalik manęs, chėrie, maldauju. Kitaip aš... neištversiu. 

Džulija įsižiūrėjo jam į akis - jose buvo neviltis. 

— Gerai. Padarysiu, ko prašai, pabūsiu čia. Kol kas. 

Ksavjė ją apsikabino, ir kava šliūkštelėjo ant patalo. 

- Merci, mon amour. Pažadu, nesigailėsi, kad pasilieki. Taigi, 
mano meile, ką šiandien norėtum veikti? 

— Veikti? - atkartojo ji, sugluminta vien tokios minties. 

— Na, taip, manau, būtų gerai kur nors išeiti iš namų, toliau 
nuo... prisiminimų. Galėtume kad ir... - Ksavjė gūžtelėjo, - pa- 
sivaikščioti po mūsų mėgstamą paplūdimį, gal ir papietauti 
dviese? 

— Bet... 

— Džulija, paklausyk, mon amour, - tyliai tarė Ksavjė, apžiū- 
rinėdamas savo rankas. - Suprantu, kiek prikankinau tave savo 
pasakojimu, bet argi nė truputėlio nesidžiaugi, kad grįžo tavo 
vyras? Ar tu ir manęs... gedėjai? 

- Žinoma! Mėnesių mėnesius, - Džulijai užgniaužė gerklę, - 

neradau sau paguodos. Tu net neįsivaizduoji, koks tai buvo pra- 
garas! Ir, kai galiausiai pradėjau su tuo susitaikyti, kai vėl pati- 
kėjau, kad ateityje manęs kas nors dar laukia, pasirodei tu ir... 
ak, Ksavjė, - ji rankomis susiėmė galvą, - nieko nesusigaudau... 
neišmanau nė ką galvoti. 

Kad ir kaip mėgino sustabdyti susitvenkusias ašaras, jai ne- 
pavyko. Ksavjė ją apkabino ir ėmė glostyti plaukus. 

- Suprantu, mon amour, suprantu. Bet prisiekiu, aš pasitaisy- 
siu, rūpinsiuosi tavimi, guosiu, darysiu viską, kad tau padėčiau. 
Tu nebe viena. Aš su tavim. Juk mums reikia vienam kito, ar ne? 

— Taip, bet... 

Tas „bet“ buvo toks sudėtingas, kad Džulija nežinojo, nuo ko 
pradėti aiškinti. 

— Man rodos, tikrai būtų neblogai šiek tiek pabūti ne namie. 
Bet jei tik tau pasidarys neramu, tuoj pat vešiu namo. Daccord? 

Ji atsiduso - jautėsi priblokšta ir jai nebuvo svarbu, kur leisti 
laiką: kai Ksavjė pasakė, kas ištiko jos vaikelį, Žiauriai sutrau- 
kė skrandį ir ji tenorėjo, kad kas nors ištrauktų tuos varstančius 
dieglius. Gedulas, regis, prasidėjo iš naujo. 

- Daccord. 

— Bonne. Bet pirmiau, - Ksavjė sunkiai atsiduso, - turiu pri- 
sistatyti į gendarmerie ir pranešti, kad prisikėliau iš numirusių. 

— Tavo mirties liudijimas kabinete ant rašomojo stalo. Gal 
pasiimk, - sausai pasiūlė Džulija. 

Atsistojęs jis žvilgtelėjo į ją. 

- Žinok, man gali pateikti kaltinimus. 

Džulijai tai nebuvo atėję į galvą. 

— Už ką? 

— Už neatsargų vairavimą ir gal net žmogžudystę. Bet turiu 
tai padaryti. Turiu nueiti. Perlipti šį slenkstį. Man baisu, - pri- 
sipažino. 

Džulija suprato, ką reiškia jo žvilgsnis: norą, kad ji eitų kartu. 
Apsimetusi, kad nesuprato, pakilo iš lovos. 
— Susitiksim paskui, - pasakė užsidarydama vonios kamba- 


ryje. 


Ksavjė grįžus namo, Džulija sėdėjo prie fortepijono vildamasi, 
kad muzika suteiks trokštamą paguodą. Jos vyras įžengė į svetai- 
nę su džiaugsmo šypsena veide. 

— Voila! Viskas sutvarkyta! Kai Monsieur inspektorius pama- 
tė žmogų, atsinešusį savo mirties liudijimą, - sukikeno Ksavjė, 
chėrie, tau reikėjo pamatyti jo veidą! 

— Nesistebiu, kad nustėro. - Džuliją suglumino Ksavjė puiki 
nuotaika. 

— Jis nemano, kad gali būti pateikti kaltinimai, nes nebuvo 
avarijos liudininkų. Mano paaiškinimus išklausė neklausinėda- 
mas. Matyt, aš ne pirmas, toje vietoje su mašina nusivertęs nuo 
skardžio. Jis sakė, kad galėčiau būti apkaltintas nebent imitavęs 
savo mirtį, bet tik tuo atveju, jei būtų sumokėtas draudimas. Ar 
jis sumokėtas? - jo akyse atsirado rūpestis. 

Šįkart Džulija liko patenkinta, kad nereikės iki galo tvarkyti 
tų baidančių popierių dėl vyro „mirties“. 

— Ne, - tyliai atsakė. 

Ksavjė, regis, lengviau atsikvėpė. 

— Na, ką, cest parfait! Vadinasi, tau irgi nebus pareikšti kal- 
tinimai. 

Džulija įrėmė į jį akis. 

— Ką?! 

— Nesijaudink, - meiliai pabučiavo jai viršugalvį, - tai smulk- 
mena, bet ji įrodo, kad mes nebuvome susimokę apgaule išpešti 
pinigų. 

Užsidengusi veidą delnais, Džulija papurtė galvą. 

— Liaukis, Ksavjė! Mes kalbame apie mano - mūsų - vaiką, o 
ne apie finansines machinacijas! 

— Pardon, chėrie, už nejautrumą. Viskas dėl tų bukagalvių 
prancūzų biurokratų. O dabar, - jis atitraukė jai nuo veido ran- 
kas, - leisk tave pakviesti pietų. Gal verčiau pažiūrėkim į šią 
padėtį iš šviesiosios, o ne iš tamsiosios pusės, oui? O šviesioji 
pusė yra ta, - jis pakėlė Džulijos smakrą ir nusitaikė bučiuoti 
į lūpas, - kad aš - iš numirusių prisikėlęs laisvas vyriškis, vėl 
sutikęs savo gražuolę žmoną. 

Žavus pajūrio kaimas Žigaro įsikūręs priešingame pusiasalio 
krante nei Sen Tropezas. Atsidūręs gamtos draustinyje, atokiai 
nuo Rivjeros kurortus jungiančių didžiųjų kelių, jis išsaugojo 
senąjį žavesį. Palei nepaliestą paplūdimį išsimėtę mieli dengti 
lauko restoranėliai vietinių buvo uoliai slepiami nuo pašalinių. 

Ksavjė įžengė į „La Salamandre', iš paskos įsliūkino nelai- 
minga Džulija. Ji matė, kaip restoranėlio savininkė Šantalė išpū- 
tė akis, lyg pamaniusi, kad sapnuoja. 

Ksavjė padrąsindamas ją linktelėjo. 

- Oui, Chantal, cest moi!“ 

Šantalė ranka užspaudė sau burną. 

- Bet... Mon Dieu! Negaliu patikėti savo akimis! Ar gali būti? 

Ksavjė ją apkabino. 

- Ilga istorija, kada nors papasakosiu. O dabar gal galėtume 
prisėsti prie savo staliuko ir užsisakyti pichet** rožinio vyno? 

Šantalei nuėjus atnešti vyno, Džulija skersai stalą įrėmė akis 
į Ksavįjė. 

- Kaip ketini žmonėms paaiškinti, kur buvai? - abejingai pa- 
klausė. 

- Tiesiog teks sakyti tiesą, - truktelėjo pečiais Ksavjė. - Kad 
dingau paklaikęs iš sielvarto. 


* Taip, Šantale, tai aš! (Pranc.) 
** ąsotėlį (pranc.). 

Džulija nenuleido nuo jo akių. Visą rytą galvoje jai įkyriai 
sukosi viena grasi mintis. Turėjo ką nors jam pasakyti. 

— Turbūt supranti, kad žurnalistams šita istorija - mana iš 
dangaus? 

- Tiesą kalbi, Džulija. Voil4! - Ksavjė trinktelėjo per stalą. — 
Aš surengsiu spaudos konferenciją, kad tie maitvanagiai vienu 
kartu pasisotintų mus kapodami. Manau, taip ir padarysim. Su- 
sisieksim su Olavu, kad juos sukviestų. 

Džulijai Ksavjė atrodė kaip įsibėgėjęs traukinys; ji suprato 
jo džiaugsmą ir palengvėjimą sugrįžus iš savanoriškos tremties, 
bet ji negalėjo džiaugtis kartu. Spaudos konferencijos, - kaip ir 
šampanas, kuriuo pavaišino Šantalė, - buvo ne jai. Ji apie nieką 
daugiau negalėjo galvoti, tik apie vargšo savo vaiko kūnelį, lai- 
žomą miško gaisro liepsnų. Ksavjė akivaizdžiai džiugino mintis, 
kad sulauks spaudos dėmesio. Ji buvo pamiršusi, kad jis pasipū- 
tęs kaip povas. 

- Ksavjė, susimildamas, aš dar negaliu bendrauti su žurna- 
listais. 

- Žinoma, suprantu. Atleisk, chėrie. Kaip anglai sako, turbūt 
nereikia užbėgti įvykiams už akių. Bet gal man atleistina už tą 
laimės akimirką, kai vėl išvydau gražiąsias savo žmonos akis? 
Santė“, - jis susidaužė su ja. 

- Aš negaliu būti... laiminga. Juk ką tik išgirdau, kaip iš tik- 
rųjų mirė Gabrielis. 

Ksavjė suėmė jos ranką - ji vos susilaikė neatitraukusi. 

- Džulija, patikėk, tai buvo klaiki nelaimė. Niekada sau neat- 
leisiu. Bet aš jau užtektinai nubaudžiau save ir tave. Ką dar galiu 
padaryti? Sakyk, Džulija, ir tikrai padarysiu. 

- Nieko, - ji sutiko atsidususi. - Daugiau nieko. 


* Į sveikatą (pranc.). 

Rytą Džulija atsibudo išgirdusi baladojimą į lauko duris. Apsi- 
miegojusi nukėblino į prieškambarį ir ten rado Ksavjė jau atla- 
pojusį duris. Už jų buvo jūra veidų, fotoaparatų, filmavimo ka- 
merų ir diktofonų. 

Blykstėms nusitaikius į nustėrusį Džulijos veidą, ji spruko į 
svetainę, melsdama Ksavjė uždaryti duris. Drebėdama, neatgau- 
dama kvapo susmuko ant sofos. Galiausiai išgirdo, kaip bilstelė- 
jo uždaromos durys, ir pas ją įėjo Ksavjė. 

— Atsikratei jų? - klausė jo netekusi vilties. 

— Chėrie, atleisk, kad jie taip staiga užgriuvo, bet nieko ne- 
galėjau padaryti. Juk tu garsenybė, o aš - tavo vyras. Jie neišeis, 
kol negaus medžiagos žinioms. Kuo greičiau juos priimsim, tuo 
greičiau atstos. Pasakiau, kad po pusvalandžio išeisim į lauką ir 
duosim interviu. Jiems to pakaks. 

— Betgi jie turbūt nori kalbinti tave? - sudejavo Džulija. - Ar 
ir manęs ten reikia? 

Ksavjė apkabino ją viena ranka. 

— Pati supranti, kad, be tavęs, jiems nieko kito ir nereikia. Tik 
tavo nuotraukos gali papuošti žurnalų viršelius. Juk tai kaina, ku- 
rią tau tenka mokėti už turtus ir šlovę, nest-ce pas? Klausyk, turiu 
nusimaudyti po dušu. - Jis nužvelgė ją sėdinčią su nuskalbtais se- 
nais marškinėliais, kuriuos ji mėgo vilkėti vietoj naktinių. - Gal ir 
tau būtų ne pro šalį? 


Džulija padarė ko prašoma ir leidosi fotografuojama su Ksavjė, 
meiliai ją apkabinusiu ir karštai bučiuojančiu į lūpas. Paklaus- 
ta apie stebuklingą vyro sugrįžimą, atsakė esanti labai laiminga, 
kad jie vėl kartu. 

O ką dar ji galėjo sakyti? 


Vos užsivėrus namų durims suskambo jos mobilusis. 

— Džulija, čia aš, Alisija. Klausyk, ar tiesą ką tik girdėjau per 
radiją? Diktorius pasakė, kad atsirado gyvas ir sveikas Džulijos 
Forester vyras. 

— Taip, tai tiesa, - atsiduso Džulija. - Būčiau tau paskambi- 
nusi, bet buvau per daug sukrėsta. Ir nesitikėjau, kad žinia taip 
greit pasklis. 

- Žinoma, jeigu tai tiesa, kils pragariškas triukšmas. Nėra ko 
stebėtis, - nutarė Alisija. - Spėju, jam grįžus liksi Prancūzijoje? 

— Gal ir... - Džulija patylėjo. - Nežinau. 

— Mat kaip. - Atėjo eilė Alisijai patylėti renkant žodžius. - Ar 
kalbėjai su Kitu? 

— Dar ne. 

— Klausyk, nenoriu tavęs mokyti, bet, kad ir ką sugalvojai, 
būtų neblogai jam paskambinti. Pati jam pasakyk, kol iš kitų ne- 
išgirdo. 

- Tikrai kad tiesą sakai. - Kol kas Džulija negalėjo apie tai 
net pagalvoti. 

— Beje, skambino tėtis. Jis irgi jau girdėjo ir liepė perduoti, 
kad tave myli ir sveikina. Tai kaip, Džulija, tu laiminga, kad grį- 
žo Ksavjė? 
tad atsakė tik tiek: 

- Atleisk, Alisija, gal paskui pakalbėsim? Mane čia tiesiog 
plėšo į visas puses. 

- Žinoma, gerai. Perduok Ksavjė linkėjimus. Paskambinsiu 
vėliau. Tik nekankink savęs, Džulija. Iki. 

Ji pajuto, kaip ant pečių nusileido dvi rankos. 

— Kaip savijauta, mano meile? 

— Kaip maišu trenkta, - konstatavo ji. 

- Jie mėgsta laimingas pabaigas... je taime... - Ksavjė pabu- 
čiavo ją į sprandą ir jo rankos ėmė klaidžioti po jos kūną. 

— Liaukis! Dėl Dievo meilės, Ksavjė! Negi nesupranti? Juk tai 
nėra laiminga pabaiga! 

— Matau, kad ne. Je comprend“*. Atleisk. Noriu tik parodyti, 
kaip tave myliu, bet reikės palaukti, kol galėsi priimti mano meilę. 

Džuliją išpylė šaltas prakaitas. Norėjo dingti, pasislėpti nuo 
jo. Ji pasuko durų link ir Ksavjė jai pavymui tarstelėjo: 

— Rolanas ir Madlena mus pakvietė pietų atšvęsti mano su- 
grįžimo. Ar eisim? 

Rolanas ir Madlena tą lemtingą dieną ir buvo pakvietę Ksavjė 
su Gabrieliu į iškylą su lauko kepsniu. 

— Ne. Neturiu jėgų, Ksavjė. 

Jo akyse šmėstelėjo susierzinimas, bet susitvardęs linktelėjo. 

— Aišku. Bet aš gal nueisiu. Išeinu po pusvalandžio. Iki pasi- 
matymo, Mon amoutr. 

- Iki. 

Džulija išėjo į terasą ir sudribo krėsle. Negailestingai plieskė 
saulė, vienintelė skiriamoji riba tarp jūros ir dangaus buvo tvas- 
kantis baltas įkaitusio oro brūkšnys. 

Alisija tiesą sako. Reikia paskambinti Kitui. Tik ji bijo su juo 
kalbėti. 

Nukreipė žvilgsnį į mobilųjį ir kaip robotas maigydama 
mygtukus susirado Kito numerį. 

Po galais, ką gi jam sakyti? 

Ji papurtė galvą. O ką tai pakeis? 

Grįžo jos vyras, ir nesvarbu, kad tai buvo smūgis į paširdžius. 
Ji nebelaisva ir negali būti su Kitu. Kaip keista, mąstė Džulija, ra- 

dė skambučio mygtuką. 


* Suprantu (pranc.). 

Kitas dirstelėjo į skambantį telefoną ant stalo. Pamatė, kad tai 
Džulija. Neatsiliepė - tegu skamba. 

Jis nesiryžo su ja kalbėti. 

Žinojo, ką ji pasakys. Jau girdėjo per radiją vairuodamas. 

Kitas pro langą pažvelgė į parką. Nuo pat pradžių suprato, 
kad Džulija yra su juo tik todėl, kad jos vyras miręs. Dabar, kai 
jis grįžo, varžovui tenka trauktis. Jis - Džulijos vyras... o ji - jo 
Žmona. 

— O Dieve, - iš nevilties sudejavo kratydamas galvą. Reikėjo 
iškart suprasti, kad viskas buvo per gerai, kad tęstųsi amžinai. 

Pirmąkart po daugelio metų jis atidavė moteriai visą širdį. 
Tas likimo posūkis - kai jis vėl surizikavo, o Džulija rado drąsos 
nuvyti savo baimes ir pasirinkti jį - jam leido pirmąkart išties 
patirti, ką reiškia mylėti. 

- Argi tai gali pasikartoti? - atsiduso Kitas. 

Žinojo, kad ne. Taip pat žinojo, kad nėra nė menkiausios 
vilties jų jausmams iš naujo įsiliepsnoti. Džulija dabar turbūt 
apimta ekstazės - ir jam kadaise būtų taip buvę, jei Mila būtų 
prisikėlusi iš numirusių. 

Vėl suskambo telefonas. Vėl Džulija. 

Jis nemirksėdamas žvelgė į parką ir nusprendė, kad nenori 
girdėti, ką ji pasakys. 

Jis ir taip suprato. 

- Būk laiminga, brangioji, - sukuždėjo. - Visada tave mylėsiu. 

Ir Kitas Krofordas, susiėmęs rankomis galvą, pravirko kaip 
vaikas. 

Džulija šiaip taip pratraukė dar kelias dienas. Ji vėl rado pa- 
guodą prie fortepijono kaip kadaise. Jis ne tik valandų valan- 
das teikė saugią priebėgą, kurioje buvo galima pasislėpti nuo 
tikrovės, bet ir gelbėjo nuo Ksavjė atkaklaus dėmesio. Ji matė, 
kad jis kiek įmanydamas stengiasi parodyti, kaip ją myli ir 
trokšta jos atsako, bet kažkodėl ji tiesiog negalėjo atsiliepti į jo 
jausmus. 

Buvo it sustingusi į ledą. Valgė, miegojo, kalbėjo - darė tą 
patį, ką ir visi žmonės, bet viduje buvo tuščia. Ten, kur anksčiau 
plakė širdis ir virė jausmai, buvo juoda ertmė. Pirmiau ją buvo 
užpildęs Kitas, bet dabar visa tai išėjo dūmais. 

Visą pusdienį skambinusi, vieną vakarą Džulija įsipylė taurę 
rosė ir išėjo pasėdėti į terasą. Netrukus suskambo jos mobilusis. 
Pamatė šviečiant Alisijos numerį. 

— Klausau, - atsiliepė. 

Vietoj pasisveikinimo išgirdo kūkčiojimą. 

— Alisija, kas tau? - paklausė. 

- Oi... Džulija! Žinok... - Alisija vėl sukūkčiojo neišspausda- 
ma žodžio. 

— Būk gera, sakyk, kas yra! - Džulija buvo apstulbinta - ne 
jos sesers būdui buvo verkšlenti. 

— Ne, negaliu! Koks siaubas! Gal galiu atvažiuoti pas tave 
į Prancūziją? Man reikia kur nors pabėgti. Maksas sakė, kad 

pasiims laisvų dienų ir pažiūrės vaikus. Gal galėčiau bent kiek 
pas tave pabūti? Suprantu, tau pačiai sunku, bet... man taip rei- 
kia tavęs. 

- Žinoma, atvažiuok ir pabūk. Gal Maksas ką nors padarė? 

— Kur ten Maksas! Gerai būtų. Kalba ne apie jį, o apie mane! 

— Gal kuo nors susirgai? - paklausė Džulija. 

— Ne! Aš nesergu!!! Sveika kaip ridikas. Bet - oi, Džulija, pa- 
dėk man - ryt galiu pas tave atskristi popiet. Gal galėtum mane 
pasitikti Tulone? 

- Žinoma, galiu. - Šiaip ar taip, Džulijai tai buvo proga 
pabėgti nuo Ksavjė įkyrumo. - Sakyk, gal dar galiu kuo pagel- 
bėti? 

— Nieko daugiau nereikia, būsiu tau labai dėkinga, jei pri- 
glausi, kol galvoje mintys susikratys. Visai nenoriu tokia ištižusi 
rodytis vaikams. 

— Kai tik užsisakysi bilietą, skambink. Būtinai tavęs atvažiuo- 
siu. Ir neabejoju, kad viskas stos į savo vietas. 

— Deja, tai neįmanoma, - nukirto Alisija. - Mano gyvenimas 
sudaužytas į šipulius, ir jų į krūvą nebesurinksi. Bet labai tau 
ačiū, Džulija. Skambinsiu. 

Priblokštai Džulijai pagailo iš vėžių išmuštos Alisijos. Tie- 
sa, tas gailestis ją ir guodė: tai reiškė, kad vieną dieną ir ji ką 
nors pajus savo vyrui, - nesvarbu, meilę ar neapykantą. Tik nie- 
kaip negalėjo įsivaizduoti, kas neša Alisiją — tokią rūpestingą 
motiną - į lėktuvą palikus keturis vaikus. 

Ksavjė grįžo pora valandų vėliau, nei buvo žadėjęs, - esą Sen 
Tropeze sutikęs daugiau draugų ir su jais atšventęs savo sugrį- 
žimą. Jam pynėsi liežuvis ir Džulijai buvo koktu į jį žiūrėti. Jo 
silpnybė alkoholiui ir nemokėjimas sustoti buvo vienas iš jų ve- 
dybinio gyvenimo spyglių. Daug kartų Džulija priekaištavo, kad 
jis per daug geria, o Ksavjė siusdavo ir gindavosi. 

Šį vakarą Anjesei atnešus į terasą vakarienę, Ksavjė vėl pri- 
sipylė taurę, bet Džulija nutarė nieko nesakyti. Neturėjo jėgų 
vaidytis. 

— Rytoj atskrenda mano sesuo, pabus kelias dienas, - prane- 
šė Džulija, šakute smeigdama šviežią kefalę, troškintą ant lėtos 
ugnies su spanguolėmis. 

Ksavjė pakėlė antakius. 

— Tobuloji Alisija pagerbs mus savo apsilankymu? 

— Nekalbėk taip apie mano seserį. Jai kažkokios bėdos. Ne- 
norėjo apie tai kalbėti telefonu, bet balsas buvo nelinksmas. 

— Gal lyginamų drabužių krūvoje nerado savo vyro mėgsta- 
mų marškinių? - prunkštelėjo Ksavjė. 

Džulija nepasidavė šiai alkoholio pakurstytai provokacijai ir 
pasuko kalbą kitur: 

— Tai šiandien davei jau paskutinį interviu? - paklausė turė- 
dama omenyje jo pokalbį su „Le Figaro“ žurnalistu. 

— Priklausys nuo manęs, - jis truktelėjo pečiais. - Gavau daug 
pasiūlymų, įskaitant idėją rašyti atsiminimus. Už juos siūlo krūvą 
pinigų. Kaip manai“ 

— Manau, mums netrūksta pinigų, - atrėmė Džulija. 

— O „Paris Match pageidauja mūsų abiejų interviu. 

— Tikrai ne, - nukirto Džulija. - Aš juk tau sakiau - vieną 
kartą susitinku su žurnalistais, ir viskas. Malonėk manęs ne- 
įtraukti į tolesnius planus. 

— Daccord, - žvaliai atsakė Ksavjė ir toliau jie vakarieniavo 
tylėdami. 

Po valandėlės Ksavjė per stalą ištiesė ranką. 

— Tu blogai nusitekusi, Džulija? Sakyk, kodėl. 

- Gal dar neapsipratau su pasikeitusiomis aplinkybėmis, - 
paprastai atsakė, nenorėdama veltis į pokalbį. 

Ksavjė spustelėjo jai ranką ir įsipylė dar vyno. 

— Gal tikrai. Tu atrodai pasikeitusi. 

— Aš ir esu pasikeitusi. Nuo tada, kai paskutinįkart tave ma- 
čiau, regis, nugyvenau visą gyvenimą. Tokie... išgyvenimai... iš- 
ties keičia žmogų, Ksavjė. 

- Betgi mes galime gyventi kaip anksčiau, kaip sakai, chėrie? — 
gerinosi jis. - Ak! Kaip mes mokėjom vienas kitą mylėti... tai 
buvo nuostabu. Tikiu - galime grįžti į tas dienas. 

Džulija atsiduso. 

— Labai tikiuosi, Ksavjė. 

Vėliau, nusekęs paskui ją į miegamąjį, jis mindžikavo prie 
durų. 

— Labai prašau, Džulija, įsileisk mane šiąnakt. Leisk tau pa- 
rodyti, kaip tave myliu, kad abu prisimintume, kaip būdavo ka- 
daise. - Žengtelėjęs artyn ją apkabino. 

Nors jis nėmaž jos netraukė, Džulija leidosi Ksavjė glamonė- 
jama ir bučiuojama, pamaniusi, kad gal jis ir tiesą sako, - gal tai 
padės prisiminti, kas užmiršta. 

Pergulėjusi su savo vyru Džulija jam prie šono niekaip ne- 
galėjo sudėti akių. Sueitis netruko nė minutės ir po jos Ksavjė 
akimirksniu užmigo kaip užmuštas. 

Tiesą sakant, Džulijai buvo šlykštūs jo prisilietimai ir alko- 
holio tvaikas. Kaip galėjo taip atsitikti? Anksčiau ji visada geidė 
jo artumo, nuogumo šalia. Kūniški santykiai labai stiprino jų 
ryšį. 

O šiąnakt... Negalėdama nurimti Džulija apsivertė ant šono, 
sugluminta minties, kad sugulus su Ksavjė niekaip iš galvos nėjo 
Kitas. Švelnios, jautrios jo rankos, aistros viršūnė tik sulaukus, 
kada ji bus pasiruošusi... neretai - juokas artumo akimirkomis... 
suvokimas, kad ji visiškai laisvai gali būti savimi, kad Kitas myli 
ją tokią, kokia yra... 

Džulija dar kartą viską permąstė. Nebuvo ko save plakti už 

tai, kas galėjo būti. Pats likimas parodė, kad tai neįmanoma, ir 
viskas, ką ji gali padaryti, tai pripažinti šią tiesą. 


Tulono oro uosto atvykstančių keleivių salėje Džulija pagaliau 
pamatė iš bagažo atsiėmimo sektoriaus ateinančią Alisiją. Iš se- 
sers buvo likęs menkas, blankus šešėlis. Priėjusi Džulija ją apka- 
bino. 

— Sveika, Alisija. Sveika atvykusi į Prancūziją. 

— Ak, Džulija, kaip gera tave matyti, - pralemeno Alisija ir 
įsikniaubusi seseriai į petį prapliupo raudoti. 

- Nagi, nurimkim, važiuojam namo. Ten viską man ir pa- 
pasakosi, - švelniai įkalbinėjo Džulija, vesdamasi Alisiją į auto- 
mobilį. 

Joms riedant į rytus Ramatiuelės link, Džulija vogčia metė 
akį į seserį - ši sėdėjo įsmeigusi akis į tolį, mėšlungiškai su- 
gniaužtas rankas sudėjusi skreite. 

— Gal dabar nori papasakoti? - pasiūlė Džulija. - Ar vis dėlto 
palauksim, kol grįšim? 

— Ar Ksavjė namie? - paklausė Alisija. 

— Namie, - beveik be garso atsakė Džulija. 

— Tu jau kalbėjai su tėčiu? 

— Ne, - atsakė Džulija, - nė žodžiu su juo nepersimetėm. 
Tiesą sakant, gerokai nustebau, kad Ksavjė sugrįžus jis man dar 
nepaskambino. 

- Galbūt jo mintys buvo kitur, - numykė Alisija. 

Džulija sesers balse pagavo kartėlio gaidelę ir nusprendė jos 
nespausti. Jos važiavo tylėdamos, kol kelias pradėjo kilti aukš- 
tyn ir prieš akis visa didybe ėmė vertis žydri Viduržemio jūros 
toliai. 

Ūmai Alisija prilietė Džulijos ranką. 


522 Lucinda Riley C- Orchidėjų namai 


— Gali čia sustoti? - paprašė. - Noriu išlipti. 

Džulija pastatė mašiną aikštelėje, specialiai įrengtoje ant uo- 
los viršūnės pasigėrėti viena gražiausių panoramų. Alisija iššoko 
iš mašinos ir priėjo prie apsauginės tvorelės, skiriančios aikštelę 
nuo stataus skardžio, kurio papėdę skalavo jūra. 

Džulija atsargiai nusekė jai įkandin. Atsistojo šalia ir parimo 
ant apsauginės tvorelės. 

- Labai gražu, ar ne? - paklausė nenorėdama liesti jautrių 
temų. 

- Tėtis man prieš tris dienas pasakė, kad aš buvau įvaikinta. 

Striuka kalba išdavė, kokie jausmai drasko Alisiją. 

Džulija nejučia išsižiojo. 

— Ka?!! 

— Tai, ką girdi, - kapotai tarė Alisija. - Aš įvaikinta. Būdama 
apie dvidešimties mama susirgo vėžiu - jis priveikė daug vėliau, 
kai buvo keturiasdešimties. Mama ir tėtis manė, kad po švitini- 
mo ji nebegalės gimdyti. Ir tada įsidukrino mane. Tai va, mama 
nėra mano mama, tėtis nėra mano tėtis, o tu, Džulija, - atsigręžė 
ir įrėmė į ją tuščią žvilgsnį, - nesi mano sesuo. 

— Ką tu kalbi. Aš ne... - Džulija papurtė galvą, nebeišma- 
nydama, kada sukrėtimams ateis galas. - Betgi tai negali būti 
tiesa. 

— Ir vis tiek tai tiesa. Tėtis man rodė tikrąjį mano gimimo 
liudijimą. Atrodo, mano motina, prisistačiusi kaip Džoja Rei- 
nolds, buvo į bėdą patekusi paauglė iš Eilšamo. Ji atidavė mane 
įvaikinti, ir mama su tėčiu - turbūt turėčiau sakyti Džordžas ir 
Džasmina - mane paėmė dviejų savaičių. 

- O... 

— O tu? - Alisija perskaitė sesers mintį. - Šito norėjai pa- 
klausti? Nesijaudink, Džulija, tu tikras jų vaikas. Čia tik aš ge- 
gužiukas. 

— Niekaip nesuprantu, Alisija. Jei mama negalėjo turėti vai- 
kų, tai kaip aš gimiau po trejų metų? 

— Atrodo, neretai būna, kad bevaikės moterys, paėmusios 
auginti svetimą vaiką, netrukus pačios pastoja. Matyt, motinys- 
tės instinktas kažkaip paveikia hormonus, - paaiškino Alisija. 
Maksas praėjusią naktį internete rado šimtus panašių istorijų. 
Tad tu, Džulija, esi tikras jų kūnas ir kraujas. Atleisk, gal tau pa- 
sirodė, kad noriu įgelti, - Alisija ištiesė delną ir uždėjo Džulijai 
ant rankos. - Tikrai nenoriu. Tiesiog neliko to, ką maniau bu- 
vus. Aš nežinau... kas aš. 

— Iš tikrųjų, - širdingai atitarė Džulija, - įsivaizduoju, kaip 
baisiai jautiesi. Labai tave užjaučiu, Alisija. Tiesą sakant, dorai 
nesuprantu, kodėl tėtis po šitiek laiko nutarė pasakyti. Kitaip ta- 
riant, kodėl to nepadarė anksčiau? 

— Na taip, - linktelėjo Alisija, - bet man atrodo - jis išvis 
nesiruošė sakyti. Persigalvojo tik tada, kai jam kažką papasakojo 
Elsė. 

Džulijai ėmė šis tas aiškėti. Štai dėl ko Elsė tvirtino, kad pa- 
sakojimas apie kraujo ryšį su Krofordais tinka tik Džulijai, bet 
ne Alisijai. Savaime aišku - dėl to, kad Alisija nėra jų palikuonė. 

— Kad ir kaip būtų, - toliau kalbėjo Alisija, - ne taip svarbu, 
kodėl pasakė, svarbu, kad pasakė. - Alisija pasidėjo galvą ant 
rankų ir apsiraudojo. - Jaučiuosi beviltiškai. 

Buvo taip neįprasta matyti Alisiją tokią silpną ir sugniuždy- 
tą, kad Džulija vargiai rado žodžių jai suraminti. 

— Suprantu, kokia tu sukrėsta... 

Alisija pakėlusi galvą įsmeigė akis į Džuliją. 

- Nejaugi? - Papurtė galvą. - Kažin. Šeima man visada buvo 
viskas. Aukščiau visko. Pameni, kai mirė mama, kiek įstengda- 
ma rūpinausi tavimi ir tėčiu. Nors ir man iš skausmo plyšo šir- 
dis, kas nors juk turėjo stoti į mamos vietą ir įsikinkyti į vežimą. 

Išmokau jį tempti. Ką tu apie tai išmanai? - sužaibavo akimis 
Alisija. - Tai aš buvau tas kinkomas arklys. 

— Atleisk, Alisija, labai tavęs atsiprašau. Aš tada nesupratau. 

— Aišku, nesupratai, - neneigė Alisija. - Jūs abu su tėčiu ir 
tada, ir dabar prasmegę savo atskiruose pasauliuose. Bėda ta, 
kad mano pasaulis buvote judu - mano šeima. Niekas daugiau 
man nerūpėjo, tik stengtis jūsų labui. Tėtis blaškėsi po pasaulį 
rinkdamas augalus savo kolekcijoms, tu įstojai į muzikos kole- 
džą ir džiaugeisi nuo manęs pabėgusi... 

— Netiesa, Alisija. 

— Džulija, kam apsimetinėti, - nemaloniai pasikeitusiu balsu 
atkirto Alisija. - Kuo labiau tavimi rūpinausi, tuo labiau manęs 
krateisi. Rodos, ir dabar krataisi. Krataisi manęs su visu mano 
„idealiai sutvarkytu gyvenimu, rankose degančiais darbais... 
matyt, tau atrodė, kad žiūriu į tave iš aukšto. Aš tavęs nekalti- 
nu. - Ji papurtė galvą. - Aš pati ėmiausi globėjos vaidmens. Jis 
man padėjo ištverti, palaidoti skausmą. Nuo tada ir įsigyvenau 
į tą vaidmenį. Visada gyvenau dėl kitų - dėl tavęs, tėčio, Makso, 
vaikų, - o dabar... - Alisijai nuo jausmų antplūdžio užlūžo bal- 
sas. - O dabar staiga sužinau, kad viskas buvo sumauta apgaulė! 
Tu, mama ir tėtis net nesate tikra mano šeima! 

Džulija be žodžių stovėjo išgąsdinta Alisijos skausmo ir įnir- 
šio. Blogiausia, kad didelė dalis to, ką sakė Alisija, buvo tiesa. 
Galiausiai pratarė: 

— Nebuvo apgaulės, Alisija. Mes vieni kitus mylėjome - ir 
dabar mylime, kad ir kieno kraujas teka mūsų gyslomis. 

Alisija pastovėjo įrėmusi kaktą į tvorelę, paskui atsiduso. 

- Atleisk, Džulija, nebesurišu galų. Kaip sakė nervų gydyto- 
jas, mane nualino pastangos žūtbūt nugalėti sunkumus. Visas 
mano gyvenimas susijaukė. Niekas nebeturi prasmės. Viskas... 
beviltiška. 

Džulija švelniai palietė sesers petį. 

— Patikėk, taip būna tik iš pradžių. Paskui bus geriau. 

— Vis dar netikiu, kad mane pagimdė ne mama, - sukuždė- 
jo, - o kažkokia svetima moteris. 

— Bet, žinok, tas pat buvo ir mamai... 

Džulija susigriebė tik ištarusi šiuos žodžius. 

Alisija pakėlė į Džuliją ašarotą išbalusį veidą. 

— Ką pasakei? Negi ir mama buvo įvaikinta? 

Džulija linktelėjo. 

— Tikrai taip. Man papasakojo Elsė. Neabejoju, papasakojo 
ir tėčiui. 

— O Viešpatie, - žioptelėjo Alisija. - Ar mama žinojo, kad ji 
įvaikinta? 

— Nežinojo. Elsė pasakė, kad Džasmina vis tiek buvo jos vai- 
kas, ir baigta. Ir Žinai, - švelniai pridūrė Džulija, - jei jau apie tai 
kalbame - koks gi skirtumas? 

Alisija nieko neatsakė. Džulija nubraukė šviesią sruogą nuo 
ašarų išvagoto sesers skruosto. 

- Išties suprantu, koks smūgis sužinoti, kad esi kitas žmogus, 
negu įsivaizdavai esantis. Bet iš tiesų tai nekeičia svarbiausių da- 
lykų. Skirtumas tik toks, kad mama nežinojo, o tu štai dabar ži- 
nai. 

Alisija apsiraminusi nukreipė žvilgsnį į jūrą ir atsiduso. 

- Žinai, man atrodo, mama man kažkokiu būdu padeda. 
Man rodos, tiesiog turiu emociškai apsiprasti. 

— Tikrai, - pritarė Džulija, - ir apsiprasi. Neįsižeisk, tikrai 
nesidedu viską išmananti, bet pastaraisiais metais man teko atsi- 
imti nemažą davinį smūgių, taigi patyriau, kad laikas viską gali, 
reikia tik palaukti. 

- Tikrai... - Alisija apmetė žvilgsniu įlanką. - O juk sakiau 
tau - jei mane ištiktų tikra nelaimė, panašiai kaip tave, bijau, 

kad nesusidoročiau. Ir štai, pažiūrėk į mane! - Ji liūdnai nusi- 
šypsojo. - Visai išskydau! 

— Alisija, betgi tu tik žmogus, - guodė ją Džulija, pati susi- 
graužusi, kad taip neteisingai galvojo apie seserį. - Būk sau at- 
laidesnė. 

- Išties. Ir Maksas sako lygiai tą patį. - Atsigręžusi į Džuliją 
ji nusišypsojo. - Koks jis geras ir supratingas, kaip mane palaiko. 

- Jis nuostabus žmogus, Alisija. Ir dievina tave. 

— Tik bėda, kad įprato matyti mane tvirtą, o va dabar ta tvir- 
tybė išgaravo. Jam turbūt buvo nemenkas šaltas dušas, kai pa- 
matė, kokia aš silpna. 

— O gal jam kaip tik patinka, kad įvairumo dėlei atsirado 
proga tavim pasirūpinti, - išdrįso spėlioti Džulija. 

— O gal... - Alisija ištiesė rankas į seserį, - gal dabar tegu 
mane kas nors apkabina. 

Džulija stipriai suspaudė ją glėbyje. 

— Atleisk už tai, ką prikalbėjau. Aš nenorėjau, - vapėjo Ali- 
sija jai į petį. 

— Ir tu man atleisk, kad nemačiau, kaip sielvartavai dėl ma- 
mos. Buvau savimyla jaunėlė, kuriai tu tik norėjai padėti. Ir iš 
tikrųjų - tu man labai padėjai, ypač per šituos metus. Neįsivaiz- 
duoju, kaip būčiau be tavęs visa tai atlaikiusi. - Džulija matė, 
kad sesuo dedasi į galvą kiekvieną žodį. 

- Na ką, mažėle, - Alisija išsilaisvino jai iš glėbio, - dabar 
man reikia tavo pagalbos. Lygu? 

— Lygu. 


Tą vakarą Alisija su Džulija ir Ksavjė sėdo vakarieniauti terasoje. 
Po kelionės ji numigo ir dabar atrodė ramesnė, nors vis dar buvo 
išbalusi. Ksavjė parodė visą savo meną apsieiti su žmonėmis, o 

kadangi Alisija būdama čia mažino įtampą tarp jų su Džulija, 
vakaras praėjo visai maloniai. 

— Atleiskit, bičiuliai, kelias naktis nekaip miegojau, o dabar 
padauginau vyno, mat šiom dienom mažai ką turėjau burnoj. 
Labanakt, labai ačiū, kad mane priėmėt. - Ji paspaudė Džulijai 
ranką. - Kaip gerai, kad atvažiavau. 

Netrukus pasišalino ir Ksavjė, palikęs Džuliją išjungti namuo- 
se šviesas ir užrakinti duris. Su Kitu ji buvo įpratusi prie kitos tvar- 
kos - jie visada bendromis jėgomis apeidavo namus. Eidama iš 
kambario į kambarį, ji mąstė apie Alisiją, apie tai, kaip anksčiau 
nerado progos atidžiau įsižiūrėti į seserį, pamatyti, kad po pavir- 
šiumi slypi pažeidžiamas žmogus. Kad po motinos mirties Alisija 
savaip gynėsi nuo širdgėlos. O dabar jas skyrusi siena ėmė trupėti. 

Kitas buvo apie tai užsiminęs - jis įžvelgė, kokia Alisija yra 
iš tikrųjų. Lipdama laiptais, Džulija mąstė, kad norėtų būti tokia 
įžvalgi kaip jis. Šiaip ar taip, dabar ji turi progą Alisijai atsilyginti 
už visas pastangas, padėti už tą rūpestingumą, kurį iš jos patyrė. 
Žengiant į miegamąjį staiga Džuliją šilta banga užplūdo meilė ir 
švelnumas seseriai. 

Po vakarykštės nakties meilės žaidimų Ksavjė akivaizdžiai 
padarė išvadą, kad dabar jis visiškai įteisintas kaip sutuoktinis, ir 
laukė jos išsitiesęs lovoje. 

— Žinai, tavo sesuo šįvakar atrodė kažkokia... - Ksavjė kiek 
pamąstė ieškodamas tinkamo žodžio, - žmogiškesnė. Nors nie- 
kaip negalėjau sulaukti, kada baigsis vakarienė ir tu vėl būsi 
mano, mon amour. - Jis parodė pūpsantį gumburą žemiau ilgų 
šortų juosmens. 

Džulijai atsisėdus ant lovos nusivilkti, jis energingai ją prisi- 
traukė ir jėga nulenkė žemyn jos galvą. 

- Nereikia, Ksavjė! - ji ištrūko iš jo gniaužtų. - Šiąnakt ne. 
Pavargau. 

- Džulija, betgi tu žinai, kaip man tai patinka, kokia švelni 
tavo burnytė. Tai mane užveda, - bandė įkalbėti. 
Džulija, nenorėdama jo klausytis, atsistojo ir nuėjo į vonią. 


Kitą rytą Ksavjė neįprastai anksti atsikėlė duoti dar vieno inter- 
viu, tad Džulija su Alisija galėjo džiaugtis, kad turi progą pa- 
pusryčiauti vienos. Paskui Džulija pasiūlė nukakti į ramesnę Sen 
Tropezo Pampelono paplūdimio vietą, kur mažiau žmonių. 

— Kaip tikros dekadentės, - tarstelėjo Alisija joms įsitaisius 
patogiuose paplūdimio baro šezlonguose. - Turiu pasakyti, kad 
vienai iš mūsų išsiaiškinus, jog yra įvaikinta, visai nebloga kom- 
pensacija yra pabėgti pas seserį, kuri kaip tyčia gyvena Pietų 
Prancūzijoje. Man išėjo į gera pas tave čia pabuvus. Ir tiesą sakai - 
nors ir esu įvaikinta, bet argi didelis skirtumas. 

— Jokio skirtumo, Alisija, esu šventai įsitikinusi, - atsakė 
Džulija mėgaudamasi veidą šildančiais saulės spinduliais. - Ne- 
galiu sau atleisti, kad šiaušiausi prieš tave, kai stengeisi man pa- 
dėti kaip įmanydama. Man vis atrodydavo, kad tu viską darai 
teisingai, O aš - ne. 

— Norėčiau! - pratisai atsiduso Alisija. - Dvidešimt metų tik 
tą ir dariau, kad stengiausi nematyti, kaip iš tiesų jaučiuosi, tad 
ir nebežinau, kas aš tokia iš tikrųjų. 

— O gal gali pasidaryti malonumą aiškindamasi, kas esi, - pa- 
siūlė galimą išeitį Džulija, - ir bent kurį laiką galvoti pirmiausia 
apie save, o ne apie visus kitus. 

- Tik bėda, kad aš turiu jaustis reikalinga, - prisipažino Ali- 
sija. - Jei šito atsisakysiu, kas man liks? 

— Nagi, liks tie, kurie tave myli, myli už tai, kokia esi, o ne už 
tai, ką dėl jų darai. 

- Sakai? Taip sakant, jei neišlyginsiu Maksui marškinių ir 

pamiršiu vaikams paruošti vakarienę, jiems vis tiek būsiu rei- 
kalinga? 

Džulija pamatė, kaip sužibo Alisijos akys. 

— Kuo puikiausiai pati supranti, kad būsi reikalinga. Atleisk 
už tiesumą, bet jie gal dar labiau tave gerbtų, jei netenkintum 
kiekvieno jų įnorio. Prie jų priskiriu ir save, - pridūrė Džulija. - 
Ką žinai, gal mes imsim ir pradėsim tenkinti tavo įnorius. 

- Va čia tai bent mintis! - nusikvatojo Alisija. - Šiaip ar taip, 
galiu kaltinti tik save. Visą laiką norėjau pasirodyti, kad nebijau 
sunkumų, ir aš iš tikro jų nebijau, Džulija. Iš čia mano stiprybė. 
Ar bent jau didelė jos dalis. 

— Be abejo, bet kartais ir tau galima būti trapiai ir pažeidžia- 
mai, kaip visiems žmonėms. Ir nebijok to parodyti. 

— Tikrai, - linktelėjo Alisija. - Tiesą sakai. O koks buvo Mak- 
sas visomis šiomis dienomis... Žinai, anksčiau maniau, kad už jo 
ištekėjau tik dėl to, kad jis man, taip sakant, pasipynė ant kelio. 
Galvojau, - ji prikando lūpą, - kad man tik reikėjo, kad kas nors 
būtų šalia, kai tu išėjai iš namų, o tėtis ir toliau retai juose būda- 
vo. Bet dabar pamačiau, koks Maksas iš tikrųjų geras. Ir kokia aš 
laiminga, kad jį turiu. 

— Nėra to bloga, kas neišeitų į gera, - nusprendė Džulija. 
Per šiuos įvykius tu bent jau sužinojai, kad Maksu galima kur 
kas labiau pasikliauti, nei manei. Neabejoju, kad jo prižiūrimas 
nė vienas iš vaikų nenunyks - o tu kaip sakai? 

— Tikrai nenunyks, - pritarė Alisija. - O šią akimirką, lepin- 
damasi saulėje, kai niekam nieko iš manęs nereikia, aš jaučiuosi 
tiesiog... nuostabiai! 

— Na ir puiku. Ir dažniau taip daryk. 

— Žinai ką? - Alisija atsilošė šezlonge ir užsimerkė. - Darysiu 
kaip didelė! 

Vėliau, vidurdienį, joms užkandžiaujant šviežią mocarelą su po- 
midorais ir užgeriant vietiniu rosė, supiltu į pichet, Džulija Ali- 
sijai papasakojo, ką sužinojo apie savo kilmę. Joms gurkšnojant 
cafė au lait, smalsumo apimta Alisija mėgino atpainioti siūlų 
galus. 

- Vadinasi, mūsų mama buvo iš Krofordų? 

- Taip. Lordo Hario nesantuokinė duktė, - atsiduso Džu- 
lija. - Ar ne paradoksas? Augo tikram tėvui po nosimi, bet jis 
niekada to nesužinojo. 

— Nesistebiu, kodėl tėtis man papasakojo tiesą. Kitaip būčiau 
maniusi, kad ir mano gyslomis teka Krofordų kraujas. Žiūrėk, 
dar imčiau maivytis, o prie pusryčių nesėsčiau be diademos ir 
panašiai, - nusišaipė Alisija. - Bet įdomiausia, kad tu dabar la- 
biau negu Kitas gali pretenduoti į Vorton Parką. Na, tu esi tiesio- 
ginė Hario palikuonė, o Kitas - toks tarsi ir sūnėnas. Jei mama 
būtų gyva, argi ji negalėtų pareikšti teisių į tą dvarą? 

— Alisija, - sudraudė Džulija, - kaip Elsė gražiai pasakė, 
mama buvo kiškio vaikas. 

— Dabar jau nebesvarbu. Teisę į palikimą galima pareikšti re- 
miantis DNR tyrimu. Neseniai skaičiau „Ihe Times“. 

— Turbūt tu teisi, bet, kaip žinai, titulą paveldi artimiausias 
vyriškos giminės palikuonis. Tačiau neabejoju - jei būtų laiku 
sužinojusi, mama galėjo stoti į paveldėtojų eilę ir gauti ką nors 
palikimo. 

Alisija atsisuko į Džuliją. 

— Klausyk, kadangi manęs toje eilėje nėra - gal tu turi teisę į 
dalį palikimo? 

— Gal, - atsakė Džulija gurkštelėdama kavos. - Bet neturiu nei 
laiko, nei noro svarstyti šį klausimą. Pinigų man tikrai netrūksta. 

— Na, taip. O jūs su Kitu... - ji pasikasė nosį. - Trečios eilės 
pusbrolis ir pusseserė? 

Džulijos veidas apsiniaukė. 

— Maždaug taip, - nesiginčijo ji. - Bet dabar tai turbūt neturi 
reikšmės. 

— Nejaugi? - patraukė ją už liežuvio Alisija. 

— O kaip kitaip? - nukirto Džulija. 

— Na, gerai, - Alisija pamėgino atsargiai prieiti prie šios te- 
mos, - tik prieš kelias dienas jūs su Kitu buvote kartu, nors būtų 
galima ir skambiau pasakyti. Atrodėte labai laimingi ir... 

- Alisija, nepyk, nenorėčiau apie tai kalbėti, - nutraukė kalbą 
Džulija. - Grįžo Ksavjė, o aš tebesu jo žmona. Kad ir kas buvo 
tarp mūsų su Kitu, dabar jau nesvarbu. 

— Ar apie tai kalbėjai su Kitu? 

- Jau prašiau - nebekalbam apie tai, gerai? 

Alisija užuominą suprato ir kalba buvo baigta. 

Rytojaus popietę Džulija nuvežė Alisiją į oro uostą. 

- Buvo nuostabu, - meiliai pasakė Alisija jiedviem stovint prie 
išvykimo vartų. - Tai, ko reikėjo. Turiu prisipažinti, - ji suraukė 
naujomis strazdanomis nubertą nosį, - nelabai ir traukia namo. 

— Taigi bet kada gali atvažiuoti. Su šeima ar be šeimos, - pa- 
tikslino Džulija. - Ir prisimink - kartais visai neblogai galvoti 
tik apie save. 

- Prisiminsiu, - linktelėjo Alisija. - Ačiū, Džulija, aš daug ko 
išmokau. 

— Na jau. 

— Aš rimtai, - pasakė Alisija kone susigraudinusi. Prisitrau- 
kė Džuliją ir apkabino. - Dabar man viskas bus kitaip, ar ne? Ir 
mums abiem... 

- Tikrai, - nusišypsojo Džulija. - Laimingai, Alisija. 

— Ir tau. 


Džulija palengva vairavo namo galvodama apie Alisiją, apie savo 
lūkesčius, kad niekur nedings staiga atsiradęs jų tarpusavio su- 
pratimas ir jos bendraus kaip lygi su lygia. Ir apie tai, kaip stip- 
riai ją pačią traukė sėsti į lėktuvą ir skristi į Angliją. 

Ji taip pat nenorėjo grįžti namo. Net suprasdama, kad Ksavjė 
stengiasi kaip įmanydamas, kad ji turi būti kantri, kol atgis jų 

ryšys, vis dėlto niekaip negalėjo atsikratyti įtampos, nejaukumo 
ir susierzinimo būnant kartu. 

O blogiausia, kad nieko neliko iš tos didelės meilės, kurią 
kadaise jam jautė. 

Pastačiusi mašiną, giliai įkvėpė ir pasuko į namus, tikindama 
save, kad dabar trūks plyš pasistengs taisyti padėtį. O ką ji galėjo 
rinktis? 

Atidariusi lauko duris pateko į gardžių keptos mėsos, čirš- 
kinamo sviesto ir žolelių kvapsnių debesį. Ksavjė prie viryklės 
vartė keptuvėje du jautienos kepsnius. 

— Voila! Štai tu ir namie. Nusprendžiau šįvakar tau paruošti 
vakarienę ir paleidau Anjesę. Eik į terasą ir prisėsk, chėrie, atne- 
šiu išgerti. 

Nustebinta ir sutrikusi, Džulija pakluso. Per visą jų vedybinį 
gyvenimą Ksavjė nė karto negamino valgyti. Jis atnešė šampano 
ir įpylė į taures. 

— UŽ mus, - tarė jai. 

- Taip, už mus, - atsiliepė ji ir jie išgėrė. 

Jis atsisėdo šalia, paėmė jos ranką ir pabučiavo. 

- Vos sulaukiau, kada išvažiuos tavo sesuo, kad liktume dvie- 
se. Noriu tau pasakyti - suprantu, kaip tau sunku priprasti prie 
minties, kad aš grįžau, ir atleisti, kad dėl Gabrielio mirties ir aš 
esu kaltas. Bet, jei gali manimi patikėti, prisiekiu, padarysiu, kas 
tik įmanoma, kad tarp mūsų viskas vėl būtų kaip buvę. Ar tiki 
manim“ 

- Tikiu, kad tu šito nori, Ksavjė. - Džulija jautėsi kalta, kad 
niekas, ką jis darė ar sakė, netirpdė viduje ją kaustančio ledo. Bet 
ji ir toliau stengėsi. Tiesiog nebuvo kur dėtis. - Noriu, kad su 
manimi nuvyktum į vieną vietą. 

— Nors ir į pasaulio kraštą, chėrie, juk žinai, - atsiliepė su 
užsidegimu. 

— Noriu, kad nuvyktume į tą vietą, kur mirė Gabrielis. Tos 
dienos, kai tu atsiradai, išvakarėse pasodinau ten du kiparisus — 
vieną jam, kitą tau. Norėčiau, kad su manimi ten nuvažiuotum 
ir juos pamatytum. 

Prieš atsakydamas jis patylėjo. 

- Žinoma, jei tik tu nori. 

— Noriu važiuoti ryt iš ryto. 

— Bien sur, chėrie*. Važiuojam. 

— Ačiū, Ksavjė. 

Pirmąkart sugrįžus vyrui Džulija užmigo padėjusi galvą jam 
ant peties. 


Kaip visada, kai jie būdavo namie neturėdami darbo įsipareigo- 
jimų, Džulija rytą pabudo pirma. Ksavjė retai pabusdavo iki pu- 
sės vienuoliktos, tad šį laiką ji skirdavo kasdienėms fortepijono 
pratyboms. 

Pagaliau vienuoliktą Ksavjė atšlepsėjo į virtuvę. Džulija virė 
kavą. 

- Bonjour, mano meile, - Ksavjė apsivijo ją rankomis. — 
Mmmm, kava, koks aromatas. 

Džulija padavė jam puodelį. 

- Kodėl neini po dušu? Būtų gerai, kad netrukus kiltume 
į kelią. 

Ksavjė suraukė antakius. 

— Primink - kur mes važiuojam? 

- Į tą vietą, kur mirė Gabrielis ir aš pasodinau du medelius, - 
dabar pameni? 


* Be abejo, brangioji (pranc.). 

— Taip taip, pamenu. Na, bet aš neužtruksiu. 
prasti jo nenorą grįžti į tą vietą. Jam bus nelengva, kaip ir jai 
neseniai buvo. Bet... ji turėjo pamatyti jį sielvartaujantį. 

Po dvidešimties minučių Ksavjė visiškai apsirengęs pasirodė 
virtuvėje. 

— Alors! Keliaujam. 

Kaip paprastai, vairavo Džulija, o jis dykas įsitaisė šalia. 

— Rytoj vykstu į Paryžių užbaigti interviu turo, ir bus vis- 
kas, - pradėjo jis kalbą. 

Džulija nieko neatsakė. Negalėjo sau leisti reaguoti. 

— Vakar Olavas sakė, kad man skambins iš leidyklos ir ban- 
dys įkalbėti rašyti knygą. Regis, niekada neturėjau tiek veiklos. 

Džulija vėl nieko neatsakė. 

Ji pastatė automobilį pakelės aikštelėje ir tylomis nusivedė 
jį kalno šlaitu žemyn - galiausiai jie priėjo du šalia augančius 
kiparisiukus. Džulija buvo pasiėmusi vandens ir paliejo mede- 
lius. 

Pusė jos minčių sukosi apie Gabrielį, pusė - apie Ksavjė, 
kurį matė kaip nesavą stovintį šalia. Galiausiai jis paėmė ją už 
rankos. 

- Tiesiog nuostabiai sugalvojai. Tai ramybės, o ne tragedijos 
vieta. Kaip manai, gal išraukim vieną medelį, nes jis juk skirtas 
manė“ 

— Gal. Pamaniau, kad... 
telefoną iš kelnių kišenės ir tikrina skambinančiojo numerį. 

— Pardon, chėrie, leidėjas iš Londono. Turiu atsiliepti. 

Ksavjė paėjėjo į šalį kalbėtis, Džulija nusekė jį akimis. 

Paskui pastovėjo žiūrėdama į du kiparisų sodinukus, galiau- 

siai aukštesnįjį išrovė ir kuo toliau nušveitė šalin. Salin nuo tos 

vietos, kur buvo įamžintas žuvusio jos mylimo sūnelio atmini- 
mas. Ir jos meilė Ksavjė. 


Vasara pakrypo rudeniop. Likimo ironija - štai pagaliau atėjo 
metas, kai Džulija nuolat galėjo būti kartu su Ksavjė, bet dabar 
tik ir laukdavo, kada jis dings iš namų. 

Jie grįžo į įprastas kasdienybės vėžes: Džulija rytais skambin- 
davo, kol Ksavjė atsikeldavo, popiet jis pakeisdavo ją prie forte- 
pijono, o Džulija eidavo į paplūdimį, kad nereikėtų būti namie 
ir galėtų atsipalaiduoti. Kad ir kaip stengėsi, dažnai pagaudavo 
save mintimis nuklydusią pas Kitą, galvojančią, kur jis dabar, ką 
veikia, - kaip dažnai troško jam išlieti, kas spaudžia širdį, ir iš- 
girsti ramų, išmintingą jo patarimą. 

Vieną rugpjūčio pabaigos vakarą grįžusi namo Džulija rado 
Ksavjė virtuvėje kurpiantį kažkokį sąrašą. 

— Manau, mums reikia surengti pobūvį, chėrie. Ką manai? 

Džulija pakėlė antakius. 

— Kokį pobūvį? 

— Atšvęsti mano sugrįžimą iš ano pasaulio, kad visi sužinotų, 
koks aš laimingas. Rašausi žmones, kuriuos norėčiau pakviesti. 

— Jei nori - tebūnie, - tokia mintis Džulijai pasirodė kvai- 
la ir nederama, bet ji neturėjo jėgų ginčytis. - Kada ketini juos 
kviesti? 

— Kuo greičiau, tuo geriau. Daugelis netrukus išvažiuoja į 
Rivjerą - manau, šį šeštadienį būtų pats tas. 

— Kaip nori, - atsakė Džulija. 

Paėmė stiklinę, įsipylė vandens ir išėjo į savo kabinetą atsa- 
kyti į elektroninio pašto laiškus. 

Šeštadienio vakaras netruko ateiti, ir Anjesė per trumpą laiką 
padėjo pasiruošti. Ksavjė nenustygo kaip mažas vaikas, laukian- 
tis savo gimtadienio, ir triskart persirengė marškinius, kad Džu- 
lija kuriuos nors palaimintų. 

Puošdamasi ir dažydamasi blakstienas, Džulija nejautė nė 
dešimtos dalies to jaudulio. Ksavjė susikvietė daugiau kaip šim- 
tą žmonių, kai kurių ji beveik nepažinojo. Savo nuogąstavimais 
prieš pokylį pasidalijo su Alisija. 

— Bet Ksavjė taip stengiasi, Džulija, - paprieštaravo jai sesuo. — 
Jūs jau tiek prisikentėjote, tad kas gi bloga, kad jis nori šventės? 
Sutinku, tai nėra tipiška laiminga pabaiga, bet palygink, kaip 
jauteisi šiuo laiku prieš metus, ir matysi, kaip viskas pasikeitė į 
gera. - Alisija patylėjo, galiausiai pridūrė: - Atleisk, brangioji, ar 
nesiruoši atleisti Ksavjė už tai, kad jis gyvas, o Gabrielis - miręs? 

Šitaip jos kalbėjosi prieš porą dienų ir, nors Džulijai buvo 
sunku klausytis tokių žodžių, teko pripažinti, kad Alisija teisi. 
Nesvarbu, kad jos širdis liko visiems laikams uždaryta savo vy- 
rui, sau pažadėjo šįvakar pasistengti švęsti kartu su juo. 

Paskutinįkart žvilgtelėjusi į veidrodį, nulipo laiptais prieš 
pradedant rinktis svečiams išgerti su juo taurės šampano. 

— Chėrie, šįvakar tu nuostabi. 

Džulija leidosi apkabinama. 

Jis paėmė dvi šampano taures iš padavėjo, prieškambaryje su 
padėklu laukiančio svečių. 

— Už mus, - Ksavjė susidaužė su ja, - ir už naują pradžią. 

Jam bučiuojant žmoną, į duris paskambino pirmieji svečiai 
ir Ksavjė nuėjo jų pasitikti. Netrukus į namus ir į sodą prigužėjo 
žmonių, daugelis būriavosi aplink džiazo trio terasos kampe. 

Džulija labai stengėsi, atlikdama laimingos žmonos, sulau- 
kusios dingusio vyro, vaidmenį. Vidurnaktį Ksavjė pasakė jaus- 
mingą kalbą, šlovindamas savo nuostabiąją žmoną ir abipusę jų 

meilę. Jis kalbėjo, koks buvo sugniuždytas netekęs mylimo sūne- 
lio, bet patikino, kad dar bus vaikų. 

Apie pirmą nakties pobūvis kaip reikiant įsisiūbavo, šampa- 
nas liejosi upeliais. Džulija akimis sekė Madleną, kuri surengė 
lemtingąją lauko kepsnio iškylą, o dabar gerokai pavargusi svir- 
duliavo jos link. 

— Širdele! - Madlena ištiesė rankas ir prispaudė Džuliją prie 
savo vešlios krūtinės. - Kaip smagu jus vėl matyti kartu, - sniauk- 
rojo ji Teksaso tarme. - Maniau, nebesulauksiu šios dienos. 

- Aširgi, - kreivai nusišypsojo Džulija. 

— Kaip čia pasakius, mus graužė sąžinė dėl to vakarėlio, kurį 
surengėm prieš tą... nelaimingą atsitikimą. 

— Nėra ko graužtis, - šaltokai atsakė Džulija. - Kaip pati sa- 
kei, tai buvo nelaimingas atsitikimas. 

Madlena atšlijusi įsispitrijo į ją apsiblaususiomis akimis. 

- Širdele, tiesiog žaviuosi. Kokia tu atlaidi! 

— Kokio dar atlaidumo reikia dėl nelaimingo atsitikimo? - 
kiek suglumusi paklausė Džulija. 

— Išties! O mes taip įkalbinėjom Ksavjė pernakvoti, bet jis, 
aišku, neklausė. 

— Kodėl... įkalbinėjot? - išlemeno Džulija. 

— Nagi, širdele, visi matėm, kad jis negali vairuoti. Kaip ir visi 
mes, kurie ten buvom, - atsakė ji svirduliuodama. 

Džulijos smegenys pamažu ėmė virškinti informaciją. 

- Tai, sakai, Ksavjė buvo girtas? 

— Negi nežinojai? Kai prieš kelias savaites atėjo papietauti, 
jis mums sakė, kad viską tau paaiškino. Ir kad tu jį supratai ir 
atleidai. 

Pamačiusi Džulijos veido išraišką Madlena turbūt susiprotė- 
jo - užčiaupė sau burną delnu. 

— Dievuliau, tikiuosi, neprišnekėjau, ko nereikia. Juk visi 


Antra dalis £) Vasara 539 


mėgom ir mėgstam išgerti, ar ne? - Ji mostelėjo į klegančią 
įkaušusią minią. - Guldau galvą, retas iš jų nusisamdė vairuo- 
toją, kad parvežtų namo! O šitaip bet kuriam iš mūsų galėjo 
nutikti. Tik jau ne aš pirma mesiu akmenį. Tu vėl kartu su vai- 
kinu, kurį myli, - lipšniai tarė ji. - Pasirodyk kada pas mumi, 
širdele, gerai? 


Vakarėlis dar buvo nesibaigęs, o Džulija grūdo kas telpa į nedi- 
delį krepšį, su kuriuo čia atvažiavo. Ksavjė prie fortepijono de- 
monstravo likusiems svečiams savo talentą. 

Jis net nepastebėjo, kad jos nebėra. 

Pastačiusi krepšį prie miegamojo durų, pirštų galais per laip- 
tų aikštelę nuėjo į kambarį, į kurį iki šiol neužteko drąsos įženg- 
ti. Jo kvapas iškart dūrė į paširdžius ir iš akių ištryško ašaros. 
Nesidairydama į daugybę daiktų, menančių jos sūnelį, Džulija 
patraukė tiesiai prie jo lovelės. 

Ant pagalvės gulėjo Pūkuotukas - Gabrielio mylimas meš- 
kutis. Ji paėmė Pūkuotuką ir prispaudė prie krūtinės. Paskui 
priėjo prie nedidukės drabužių spintos ir išėmė vienus Gabrielio 
marškinėlius. 

Eidama durų link, pasiuntė bučinį atsiminimams, siejan- 
tiems ją su šiuo kambariu. Tada sukimšo tas dvi relikvijas į krep- 
šį, nulipo laiptais ir išėjo iš namų. 

Atsiremiu į patogaus krėslo ranktūrį ir pro langą žvelgiu į apačio- 
je plytintį pasaulį. Nesvarbu, kad tenka šitiek skraidyti, mane vis 
tiek keri šis stebuklas - tas reginys, rodos, padeda man ir į gyveni- 
mą pažvelgti iš šalies. 

Jau beveik sutemę, ir lėktuvo padėtį rodančiame monitoriuje 
matau, kad šiuo metu skrendame virš Delio. Apačioje - žiburių 
jūra, leidžianti numanyti, kokia begalė sielų įsikūrę žemės plote 
po mano kojomis. Kiekvienas turi savo istoriją, vienų gyvenimo 
audeklo tik metmenys apmesti, kitų beveik visas rietimas išaustas. 
Kiekvienas kažkieno gyvenimą žymintis žiburėlis pripildo mano 
širdį nuolankaus pasigėrėjimo. 

Iš akiračio dingsta paskutiniai Delio žiburiai ir lėktuvas at- 
siduria virš milžiniškų Himalajų platybių - pasaulis ten, žemai, 
tampa juodas. 

Liūdnai mąstau, kad dabar ir aš kaip tas lėktuvas galiu lakioti 
po visą pasaulį ir nutūpti kur tinkama. Norėčiau, kad kas nors 
sudarytų man skrydžio maršrutą. Prieš kelias savaites dar tvirtai 
tikėjau, kad pagaliau mano gyvenimas ėmė tekėti teisinga vaga, 
bet štai ir vėl aš galingos rankos išmušta iš kurso. Šiuo metu, regis, 
nieko daugiau neturiu, tik savo gyvenimo griuvėsius. 

Dabar matau, kad man užteks jėgų ištverti šį laikotarpį. Jo- 
kios savigailos, jokių apmąstymų, kas būtų, jeigu būtų. Aš galu- 
tinai atsisveikinau su tuo, kas fiziškai primena mano sūny, tik 

žinau, kad Gabrielį ir jo netekties skausmą savyje nešiosiu, kol 
būsiu gyva. 

O Ksavjė... Pjedestalas, ant kurio buvau jį užkėlusi, griuvo ir 
sudužo į šipulius. Šiandien matau, kad jis lemtingai įskilo tada, kai 
Ksavjė grįžo ir papasakojo savąją istoriją. Tai, kas buvo atskleista 
prieš kelias dienas, tik patvirtino, ką jau žinojau: Ksavjė - silpna- 
būdis ir savimyla, kuriam rūpi tik jis pats ir daugiau niekas, - net 
brangus jo vaikelis. 

Man jis koktus. 

Visiškai nesigailiu, kad užbraukiau mūsų kartu nugyventą gy- 
venimą ir atsukau jam nugarą. Matau - likti su juo neįmanoma. 

O dabar dar kartą grįžtu į savo praeitį, mėgindama rasti kelią 
į ateitį. 

Po vakarienės užmigsiu, o lėktuvas saugiai nuskraidins mane 
į Rytus. 


Atvykstančių keleivių salėje Džulija pamatė kortelę su jos vardu 
laikantį dailiai apsirengusį viešbučio tarnautoją. Ji su vežimėliu 
per minią nusiyrė jo link. 

— Sveika atvykusi į Bankoką, mis Forester. Prašom į auto- 
mobilis. - Viešbučio pasiuntinys perėmė iš jos vežimėlį, ir ji 
nusekė įkandin jo kvapą gniaužiančiame karštame ir drėgname 
miesto ore. 

Netrukus Džulija buvo įsodinta į patogų limuziną. Vairuo- 
tojas su livrėja mėgino kalbinti ją išpūstu anglišku stiliumi, bet 
Džulijai buvo neįdomu ir ji godžiai gaudė vaizdus pro automobi- 
lio langą lekiant šiuolaikiška magistrale. Ją stebino daugiaaukščių 
namų kvartaluose išsibarstę auksu žėrintys tajų šventyklų stogai ir 
palaikės medinės lūšnelės, nukabinėtos ant virvių džiūstančiais 
skalbiniais. Jai dabar atrodė keista, kad skersai išilgai apkeliavus 

visą pasaulį, koncertavus ir Kinijoje, ir Japonijoje, jos maršru- 
tuose niekada nebuvo Bankoko. 

Automobilis minkštai įčiuožė į aikštelę prie vijokliais apau- 
gusio „Orientalio“ viešbučio durų. Padavusi ranką padėjusiam 
išlipti durininkui, ji įkvėpė išskirtinio šio miesto oro, persmelk- 
to saldaus egzotinių gėlių aromato su vos juntama pernokusių 
vaisių priemaiša - šis kvapų mišinys jai kažkodėl pasirodė pa- 
Žįstamas. 

Vestibiulyje daili jaunutė tailandietė įteikė jai jazminų gir- 
liandą. 

— Sveika atvykusi į „Orientalį, mis Forester. Parodysiu jūsų 
kambarį. 

- Ačiū, - padėkojo Džulija, žavėdamasi elegantišku vesti- 
biuliu, stulbinamo grožio orchidėjų atžalynu didžiuliame va- 
zone ir nuo aukštų lubų karančiais dideliais kiniško stiliaus 
žibintais. 

Savo kambaryje ji atidarė balkono duris ir gėrėdamasi ap- 
žvelgė didingą upę, kiek akys užmato nešančią savo vandenis 
nuo vieno akiračio krašto iki kito. Nuberta visokio dydžio ir 
pavidalo valtimis ir valtelėmis, ji be paliovos ūžė garsų kako- 
fonija. 

Džulija užsisakė į numerį kavos ir įsitaisiusi balkone mėga- 
vosi vienuma. Ji visada mėgo šilumą, nesibaidė drėgno karščio, 
tad čionykštė oro temperatūra jai visiškai tiko. 

Persisvėrusi per balkono kraštą ir žvilgtelėjusi į kairę pamatė, 
kad „Orientalis yra nedidukė, bet nepriekaištingai išpuoselėta 
oazė greta kur kas gremėzdiškesnių kaimynų. Seniausia pastato 
dalis, kurią matė ir jos senelis, anot jos pavartyto žinyno, dabar 
buvo vadinama Rašytojų svetaine. Ji stovėjo už kelių šimtų jar- 
dų tiesiai priešais upę, kitapus žavingų atogrąžų augalų sodų ir 
baseino. Dailus kolonijinis fasadas atrodė dar mažesnis greta ap- 

linkinių daugiaaukščių, bet juos Džulija vaizduotėje pavertė me- 
dinėmis trobelėmis ant polių, kokias kadaise regėjo Haris. 

Išgėrusi kavą Džulija nusižiovavo. Pasiraususi rankinėje su- 
sirado Elsės duotą adresą ir ilgai į jį žiūrėjo. Nutarė pirmiau pa- 
miegoti, kad švaria galva žengtų paskutinį žingsnį savo kelionėje 
į praeitį. 


Miegojo kur kas ilgiau, nei ketino, ir apsiblaususi pabudo tik be 
ketvirčio penktą. Atsisėdusi balkone su taure šalto baltojo vyno 
žiūrėjo į vakarėjantį Bankoką. Žemiau ant medžių, kuriais buvo 
apaugusi terasa palei upę, mirkčiojo baltos girliandų švieselės. 
Terasoje vakarieniauti jau buvo gausiai susirinkę viešbučio sve- 
čiai. Džulija taip pat pajuto alkį. Liftu nusileidusi į vestibiulį ir su 
šypsena nusistebėjusi, kad liftininkas jau žino jos vardą, nuėjo 
prie konsjeržo stalo. 

- Prašom, madam, kuo galiu padėti? - jai nusišypsojo dar 
viena gražutė jauna tailandietė. 

— Štai, - Džulija jai padavė popieriaus lapelį. - Gal parūpin- 
tumėte man automobilį, kad galėčiau nuvažiuoti šiuo adresu? 

— Žinoma. Tai netoli. Ar jau dabar reikia automobilio? - pa- 
klausė mergina. 

— Ne, prašau rytoj rytą. Vienuoliktą. 

- Iškviesiu, madam. Gal dar ko nors pageidaujate? 

— Ne, ačiū, - atsakė Džulija ir eidama per vestibiulį stabtelėjo 
paklausyti styginių kvarteto, kampe griežiančio Šubertą. 

Ją nuvedė į kitą terasos galą prie staliuko su degančiomis 
žvakėmis visiškai šalia upės, ir ji užsisakė dar taurę vyno bei Ža- 
liojo kario troškinio. Nužvelgė elegantiškai pasidabinusius sve- 
čius, įsiklausė į ausiai mielą laivelių pūškavimą upėje ir staiga ją 
užliejo ramybė. 

Net jei nepasiseks rasti senelės arba paaiškės, kad ji, kaip 
įspėjo Elsė, jau mirusi, Džulija buvo labai patenkinta, kad čia 
atkeliavo. Tai ypatingas kraštas. Kaip niekur kitur čia ji galės 
atlikti viso gyvenimo apyskaitą ir blaiviai apsispręsti dėl atei- 
ties. Malonūs tarnautojai, ramybe alsuojanti vietos, kurioje pra- 
sidėjo jos gyvenimo istorija, atmosfera apgaubė ją tarsi saugus 
kokonas. 


Keista, bet Džulija išmiegojo visą naktį, šįkart apsiėjusi be mig- 
domųjų, nors be jų niekada neužmigdavo atsidūrusi kitoje laiko 
juostoje. Pusryčių pavalgė mango, papajos ir rausvojo gvazdik- 
medžio vaisių, užgerdama stipria kava. Be penkių vienuoliktą 
patarnautojas ją palydėjo iš vestibiulio į laukiantį automobilį. 

Vairuotojas atsigręžė ir nusišypsojo. 

— Tai privatus adresas? - bakstelėjo į popieriaus lapelį. 

— Manau. 

— Gerai, madam, tada važiuoti. 

Sėdėdama ant galinės sėdynės ji mąstė, kaip būtų gerai, 
kad galėtų paskambinti Lidijai ir perspėti, jog netrukus ant 
jos namų slenksčio išdygs anūkė. Bet nežinant jos pavardės tai 
buvo neįmanoma. Elsė kadaise siųsdavo nuotraukas tiesiog Li- 
dijos vardu. 

— Kažin, ar gera mintis, - suabejojo Elsė, kai Džulija jai pa- 
skambino iš Paryžiaus ir pasakė, kad keliauja į Tailandą ieškoti 
tikrosios senelės. - Kam raustis po praeitį, kai reikia Žiūrėti į 
ateitį? 

Gal Elsė ir teisi, mąstė Džulija, - bet prieš mėginant judėti 
pirmyn galbūt reikia grįžti atgal, prie savo šaknų. 

Automobilis sukiojosi Bankoko gatvėmis ir Džulija paste- 
bėjo, kaip vairuotojas nustebęs kilstelėjo antakį, kai ji pradarė 

langą, norėdama įkvėpti oro ir miesto atmosferos. Šaligatvius 
užtvenkę aplinkinių namų gyventojai, gatvelėse prie išsirikia- 
vusių užkandžių prekystalių klientus mikliai aptarnaujantys 
prekeiviai, lengvieji automobiliai, senutėliai autobusai ir moto- 
rikšos - tuktukai - sausakimšose gatvėse sudarė kakofonišką 
maišalynę. Į krūvą suplakti Rytai ir Vakarai - ir viskas tikra, 
ryšku, gyva. 

— Jau beveik atvažiuoti, madam. Namas prie upė, ne? - pa- 
klausė vairuotojas. 

— Deja, neturiu supratimo. Niekada čia nebuvau. 

— Nesijaudinkite, madam. Mes rasti, gerai? 

Džulija linktelėjo. 

— Gerai. 

Po poros minučių iš judrios pagrindinės gatvės jis įsuko į 
gražią nuošalią gatvelę, apstatytą privačiais namais. Privažiavęs 
aklagatvio galą, vairuotojas parodė į vienų namų vartus. 

- Štai čia tas soi* ir namas, kurio jūs norėti. 

- Dėkoju, - Džulija siekė durelių, bet vairuotojas jau buvo 
spėjęs prišokti ir dėdamasis baltą kepurę su auksiniu apvadu pa- 
dėjo jai išlipti. 

— Norite, aš palaukti? - nusišypsojo. 

— Prašau, palaukite. Nežinau, ar ilgai čia būsiu. 

— Nejaudinkitės, madam, būkite, kiek reikia. Aš lauksiu, - 
nusišypsojo jis. 

- Dėkoju. 

Džulija giliai įkvėpė ir nužingsniavo taku. Namas buvo ža- 
vus - tailandietiško stiliaus, apkaltas lentomis, visą pirmą aukš- 
tą juosė veranda, o vainikavo apverstos V raidės pavidalo stogas 
raitytais pakraščiais. 


* skersgatvis (tajų k.). 

Ji pakilo laiptais į verandą. Neradusi skambučio, pabeldė į 
priekines lauko duris, kelias minutes palaukė, paskui dar pabel- 
dė ir dar. Jau nusivylusi sukosi grįžti, bet durys atsidarė. 

Pro siaurą plyšelį į ją skvarbiai žvelgė senolio akys. 

— Ko nors ieškoti? - paklausė su ryškiu tajišku akcentu. 

- Taip, ieškau Lidijos. 

Skvarbios akys baimingai ją nužvelgė nuo galvos iki kojų. 

- Kas jūs? Kodėl ji reikėti? - paklausė tartum kaltindamas. 

Džulija buvo netikėtai užklupta - nenorėjo sakyti, kas ji to- 
kia, kol neišsiaiškino, kas tas senolis. 

— Aš iš Anglijos - Lidijos draugė manęs prašė perduoti jai 
linkėjimus. Ar ji namie? - paklausė Džulija. 

Senukas papurtė galvą. 

— Ne, ji nėra. Viso gero. 

Jis norėjo uždaryti duris, bet Džulija neleido. 

- Arji grįžti? - pati nejučia užsikrėtė azijietišku žargonu. 

Pro plyšelį buvo matyti, kaip senukas truktelėjo pečiais. 

— Galbūt. 

- Ji... sveika? - Džulija norėjo paklausti, ar gyva, bet pamanė, 
kad taip nedera. 

— Sveika, - linktelėjo senukas. - O dabar jūs eiti, gerai? 

- Kai ji grįš, gal galite pasakyti, kad su ja nori susitikti Hario 
draugė. Aš gyvenu „Orientalio“ viešbutyje ir ten jos lauksiu, - 
paprašė Džulija lėtai, aiškiai tardama žodžius. 

— Haris, - senukas pasikartojo vardą ir linktelėjo. - Gerai, 
pasakyti. 


Durys trinktelėjo jai prieš nosį, ir Džulija grįžo į mašiną. 


Popiet įsitaisė prie baseino, kankinama nerimo, kad senukas 
galėjo nesuprasti ko prašomas, ir neperduos jos žodžių. Na, 

bent sužinojo, kad Lidija gyva. O kol kas nieko daugiau neliko, 
tik laukti ir laisvu laiku apmąstyti savo gyvenimą. 

Ir savo jausmus Kitui. 

Džulija jau anksčiau, kai sužinojo tiesą apie avariją, suprato, 
kad vargu ar ją su Ksavjė dar gali rišti vedybiniai saitai, bet dabar, 
kaitindamasi karštoje atogrąžų saulėje, norom nenorom sau pri- 
pažino, kad prie tų saitų trūkinėjimo prisidėjo ir jos jausmai Ki- 
tui. Kito meilė, rami jo tvirtybė be jokio nepasitikėjimo jos jaus- 
mais, moralinės paramos kaulijimo ar pavyduliavimo privertė ją 
kitomis akimis pasižiūrėti į Ksavjė - į savo santykius su juo. 

Akivaizdu, Kitas į jos gyvenimą atėjo netikusiu metu, tada, 
kai ją buvo apėmęs visiškas jausmų sąmyšis. Bet vien tai, kad su 
juo ji buvo tokia laiminga, - tuo metu, kai buvo pakirsta siel- 
varto dėl sūnaus ir susigėdusi, kad taip greitai atsirado pamaina 
prarastam vyrui, - liudijo jų ryšio stiprumą. 

Ji suprato, kad tai meilė. Gryniausiu ir paprasčiausiu pavi- 
dalu. 

Per pastaruosius kelis mėnesius ji išmoko dar vieną labai 
svarbią gyvenimo pamoką: viską lemia tinkamas arba netinka- 
mas laikas. Jeigu ji būtų Kitą sutikusi kitoje vietoje ir kitu metu, 
galbūt jie ir dabar būtų drauge. 

Kelio atgal nėra. Pasitikėjimas pakirstas. Kitas turbūt jaučiasi 
kaip išmestas žaislas, atsiradus pamestam brangesniam, labiau 
blizgančiam. Jei jie būtų pasikeitę vaidmenimis, ji būtų taip pat 
jautusis. Ir štai net nemalonėjo, tiksliau, neišdrįso pati su juo 
pasikalbėti. 

Deja... nieko nebepakeisi, reikia gyventi toliau. Vyrai - dar ne 
viskas, laimę ne vien jie neša, tad reikia atsikratyti tuščių lūkesčių. 

Vakare sėdėdama savo balkone su taure vyno, Džulija nutarė 
paskambinti Olavui ir paprašyti, kad įtrauktų į jos darbotvarkę 
kuo daugiau gautų pasiūlymų. 

Žiūrėdama į mirguliuojančius žiburėlius ant vandens ne- 
įstengė atsiginti minties, kad norėtų šį dieviško grožio reginį 
matyti kartu su Kitu. Pasidalyti su juo, kaip jai gera šioje tolimo- 
je šalyje, kaip saugu tarp šių raminančių ir kartu įkvepiančių de- 
koracijų... kaip ji čia pritapo. Kaip ir senais laikais čia atsidūręs 
jos senelis. 

Viešpatie, kaip ji ilgėjosi Kito - regis, čia atvyko tik pusė jos 
esybės. Nesvarbu, ar ji buvo laisva, ar nelaisva jį mylėti, jai plyšo 
širdis, nes tai buvo dar vienas stebuklas, kurio neteko per šiuos 
metus. 

Tą vakarą ji kiek padaugino vyno ir pirmąkart nuo tada, kai 
paliko Kitą, leido sau kaip reikiant išsiverkti. 


Kelias dienas Džulija, laukdama atsišaukiant Lidijos, leido laiką 
klajodama Hario takais - laiveliu nuplaukė upe aukštyn pažiū- 
rėti karališkųjų rūmų ir smaragdinio Budos ir buvo pakerėta to 
grožio. Pavakariais gėrė arbatą Rašytojų svetainėje, apžiūrinė- 
dama ant sienų kabančias parudusias nuotraukas - jose buvo 
galima pamatyti šį viešbutį tais laikais, kai jo sienos regėjo pa- 
smerktos Hario ir Lidijos meilės dramą. 

Ji tolydžio klausinėjo konsjeržės, ar kas jai neperdavė kokios 
žinios, bet nieko taip ir nesulaukė. Paskambino Olavui ir pranešė, 
kad nuo šiol priims bet kokį jo pasiūlymą. Ir valandų valandas 
sėdėdama prie baseino laužė galvą, kur dabar norėtų gyventi. 

Taip, ji liko be namų - kotedžas Norfolke nebuvo namai. Jie 
ne tik visiškai netiko jos reikmėms, bet ir skausmingai priminė 
Kitą. 

Gal viską pradėti iš naujo kurioje nors beveidėje sostinėje? 
Steriliuose apartamentuose, su kuriais jos niekas nesies, tačiau 
bent bus kur sugrįžti tarp rečitalių. 

Londonas... Paryžius... Niujorkas? 

Deja, visas pasaulis vėl buvo po jos kojomis. 

Per vienišą vakarienę terasoje Džulija nusprendė rytoj pas- 
kutinį kartą nueiti į Lidijos namus ir pamėginti su ja susitikti. O 
tada keliaus iš Bankoko ir pradės gyvenimą iš naujo. 

— Madam Forester! - ji krūptelėjo išgirdusi terasos adminis- 
tratoriaus balsą. 

— Klausau jūsų. 

— Su manimi žmogus, kuris nori su jumis pasikalbėti. 

Iš tamsos išniro smulkutė kaip paukščiukas moteris: elegan- 
tiškai įsisupusi į tajų šilką, juodus kaip varno sparnas plaukus 
susukusi į žemą kuodą, o prie jo iš šono prismeigusi dvi orchi- 
dėjas. 

Kai prisiartino, Džulijai ji pasirodė matyta, nors ne iškart su- 
sivokė, kodėl; mat ta moteris turėjo nemažai jos pačios bruožų. 
Žinojo, kad jai jau aštuoniasdešimt, bet laikas medaus atspalvio 
odoje nepaliko beveik jokių pėdsakų. Į ją žvelgė didžiulės ginta- 
rinės įkypos akys, ir Džulijai buvo nesunku įsivaizduoti, kokio 
pribloškiamo grožio ji buvo septyniolikos. 

Moteris sudėjo smulkutes plaštakas ir nulenkė galvą, pagar- 
biai pasisveikindama tajų papročiu. Paskui pakėlė akis ir nusi- 
šypsojo. 

— Aš esu Lidija. 

- Ačiū, kad pas mane atėjote, - Džulija nesusivokė, ką dar 
sakyti, - ją tiesiog apstulbino tos moters panašumas į ją. - Pra- 
šau, atsisėskite, - pakvietė mosteldama į krėslą priešais. 

Lidija atsisėdo ir klausiama veido išraiška įrėmė akis į Džuliją. 

- Tikiuosi, jūs paaiškinti, kodėl ateiti į mano namus ir mirti- 
nai išgąsdinti mano namų sargą. 

Džulija mintyse nusišypsojo, išgirdusi šitaip tituluojant kre- 
tantį senelį, kuris ją pasitiko prie Lidijos durų. 


550 Lucinda Riley O- Orchidėjų namai 


— Atleiskite. Nenorėjau jo gąsdinti. 

Lidijos akys blykstelėjo. 

— Jis man sakyti, kad jam atrodyti matė vaiduoklį. 

Džulija kilstelėjo antakį. 

— Tikrai? Kodėl? 

— Jis manyti aš numiriau išėjęs į gatvę apsipirkti ir atėjęs pas 
jį jaunas mergaitė pavidalas. Dabar suprantu, kodėl. Jūs labai 
kaip aš. Manau, jis nesuprasti - kaip jūs būti Hario draugė, bet 
būti panašus į aš, kai buvau jaunas mergaitė? - spėliojo ji. - Ir aš 
nesuprasti, ar rasiu senas ponia, ar jaunas. 

— Nesumečiau, ką jam pasakyti. Lidija, ar žinote, kas aš? - tai 
ištarus Džuliją nustebino staiga užplūdę jausmai. 

Lidija įdėmiai įsižiūrėjo į ją. 

- Jūs pernelyg jaunas, kad būtumėt mano duktė Džasmina. 
Vadinasi, reikia manyti, jūs... mano anūkė? 

— Taip, - patvirtino Džulija ir iš akių jai ištryško ašaros. — 
Džasmina buvo mano motina. 

Lidija prabilo ne iškart. Džulija laukė, kada ji atsitokės. 

-— Atleiskite, kad ne tuoj pat pas jus ateiti, bet turbūt jūs su- 
pranta, kad buvau pritrenkta, kai išgirdau Hario vardą. Visus 
tuos metus nebuvo nė dienos, kai aš apie jį negalvoti. Ar jis dar 
gyvas? - paklausė su baiminga viltimi. 

— Ne, Lidija, labai gaila, bet jis seniai miręs. 

Lidija linktelėjo ir abi rankas pridėjo prie širdies. 

— Aš tai Žinojau čia, - parodė ji, - bet vis tiek buvau tikėtis. 
Kaip jis mirti? 

Džulija papurtė galvą. 

- Nežinau. Tai įvyko, kai dar nebuvau gimusi. Bet mano 
močiutė Elsė - turbūt reikėtų sakyti, moteris, kurią dar prieš 
kelias savaites laikiau savo močiute, - sakė, kad jis mirė... nuo 
širdgėlos. 

Lidija įkišo ranką į savo krepšelį, išsiėmė nosinę ir šniurkš- 
telėjo. 

— Prašom atleisti, senai poniai nedera verkti prie žmonės. Aš 
nieko negirdėti per visus tuos metus... 

— Betgi Elsė siuntė jums mano mamos nuotraukas? Kad pa- 
matytumėte, kokia ji laiminga ir mylima Anglijoje. 

Lidija linktelėjo. 

— Taip, ji buvo labai gera. Klausykite, Džulija, - Lidijos akys 
buvo suglumusios, - nuotraukas man siųsti Džasminos auklė 
Elsė. Kodėl Elsę vadinate savo močiutė? 

Džulija su siaubu suvokė - Lidija taip ir nesužinojo, kad jos 
dukters lordas Haris Krofordas nepasiėmė į Vorton Parką, - vie- 
toj jo savo nameliuose ją priglaudė sodininkas ir jo žmona. 

- Lidija, tai ilga istorija, - atsiduso Džulija, - aš pati ją ką tik 
sužinojau. 

— Suprantu, reikės laikas viską papasakoti, - nuramino ją Li- 
dija. - O dabar papasakokite apie savo motiną. Ar ji toks pat 
gražus kaip jūs? Ar ji čia su jumis? - ji klausinėjo su tokia šviesia 
viltimi akyse, kad Džulija nebesuvaldė ašarų. 

— Ne... - Džulija papurtė galvą, supratusi, kad jos odisėja į 
praeitį bus kur kas painesnė ir skausmingesnė, nei leido sau pri- 
pažinti. - O varge... Labai gaila, mano mama mirė prieš dvide- 
šimt metų, kai man buvo vienuolika, - ištarė ji nevalingai ties- 
dama ranką per stalą ir ieškodama smulkutės Lidijos rankelės. 

Krečiama sielvarto, drebėdama visu smulkučiu kūnu, Lidija 
stipriai sugniaužė Džulijos ranką. Kažką sukuždėjo tajų kalba, 
paskui giliai atsiduso. 

— Manau, - tarė pakuždomis, - dabar ne tas laikas man iš- 
girsti visi tie dalykai, kuriuos man turi pasakyti. Pakalbėkime 
apie tai kitur, aš nenoriu, kad kiti matyti mano skausmas. 

— Gerai, - sutiko Džulija. - Man be galo gaila, kad atnešiau 

jums blogų žinių. Galbūt man nereikėjo čia važiuoti ir ieškoti 
jūsų. 

— Ak, ne, Džulija, joks būdas taip negalvok ir nesijausk kal- 
tas, kad papasakojai, ką likimas mums abiem padarė. Aš netekau 
dukters, tu netekai motinos. Tai gyvenimas ir mirtis, - Lidija jai 
nusišypsojo. - Ir atsimink, Džulija, kad blogos žinios nešėjas yra 
ir geros žinios nešėjas. Juk esi tu. O tu - mano dalis, aš - tavo. Ir 
štai mes kartu, pagaliau vėl susitikom lygiai toje pačioje vietoje, 
kur aš sutikau ir pamilau tavo senelį. Tame yra grožis, ar ne? 

— Tikrai, - švelniai atsakė Džulija. 

Administratorius atėjo su gėrimu Lidijai. 

— Kop khun ka, Tanadolai. Prašau susipažinti su mano anūke 
Džulija. Ji skristi per visą pasaulį surasti mane. 

Tanadolas nė nemirktelėjo. 

— Malonu girdėti, - nusišypsojo. - Nelabai nustebau - jūs 
tokios panašios. Prašom mane pakviesti, jei dar ko nors reikės. 

Jam pasišalinus Džulija paklausė: 

— Jūs jį pažįstate“ 

— O, prieš daugybė metų aš čia dirbau su Tanadolo tėvu, - 
paaiškino Lidija. - Didelė dalis nauji darbuotojai dirbti į savo 
giminaičių vietą. Šis viešbutis kaip šeima, ir, kai man reikėjo pa- 
galba, tie žmonės ateiti pas mane. 

— Ilgai čia dirbote? - paklausė Džulija. 

— Dešimt metų, kol sutikau savo vyrą, - atsakė Lidija. 

- Jūs ištekėjusi? - Džulija kažkodėl nustebo. 

-- Taip - ir jį sutikau šitame viešbutis. Mes pragyvenome 
keturiasdešimt metų. Aš buvau šalia, kai paskutinis kvapas išeiti 
iš jo kūnas prieš dvylika metų. 

- Džiaugiuosi, kad jums pavyko rasti laimę, Lidija, - švelniai 
atsakė Džulija. 

— Džulija, tai nebuvo meilė. Ji buvo tik Hariui. Bet su juo aš 

turėjau gerą gyvenimą. Mano vyras labai sektis, jis turėjo didelė 
bendrovė, aš jam padėjau ją kurti. Ir aš mylėjau jį už tai, kad jis 
mane mylėjo. 

- Jūs turite vaikų? 

— Ne, - liūdnai palingavo galvą Lidija. - Aš vos nenumirti 
pagimdęs tavo mamą. Daugiau nebūti jokie vaikai. 

— Kaip gaila, - atsiliepė Džulija. 

— Gal, - svarstė Lidija, - jei nebūčiau taip labai sirgęs, kai 
mane rado Khun Bilas, būčiau pats auginusi Džasminą. Bet, - 
atsiduso, - jei kartą nusprendei ir nebegali pakeisti, vienintelė 
paguoda yra susitaikyti. Prieš daug metų aš suprasti, kad negali 
pakeisti likimas... arba kiti žmonės. 

- Išties, - karštai pritarė Džulija, - visiškai suprantu, apie ką 
kalbate. 

Lidija minutę nugrimzdo į savo mintis, nukreipusi žvilgsnį į 
upės vandenis. 

— O dabar, mieloji Džulija, - galop ištarė, - šį vakarą aš jau 
pavargti, manau, turiu grįžti namo. Kiek tu būti Bankoke? 

— Ketinau greitai išvykti. Bet dabar, jus sutikusi, galiu pasi- 
likti ilgiau. 

— Tada prašom rytoj į mano namus pietų, - pakvietė Lidija. — 
Ten mes galima kur kas daug pasikalbėti. Dar vienas klausimas: 
ar aš turiu daugiau anūkų? 

Džulijai ant liežuvio galo sukosi teigiamas atsakymas - taip, 
yra dar viena anūkė. Bet, kaip ir daug kas Džulijos gyvenime, 
paaiškėjo, kad ji netikra. 

— Ne, tik aš, - paprastai atsakė ji. 

- Ir visiškai gana tavęs, — šiltai atsakė Lidija, - tu tikras do- 
vana nuo Dievo. Pasakyk, anūkėle, ar tu pati esi mama, ar eini į 
darbas? 


Džulija praleido pirmą klausimo dalį ir atsakė tik į antrąją: 


554 Lucinda Riley G Orchidėjų namai 


— Aš pianistė. 

Prieš nušvintant šypsenai Lidijos veide, jos akyse pasirodė 
ašaros. 

— Ak, Džulija! Ar žinai, kad pirmąkart aš pamatyti tavo sene- 
lis grojantį pianinas, - čia pat, tame pačiame senasis „Bambuko“ 
baras, - Lidija mostelėjo į Rašytojų svetainę. - Man atrodo, tada 
aš jį ir įsimylėti. Jis visas atgyti, kai skambinti. Jis turi nepapras- 
tas įgimtas talentas. Na, metas, - ji atsistojo, - turiu eiti namo. 

Džulija pakilo nuo kėdės dvejodama, kokiu būdu tiktų at- 
sisveikinti. Lidija palengvino jai šį galvosūkį - paėmė anūkę už 
rankos ir pabučiavo į abu skruostus. 

- Ačiū, kad atvykti ir surasti mane, - sumurmėjo. - Iki pasi- 
matymo, anūkėle. Ryt pasikalbėsim. 

Lidijai išėjus Džulija kiek pasėdėjo įsmeigusi akis į upę. Pas- 
kui atsistojo ir pakėlė galvą į dangaus aukštybes. Ji išties tikėjo, 
kad ten kažkur Haris ją mato ir džiaugiasi tuo, kas ką tik įvyko. 

Kitą rytą su visa amunicija - keliomis atsivežtomis nuotrauko- 
mis - Džulija viešbučio limuzinu nuvažiavo į Lidijos namus. Šį- 
kart Lidijos „namų sargas“ duris atidarė su šypsena ir pagerbė 
tajų pasveikinimu. 

— Sveika atvykęs, Khun Džulija. Khun Lidija laukti jūs veran- 
da. Aš nuvesti. 

Džulija nusekė įkandin jo per prieblandoje skendinčius kam- 
barius uždarytomis langinėmis, saugančiomis nuo kaitrios sau- 
lės, į erdvią medinę terasą, išsikišusią virš upės ir paremtą poliais. 
Ji buvo nustatyta dideliais gėlių vazonais, ore dvelkė jazminais, ir 
Džulija prisiminė Vorton Parko sodus. 

Vėjelis nuo upės į verandą nešė nuostabiai malonią vėsą, švel- 
niai skimbčiojo jo judinami po stogu kabantys žalvariniai var- 
peliai. 

Namas stovėjo įlankėlėje ties upės išplatėjimu. Ir čia tolydžio 
atsitrenkdami vienas į kitą vandeniu čiuožė laiveliai, bet kiek 
atokiau, ir prislopintas jų šurmulys sudarė mielą foną šioje ra- 
mybės oazėje. 

Lidija pasirodė iš už verandos kampo užsidėjusi seną kulių 
skrybėlę ir nešina skardiniu laistytuvu. Pamačius Džuliją jos vei- 
das nušvito. 

— Džulija! - plačiai išskėtė rankas. - Sveika atvykęs į mano na- 
mus. Labai džiaugiuosi, kad ateiti. O dabar, - ji pastatė laistytuvą 

prie čiaupo ir mostelėjo į kėdę prie padengto pietų stalo, - atsisės- 
ti, įsitaisyti patogiai. Ko nors gerti? 

— Mielai, ačiū, Lidija. 

Lidija sušnairavo į duris, kur mindžikavo namų sargas, — 
jis akimirksniu atnešė jai stiklinę vandens ir kokosą su įstatytu 
šiaudeliu. 

- Jei nori, turiu alus arba vynas, - paslaugiai pasiūlė Lidija. 

Džulija papurtė galvą. 

- Labai tiks šitas gėrimas. - Ji siurbtelėjo saldaus tiršto skys- 
čio ir nusišypsojo. - Neįprastas skonis, bet man patinka. 

Džulija matė, kaip įdėmiai Lidija į ją žiūri, ir nuraudo. 

— Atleisk, Džulija, kad aš taip spoksoti. Man taip keista ir 
nuostabu savo namuose matyti, koks grožis gimti iš manęs ir 
Haris, iš mano duktė ir tavo tėvas. - Ji plačiai nusišypsojo. - Man 
patinka rezultatas, tu labai labai žavingas. Tu paveldėti gražiausi 
tajų bruožai ir anglų ūgis ir laikysena. Ir, žinoma, koks gražus 
veido oda! O, tajų moterys viską padarai, kad būtum šviesiaodė 
ir europietiškas! 

— Aš noriu įdegti, - pareiškė Džulija. 

Lidija prapliupo juoktis. Jos juokas buvo mielas kaip vėjo ju- 
dinamų varpelių tilindžiavimas. 

— Taip, visi baltas žmonės negalėti sulaukti, kada jų oda pa- 
sidarys rudas. Čia turbūt Dievas truputį pajuokauti. Visi norėti 
to, ko neturėti. - Lidijos veidas surimtėjo ir ji palinko į Džuli- 
ją. - Džulija, nebijok man papasakoti, kas atsitiko Džasminai, 
kai ji atvažiuoti į Angliją. Aš pats supratau. Kai šią naktį aukštai 
danguje patekėti mėnulis, man pasidarė aišku. Khun Bilas ir jo 
žmona Elsė įsivaikinti mano kūdikis - taip? 

- Taip, Lidija, taip ir buvo, - jaudindamasi patvirtino Džuli- 
ja. - Jiems tada nebuvo iš ko rinktis. 

— Ar Haris žinoti? - paklausė Lidija. - Kad jo duktė augti šalia? 

— Močiutė... - čia Džulija pasitaisė, - norėjau pasakyti - 
Elsė - sakė, kad nežinojo, kol buvo likusios kelios savaitės iki jo 
mirties. Jis atnešė Bilui kažkokią dovaną atminimui ir pirmąkart 
sutiko Džasminą. Tada ir suprato... nes ji buvo kaip jums iš akies 
traukta. 

— Vadinasi, mano Džasmina nebuvo užaugintas Vorton Par- 
ke kaip britų lordas duktė, - susimąstė Lidija. - Ją užauginti so- 
dininkas ir geroji jo žmona. 

— Taip, tai tiesa. Bet supraskite, Lidija, - Džulija matė, kad 
nėra kaip apsaugoti ją nuo karčios tiesos, - Hario žmona Olivija 
tuo pat metu laukėsi. 

— Suprantu, - Lidijos akys patamsėjo. - Patikėk, Džulija, 
tada, kai Haris buvo su manim čia, Tailande, jis niekada nesaky- 
ti, kad yra vedęs. Jei būtų pasakyti, aš niekada... - ji įnirtingai pa- 
purtė galvą. - Atrodo, jis išduoti mus abi - mane ir savo žmona. 

— Gerai suprantu, kaip turėjote jaustis, - tikino Džulija, - ir 
nežinau, kodėl Haris jums šito nepasakė. Gal bijojo jus prarasti 
jums sužinojus. 

- Ir jis neapsirikti, jis būtų mane prarasti, - gintarinės Lidijos 
akys piktai blykstelėjo. - Kai gimė Džasmina ir Bilas atvykti ieš- 
koti manęs į Bankokas ir tai papasakoti, aš vėl vos nenumirti nuo 
šitas smūgis. Bet eiti metai ir paskui aš viską suprasti geriau, - jai 
kalbant žvilgsnis sušvelnėjo. - Aš suprasti, kad galima mylėti du 
žmonės tas pats metu. 

— Ne, Lidija, - pataisė ją Džulija, - buvo ne visai taip. Elsė 
man pasakojo, kad nuo pat pradžių tai buvo santuoka iš pareigos. 
Haris buvo vos ne varu varomas vesti Oliviją ir pradėti kūdikį, 
kuris paveldėtų dvarą, jei tėvas negrįžtų iš karo. Meilė mažai kam 
rūpėjo. Olivija buvo laikoma tinkama pora, o vedybos - tiesiog jo 
pareiga. Tai jūs buvote ta moteris, kurią Haris mylėjo ir su kuria 
visada norėjo būti kartu. 

— O kaip jo žmona? Ar ji mylėjo jį? Ar ir jai tai būti pareiga? — 
paklausė Lidija. 

- Elsė daugiau kaip keturiasdešimt metų buvo jos kambarinė 
ir sakė, kad Olivija dievino Harį, - atsiduso Džulija. - Jos jaus- 
mai buvo tikri ir, žinoma, buvo baisu, kai... ji sužinojo apie jus. 

- Sužinojo? - Lidija delnu užspaudė sau burną. - Kaip? 

- Ji rado paskutinį jūsų laišką Hariui su jūsų sužadėtuvių Žie- 
du voke. O po kelių dienų neteko savo kūdikio. Pasak Elsės, visą 
likusį gyvenimą jai apkartino tai, ką Haris jai padarė. 

- Ak, ak! Koks skausmas sukelti mūsų meilė! - Lidija bevil- 
tiškai purtė galvą. - Man gaila vargšas jo žmona. Ar ji Hariui 
pasakyti, kad ji Žinoti apie mane? 

— Niekada. Tiesiog jos širdis amžinai liko jam užrakinta ir 
ji atsidėjo vien dvaro reikalams. Elsė sakė, kad jų abiejų gyve- 
nimas iki pat mirties buvo apgailėtinas, - paaiškino Džulija. - 
Žvelgiant iš dabarties taško, greičiausiai būtų buvę kur kas ge- 
riau, jei Haris būtų grįžęs pas jus ir palikęs Oliviją. Bet, žinoma, 
laikė Vorton Parkas, jo reikalai po karo buvo stipriai pakrikę. 
Dešimtys dvaro tarnų ir darbininkų laikė Harį savo maitintoju. 
Nors jam širdį draskė skausmas, kaip sakė Elsė, jis privalėjo likti 
Anglijoje. Išties negalėjo rinktis. 

Lidija linktelėjo. 

— Bilas man apie tai paaiškinti, kai surasti mane Bankoke. Jis 
būti labai geras. Atrodyti, tai tikrai labai geras žmogus. Jis išgel- 
bėti man gyvybė. 

- Išties, aš jį be galo mylėjau, - pasakė Džulija. - Kai atva- 
žiuodavau į Vorton Parką, daugiausia būdavau šiltnamiuose ir 
žiūrėdavau, kaip jis tupinėja apie gėles. Ir aš, ir mano mama au- 
gome gaubiamos tėvynės kvapų, nors niekada nežinojome, kad 
tai mūsų tėvynė. 

— Tai didelis paguoda, - nusišypsojo Lidija, - o aš kartu su 

Džasmina Bilui daviau ypatinga orchidėja, kad jis išaugintų jai. 
Ji labai retas orchidėja, tik keli visame pasaulis. Aš ją aptikti gėlių 
turgus Bankoke prieš Džasmina gimti. Aš suprasti, kas tai yra, ir 
jai nupirkti. Įdomu, ar jis žydėti atvežtas į Anglija? 

— Ką jūs sakote? - Džulija prisiminė Džasminos jaunystės pie- 
šinį, kuriame buvo pavaizduota reta orchidėja, į kurią jos tėvas 
Džordžas atkreipė dėmesį. - Manau, taip tikrai galėjo būti, - su- 
kuždėjo ji. 

— O kaip tavo tėvas? Ar jis irgi mirti? - paklausė Lidija. 

— Ne, - nusišypsojo Džulija, - sveikas kaip ridikas. Jis dievi- 
no mano mamą ir jie buvo labai laimingi kartu. Tokie laimingi, 
kad po jos mirties jis niekada neieškojo kitos. 

— Ojis žinoti apie savo žmona kilmė? 

— Taip, bet sužinojo visai neseniai, kaip ir aš. 

— Norėčiau vieną dieną susitikti su mano dukters vyras, — 
tarė Lidija. - Vadinasi, tu irgi vienturtė? 

— Taip... ne... aš turiu seserį, bet tik dabar sužinojau, kad ji 
įvaikinta, - paaiškino Džulija. - Taip išėjo, kad mano mama įsi- 
vaizdavo negalinti turėti vaikų, todėl jie įsivaikino visiškai mažą 
mano seserį Alisiją. Ji už mane trejais metais vyresnė, o mano gi- 
mimas buvo didelis netikėtumas. Manau, tėvas niekada nebūtų 
sakęs Alisijai tiesos, bet, kai Elsė jam papasakojo, kad Džasmi- 
na yra iš Vorton Parko šeimininkų giminės, jis nusprendė, kad 
turi jai pasakyti. Antraip ji būtų maniusi, kad taip pat yra jūsų 
ir Hario anūkė. Bet ji vis tiek mano sesuo, - su įkarščiu pridūrė 
Džulija. 

- Žinoma, o kaip kitaip, - pritarė Lidija. - O dabar gal vis 
dėlto papietauti? — ji linktelėjo tarpduryje mindžikuojančiam 
namų sargui ir šis kaipmat dingo viduje. 

— Vadinasi, Džulija, tu pianistė? Ar aš galiu kur nors girdėti, 
kaip tu groti? 

- Taip, galėjote girdėti. Aš koncertavau visame pasaulyje. 
Man labai sekėsi, - kukliai pridūrė Džulija. - Agentas mane pa- 
stebėjo Karališkajame muzikos koledže, kai buvau devyniolikos. 
Jis man padėjo padaryti karjerą. 

— Džulija, sėkmės be talento nebūti, - švelniai paprieštaravo 
Lidija. - Tu, matyt, būti išskirtinis. Tu ir dabar dar jaunas. Kur tu 
važiuoti, kai išvykti iš Bankokas? Ar kur nors koncertuoti? 

— Ne, - atsakė Džulija iš kambarių pasirodžius Nongui su 
garuojančiais dviem dubenėliais sriubos ant padėklo. - Šie me- 
tai, kaip čia pasakius, man atnešė... skausmingų permainų, - pa- 
aiškino ji. - Vėl koncertuosiu tik po kokių kelių mėnesių. Tiesą 
sakant, neturiu jokio supratimo, kur iš čia keliausiu. Dėl to ir 
atvykau į Bankoką - kad galėčiau apie tai pamąstyti. 

- Ką gi, turi man viską papasakoti, nes aš iš tavo akių matyti, 
kad susirūpinęs. Bet pirmiau paragauti Nongo Tom Kha Gai“. 
Manau, skaniausias Bankoke. 

Po gardžios sriubos su minkštos vištienos gabaliukais, ba- 
lintos kokosų pienu ir pagardintos citrinvyčiu, Nongas atnešė 
desertą - lėkštę mangų ir papajų. 

— O dabar, Džulija, papasakoti man apie savo sunkūs metai. 

— Ką gi... - Džulijai vis dar reikėjo pastangų apie tai kalbėti. — 
Prieš dvylika mėnesių per automobilio katastrofą aš netekau 
dvejų metukų sūnaus Gabrielio. Maniau, kad netekau ir jo tėvo 
Ksavjė, bet iš tikrųjų prieš kelias savaites jis grįžo į mūsų namus 
Prancūzijoje. Jis vairavo automobilį, per kurio avariją žuvo mūsų 
sūnus, o pats dingo. Sakė, kad nedrįso man rodytis akyse. - Džu- 
lija suraukė kaktą. - Ir tik prieš savaitę sužinojau, kad jis vairavo 
visiškai girtas ir neturėjo sėsti prie vairo. Tada, - jos balsas virto 
šnabždesiu, - aš jį palikau ir atsiradau čia. 


* Pažodžiui: vištienos sriubos su mėlynuoju imbieru (tajų k.). 

Užuojautos kupinos Lidijos akys išsiplėtė, ji per stalą ištiesė 
ranką ir palietė Džuliją. 

— Kokią baisi tragedija tu patirti. Aš geriau nei bet kas su- 
prasti, kad netekti kūdikis yra baisiausias Dievo bausmė. 

— Tikrai, - sutiko Džulija, - neįsivaizduoju, kas gali būti bai- 
siau. 

— Niekas. Žinau. Tavo širdyje, - Lidija pridėjo ranką sau prie 
širdies, - tuščia. 

— Taip, - beveik be garso sukrutino lūpas Džulija, - nėra jo- 
kios paguodos, niekas negali numalšinti skausmo. 

— Nėra. Ir aš reikia gedėti dėl savo duktė siela palikti ši 
žemė. Man atrodo, aš jos netekti du kartus, - atsiduso Lidija. - 
Bet tau dar sunkiau: tau reikia kaltinti savo vyras dėl tavo vai- 
kelis mirė. 

— Aš jį niekinu už tai, ką padarė - ne tik Gabrieliui, bet ir 
man, - atsakė Džulija neįstengdama suvaldyti pykčio balse. 

— Tai labai natūralus, kad tu taip jauti. Bet vieną dieną atleisk 
jam už tai, ką jis padaryti, atleisk dėl savęs, Džulija. Aš išmokti, 
kad negerai laikyti viduje toks pyktis. Jis ėsti, griauti tave. 

— Suprantu, Lidija, bet tikrovėje tai taip sunku padaryti. 

— Taip, sunku. Mes abi išduotas vyrų, kuriuos mylėjome ir 
pasitikėjome. Tavo vyras, atrodo, silpnas žmogus, bet daug vyrų 
toks, - svarstė Lidija. - Iš pradžių aš maniau, kad ir Haris toks, 
bet dabar matau, kad galbūt ne toks. Jis turėti būti stiprus, jei 
pasilikti Anglijoje ir atlikti savo pareiga. 

- Jei jus tai nors kiek paguostų, iš Elsės pasakojimo man tik- 
rai atrodo, kad jo širdis neatlaikė būtent šio sprendimo. Jūs tikrai 
buvote didžioji jo gyvenimo meilė. 

- Ir jis - mano, - atsakė Lidija. - Ar tu mylėjai savo vyras? 

— Labai mylėjau ir tikėjau, kad jis didžioji mano gyvenimo 
meilė, kol... 

Lidija savo krėsle suklususi palinko į priekį, o Džulija, jusda- 
ma, kad skruostus užlieja raudonis, pamėgino tęsti mintį: 

— Kai maniau, kad esu našlė, kitas vyras Anglijoje man buvo 
labai geras. Jis mane globojo, kai nieko neturėjau šalia. Jo pade- 
dama pradėjau atsigauti ir patikėjau, kad ateityje manęs dar kas 
nors laukia. Laukia mūsų abiejų. 

- Suprantu. - Lidija susikaupusi klausėsi. - Ir kur jis dabar? 

— Norfolke. Likimo ironija - jis yra naujasis lordas Krofor- 
das, - pridūrė Džulija. - Jis gyvena Vorton Parke. 

Lidija nustėrusi žiūrėjo į ją kelias minutes, ne iš karto suvo- 
kusi, ką pasakė Džulija. 

— Bet tai reiškia, kad... 

Džulija sumetė, kur ji suka, ir pertarė: 

— Ne. Mes nesame artimi giminės. Kai mirė Olivijos pagim- 
dytas kūdikis, Haris daugiau neturėjo vaikų. Mes su Kitu mano- 
me, kad esame trečios eilės pusbroliai. 

Lidijos veide atsirado palengvėjimas. 

— Kokia aš laiminga tai girdėti, Džulija. Iš tavo akių matau, 
kad tavo jausmai stiprūs tas vyras. Ar tu jį myli? 

- Iš pradžių maniau, kad kažką jam jaučiu tik dėl to, kad jis 
buvo šalia, kai man reikėjo. Bet, kai vėl atsirado Ksavjė ir aš vėl 
tapau jo žmona, apie nieką daugiau negalėjau galvoti, tik apie 
Kitą. Ir dabar, - prisipažino ji, - galvoju tik apie jį. 

— Bet kodėl, mano mieloji Džulija, tu negrįžti pas jį? 

— Todėl, kad... ak, varge mano, - Džulija atmetė plaukus nuo 
peties - pajuto, kad darosi karšta. - Viskas taip susipynė. Aš net 
nepasikalbėjau su Kitu ir nepasakiau, kad grįžo Ksavjė. Jis tur- 
būt perskaitė spaudoje arba išgirdo per radiją ar televiziją, kad 
mano vyras gyvas. Ne, - ji atmetė galvą, kad vėsus vėjelis paglos- 
tytų sprandą, - neabejoju - jis nebenori manęs matyti. Aš jį per 
daug įskaudinau. 

— Pažiūrėk, kokia likimo ironija, - palengva dėstė Lidija. - Tu 
myli Vorton Parko lordą Krofordą ir štai būti sa manimi Banko- 
ke. Man atrodo, mes abi daug ašaros išliejom į pagalves dėl tų toli 
Anglijoje. Gal, - ji palingavo galvą į šalis, - tas Vorton Parkas pra- 
keiktas. Jis kaip bejėgė kūdikis - jį nuolat reikia maitinti ir prižiū- 
rėti. Jis negalvoti apie tuos, kurie ten gyventi ir jam pasiaukoti. 

Džulija nusišypsojo pralinksminta Lidijos nupiešto paveikslo. 

— Regis, tą dvarą galiausiai reikės parduoti. Kitas neturi iš ko 
sumokėti skolų, už kurias jis įkeistas, 0 restauruoti rūmus rei- 
kia šimtų tūkstančių svarų. Netrukus tas „bejėgis kūdikis“ turės 
naujus ir, tikėkimės, turtingesnius tėvus. 

— Nesmagu galvoti, kad aš prarasti savo gyvenimo meilė dėl 
kažkoks namas, - perkreipė lūpas Lidija, - bet suprantu, kad tai 
ne tik namas. Tai palikimas, ir liūdna, kad viltis jį išlaikyti mirti. 

— Išties - kad ir kiek atsiėjo kančių, Vorton Parkas vis dėlto 
nuostabus. Ak, Lidija, norėčiau, kad jį pamatytumėt, - atsiduso 
Džulija. - Aš visada jį mylėjau - nuo tada, kai buvau dar maža, 
ir, kai dabar pagalvoju, atrodo, kad tos kelios savaitės, kai ten 
gyvenau kartu su Kitu, buvo laimingiausios mano gyvenime. 

— Jis tavo kraujyje, - apsiniaukusi linktelėjo Lidija. - Jei tu 
būtum buvęs berniukas, tai tikrai, kaip Hario anūkas, tie rūmai 
būtų tavo? 

— Gali būti. Neseniai man sesuo sakė, kad pasidariusi DNR 
tyrimus galėčiau pareikšti teises į palikimą. Bet aš su Kitu nieka- 
da taip nepasielgsiu, - tvirtai pareiškė Džulija ir nusprendė, kad 
metas sukti kalbą kitur. - Ar Tailande aš turiu daugiau giminai- 
čių? - paklausė Lidijos. 

— O! - Lidija suplojo delnais. - Daug, labai daug. Tetų ir dė- 
džių, o kiek pusbrolių ir pusseserių - aš negalėti suskaičiuoti. 
Kai kurie mano sūnėnų ir dukterėčių vaikai labai sėkmė, - di- 
džiuodamasi tarė ji. - Jie baigti universitetas ir gyventi Japonija 

ir Amerika. Nors aš kilęs iš paprasta žvejų šeima, mes visada 
buvome gera galva, - ji nusišypsojo, - ypač mano tėvas. Jis lai- 
mėti Bankoko Čulalonkorno universiteto stipendija ir tapti Ži- 
nomas žurnalistas ir politikos veikėjas. Gal galėčiau pamatyti 
savo Džasminos nuotraukos? 

— Be abejo, - Džulija išsiėmė jas iš rankinės ir prisėdo ar- 
čiau Lidijos, kad galėtų paaiškinti, ką ji mato nuotraukose. - Čia 
mano mama penkerių metukų, čia vienuolikos, kai laikė egza- 
minus stodama į gimnaziją... 

- Ji irgi buvo gera galva! - nusišypsojo Lidija. 

— Taip, iš tikro - o čia ji baigusi universitetą, čia - su mano 
tėvu, paskui su Alisija ir paskui - su manim. 

Lidija įniko nuotraukose tyrinėti savo dukters veidą įvairiais 
trumpo jos gyvenimo laikotarpiais. Galiausiai pakėlė akis ir pa- 
klausė: 

— Nuo ko ji mirė, Džulija? 

— Nuo kiaušidžių vėžio. Tai liga liūdnai pagarsėjusi tuo, kad 
ją sunku nustatyti, tai pasitvirtino ir šį kartą. Kai nustatė, kuo ji 
serga, liga buvo taip išplitusi, kad jau niekas nebegalėjo padėti. 

— Aišku. O Džasmina visada manyti, kad Elsė ir Bilas buvo 
jos tėvai? 

— Taip. 

Lidijos akyse sublizgo ašaros. 

— Aš tikiu, kad ją mylėjo. 

— Patikėkite - labai mylėjo. 

-- Nors neturėjo tas, ką aš maniau turės, kai siųsti ją į Anglija. 

— Neturėjo, bet, Lidija, tik seniau turėjo reikšmės, iš kokio 
esi sluoksnio. Dabar tikrai nemanau, kad tai labai svarbu. Se- 
nosios normos nebegalioja. Ir, tiesą sakant, mano mama ir aš, 
nevaržomos palikimo, galėjome rinktis tokį gyvenimą, kokio 
norėjome. 

Lidija linktelėjo. 

— Suprantu, ką sakai, ir sutinku. Dabar jau ir Tailande mote- 
rys stipresni ir mokosi būti nepriklausomi. Nors aš gimiau kiti 
laikai, bet ištekėti už vyras, kuris mane gerbė kaip lygią, mes kar- 
tu darėme verslas ir aš iš verslas dabar esu labai turtingas mote- 
ris. Kai buvau jauna, šito nesitikėjau - maniau tiesiog ištekėti ir 
turėti šeima. 

— Kadjūs žinotumėte - per šiuos metus aš išmokau džiaugtis 
kiekviena nauja diena ir tikėtis to, kas neįtikėtina. 

— Tada tu, kaip ir aš, žinoti, kad nieko nėra neįmanoma. 
Žmogus visada turi žiūrėti į ateitis ir pasitikėti dievas - bet kuris 
dievas, kuris mus veda. Man atrodo, mes turime daug bendras 
dalykas, kaip sakai? Mes abi turėti sunkios gyvenimas pamokos, 
bet jos mus padaryti išmintingos ir stiprios. O dabar, brangiau- 
sia mano Džulija, - Lidija nuslopino žiovulį, - man jau reikia 
pailsėti. Bus labai miela, jei čia dar pasėdėti arba vėl ateiti rytoj 
ir mes daugiau pakalbėti. 

Džulija matė, kad Lidija išties nuvargusi. 

— Ateisiu rytoj. 

— Ateik kuo dažniau, kiek galėsi, kol išvykti iš čia. Mes turim 
atsikalbėti už visi tie metai. - Lidija pakilo, pabučiavo Lidiją į 
abu skruostus ir paėmė jos ranką. - Aš tokia laiminga, kad atva- 
žiavai ir mane radai. 

- Ir aš džiaugiuosi, kad tave radau, - atsakė Džulija, pati ją 
bučiuodama. - O gal Nongas man galėtų iškviesti taksi? 

— Man atrodo, jis jau tai padaryti, - nusišypsojo Lidija. 

— Rytoj susitinkam tuo pačiu metu? 

- Taip. 

- Iki pasimatymo, Lidija! 

Pamojusi jai Džulija, lydima Nongo, per namų kambarius 
išėjo į lauką, kur jos laukė taksi. 

Visą savaitę Džulija kasdien lankė Lidiją. Jos daugelį valandų 
kalbėjosi ir per tuos pokalbius vis daugiau sužinojo apie viena 
kitos gyvenimą. Džulija išklausė Lidijos pasakojimą, kaip ji pa- 
dėjo savo vyrui smulkią šilko įmonėlę paversti daugelio mili- 
jonų dolerių vertės bendrove, eksportuojančia savo gaminius į 
visą pasaulį. Laiką lenkiančios Lidijos idėjos dėl audinių pieši- 
nio ir netikėtų spalvų derinių buvo puikiai sutiktos Vakaruose. 
Jos sukurti apmušalų audiniai puošė elegantiškiausius pasaulio 
namus. 

— Žinoma, verslas man duoti tai, ko aš labiausiai norėjau, - 
galimybę keliauti, - aiškino Lidija. - Kai vyras mirė, pardaviau 
bendrovę ir dabar esu labai turtinga... bet mane tai vis dar mažai 
jaudinti. 

— Ar kada nors buvai Anglijoje? - paklausė Džulija. 

— Na, žinoma, visada apsistoti „Orientalyje“ Naitsbridže. Jie 
man duoti didelė nuolaida! Bet, - ji nevalingai nusipurtė, - man 
nepatinka Anglija oras. Haris mane vadindavo šiltnamio gėlele, 
ir teisingai: aš ten negalėti gyventi. Dėl to visada grįžtu į tėvynė. 
Šitas kraštas, šitas namelis, kuriame aš pirmąkart apsigyventi su 
savo vyras, priklausyti man, o aš - jiems. 

— Norėčiau žinoti, kam aš priklausau, - ilgesingai nutęsė 
Džulija. 

Lidija paplekšnojo jai ranką. 


Antra dalis £0 Vasara 567 


— Džulija, Ka, tu, kaip ir daug Žmonių, priėjai ta kelio vieta, 
kur dingti visi kelio ženklai ir neberodyti, kur toliau keliauti. 

- Išties, - sutiko Džulija ir pamanė, kad per šias dienas, kai ji 
įprato pasitikėti Lidija ir atvėrė jai širdį, patyrė tikrą katarsį. Švel- 
nūs, išmintingi senosios ponios žodžiai gydė ir ramino jos sielą. 

— Aš visą gyvenimą ilgėsiuosi Kito, bet tiesiog nematau kelio, 
kuris mane pas jį nuvestų. Jis turbūt jau niekada nebegalėtų ma- 
nimi tikėti. Taip atsitiko, kad priėjau klaidingą kelio nuorodą ir 
pasukau, kur ji nukreipė. 

— Nesielvartauk, Džulija. Aš matau, kad viduje tu jau matai 
kelias. Gal tau reikia trupučiukas pagalba, kad tai suprastum. 

— Kad taip Dievui į ausį, - liūdnai atsakė Džulija. 


Džulija suprato, kad nebegali ilgiau užsibūti Bankoke, ir reikėjo 
kaip nors nuspręsti, kur keliauti toliau, tad rytdienos vakarui re- 
zervavo lėktuvo bilietą į Paryžių. Ten keletą dienų turėjo viešėti 
Olavas, ir ji norėjo aptarti savo ateitį. Be kita ko, baiminosi, kad 
pastaruoju metu likus be fortepijono pirštai vėl atgrubs ir nie- 
kais nueis per kelis mėnesius padaryta pažanga. Paryžiuje teks 
išsinuomoti studiją su instrumentu, kad atsigriebtų už tai, kas 
prarasta. 

Nenorėdama dar vienos vienišos vakarienės terasoje, Džuli- 
ja užsisakė valgyti į numerį ir atsisėdo pavakarieniauti balkone. 
Paskutinį kartą naudojosi galimybe pasigėrėti puikiu reginiu ir 
jo, kad jai trūks tos palaimingos ramybės, kuria ją Tailande už- 
krėtė šio krašto žmonės ir pats kraštas. Tačiau net Lidija, turinti 
aštuoniasdešimties metų pilnakraujo gyvenimo patirtį, negalė- 
jo pasakyti, kokį raštą dabar jai įpinti į savo gyvenimo audeklą. 
Džulija suprato, kad turi tai nuspręsti pati. 

Paskutinę popietę praleido prie baseino, čia daugelis lan- 
kytojų ją jau vadino vardu. Paskambino Lidijai ir pasakė iš- 
vykstanti, o Lidija primygtinai siūlėsi aplankyti ją viešbutyje ir 
kartu pavakarieniauti prieš atsisveikinant. Taigi ji turėjo atva- 
Žžiuoti septintą, o Džulijai reikėjo išjudėti į oro uostą pusę de- 
šimtos. 

Šeštą Džulija nuėjo į dušą, susikrovė paskutinius daiktus ir 
grąžino registratorei kambario raktus. Jai einant pro „Bambuko“ 
barą terasos link, kur laukė vakarienė, įprasta šypsena ją pasitiko 
Tanadolas. 

— Labas vakaras, Khun Džulija, kaip nuotaika šį vakarą? 

— Liūdna, - prisipažino sekdama paskui jį per terasą. - Tai 
paskutinis mano vakaras. Ar mano močiutė jau atvažiavo? 

— Dar ne. Prašė, kad jos čia palauktumėte. - Tanadolas paro- 
dė jau kažkieno užimtą stalą. 

Jiems artėjant Džulija atpažino prie stalo sėdinčio žmogaus 
siluetą. 

Širdis krūtinėje ėmė daužytis kaip pašėlusi. 

— Sveika, Džulija. 

— Sveikas, Kitai. - Ji neatpažino savo balso. 

Jis nusišypsojo ir mostelėjo į kėdę priešais. 

- Gal prisėstum? 

— Bet... kas tave čia... 

— Sėsk, labai prašau, viską paaiškinsiu. 

Džulija žnektelėjo ant kėdės pajutusi, kad linkstančios kojos 
tuoj nebeišlaikys. 

- Imk, - Kitas padavė jai taurę raudonojo vyno, - išgerk — 
nenoriu, kad apalptum nuo netikėtumo. 

Džulija truktelėjo vyno. 

— Ką tu čia veiki? - galų gale išspaudė. 

- Taigi Žinai, kaip būna: trankiausi sau po pasaulį ir užsigei- 
džiau atsibelsti į Bankoką, - atsakė jis su šelmiškais žiburiukais 

akyse. - Ką aš, po šimts, čia veikiu, Džulija? Nagi, žinoma, atke- 
liavau tavęs pamatyti. 

- Iš kur sužinojai, kad aš čia? 

— Norint tave rasti, Džulija, Interpolo nereikia. Turiu galvo- 
šiaip apie tavo dislokacijos vietą mane informavo Lidija. Ji man 
paskambino ir pasiūlė čia užsukti, kol neišrūkai kitur. Regis, at- 
vykau pačiu laiku. Tikiuosi, nepyksti? 

Tai, kaip lengvai jis prisiderino prie aplinkybių, iškart primi- 
nė tą Kitą, kurį ji pažinojo. Džulija nusišypsojo. 

- Aišku, nepykstu. 

— Tai gal ženkime dar vieną žingsnį - pasakyk, ar džiaugiesi, 
kad susitikom. 

— Tikrai džiaugiuosi. 

— Uf! - Kitas dramatiškai persibraukė kaktą. - Lidija man 
taip ir sakė, bet kažkur virš Himalajų mane mušė šaltas prakai- 
tas nuo minties, kad tai tik keista senos ponios fantazija. Pripa- 
žinkim, taip laisvai galėjo būti. Juk tarp jos jaunystės istorijos ir 
mūsiškės yra nemažai panašumų. 

Džulija pirštais sukiojo taurę, įdėmiai ją apžiūrinėdama. Šir- 
dis taip šokinėjo, kad trūko kvapo. 

- Sutinku. 

— Aš ne visai tos padermės, kurios atstovai medžioja po visą 
pasaulį moteris, kurios netyčia juos paliko. Bet atsižvelgdamas į 
aplinkybes nusprendžiau, kad tu - vertas laimikis. 

Džulija pakėlė akis. 

— Kitai, aš nenorėjau tavęs palikti, aš... 

Kitas švelniai pridėjo pirštą jai prie lūpų. 

- Aš tave tik erzinu, Džulija, aš viską Žinau. Lidija, prisiėmu- 
si gerosios fėjos krikštamotės vaidmenį, viską man paaiškino. 
O paskui ji mostelėjo savo burtų lazdele ir ant Vorton Parko 
durų kilimėlio atplasnojo pirmos klasės bilietas į Bankoką. Turiu 

pridurti - tik į vieną pusę, tad turėsi man paskolinti mažumėlę 
šlamančių, jei nori, kad dingčiau tau iš akių. 

- Ak, Kitai... - Džulijos akys patvino ašaromis - ji suprato, 
kiek nuveikė Lidija, kad parūpintų jai kelrodį. - Oi, atleisk, - ji 
skubriai nusibraukė nuo skruosto ašarą. 

- Nėra už ką. O ir vargo daug neturėjau, ypač skrisdamas 
pirma klase... bet pirmiausia dėl to, kad, pasirodo, myliu tave. 

- Ir aš tave myliu, - sukuždėjo Džulija. 

Kitas palinko arčiau ir įdėmiai įsižiūrėjo jai į veidą. 

- Tik nesakyk, kad balsu įvardijai žiauriai įslaptintą faktą, 
jog jauti man tą patį, ką ir aš tau. 

— Taip ir yra, - nusišypsojo Džulija. 

— Mat kaip. - Dabar atėjo Kito eilė staiga nudelbti akis, nesu- 
metus, ką sakyti. - Tikrai, Džulija? - tyliai paklausė. 

- Tikrai, Kitai. Aš tave... be galo myliu ir buvau labai nelai- 
minga, kai tavęs nemačiau. 

- Vadinasi, tavo močiutė sengalvėlė iš Tailando nesišneka su 
dievais, kaip aš įtariau, - apstulbęs tęsė jis. 

— Oi, ne. Jos varžteliai pavyzdingai prisukti. 

— Skirtingai negu mano, - prisipažino Kitas. - Ką tik kaip 
patrakęs peršuoliavau pusę pasaulio, neturėdamas žalio supra- 
timo, ko tikėtis. Iki dabar, - švelniai pridūrė. Jis ištiesė delną 
paimti jos rankos ir Džulija noriai ją padavė. - Negaliu pakęsti 
klišių, bet, velniai griebtų, tu dieviškai šįvakar atrodai, mieloji, - 
sušnibždėjo jis. - Ir nežinau, ar dar kada gyvenime taip džiau- 
giausi sutikęs žmogų. 

Jis pabučiavo ją tiesiai į lūpas, ir Džulija atsiliepė su tokia pat 
aistra. 

— Kadjau tave čia radau, - tiesiog atsižvelgdamas į tikimybę, 
kad vėl gali dingti, - gal tuo pačiu šūviu nusitaikysiu ir į antrą 
zuikį: noriu tavęs paklausti, gal, pavyzdžiui, už manęs tekėtum? - 

Kitas ranka mostelėjo aplinkui. - Jei prisiminsime istoriją, ma- 
nau, tokiam klausimui negali būti geresnės vietos už šitą. 

— Ak, Kitai, su mielu noru pasakysiu tau „taip, - Džulija su- 
kikeno įsivaizduodama, kaip juokingai nuskambės tolesni jos 
žodžiai, - kai tik išsiskirsiu! 

— Aha, bet šito scenarijuje tai nebuvo, ar ne? Na, tiek to - juk 
negali būti viskas tobula. - Jis nusišypsojo ir patrynė nosimi jai nosį. 

Jų pirštai susipynė. 

— Beje, atvežiau tau dovanų. 

— Tikrai? - nustebo Džulija. 

— Taip taip. 

Kitas pasilenkė po savo kėde ir ištraukė keistą augalą juodais 
žiedais. Ir pastatė priešais ją. 

— Čia tau. 

Džulija stebėdamasi apžiūrinėjo rašalo juodumo žiedlapius. 

— Nemaniau, kad būna juodų orchidėjų. 

— Nebūna. Dievo rankos prie to dar nepriėjo, tai Kitas nu- 
sprendė jam trupučiuką padėti. Nebijok, brangioji, truputis van- 
dens, ir žiedai vėl susigrąžins žavingą rausvumą, kuriuo puika- 
vosi, kol jų nenudažiau. - Jis parodė į gėlių puodo kraštą, kur 
buvo įkištas popieriaus ritinėlis. - Legenda tau viską paaiškins. 
Man ji pasirodė visai tikusi. 

Džulija jau tiesė ranką išvynioti ritinėlio, bet Kitas ją sulaikė. 

— Perskaityk paskui, mano brangiausia šiltnamio gėlele, ir, 
kai perskaitysi, labai prašau, tik nepamanyk, kad įsėdai ne į savo 
roges. Nepamiršk, jau naujas tūkstantmetis, pasikeitė vyrams ir 
moterims sukurtos taisyklės. Išskyrus viena, - pridūrė jis, tar- 
tum netikėtai prisiminęs. 

— Ir kas gi tai? 


w.-- so 


— Meilė. 

Vorton Parkas 


Sausis 


Po valandų valandas prie virtuvės stalo trukusių svarstymų Ki- 
tas galiausiai nusprendė, kad Vorton Parką reikia parduoti. 

— Ir su geriausiais norais mes tiesiog nepatrauksim, mieloji, - 
pasakė Kitas jiems susėdus bibliotekoje nuplauti liūdesio buteliu 
vyno. - Suprantu, kaip tau drasko širdį, bet nematau jokios kitos 
išeities. Net su „Anglijos paveldo * parama neįmanoma padaryti 
darbų, kurių reikia. Tai būtų tik lašas jūroje. 

- Suprantu, - nelaimingu balsu atsiliepė Džulija. - Jei Ksavjė 
nebūtų prisikėlęs iš numirusių ir netiestų nagų į pusę mano san- 
taupų, gal jau būtume šį tą nuveikę. - Pašiurpusi nuo šalčio ji 
pasislinko arčiau židinio. Namuose buvo šalta, šildymo katilas 
vėl sugedęs. 

Kitas paglostė jai plaukus. 

— Džulija, net jei turėtum tuos pinigus, mano sielos kertelėje 
tebetūnantis neandertalietis sunkiai susitaikytų su mintimi, kad 
mano būsima žmona finansuoja Vorton Parką. Turime pagalvoti 


* „Anglijos paveldas“ (oficialus pavadinimas - Anglijos istorinių pastatų ir paminklų komisi- 
ja) - britų Kultūros, žiniasklaidos ir sporto departamento remiama nevyriausybinė organiza- 
cija, besirūpinanti istorinių pastatų ir paminklų, autentiškos istorinės aplinkos išsaugojimu. 

ir apie pastatą: su dėkingumu perleiskime jį tiems, kurie turės iš 
ko jį pastatyti ant kojų. 

— Be abejo, bet nuo to ne lengviau su juo skirtis. Vorton Par- 
kas nėra tik pastatas. Čia mes susitikome. Viską padaryčiau, kad 
jį išgelbėčiau, jei tik galėčiau, - Džulija trinktelėjo kumščiu į ži- 
dinio atbrailą. - Jei ne tas velnio neštas Ksavjė!.. Sumaišė kortas 
kaip tik tada, kai man būtų pravertę visi pinigai, kurių, maniau, 
niekada neturėsiu kur išleisti. Negaliu patikėti, kad jis toks... 

— Neverta apie tai kalbėti, - užjausdamas pertarė ją Kitas. — 
Šiaip ar taip, ruošiuosi rytoj pasikalbėti su nekilnojamojo turto 
agentu ir paskelbti apie pardavimą. Labai gaila, Džulija, bet mes 
tikrai neturim pasirinkimo. 


Po dešimties dienų paskambino agentas ir pasakė, kad užsienyje 
atsirado pirkėjas, kuris pareiškė ketinantis pirkti visą dvarą už 
prašomą kainą. Jei jie priima pasiūlymą, pirkėjas nedelsdamas 
atvyksta į Angliją ir deda parašą ant punktyru nubrėžtos linijos. 
Abu suprato, kad tokio pasiūlymo negalima atsisakyti. | 


Džulija bibliotekoje pakūrė židinį ir ant stalo pamerkė snieguo- 
lių - tai buvo graudžios pastangos atbula širdimi pasigerinti pir- 
kėjui, kuris turėjo atvykti po pusvalandžio. 

— Gal atvažiuos koks šlykštynė rusų oligarchas su platinine 
blondine meiluže, - burbtelėjo Džulija garsiai dėdama kavos 
puodelius ant padėklo. 

Kitas matė, kad irzlumu ji dangsto liūdesį. Vorton Parko pra- 
radimas jai buvo kur kas didesnis smūgis nei jam. 

Pusę dvyliktos paskambino į duris ir Kitas atidarė. Prie 
slenksčio stovėjo vairuotojas su livrėja. 

— Madam atvažiavo, - pranešė rodydamas į limuziną prie 
rūmų. - Ji klausia - gal ją pasitiksite? 

— Be abejo. - Vairuotojui nulipus laiptais atgal prie automo- 
bilio Kitas atsigręžė į Džuliją ir kilstelėjo antakius. 

— O Dieve šventas! - šūktelėjo Džulija. - Kas ta madam ma- 
nosi esanti? Karalienė? 

— Na ką, brangioji, teks sukąsti dantis ir užbaigti tą reikalą, 
gerai? - Kitas suspaudė jai ranką ir nusivedė laiptais prie maši- 
nos. 

Sutrikę jie palaukė prie automobilio durelių, kol vairuotojas 
jas atidarė, ir tada pasirodė keleivė, kurią iki tol slėpė tamsinti 
stiklai. 

Džulija iš pradžių nepatikėjo savo akimis, o paskui sukliko 
iš džiaugsmo. 

- Lidija! Susimildama, kaipgi čia atsiradai? 

— Norėjau padaryti staigmena! - Lidija išlipo iš automobilio 
ir meiliai apsikabino su anūke. - Kaip gerai, kad aš toks sena ir 
turtinga, ir abu šitie dalykas gali padaryti stebuklas. - Jos juo- 
kas kaip varpelio skardėjimas pasklido sustingusiame Vorton 
Parko ore. 

Paskui, pasirėmusi į Džuliją, ji atsigręžė ir pirmąkart pažvel- 
gė į rūmus. 

— Tai štai koks jis, Vorton Parkas. Daug kartų bandžiau įsi- 
vaizduoti, bet jis daug didingesnė, nei mano vaizduotė. - Ji atsi- 
suko į Džuliją su šelmiškomis liepsnelėmis akyse. - Nesistebiu, 
kad aš jam pralaimėti! O dabar, - kita ranka ji įsikibo Kitui už 
parankės, - prašau mane vesti į vidų ir viskas parodyti. O tada 
viskas paaiškinsiu. 

Po ekskursijos į pagrindines rūmų patalpas Lidija pareiškė ne- 
benorinti daugiau apžiūrinėti, nes po kelionės pavargusi, ir jie 
visi grįžo į biblioteką, kur Lidija buvo liepusi vairuotojui atnešti 
iš limuzino butelį šampano. 

— Noriu paskelbti tostą už namas, kuris paveikė visų mūsų 
gyvenimas: už Vorton Parką. 

Džulija ir Kitas susidaužė su ja taurėmis. 

— Už Vorton Parką! - abu sutartinai pakartojo. 

— O dabar, - atsisėdusi tarė Lidija, - noriu jums papasakoti 
savo planas. Kaip tau jau sakyti Bankoke, Džulija, mano vyras 
mane paliko labai turtinga moteris. Ir kai sakau - turtinga, no- 
riu pasakyti - labai turtinga, - pabrėžė ji. - Žinoma, kol nesu- 
tikti tavęs, Džulija, aš galvoti, kad išdalyti pinigai savo giminės 
ir labdara, kuri užsiimu. Bet štai aš netikėtai gaunu tiesioginė 
paveldėtoja, taigi, kai tu išvyksti iš Bankokas, aš pakeičiu savo 
testamentas ir tau palieku didelė pinigų dalis. 

— Močiute, tu labai gera, bet... 

- Ša, Džulija, leisti man baigti, - sudraudė ją Lidija. - Tai va, 
kai aną savaitę mes kalbėti, tu man sakyti Vorton Parkas par- 
duos, nes tu negali sumokėti skolos ir restauruoti rūmai. Taigi... 
aš nuspręsti pati jį nupirkti. Šitie rūmas ir dvaras bus mano, - 
Lidija džiūgaudama suplojo smulkutėmis rankelėmis. 

— Jūs norite čia gyventi? - suglumęs paklausė Kitas. 

— Ne, Kitai. Džulija žino, kaip aš nemylėti šaltis. Aš būti jūsų 
namas savininkė. Jūs čia gyventi, o pinigai, kuriuos aš sumokėti 
už Vorton Parkas, aš jums pavedu sumokėti skolos ir vadovau- 
ti mano rūmas restauracija. Žinoma, šis užduotis tenka jums ir 
jūsų ateinančios kartos, - švelniai pridūrė ji. - Kai aš mirti, Džu- 
lija, Vorton Parkas tapti tavo. 

Čia stojo tyla - Kitas su Džulija ne iš karto suvokė, ką siūlo 
Lidija. 

— Dievaž, Lidija, juk tai neapsakomas dosnumas! - galiau- 
siai pratarė Kitas matydamas, kad Džulija netekusi amo iš nuos- 
tabos. 

— Na, man tai atrodo neblogas pokštas, - Lidijos gintarinės 
akys linksmai sužaižaravo, - kad vargšas tajų mergaitė, prieš 
daug metas pamesta šio rūmas šeimininkas, nuperka jį savo anū- 
kei beveik po šešiasdešimt penki metas. Ar jums irgi atrodyti? 

Džulija, vis dar neatgavusi kalbos, linktelėjo. 

— Viskas labai geras, - laiminga nusišypsojo Lidija. - Kai 
Džulija ištekėti už tavęs, Kitai, mano anūkė pagaliau pasidaryti 
Vorton Parko šeimininkė ledi Kroford. Ir kelias, kurį mes su 
Hariu pradėti prieš daug metas, bus užbaigtas. Prašom pasa- 
kyti, ar jums tikti mano sumanymas? - ji sunerimusi pažvelgė 
į Džuliją. 

Ši galų gale atgavo žadą. 

- Lidija, ar tikrai to nori? 

— Džulija, Ka, nieko tikriau nenorėti gyvenime už šitas. Ki- 
tai, ar tau patikti mano planas? - paklausė ji. 

- Lidija, visi puikiai žinom, kad, pagal teisybę, šie namai, 
šiaip ar taip, priklauso Džulijai. - Kitas atsisuko į ją ir susirado 
jos ranką. - O aš mielai čia liksiu ir kiek galėdamas prisidėsiu, 
kad Vorton Parkas atgautų buvusią didybę. Ir aš myliu šią vietą. 
Ir žinau, kaip tu ją myli, brangioji, - pridūrė švelniai drąsinda- 
mas Džuliją akimis. - Iš tiesų tai neįsivaizduojamai nuostabus 
pasiūlymas, Lidija. 

— Viskas, ko aš norėti, tai atvažiuoti pas jus į svečius ir susi- 
pažinti su jūsų angliška šeima. Su tavo tėvu, Džulija, ir, aišku, su 
Else, kuri su tokia meilė užaugino mano dukra. 

- Žinoma, - galiausiai Džulija prakalbo savu balsu, - visada 
tavęs lauksim, kai tik norėsi. Aš Elsei apie tave jau papasakojau 
ir ji labai nori su tavimi susitikti. 

— Tai štai, - tarė Lidija, - liko dar pora žodis. Sakyk, Kitai, ar 
sutinki, ir aš pasirašau popieriai prieš išskrisdamas į Tailandą kita 
savaitė. 

— Be abejo, sutinku, - atsakė Kitas. - Puikus pasiūlymas. 

— O tu, Džulija? - meiliai kreipėsi į ją Lidija. 

— Labai myliu šiuos namus, Lidija, ir man būtų labai sunku 
atsisakyti, - Džulijos balsas prikimo nuo jausmų antplūdžio. - La- 
bai tau dėkoju iš visos širdies. - Džulija atsistojo ir karštai apka- 
bino Lidiją. 

— Bet aš mainais kai ko paprašyti, Džulija, - pridūrė Lidija, 
imdama Džuliją už abiejų rankų. - Noriu, kad mes grįžti į sve- 
tainė ir aš paklausyti, kaip tu man skambinti puikiuoju mano 
Haris fortepijonu. 

Jie trise įžengė į svetainę ir Džulija sėdo prie fortepijono. 

Kitas matė, kaip Lidijos akys prisipildė ašarų, kai iš po talen- 
tingų jos anūkės pirštų lengvai, be pastangų pabiro pirmosios 
Šopeno „Etiudų“ natos. 

Jis suprato, kad ratas užsidarė: kiekvienas iš jų rado savo 
vietą istorijoje, apimančioje kelias kartas, vėl visi kartu Vorton 
Parke, kuriam teko tokia svarbi vieta jų ir kitų audžiamame gy- 
venimo audekle. 

Dabar, mąstė Kitas, lieka pradėti naują ratą. 

Jis pažvelgė į Džuliją ir suprato, kad jie pradės šį ratą kartu. 


Epilogas 

Gruodis, po vienuolikos mėnesių 


Kalėdų išvakarės. Stoviu prie mūsų su Kitu miegamojo lango ir 
žvelgiu į parką. Už lango ne toks vaizdas kaip vidurvasarį, bet 
patekėjus saulei ir sužibus šerkšnui ištuštėjusiame žiemos peizaže 
yra savito grožio. 

Atsitraukiu nuo lango ir žengiu į šiltą kambarį - kojos klimpsta į 
naują patiestą kilimą. Pasigrožiu apmušalais, rankomis pagal origi- 
nalą daryta kopija, gardžiuojuosi vos juntamu šviežių dažų kvapu. 

Per praėjusius metus šis pokytis vyko vien Kito rūpesčiu. Mano 
nuopelnų čia nėra nė trupučio, nes buvau pasinėrusi į kitą veiklą. 
Vorton Parkas vėl toks kaip kadaise, iš vidaus ir iš išorės jis bus 
visiškai restauruotas, kad dar septyniasdešimt metų jis saugiai 
glaustų Krofordus, kurių gyvenimas bėgs tarp šių sienų. Netrukus 
ateis Kito eilė pasivyti savo svajonę - ir toliau neperžengiant sau- 
gių Vorton Parko mūrų panaudoti savo talentą ir patirtį padėti 
vaikams už šių namų sienų. 

Aš - naujoji namų šeimininkė. Tą dieną, kai tekėjau už Kito, 
buvau pasipuošusi tuo pačiu vėriniu ir auskarais kaip Olivija bei 
visos kitos Krofordų nuotakos iki manęs. Dabar šios brangenybės 
mano, ir aš jas įteiksiu savo sūnaus nuotakai jų jungtuvių dieną. 

Mano, kaip ir Olivijos, gyvenime Vorton Parkas visada užėmė 
svarbią vietą. Bet iš praeities istorijų ir savo patirties pasimokiau, 
kad visur turi būti pusiausvyra. Aš branginsiu šią dovaną ir ja 
naudosiuosi kaip prieglobsčiu savo šeimai ir talentui, bet niekada 
neleisiu jai viso to griauti. 

Pajutusi menkiausią krebžtelėjimą, palieku miegantį Kitą ir 
pro vonios kambarį tykiai nusėlinu į kambarėlį už jo. Kadaise tai 
buvo Hario persirengimo kambarys, o mes jį pavertėme vaikų 
kambariu. Dirsteliu į lovelę ir matau, kad tas, kuris ką tik su- 
krebždėjo, dar miega, tvirtai apžiojęs nykščiuką rausvomis kaip 
rožės pumpuras lūpytėmis. 

Visi man sako, kad jis panašus į mane, bet aš žinau, kad tai 
netiesa. Jis panašus į save. 

- Šiandien, Hari, - sakau jam pakuždomis, - nepaprasta diena. 

Jis miega nekaltu miegu ir nenumano, kad jo giminė - kai kas 
iš jų keliavo per pusę pasaulio - šiandien renkasi į pirmąsias jo 
apeigas - jis bus pakrikštytas dvaro bažnytėlėje. Vieną dieną ten 
bus atliktos ir paskutinės jo apeigos, ir jis atguls Krofordų giminės 
kapo rūsyje, ir amžinybėje susijungs su savo protėviais. Bet jo gy- 
venimo audeklo metmenys dar tik užmesti ir aš karštai viliuosi, 
kad į jį bus įausta kur kas daugiau raštų nei jo broliuko gyvenimo 
audekle. 

Jis dar nesuvokia, kad yra gyva jungtis tarp praeities ir atei- 
ties. Ir kad privilegijuota jo gyvenimo pradžia gali tapti sunkia 
pareigos našta. Aš prisiekiau, kad niekada nedrausiu jam gyventi 
taip, kaip jis apsispręs. Arba atiduoti savo gyvenimą moteriai, ku- 
rią mylės. 

Atsargiai pakeliu ant rankų naują, prieš šešias savaites atėjusį, 
šios žemės gyventoją ir gėriuosi šia valandėle vienudu su juo. Tai 
valandėlei praėjus, šiandien nelabai turėsiu laiko su juo pabūti. 
Namai bus pilni svečių, Vorton Parke kartu su mumis jie atšvęs 

Kalėdas. Iš miško bus atvežta eglutė, pastatyta vestibiulyje ir pa- 
dabinta žiburėliais bei tomis pačiomis puošmenomis, kurias regė- 
jo jau kelios kartos. 

Pabučiuoju kaip gėlė kvepiančią jo kaktą, pakeliu akis ir krei- 
piuosi į Dievą, kad jį saugotų, gerai suprasdama, kad mano, kaip 
motinos, galios yra ribotos ir turiu tai pripažinti. 

Per kančias ir džiaugsmus, kuriuos patyriau šių dvejų metų 
kelionėje, išmokau visų didžiausią pamoką, kurią gali duoti gyve- 
nimas, ir esu laiminga ją gavusi. 

Akimirka - tai viskas, ką turime. 


Padėka 


Dėkoju Mari Evans ir visai „Penguin“ leidyklai, išleidusiai mano 
knygą. Savo agentui Jonathanui Lloydui, kuris manimi tikėjo ir 
džiaugsme, ir tikrai sunkiame varge. „Raganų būreliui“ - Adria- 
nai Hunter už oui rašybą ir kablelius, Susanai Moss, Rosalindai 
Hudson, Helene Rampton, Tracy Blackwell ir Jenny Dufton, ku- 
rios kilniaširdiškai mane palaikė, kai buvo nelengva. 

Dėkoju man padėjusiems Tailande - nuostabiam „Oriental“ 
viešbučio personalui, ypač Khun Ankanai, kuri mielai pasidalijo 
prisiminimais apie gyvenimą Bankoke 1945 metais, Kitimai, Ta- 
nadolui, Lidijai, Jackui, Laorui ir Jeabui. Prancūzijoje - Tony ir 
Fionai Bourneams už džiną ir miško gaisrą, Agnes Sorocki - už 
didelių mano prancūzų kalbos spragų taisymą ir vežiojimą į oro 
uostą. Ir savo fėjai krikštamotei - šauniajai Kathleenai Macken- 
zie, kuri visada atsirasdavo šalia, kai jos šaukdavausi, ir kuri yra 
nuostabiausias žmogus, kurį pažįstu. 

Anglijoje - fantastiškoms asmenybėms Jacguelynai Heslop 
ir Sue Grix, mano tekstų perrašinėtojai Patai Pitt. Jonathanui 
Walpole'iui, kurio namai įkvėpė sukurti Vorton Parko paveiks- 
lą. Amžiną atilsį Jackui Farrow, Nortolko 5-ojo karališkojo ba- 
taliono seržantui, kurio jaudinantis dienoraštis, pasakojantis 
apie karo belaisvio gyvenimą Čangyje, padėjo man tiksliai pa- 
vaizduoti kančias, kurioms buvo pasmerkti narsieji mūsų vai- 
kinai. 

Dėkoju savo motinai Janetai, seseriai Georgiai ir podukrai 
Oliviai, kurios ne vienus metus mane skatino nenuleisti rankų 
ir eiti į priekį. Savo vyrui Stephenui, iš kurio daug ko gyveni- 
me išmokau, - be jo meilės ir palaikymo nebūčiau parašiusi šios 
knygos. Taip pat savo vaikams: Harry, kuris man... hm... mielai 
padėjo įrašinėti pataisas, Isabellai, kurios džiaugsmingas gyvy- 
bingumas man visada pakelia dvasią, jautriajai, meniškajai mi- 
niatiūrinei mano kopijai Leonorai ir šokolado bei „Stoke City“ 
maniakui savo „kūdikėliui“ Kitui. Jie jau įprato, kad ko nors ne- 
tikėtai paklausta motina tik dėbteli bereikšmiu žvilgsniu. Ir aš 
be galo jais visais didžiuojuosi. 

Galiausiai - velioniui savo tėvui, iš kurio paveldėjau kelionių 
aistrą, nuoširdų norą pažinti pasaulį ir jame gyvenančius žmo- 
nes, ir už tai esu jam dėkinga. 

Lucinda Riley (Liusinda Raili) - britų žurna- 
listė, aktorė, rašytoja, gyvenanti Didžiojoje Bri- 
tanijoje, Norfolke, su vyru ir keturiais vaikais. 
„Orchidėjų namai“ - romanas, iš karto užkariavęs 
viso pasaulio skaitytojų širdis. Šiuo metu pasaulyje 
jo parduota daugiau nei milijonas egzempliorių. 


Dvi visai nepanašios seserys, Džulija ir Alisija. Neatraizgomai susipy- 
nę giminystės ryšiai. Dvarų Anglija ir egzotiškasis Tailandas. Ir fatališka 
meilės istorija. 

Žymi pianistė Džulija Forester po jos šeimą ištikusios katastrofos 


bando atgauti ramybe savo gimtajame Nortolke, netoli Vorton Parko dva- 

ro. Cia ji praleido vaikystę, čia tebegyvi idiliški prisiminimai apie senelį, 


aistringą orchidėjų mylėtoją. Tačiau Vorton Parką ką tik paveldėjo Kitas 
Krofordas - žavus vyriškis, kurio praeityje taip pat būta skaudžių išgyve- 
nimų. Renovuojant dvaro pastatus, į dienos šviesą iškyla kažkieno seniai 
rašytas dienoraštis, kurį skaitydama Džulijos močiutė ima pasakoti seną 
meilės istoriją, nuo kurios prasidėjo Vorton Parko nuosmukis. Džulija pa- 
sineria į praeitį, į Olivijos ir Hario Krofordų gyvenimą. Šios jaunos poros 
istorija perkelia mus į Antrojo pasaulinio karo laikus, nubloškia į Tailan- 
dą, ir pasirodo, kad netvirta jų santuoka nulėmė būsimų kartų, taip pat ir 
Džulijos, likimą ir laimę... 

„Orchidėjų namai“ - aistringas ir romantiškas pasakojimas apie kelių 
giminės kartų istoriją, apie visa nugalinčią meilę, visą amžių trunkančią 


nuoskaudą, kaltę ir atleidimą. 

